
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ

РАШЭННЕ

	«19» мая 2022 г.
	         № 81
	   г. Бішкек




Аб унясенні змяненняў у Правілы належнай практыкі фармаканагляду Еўразійскага эканамічнага саюза

У адпаведнасці з артыкулам 12 Пагаднення аб адзіных прынцыпах і правілах абарачэння лекавых сродкаў у рамках Еўразійскага эканамічнага саюза ад 23 снежня 2014 года і пунктам 81 дадатку № 1 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, Савет Еўразійскай эканамічнай камісіі вырашыў:
1. Унесці ў Правілы належнай практыкі фармаканагляду Еўразійскага эканамічнага саюза, зацверджаныя Рашэннем Савета Еўразійскай эканамічнай камісіі ад 3 лістапада 2016 г. № 87, змяненні згодна з дадаткам.
2. Гэта Рашэнне ўступае ў сілу па сканчэнні 180 каляндарных дзён з даты яго афіцыйнага апублікавання.

Члены Савета Еўразійскай эканамічнай камісіі:

	Ад Рэспублікі
Арменія
	Ад Рэспублікі Беларусь
	Ад Рэспублікі
Казахстан
	Ад Кыргызскай
Рэспублікі
	Ад Расійскай Федэрацыі

	


М. Грыгаран
	


І. Петрышэнка
	


Б. Султанаў
	А. Кажошаў
	А. Авярчук

ДАДАТАК
да Рашэння Савета
Еўразійскай эканамічнай камісіі
ад 19 мая 2022 г. № 81



ЗМЯНЕННІ,
якія ўносяцца ў Правілы належнай практыкі фармаканагляду Еўразійскага эканамічнага саюза


Правілы выкласці ў наступнай рэдакцыі:

«ЗАЦВЕРДЖАНЫ
Рашэннем Савета 
Еўразійскай эканамічнай камісіі 
ад 3 лістапада 2016 г. № 87
(у рэдакцыі Рашэння Савета Еўразійскай эканамічнай камісіі 
ад 19 мая 2022 г. № 81)




ПРАВІЛЫ
належнай практыкі фармаканагляду 
Еўразійскага эканамічнага саюза
I. Агульныя палажэнні
1. Гэтыя Правілы распрацаваны ў адпаведнасці з артыкулам 12 Пагаднення аб адзіных прынцыпах і правілах абарачэння лекавых сродкаў у рамках Еўразійскага эканамічнага саюза ад 23 снежня 2014 года і вызначаюць парадак ажыццяўлення фармаканагляду ў дзяржавах – членах Еўразійскага эканамічнага саюза (далей адпаведна – дзяржавы-члены, Саюз).
Мэтамі фармаканагляду з’яўляюцца:
прадухіленне неспрыяльных наступстваў непажаданых рэакцый у чалавека, якія развіваюцца пасля прымянення зарэгістраваных лекавых прэпаратаў у адпаведнасці або не ў адпаведнасці з умовамі рэгістрацыйнага пасведчання або ў выніку ўздзеяння, звязанага з прафесійнай дзейнасцю;
забеспячэнне бяспечнага і эфектыўнага прымянення лекавых прэпаратаў, у прыватнасці пры дапамозе прадастаўлення своечасовай інфармацыі аб бяспецы лекавых сродкаў пацыентам, спецыялістам сістэмы аховы здароўя і насельніцтву.
2. Для мэт гэтых Правіл выкарыстоўваюцца паняцці, якія азначаюць наступнае:
«аўдыт» (audit) – сістэматычны, упарадкаваны, незалежны і дакументаваны працэс атрымання і аб’ектыўнай ацэнкі аўдытарскіх фактаў, якія характарызуюць работу сістэмы фармаканагляду, з мэтай вызначэння ступені выканання крытэрыяў аўдыту;
[bookmark: _Toc341438510][bookmark: _Toc341438452]«важная ідэнтыфікаваная рызыка», «важная патэнцыяльная рызыка» (important identified risk and important potential risk) – ідэнтыфікаваная рызыка або патэнцыяльная рызыка прымянення лекавага прэпарату, якія могуць аказаць уплыў на суадносіны «карысць – рызыка» або мець наступствы для грамадскага здароўя. Вызначэнне рызыкі як важнай залежыць ад некалькіх фактараў, уключаючы ступень уплыву на чалавека, сур’ёзнасць рызыкі і ўплыў на грамадскае здароўе (здароўе насельніцтва). Любую рызыку, якую, як мяркуецца, неабходна ўключыць у раздзел аб проціпаказаннях і мерах засцярогі, адносіцца да ліку важных рызык, калі трымальнікам рэгістрацыйнага пасведчання не абгрунтавана іншае;
«валідацыя сігналу» (signal validation) – працэс ацэнкі даных аб выяўленым сігнале з мэтай верыфікацыі і пацвярджэння таго факта, што даступная інфармацыя ўтрымлівае дастатковыя доказы для пацвярджэння выяўлення новай патэнцыяльнай прычынна-выніковай сувязі або новага аспекту пэўнай узаемасувязі і, такім чынам, з’яўляецца абгрунтаваннем неабходнасці ажыццяўлення комплексу далейшых дзеянняў па аналізе сігналу;
«валідзіраваны сігнал» (validated signal) – сігнал, для якога ў працэсе выканання валідацыі і ацэнкі пацвярджальных даных устаноўлена, што наяўная дакументацыя дастатковая для меркавання аб наяўнасці новай патэнцыяльнай прычынна-выніковай сувязі або новага аспекту пэўнай узаемасувязі паміж прыёмам падазраванага лекавага прэпарату і развіццём неспрыяльнага наступства, і, такім чынам, вызначана неабходнасць ажыццяўлення комплексу далейшых дзеянняў па ацэнцы сігналу;
[bookmark: _Toc341438500][bookmark: _Toc341438506][bookmark: _Toc341438454]«уздзеянне, звязанае з родам заняткаў» (occupational exposure) – уздзеянне лекавага прэпарату, якому падвергся чалавек у выніку выканання як прафесійнай дзейнасці, так і іншай дзейнасці. Гэта ўздзеянне не ўключае выпадкі ўздзеяння аднаго з інгрэдыентаў лекавага прэпарату на этапе вытворчасці да выпуску як гатовага лекавага прэпарату;
«выяўленне сігналу» (signal detection) – працэс пошуку і (або) ідэнтыфікацыі сігналу з выкарыстаннем любых крыніц даных аб бяспецы;
«дата заканчэння збору даных» (data lock point) – дата завяршэння збору даных для ўключэння ў перыядычную абнаўляльную справаздачу па бяспецы, заснаваная на міжнароднай даце рэгістрацыі. У рамках справаздачы па бяспецы  распрацоўваемага лекавага сродку – дата завяршэння збору даных для ўключэння ў справаздачу, заснаваная на міжнароднай даце адабрэння  распрацоўваемага лекавага сродку. Дата заканчэння збору даных уключае ў сябе дзень і месяц;
[bookmark: _Toc341438456]«завершанае клінічнае даследаванне» (completed clinical trial) – даследаванне, па якім падрыхтавана заключная справаздача аб клінічным даследаванні;
«закрыты сігнал» (closed signal) – сігнал, ацэнка якога была завершана ў справаздачны перыяд стварэння перыядычнай абнаўляльнай справаздачы па бяспецы;
«злоўжыванне лекавым прэпаратам» (abuse of а medicinal products) – пастаяннае або разавае наўмыснае празмернае выкарыстанне лекавага прэпарату, якое суправаджаецца неспрыяльнымі фізіялагічнымі або псіхалагічнымі эфектамі;
«ідэнтыфікаваная рызыка» (identified risk) – непажаданае наступства фармакатэрапіі, у дачыненні да якога атрыманы дастатковыя доказы наяўнасці ўзаемасувязі з падазраваным лекавым прэпаратам;
«індывідуальнае паведамленне аб непажаданай рэакцыі» (individual case safety report (ICSR) (adverse (drug) reaction report)) – інфармацыя, якая перадаецца ў адпаведнасці з устаноўленымі формай і зместам, аб адной або некалькіх падазраваных непажаданых рэакцыях на лекавы прэпарат, што ўзнікаюць у асобнага пацыента ў пэўны момант часу;
«інцыдэнт па лекавым прэпараце» (incident) – сітуацыя, пры якой адбываецца падзея або паступае новая інфармацыя адносна зарэгістраванага лекавага прэпарату, незалежна ад таго, з’яўляецца яна або не з’яўляецца агульнадаступнай, якая можа мець сур’ёзны ўплыў на грамадскае здароўе (здароўе насельніцтва);
[bookmark: _Toc341438493]«крыніцы атрымання індывідуальных паведамленняў аб непажаданых рэакцыях па запыце» (solicited sources of individual case safety reports) – арганізаваныя сістэмы па зборы даных, якія ўключаюць у сябе клінічныя выпрабаванні (даследаванні), рэестры, пострэгістрацыйныя праграмы персаналізаванага выкарыстання лекавага прэпарату, іншыя праграмы па падтрымцы пацыентаў і маніторынгу захворванняў, апытанні пацыентаў або лечачых урачоў або па зборы інфармацыі аб эфектыўнасці тэрапіі і прыхільнасці пацыентаў да лячэння;
[bookmark: _Toc341438455][bookmark: _Toc341438492]«якасць сістэмы фармаканагляду» (quality of а pharmacovigilance system) – усе характарыстыкі сістэмы фармаканагляду, якія ў адпаведнасці з ацэнкай імавернасці прыводзяць да вынікаў, што адпавядаюць мэтам сістэмы фармаканагляду;
«клінічнае даследаванне» (clinical trial (study)) – клінічнае вывучэнне лекавага прэпарату, якое адпавядае хоць бы адной з наступных умоў:
прызначэнне суб’екту клінічнага даследавання канкрэтнай тэрапеўтычнай стратэгіі (умяшання) адбываецца загадзя і не з’яўляецца руціннай клінічнай практыкай (гэта значыць шаблоннымі (аднатыпнымі) медыцынскімі дыягнастычнымі і лячэбнымі працэдурамі, тэхналогіямі або мерапрыемствамі, якія выконваюцца для гэтай групы пацыентаў або гэтага стандарту аказання медыцынскай дапамогі) у дзяржаве-члене, даследчыя цэнтры якой прымаюць удзел у гэтым клінічным даследаванні;
рашэнне аб назначэнні  даследуемага лекавага прэпарату прымаецца сумесна з рашэннем аб уключэнні суб’екта ў клінічнае даследаванне;
у дачыненні да суб’ектаў клінічнага даследавання, акрамя працэдур руціннай клінічнай практыкі, выконваюцца дадатковыя працэдуры дыягностыкі або маніторынгу;
[bookmark: _Toc341438476]«кантроль і забеспячэнне якасці сістэмы фармаканагляду» (quality control and assurance) – маніторынг, ацэнка, забеспячэнне эфектыўнасці і адпаведнасці структурных элементаў і працэсаў сістэмы фармаканагляду ўстаноўленым патрабаванням;
[bookmark: _Toc341438475]«лекавы сродак» (medicinal product)» – сродак, які ўяўляе сабой ці які ўтрымлівае рэчыва або камбінацыю рэчываў, прызначаны для лячэння, прафілактыкі захворванняў чалавека або аднаўлення, карэкцыі або змянення фізіялагічных функцый пры дапамозе фармакалагічнага, імуналагічнага ці метабалічнага ўздзеяння, або для дыягностыкі захворванняў і стану чалавека;
«лекавы прэпарат» (drug, remedy) – лекавы сродак у выглядзе лекавай формы, які ўступае ў кантакт з арганізмам чалавека;
«майстар-файл сістэмы фармаканагляду» (pharmacovigilance system master file (PSMF)) – падрабязнае апісанне сістэмы фармаканагляду, якая прымяняецца трымальнікам рэгістрацыйнага пасведчання ў дачыненні да даных аб адным або некалькіх зарэгістраваных лекавых прэпаратах;
[bookmark: _Toc341438472]«міжнародная дата адабрэння  распрацоўваемага лекавага прэпарату» (development international birth date (DIBD)) – дата першага адабрэння (або аўтарызацыі) правядзення інтэрвенцыйнага клінічнага даследавання ў любой краіне свету;
«міжнародная дата рэгістрацыі» (international birth date (IBD)) – дата першай рэгістрацыі (адабрэння да прымянення) у любой дзяржаве лекавага прэпарату, які ўтрымлівае пэўнае дзейнае рэчыва;
«меры мінімізацыі рызыкі» (risk minimization measure, risk minimisation activity) – комплекс мерапрыемстваў, накіраваных на прадухіленне або змяншэнне імавернасці ўзнікнення непажаданых рэакцый, звязаных з уздзеяннем лекавага прэпарату, ці на змяншэнне ступені цяжкасці або ўплыву непажаданых рэакцый на пацыента ў выпадку іх развіцця;
«мінімальныя патрабаванні да інфармацыі ў паведамленні аб непажаданай рэакцыі» (minimum criteria for reporting) – мінімальны набор даных, якія прадстаўляюцца ва ўпаўнаважаныя органы ў сферы фармаканагляду аб выпадках выяўлення падазраваных непажаданых рэакцый (уключаючы ідэнтыфікуемага рэпарцёра, ідэнтыфікуемага пацыента, непажаданую рэакцыю і падазраваны лекавы прэпарат);
[bookmark: _Toc341438465]«набор даных для аналізу» – мінімальны набор даных, які патрабуецца для выканання статыстычнага аналізу, неабходнага для атрымання вынікаў па першасных мэтах даследавання;
«належная практыка фармаканагляду» (good pharmacovigilance practices (GVP)) – кіраўніцтва па ажыццяўленні фармаканагляду ў дзяржавах-членах, патрабаванні якога распаўсюджваюцца на трымальнікаў рэгістрацыйных пасведчанняў і ўпаўнаважаныя органы ў сферы фармаканагляду;
«пачатак даследавання» – дата пачатку збору даных;
«пачатак збору даных» – дата рэгістрацыі даных аб першым пацыенце, уключаным у даследаванне, у дакументарнай форме (электроннай базе збору даных) або дата пачатку атрымання даных (у выпадку паўторнага выкарыстання даных);
«невалідзіраваны сігнал» (non-validated signal) – сігнал, для якога па выніках выканання валідацыі і ацэнкі пацвярджальных даных устаноўлена, што наяўныя даныя з’яўляюцца недастатковымі для меркавання аб наяўнасці новай патэнцыяльнай прычынна-выніковай сувязі або новага аспекту пэўнай узаемасувязі і, такім чынам, далейшы аналіз сігналу не з’яўляецца абгрунтаваным;
[bookmark: _Hlk43190989]«непажаданая рэакцыя» (adverse reaction) – ненаўмысная неспрыяльная рэакцыя арганізма, якая звязана з прымяненнем лекавага прэпарату і дапускае наяўнасць узаемасувязі з прымяненнем падазраванага лекавага прэпарату. У выпадку атрымання спантаннага паведамлення аб развіцці непажаданай з’явы, у якой прычынна-выніковая сувязь невядомая або не ўказана спецыялістам сістэмы аховы здароўя ці спажыўцом, які з’яўляецца першакрыніцай, гэта непажаданая з’ява разглядаецца як непажаданая рэакцыя. Усе спантанныя паведамленні, што паступаюць, якія прадстаўляюцца спецыялістамі сістэмы аховы здароўя або спажыўцамі, разглядаюцца як падазраваныя непажаданыя рэакцыі зыходзячы з таго, што іх прадстаўленне ўтрымлівае меркаванне першакрыніцы аб наяўнасці ўзаемасувязі. Выключэнне складаюць паведамленні, у якіх першакрыніцай зроблена ўказанне на адсутнасць узаемасувязі паміж непажаданай з’явай і прыёмам падазраванага лекавага прэпарату. Непажаданыя рэакцыі могуць узнікаць пры прымяненні лекавага прэпарату ў адпаведнасці з адобранымі ўмовамі прымянення лекавага прэпарату, або ў сувязі з іх парушэннем, або ў выніку ўздзеяння, звязанага з родам заняткаў. Выпадкі прымянення з парушэннем адобраных умоў прымянення лекавага прэпарату ўключаюць у сябе прымяненне не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, перадазіроўку, злоўжыванне, няправільнае прымяненне і памылкі прымянення;
[bookmark: _Toc341438453]«непажаданая з’ява» (adverse event) – любое неспрыяльнае змяненне ў стане здароўя пацыента або суб’екта клінічнага даследавання, якое адбылося пасля прымянення лекавага прэпарату, незалежна ад прычынна-выніковай сувязі з яго прымяненнем. Непажаданая з’ява можа ўяўляць сабой любое неспрыяльнае і ненаўмыснае змяненне (у тым ліку адхіленне лабараторнага паказчыка ад нормы), сімптом або захворванне, час узнікнення якіх не выключае сувязі з прымяненнем лекавага прэпарату, незалежна ад наяўнасці або адсутнасці ўзаемасувязі з прымяненнем лекавага прэпарату;
«непажаданая з’ява пасля імунізацыі» (adverse event following immunization) – любая непажаданая з’ява, якая развілася пасля імунізацыі, незалежна ад наяўнасці або адсутнасці ўзаемасувязі з прымяненнем вакцыны. Непажаданая з’ява пасля імунізацыі можа ўяўляць сабой любое неспрыяльнае і ненаўмыснае змяненне (у тым ліку адхіленне лабараторнага паказчыка ад нормы), сімптом або захворванне;
[bookmark: _Toc341438509]«неінтэрвенцыйнае даследаванне» (non-interventional studies) – даследаванне, пры якім выконваюцца наступныя ўмовы:
лекавы прэпарат назначаецца ў адпаведнасці з агульнай характарыстыкай лекавага прэпарату;
рашэнне аб прызначэнні пацыенту пэўнага лячэння прымаецца не загадзя згодна з пратаколам даследавання, а ў адпаведнасці з руціннай клінічнай практыкай, і прызначэнне лекавага прэпарату дакладна аддзелена ад рашэння аб уключэнні пацыента ў даследаванне;
у дачыненні да пацыентаў не прымяняюцца якія-небудзь дадатковыя дыягнастычныя або кантрольныя працэдуры, а для аналізу атрыманых даных выкарыстоўваюцца эпідэміялагічныя метады;
«няправільнае прымяненне» (misuse) – наўмыснае неналежнае прымяненне лекавага прэпарату, якое не адпавядае ўмовам, устаноўленым пры рэгістрацыі лекавага прэпарату;
«няправільнае прымяненне з незаконнай мэтай» (misuse of а medicinal product for illegal purposes) – няправільнае прымяненне з дадатковым схаваным намерам неналежнага прымянення лекавага прэпарату з мэтай аказання ўздзеяння на іншую асобу. Няправільнае прымяненне з незаконнай мэтай уключае ў сябе продаж іншай асобе лекавых прэпаратаў для рэкрэацыйных мэт і выкарыстанне лекавага прэпарату для ўчынення злачынных дзеянняў;
«непрадбачаная непажаданая рэакцыя» (unexpected adverse reaction) – непажаданая рэакцыя, характар, ступень цяжкасці або зыход якой не адпавядае інфармацыі, якая ўтрымліваецца ў дзеючай агульнай характарыстыцы лекавага прэпарату. Да ліку непрадбачаных непажаданых рэакцый адносяцца ўласцівыя для фармакалагічнага класа эфекты, указаныя ў агульнай характарыстыцы лекавага прэпарату, якія не былі апісаны як звязаныя з непасрэдным прымяненнем лекавага прэпарату. Для лекавых прэпаратаў, зарэгістраваных у адпаведнасці з заканадаўствам дзяржавы-члена, прымяняецца агульная характарыстыка лекавага прэпарату, адобраная ўпаўнаважаным органам у сферы фармаканагляду дзяржавы-члена, якому накіравана паведамленне аб непажаданай рэакцыі;
«новы выяўлены сігнал» (newly identified signal) – сігнал, упершыню выяўлены на працягу справаздачнага перыяду перыядычнай абнаўляльнай справаздачы па бяспецы, які з’яўляецца падставай для далейшых дзеянняў або яго ацэнкі;
«заканчэнне збору даных» – дата, па стане на якую ўпершыню поўнасцю даступна база збору даных, прыдатная для правядзення аналізу;
«арганізацыя» – юрыдычная асоба, правамоцная выконваць дзейнасць па фармаканаглядзе і якая нясе адказнасць за выкананне гэтай дзейнасці;
«асноўная інфармацыя аб бяспецы трымальніка рэгістрацыйнага пасведчання» (company core safety information (CCSI)) – інфармацыя, якая мае дачыненне да бяспекі лекавага прэпарату, што ўтрымліваецца ў пераліку асноўных даных аб лекавым прэпараце трымальніка рэгістрацыйнага пасведчання лекавага прэпарату, распрацаваная ім і прадстаўляемая па яго заяве ва ўпаўнаважаныя органы ў сферы фармаканагляду дзяржаў-членаў, на рынках якіх рэалізуецца гэты лекавы прэпарат, за выключэннем выпадкаў, калі ў інфармацыю ўносяцца змяненні па патрабаванні гэтых упаўнаважаных органаў у сферы фармаканагляду. Асноўная інфармацыя аб бяспецы трымальніка рэгістрацыйнага пасведчання ўяўляе сабой інфармацыю даведачнага характару, якая вызначае статус пералічаных і непералічаных непажаданых рэакцый з мэтай стварэння перыядычнай абнаўляльнай справаздачы па бяспецы лекавага прэпарату, але не вызначае чаканыя і нечаканыя непажаданыя рэакцыі для выканання патрабаванняў па неадкладным прадстаўленні паведамленняў аб непажаданых рэакцыях;
«асноўныя даныя аб лекавым сродку трымальніка рэгістрацыйнага пасведчання» (company core data sheet) – дакумент, які распрацаваны трымальнікам рэгістрацыйнага пасведчання і ўтрымлівае інфармацыю аб бяспецы, паказаннях да прымянення, рэжыме дазіравання, фармакалагічных уласцівасцях і іншую інфармацыю, якая датычыцца лекавага прэпарату;
[bookmark: _Toc341438498]«адхілены сігнал» (refuted signal) – валідзіраваны сігнал, які па выніках наступнай ацэнкі быў вызначаны як непраўдзівы ў сувязі з немагчымасцю пацвярджэння наяўнасці прычынна-выніковай сувязі на бягучы перыяд часу;
«адсутная інфармацыя» (missing information) – недахоп звестак аб бяспецы або асаблівасцях прымянення лекавага прэпарату ў пэўных груп пацыентаў, якія могуць з’яўляцца клінічна значнымі;
«справаздача па бяспецы  распрацоўваемага лекавага прэпарату» (development safety update report (DSUR)) – перыядычная абнаўляльная справаздача па бяспецы лекавага прэпарату, які знаходзіцца ў распрацоўцы;
«ацэнка сігналу» (signal assessment) – працэс далейшай ацэнкі валідзіраванага сігналу з выкарыстаннем усіх наяўных даных з мэтай вывучэння доказаў прычынна-выніковай сувязі новай рызыкі з дзейным рэчывам або лекавым прэпаратам ці вызначэння змянення характарыстыкі пэўнай рызыкі;
«памылка прымянення лекавага прэпарату» (medication error)» – ненаўмысная памылка ў працэсе прымянення лекавага прэпарату, якая прывяла або магла прывесці да прычынення шкоды пацыенту;
«перадазіроўка» (overdose) – прымяненне лекавага прэпарату за 1 прыём або кумулятыўна ў колькасці, якая перавышае рэкамендаваную максімальную дозу ў адпаведнасці з дзеючай агульнай характарыстыкай лекавага прэпарату;
«перыядычная абнаўляльная справаздача па бяспецы» (periodic safety update report (PSUR)) – справаздача для прадстаўлення ацэнкі суадносін «карысць – рызыка» лекавага прэпарату трымальнікам  рэгістрацыйнага пасведчання лекавага прэпарату ў пэўны перыяд часу на працягу пострэгістрацыйнага этапу;
«план аўдыту» (audit plan) – апісанне запланаванай дзейнасці і арганізацыі асобнага аўдыту;
«план кіравання рызыкамі» (risk management plan) – падрабязнае апісанне сістэмы кіравання рызыкамі;
«планаванне якасці» (quality planning) – стварэнне структуры сістэмы якасці сістэмы фармаканагляду і планаванне інтэграваных і ўзгодненых працэсаў сістэмы якасці сістэмы фармаканагляду;
[bookmark: _Toc341438490][bookmark: _Toc341438502]«пострэгістрацыйнае даследаванне бяспекі» (post-authorisation safety study (PASS)) – даследаванне, якое мае дачыненне да зарэгістраванага лекавага прэпарату, праведзенае з мэтай вызначэння характарыстыкі або колькаснай ацэнкі пагрозы бяспекі, пацвярджэння профілю бяспекі лекавага прэпарату або ацэнкі эфектыўнасці мер па кіраванні рызыкамі. Пострэгістрацыйнае даследаванне бяспекі арганізуецца як інтэрвенцыйнае клінічнае даследаванне або праводзіцца як даследаванне назіральнага неінтэрвенцыйнага дызайну, у тым ліку з выкарыстаннем даных рэальнай клінічнай практыкі;
«патэнцыяльная рызыка» (potential risk) – непажаданае наступства фармакатэрапіі, у дачыненні да якога маюцца падставы для падазрэнняў на наяўнасць узаемасувязі з лекавым прэпаратам, якая належным чынам не была пацверджана;
«спажывец» (consumer) – пацыент, асоба, якая ажыццяўляе догляд пацыента, узаемадзейнічае з ім, пры гэтым не з’яўляецца спецыялістам сістэмы аховы здароўя;
«прыхільнасць якасці» (quality adherence) – выкананне задач і абавязкаў у адпаведнасці з патрабаваннямі да якасці;
«прымяненне не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні (off-label) – наўмыснае прымяненне лекавага прэпарату з медыцынскай мэтай не ў адпаведнасці з умовамі, якія вызначаюцца агульнай характарыстыкай лекавага прэпарату або інструкцыяй па медыцынскім прымяненні;
«прымяненне лекавага прэпарату, назначанага ў сувязі з выключнымі акалічнасцямі з меркаванняў спачування» (compassionate use of а medicinal product) – назначэнне лекавага сродку з меркаванняў спачування групе пацыентаў з хранічнымі, інвалідызуючымі захворваннямі або захворваннямі, якія пагражаюць жыццю, а таксама з захворваннямі, якія не могуць быць вылечаны зарэгістраванымі лекавымі прэпаратамі (адпаведны лекавы прэпарат павінен знаходзіцца на этапе рэгістрацыі або клінічных даследаванняў);
«прыярытызацыя сігналу» (signal proritisation) – працэс, які выконваецца бесперапынна на ўсіх этапах кіравання сігналам і мэтай якога з’яўляецца ідэнтыфікацыя сігналаў аб меркаваных рызыках з патэнцыяльным важным уплывам на здароўе пацыентаў або грамадскае здароўе (здароўе насельніцтва) або сігналаў, якія могуць аказаць істотны ўплыў на суадносіны «карысць – рызыка» лекавага прэпарату і, адпаведна, неадкладна патрабуюць дзеянняў і прыняцця мер кіравання рызыкай;
«праблема па бяспецы» (safety concern) – важная ідэнтыфікаваная рызыка, важная патэнцыяльная рызыка або адсутная інфармацыя;
«праграма аўдыту» (audit programme) – паслядоўнасць, якая складаецца з аднаго або больш аўдытаў, якія запланаваны на пэўны перыяд часу і маюць канкрэтную мэту;
[bookmark: _Toc341438501][bookmark: _Toc341438503]«клінічнае даследаванне, якое працягваецца» (ongoing clinical trail) – даследаванне, у якім пачалося ўключэнне пацыентаў, нават калі даследаванне прыпынена або яго аналіз завершаны, але выніковая справаздача аб ім адсутнічае;
«прамое інфармаванне спецыялістаў сістэмы аховы здароўя» (direct healthcare professional communication) – сродак інфармацыйнага ўзаемадзеяння, пры дапамозе якога важная інфармацыя прадастаўляецца напрамую пэўным спецыялістам сістэмы аховы здароўя з боку трымальніка рэгістрацыйнага пасведчання або ўпаўнаважанага органа ў сферы фармаканагляду з мэтай іх інфармавання аб неабходнасці прыняцця пэўных мер або змянення руціннай практыкі ў сувязі з атрыманымі новымі важнымі данымі аб лекавым прэпараце;
«разгляданы сігнал» (ongoing signal) – сігнал, які праходзіць працэдуру ацэнкі па стане на дату заканчэння збору даных для перыядычнай абнаўляльнай справаздачы па бяспецы;
«рэакцыя, абумоўленая хваляваннем наконт імунізацыі» (immunisation anxiety-related reaction) – непажаданая з’ява пасля імунізацыі, якая развіваецца ў выніку хвалявання наконт імунізацыі;
«рэгістр» (registry) – арганізаваная сістэма, у якой выкарыстоўваюцца метады назірання для збору стандартызаваных даных аб  аналізаваных зыходах у папуляцыі пацыентаў з пэўнымі захворваннямі, станамі або пацыентаў, якія падвяргаюцца пэўнаму ўздзеянню;
«вынікі аўдыту» (audit findings) – вынікі ацэнкі адпаведнасці фактаў, атрыманых па выніках аўдыту, крытэрыях аўдыту;
«рэкамендацыі аўдыту» (audit recommendation) – апісанне напрамку дзеянняў, якія кіраўніцтва мае права ажыццявіць для выпраўлення выяўленых па выніках аўдыту недахопаў, неадпаведнасцей і для мінімізацыі слабых бакоў сістэм кіраўніцкага кантролю;
«рэпарціраванне» – працэс перадачы ва ўстаноўленай форме інфармацыі аб непажаданых рэакцыях ва ўпаўнаважаныя органы ў сферы фармаканагляду або экспертныя арганізацыі, у сферу кампетэнцыі якіх уваходзіць фармаканагляд;
«рызыкі, звязаныя з прымяненнем лекавага прэпарату» (risks related to use of а medicinal product) – рызыкі, якія звязаны з якасцю, бяспекай або эфектыўнасцю лекавага прэпарату ў дачыненні да здароўя пацыентаў або насельніцтва або вядуць да непажаданага ўздзеяння на навакольнае асяроддзе;
[bookmark: _Hlk43449474]«сур’ёзная непажаданая рэакцыя» (serious adverse reaction) – непажаданая рэакцыя, якая прыводзіць да смерці, уяўляе пагрозу для жыцця пацыента, патрабуе шпіталізацыі пацыента або яе прадаўжэння, прыводзіць да стойкай або выражанай непрацаздольнасці або інваліднасці, да прыроджаных анамалій або заган развіцця. Любая ненаўмысная падазраваная перадача інфекцыйнага агента праз лекавы прэпарат таксама лічыцца сур’ёзнай непажаданай рэакцыяй.
Пад станам, які ўяўляе пагрозу для жыцця, у гэтым кантэксце разумеецца рэакцыя, пры якой жыццё пацыента знаходзілася пад пагрозай на момант развіцця рэакцыі. Гэты стан не адносіцца да рэакцыі, якая гіпатэтычна магла б прывесці да смерці ў выпадку больш цяжкага цячэння захворвання.
Рашэнне адносна аднясення сітуацый да ліку сур’ёзных непажаданых рэакцый, напрыклад, значных з медыцынскага пункту гледжання падзей, якія не ўяўляюць сабой непасрэдную пагрозу для жыцця пацыента, не прыводзяць да смерці або шпіталізацыі, але падвяргаюць пацыента рызыцы або патрабуюць умяшання для прадухілення аднаго з зыходаў, прыведзеных ва ўказаным азначэнні, прымаецца на аснове медыцынскай і навуковай ацэнкі, у тым ліку для станаў, якія патрабуюць правядзення інтэнсіўнай тэрапіі ў прыёмным аддзяленні або ў дамашніх умовах пры алергічным бранхаспазме або сутаргах, якія не прыводзяць да шпіталізацыі, а таксама развіцці залежнасці або злоўжывання лекавым прэпаратам, якія таксама неабходна лічыць сур’ёзнымі непажаданымі з’явамі;
«сігнал» (signal) – інфармацыя, якая паступае ад адной або некалькіх крыніц, уключаючы назіранні і эксперыменты, якая дапускае наяўнасць новай патэнцыяльнай прычынна-выніковай сувязі або новага аспекту пэўнай узаемасувязі паміж уздзеяннем лекавага прэпарату і з’явай або сукупнасцю ўзаемазвязаных з’яў, непажаданых або спрыяльных, якая ацэньваецца як дастатковая для далейшых дзеянняў па верыфікацыі сігналу. Новыя аспекты вядомай узаемасувязі могуць уключаць у сябе змяненні частаты, распаўсюджвання непажаданай рэакцыі (напрыклад, паводле полу, узросту, тэрыторыі), працягласці, ступені цяжкасці або зыходу непажаданай рэакцыі);
[bookmark: _Toc341438499][bookmark: _Toc341438507]«сістэма якасці сістэмы фармаканагляду» (quality system of а pharmacovigilance system) – арганізацыйная структура, абавязкі, працэдуры, працэсы і рэсурсы сістэмы фармаканагляду, уключаючы належнае кіраванне рэсурсамі, дакументацыяй і адпаведнасць нормам рэгулявання;
«сістэма кіравання рызыкамі» (risk management system) – комплекс дзеянняў і мерапрыемстваў па фармаканаглядзе, накіраваных на выяўленне, характарыстыку, прадухіленне або мінімізацыю рызык, звязаных з лекавымі прэпаратамі, уключаючы ацэнку эфектыўнасці гэтых дзеянняў і мерапрыемстваў;
[bookmark: _Toc341438497]«сістэма фармаканагляду» (pharmacovigilance system) – сістэма, якая арганізуецца трымальнікамі рэгістрацыйных пасведчанняў лекавых прэпаратаў і ўпаўнаважанымі органамі ў сферы фармаканагляду для выканання задач і абавязкаў па фармаканаглядзе, прызначаная для кантролю бяспекі лекавых прэпаратаў, своечасовага выяўлення ўсіх змяненняў у ацэнцы суадносін «карысць – рызыка» лекавых прэпаратаў, для распрацоўкі і ўкаранення мер па забеспячэнні прымянення лекавых прэпаратаў пры перавышэнні карысці над рызыкай;
«спецыяліст сістэмы аховы здароўя» (healthcare professional) – асобы, якія маюць медыцынскую кваліфікацыю (напрыклад, урачы, правізары, фармацэўты, медыцынскія сёстры і судова-медыцынскія эксперты). Гэта азначэнне выкарыстоўваецца, у тым ліку, у рамках прадстаўлення інфармацыі аб падазраваных непажаданых рэакцыях;
«спантаннае паведамленне (спантаннае паведамленне)» (spontaneous report (spontaneous notification)) – добраахвотная перадача спецыялістам сістэмы аховы здароўя або спажыўцом упаўнаважанаму органу ў сферы фармаканагляду, трымальніку рэгістрацыйнага пасведчання лекавага прэпарату або іншай упаўнаважанай арганізацыі (у тым ліку Сусветнай арганізацыі аховы здароўя, рэгіянальным цэнтрам фармаканагляду, таксікалагічным цэнтрам) даных, якія ўтрымліваюць апісанне адной або некалькіх непажаданых рэакцый у пацыента, які прымаў адзін або некалькі лекавых прэпаратаў, і якія не былі атрыманы ў ходзе правядзення клінічнага даследавання або прымянення іншага метаду арганізаванага збору даных;
[bookmark: _Toc341438505][bookmark: _Toc341438508]«даведачная інфармацыя аб бяспецы лекавага прэпарату» (reference safety information) – інфармацыя аб бяспецы лекавага прэпарату, якая ўключана ў асноўную інфармацыю аб лекавым прэпараце трымальніка рэгістрацыйнага пасведчання (напрыклад, пералік асноўных даных аб лекавым прэпараце трымальніка рэгістрацыйнага пасведчання) і якую трымальнік рэгістрацыйнага пасведчання павінен указаць у перыядычных абнаўляльных справаздачах па бяспецы ва ўсіх дзяржавах, у якіх рэалізуецца лекавы прэпарат, за выключэннем выпадкаў, калі ўпаўнаважаны орган у сферы фармаканагляду патрабуе ўнясенне змяненняў у даведачную інфармацыю;
[bookmark: _Toc341438494]«істотныя змяненні пратакола даследавання» – змяненні пратакола даследавання, якія могуць аказаць уплыў на бяспеку, фізічны або псіхічны дабрабыт суб’ектаў даследавання або паўплываць на інтэрпрэтацыю вынікаў даследавання (напрыклад, змяненне першасных і другасных мэт даследавання даследуемай папуляцыі, аб’ёму выбаркі, дызайну даследавання, крыніцы атрымліваемых даных, метаду збору даных, вызначэння асноўнага ўздзеяння, зыходаў і камбінаваных пераменных у статыстычным плане аналізу даных);
«патрабаванні да якасці» (quality requirements) – характарыстыкі сістэмы якасці, якія з пэўнай імавернасцю прыводзяць да дасягнення патрэбных вынікаў або мэт сістэмы якасці;
«паляпшэнне якасці» (quality improvement) – унясенне неабходных змяненняў у структуру і працэсы сістэмы якасці сістэмы фармаканагляду з мэтай паляпшэння сістэмы якасці;
«кіраванне сігналам» (signal management) – комплекс мерапрыемстваў, якія праводзяцца з мэтай вызначэння наяўнасці новых рызык, звязаных з дзейным рэчывам або лекавым прэпаратам, або змяненні пэўных рызык па выніках вывучэння індывідуальных паведамленняў аб непажаданых рэакцыях, сукупных даных, атрыманых з дзеючых сістэм актыўнага маніторынгу або даследаванняў, навуковай медыцынскай літаратуры або іншых крыніц даных, а таксама з мэтай прыняцця неабходных рэкамендацый, рашэнняў, абмену інфармацыяй і прасочвання;
«фармаканагляд» (pharmacovigilance) – від навуковай і практычнай дзейнасці, накіраваны на выяўленне, ацэнку, разуменне і прадухіленне непажаданых наступстваў прымянення лекавых прэпаратаў. Фармаканагляд уяўляе сабой дзейнасць, накіраваную на ахову здароўя пацыентаў і насельніцтва;
«мэтавая папуляцыя» (target population (treatment) (treatment population target)) – пацыенты, якім назначаецца лекавы прэпарат у адпаведнасці з паказаннямі да прымянення і проціпаказаннямі, прадугледжанымі дзеючай агульнай характарыстыкай лекавага прэпарату;
[bookmark: _Hlk43220203]«экстранная праблема, звязаная з бяспекай» (emerging safety issue) – праблема, звязаная з бяспекай, ацэненая трымальнікам рэгістрацыйнага пасведчання як праблема, якая патрабуе тэрміновай увагі ўпаўнаважанага органа ў сферы фармаканагляду з прычыны патэнцыяльнага значнага ўплыву на суадносіны «карысць – рызыка» лекавага прэпарату і (або) на здароўе пацыентаў або грамадскае здароўе (здароўе насельніцтва) і з прычыны патэнцыяльнай неабходнасці неадкладнага прыняцця рэгулятарных дзеянняў і інфармавання пацыентаў і спецыялістаў сістэмы аховы здароўя.
Паняцце «суадносіны «карысць – рызыка», якое выкарыстоўваецца ў гэтых Правілах, прымяняецца ў значэнні, вызначаным Правіламі рэгістрацыі і экспертызы лекавых сродкаў для медыцынскага прымянення, зацверджанымі Рашэннем Савета Еўразійскай эканамічнай камісіі ад 3 лістапада 2016 г. № 78 (далей – Правілы рэгістрацыі і экспертызы).
II. Патрабаванні да сістэмы якасці
1. Сістэма якасці
3. Сістэма якасці з’яўляецца неад’емным складнікам сістэмы фармаканагляду. У прымяненні да належнай практыкі фармаканагляду, якая вызначае патрабаванні да структуры і працэсаў сістэмы фармаканагляду, якасць вызначаецца як сукупнасць характарыстык сістэмы фармаканагляду, што дазваляюць у адпаведнасці з меркаванай імавернасцю дасягаць вынікаў работы сістэмы, што дапасуюцца да мэт фармаканагляду. Неабходнасць ацэнкі ступені дасягнення патрэбнага ўзроўню якасці сістэмы вызначае неабходнасць наяўнасці папярэдне вызначаных патрабаванняў да якасці. Патрабаванні да якасці ўяўляюць сабой устаноўленыя характарыстыкі сістэмы, выкананне якіх з пэўнай імавернасцю дазваляе дасягаць планаваных вынікаў, гэта значыць мэт сістэмы якасці. Агульныя мэты сістэмы якасці ў сістэме фармаканагляду вызначаюцца ў пункце 6 гэтых Правіл. Спецыфічныя мэты і патрабаванні па якасці для асобных структур і працэсаў сістэмы фармаканагляду вызначаюцца ў раздзелах IV–VII і IX–XIII гэтых Правіл.
4. Сістэма якасці павінна ахопліваць арганізацыйную структуру, сферы адказнасці, працэдуры, працэсы і рэсурсы сістэмы фармаканагляду. Сістэма якасці павінна ўключаць у сябе:
належнае кіраванне рэсурсамі;
кантроль адпаведнасці патрабаванням актаў органаў Саюза і заканадаўства дзяржаў-членаў;
а таксама кіраванне дакументацыяй.
5. Сістэма якасці прадугледжвае цыклічнае правядзенне наступных мерапрыемстваў:
а) планаванне якасці работ па фармаканаглядзе;
б) выкананне задач і абавязкаў у адпаведнасці з патрабаваннямі да якасці (прыхільнасць якасці);
в) маніторынг і ацэнка эфектыўнасці арганізацыі і работы структур і працэсаў сістэмы фармаканагляду (кантроль і забеспячэнне якасці);
г) карэкціроўка і паляпшэнне структуры і працэсаў сістэмы фармаканагляду (паляпшэнне якасці).
6. Агульнымі мэтамі сістэмы якасці ў сістэме фармаканагляду з’яўляюцца:
а) выкананне патрабаванняў і абавязкаў па фармаканаглядзе ў адпаведнасці з актамі органаў Саюза і заканадаўствам дзяржавы-члена;
б) прадухіленне непажаданых наступстваў прымянення зарэгістраваных лекавых прэпаратаў;
в) забеспячэнне прымянення лекавых прэпаратаў пры перавышэнні карысці над рызыкай;
г) садзейнічанне ахове здароўя пацыентаў і грамадскага здароўя (здароўя насельніцтва).
2. Прынцыпы належнай практыкі фармаканагляду
7. Для выканання мэт, указаных у пункце 6 гэтых Правіл, неабходна прытрымлівацца наступных прынцыпаў пры распрацоўцы структур і працэсаў сістэмы фармаканагляду, а таксама пры выкананні ўсіх задач і абавязкаў:
а) забеспячэнне задавальнення патрэб пацыентаў, медыцынскіх работнікаў і грамадства ў цэлым у дачыненні да бяспекі лекавых прэпаратаў;
б) забеспячэнне эфектыўнага кіраўніцтва па ўкараненні сістэмы якасці і матывацыі персаналу ў дачыненні да мэт сістэмы якасці;
в) далучэнне ўсіх супрацоўнікаў арганізацыі (прадпрыемства) да працэсу падтрымкі сістэмы фармаканагляду на ўзроўні ўскладзеных на іх абавязкаў;
г) далучэнне ўсіх супрацоўнікаў арганізацыі (прадпрыемства) да пастаяннага працэсу павышэння якасці сістэмы фармаканагляду згодна з цыклічнасцю мерапрыемстваў, указаных у пункце 5 гэтых Правіл;
д) арганізацыя рэсурснай базы і вырашэнне пастаўленых перад сістэмай фармаканагляду задач у форме структур і працэсаў такім чынам, каб забяспечваць актыўную, адпаведную ўзроўню рызыкі, бесперапынную работу па фармаканаглядзе;
е) улік і ацэнка наяўных доказных даных аб суадносінах «карысць – рызыка». Для прыняцця далейшых рашэнняў павінны разглядацца і ацэньвацца ўсе даныя, якія могуць аказаць уплыў на гэтыя суадносіны і прымяненне лекавага прэпарату;
ж) садзейнічанне развіццю эфектыўнага супрацоўніцтва паміж распрацоўшчыкамі, трымальнікамі рэгістрацыйных пасведчанняў лекавых прэпаратаў, упаўнаважанымі органамі ў сферы фармаканагляду (далей – упаўнаважаныя органы), установамі аховы здароўя, пацыентамі, медыцынскімі работнікамі, навуковымі арганізацыямі і іншымі зацікаўленымі асобамі ў адпаведнасці з заканадаўствам дзяржаў-членаў.
3. Адказныя за сістэму якасці
8. За забеспячэнне работы сістэмы фармаканагляду ў адпаведнасці з патрабаваннямі да сістэмы якасці нясуць адказнасць усе спецыялісты, якія выконваюць работу па арганізацыі сістэмы якасці. Арганізацыя павінна забяспечыць дастатковую колькасць кампетэнтных і навучаных спецыялістаў, якія маюць адпаведную прафесійную падрыхтоўку, для выканання патрэбнага аб’ёму работ па фармаканаглядзе на належным узроўні. У іх абавязкі павінна ўваходзіць выкананне мерапрыемстваў, выкладзеных у пункце 5 гэтых Правіл.
9. Кіраўнікамі арганізацый павінен быць забяспечаны сістэмны падыход да забеспячэння якасці сістэмы фармаканагляду. Кіраўнікі арганізацый у рамках выканання функцый па забеспячэнні сістэмнага падыходу нясуць адказнасць за забеспячэнне:
а) дакументавання сістэмы якасці ў адпаведнасці з патрабаваннямі падраздзелаў 9–11 гэтага раздзела;
б) належнага кантролю і дакументавання ўсіх змяненняў у сістэме фармаканагляду і сістэме якасці фармаканагляду;
в) патрэбнымі рэсурсамі для належнага навучання;
г) патрэбнымі рэсурсамі (у тым ліку неабходнымі памяшканнямі і абсталяваннем і г.д.);
д) належнага кіравання адпаведнасцю;
е) належнага кіравання запісамі;
ж) выканання рэгулярнай ацэнкі работы сістэмы фармаканагляду, уключаючы інтэграваную сістэму якасці, з пацвярджэннем яе эфектыўнасці. Пры неабходнасці павінны рэалізоўвацца карэкціровачныя і папераджальныя мерапрыемствы;
з) наяўнасці эфектыўнага механізма рэалізацыі адпаведных мер у выпадку выяўлення змяненняў профілю бяспекі лекавых прэпаратаў, якія распрацоўваюцца і выпускаюцца;
і) своечасовага выяўлення і прыняцця пры неабходнасці карэкціровачных і папераджальных мер у выпадку невыканання патрабаванняў да якасці сістэмы фармаканагляду;
к) правядзення рэгулярных аўдытаў сістэмы.
4. Навучанне персаналу
10. Магчымасць забеспячэння патрэбнай якасці выканання працэсаў, звязаных з фармаканаглядам, і вынікаў, якія атрымліваюцца, непасрэдна звязана з наяўнасцю дастатковай колькасці кампетэнтнага, кваліфікаванага і навучанага персаналу.
11. У арганізацыі павінен быць распрацаваны і павінен выконвацца план навучання спецыялістаў па фармаканаглядзе, а таксама павінна забяспечвацца вядзенне запісаў па дакументаванні навучання, падтрыманні і развіцці ўзроўню кампетэнцыі персаналу. План навучання павінен грунтавацца на ацэнцы неабходнасці навучання. Распрацоўка і выкананне плана падлягаюць кантролю і маніторынгу.
12. Навучанне павінна ўключаць у сябе ўводнае навучанне і наступнае навучанне на працягу ўсяго перыяду працы ў адпаведнасці з выконваемымі функцыямі і пастаўленымі задачамі. Навучанне павінна быць накіравана на павышэнне адпаведных прафесійных навыкаў, укараненне навуковых дасягненняў у практыку і выконваемыя працэдуры, забеспячэнне адпаведнасці ўсіх спецыялістаў патрабаванням да кваліфікацыі, прафесійных навыкаў, ведаў і разумення выконваемых працэдур, звязаных з фармаканаглядам. Усе супрацоўнікі павінны быць навучаны выкананню працэдур, прадугледжаных пры атрыманні інфармацыі аб праблеме, звязанай з бяспекай лекавых прэпаратаў.
13. Дзеючыя ў арганізацыі працэсы па правядзенні навучання павінны прадугледжваць элементы кантролю вынікаў навучання па дасягненні патрэбнага разумення і выканання функцый па фармаканаглядзе, а таксама вызначаць неабходнасць наступнага навучання ў адпаведнасці з планамі прафесійнага развіцця арганізацыі і спецыялістаў.
14. У арганізацыі патрабуецца правядзенне адпаведнага навучання пэўным аспектам фармаканагляду спецыялістаў іншых падраздзяленняў, дзейнасць якіх здольная паўплываць на паказчыкі сістэмы фармаканагляду і выкананне функцый па фармаканаглядзе. Указаная дзейнасць уключае ў сябе ў тым ліку правядзенне клінічных даследаванняў, работу са скаргамі, падрыхтоўку медыцынскай інфармацыі, продаж і маркетынг, падрыхтоўку рэгістрацыйных дакументаў, прававыя пытанні і аўдыт.
5. Сродкі і абсталяванне для фармаканагляду
15. Дасягненне патрэбнага ўзроўню якасці ажыццяўлення працэсаў фармаканагляду і вынікаў, што атрымліваюцца, звязана таксама з забеспячэннем сістэмы неабходнымі сродкамі і абсталяваннем, якія выкарыстоўваюцца ў гэтых працэсах.
16. Сродкі і абсталяванне павінны размяшчацца, быць сканструяванымі, адаптаванымі і абслугоўвацца такім чынам, каб адпавядаць пастаўленай мэце згодна з мэтамі якасці ў фармаканаглядзе. Сродкі, абсталяванне і іх функцыянальныя ўласцівасці, важныя для ажыццяўлення фармаканагляду, падлягаюць адпаведнай праверцы, кваліфікацыі і (або) валідацыі для пацвярджэння адпаведнасці мэты. Для вызначэння маштабу праверкі, кваліфікацыі або валідацыі неабходна выкарыстоўваць дакументаваную ацэнку рызыкі. Гэты метад кіравання рызыкамі неабходна прымяняць на працягу ўсяго тэрміну эксплуатацыі сродкаў і абсталявання з улікам такіх фактараў, як уплыў на бяспеку пацыента і якасць даных, а таксама складанасць адпаведных сродкаў і абсталявання. Арганізацыя функцыянавання інфармацыйных сістэм павінна прадугледжваць наяўнасць працэсаў забеспячэння адпаведнасці тэрміналогіі, якая выкарыстоўваецца, дзеючым абноўленым версіям  выкарыстоўваемай міжнароднай тэрміналогіі з укараненнем своечасовых змяненняў у  выкарыстоўваемыя інфармацыйныя сістэмы.
6. Забеспячэнне трымальнікамі рэгістрацыйных пасведчанняў лекавых прэпаратаў адпаведнасці патрабаванням актаў органаў Саюза і заканадаўства дзяржаў-членаў
17. З мэтай забеспячэння адпаведнасці патрабаванням актаў органаў Саюза і заканадаўства дзяржаў-членаў трымальнікамі рэгістрацыйных пасведчанняў лекавых прэпаратаў павінны выконвацца працэсы забеспячэння якасці сістэмы, мэтамі якіх з’яўляюцца:
а) выкананне пастаяннага маніторынгу даных па фармаканаглядзе, распрацоўка і ўкараненне мер мінімізацыі рызык пры вызначэнні іх неабходнасці, належная ацэнка даных аб бяспецы незалежна ад крыніцы іх атрымання (з боку пацыентаў, медыцынскіх і фармацэўтычных работнікаў, апублікаваных у навуковай медыцынскай літаратуры, выяўленых у ходзе пострэгістрацыйных даследаванняў);
б) выкананне навуковай ацэнкі ўсёй інфармацыі па профілі бяспекі лекавага прэпарату, уключаючы інфармацыю аб непажаданых рэакцыях, якія развіліся ў тым ліку пры прымяненні ў адпаведнасці і не ў адпаведнасці з зацверджанай агульнай характарыстыкай лекавага прэпарату або інструкцыяй па медыцынскім прымяненні (лістком-укладышам) (далей – інструкцыя па медыцынскім прымяненні);
в) выкананне патрабаванняў актаў органаў Саюза і заканадаўства дзяржавы-члена па прадстаўленні ва ўпаўнаважаны орган поўнай, дакладнай і правільнай інфармацыі аб непажаданых рэакцыях і іншай інфармацыі аб бяспецы лекавых прэпаратаў у адпаведнасці з устаноўленымі заканадаўствам дзяржавы-члена тэрмінамі рэпарціравання;
г) забеспячэнне якасці, цэласнасці і паўнаты прадстаўляемай інфармацыі аб рызыках лекавых прэпаратаў, уключаючы працэсы выключэння  дубліруючай інфармацыі і належнай валідацыі сігналаў;
д) забеспячэнне эфектыўнай узаемасувязі з упаўнаважанымі органамі, уключаючы інфармаванне аб змяненнях профілю бяспекі лекавых прэпаратаў і новых рызыках, майстар-файле сістэмы фармаканагляду, сістэмы кіравання рызыкамі, мерах мінімізацыі рызыкі, перыядычнай абнаўляльнай справаздачы па бяспецы, карэкціровачных і папераджальных мерах, пострэгістрацыйных даследаваннях бяспекі;
е) забеспячэнне адпаведнасці інфармацыі аб лекавых прэпаратах (агульнай характарыстыкі лекавага прэпарату, інструкцыі па медыцынскім прымяненні) сучаснаму ўзроўню навуковых ведаў;
ж) забеспячэнне медыцынскіх работнікаў і пацыентаў інфармацыяй аб бяспецы.
7. Забеспячэнне ўпаўнаважанымі органамі адпаведнасці патрабаванням актаў органаў Саюза і заканадаўства дзяржаў-членаў
18. Упаўнаважаныя органы павінны мець адпаведную сістэму забеспячэння якасці працэсаў з мэтай:
а) ацэнкі якасці прадстаўляемых даных аб фармаканаглядзе;
б) ацэнкі і апрацоўкі даных аб фармаканаглядзе ў адпаведнасці з патрабаваннямі актаў органаў Саюза і заканадаўства дзяржаў-членаў;
в) забеспячэння гарантаванай незалежнасці ў выкананні дзейнасці па фармаканаглядзе;
г) эфектыўнага інфармацыйнага ўзаемадзеяння з пацыентамі, медыцынскімі работнікамі, трымальнікамі рэгістрацыйных пасведчанняў і грамадствам у цэлым;
д) правядзення інспекцый, уключаючы дарэгістрацыйнае інспектаванне.
19. Незалежнасць выканання дзейнасці па фармаканаглядзе вызначаецца прыняццем усіх рэгулятарных рашэнняў толькі ў інтарэсах здароўя пацыента і грамадскага здароўя (здароўя насельніцтва).
8. Кіраванне дакументацыяй
20. Сістэма кіравання дакументацыяй з’яўляецца часткай сістэмы якасці, распаўсюджваецца на ўсе дакументы сістэмы фармаканагляду і забяспечвае магчымасць пошуку даных і прасочвальнасць працэдур, якія выконваюцца, уключаючы працэдуры ацэнкі новых даных і расследавання праблем, звязаных з бяспекай прымяняльна да правільнасці выканання працэсаў, часу выканання расследаванняў і прыняцця рашэнняў.
21. Сістэма кіравання дакументацыяй павінна забяспечваць:
а) кіраванне якасцю даных аб фармаканаглядзе, уключаючы іх паўнату, дакладнасць і цэласнасць;
б) своечасовы доступ да ўсіх запісаў;
в) эфектыўную ўнутраную і знешнюю перадачу даных;
г) захоўванне дакументаў, якія маюць дачыненне да сістэм фармаканагляду і ажыццяўлення фармаканагляду па кожным з лекавых прэпаратаў, згодна з прымяняльнымі тэрмінамі захоўвання.
22. Трымальнік рэгістрацыйнага пасведчання лекавага прэпарату (далей – трымальнік рэгістрацыйнага пасведчання) павінен забяспечыць належнае дакументаванне, абарачэнне і захоўванне ўсёй інфармацыі аб фармаканаглядзе з мэтай выканання працэдур дакладнага рэпарціравання, інтэрпрэтацыі і верыфікацыі даных. Трымальнікам рэгістрацыйнага пасведчання павінна быць забяспечана сістэма прасочвальнасці і наступнага назірання за непажаданымі рэакцыямі.
23. Сістэма кіравання дакументацыяй павінна ўключаць у сябе комплекс мер па забеспячэнні бяспекі і канфідэнцыяльнасці даных з мэтай выканання патрабаванняў па ахове персанальных даных пацыентаў у адпаведнасці з патрабаваннямі заканадаўства дзяржавы-члена. Сістэма кіравання дакументацыяй павінна прадугледжваць спецыяльныя меры на кожным этапе захоўвання, апрацоўкі і перадачы даных аб фармаканаглядзе з забеспячэннем бяспекі і канфідэнцыяльнасці даных. Указаныя меры павінны ўключаць у сябе строгае абмежаванне доступу да даных, згодна з якім доступ да дакументацыі і баз даных павінен быць абмежаваны аўтарызаванымі асобамі.
24. Сістэма кіравання дакументацыяй павінна ўключаць у сябе працэсы забеспячэння аховы інфармацыі аб фармаканаглядзе ад страты і разбурэння.
25. Сістэма кіравання дакументацыяй павінна быць апісана ў палітыцы кіравання дакументацыяй.
9. Дакументацыя сістэмы якасці
26. Усе элементы, патрабаванні і палажэнні сістэмы якасці павінны быць дакументаваны і сістэматызаваны адпаведным чынам у выглядзе плана па якасці, інструкцыі па якасці, працэдур па якасці і справаздач па якасці.
27. План па якасці вызначае асноўныя мэты сістэмы якасці і працэсы, якія павінны быць укаранёны для дасягнення пастаўленых мэт. Працэдуры па якасці ўяўляюць сабой апісанне ўстаноўленага парадку выканання працэсаў і могуць мець форму стандартных аперацыйных працэдур і рабочых інструкцый або ўказанняў. Інструкцыя па якасці вызначае сферу распаўсюджвання сістэмы якасці, працэсы сістэмы якасці і іх узаемасувязь. Справаздачы па якасці ўключаюць у сябе атрыманыя вынікі работы сістэмы або пацвярджэння  выконваемай дзейнасці.
28. Для забеспячэння сістэмнага падыходу пры планаванні якасці арганізацыя павінна вызначыць:
а) мэты ў сферы якасці ў адпаведнасці з агульнымі мэтамі сістэмы якасці сістэмы фармаканагляду згодна з пунктам 6 гэтых Правіл і спецыфічнымі для асобных структур і працэсаў мэтамі ў сферы якасці згодна з адпаведным раздзелам гэтых Правіл;
б) метады маніторынгу эфектыўнасці сістэмы фармаканагляду.
29. Наяўнасць і работа сістэмы якасці дакументуецца з дапамогай:
а) дакументацыі аб арганізацыйнай структуры і абавязках персаналу;
б) планаў навучання і запісаў аб праведзеным навучанні;
в) інструкцыі па выкананні працэсаў кіравання ў адпаведнасці з заканадаўствам дзяржавы-члена;
г) інструкцыі па выкананні працэсаў, якія рэалізуюцца ва ўмовах сітуацыі, што патрабуе прыняцця тэрміновых мер, уключаючы працэдуры забеспячэння бесперапыннасці дзейнасці;
д) індыкатараў выканання працэсаў, якія выкарыстоўваюцца для пастаяннага маніторынгу належнага выканання функцый па фармаканаглядзе;
е) справаздач па аўдыце і наступным аўдыце сістэмы якасці, уключаючы атрыманыя даныя і вынікі.
30. Дакументацыя аб сістэме якасці павінна таксама ўключаць у сябе:
а) метады маніторынгу эфектыўнасці сістэмы якасці і, у прыватнасці, яе здольнасць дасягаць мэты сістэмы якасці;
б) палітыку кіравання дакументацыяй;
в) дакументы аб выніках выкананых працэдур па фармаканаглядзе, якія пацвярджаюць выкананне прадугледжаных этапаў і дзеянняў;
г) дакументы і справаздачы аб сродках і абсталяванні, уключаючы праверку функцыянальных уласцівасцей, дзейнасць па кваліфікацыі і валідацыі, якія пацвярджаюць выкананне ўсіх стадый, прадугледжаных адпаведнымі патрабаваннямі, пратаколамі і працэдурамі;
д) дакументы, якія пацвярджаюць кантроль недахопаў і адхіленняў ад устаноўленай сістэмы якасці, прыняцце папераджальных і  карэкціруючых мерапрыемстваў, ацэнку эфектыўнасці прынятых мер.
10. Дадатковая дакументацыя аб сістэме якасці трымальніка рэгістрацыйнага пасведчання
31. У дапаўненне да патрэбнай дакументацыі аб сістэме якасці трымальнік рэгістрацыйнага пасведчання павінен дакументаваць:
а) кіраванне чалавечымі рэсурсамі;
б) абавязкі і функцыі персаналу сістэмы фармаканагляду;
в) арганізацыйную структуру, якая вызначае іерархічную ўзаемасувязь кіраўніка і кантралюючага персаналу, а таксама сістэму кіравання рэсурсамі;
г) інструкцыі па выкананні крытычных працэсаў;
д) сістэму кіравання дакументацыяй.
11. Дадатковая дакументацыя аб сістэме 
якасці ўпаўнаважаных органаў
32. У дапаўненне да патрэбнай дакументацыі аб сістэме якасці ўпаўнаважаны орган павінен дакументаваць арганізацыйную структуру, размеркаванне задач і адказнасці паміж усім персаналам сістэмы фармаканагляду, а таксама вызначыць кантактных асоб для забеспячэння ўзаемадзеяння паміж упаўнаважанымі органамі, трымальнікамі рэгістрацыйных пасведчанняў і асобамі, якія прадстаўляюць інфармацыю аб рызыках лекавых прэпаратаў прымяняльна да іх уплыву на здароўе пацыентаў і грамадскае здароўе (здароўе насельніцтва).
12. Крытычныя працэсы ў фармаканаглядзе
33. Крытычныя працэсы ў фармаканаглядзе ўключаюць у сябе:
а) бесперапынны маніторынг профілю бяспекі і суадносін «карысць – рызыка» зарэгістраваных лекавых прэпаратаў;
б) укараненне, рэалізацыю і ацэнку сістэмы кіравання рызыкамі (у тым ліку ацэнку эфектыўнасці мер мінімізацыі рызыкі);
в) работу з індывідуальнымі паведамленнямі аб непажаданых рэакцыях (збор, апрацоўку, кіраванне, кантроль якасці, атрыманне недастатковых даных, прысваенне нумара, класіфікацыю, выяўленне паўторных паведамленняў, ацэнку і своечасовае прадстаўленне);
г) кіраванне сігналамі;
д) распрацоўку, падрыхтоўку (уключаючы ацэнку даных і кантроль якасці), прадстаўленне і ацэнку перыядычных абнаўляльных справаздач па бяспецы;
е) выкананне абавязацельстваў і прадстаўленне адказаў на запыты ўпаўнаважаных органаў, якія ўтрымліваюць дакладную і поўную інфармацыю;
ж) забеспячэнне ўзаемадзеяння паміж фармаканаглядам і сістэмай кантролю якасці лекавых прэпаратаў;
з) інфармаванне ўпаўнаважаных органаў аб усіх праблемах, звязаных з бяспекай (уключаючы змяненні ў ацэнцы суадносін «карысць – рызыка» зарэгістраваных лекавых прэпаратаў);
і) інфармаванне медыцынскіх і фармацэўтычных работнікаў, пацыентаў аб змяненнях у ацэнцы суадносін «карысць – рызыка» з мэтай забеспячэння бяспечнага і эфектыўнага прымянення лекавых прэпаратаў;
к) забеспячэнне адпаведнасці інфармацыі аб лекавым прэпараце (уключаючы агульную характарыстыку лекавага прэпарату для медыцынскага прымянення) сучаснаму ўзроўню навуковых медыцынскіх ведаў, у тым ліку заключэнням аб ацэнцы і рэкамендацыям упаўнаважаных органаў;
л) рэалізацыю змяненняў рэгістрацыйнага дасье па прычынах, звязаных з бяспекай, у адпаведнасці з тэрмінамі выканання неабходных дзеянняў.
34. План забеспячэння бесперапыннасці працэсаў павінен распрацоўвацца на аснове рызыка-арыентаванага падыходу і павінен уключаць у сябе:
а) вызначэнне падзей, якія могуць істотна паўплываць на персанал арганізацыі ў цэлым або на структуры і працэсы фармаканагляду ў прыватнасці;
б) рэзервовыя сістэмы на выпадак неабходнасці экстраннага абмену інфармацыяй унутры арганізацыі, з іншымі арганізацыямі, якія выконваюць функцыі па фармаканаглядзе, з іншымі распрацоўшчыкамі, трымальнікамі рэгістрацыйных пасведчанняў і ўпаўнаважанымі органамі.
13. Кантроль функцыянавання і эфектыўнасці сістэмы 
фармаканагляду і яе сістэмы якасці
35. Метады кантролю дзейнасці і эфектыўнасці сістэмы фармаканагляду павінны ўключаць у сябе:
а) агляд і аналіз сістэмы асобамі, адказнымі за кіраванне сістэмай;
б) аўдыты;
в) кантроль адпаведнасці патрабаванням;
г) інспекцыі;
д) ацэнку эфектыўнасці прынятых мер мінімізацыі рызыкі і забеспячэнню бяспечнага і эфектыўнага прымянення лекавых прэпаратаў.
36. З мэтай выканання маніторынгу ў арганізацыі павінны быць загадзя вызначаны індыкатары, па якіх выконваецца бесперапынная ацэнка эфектыўнасці функцыянавання сістэмы фармаканагляду з пункту гледжання патрабаванняў якасці.
37. Эфектыўнасць функцыянавання сістэмы якасці павінна рэгулярна ацэньвацца кіраўніком, які выконвае агляд дакументацыі сістэмы якасці, частата і ступень інтэнсіўнасці якога вызначаюцца папярэднім планаваннем, абгрунтаваным рызыкай, і распрацоўваемымі праграмамі агляду сістэмы. Агляд сістэмы якасці павінен уключаць у сябе ацэнку стандартных аперацыйных працэдур і рабочых інструкцый, адхіленняў функцыянавання сістэмы ад устаноўленых паказчыкаў, справаздачы па аўдыце і інспектаванні, а таксама індыкатары эфектыўнасці працэсаў.
38. Аўдыт сістэмы якасці, заснаваны на ацэнцы рызыкі, павінен выконвацца рэгулярна праз пэўныя інтэрвалы часу з мэтай пацвярджэння адпаведнасці ўстаноўленым патрабаванням да якасці і вызначэння эфектыўнасці. Аўдыт сістэмы якасці павінен уключаць у сябе аўдыт сістэмы фармаканагляду, у якую інтэгравана сістэма якасці. Метады і працэсы аўдыту выкладзены ў раздзеле V гэтых Правіл. Па выніках кожнага аўдыту сістэмы якасці і наступнага аўдыту павінна складацца справаздача, якая падлягае ацэнцы асобамі, адказнымі за арганізацыю адпаведных працэсаў, што аўдзіруюцца. Справаздача павінна ўключаць у сябе вынікі аўдыту арганізацый або асоб, якім трымальнікам рэгістрацыйнага пасведчання былі дэлегаваны функцыі па фармаканаглядзе, паколькі яны з’яўляюцца часткай сістэмы фармаканагляду трымальніка рэгістрацыйнага пасведчання.
39. Па выніках выканання маніторынгу сістэмы фармаканагляду і сістэмы якасці сістэмы фармаканагляду, уключаючы вынікі аўдытаў, у выпадку неабходнасці трэба распрацоўваць і ўкараняць  карэкціруючыя і папераджальныя меры.
40. Упаўнаважаныя органы павінны забяспечыць маніторынг выканання трымальнікамі рэгістрацыйных пасведчанняў устаноўленых заканадаўствам дзяржаў-членаў функцый і абавязкаў па фармаканаглядзе. У лік мер па забеспячэнні маніторынгу ўваходзіць інспектаванне трымальнікаў рэгістрацыйных пасведчанняў з боку ўпаўнаважаных органаў.
14. Абавязкі трымальнікаў рэгістрацыйных 
пасведчанняў па фармаканаглядзе
41. Трымальнікі рэгістрацыйных пасведчанняў з’яўляюцца адказнымі за выкананне задач і абавязкаў па фармаканаглядзе вызначаных гэтымі Правіламі і заканадаўствам дзяржаў-членаў, з мэтай гарантаванага выканання абавязацельстваў і прыняцця пры неабходнасці патрэбных мер па фармаканаглядзе ў дачыненні да зарэгістраваных лекавых сродкаў. З гэтай мэтай трымальнікі рэгістрацыйных пасведчанняў павінны забяспечыць функцыянаванне сістэмы фармаканагляду на тэрыторыях дзяржаў-членаў, уключаючы ўкараненне належнай і эфектыўнай сістэмы якасці сістэмы фармаканагляду.
42. Пры пэўных акалічнасцях трымальнікамі рэгістрацыйных пасведчанняў дапускаецца арганізаваць больш за адну сістэму фармаканагляду, напрыклад, у выпадку фарміравання асобнай сістэмы фармаканагляду для пэўных груп лекавых прэпаратаў (у прыватнасці для вакцын, безрэцэптурных лекавых прэпаратаў).
43. Апісанне сістэмы фармаканагляду фарміруецца трымальнікам рэгістрацыйнага пасведчання ў фармаце майстар-файла сістэмы фармаканагляду і падтрымліваецца на працягу ўсяго перыяду дзеяння рэгістрацыйных пасведчанняў у дачыненні да ўсіх зарэгістраваных лекавых прэпаратаў. Трымальнік рэгістрацыйнага пасведчання таксама нясе адказнасць за распрацоўку, выкананне і падтрыманне сістэм кіравання рызыкамі, адаптаваных для кожнага з зарэгістраваных лекавых прэпаратаў.
44. Патрабаванні да структур і працэсаў сістэмы фармаканагляду трымальніка рэгістрацыйнага пасведчання вызначаюцца ў адпаведных раздзелах гэтых Правіл.
15. Упаўнаважаная асоба па фармаканаглядзе
[bookmark: _Hlk43197493]45. Трымальнік рэгістрацыйнага пасведчання павінен прызначыць і мець у пастаянным распараджэнні ўпаўнаважаную асобу па фармаканаглядзе ў дзяржавах-членах, якая валодае патрэбнай кваліфікацыяй. Трымальнік рэгістрацыйнага пасведчання паведамляе прозвішча і кантактную інфармацыю аб упаўнаважанай асобе па фармаканаглядзе ва ўпаўнаважаныя органы дзяржаў-членаў. Пры змяненні гэтай інфармацыі трымальнік рэгістрацыйнага пасведчання павінен неадкладна, на працягу 30 каляндарных дзён, інфармаваць аб гэтым упаўнаважаныя органы дзяржаў-членаў.
46. Абавязкі ўпаўнаважанай асобы па фармаканаглядзе павінны вызначацца службовай інструкцыяй. Размяшчэнне ўпаўнаважанай асобы па фармаканаглядзе і яго ўзаемадзеянне з іншымі асобамі павінна вызначацца ў арганізацыйнай структуры на ўзроўні кіраўніцкага персаналу трымальніка рэгістрацыйнага пасведчання.
[bookmark: _Hlk43197467]47. Інфармацыя аб упаўнаважанай асобе па фармаканаглядзе павінна быць уключана ў майстар-файл сістэмы фармаканагляду трымальніка рэгістрацыйнага пасведчання.
48. У кожнай сістэме фармаканагляду дапускаецца толькі адна ўпаўнаважаная асоба па фармаканаглядзе. Паслугамі ўпаўнаважанай асобы па фармаканаглядзе мае права карыстацца больш чым адзін  трымальнік рэгістрацыйнага пасведчання ў агульных або асобных сістэмах фармаканагляду, або такая асоба мае права выконваць функцыі ўпаўнаважанай асобы па фармаканаглядзе больш чым для адной сістэмы фармаканагляду аднаго трымальніка рэгістрацыйнага пасведчання пры ўмове, што ўпаўнаважаная асоба па фармаканаглядзе ў стане выконваць усе свае абавязкі. У дапаўненне да прызначэння ўпаўнаважанай асобы па фармаканаглядзе ўпаўнаважаныя органы маюць права патрабаваць прызначэння кантактнай асобы па фармаканаглядзе, падсправаздачнай упаўнаважанай асобе па фармаканаглядзе. Падсправаздачнасць у гэтым выпадку адносіцца да задач і абавязкаў па фармаканаглядзе і неабавязкова азначае непасрэднае падпарадкаванне. Кантактная асоба мае права выконваць функцыі ўпаўнаважанай асобы па фармаканаглядзе. Арганізацыя сістэмы фармаканагляду трымальніка рэгістрацыйнага пасведчання на тэрыторыі дзяржавы-члена павінна забяспечваць выкананне патрабаванняў актаў органаў Саюза і заканадаўства дзяржаў-членаў у сферы фармаканагляду эфектыўнае ўзаемадзеянне з упаўнаважаным органам і адсутнасць перашкод у зборы і прадстаўленні звестак аб выяўленых непажаданых рэакцыях на тэрыторыі дзяржавы-члена.
49. Трымальнік рэгістрацыйнага пасведчання прадастаўляе ўпаўнаважанай асобе па фармаканаглядзе дастатковыя паўнамоцтвы па кіраванні дзейнасцю па фармаканаглядзе і сістэмай якасці. Трымальнік рэгістрацыйнага пасведчання прадастаўляе ўпаўнаважанай асобе па фармаканаглядзе доступ да майстар-файла сістэмы фармаканагляду, а таксама адпаведныя паўнамоцтвы і забяспечвае атрыманне інфармацыі аб любых змяненнях у майстар-файле сістэмы фармаканагляду. Паўнамоцтвы, якія датычацца сістэмы фармаканагляду і майстар-файла сістэмы фармаканагляду, павінны дазваляць упаўнаважанай асобе па фармаканаглядзе ўносіць змяненні ў сістэму, планы кіравання рызыкамі, а таксама ў падрыхтоўку рэгулюючых дзеянняў у адказ на выяўленне экстраннай праблемы, звязанай з бяспекай.
50. Трымальнік рэгістрацыйнага пасведчання забяспечвае наяўнасць усіх сістэм і працэсаў, якія дазваляюць упаўнаважанай асобе па фармаканаглядзе выконваць ускладзеныя на яе абавязкі. З гэтай мэтай трымальнік рэгістрацыйнага пасведчання распрацоўвае механізмы, пры дапамозе якіх упаўнаважаная асоба па фармаканаглядзе мае доступ да ўсіх даных, што ёй могуць спатрэбіцца, і атрымлівае ўсю неабходную інфармацыю, напрыклад:
а) інфармацыю аб экстранных праблемах па бяспецы, звязаных са змяненнямі профілю бяспекі і іншай інфармацыі ў дачыненні да ацэнкі суадносін «карысць – рызыка» лекавых прэпаратаў, на якія распаўсюджваецца сістэма фармаканагляду;
б) інфармацыю аб клінічных даследаваннях, якія працягваюцца, і завершаных клінічных даследаваннях і іншых даследаваннях, аб якіх ведае трымальнік рэгістрацыйнага пасведчання і якія могуць мець дачыненне да бяспекі лекавых прэпаратаў;
в) інфармацыю, атрыманую з іншых крыніц, акрамя крыніц трымальніка рэгістрацыйнага пасведчання (напрыклад, з крыніц, з якімі трымальнік рэгістрацыйнага пасведчання мае кантрактныя дамоўленасці);
г) інфармацыю аб працэдурах, што маюць значэнне для фармаканагляду, якія распрацоўвае трымальнік рэгістрацыйнага пасведчання на кожным узроўні з мэтай забеспячэння ўзгодненасці і выканання патрабаванняў у межах арганізацыі.
51. Упаўнаважаная асоба па фармаканаглядзе атрымлівае інфармацыю ад кіруючага персаналу аб выніках пастаянных аглядаў сістэмы якасці і прынятых мерах, даныя аб адпаведнасці патрабаванням, плануемых аўдытах сістэмы фармаканагляду. Упаўнаважаная асоба па фармаканаглядзе мае паўнамоцтвы ініцыяваць аўдыт у выпадку неабходнасці.
52. Кіруючы персанал прадастаўляе ўпаўнаважанай асобе па фармаканаглядзе копію плана карэкціруючых і папераджальных мерапрыемстваў пасля кожнага аўдыту, які мае значэнне для сістэмы фармаканагляду, каб упаўнаважаная асоба па фармаканаглядзе магла пераканацца ў прыняцці адпаведных карэкціруючых мер.
53. Трымальнік рэгістрацыйнага пасведчання забяспечвае магчымасць атрымання ўпаўнаважанай асобай па фармаканаглядзе інфармацыі з базы даных непажаданых рэакцый, якая ёсць у яго распараджэнні, у любы час у выпадку неабходнасці неадкладнага адказу на экстранны запыт упаўнаважанага органа. Трымальнікам рэгістрацыйнага пасведчання павінны быць праведзены адпаведныя арганізацыйныя мерапрыемствы, якія дазваляюць упаўнаважанай асобе па фармаканаглядзе мець доступ да базы даных непажаданых рэакцый, у тым ліку ў непрацоўны час.
54. Трымальнік рэгістрацыйнага пасведчання забяспечвае інфармаванне ўпаўнаважанай асобы па фармаканаглядзе адносна намераў па ўключэнні ў наяўны пералік дадатковых лекавых прэпаратаў шляхам набыцця іншай кампаніі або асобных лекавых прэпаратаў іншага трымальніка рэгістрацыйнага пасведчання. Упаўнаважаная асоба па фармаканаглядзе выконвае ацэнку магчымага ўплыву ўключэння новых лекавых прэпаратаў на дзеючую сістэму фармаканагляду, забяспечвае неабходную адаптацыю сістэмы фармаканагляду, а таксама вызначае даныя аб фармаканаглядзе, якія павінны быць прадастаўлены ранейшым трымальнікам рэгістрацыйнага пасведчання, і тэрміны прадастаўлення. Трымальнік рэгістрацыйнага пасведчання забяспечвае інфармаванне ўпаўнаважанай асобы па фармаканаглядзе адносна кантрактных абавязацельстваў бакоў у частцы дзейнасці па фармаканаглядзе і абмене данымі аб бяспецы, а таксама надзяляе яе правам унясення змянення ў гэтай частцы кантрактных абавязацельстваў. Упаўнаважаная асоба па фармаканаглядзе інфармуе трымальніка рэгістрацыйнага пасведчання ў выпадку неабходнасці рэалізацыі дадатковых умоў з мэтай забеспячэння належнага выканання абавязацельстваў па фармаканаглядзе ў дачыненні да гэтых лекавых прэпаратаў, магчымасць выканання гэтых абавязацельстваў па фармаканаглядзе павінна прымацца пад увагу пры прыняцці рашэння і вызначэнні кантрактных абавязацельстваў бакоў.
55. Трымальнік рэгістрацыйнага пасведчання забяспечвае інфармаванне ўпаўнаважанай асобы па фармаканаглядзе адносна існуючага намеру ўстанаўлення супрацоўніцтва з іншым трымальнікам рэгістрацыйнага пасведчання, арганізацыяй або фізічнай асобай, якая здольна прама або ўскосна аказаць уплыў на сістэму фармаканагляду, да заключэння кантрактных дамоўленасцей у тэрмін, дастатковы для выканання ўпаўнаважанай асобай па фармаканаглядзе ацэнкі магчымага ўплыву гэтага супрацоўніцтва на сістэму фармаканагляду. Трымальнік рэгістрацыйнага пасведчання надзяляе ўпаўнаважаную асобу па фармаканаглядзе паўнамоцтвамі на ўнясенне прапаноў і змяненняў у частцы кантрактных абавязацельстваў, якія маюць дачыненне да сістэмы фармаканагляду.
16. Кваліфікацыя ўпаўнаважанай асобы 
па фармаканаглядзе
56. Упаўнаважаная асоба па фармаканаглядзе павінна мець тэарэтычныя веды і практычны вопыт у сферы ажыццяўлення дзейнасці па фармаканаглядзе, узровень падрыхтоўкі якіх вызначаецца трымальнікам рэгістрацыйнага пасведчання ў службовай інструкцыі ўпаўнаважанай асобы па фармаканаглядзе. Упаўнаважаная асоба па фармаканаглядзе павінна мець навыкі кіравання сістэмамі фармаканагляду, а таксама правядзення экспертызы або мець доступ да правядзення экспертызы ў такіх галінах, як медыцына, фармацэўтычныя навукі, а таксама эпідэміялогія і біястатыстыка.
57. Трымальнік рэгістрацыйнага пасведчання праводзіць навучанне ўпаўнаважанай асобы па фармаканаглядзе ў сферы сваёй сістэмы фармаканагляду перад тым, як упаўнаважаная асоба па фармаканаглядзе зойме пасаду ўпаўнаважанай асобы. Навучанне і яго вынікі павінны належным чынам дакументавацца.
17. Функцыі ўпаўнаважанай 
па фармаканаглядзе асобы
58. Упаўнаважаная асоба па фармаканаглядзе з’яўляецца фізічнай асобай.
59. Упаўнаважаная асоба па фармаканаглядзе павінна мець кваліфікацыю ў адпаведнасці з пунктамі 56 і 57 гэтых Правіл і быць у пастаянным распараджэнні трымальніка рэгістрацыйных пасведчанняў. Асоба, упаўнаважаная на выкананне функцый упаўнаважанай асобы па фармаканаглядзе на тэрыторыях дзяржаў-членаў, павінна пражываць і працаваць у адной з дзяржаў-членаў. Трымальнікам рэгістрацыйнага пасведчання павінна быць забяспечана наяўнасць рэзервовых працэдур на выпадак часовай адсутнасці ўпаўнаважанай асобы па фармаканаглядзе з вызначэннем асобы, якая выконвае абавязкі ўпаўнаважанай асобы па фармаканаглядзе ў яе адсутнасць. Трымальнікам рэгістрацыйнага пасведчання павінна быць забяспечана магчымасць выканання асобай, якая замяшчае ўпаўнаважаную асобу па фармаканаглядзе, абавязкаў па фармаканаглядзе. У гэтым выпадку асоба, якая замяшчае, павінна быць даступная пры выкарыстанні кантактных даных упаўнаважанай асобы па фармаканаглядзе.
60. Упаўнаважаная асоба па фармаканаглядзе нясе адказнасць за стварэнне і функцыянаванне сістэмы фармаканагляду трымальніка рэгістрацыйнага пасведчання і, такім чынам, мае дастаткова паўнамоцтваў для аказання ўплыву на ажыццяўленне дзейнасці па фармаканаглядзе і сістэму якасці сістэмы фармаканагляду, садзейнічання, захавання і павышэння ўзроўню выканання патрабаванняў актаў органаў Саюза і заканадаўства дзяржаў-членаў. Упаўнаважаная асоба па фармаканаглядзе павінна валодаць паўнамоцтвамі і адказнасцю ў дачыненні да майстар-файла сістэмы фармаканагляду, з тым каб забяспечваць і павышаць узровень выканання патрабаванняў актаў органаў Саюза і заканадаўства дзяржаў-членаў.
61. У дачыненні да лекавых прэпаратаў, на якія распаўсюджваецца сістэма фармаканагляду трымальніка рэгістрацыйных пасведчанняў, упаўнаважаная асоба па фармаканаглядзе абавязана:
а) мець агляд профіляў бяспекі лекавых прэпаратаў і выяўляемых праблем, звязаных з бяспекай;
б) валодаць у поўным аб’ёме інфармацыяй аб умовах і абавязках, устаноўленых пры выдачы рэгістрацыйных пасведчанняў, і іншых абавязацельствах, якія маюць дачыненне да бяспекі або бяспечнага прымянення лекавых прэпаратаў;
в) валодаць у поўным аб’ёме інфармацыяй аб мерах мінімізацыі рызык;
г) прымаць удзел у ацэнцы і зацвярджэнні пратаколаў пострэгістрацыйных даследаванняў бяспекі;
д) валодаць поўнай інфармацыяй аб пострэгістрацыйных даследаваннях па бяспецы, правядзенне якіх прызначана ўпаўнаважаным органам, уключаючы вынікі такіх даследаванняў;
е) валодаць інфармацыяй аб змесце планаў кіравання рызыкамі і мець дастатковыя паўнамоцтвы для ўнясення змяненняў у планы кіравання рызыкамі;
ж) забяспечваць выкананне функцый па фармаканаглядзе і прадстаўленне ўсіх дакументаў, якія маюць дачыненне да фармаканагляду, згодна з патрабаваннямі актаў органаў Саюза і заканадаўства дзяржаў-членаў;
з) забяспечваць неабходную якасць (уключаючы дакладнасць і паўнату) даных аб фармаканаглядзе, якія прадстаўляюцца ва ўпаўнаважаныя органы;
і) забяспечваць прадстаўленне ў поўным аб’ёме і своечасова адказаў на запыты ўпаўнаважаных органаў аб прадстаўленні дадатковай інфармацыі, неабходнай для ацэнкі карысці і рызыкі лекавых прэпаратаў;
к) прадстаўляць любую інфармацыю, якая мае дачыненне да ацэнкі суадносін «карысць – рызыка», ва ўпаўнаважаныя органы;
л) аказваць дапамогу ў падрыхтоўцы рэгулятарных мер пры выяўленні праблем, звязаных з бяспекай (напрыклад, змяненні ў рэкамендацыях па медыцынскім прымяненні, тэрміновыя абмежаванні і давядзенне інфармацыі да пацыентаў і медыцынскіх работнікаў);
м) функцыянаваць у якасці адзінай кантактнай асобы па фармаканаглядзе для ўпаўнаважаных органаў дзяржаў-членаў, а таксама ў якасці кантактнай асобы для інспекцый у сферы фармаканагляду з забеспячэннем кругласутачнага (24-гадзіннага) доступу ўпаўнаважанага органа да ўпаўнаважанай асобы па фармаканаглядзе. Упаўнаважаная асоба па фармаканаглядзе ажыццяўляе кантроль функцыянавання ўсіх аспектаў сістэмы фармаканагляду, уключаючы яе сістэму якасці (напрыклад, стандартныя аперацыйныя працэдуры, кантрактныя дамоўленасці, аперацыі з базай даных, выкананне патрабаванняў сістэмы якасці, выкананне патрабаванняў да рэпарціравання ў частцы паўнаты і своечасовасці, прадстаўленню перыядычных абнаўляльных справаздач па бяспецы, справаздач аб аўдытах і навучанні персаналу ў сферы фармаканагляду). Упаўнаважаная асоба па фармаканаглядзе павінна валодаць інфармацыяй аб валідацыйным статусе базы даных непажаданых рэакцый на лекавыя прэпараты (уключаючы ўсе выяўленыя ў ходзе валідацыі недахопы і зробленыя карэкціруючыя дзеянні), а таксама інфармацыяй аб усіх істотных змяненнях, унесеных у базу даных (напрыклад, змяненні, якія могуць аказаць уплыў на дзейнасць па фармаканаглядзе).
62. Упаўнаважаная асоба па фармаканаглядзе мае права дэлегаваць выкананне спецыфічных заданняў пад сваім назіраннем асобам з адпаведнай кваліфікацыяй і навучаннем (напрыклад, ажыццяўленне дзейнасці ў якасці экспертаў па бяспецы пэўных лекавых прэпаратаў) пры ўмове, што ўпаўнаважаная асоба па фармаканаглядзе будзе ажыццяўляць кантроль функцыянавання ўсёй сістэмы і профіляў бяспекі ўсіх лекавых прэпаратаў. Такое дэлегаванне выконваемых функцый павінна быць належным чынам дакументавана.
18. Спецыфічныя працэсы сістэмы якасці 
ў трымальнікаў рэгістрацыйных пасведчанняў
63. Трымальнік рэгістрацыйнага пасведчання распрацоўвае дадатковыя спецыяльныя працэсы сістэмы якасці з мэтай:
а) прадстаўлення даных аб непажаданых рэакцыях у базы даных дзяржаў-членаў і адзіную інфармацыйную базу даных па выяўленых непажаданых рэакцыях (дзеяннях) на лекавыя сродкі, якая ўключае паведамленні аб неэфектыўнасці лекавых сродкаў у тэрміны, устаноўленыя актамі органаў Саюза і заканадаўствам дзяржаў-членаў;
б) маніторынгу выкарыстоўваемай тэрміналогіі, які выконваецца на сістэматычнай або рэгулярнай аснове;
в) захавання дакументаў майстар-файла сістэмы фармаканагляду да таго часу, пакуль дзейнічае сістэма, апісаная ў майстар-файле сістэмы фармаканагляду, і на працягу не менш за 5 гадоў пасля спынення яе дзеяння;
г) захавання даных аб фармаканаглядзе і дакументаў, якія маюць дачыненне да зарэгістраваных лекавых прэпаратаў, на працягу не менш за 10 гадоў пасля спынення дзеяння пасведчанняў аб дзяржаўнай рэгістрацыі;
д) абнаўлення інфармацыі аб лекавых прэпаратах згодна з апошнімі навуковымі ведамі (уключаючы ацэнку профілю бяспекі і суадносіны «карысць – рызыка»), а таксама з рэкамендацыямі, размешчанымі на сайтах упаўнаважаных органаў у інфармацыйна-тэлекамунікацыйнай сетцы «Інтэрнэт» (далей – сетка Інтэрнэт). З гэтай мэтай трымальнік рэгістрацыйных пасведчанняў пастаянна правярае сайты ўпаўнаважаных органаў дзяржаў-членаў на наяўнасць адпаведных змяненняў у ацэнцы профілю бяспекі і суадносін «карысць – рызыка», уключаючы змяненні ў рэкамендацыях па медыцынскім прымяненні і іншыя меры рэгулятарнага характару.
64. На працягу тэрміну захоўвання дакументацыі трымальнікі рэгістрацыйных пасведчанняў забяспечваюць аднаўляльнасць дакументаў.
65. Дакументы можна захоўваць у электронным фармаце пры ўмове належнай валідацыі электроннай сістэмы і існавання дамоўленасцей па ахове сістэмы, доступе і рэзервовым капіраванні даных. У выпадку пераводу дакументаў з папяровага фармату ў электронны працэс пераводу павінен гарантаваць захаванне ўсёй інфармацыі ў арыгінальным фармаце і забеспячэнне захавання чытэльнасці на працягу ўсяго часу захоўвання сродкамі, якія выкарыстоўваюцца для захоўвання.
66. У выпадку паглынання іншай арганізацыяй бізнесу трымальніка рэгістрацыйнага пасведчання ўсе дакументы павінны быць перададзены і захаваны ў поўным аб’ёме.
19. Патрабаванні да сістэмы якасці пры дэлегаванні 
трымальнікам рэгістрацыйнага пасведчання 
выконваемых задач па фармаканаглядзе
67. Трымальнік рэгістрацыйнага пасведчання мае права дэлегаваць усе або частку сваіх задач па фармаканаглядзе (уключаючы функцыі ўпаўнаважанай асобы па фармаканаглядзе) іншай арганізацыі або асобе (калі да такой асобы могуць быць прыменены такія ж патрабаванні, як да арганізацыі). Пры гэтым адказнасць за выкананне задач і абавязкаў па фармаканаглядзе, забеспячэнне якасці і цэласнасці сістэмы фармаканагляду нясе трымальнік рэгістрацыйнага пасведчання.
68. У выпадку дэлегавання пэўных задач па фармаканаглядзе іншай арганізацыі трымальнік рэгістрацыйнага пасведчання нясе адказнасць за прымяненне эфектыўнай сістэмы якасці выканання гэтых задач. Патрабаванні да сістэмы фармаканагляду, якія вызначаюцца належнай практыкай фармаканагляду, таксама прымяняюцца да гэтай арганізацыі.
69. Пры дэлегаванні задач іншай арганізацыі трымальнік рэгістрацыйнага пасведчання забяспечвае падрабязнае, дакладнае і пастаянна абнаўляльнае дакументальнае афармленне кантрактных дамоўленасцей паміж ім і іншай арганізацыяй з апісаннем дамоўленасцей аб дэлегаваных задачах і адказнасці кожнага з бакоў. Апісанне дэлегаваных задач павінна быць уключана ў майстар-файл сістэмы фармаканагляду (з указаннем кантрактных арганізацый у дадатку да майстар-файла). Іншая арганізацыя падвяргаецца інспектаванню на адпаведнасць выконваемай дзейнасці па фармаканаглядзе згодна з патрабаваннямі гэтых Правіл па меркаванні ўпаўнаважанага органа.
70. Кантрактныя дамоўленасці аб дэлегаванні задач у сферы фармаканагляду павінны забяспечваць выкананне бакамі патрабаванняў актаў органаў Саюза і заканадаўства дзяржаў-членаў у сферы фармаканагляду. З боку трымальніка рэгістрацыйнага пасведчання павінна быць забяспечана ўключэнне ў дагавор падрабязнага апісання  дэлегуемых задач, спосабу ўзаемадзеяння і абмену данымі, часовых абавязацельстваў,  выкарыстоўваемай тэрміналогіі, падтрымання баз даных, маніторынгу выконваемай дзейнасці і іншых аспектаў, неабходных для належнага выканання дэлегуемых задач. З мэтай кантролю выканання кантрактных дамоўленасцей трымальнікам рэгістрацыйнага пасведчання неабходна выконваць рэгулярныя аўдыты арганізацый, якім былі дэлегаваны задачы па фармаканаглядзе.
20. Агульныя абавязкі па фармаканаглядзе 
ў рамках актаў органаў Саюза
71. Упаўнаважаныя органы нясуць адказнасць за выкананне задач па фармаканаглядзе, якія ўскладаюцца на іх актамі органаў Саюза і заканадаўствам дзяржавы-члена. З гэтай мэтай кожны ўпаўнаважаны орган забяспечвае функцыянаванне сістэмы фармаканагляду, стварае і прымяняе належную эфектыўную сістэму якасці  ажыццяўляемай дзейнасці па фармаканаглядзе.
72. Дзяржавы-члены супрацоўнічаюць з мэтай пастаяннага ўдасканальвання сістэм фармаканагляду і дасягнення высокіх стандартаў аховы грамадскага здароўя (здароўя насельніцтва), уключаючы выкарыстанне аб’яднаных рэсурсаў для аптымізацыі выкарыстання наяўных рэсурсаў у рамках Саюза.
73. Дзяржавы-члены вызначаюць кантактныя кропкі з мэтай спрашчэння ўзаемадзеяння ўпаўнаважаных органаў, трымальнікаў рэгістрацыйных пасведчанняў і асоб, якія прадстаўляюць інфармацыю аб фармаканаглядзе.
21. Функцыі ўпаўнаважаных органаў
74. Кожная дзяржава-член павінна прызначыць упаўнаважаны орган, адказны за ажыццяўленне фармаканагляду.
75. Кожны ўпаўнаважаны орган павінен укараніць і забяспечыць эфектыўнае функцыянаванне сістэмы фармаканагляду пры выкананні сваіх задач і ўдзеле ў дзейнасці па фармаканаглядзе ў рамках Саюза. У гэтым кантэксце ўпаўнаважаны орган нясе адказнасць за кантроль бяспекі кожнага зарэгістраванага лекавага прэпарату па-за залежнасцю ад працэдуры рэгістрацыі лекавага прэпарату.
76. Задачы і абавязкі ўпаўнаважаных органаў па фармаканаглядзе ўключаюць у сябе супрацоўніцтва пры выяўленні сігналаў і прымяненне мер мінімізацыі рызыкі пры прыняцці адпаведных рашэнняў. У выпадку неабходнасці прыняцця тэрміновых мер для забеспячэння аховы грамадскага здароўя (здароўя насельніцтва) у дачыненні да лекавага прэпарату, зарэгістраванага ў адпаведнасці з працэдурай узаемнага прызнання, упаўнаважаны орган дзяржавы прызнання прымае неабходныя меры, уключаючы адкліканне з рынку або спыненне прымянення на тэрыторыі сваёй дзяржавы.
77. Упаўнаважаныя органы нясуць адказнасць за кантроль выканання трымальнікамі рэгістрацыйных пасведчанняў абавязацельстваў па фармаканаглядзе ў дачыненні да лекавых прэпаратаў на тэрыторыі сваёй дзяржавы, уключаючы выкананне інспекцый сістэм фармаканагляду трымальнікаў рэгістрацыйных пасведчанняў, незалежна ад працэдуры рэгістрацыі лекавых прэпаратаў на тэрыторыях дзяржаў-членаў. Упаўнаважаны орган адной дзяржавы-члена забяспечвае прадстаўленне даных аб фармаканаглядзе ва ўпаўнаважаныя органы іншых дзяржаў-членаў у адпаведнасці з актамі органаў Саюза і заканадаўствам дзяржаў-членаў.
22. Планаванне гатоўнасці да фармаканагляду 
пры ўзнікненні экстранных сітуацый 
у сферы грамадскай аховы здароўя
78. Сістэмы фармаканагляду трымальнікаў рэгістрацыйных пасведчанняў і ўпаўнаважаных органаў павінны быць адаптаваны да экстранных сітуацый у сферы грамадскай аховы здароўя, уключаючы распрацоўку плана гатоўнасці да экстранных сітуацый.
79. Экстранная сітуацыя ў сферы грамадскай аховы здароўя ўяўляе сабой пагрозу грамадскаму здароўю (здароўю насельніцтва), прызнаную Сусветнай арганізацыяй аховы здароўя або ўпаўнаважанымі органамі.
80. Патрабаванні да сістэмы фармаканагляду ў выпадку ўзнікнення экстранных сітуацый у сферы грамадскай аховы здароўя ў кожным з выпадкаў вызначаюцца ўпаўнаважанымі органамі і даводзяцца да ведама трымальнікаў рэгістрацыйных пасведчанняў і грамадскасці. Упаўнаважаныя органы публікуюць паведамленні аб экстранных сітуацыях на сваіх афіцыйных сайтах у сетцы Інтэрнэт.
III. Майстар-файл сістэмы фармаканагляду
1. Структура майстар-файла 
сістэмы фармаканагляду
81. Майстар-файл сістэмы фармаканагляду прызначаны для апісання сістэмы фармаканагляду і дакументальнага пацвярджэння яе адпаведнасці патрабаванням актаў органаў Саюза і заканадаўства дзяржаў-членаў. Майстар-файл сістэмы фармаканагляду дазваляе належным чынам ажыццявіць планаванне і правядзенне аўдытаў сістэмы фармаканагляду трымальнікам рэгістрацыйнага пасведчання, а таксама інспектаванняў упаўнаважанымі органамі. Майстар-файл сістэмы фармаканагляду ўключае ў сябе агляд сістэмы фармаканагляду трымальніка рэгістрацыйнага пасведчання, што дазваляе зрабіць яе агульную ацэнку ўпаўнаважанымі органамі на рэгістрацыйным і пострэгістрацыйным этапах.
82. Стварэнне майстар-файла сістэмы фармаканагляду і актуалізацыя інфармацыі, якая ўтрымліваецца ў ім, дазваляюць трымальніку рэгістрацыйнага пасведчання і ўпаўнаважанай асобе па фармаканаглядзе:
а) пераканацца ў тым, што сістэма фармаканагляду ўкаранёна згодна з патрабаваннямі актаў органаў Саюза і заканадаўства дзяржаў-членаў;
б) пацвердзіць адпаведнасць сістэмы дзеючым патрабаванням;
в) атрымаць інфармацыю аб недахопах сістэмы або выявіць невыкананне патрабаванняў;
г) атрымаць інфармацыю аб рызыках або неэфектыўнасці выканання пэўных напрамкаў дзейнасці па фармаканаглядзе.
83. Выкарыстанне майстар-файла сістэмы фармаканагляду дапамагае аптымізацыі працэсу належнага кіравання сістэмай, а таксама ўдасканальванню сістэмы фармаканагляду. Патрабаванні да прадстаўлення сціслага апісання сістэмы фармаканагляду трымальніка рэгістрацыйнага пасведчання, прадстаўлення майстар-файла сістэмы фармаканагляду, а таксама храналогія (паслядоўнасць) унясення змяненняў аблягчаюць планаванне і эфектыўнае правядзенне ўпаўнаважанымі органамі дзяржаў-членаў інспекцый на падставе метаду ацэнкі рызык.
2. Рэгістрацыя і падтрыманне ў актуальным стане 
майстар-файла сістэмы фармаканагляду
Сціслая характарыстыка сістэмы фармаканагляду 
трымальніка рэгістрацыйнага пасведчання
84. У адпаведнасці з патрабаваннямі Правіл рэгістрацыі і экспертызы сціслая характарыстыка сістэмы фармаканагляду трымальніка рэгістрацыйнага пасведчання прадстаўляецца ў раздзеле 1.10 модуля 1 рэгістрацыйнага дасье лекавага прэпарату ў выпадку, калі пры папярэдняй падачы рэгістрацыйнага дасье трымальнікам рэгістрацыйнага пасведчання быў прадстаўлены ва ўпаўнаважаны орган майстар-файл сістэмы фармаканагляду трымальніка рэгістрацыйнага пасведчання. Сціслая характарыстыка сістэмы фармаканагляду павінна ўключаць у сябе наступныя элементы:
а) пісьмовае пацвярджэнне трымальнікам рэгістрацыйнага пасведчання факта наяўнасці ўпаўнаважанай асобы па фармаканаглядзе;
б) найменне дзяржавы, у якой пражывае і выконвае свае функцыі ўпаўнаважаная асоба па фармаканаглядзе;
в) кантактныя даныя ўпаўнаважанай асобы і кантактнай асобы па фармаканаглядзе (пры наяўнасці);
г) заяву (дэкларацыю), падпісаную  трымальнікам рэгістрацыйнага пасведчання, аб тым, што ён абавязваецца выконваць задачы і абавязкі, якія вызначаюцца гэтымі Правіламі;
д) месцазнаходжанне (адрас захоўвання) майстар-файла сістэмы фармаканагляду.
Патрабаванні да месцазнаходжання 
майстар-файла сістэмы фармаканагляду
85. Майстар-файл сістэмы фармаканагляду павінен захоўвацца на тэрыторыі дзяржавы-члена або па месцы фактычнага выканання трымальнікам рэгістрацыйнага пасведчання асноўнай дзейнасці па фармаканаглядзе, або па адрасе асноўнага месца ажыццяўлення сваёй дзейнасці ўпаўнаважанай асобай па фармаканаглядзе, незалежна ад фармату гэтага майстар-файла (у папяровым або электронным выглядзе). Упаўнаважаны орган дзяржавы-члена павінен быць праінфармаваны аб месцы захоўвання майстар-файла сістэмы фармаканагляду, а таксама павінен быць неадкладна, не пазней за 30 каляндарных дзён, інфармаваны аб любых змяненнях месца яго захоўвання. Патрэбная інфармацыя аб размяшчэнні майстар-файла ўключае ў сябе месца знаходжання (адрас) трымальніка рэгістрацыйнага пасведчання або трэцяга боку згодна з пагадненнем. Гэта месца знаходжання (адрас) можа адрознівацца ад месца знаходжання (адраса) заяўніка або трымальніка рэгістрацыйнага пасведчання, напрыклад, у выпадку ўказання месца знаходжання (адраса) іншага офіса трымальніка рэгістрацыйнага пасведчання або ў выпадку выканання асноўнай дзейнасці трэцім бокам згодна з пагадненнем. Пры вызначэнні асноўнага месца ажыццяўлення дзейнасці па фармаканаглядзе трымальнік рэгістрацыйнага пасведчання павінен вызначыць месцазнаходжанне для сістэмы фармаканагляду ў цэлым, каб забяспечыць функцыянаванне сістэмы фармаканагляду. Трымальнік рэгістрацыйных пасведчанняў павінен мець адпаведнае абгрунтаванне для прыняцця рашэння аб размяшчэнні майстар-файла. У сітуацыі, калі асноўная дзейнасць ажыццяўляецца ў трэціх краінах або немагчыма вызначыць асноўнае месцазнаходжанне, па змоўчанні месцам захоўвання майстар-файла з’яўляецца месца ажыццяўлення дзейнасці ўпаўнаважанай асобы па фармаканаглядзе.
Перадача абавязкаў 
па вядзенні майстар-файла сістэмы фармаканагляду
86. Перадачу абавязкаў па вядзенні майстар-файла сістэмы фармаканагляду неабходна афармляць дакументальна і кантраляваць з мэтай пацвярджэння выканання трымальнікам рэгістрацыйнага пасведчання сваіх абавязкаў. Упаўнаважаная асоба па фармаканаглядзе павінна быць праінфармавана аб змяненнях, якія ўносяцца ў майстар-файл сістэмы фармаканагляду, у тым ліку неадкладна аб наступных змяненнях:
а) змяненні, якія ўносяцца ў майстар-файл сістэмы фармаканагляду, або змяненне яго месцазнаходжання, звесткі аб якіх павінны перадавацца ва ўпаўнаважаныя органы дзяржаў-членаў;
б) дабаўленне інфармацыі аб  карэкціруючых і (або) папераджальных мерапрыемствах у майстар-файл сістэмы фармаканагляду (напрыклад, па выніках правядзення аўдытаў і інспекцый). Упаўнаважаная асоба па фармаканаглядзе павінна мець доступ да інфармацыі аб адхіленнях ад працэсаў, выяўленых у сістэме кіравання якасцю сістэмы фармаканагляду;
в) змяненні, якія ўносяцца ў інфармацыю, якая ўтрымліваецца ў майстар-файле, што адпавядаюць крытэрыям належнага кантролю сістэмы фармаканагляду (у рамках магчымасцей сістэмы, функцыянавання і выканання патрабаванняў);
г) змяненні ўстаноўленай дамоўленасці аб прадстаўленні майстар-файла сістэмы фармаканагляду ва ўпаўнаважаныя органы;
д) перадача выканання значнай функцыі па фармаканаглядзе трэцяму боку (напрыклад, распрацоўку дакументаў аб фармаканаглядзе);
е) уключэнне лекавых прэпаратаў у сістэму фармаканагляду, за якую адказвае ўпаўнаважаная асоба па фармаканаглядзе;
ж) змяненні ў дачыненні да ўключаных у сістэму фармаканагляду лекавых прэпаратаў, якія могуць патрабаваць павелічэння  выконваемага аб’ёму работ па фармаканаглядзе (напрыклад, пашырэнне паказанняў, выкананне даследаванняў, уключэнне дадатковых краін).
87. Упаўнаважаная асоба па фармаканаглядзе павінна пацвердзіць у пісьмовай форме атрыманне абавязкаў па вядзенні майстар-файла сістэмы фармаканагляду.
3. Апісанне сістэмы фармаканагляду
88. У майстар-файле сістэмы фармаканагляду павінна быць апісана сістэма фармаканагляду аднаго або больш лекавых прэпаратаў трымальніка рэгістрацыйных пасведчанняў. Да розных катэгорый лекавых прэпаратаў трымальнік рэгістрацыйнага пасведчання мае права прымяняць розныя сістэмы фармаканагляду. Кожная такая сістэма павінна быць апісана ў асобным майстар-файле сістэмы фармаканагляду. Гэтыя майстар-файлы сістэмы фармаканагляду сумесна павінны ахопліваць усе лекавыя прэпараты трымальніка рэгістрацыйнага пасведчання, на якія выдадзена пасведчанне аб дзяржаўнай рэгістрацыі.
89. У выпадку калі ў трымальніка рэгістрацыйнага пасведчання функцыянуе больш чым 1 сістэма фармаканагляду, напрыклад, спецыфічныя сістэмы фармаканагляду для пэўных відаў лекавых прэпаратаў (вакцыны, санітарна-гігіенічная прадукцыя і г.д.) або сістэма фармаканагляду ахоплівае лекавыя прэпараты больш за 1 трымальніка рэгістрацыйнага пасведчання, складаецца асобны майстар-файл сістэмы фармаканагляду, які апісвае кожную сістэму.
90. Трымальнікам рэгістрацыйнага пасведчання павінна быць прызначана ўпаўнаважаная асоба па фармаканаглядзе, адказная за стварэнне і вядзенне сістэмы фармаканагляду, апісанай у майстар-файле сістэмы фармаканагляду.
91. Калі адна сістэма фармаканагляду выкарыстоўваецца некалькімі трымальнікамі рэгістрацыйных пасведчанняў, кожны з іх нясе адказнасць за наяўнасць майстар-файла сістэмы фармаканагляду, у якім апісана сістэма фармаканагляду выпускаемай ім прадукцыі. Трымальнік рэгістрацыйнага пасведчання мае права дэлегаваць пры дапамозе заключэння дагавора (напрыклад, партнёру па ліцэнзіі або субпадрадчыку) частку задач або ўсе задачы па фармаканаглядзе, за належнае выкананне якіх нясе адказнасць трымальнік рэгістрацыйнага пасведчання. У гэтым выпадку майстар-файл сістэмы фармаканагляду трымальніка рэгістрацыйнага пасведчання можа мець перакрыжаваную спасылку на майстар-файл або на частку майстар-файла сістэмы фармаканагляду, які кіруецца сістэмай боку, якому былі дэлегаваны задачы на падставе дагавора аб доступе да гэтай інфармацыі з боку трымальніка рэгістрацыйнага пасведчання і ўпаўнаважаных органаў дзяржаў-членаў. Трымальнік рэгістрацыйнага пасведчання павінен забяспечыць адпаведнасць зместу спасылачных файлаў у сістэме фармаканагляду, прымяняльнай да лекавага прэпарату.
92. У адпаведных выпадках у дадатку ўказваецца пералік майстар-файлаў сістэмы фармаканагляду, якія падтрымліваюцца адным трымальнікам рэгістрацыйнага пасведчання. У інфармацыю, якая прыкладаецца, уключаюцца даныя аб месцазнаходжанні майстар-файлаў, інфармацыя аб упаўнаважанай асобе па фармаканаглядзе і адпаведных лекавых прэпаратах.
93. У сціслай інфармацыі, якая прадстаўляецца ва ўпаўнаважаныя органы дзяржаў-членаў, не дапускаецца ўказання некалькіх месцаў захоўвання аднаго майстар-файла сістэмы фармаканагляду.
94. Даныя аб упаўнаважанай асобе па фармаканаглядзе могуць быць данымі асобы, якая ўпаўнаважана трымальнікам рэгістрацыйнага пасведчання на выкананне функцый па кіраванні сістэмай фармаканагляду на кантрактнай аснове і не з’яўляецца непасрэдным работнікам трымальніка рэгістрацыйнага пасведчання.
95. Пры дэлегаванні задач па фармаканаглядзе трымальнік рэгістрацыйнага пасведчання нясе адказнасць за сістэму фармаканагляду, прадстаўленне інфармацыі аб размяшчэнні майстар-файла сістэмы фармаканагляду, вядзенне майстар-файла сістэмы фармаканагляду і яго прадстаўленне ва ўпаўнаважаныя органы дзяржаў-членаў па запыце. У наяўнасці павінны быць дагаворы з апісаннем функцый і абавязкаў па вядзенні майстар-файла сістэмы фармаканагляду, яго прадстаўленні, а таксама ажыццяўленні фармаканагляду ў адпаведнасці з патрабаваннямі заканадаўства дзяржавы-члена.
96. Пры выкарыстанні сістэмы фармаканагляду некалькімі трымальнікамі рэгістрацыйных пасведчанняў рэкамендуецца, каб партнёры ўзгаднілі сумеснае вядзенне адпаведных раздзелаў у рамках сваіх майстар-файлаў у сістэме. Аб даступнасці майстар-файла сістэмы фармаканагляду для трымальнікаў рэгістрацыйных пасведчанняў і яго прадстаўленні ва ўпаўнаважаныя органы дзяржаў-членаў павінна быць указана ў дагаворах. Важна, каб трымальнік рэгістрацыйнага пасведчання пераканаўся ў тым, што сістэма фармаканагляду, якая распаўсюджваецца на яго прадукцыю, адпавядае неабходным патрабаванням.
4. Абавязковая інфармацыя 
ў майстар-файле сістэмы фармаканагляду
97. Майстар-файл сістэмы фармаканагляду павінен уключаць у сябе дакументы з апісаннем сістэмы фармаканагляду. Змест майстар-файла сістэмы фармаканагляду павінен адлюстроўваць даступнасць інфармацыі аб бяспецы лекавых прэпаратаў, зарэгістраваных у дзяржавах-членах. Майстар-файл павінен мець змест з мэтай забеспячэння магчымасці арыентавацца ў дакуменце. Асноўным прынцыпам фарміравання структуры зместу майстар-файла з’яўляецца ўключэнне ў асноўныя раздзелы інфармацыі, якая мае асноватворнае значэнне для апісання сістэмы фармаканагляду трымальніка рэгістрацыйнага пасведчання. Дапускаецца ўключэнне падрабязнай інфармацыі, неабходнай для поўнага апісання сістэмы, у дадаткі да майстар-файла сістэмы фармаканагляду, паколькі яна падвержана частым змяненням.
Раздзел майстар-файла 
аб упаўнаважанай асобе па фармаканаглядзе
98. Інфармацыя аб упаўнаважанай асобе па фармаканаглядзе ў майстар-файле сістэмы фармаканагляду павінна ўключаць у сябе:
а) апісанне абавязкаў, якія гарантуюць наяўнасць ва ўпаўнаважанай асобы па фармаканаглядзе адпаведных паўнамоцтваў, якія датычацца сістэмы фармаканагляду з мэтай забеспячэння, садзейнічання і павышэння ўзроўню адпаведнасці патрабаванням;
б) сціслае рэзюмэ з асноўнай інфармацыяй аб ролі ўпаўнаважанай асобы па фармаканаглядзе, апісанне яе кваліфікацыі і вопыту, якія маюць дачыненне да дзейнасці па фармаканаглядзе;
в) кантактную інфармацыю аб упаўнаважанай асобе па фармаканаглядзе (прозвішча, імя, імя па бацьку (пры наяўнасці), нумары тэлефонаў, факса, адрас электроннай пошты і месца знаходжання (адрас) месца працы з указаннем паштовага індэкса);
г) інфармацыю аб прымяненні пагадненняў у выпадку адсутнасці ўпаўнаважанай асобы па фармаканаглядзе. У выпадку дэлегавання пэўных задач упаўнаважанай асобы па фармаканаглядзе іншай асобе пералік дэлегаваных задач павінен быць уключаны ў дадаткі (з указаннем апісання задач і асоб, якім яны дэлегаваны);
д) апісанне сферы адказнасці кантактнай асобы па фармаканаглядзе (пры наяўнасці).
Раздзел майстар-файла сістэмы фармаканагляду аб арганізацыйнай структуры трымальніка рэгістрацыйнага пасведчання
99. Неабходна прадставіць апісанне арганізацыйнай структуры адпаведнай сістэмы фармаканагляду трымальніка рэгістрацыйнага пасведчання. Апісанне павінна даваць дакладнае ўяўленне аб задзейнічаных арганізацыях, асноўных структурных падраздзяленнях, якія займаюцца фармаканаглядам, і ўзаемаадносінах паміж арганізацыямі і структурнымі падраздзяленнямі, што маюць дачыненне да выканання дзейнасці па фармаканаглядзе. У майстар-файле сістэмы фармаканагляду павінна быць прадстаўлена наступная інфармацыя:
а) арганізацыйная структура трымальніка рэгістрацыйнага пасведчання, уключаючы пасаду ўпаўнаважанай асобы па фармаканаглядзе ў арганізацыі;
б) месца знаходжання (адрас) ажыццяўлення дзейнасці па фармаканаглядзе, уключаючы збор і ацэнку індывідуальных паведамленняў аб непажаданых рэакцыях, увод паведамленняў у базу даных аб бяспецы, падрыхтоўку перыядычнай абнаўляльнай справаздачы па бяспецы, выяўленне і аналіз сігналаў, вядзенне планаў кіравання рызыкамі, кіраванне правядзеннем перадрэгістрацыйных і пострэгістрацыйных даследаванняў і кіраванне змяненнямі, якія ўносяцца ў інфармацыю аб бяспецы лекавага прэпарату.
Раздзел майстар-файла сістэмы фармаканагляду 
аб дэлегуемай дзейнасці па фармаканаглядзе
100. Майстар-файл сістэмы фармаканагляду павінен утрымліваць апісанне  дэлегуемых трымальнікам рэгістрацыйнага пасведчання задач па фармаканаглядзе.
101. Інфармацыя ў раздзеле павінна апісваць узаемасувязі з іншымі арганізацыямі (напрыклад, пагадненне аб сумесным маркетынгу лекавага прэпарату, пагадненне аб выкананні дзейнасці па фармаканаглядзе падрадчыкамі, а таксама іншыя пагадненні). Неабходна паказаць месцазнаходжанне і апісаць сістэму наяўных пагадненняў аб  дэлегуемых задачах па фармаканаглядзе. Апісанне пагадненняў дапускаецца складаць у выглядзе пераліку або табліцы. Пры апісанні пагадненняў у выглядзе табліцы прыводзяцца звесткі аб баках, якія ўдзельнічаюць, прынятых абавязацельствах, лекавых прэпаратах, па якіх ажыццяўляецца фармаканагляд, і тэрыторыях дзяржаў-членаў, на якіх ажыццяўляецца фармаканагляд. Пры апісанні пагадненняў у выглядзе пераліку яго структуруюць па відах выкарыстоўваемых паслуг (напрыклад, прадстаўленне медыцынскай інфармацыі, аўдытарскія паслугі, забеспячэнне праграм падтрымкі пацыентаў, апрацоўка даных аб даследаваннях), відах камерцыйных пагадненняў (пагадненне аб дыстрыб’юцыі лекавых прэпаратаў, пагадненне аб сумесным маркетынгу, пагадненне аб сумесных правах на рэгістрацыйнае пасведчанне і г.д.) і відах тэхнічнага забеспячэння дзейнасці па фармаканаглядзе (размяшчэнне камп’ютарызаваных сістэм на серверах правайдара, архіваванне і захоўванне даных сістэмы фармаканагляду і г.д.). Копіі асобных пагадненняў прадстаўляюцца па запыце ўпаўнаважаных органаў або ў ходзе правядзення інспекцыі і аўдыту, іх пералік прыводзіцца ў дадатках да майстар-файла.
Раздзел майстар-файла 
аб крыніцах атрымання даных аб бяспецы
102. Апісанне асноўных аддзелаў сістэмы фармаканагляду, якія займаюцца зборам індывідуальных паведамленняў аб непажаданых рэакцыях, павінна ўключаць у сябе інфармацыю аб усіх баках, адказных за збор паведамленняў, якія атрымліваюцца па запыце, і спантанных паведамленняў аб непажаданых рэакцыях на лекавыя прэпараты, зарэгістраваныя на тэрыторыях дзяржаў-членаў. У апісанне павінны быць уключаны месца знаходжання таксама аддзелаў медыцынскай інфармацыі, а таксама даччыных офісаў арганізацыі. Дапускаецца складаць гэту інфармацыю ў форме спіса з указаннем дзяржавы, характару дзейнасці і лекавых прэпаратаў (калі гэта дзейнасць залежыць ад віду лекавага прэпарату). Інфармацыя аб трэціх баках (партнёрах па ліцэнзіі, партнёрах па мясцовых дыстрыб’ютарскіх або маркетынгавых пагадненнях) таксама ўключаецца ў раздзел, у якім апісаны пагадненні. Для прадстаўлення асноўных этапаў збору і перадачы даных аб непажаданых рэакцыях, часовых рамках і баках, што ўдзельнічаюць, могуць выкарыстоўвацца схемы. Апісанне працэсу, які датычыцца індывідуальных паведамленняў аб непажаданых рэакцыях, ад збору да прадстаўлення ва ўпаўнаважаны орган павінна ўключаць у сябе звесткі аб падраздзяленнях і (або) трэціх баках, якія ўдзельнічаюць у працэдуры.
103. Крыніцы інфармацыі аб бяспецы таксама павінны ўключаць у сябе спіс бягучых даследаванняў, рэгістраў, праграм падтрымкі або назіранняў, якія спансіруюцца трымальнікам рэгістрацыйнага пасведчання, у ходзе якіх могуць прадстаўляцца індывідуальныя паведамленні аб непажаданых рэакцыях. Трымальнікі рэгістрацыйных пасведчанняў павінны мець магчымасць прадастаўляць гэтыя спісы па запыце пры правядзенні інспектавання сістэмы фармаканагляду, аўдыту або выконваемай упаўнаважанай асобай па фармаканаглядзе ацэнкі сістэмы. У спісе павінен быць апісаны статус кожнага даследавання або праграмы (з улікам яго правядзення ва ўсім свеце), адпаведная дзяржава, лекавыя прэпараты і асноўныя мэты. Інтэрвенцыйныя і неінтэрвенцыйныя даследаванні павінны быць указаны паасобку згодна з дзейным рэчывам лекавых прэпаратаў. Спіс павінен утрымліваць усе даследаванні (праграмы), бягучыя даследаванні (праграмы), а таксама даследаванні (праграмы), завершаныя на працягу апошніх 2 гадоў, і можа быць уключаны ў дадатак да майстар-файла сістэмы фармаканагляду або прадстаўляцца па запыце.
Неабходна ўлічваць, што неінтэрвенцыйныя даследаванні вызначаюцца прымененым метадалагічным падыходам, а не навуковымі мэтамі. Неінтэрвенцыйныя даследаванні ўключаюць у сябе даследаванні базы даных або перагляд медыцынскіх карт, у якіх ужо апісаны ўсе разгляданыя з’явы (у прыватнасці, даследаванні «выпадак – кантроль», перакрыжаваныя і кагортныя даследаванні), а таксама даследаванні, якія падразумяваюць збор першасных даных (у прыватнасці, праспектыўныя неінтэрвенцыйныя даследаванні, даследаванні на аснове рэестраў, у якіх фіксуюцца атрыманыя даныя руціннага лячэбнага працэсу), пры выкананні ўказаных умоў. У рамках неінтэрвенцыйных даследаванняў праводзяцца інтэрв’ю, апытанні і адбіраюцца пробы крыві ў рамках звычайнай клінічнай практыкі.
Раздзел майстар-файла 
аб камп’ютарызаваных сістэмах і базах даных
104. У майстар-файле сістэмы фармаканагляду павінна быць апісана размяшчэнне, функцыянальныя магчымасці і адказнасць за эксплуатацыю камп’ютарызаваных сістэм і баз даных, якія выкарыстоўваюцца для атрымання, верыфікацыі, прадстаўлення інфармацыі аб бяспецы і ацэнцы іх адпаведнасці пастаўленым задачам.
105. У выпадку выкарыстання некалькіх камп’ютарызаваных сістэм або баз даных павінна быць апісана іх прымянімасць да дзейнасці па фармаканаглядзе такім чынам, каб быў зразумелы аб’ём камп’ютарызацыі (ступені ўкаранення інфармацыйных тэхналогій) у рамках сістэмы фармаканагляду. Акрамя таго, павінны быць апісаны статус валідацыі асноўных аспектаў функцыянальных магчымасцей камп’ютарызаванай сістэмы, а таксама кантроль змяненняў, структура выпрабаванняў, рэзервовыя працэдуры і архівы электронных даных, неабходныя для выканання патрабаванняў фармаканагляду, і наяўная дакументацыя. У дачыненні да сістэм на папяровых носьбітах (калі электронная сістэма выкарыстоўваецца толькі для тэрміновага прадстаўлення індывідуальных паведамленняў аб непажаданых рэакцыях) неабходна апісаць кіраванне данымі, механізмы, што выкарыстоўваюцца для забеспячэння цэласнасці, доступу да даных і ўключэння інфармацыі аб непажаданых рэакцыях у працэдуру выяўлення сігналу.
Раздзел майстар-файла аб працэсах
106. Важным кампанентам сістэмы фармаканагляду з’яўляецца наяўнасць у месцы ажыццяўлення дзейнасці па фармаканаглядзе пісьмовых стандартных працэдур. У раздзеле II гэтых Правіл апісаны мінімальны набор такіх працэдур фармаканагляду.
107. У майстар-файле сістэмы фармаканагляду павінна быць апісана наяўная дакументацыя па пісьмовых стандартных працэдурах (спасылкі на канкрэтныя стандартныя аперацыйныя працэдуры, інструкцыі і г.д.), тыпы даных (напрыклад, тып даных аб індывідуальных выпадках непажаданых рэакцый) і спосаб вядзення запісаў (напрыклад, база даных аб бяспецы, дакументы на папяровых носьбітах).
108. У майстар-файл сістэмы фармаканагляду павінна быць уключана апісанне працэсаў, працэдур апрацоўкі і рэгістрацыі даных пры выкананні дзейнасці па фармаканаглядзе, якія павінны ўключаць у сябе наступныя аспекты:
а) пастаянны маніторынг суадносін «карысць – рызыка» лекавага прэпарату, вынік ацэнкі і працэс прыняцця рашэння аб адпаведных мерах, працэс выяўлення, валідацыі і ацэнкі сігналаў, атрыманне выхадных даных аб бяспецы, абмен данымі з аддзеламі, якія ўдзельнічаюць у медыцынскай і навуковай ацэнцы даных аб бяспецы і г.д.;
б) апісанне сістэм кіравання рызыкамі і маніторынг вынікаў укаранення мер мінімізацыі рызык. У выпадку калі ў гэтым працэсе задзейнічана некалькі падраздзяленняў, парадак іх узаемадзеяння вызначаецца пісьмовымі дакументаванымі працэдурамі або пагадненнямі;
в) збор, верыфікацыя і атрыманне наступнай інфармацыі, ацэнка і прадстаўленне інфармацыі аб індывідуальных выпадках непажаданых рэакцый. У апісанні працэдур па гэтым раздзеле павінна быць дакладнае размежаванне лакальных і міжнародных відаў дзейнасці;
г) планаванне, складанне і прадстаўленне перыядычных абнаўляльных справаздач па бяспецы;
д) прадстаўленне спажыўцам, спецыялістам сістэмы аховы здароўя і ва ўпаўнаважаныя органы інфармацыі аб праблемах, звязаных з бяспекай;
е) унясенне змяненняў, якія датычацца бяспекі, у агульную характарыстыку лекавага прэпарату і інструкцыю па медыцынскім прымяненні. Апісанне працэдур павінна ўключаць у сябе ўнутраны і знешні абмен данымі сістэмы фармаканагляду.
109. Па кожным напрамку дзейнасці трымальнік рэгістрацыйнага пасведчання павінен быць здольны прадставіць пацвярджэнне функцыянавання ў яго сістэмы своечасовага прыняцця рашэнняў і ажыццяўлення дзеянняў.
110. Павінны быць прадстаўлены даныя аб іншых напрамках дзейнасці, якія пацвярджаюць наяўнасць належнай сістэмы забеспячэння якасці ў сістэме фармаканагляду. Да такіх даных, у прыватнасці, адносяцца даныя аб функцыях і абавязках упаўнаважанай асобы па фармаканаглядзе, рэагаванні на запыты ўпаўнаважаных органаў аб прадстаўленні інфармацыі, аналізе публікацый у навуковай медыцынскай літаратуры, кантролі змяненняў у базах даных аб бяспецы, пагадненнях аб абмене данымі аб бяспецы, архіваванні даных па бяспецы, аўдыце фармаканагляду, кантролі сістэмы якасці і навучанні. Пералік працэдур, які дапускаецца ўключаць у дадаткі да майстар-файла сістэмы фармаканагляду, павінен утрымліваць нумар, назву, дату ўступлення ў сілу і тып дакумента (для ўсіх стандартных рабочых працэдур, рабочых інструкцый, указанняў і г.д.). Працэдуры, выкананне якіх дэлегавана трэцім асобам, павінны мець адпаведную ідэнтыфікацыю. Дакументы, якія адносяцца да спецыфічных лакальных працэдур, могуць не ўключацца ў агульны пералік дакументаў аб працэдурах, але павінны прадастаўляцца па запыце ўпаўнаважанага органа (з указаннем дзяржаў, на тэрыторыях якіх гэтыя працэдуры выкарыстоўваюцца).
Раздзел майстар-файла 
аб функцыянаванні сістэмы фармаканагляду
111. Майстар-файл сістэмы фармаканагляду павінен уключаць у сябе пацвярджэнне бесперапыннага правядзення маніторынгу функцыянавання сістэмы фармаканагляду, уключаючы кантроль асноўных вынікаў, а таксама апісанне метадаў маніторынгу і як мінімум утрымліваць:
апісанне працэдуры ацэнкі правільнасці прадстаўлення індывідуальных паведамленняў аб непажаданых рэакцыях, у тым ліку малюнкі (графікі), якія пацвярджаюць своечасовасць прадстаўлення інфармацыі ў адпаведнасці з патрабаваннямі заканадаўства дзяржаў-членаў;
апісанне кантрольных паказчыкаў, якія выкарыстоўваюцца для кантролю якасці прадстаўленай інфармацыі і дзейнасці па фармаканаглядзе. Да такіх паказчыкаў адносяцца атрыманая ад упаўнаважаных органаў інфармацыя аб якасці прадстаўлення паведамленняў аб непажаданых рэакцыях, перыядычнай абнаўляльнай справаздачы па бяспецы і іншых прадстаўленых даных;
аналіз своечасовасці прадстаўлення перыядычнай абнаўляльнай справаздачы па бяспецы ва ўпаўнаважаныя органы дзяржаў-членаў (у дадатку да майстар-файла павінны быць адлюстраваны апошнія даныя, якія выкарыстоўваюцца трымальнікам рэгістрацыйнага пасведчання для ацэнкі выканання патрабаванняў заканадаўства дзяржаў-членаў);
аналіз метадаў, якія выкарыстоўваюцца для ацэнкі своечасовасці ўнясення змяненняў, якія датычацца бяспекі, з улікам  устаноўленых упаўнаважанымі органамі тэрмінаў, уключаючы метад кантролю ўнясення неабходных змяненняў, якія былі выяўлены, але інфармацыя аб якіх яшчэ не была прадстаўлена ва ўпаўнаважаны орган;
у адпаведных выпадках – аналіз выканання абавязацельстваў згодна з планам кіравання рызыкамі або іншых абавязацельстваў ці патрабаванняў, якія ўстаноўлены пры рэгістрацыі і маюць дачыненне да фармаканагляду.
Неабходна апісаць і патлумачыць мэты эфектыўнага функцыянавання сістэмы фармаканагляду. У адпаведных выпадках неабходна прыкласці да майстар-файла сістэмы фармаканагляду спіс паказчыкаў эфектыўнасці дзейнасці па фармаканаглядзе.
Раздзел майстар-файла аб сістэме якасці
112. У раздзеле прадстаўляецца апісанне сістэмы кіравання якасцю ў рамках структуры арганізацыі і прымянення сістэмы якасці ў фармаканаглядзе.
Кантроль дакументацыі і запісаў
113. У частцы кантролю дакументацыі і запісаў павінны быць прадстаўлены апісанне механізмаў архівавання электронных і (або) папяровых версій майстар-файла сістэмы фармаканагляду, а таксама агляд працэдур, якія прымяняюцца да іншых запісаў і дакументаў сістэмы якасці і сістэмы фармаканагляду.
Дакументы аб працэдурах
114. Апісанне дакументацыі аб працэдурах павінна ўключаць у сябе:
а) агульнае апісанне тыпаў дакументаў, якія выкарыстоўваюцца ў сістэме фармаканагляду (стандарты, рабочыя працэдуры, рабочыя інструкцыі і г.д.), указанне прымяняльнасці розных дакументаў на глабальным, рэгіянальным або лакальным узроўні функцыянавання сістэмы фармаканагляду ў арганізацыі, а таксама элементы кантролю дакументацыі, якія прымяняюцца ў дачыненні да доступу да дакументацыі аб працэдурах, укаранення і падтрымання;
б) інфармацыю аб сістэме дакументавання, якая прымяняецца да працэдурных дакументаў, якія кантралююцца трэцімі бакамі.
Навучанне персаналу
115. Неабходна прадставіць апісанне кіравання рэсурсамі ў ходзе ажыццяўлення дзейнасці па фармаканаглядзе, якое ўключае ў сябе:
арганізацыйную структуру з указаннем колькасці людзей, што ўдзельнічаюць у дзейнасці па фармаканаглядзе (у штатных адзінках), якую дапускаецца прадстаўляць у асобным раздзеле, што апісвае арганізацыйную структуру;
інфармацыю аб месцазнаходжанні персаналу, які ажыццяўляе арганізацыю і выкананне пэўных відаў дзейнасці па фармаканаглядзе (прыводзіцца ў майстар-файле сістэмы фармаканагляду і ў дадатках да яго), месцазнаходжанні кантактных асоб, якія прадстаўляюць даныя аб бяспецы. Інфармацыя аб месцазнаходжанні персаналу павінна ўключаць указанне сферы дзейнасці па фармаканаглядзе і месцаў ажыццяўлення дзейнасці з мэтай абгрунтавання сістэмы арганізацыі навучання;
сціслае апісанне кантэксту навучання, уключаючы спасылку на месца захоўвання дакументаў аб навучанні.
Персанал павінен быць адпаведным чынам навучаны ажыццяўленню дзейнасці па фармаканаглядзе. Гэта датычыцца не толькі персаналу ў падраздзяленнях фармаканагляду, але і асоб, якія могуць атрымліваць паведамленні аб бяспецы.
Аўдыт
116. Інфармацыя аб аўдыце сістэмы забеспячэння якасці ў сістэме фармаканагляду павінна быць уключана ў майстар-файл сістэмы фармаканагляду. У дадатак неабходна ўключыць апісанне метаду планавання аўдытаў сістэмы фармаканагляду, механізмаў справаздачнасці, а таксама пералік запланаваных і завершаных аўдытаў сістэмы фармаканагляду. Гэты пералік павінен утрымліваць даты правядзення аўдытаў і прадстаўлення справаздач па выніках аўдытаў, сферу ацэнкі і стан выканання аўдытаў правайдараў паслуг, асобных відаў дзейнасці па фармаканаглядзе або месца выканання функцый па фармаканаглядзе, а таксама сферы ўзаемадзеяння гэтых падраздзяленняў або структур, якія маюць дачыненне да выканання абавязацельстваў. Пералік павінен уключаць у сябе даныя за 5 гадоў. У выпадках, калі сістэма фармаканагляду трымальніка рэгістрацыйнага пасведчання існуе менш за 5 гадоў, у пераліку могуць указвацца даныя за адпаведны перыяд.
117. Майстар-файл сістэмы фармаканагляду павінен утрымліваць таксама каментарыі аб аўдытах, у ходзе якіх былі атрыманы значныя вынікі. Гэта азначае, што ў пераліку праведзеных аўдытаў павінны быць указаны вынікі, якія былі ацэнены як істотныя або крытычныя неадпаведнасці, а таксама сціслае апісанне плана карэкціруючых або папераджальных мер у дачыненні да гэтых неадпаведнасцей з указаннем тэрмінаў выканання. Павінна быць указана спасылка на поўную справаздачу аб праведзеным аўдыце, прыкладзены дакументы з планам карэкціруючых і папераджальных мер. У выпадку калі план карэкціруючых і папераджальных мер у дачыненні да пэўнага аўдыту або неадпаведнасці па стане на дату падрыхтоўкі пераліку не быў узгоднены, павінен быць указаны адпаведны каментарый («план (планы) карэкціруючых і папераджальных мер павінен быць узгоднены»). У дадатку ў спісе праведзеных аўдытаў павінны быць указаны аўдыты з незавершанай работай па ўзгадненні. Каментарыі і звязаная з імі інфармацыя аб  карэкціруючых і папераджальных мерах павінны быць уключаны ў майстар-файл сістэмы фармаканагляду да таго часу, пакуль не будуць у поўнай меры ажыццёўлены  карэкціруючыя і (або) папераджальныя дзеянні, гэта значыць каментарыі знішчаюцца толькі пасля таго, як будуць прадэманстраваны вынікі ажыццяўлення карэкціруючых дзеянняў і (або) прадстаўлена пацвярджэнне (у тым ліку незалежнага боку) значнага паляпшэння сістэмы. Дабаўленне, змяненне або выдаленне каментарыяў павінна быць зафіксавана ў адпаведным журнале рэгістрацыі.
118. У якасці сродку кіравання сістэмай фармаканагляду і забеспячэння падставы для правядзення аўдыту або інспекцыі майстар-файл сістэмы фармаканагляду павінен утрымліваць таксама апісанне працэсаў рэгістрацыі, апрацоўкі і ліквідацыі выяўленых у сістэме кіравання якасцю адхіленняў. У майстар-файл таксама ўключаюцца даныя аб выяўленых адхіленнях  выконваемых працэдур па фармаканаглядзе, выніках ацэнкі ўплыву адхіленняў і кіравання адхіленнямі да поўнай ліквідацыі. Інфармацыю аб рабоце з адхіленнямі дапускаецца ўключаць у форме пераліку з указаннем нумароў справаздач, адхіленняў, дат і апісання адпаведных выкананых працэдур.
Дадатак да майстар-файла сістэмы фармаканагляду
119. Дадатак да майстар-файла сістэмы фармаканагляду павінен утрымліваць наступныя дакументы:
а) пералік лекавых прэпаратаў, якія зарэгістраваны трымальнікам рэгістрацыйнага пасведчання ў дзяржавах-членах і ў трэціх краінах, на якія распаўсюджваецца майстар-файл сістэмы фармаканагляду, уключаючы гандлёвыя найменні лекавых прэпаратаў, міжнародныя непатэнтаваныя найменні дзейных рэчываў і найменне дзяржавы, у якой дзейнічае рэгістрацыйнае пасведчанне.
Пералік дазволеных у дзяржавах-членах лекавых прэпаратаў павінен уключаць у сябе нумар рэгістрацыйнага пасведчання, а таксама па кожным пасведчанні наступную інфармацыю:
тып працэдуры рэгістрацыі (напрыклад, рэгістрацыя прэпаратаў у адпаведнасці з заканадаўствам дзяржавы-члена шляхам працэдуры ўзаемнага прызнання або дэцэнтралізаванай працэдуры);
рэферэнтная дзяржава-член;
наяўнасць на рынках дзяржаў-членаў;
трэція дзяржавы, на тэрыторыях якіх лекавы прэпарат зарэгістраваны або на рынках якіх абарачаецца.
Пералік павінен быць структурыраваны па дзейных рэчывах і ў адпаведных выпадках павінен утрымліваць указанне на існаванне спецыфічных патрабаванняў да кантролю бяспекі лекавага прэпарату (напрыклад, увядзенне мер мінімізацыі рызык, апісаных у плане кіравання рызыкамі або ўстаноўленых у якасці ўмовы рэгістрацыі лекавага прэпарату, змяненне перыядычнасці прадстаўлення перыядычнай абнаўляльнай справаздачы па бяспецы, уключэнне ў спіс прэпаратаў, якія падлягаюць дадатковаму маніторынгу).
У дачыненні да рэгістрацыйных пасведчанняў, якія ўключаны ў іншую сістэму фармаканагляду ў выпадку наяўнасці ў трымальніка рэгістрацыйнага пасведчання больш чым адной сістэмы фармаканагляду або наяўнасці пагаднення з трэцім бокам аб дэлегаванні задач па фармаканаглядзе для гэтага рэгістрацыйнага пасведчання, у майстар-файл сістэмы фармаканагляду павінна ўключацца спасылка на дадатковы майстар-файл сістэмы фармаканагляду ў выглядзе асобнага пераліку ў дадатках з мэтай прадстаўлення поўнай інфармацыі аб майстар-файлах у дачыненні да ўсіх лекавых прэпаратаў трымальніка рэгістрацыйнага пасведчання.
У выпадку выкарыстання сумесных сістэм фармаканагляду ўсе лекавыя прэпараты, на якія распаўсюджваецца сістэма фармаканагляду, апісаная ў майстар-файле сістэмы фармаканагляду, павінны быць уключаны ў пералік лекавых прэпаратаў. Для прадстаўлення гэтай інфармацыі можна выкарыстоўваць адзін пералік з указаннем наймення трымальніка (трымальнікаў) рэгістрацыйнага пасведчання для кожнага лекавага прэпарату або ў якасці альтэрнатывы асобныя пералікі з апісаннем лекавых прэпаратаў кожнага з трымальнікаў рэгістрацыйных пасведчанняў;
б) пералік стандартаў і працэдур сістэмы якасці сістэмы фармаканагляду;
в) пералік дамоўленасцей, якія датычацца дэлегавання дзейнасці па фармаканаглядзе, уключаючы адпаведныя лекавыя прэпараты і тэрыторыі;
г) пералік задач, дэлегаваных упаўнаважанай асобай па фармаканаглядзе;
д) пералік завершаных за 5 гадоў перыяд аўдытаў і запланаваных аўдытаў. У выпадках, калі сістэма фармаканагляду трымальніка рэгістрацыйнага пасведчання існуе менш за 5 гадоў, у пераліку могуць указвацца даныя за адпаведны перыяд;
е) пералік паказчыкаў ацэнкі дзейнасці па фармаканаглядзе (калі прымяняльна);
ж) пералік рэгістрацыйных пасведчанняў іншых майстар-файлаў сістэмы фармаканагляду (калі прымяняльна), якія знаходзяцца ў распараджэнні трымальніка.
Пералік павінен уключаць у сябе нумар майстар-файла сістэмы фармаканагляду і інфармацыю аб упаўнаважанай асобе, адказнай за гэту сістэму фармаканагляду. У выпадку калі гэта сістэма фармаканагляду кіруецца іншым бокам, які не з’яўляецца трымальнікам рэгістрацыйнага пасведчання, указваецца інфармацыя аб гэтым пастаўшчыку паслуг па фармаканаглядзе;
з) журнал рэгістрацыі ўсіх змяненняў, унесеных у майстар-файл сістэмы фармаканагляду за апошнія 5 гадоў, за выключэннем інфармацыі, указанай у абзацах трэцім–шостым пункта 99 гэтых Правіл, і інфармацыі, якая ўключаецца ў дадаткі да майстар-файла сістэмы фармаканагляду. Інфармацыя аб змяненні павінна ўключаць у сябе дату змянення, звесткі аб асобе, адказнай за змяненне, і апісанне ўнесенага змянення.
5. Кантроль змяненняў, версіі і архіваванне
120. Трымальнікі рэгістрацыйных пасведчанняў павінны забяспечыць прымяненне сістэмы кіравання змяненнямі ў майстар-файле сістэмы фармаканагляду і выкарыстоўваць пэўныя працэсы своечасовага атрымання інфармацыі адносна адпаведных змяненняў з наступнай належнай актуалізацыяй майстар-файла. Упаўнаважаныя органы могуць запытаць інфармацыю аб важных змяненнях у сістэме фармаканагляду, якія могуць уключаць у сябе ў тым ліку наступныя змяненні:
змяненні ў базе (базах) даных аб бяспецы сістэмы фармаканагляду, якія могуць уключаць у сябе змяненні самой базы даных або ўзаемазвязаных баз даных, змяненні статусу валідацыі базы даных, а таксама змяненні інфармацыі аб даных, якія перадаюцца або пераносяцца;
змяненні ў аказанні значных паслуг па фармаканаглядзе, асабліва калі гаворка ідзе аб важных кантрактных дамоўленасцях па прадстаўленні даных аб бяспецы;
такія арганізацыйныя змяненні, як паглынанне адной кампаніі іншай, зліццё, змяненне месца ажыццяўлення дзейнасці па фармаканаглядзе або дэлегаванне (перадача) кіравання майстар-файлам сістэмы фармаканагляду.
Апрача дакументавання змяненняў у майстар-файле (у журнале рэгістрацыі), трымальнікам рэгістрацыйнага пасведчання павінна быць забяспечана інфармаванне ўпаўнаважанай асобы па фармаканаглядзе аб гэтых змяненнях.
121. Змяненні ў майстар-файле сістэмы фармаканагляду павінны дакументавацца з адлюстраваннем гісторыі змяненняў (з указаннем даты і апісаннем змянення) у журнале рэгістрацыі змяненняў. У журнал рэгістрацыі змяненняў уключаецца інфармацыя аб усіх змяненнях, унесеных у майстар-файл сістэмы фармаканагляду, за выключэннем інфармацыі, указанай у абзацах трэцім–шостым пункта 99 гэтых Правіл, і інфармацыі, якая ўключаецца ў дадаткі майстар-файла сістэмы фармаканагляду.
122. Гісторыю змяненняў інфармацыі, якая ўтрымліваецца ў дадатках да майстар-файла сістэмы фармаканагляду, дапускаецца прадастаўляць па запыце, і ў гэтым выпадку ў журнал рэгістрацыі змяненняў уключаецца дата змянення і (або) абнаўлення дадатку з актуалізацыяй гісторыі змяненняў зместу дадаткаў. Дапускаецца, каб інфармацыя ў дадатках, якая рэгулярна абнаўляецца (такая як пералікі лекавых прэпаратаў, стандартных рабочых працэдур або паказчыкаў адпаведнасці), уключала ў сябе вынікі, атрыманыя ад кантраляваных сістэм (напрыклад, сістэм электроннага дакументаабароту або баз даных упаўнаважаных органаў). Папярэднія версіі дадаткаў могуць кіравацца па-за самім майстар-файлам пры ўмове, што гісторыя змяненняў захоўваецца і даступная для ўпаўнаважаных органаў па запыце. Калі майстар-файл не быў запытаны ўпаўнаважаным органам або ў яго не ўносіліся змяненні на працягу пэўнага перыяду часу (напрыклад, калі змяненні дадаткаў кіруюцца асобна ад майстар-файла), неабходна перыядычна праводзіць агляд адпаведнасці актуальнасці інфармацыі ў майстар-файле. Трымальнікам рэгістрацыйных пасведчанняў неабходна забяспечыць выкананне абавязацельстваў адносна своечасовага прадастаўлення майстар-файла сістэмы фармаканагляду. Таксама ўпаўнаважаная асоба па фармаканаглядзе павінна мець доступ да актуалізаванай і дакладнай інфармацыі аб сістэме фармаканагляду, таму трымальнікам рэгістрацыйнага пасведчання павінен быць забяспечаны пастаянны доступ да майстар-файла сістэмы фармаканагляду, уключаючы інфармацыю, якая ўтрымліваецца ў дадатках (або з дапамогай самога майстар-файла сістэмы фармаканагляду, або праз доступ да сістэм, якія выкарыстоўваюцца для стварэння дадаткаў).
123. Трымальнікі рэгістрацыйных пасведчанняў павінны абгрунтаваць выбраны метад і распрацаваць працэдуры кантролю дакументацыі з мэтай належнага кіравання працэсам падтрымання майстар-файла сістэмы фармаканагляду. Асноўны прынцып заключаецца ў тым, што, уяўляючы сабой падставу для аўдытаў і інспекцый, майстар-файл сістэмы фармаканагляду ўтрымлівае апісанне сістэмы фармаканагляду ў бягучы момант часу, але для правільнага разумення ў асобных выпадках патрабуецца дадатковая ацэнка функцыянавання і накіраванасці сістэмы фармаканагляду на папярэдніх этапах.
124. Пры ўнясенні змяненняў у майстар-файл сістэмы фармаканагляду таксама неабходна ўлічваць сумесныя сістэмы фармаканагляду і дэлегаваныя задачы па фармаканаглядзе. Належны кантроль змяненняў прадугледжвае рэгістрацыю даты і кантэксту паведамленняў аб змяненнях, якія ўносяцца ўпаўнаважанымі органамі, упаўнаважанымі асобамі па фармаканаглядзе і трэцімі бакамі.
125. Майстар-файл сістэмы фармаканагляду неабходна захоўваць такім чынам, каб забяспечыць яго лёгкачытэльнасць і даступнасць.
6. Прадстаўленне майстар-файла сістэмы фармаканагляду
126. Упаўнаважаная асоба па фармаканаглядзе павінна мець пастаянны доступ да майстар-файла сістэмы фармаканагляду. Упаўнаважаным органам павінен быць забяспечаны доступ да майстар-файла сістэмы фармаканагляду па запыце. Інфармацыя ў майстар-файле сістэмы фармаканагляду павінна быць вычарпальнай, правільнай і адлюстроўваць дзеючую сістэму фармаканагляду ў бягучы момант часу, што азначае абавязковае абнаўленне інфармацыі майстар-файла і пры неабходнасці выкананне перагляду яго змесціва з улікам атрыманага вопыту, тэхнічнага і навуковага прагрэсу, змяненняў нормаў рэгулявання. Трымальнікам рэгістрацыйных пасведчанняў павінен быць забяспечаны доступ упаўнаважаных органаў да майстар-файла сістэмы фармаканагляду на працягу 7 працоўных дзён пасля атрымання адпаведнага запыту. Трымальнікамі рэгістрацыйных пасведчанняў павінен быць забяспечаны непасрэдны доступ упаўнаважаных органаў да майстар-файла сістэмы фармаканагляду ва ўказаным месцазнаходжанні майстар-файла сістэмы фармаканагляду або па месцы ажыццяўлення дзейнасці ўпаўнаважанай асобы па фармаканаглядзе.
7. Фармат майстар-файла сістэмы фармаканагляду
127. Дапускаецца, каб майстар-файл сістэмы фармаканагляду меў электронную форму пры ўмове захавання магчымасці прадстаўлення дакладна структураванай друкарскай копіі па запыце ўпаўнаважаных органаў. У любым фармаце майстар-файл сістэмы фармаканагляду павінен мець чытэльную, поўную і даступную форму, якая забяспечвае магчымасць ацэнкі ўсіх дакументаў і прасочвальнасць змяненняў. У некаторых выпадках можа спатрэбіцца абмежаванне доступу да майстар-файла сістэмы фармаканагляду з мэтай ажыццяўлення належнага кантролю яго зместу і размеркавання абавязкаў па кіраванні ім (у кантэксце кантролю змяненняў і архівавання). Неабходна выкарыстоўваць электронную маркіроўку дакумента і тэкст з магчымасцю пошуку. Такія дакументы, як копіі падпісаных заяў або пагадненняў, павінны быць уключаны ў дадаткі і апісаны ў паказальніку электроннага дакумента. Дакументы і даныя майстар-файла павінны быць прадстаўлены ў наступных рубрыках і, у выпадку калі яны маюць друкарскі фармат, павінны быць прадстаўлены ва ўказаным парадку:
на тытульнай старонцы павінны быць указаны нумар майстар-файла сістэмы фармаканагляду (пры наяўнасці), найменне трымальніка рэгістрацыйнага пасведчання, упаўнаважаная асоба па фармаканаглядзе, адказная за апісаную сістэму фармаканагляду, найменне іншых трымальнікаў рэгістрацыйных пасведчанняў (якія прымяняюць гэту сістэму фармаканагляду), пералік майстар-файлаў для трымальнікаў рэгістрацыйных пасведчанняў (для лекавых прэпаратаў, уключаных у іншую сістэму фармаканагляду), дата падрыхтоўкі або апошняга абнаўлення майстар-файла сістэмы фармаканагляду.
Загалоўкі, якія выкарыстоўваюцца ў падраздзеле 4 раздзела III гэтых Правіл, неабходна выкарыстоўваць для абазначэння асноўных раздзелаў зместу майстар-файла. Мінімальны патрэбны змест дадаткаў да майстар-файла выкладзены ў пункце 120 гэтых Правіл, дадатковая інфармацыя можа быць уключана ў дадаткі да майстар-файла пры ўмове выканання патрабаванняў да зместу асноўных раздзелаў. У дадаткі ўключаецца наступная інфармацыя:
звесткі аб упаўнаважанай асобе па фармаканаглядзе (дадатак А):
пералік задач, дэлегаваных упаўнаважанай асобай па фармаканаглядзе, або адпаведны працэдурны дакумент;
даныя біяграфіі ўпаўнаважанай асобы па фармаканаглядзе і дакументы, якія пацвярджаюць гэтыя даныя;
дадатковыя кантактныя даныя (калі неабходна);
арганізацыйная структура трымальніка рэгістрацыйнага пасведчання (дадатак Б):
пералікі дагавораў і пагадненняў;
крыніцы даных бяспекі (дадатак В):
пералікі з апісаннем крыніц даных бяспекі (напрыклад, філіялы трымальніка рэгістрацыйнага пасведчання і кантактныя даныя трэціх бакоў);
камп’ютарызаваныя сістэмы і базы даных (дадатак Г);
пісьмовыя працэсы і працэдуры (дадатак Д):
пералік працэдурных дакументаў;
эфектыўнасць сістэмы фармаканагляду (дадатак Е):
пералікі індыкатараў эфектыўнасці;
бягучыя вынікі ацэнкі эфектыўнасці па выкарыстоўваемых індыкатарах;
сістэма якасці (дадатак Ж):
план аўдытаў;
пералік праведзеных і завершаных аўдытаў;
лекавыя прэпараты (дадатак З):
пералік лекавых прэпаратаў, якія ўключаны ў гэту сістэму фармаканагляду;
каментарыі ў дачыненні да трымальнікаў рэгістрацыйных пасведчанняў лекавых прэпаратаў;
кантроль запісаў і дакументацыі (дадатак І):
журнал рэгістрацыі змяненняў;
дакументацыя па гісторыі змяненняў зместу дадаткаў, якая ўтрымлівае электронныя індэксы (у адпаведнасці з дадаткамі А–І і іх зместам), калі такая дакументацыя па гісторыі змяненняў не прадугледжана ў самім адпаведным дадатку.
Да дакумента ў выпадку неабходнасці дадаецца дакументацыя для пацвярджэння паведамленняў і подпісаў, якія датычацца майстар-файла сістэмы фармаканагляду. У выпадку адсутнасці якіх-небудзь з указаных дадаткаў няма неабходнасці прадастаўляць старонкі з пустым зместам, аднак дадаткі, якія прадастаўляюцца, павінны быць названы ў адпаведнасці з указаным фарматам. Напрыклад, дадатак Д не трэба пераймяноўваць у дадатак Г у тых выпадках, калі не выкарыстоўваецца дадатак, які датычыцца камп’ютарызаваных сістэм і баз даных, – дадатак Г неабходна назваць «невыкарыстоўваемым» у змесце для абазначэння адсутнасці зместу.
8. Абавязкі ўдзельнікаў сістэмы фармаканагляду
Трымальнікі рэгістрацыйных пасведчанняў
128. Трымальнікі рэгістрацыйных пасведчанняў павінны распрацаваць і ўкараніць сістэму фармаканагляду з мэтай маніторынгу і кантролю за адным або больш лекавым прэпаратам. Яны таксама адказваюць за стварэнне і падтрыманне майстар-файла сістэмы фармаканагляду, у якім апісана сістэма фармаканагляду ў дачыненні да зарэгістраваных лекавых прэпаратаў. Трымальніку рэгістрацыйнага пасведчання неабходна прызначыць упаўнаважаную асобу па фармаканаглядзе, якая адказвае за стварэнне і функцыянаванне сістэмы фармаканагляду, апісанай у майстар-файле сістэмы фармаканагляду.
129. Пры падачы заявы на рэгістрацыю лекавага прэпарату заяўнік павінен мець у сваім распараджэнні апісанне сістэмы фармаканагляду, якая будзе функцыянаваць на тэрыторыі Саюза або на тэрыторыях асобных дзяржаў-членаў. У ходзе ацэнкі заявы на рэгістрацыю ад заяўніка можа спатрэбіцца прадстаўленне з мэтай азнаямлення копіі майстар-файла сістэмы фармаканагляду.
130. Трымальнік рэгістрацыйнага пасведчання адказвае за стварэнне майстар-файла сістэмы фармаканагляду, якая распаўсюджваецца на тэрыторыі дзяржаў-членаў, і рэгістрацыю месцазнаходжання майстар-файла сістэмы фармаканагляду ва ўпаўнаважаных органах дзяржаў-членаў пры падачы заявы на рэгістрацыю лекавага прэпарату. У майстар-файле сістэмы фармаканагляду неабходна апісаць дзеючую ў бягучы момант часу сістэму фармаканагляду. У яго можна ўключыць інфармацыю аб кампанентах сістэмы, якія будуць укараняцца ў будучыні і якія павінны быць указаны як запланаваныя, а не ўкаранёныя або дзеючыя.
131. Работа па стварэнні, падтрыманні і прадстаўленні майстар-файла сістэмы фармаканагляду ва ўпаўнаважаныя органы можа быць даручана трэцяму боку, але трымальнік рэгістрацыйнага пасведчання нясе адказнасць за выкананне патрабаванняў актаў органаў Саюза і заканадаўства дзяржаў-членаў. Падтрыманне майстар-файла сістэмы фармаканагляду ў дзеючым і даступным стане (пастаянны доступ для аўдыту і інспекцыі) можна дэлегаваць, але трымальнік рэгістрацыйнага пасведчання на пастаяннай аснове нясе адказнасць за забеспячэнне выканання гэтай функцыі на ўзроўні, які адпавядае патрабаванням актаў органаў Саюза і заканадаўства дзяржаў-членаў.
132. У выпадку змены ўпаўнаважанай асобы па фармаканаглядзе або кантактнай інфармацыі аб ёй, а таксама змянення месцазнаходжання майстар-файла сістэмы фармаканагляду трымальнік рэгістрацыйнага пасведчання прадстаўляе ва ўпаўнаважаныя органы дзяржаў-членаў заяву аб унясенні адпаведных змяненняў. Трымальнікі рэгістрацыйных пасведчанняў нясуць адказнасць за абнаўленне інфармацыі аб упаўнаважанай асобе па фармаканаглядзе і адрасе знаходжання майстар-файла сістэмы фармаканагляду.
Упаўнаважаныя органы дзяржаў-членаў
133. Упаўнаважаныя органы адказваюць за кантроль сістэм фармаканагляду трымальнікаў рэгістрацыйных пасведчанняў. У рамках гэтага абавязацельства ўпаўнаважаныя органы выконваюць ацэнку сціслай інфармацыі аб сістэме фармаканагляду, уключанай у рэгістрацыйнае дасье пры падачы заявы на атрыманне рэгістрацыйнага пасведчання. Поўны майстар-файл сістэмы фармаканагляду можа быць запытаны ў любы час (напрыклад, пры ўзнікненні пытанняў па сістэме фармаканагляду або профілю бяспекі лекавага прэпарату або пры падрыхтоўцы да інспекцыі). Інфармацыю аб змяненнях у сціслай  інфармацыі па сістэме фармаканагляду або ў змесце майстар-файла сістэмы фармаканагляду таксама выкарыстоўваюць у ходзе планавання і правядзення інспекцыі.
134. Упаўнаважаныя органы абменьваюцца інфармацыяй аб сістэмах фармаканагляду, у тым ліку з мэтай перадачы даных у праграмы інспекцый дзяржаў-членаў, распрацаваных на аснове аналізу рызык. Інспектары ўпаўнаважаных органаў паведамляюць аб невыкананні абавязковых патрабаванняў, уключаючы патрабаванні па майстар-файле сістэмы фармаканагляду і сістэме фармаканагляду.
9. Даступнасць майстар-файла 
сістэмы фармаканагляду
135. Майстар-файл сістэмы фармаканагляду павінен падтрымлівацца ў дзеючым і даступным стане для ўпаўнаважанай асобы па фармаканаглядзе. Ён таксама павінен быць пастаянна даступны для інспекцыі незалежна ад таго, ці было зроблена загадзя адпаведнае паведамленне.
136. Трымальнік рэгістрацыйных пасведчанняў падтрымлівае і прадстаўляе па запыце ўпаўнаважанага органа дзяржавы-члена копію майстар-файла сістэмы фармаканагляду. Трымальнік рэгістрацыйнага пасведчання прадстаўляе копію майстар-файла на працягу 7 працоўных дзён пасля атрымання адпаведнага запыту. Майстар-файл сістэмы фармаканагляду прадстаўляецца ў чытэльным выглядзе ў электронным фармаце або на папяровым носьбіце.
137. Калі адзін і той жа майстар-файл сістэмы фармаканагляду выкарыстоўваецца больш чым адным трымальнікам рэгістрацыйнага пасведчання (у выпадку выкарыстання агульнай сістэмы фармаканагляду), ён павінен быць даступны для кожнага з іх такім чынам, каб кожны з трымальнікаў рэгістрацыйных пасведчанняў меў магчымасць прадставіць майстар-файл ва ўпаўнаважаны орган дзяржавы-члена на працягу 7 працоўных дзён пасля атрымання адпаведнага запыту.
138. Майстар-файл сістэмы фармаканагляду, калі не абгрунтавана іншае, не запытваецца ў ходзе правядзення ацэнкі новых заяў на атрыманне рэгістрацыі лекавага прэпарату (гэта значыць да рэгістрацыі лекавага прэпарату), але можа быць запытаны ў асаблівых выпадках, у прыватнасці ў выпадку ўкаранення новай сістэмы фармаканагляду або пры выяўленні праблем бяспекі лекавага прэпарату або пытанняў па адпаведнасці патрабаванням актаў органаў Саюза і заканадаўства дзяржавы-члена ў сферы фармаканагляду.
IV. Інспектаванне сістэмы фармаканагляду
1. Агульныя палажэнні
139. З мэтай пацвярджэння выканання трымальнікамі рэгістрацыйных пасведчанняў абавязацельстваў па фармаканаглядзе ўпаўнаважаныя органы абавязаны праводзіць інспекцыі па фармаканаглядзе трымальнікаў рэгістрацыйных пасведчанняў або іншых арганізацый, далучаных трымальнікамі рэгістрацыйных пасведчанняў да выканання абавязацельстваў па фармаканаглядзе. Інспекцыі па фармаканаглядзе павінны праводзіцца інспектарамі, якія прызначаюцца органамі дзяржаў-членаў, упаўнаважанымі праводзіць агляд памяшканняў, знаёміцца з матэрыяламі, дакументамі і майстар-файлам сістэмы фармаканагляду, які знаходзіцца ў трымальніка рэгістрацыйнага пасведчання або іншых арганізацый, далучаных трымальнікам рэгістрацыйнага пасведчання да выканання абавязацельстваў па фармаканаглядзе. Трымальнік рэгістрацыйнага пасведчання абавязаны па патрабаванні ўпаўнаважанага органа дзяржавы-члена прадстаўляць майстар-файл сістэмы фармаканагляду, які будзе выкарыстоўвацца як крыніца інфармацыі пры правядзенні інспекцый.
140. Мэтамі інспекцый па фармаканаглядзе з’яўляюцца:
а) пацвярджэнне наяўнасці ў трымальніка рэгістрацыйнага пасведчання персаналу, сістэм, а таксама памяшкання, сродкаў і абсталявання, неабходных для выканання абавязацельстваў па фармаканаглядзе;
б) выяўленне, ацэнка і рэгістрацыя неадпаведнасцей, якія могуць уяўляць небяспеку для здароўя насельніцтва, і інфармаванне аб гэтым інспектуемага боку;
в) выкарыстанне вынікаў інспекцый у якасці асновы для абавязковага для трымальніка рэгістрацыйнага пасведчання дзеянняў (пры неабходнасці).
141. Упаўнаважаны орган дзяржавы-члена мае права праводзіць інспекцыі па фармаканаглядзе перад рэгістрацыяй лекавых прэпаратаў для праверкі адпаведнасці дзеючай сістэмы фармаканагляду трымальніка рэгістрацыйнага пасведчання патрабаванням заканадаўства дзяржавы-члена і гэтых Правіл. Упаўнаважаныя органы ажыццяўляюць узаемадзеянне па абмене інфармацыяй у частцы інспекцый, якія плануюцца, і вынікаў інспекцый, якія ўжо праведзены. У дачыненні да трымальнікаў рэгістрацыйных пасведчанняў лекавых прэпаратаў, зарэгістраваных у адпаведнасці з дэцэнтралізаванай працэдурай рэгістрацыі або працэдурай узаемнага прызнання, упаўнаважаны орган рэферэнтнай дзяржавы з’яўляецца адказным за ацэнку адпаведнасці сістэмы фармаканагляду трымальніка рэгістрацыйнага пасведчання патрабаванням гэтых Правіл на этапе рэгістрацыі лекавага прэпарату, у тым ліку шляхам правядзення дарэгістрацыйнай інспекцыі сістэмы фармаканагляду трымальніка рэгістрацыйнага пасведчання згодна з крытэрыямі мэтазгоднасці правядзення дарэгістрацыйнай інспекцыі ў адпаведнасці з пунктамі 157–159 гэтых Правіл.
[bookmark: _Hlk38971034]142. Праграмы інспекцый па фармаканаглядзе ўключаюць у сябе планавыя інспекцыі ў адпаведнасці з заснаваным на рызыках падыходзе, а таксама пазапланавыя інспекцыі, якія ажыццяўляюцца з мэтай ацэнкі меркаваных неадпаведнасцей або патэнцыяльных рызык, якія могуць аказаць уплыў на выкананне функцый па фармаканаглядзе ў дачыненні да пэўнага лекавага прэпарату.
143. Упаўнаважаныя органы арганізуюць работу па інспектаванні трымальнікаў рэгістрацыйных пасведчанняў з забеспячэннем узаемадзеяння на этапе планавання і правядзення інспекцый з мэтай мінімізацыі дубліравання выконваемых работ і аптымізацыі выкарыстання наяўных рэсурсаў.
144. Вынікі інспекцыі павінны быць прадстаўлены суб’екту інспектавання, які атрымлівае магчымасць даць свае каментарыі ў выпадку выяўлення неадпаведнасці патрабаванням заканадаўства дзяржавы-члена і гэтых Правіл. Трымальнік рэгістрацыйнага пасведчання абавязаны своечасова ліквідаваць выяўленую неадпаведнасць, распрацаваўшы і ўкараніўшы план карэкціруючых і папераджальных мерапрыемстваў.
[bookmark: _Toc371096563]145. У выпадку выяўлення ў выніку інспекцыі невыканання трымальнікам рэгістрацыйнага пасведчання абавязацельстваў па фармаканаглядзе ўпаўнаважаны орган абавязаны інфармаваць упаўнаважаныя органы іншых дзяржаў-членаў аб выяўленым парушэнні. У выпадку неабходнасці ўпаўнаважаны орган дзяржавы-члена павінен забяспечыць прымяненне да трымальніка эфектыўных, суразмерных і стрымліваючых мер уздзеяння. Інфармацыя аб правядзенні і выніках інспекцый у рамках фармаканагляду, а таксама аб наступным кантролі і ацэнцы наступстваў размяшчаецца дзяржавамі-членамі на афіцыйных сайтах адпаведных упаўнаважаных органаў у сетцы Інтэрнэт.

Інспекцыі сістэмы фармаканагляду ў цэлым 
і па асобных лекавых прэпаратах
146. Інспекцыі ў рамках сістэмы фармаканагляду накіраваны на ацэнку і аналіз наяўных працэдур, сістэм, персаналу, памяшканняў і абсталявання, а таксама на вызначэнне іх адпаведнасці абавязацельствам па фармаканаглядзе, устаноўленым заканадаўствам дзяржаў-членаў і гэтымі Правіламі. У ходзе гэтага аналізу могуць выкарыстоўвацца канкрэтныя прыклады лекавых прэпаратаў для дэманстрацыі і праверкі работы сістэмы фармаканагляду.
147. Інспекцыі, накіраваныя на ацэнку выканання функцый па фармаканаглядзе ў дачыненні да пэўнага лекавага прэпарату, уключаюць у сябе ў тым ліку ацэнку і аналіз мерапрыемстваў і дакументацыі, звязанай з указаным лекавым прэпаратам. Пэўныя раздзелы агульнай сістэмы фармаканагляду, якія выкарыстоўваюцца пры выкананні функцый у дачыненні да інспектуемага лекавага прэпарату, таксама могуць падлягаць ацэнцы ў рамках гэтай інспекцыі па фармаканаглядзе.
Планавыя і пазапланавыя інспекцыі 
сістэмы фармаканагляду
148. Планавыя інспекцыі сістэмы фармаканагляду праводзяцца ў адпаведнасці з папярэдне складзеным планам інспекцый. З мэтай аптымізацыі планавання мерапрыемстваў па кантролі функцыянавання сістэмы фармаканагляду прымяняецца падыход, заснаваны на ацэнцы патэнцыяльных рызык невыканання адпаведных абавязацельстваў. Планавыя інспекцыі ўяўляюць сабой сістэмныя інспекцыі, пры гэтым дапускаецца магчымасць выбару аднаго або некалькіх пэўных лекавых прэпаратаў у якасці прыкладаў для праверкі функцыянавання сістэмы фармаканагляду і атрымання практычнага доказу яе эфектыўнага функцыянавання і адпаведнасці патрабаванням актаў органаў Саюза і заканадаўства дзяржавы-члена. У праграму стандартнай інспекцыі можна, напрыклад, уключыць ацэнку стану сістэмы па канкрэтных праблемах, выяўленых экспертамі.
149. Пазапланавыя інспекцыі сістэмы фармаканагляду праводзяцца ў выпадку выяўлення ініцыявальнага фактару (сістэмнай праблемы), пры гэтым інспекцыя разглядаецца як найбольш аптымальны спосаб вывучэння і ацэнкі выяўленай праблемы. Пазапланавыя інспекцыі накіраваны на ацэнку канкрэтных працэсаў фармаканагляду або ўключаюць у сябе вывучэнне выяўленай праблемы (пытанняў) і яе ўплыву на пэўны лекавы прэпарат. У пэўных выпадках у залежнасці ад выяўленай ініцыявальнай праблемы могуць выконвацца інспекцыі з поўнай ацэнкай сістэмы фармаканагляду. Пазапланавыя інспекцыі выконваюцца ў выпадку выяўлення аднаго або некалькіх з ініцыявальных фактараў, указаных у пунктах 150–155 гэтых Правіл.
150. Наступныя фактары ў частцы суадносін «карысць – рызыка» лекавага прэпарату з’яўляюцца падставай для выканання пазапланавай інспекцыі:
змяненне суадносін «карысць – рызыка», калі ўяўляецца неабходнай далейшая ацэнка сістэмы шляхам правядзення інспекцыі;
затрымка ў выкананні, або неналежнае выкананне працэдуры выяўлення рызыкі або інфармавання аб змяненні суадносін «карысць – рызыка», або невыкананне гэтай працэдуры;
прадстаўленне інфармацыі па праблемах фармаканагляду ў сродкі масавай інфармацыі без папярэдняга або адначасовага паведамлення ўпаўнаважаным органам;
невыкананне патрабаванняў актаў органаў Саюза і заканадаўства дзяржавы-члена або абавязацельстваў па забеспячэнні бяспекі лекавага прэпарату, выяўленае ў ходзе маніторынгу дзейнасці па фармаканаглядзе ўпаўнаважанымі органамі;
прыпыненне абарачэння або вывядзенне з рынку лекавага прэпарату без папярэдняга паведамлення ўпаўнаважаным органам дзяржаў-членаў.
151. Наступныя фактары ў частцы абавязацельстваў па прадстаўленні інфармацыі (тэрміновых і перыядычных) з’яўляюцца падставай для выканання пазапланавай інспекцыі:
затрымка або невыкананне абавязацельстваў у дачыненні да прадстаўлення інфармацыі аб праблемах бяспекі ў адпаведнасці з патрабаваннямі актаў органаў Саюза і заканадаўства дзяржавы-члена;
нізкая якасць (у тым ліку недакладнасць, непрасочвальнасць, адсутнасць цэласнасці) або непаўната прадстаўленай інфармацыі;
неадпаведнасць паміж прадстаўленай інфармацыяй і іншымі крыніцамі інфармацыі.
152. Наступныя фактары ў частцы запытаў упаўнаважаных органаў з’яўляюцца падставай для выканання пазапланавай інспекцыі:
адмова ад прадстаўлення запытанай інфармацыі ў тэрміны, указаныя ўпаўнаважанымі органамі;
неналежная якасць прадстаўленых даных або іх неналежнае прадстаўленне па запытах ад упаўнаважаных органаў аб прадстаўленні інфармацыі.
153. Наступныя фактары ў частцы выканання ўстаноўленых абавязацельстваў з’яўляюцца падставай для выканання пазапланавай інспекцыі:
занепакоенасць (абгрунтаванае меркаванне адносна адсутнасці ў распараджэнні трымальніка рэгістрацыйнага пасведчання арганізацыйнай структуры, рэсурснай базы або сістэмы забеспячэння якасці сістэмы фармаканагляду) наконт стану або выканання абавязацельстваў у рамках плана кіравання рызыкамі;
затрымка або невыкананне канкрэтных абавязацельстваў, якія датычацца маніторынгу бяспекі прадукцыі, выяўленыя падчас працэдуры экспертызы рэгістрацыйнага дасье лекавага прэпарату;
нізкая якасць справаздач, прадстаўленых у адказ на запыт аб выкананні ўстаноўленых абавязацельстваў.
154. Наступныя фактары, звязаныя з папярэднімі інспекцыямі, з’яўляюцца падставай для выканання пазапланавай інспекцыі:
затрымка ва ўкараненні або неналежнае выкананне карэкціруючых і папераджальных дзеянняў;
атрыманне пры правядзенні іншых інспекцый на адпаведнасць патрабаванням належных фармацэўтычных практык інфармацыі аб невыкананні патрабаванняў актаў органаў Саюза і заканадаўства дзяржавы-члена з улікам абавязацельстваў, устаноўленых упаўнаважаным органам дзяржавы-члена ў сферы абарачэння лекавых сродкаў;
праверка інфармацыі, атрыманай ад іншых упаўнаважаных органаў дзяржаў-членаў, якія маглі выявіць неадпаведнасці сістэмы фармаканагляду.
155. Апрача фактараў, указаных у пунктах 150–154 гэтых Правіл, таксама наступныя фактары з’яўляюцца падставай для выканання пазапланавай інспекцыі:
праблемы, выяўленыя пры разглядзе майстар-файла сістэмы фармаканагляду;
іншая інфармацыя або скаргі (прэтэнзіі), што паступаюць, якія ўказваюць на адсутнасць у трымальніка рэгістрацыйнага пасведчання сістэмы фармаканагляду або сістэмы забеспячэння яе якасці.
Дарэгістрацыйныя інспекцыі
156. Дарэгістрацыйныя інспекцыі сістэмы фармаканагляду выконваюцца да выдачы заяўніку рэгістрацыйнага пасведчання. Мэтай такіх інспекцый з’яўляецца вывучэнне сістэмы фармаканагляду, якая функцыянуе або плануецца, у адпаведнасці з прадстаўленым заяўнікам апісаннем сістэмы. Дарэгістрацыйныя інспекцыі сістэмы фармаканагляду не з’яўляюцца абавязковымі, але іх правядзенне можа быць неабходным пры пэўных акалічнасцях. Прынцыпы запыту аб правядзенні дарэгістрацыйнай інспекцыі павінны быць абгрунтаваны ўпаўнаважаным органам (экспертнай арганізацыяй) з улікам крытэрыяў прызначэння дарэгістрацыйных інспекцый, указаных у пункце 157 гэтых Правіл, і не павінны з’яўляцца прычынай неабгрунтаваных інспектаванняў, якія могуць затрымаць выдачу рэгістрацыйных пасведчанняў.
157. Пры разглядзе мэтазгоднасці і абгрунтаванасці выканання дарэгістрацыйных інспекцый неабходна ўлічваць наступныя крытэрыі:
заяўнік раней не працаваў з існуючай сістэмай фармаканагляду на тэрыторыях дзяржаў-членаў або знаходзіцца на стадыі стварэння новай сістэмы фармаканагляду;
атрымана інфармацыя (напрыклад, гісторыя папярэдніх інспекцый або паведамленне (інфармацыя) іншым упаўнаважаным органам дзяржаў-членаў аб неадпаведнасці) аб тым, што трымальнік рэгістрацыйнага пасведчання мае нараканні па выкананні патрабаванняў да сістэмы фармаканагляду. Калі трымальнік рэгістрацыйнага пасведчання мае гісторыю сур’ёзных і (або) пастаянных неадпаведнасцей сістэмы фармаканагляду дзеючым патрабаванням, то дарэгістрацыйная інспекцыя сістэмы фармаканагляду можа быць адным з механізмаў пацвярджэння таго, што сістэма была адпаведным чынам выпраўлена або ўдасканалена;
наяўнасць праблем, якія датычацца бяспекі пэўных лекавых прэпаратаў, пры якіх можа быць прызнана неабходным ацаніць магчымасці трымальніка рэгістрацыйных пасведчанняў у частцы:
рэалізацыі мерапрыемства па мінімізацыі рызык, звязаных з канкрэтным лекавым прэпаратам;
належнага выканання асаблівых патрабаванняў па забеспячэнні бяспекі прымянення лекавых прэпаратаў, якія могуць быць устаноўлены;
належнага выканання працэдур у рамках руцінных мерапрыемстваў па фармаканаглядзе ў дачыненні да лекавага прэпарату, профіль бяспекі якога выклікае асцярогу.
Прыняцце рашэння па правядзенні дарэгістрацыйнай інспекцыі ўключае ў сябе ацэнку рызык з комплекснай ацэнкай пытанняў, якія датычацца пэўных лекавых прэпаратаў і сістэмы.
158. У выпадку калі ў выніку дарэгістрацыйнай інспекцыі сістэмы фармаканагляду вынікае занепакоенасць наконт здольнасці трымальніка рэгістрацыйнага пасведчання выконваць патрабаванні да сістэмы фармаканагляду, устаноўленыя заканадаўствам дзяржавы-члена і гэтымі Правіламі, упаўнаважаны орган дзяржавы-члена можа прыняць наступныя меры:
а) адмова ў рэгістрацыі, пацвярджэнні рэгістрацыі (перарэгістрацыі) або іншых працэдурах, звязаных з рэгістрацыяй;
б) выкананне паўторнай інспекцыі да выдачы рэгістрацыйнага пасведчання з мэтай пацвярджэння ліквідацыі крытычных неадпаведнасцей і выканання рэкамендацый;
в) выдача рэгістрацыйнага пасведчання з рэкамендацыяй правядзення інспекцыі сістэмы фармаканагляду на раннім пострэгістрацыйным этапе. Абмежаванне перыяду часу правядзення паўторнай інспекцыі пры ўключэнні яе ў план правядзення планавых інспекцый вызначаецца на падставе ацэнкі неадпаведнасцей і іх уплыву на выкананне трымальнікам рэгістрацыйнага пасведчання абавязацельстваў па фармаканаглядзе;
г) вызначэнне ўмоў па забеспячэнні бяспекі лекавага прэпарату пры выдачы рэгістрацыйнага пасведчання.
Пострэгістрацыйныя інспекцыі
159. Пострэгістрацыйныя інспекцыі сістэмы фармаканагляду праводзяцца пасля выдачы пасведчання аб дзяржаўнай рэгістрацыі і прызначаны для ацэнкі выканання трымальнікам рэгістрацыйнага пасведчання сваіх абавязацельстваў па фармаканаглядзе. Пострэгістрацыйныя інспекцыі могуць быць любога тыпу ў адпаведнасці з пунктамі 146–149 гэтых Правіл.
Аб’яўленыя і нечаканыя інспекцыі
160. Большасць інспекцый сістэмы фармаканагляду з’яўляюцца аб’яўленымі, што прадугледжвае паведамленне інспектуемаму боку аб неабходнасці забеспячэння прысутнасці ў месцы правядзення інспекцыі адпаведных асоб падчас правядзення інспекцыі. У шэрагу выпадкаў мэтазгодным з’яўляецца правядзенне нечаканых інспекцый або паведамленне інспектуемаму боку напярэдадні правядзення інспекцыі (напрыклад, калі папярэдняе абвяшчэнне можа паставіць пад пагрозу мэты інспекцыі або калі інспекцыя праводзіцца неадкладна ў сціслыя тэрміны па прычынах, звязаных з пагрозай бяспекі).
Паўторныя інспекцыі
161. Паўторныя інспекцыі праводзяцца на рэгулярнай аснове ў рамках плана інспекцый сістэм фармаканагляду. Неабходна ацаніць фактары рызыкі з мэтай вызначэння прыярытэтаў паўторных інспекцый. Паўторная інспекцыя на раннім этапе можа праводзіцца ў выпадку, калі выяўлена значная колькасць неадпаведнасцей і патрабуецца пацвярджэнне належнага выканання дзеянняў і мерапрыемстваў, накіраваных на ліквідацыю заўваг, і ацэнка пастаяннага выканання абавязацельстваў і выканання патрабаванняў да сістэмы фармаканагляду, у тым ліку ацэнка змяненняў у сістэме фармаканагляду. Паўторная інспекцыя на раннім этапе таксама мэтазгодная ў хуткім часе пасля правядзення папярэдняй інспекцыі ў выпадку наяўнасці інфармацыі аб невыкананні інспектуемым бокам належных карэкціруючых і папераджальных мерапрыемстваў паводле прадпісання больш ранняй інспекцыі.
Дыстанцыйныя інспекцыі
162. Дыстанцыйныя інспекцыі сістэмы фармаканагляду праводзяцца інспектарамі без выезду да трымальніка рэгістрацыйнага пасведчання або арганізацыі, якой дэлегавана выкананне функцый па фармаканаглядзе. Указаныя інспекцыі праводзяцца з выкарыстаннем такіх сродкаў сувязі, як сетка Інтэрнэт або тэлефонная сувязь. Падобны тып інспекцый можа таксама выкарыстоўвацца ў выпадку ўзнікнення лагістычных цяжкасцей (напрыклад, у выпадку пандэміі або транспартных абмежаванняў) пры правядзенні інспекцыі на месцы ў выключных акалічнасцях і пры наяўнасці магчымасці арганізаваць інтэрв’ю адпаведнага персаналу і ацэнку дакументацыі, уключаючы базы даных па бяспецы, першаснай дакументацыі і майстар-файла сістэмы фармаканагляду пры дапамозе дыстанцыйнага доступу. Рашэнне аб правядзенні дыстанцыйнай інспекцыі па меркаванні інспектараў падлягае ўзгадненню з упаўнаважаным органам дзяржавы-члена, які выдае даручэнне на правядзенне інспекцыі. Лагістычныя аспекты дыстанцыйнай інспекцыі неабходна ўзгадняць з трымальнікам рэгістрацыйнага пасведчання. У выпадку калі ў ходзе правядзення дыстанцыйнай інспекцыі выяўляюцца пытанні, якія патрабуюць выкананні ацэнкі сістэмы фармаканагляду непасрэдна на месцы, прымаецца рашэнне аб правядзенні інспекцыі з выездам на месца інспектавання.
3. Планаванне інспекцый
163. Планаванне інспекцый сістэм фармаканагляду павінна грунтавацца на сістэмным падыходзе, арыентаваным на ацэнку рызык, з мэтай аптымальнага выкарыстання рэсурсаў у рамках ажыццяўляемай дзейнасці па кантролі і забеспячэнні высокага ўзроўню аховы здароўя насельніцтва. Падыход да планавання інспекцый, заснаваны на рызыках, дазваляе вызначыць частату, накіраванасць і аб’ём інспектавання.
164. Планы інспекцый сістэм фармаканагляду складаюцца ўпаўнаважанымі органамі дзяржаў-членаў з улікам наступных фактараў:
а) фактары, звязаныя з інспекцыяй:
гісторыя выяўлення неадпаведнасцей па выніках папярэдніх інспекцый фармаканагляду або інспекцый іншага тыпу (у адпаведнасці з належнымі фармацэўтычнымі практыкамі);
дата паўторнай інспекцыі, прапанаваная інспектарамі або экспертамі ў выніку папярэдняй інспекцыі;
б) фактары, звязаныя з лекавымі прэпаратамі:
наяўнасць дзеючага рэгістрацыйнага пасведчання на лекавы прэпарат, для якога прызначаны дадатковыя мерапрыемствы па фармаканаглядзе або дадатковыя мерапрыемствы, накіраваныя на мінімізацыю рызык;
рэгістрацыя лекавага прэпарату, для якога прызначана правядзенне пострэгістрацыйных даследаванняў па бяспецы або прызначаны дадатковы маніторынг;
рэгістрацыя і пастаўка лекавага прэпарату з вялікім аб’ёмам продажу, гэта значыць з патэнцыяльна значным уздзеяннем на вялікую папуляцыю пацыентаў;
рэгістрацыя лекавага прэпарату, які не мае альтэрнатывы на рынку дзяржавы-члена;
в) фактары, звязаныя з трымальнікам рэгістрацыйнага пасведчання:
трымальнік рэгістрацыйнага пасведчання ніколі не падвяргаўся інспекцыі сістэмы фармаканагляду;
трымальнік рэгістрацыйнага пасведчання мае ў абарачэнні значную колькасць лекавых прэпаратаў на рынках дзяржаў-членаў;
трымальнік рэгістрацыйнага пасведчання раней не меў пасведчанняў аб дзяржаўнай рэгістрацыі на тэрыторыях дзяржаў-членаў;
наяўнасць негатыўнай інфармацыі аб выкананні абавязковых патрабаванняў і (або) аб узнікненні праблем бяспекі лекавых прэпаратаў, атрыманай з боку ўпаўнаважаных органаў дзяржаў-членаў і іншых дзяржаў, якія ажыццяўляюць фармаканагляд, а таксама ўпаўнаважаных органаў у іншых сферах рэгулявання абарачэння лекавых прэпаратаў (гэта значыць у адпаведных належных фармацэўтычных практыках);
узнікненне такіх змяненняў у арганізацыйнай структуры трымальніка рэгістрацыйнага пасведчання, як зліццё і паглынанне;
г) фактары, звязаныя з сістэмай фармаканагляду:
прыцягненнем трымальнікам рэгістрацыйнага пасведчання субпадраднай арганізацыі па ажыццяўленні дзейнасці па фармаканаглядзе (у частцы функцый упаўнаважанай асобы па фармаканаглядзе, прадстаўлення даных па бяспецы і г.д.) і (або) некалькіх арганізацый для ажыццяўлення дзейнасці па фармаканаглядзе;
замена ўпаўнаважанай асобы па фармаканаглядзе з моманту апошняй інспекцыі;
змяненні ў базе (базах) даных па бяспецы лекавых прэпаратаў, якія могуць уключаць у сябе змяненне самой базы даных або ўзаемазвязаных баз даных, статусу валідацыі базы даных, а таксама інфармацыі аб перададзеных або перанесеных даных;
змяненні дагаворных адносін з пастаўшчыкамі паслуг па фармаканаглядзе або месцаў выканання функцый па фармаканаглядзе;
дэлегаванне або перадача кіравання майстар-файлам сістэмы фармаканагляду.
165. Упаўнаважанымі органамі дзяржаў-членаў забяспечваецца размяшчэнне плана інспектавання трымальнікаў рэгістрацыйных пасведчанняў на афіцыйных вэб-парталах упаўнаважаных органаў дзяржаў-членаў на наступны каляндарны год не пазней чым за 45 каляндарных дзён да наступлення перыяду выканання плана інспектавання.
[bookmark: _Toc371096572]166. Упаўнаважаныя органы дзяржаў-членаў маюць права запытваць неабходную інфармацыю ў трымальнікаў рэгістрацыйных пасведчанняў з мэтай планавання інспекцый на падставе падыходу па ацэнцы рызык, у выпадку калі на момант планавання яна не з’яўляецца даступнай.
4. Інспектуемыя аб’екты
167. Любы бок, які поўнасцю або часткова ажыццяўляе мерапрыемствы па фармаканаглядзе ад імені трымальніка рэгістрацыйнага пасведчання або сумесна з ім, можа падвяргацца інспекцыі для пацвярджэння здольнасці належнага выканання трымальнікам рэгістрацыйнага пасведчання абавязацельстваў і выканання абавязковых патрабаванняў па фармаканаглядзе. Аб’екты інспектавання могуць быць размешчаны на тэрыторыях дзяржаў-членаў або на тэрыторыях трэціх краін. Інспектаванне аб’ектаў на тэрыторыях трэціх краін можа праводзіцца ў выпадку, калі галоўны цэнтр фармаканагляду, галоўны цэнтр фарміравання базы даных і (або) дзейнасць па фармаканаглядзе знаходзяцца (выконваецца) на тэрыторыях трэціх краін. Тып і колькасць інспектуемых аб’ектаў павінны выбірацца такім чынам, каб гарантаваць дасягненне ключавых мэт інспекцыі.
5. Аб’ём інспекцыі
168. Аб’ём інспекцыі залежыць ад яе мэт, ахопу папярэднімі інспекцыямі ўпаўнаважаных органаў дзяржаў-членаў, а таксама ад тыпу інспекцыі. Пры планаванні аб’ёму інспекцыі неабходна ўлічваць:
а) інфармацыю, прадстаўленую ў майстар-файле сістэмы фармаканагляду;
б) інфармацыю аб функцыянаванні сістэмы фармаканагляду (напрыклад, даныя аб адпаведнасці сістэмы фармаканагляду, якія ёсць ва ўпаўнаважанага органа дзяржавы-члена);
в) канкрэтныя фактары ініцыявання інспекцыі ў адпаведнасці з пунктамі 150–155 гэтых Правіл.
Аб’ём інспекцыі пры планавых 
інспекцыях фармаканагляду
169. У працэсе правядзення планавых інспекцый сістэмы фармаканагляду правяраецца выкананне патрабаванняў актаў органаў Саюза і заканадаўства дзяржавы-члена ў сферы фармаканагляду. У залежнасці ад тыпу інспекцыі інспектаванне павінна ўключаць у сябе ацэнку наступных элементаў сістэмы:
а) працэдуры работы з індывідуальнымі паведамленнямі аб непажаданых рэакцыях на лекавы прэпарат:
збор паведамленняў, атрыманых з усіх крыніц, у тым ліку ад аб’ектаў і арганізацый, у рамках сістэмы фармаканагляду, а таксама ад тых арганізацый, якія на кантрактнай аснове выконваюць абавязацельствы па фармаканаглядзе для трымальніка рэгістрацыйнага пасведчання, а таксама ад іншых падраздзяленняў арганізацыі, якія не адносяцца да сістэмы фармаканагляду, і абмен такімі паведамленнямі;
ацэнка паведамленняў, у тым ліку механізмы атрымання і працэдура рэгістрацыі ацэнкі асоб, якія прадставілі паведамленні, выкарыстоўваемая тэрміналогія, ацэнка сур’ёзнасці, прадбачанасці і прычынна-выніковай сувязі;
рэгістрацыя вынікаў наступнага збору даных і зыходаў (напрыклад, зыход у выпадках уздзеяння лекавага прэпарату на плод у перыяд цяжарнасці і медыцынскае пацвярджэнне паведамленняў, атрыманых з боку пацыентаў);
выкананне патрабаванняў актаў органаў Саюза і заканадаўства дзяржаў-членаў па прадстаўленні розных тыпаў індывідуальных паведамленняў аб непажаданых рэакцыях на лекавы прэпарат у адпаведныя ўпаўнаважаныя органы дзяржаў-членаў;
вядзенне дакументацыі і архіваванне індывідуальных паведамленняў аб непажаданых рэакцыях на лекавы прэпарат;
б) перыядычныя абнаўляльныя справаздачы па бяспецы (калі прымяняльна):
паўната і дакладнасць уключаных даных, абгрунтаванасць рашэнняў, якія датычацца даных, якія не ўключаны;
правільнасць прадстаўлення і ацэнкі інфармацыі па бяспецы, вызначэння змяненняў профілю бяспекі, прадстаўленне вынікаў адпаведных аналізаў і мер;
афармленне і прадстаўленне інфармацыі ў перыядычнай абнаўляльнай справаздачы па бяспецы ў адпаведнасці з устаноўленымі патрабаваннямі;
своечасовасць прадстаўлення справаздач;
в) бесперапынная ацэнка профілю бяспекі:
выкарыстанне ўсіх крыніц інфармацыі для выяўлення сігналу;
правільнае прымяненне метадалогіі аналізу інфармацыі;
адпаведнасць працэдур расследавання і наступных дзеянняў (напрыклад, укараненне рэкамендацый пасля аналізу даных);
рэалізацыя плана кіравання рызыкамі або іншых абавязацельстваў;
своечасовае выяўленне і прадстаўленне поўных і дакладных даных упаўнаважаным органам дзяржаў-членаў, у прыватнасці ў адказ на канкрэтныя запыты даных;
уключэнне зацверджаных змяненняў у выкарыстоўваемыя інфармацыйныя паведамленні, якія датычацца бяспекі, і ў інфармацыю аб лекавым прэпараце, у тым ліку ўнутранае інфармаванне і звароты да спецыялістаў сістэмы аховы здароўя і пацыентаў;
г) інтэрвенцыйныя (пры неабходнасці) і неінтэрвенцыйныя клінічныя даследаванні:
прадстаўленне паведамленняў аб падазраваных сур’ёзных непрадбачаных непажаданых рэакцыях у адпаведнасці з патрабаваннямі гэтых Правіл, Правіл належнай клінічнай практыкі Еўразійскага эканамічнага саюза, зацверджаных Рашэннем Савета Еўразійскай эканамічнай камісіі ад 3 лістапада 2016 г. № 79, і заканадаўства дзяржаў-членаў;
атрыманне, рэгістрацыя і ацэнка выпадкаў непажаданых рэакцый, выяўленых у ходзе інтэрвенцыйных і неінтэрвенцыйных клінічных даследаванняў;
прадстаўленне вынікаў даследавання і адпаведнай інфармацыі па бяспецы лекавых прэпаратаў у форме справаздач згодна з патрабаваннямі гэтых Правіл, Правіл належнай клінічнай практыкі Еўразійскага эканамічнага саюза і заканадаўства дзяржаў-членаў;
адпаведны выбар даведачнай інфармацыі па бяспецы, падтрыманне актуальнага ўзроўню інфармацыі ў брашурах даследчыка або інфармацыі па бяспецы для пацыента;
уключэнне даных даследавання ў бягучую ацэнку профілю бяспекі лекавага прэпарату;
д) працэдуры сістэмы фармаканагляду:
ролі і абавязкі ўпаўнаважанай асобы па фармаканаглядзе, напрыклад, доступ да сістэмы якасці фармаканагляду, майстар-файла сістэмы фармаканагляду, паказчыкаў эфектыўнасці і індыкатараў сістэмы фармаканагляду, справаздач па аўдытах і інспекцыях, якія маюць дачыненне да сістэмы фармаканагляду, а таксама іх здольнасць прымаць меры па паляпшэнні адпаведнасці сістэмы фармаканагляду патрабаванням актаў органаў Саюза і заканадаўства дзяржаў-членаў;
ролі і абавязкі трымальніка рэгістрацыйнага пасведчання ў дачыненні да сістэмы фармаканагляду;
дакладнасць, паўната і падтрыманне актуальнага ўзроўню інфармацыі ў майстар-файле сістэмы фармаканагляду;
якасць і адпаведнасць узроўню падрыхтоўкі, кваліфікацыі і вопыту персаналу;
ахоп і адпаведнасць сістэмы якасці ў дачыненні да сістэмы фармаканагляду, у тым ліку выкананне працэсаў кантролю якасці і забеспячэння якасці;
прыдатнасць выкарыстоўваемых камп’ютарызаваных сістэм для выканання канкрэтных функцый;
пагадненні з усімі бакамі, што ўдзельнічаюць, якія адпаведным чынам адлюстроўваюць абавязкі і мерапрыемствы па выкананні фармаканагляду, а таксама належнае іх выкананне;
е) выкананне ўмоў рэгістрацыі і адпаведнасць ажыццяўляемых мер мінімізацыі рызык устаноўленым патрабаванням (пры неабходнасці).
Аб’ём інспекцыі пры пазапланавых 
інспекцыях фармаканагляду
170. Аб’ём пазапланавай інспекцыі залежыць ад прычын яе прызначэння. У лік аспектаў сістэмы, якія ацэньваюцца, могуць увайсці аспекты, указаныя ў пункце 169 гэтых Правіл, а таксама наступныя аспекты:
а) далучэнне і інфармаванасць упаўнаважанай асобы па фармаканаглядзе па пытаннях, звязаных з канкрэтным лекавым прэпаратам;
б) паглыбленае вывучэнне працэсаў, працэдур прыняцця рашэнняў, выканання інфармавання і рэалізацыі мер, звязаных з канкрэтным фактарам ініцыявання інспекцыі і (або) лекавым прэпаратам.
Аб’ём інспекцыі пры паўторных 
інспекцыях фармаканагляду
171. Вызначаючы аб’ёмы работ па правядзенні паўторнай інспекцыі, неабходна ўлічваць наступныя аспекты:
а) аналіз стану сістэмы і (або) плана карэкціруючых і папераджальных мерапрыемстваў, распрацаванага па выніках папярэдняй інспекцыі фармаканагляду;
б) аналіз значных змяненняў, якія ўнесены ў сістэму фармаканагляду з часу апошняй інспекцыі фармаканагляду (напрыклад, змяненне базы даных фармаканагляду, зліццё або паглынанне кампаніі, значныя змяненні ў дагаворных відах дзейнасці, замена ўпаўнаважанай асобы па фармаканаглядзе);
в) аналіз працэсаў і (або) пытанняў у дачыненні да канкрэтнага лекавага прэпарату, выяўленых у выніку ацэнкі інфармацыі, прадстаўленай трымальнікам рэгістрацыйнага пасведчання, або не ўключаных у аб’ём інспектавання папярэдняй інспекцыяй.
Аб’ём паўторнай інспекцыі вызначаецца вынікамі папярэдніх інспекцый і можа быць пашыраны з улікам шэрагу фактараў (напрыклад, часу, які прайшоў з даты правядзення папярэдняй інспекцыі, аб’ёму папярэдняй інспекцыі).
6. Працэс інспекцыі
172. Інспекцыі фармаканагляду неабходна планаваць, каардынаваць, праводзіць, прадстаўляць справаздачы аб іх, кантраляваць выкананне заўваг і дакументаваць у адпаведнасці з працэдурамі інспекцый, якія ажыццяўляюцца на тэрыторыях дзяржаў-членаў. Удасканальванню і гарманізацыі правядзення інспекцый будуць дапамагаць узгодненыя працэсы і працэдуры, сумесныя праверкі, абмен вопытам і навучанне інспектаратаў упаўнаважаных органаў дзяржаў-членаў.
173. Працэдуры сістэм фармаканагляду павінны ўключаць у сябе наступныя асноўныя працэсы (пры неабходнасці магчыма распрацоўка новых працэдур):
а) абмен інфармацыяй;
б) планаванне інспекцый;
в) дарэгістрацыйныя інспекцыі;
г) каардынацыя інспекцый сістэм фармаканагляду ў дзяржавах-членах;
д) каардынацыя інспекцый, якія праводзяцца ў дзяржавах, што не з’яўляюцца членамі Саюза (у тым ліку інспекцый падрадчыкаў);
е) падрыхтоўка інспекцый сістэм фармаканагляду;
ж) правядзенне інспекцый сістэм фармаканагляду;
з) справаздачнасць па інспекцыях сістэм фармаканагляду і наступны кантроль;
і) інфармаванне і прыярытэтнасць інспекцый фармаканагляду і атрыманых вынікаў;
к) вядзенне ўліку і архівавання дакументаў, атрыманых у выніку інспекцый сістэм фармаканагляду;
л) нечаканыя інспекцыі;
м) санкцыі і рэгулятарныя або прымусовыя меры ў выпадку сур’ёзнага невыканання патрабаванняў заканадаўства дзяржаў-членаў і гэтых Правіл;
н) указанні па падрыхтоўцы інспектараў, якія выконваюць інспекцыі сістэм фармаканагляду, і абмену вопытам работы.
7. Кантроль выканання заўваг інспекцыі
174. У выпадку выяўлення ў ходзе інспекцыі невыканання абавязацельстваў па фармаканаглядзе патрабуецца наступны кантроль да поўнага выканання плана карэкціруючых і папераджальных дзеянняў. Неабходна ўлічваць наступныя метады кантролю:
а) аналіз плана карэкціруючых і папераджальных мер трымальніка рэгістрацыйных пасведчанняў;
б) аналіз перыядычных справаздач аб ходзе выканання работ па рэалізацыі плана карэкціруючых і папераджальных мер (у выпадку неабходнасці);
в) паўторная інспекцыя для ацэнкі належнага выканання плана  карэкціруючых і папераджальных дзеянняў;
г) запыт аб прадстаўленні раней не прадстаўленых даных, змяненняў (напрыклад, у інфармацыю аб лекавым прэпараце), аналізу ўплыву (напрыклад, вынік аналізу раней не ўключаных у аналіз даных пры выкананні працэдуры выяўлення сігналу);
д) запыт аб належным інфармаванні, уключаючы ўнясенне змяненняў у інфармацыю, якая прадстаўляецца ў рамках маркетынгавай дзейнасці, і (або) рэкламную інфармацыю;
е) запыт аб сустрэчы з трымальнікам рэгістрацыйнага пасведчання з мэтай абмеркавання выяўленых недахопаў (неадпаведнасцей) і іх уплыву на план карэкціруючых і папераджальных мер;
ж) перадача вынікаў інспекцыі іншым упаўнаважаным органам дзяржаў-членаў;
з) іншыя дзеянні, звязаныя з лекавым прэпаратам, у залежнасці ад уплыву недахопаў (неадпаведнасцей) і вынікаў наступных дзеянняў (сюды могуць уваходзіць адкліканні або дзеянні, звязаныя з выдачай рэгістрацыйных пасведчанняў або дазволаў на правядзенне клінічных выпрабаванняў).
8. Дзеянні і санкцыі 
ўпаўнаважаных органаў дзяржаў-членаў
175. Упаўнаважаныя органы забяспечваюць кантроль выканання трымальнікамі рэгістрацыйных пасведчанняў абавязкаў па фармаканаглядзе ў адпаведнасці з заканадаўствам дзяржаў-членаў і гэтымі Правіламі. У выпадку выяўлення невыканання патрабаванняў або невыканання абавязацельстваў па фармаканаглядзе дзеянні, якія трэба ажыццявіць, павінны вызначацца ў кожным канкрэтным выпадку асобна. Выбар неабходных дзеянняў залежыць ад патэнцыяльнага негатыўнага ўплыву неадпаведнасцей (невыканання) на грамадскае здароўе (здароўе насельніцтва), але любы выпадак неадпаведнасці (невыканання) можа ўлічвацца пры прымяненні прымусовых мер. Пры неабходнасці ўпаўнаважаны орган павінен забяспечыць прымяненне эфектыўных, суразмерных і стрымліваючых мер уздзеяння да трымальніка рэгістрацыйнага пасведчання.
176. У адпаведнасці з гэтымі Правіламі і правіламі, устаноўленымі заканадаўствам дзяржаў-членаў (пры неабходнасці), у выпадку невыканання трымальнікам рэгістрацыйнага пасведчання абавязацельстваў па фармаканаглядзе магчыма правядзенне наступных мерапрыемстваў:
а) навучанне і садзейнічанне: упаўнаважаныя органы дзяржаў-членаў ажыццяўляюць узаемадзеянне з прадстаўнікамі трымальнікаў рэгістрацыйных пасведчанняў (напрыклад, на зборы), каб абагульніць выяўленыя неадпаведнасці, растлумачыць устаноўленыя патрабаванні і чаканні ўпаўнаважанага органа дзяржавы-члена, а таксама разгледзець карэкціруючыя і папераджальныя дзеянні, якія прапануюцца трымальнікам рэгістрацыйных пасведчанняў;
б) прадстаўленне інфармацыі іншым упаўнаважаным органам дзяржаў-членаў у рамках дамоўленасцей па забеспячэнні канфідэнцыяльнасці;
в) інспектаванне трымальнікаў рэгістрацыйных пасведчанняў, якія не выконваюць абавязацельствы або не выконваюць патрабаванні, можа праводзіцца з мэтай вызначэння ступені незахавання (невыканання) актаў органаў Саюза і заканадаўства дзяржаў-членаў, у наступным з мэтай пацвярджэння іх захавання (выканання);
г) накіраванне ліста-папярэджання, заявы аб незахаванні (невыкананні) абавязацельстваў па фармаканаглядзе або паведамлення аб парушэнні абавязацельстваў па фармаканаглядзе, якія выдаюцца ўпаўнаважаным органам з указаннем нарматыўнага прававога акта, што быў парушаны, з мэтай напаміну трымальнікам рэгістрацыйных пасведчанняў аб іх абавязацельствах па фармаканаглядзе або мерах, якія яны павінны прыняць, а таксама аб тэрмінах, устаноўленых для ліквідацыі неадпаведнасцей або парушэнняў;
д) разгляд упаўнаважанымі органамі дзяржаў-членаў пытання аб апублікаванні спіса трымальнікаў рэгістрацыйных пасведчанняў, якія сур’ёзна або пастаянна парушаюць патрабаванні актаў органаў Саюза і заканадаўства дзяржаў-членаў;
е) дзеянні ў дачыненні да рэгістрацыйнага пасведчання або заявы на рэгістрацыю лекавага прэпарату, напрыклад:
экстраннае ўвядзенне абмежаванняў, звязаных з профілем бяспекі лекавага прэпарату;
унясенне змяненняў у дакументы рэгістрацыйнага дасье лекавага прэпарату;
прыпыненне або ануляванне рэгістрацыйнага пасведчання лекавага прэпарату;
прыпыненне разгляду новых заяў на атрыманне пасведчанняў аб дзяржаўнай рэгістрацыі да рэалізацыі карэкціруючых і папераджальных дзеянняў;
прызначэнне дарэгістрацыйных інспекцый сістэмы фармаканагляду;
ж) адкліканне лекавага прэпарату з рынку (напрыклад, у выпадку калі ў інфармацыю аб лекавым прэпараце не ўключаны важныя папярэджанні па бяспецы);
з) дзеянні, звязаныя з маркетынгавай або рэкламнай інфармацыяй;
і) унясенне паправак у пратаколы або прыпыненне клінічных даследаванняў у выпадку выяўлення змяненняў профілю бяспекі канкрэтнага лекавага прэпарату;
д) адміністрацыйныя штрафы ў адпаведнасці з заканадаўствам дзяржаў-членаў.
9. Кваліфікацыя і навучанне інспектараў
177. Інспектары, якія ўдзельнічаюць у правядзенні інспекцый сістэм фармаканагляду, павінны з’яўляцца спецыялістамі ўпаўнаважаных органаў дзяржаў-членаў або асобамі, прызначанымі ў адпаведнасці з патрабаваннямі заканадаўства дзяржавы-члена, а таксама павінны выконваць палажэнні інструкцыі па якасці інспектарата ўпаўнаважанага органа дзяржавы-члена. Неабходна прызначаць інспектараў на падставе іх вопыту і патрабаванняў, вызначаных упаўнаважаным органам. Інспектары павінны прайсці навучанне ў аб’ёме, неабходным для забеспячэння іх кампетэнтнасці ў сферах, у якіх патрабуецца падрыхтоўка і правядзенне інспекцый, а таксама падрыхтоўкі справаздачы аб праведзеных інспекцыях. Яны павінны таксама прайсці навучанне працэсам і патрабаванням фармаканагляду такім чынам, каб быць здольнымі ацаніць розныя аспекты сістэмы фармаканагляду ў выпадку адсутнасці адпаведнага вопыту.
10. Кіраванне якасцю 
працэсу інспектавання фармаканагляду
178. Якасць працэсу інспектавання сістэмы фармаканагляду рэгулюецца ўпаўнаважанымі органамі, уваходзіць у лік пытанняў, на якія распаўсюджваецца сістэма якасці сістэмы фармаканагляду ўпаўнаважанага органа дзяржавы-члена, і падлягае аўдыту. Упаўнаважаныя органы дзяржаў-членаў фарміруюць гарманізаваныя працэдуры інспектавання з мэтай забеспячэння якасці, узгодненасці і ўзаемнага прызнання вынікаў інспектавання сістэм фармаканагляду трымальнікаў рэгістрацыйных пасведчанняў.
11. Супрацоўніцтва ў рамках Саюза. 
Калектыўнае выкарыстанне інфармацыі
179. Упаўнаважаныя органы абавязаны супрацоўнічаць, каб аблегчыць абмен інфармацыяй аб інспекцыях сістэмы фармаканагляду, у прыватнасці:
а) інфармацыяй аб інспекцыях, якія запланаваны і праведзены, з мэтай ліквідацыі непатрэбных паўтораў і дубліравання работ у Саюзе, а таксама для аптымізацыі выкарыстання інспекцыйных рэсурсаў;
б) інфармацыяй аб аб’ёме інспекцыі з мэтай планавання наступных інспекцый;
в) інфармацыяй аб выніках інспекцыі, у прыватнасці ў тым выпадку, калі вынікам з’яўляецца выяўленне факта невыканання трымальнікам рэгістрацыйных пасведчанняў патрабаванняў заканадаўства дзяржаў-членаў і гэтых Правіл.
180. Упаўнаважаныя органы дзяржаў-членаў абменьваюцца інфармацыяй аб крытычных і істотных выяўленых недахопах, а таксама сціслым пераказам карэкціруючых і папераджальных дзеянняў і іх далейшым кантролем.
12. Роля ўпаўнаважаных органаў дзяржаў-членаў
181. Упаўнаважаныя органы забяспечваюць стварэнне юрыдычнай і арганізацыйнай базы для выканання функцый па інспектаванні сістэм фармаканагляду трымальнікаў рэгістрацыйных пасведчанняў, уключаючы вызначэнне правоў інспектараў у дачыненні да інспектавання месцаў ажыццяўлення дзейнасці па фармаканаглядзе і ацэнцы даных па фармаканаглядзе.
182. Дзяржавамі-членамі павінны быць выдзелены дастатковыя рэсурсы і вызначаны кваліфікаваныя інспектары з мэтай забеспячэння эфектыўнага выканання працэдуры ацэнкі выканання трымальнікамі рэгістрацыйных пасведчанняў абавязацельстваў па фармаканаглядзе ў адпаведнасці з патрабаваннямі дзяржаў-членаў і гэтых Правіл. Пры неабходнасці да правядзення інспекцый могуць прыцягвацца эксперты ў больш вузкіх сферах дзейнасці па фармаканаглядзе. Упаўнаважаныя органы могуць пры неабходнасці накіроўваць запыт аб садзейнічанні ў правядзенні інспектавання ў іншы ўпаўнаважаны орган з забеспячэннем адпаведнага доступу да месца правядзення інспекцыі і даных сістэмы фармаканагляду, якія ацэньваюцца.
183. Упаўнаважанымі органамі дзяржаў-членаў павінна быць забяспечана планаванне і правядзенне інспекцый сістэм фармаканагляду трымальнікаў рэгістрацыйных пасведчанняў у адпаведнасці з падраздзелам 2 раздзела IV гэтых Правіл.
184. Пры распрацоўцы плана інспекцый упаўнаважаны орган дзяржавы-члена запытвае ўпаўнаважаныя органы іншых дзяржаў-членаў адносна інспекцыйнага статусу і планаў па інспектаванні трымальнікаў рэгістрацыйных пасведчанняў, якія мяркуюцца для ўключэння ў план інспектавання, і забяспечвае планаванне з улікам планаў па інспектаванні іншых упаўнаважаных органаў дзяржавы-члена з мэтай мінімізацыі неабгрунтаванага дубліравання выконваемых работ і аптымізацыі выкарыстання наяўных рэсурсаў.
185. У выпадку калі ўпаўнаважаным органам дзяржавы-члена плануецца правядзенне інспекцыі трымальніка рэгістрацыйнага пасведчання, які праходзіў інспектаванне з боку іншага ўпаўнаважанага органа дзяржавы-члена, павінен быць забяспечаны абмен інфармацыяй у частцы аб’ёму і вынікаў выкананай інспекцыі з мэтай уліку наяўных даных пры планаванні, вызначэнні аб’ёму і часу правядзення інспекцыі.
186. Неабходна фарміраваць адзіны інфармацыйны рэсурс, які ўтрымлівае вынікі інспектавання сістэм фармаканагляду трымальнікаў рэгістрацыйных пасведчанняў, з забеспячэннем доступу да яго ўпаўнаважаных органаў дзяржаў-членаў.
13. Роля трымальнікаў рэгістрацыйных пасведчанняў
187. Трымальнікі рэгістрацыйных пасведчанняў, якія маюць зарэгістраваныя на тэрыторыях дзяржаў-членаў лекавыя прэпараты, падлягаюць інспекцыям сістэмы фармаканагляду. Трымальнікі рэгістрацыйных пасведчанняў абавязаны:
а) заўсёды быць гатовымі да інспекцыі, паколькі інспекцыі могуць быць нечаканымі;
б) весці і прадстаўляць па патрабаванні інспектараў не пазней за 7 працоўных дзён пасля атрымання адпаведнага запыту майстар-файл сістэмы фармаканагляду;
в) гарантаваць атрыманне згоды да пачатку інспекцыі на правядзенне інспекцыі ад аб’ектаў, выбраных для інспекцыі, да якіх могуць адносіцца арганізацыі, што выконваюць функцыі па фармаканаглядзе па пагадненні з трымальнікам рэгістрацыйных пасведчанняў;
г) прадставіць інспектарам любую інфармацыю і (або) дакументацыю, якая неабходна для падрыхтоўкі да інспекцыі, ва ўстаноўленыя тэрміны або падчас правядзення інспекцыі;
д) гарантаваць, што адпаведны персанал, які ўдзельнічае ў дзейнасці па фармаканаглядзе або ўзаемазвязанай дзейнасці, будзе прысутнічаць падчас інспекцыі і даваць растлумачэнні па пытаннях, што ўзнікаюць;
е) гарантаваць належнае і своечасовае выкананне планаў карэкціруючых і папераджальных мерапрыемстваў для ліквідацыі выяўленых падчас інспекцыі недахопаў (неадпаведнасцей) з устанаўленнем прыярытэтаў па крытычных і істотных недахопах (неадпаведнасцях).
14. Інспекцыйныя зборы
188. Зборы за правядзенне інспекцый збіраюцца ў адпаведнасці з заканадаўствам дзяржаў-членаў.

1. Аўдыт сістэмы фармаканагляду і яго мэты
189. Мэтай правядзення аўдыту сістэмы фармаканагляду з’яўляецца пацвярджэнне адпаведнасці і эфектыўнасці ўкаранення і функцыянавання сістэмы фармаканагляду шляхам аналізу і ацэнкі аб’ектыўных фактаў, уключаючы сістэму якасці сістэмы фармаканагляду.
190. Аўдыт уяўляе сабой сістэматычны, упарадкаваны, незалежны і дакументаваны працэс атрымання і аб’ектыўнай ацэнкі фактаў, якія характарызуюць работу сістэмы фармаканагляду, з мэтай вызначэння ступені выканання крытэрыяў аўдыту, якія спрыяюць паляпшэнню працэсаў кіравання рызыкамі, кантролю і кіравання працэсамі. Аўдытарскія факты складаюцца з запісаў, дакументальных пацвярджэнняў або іншай інфармацыі, якая мае дачыненне да крытэрыяў аўдыту і паддаецца праверцы. Крытэрыі аўдыту адлюстроўваюць стандарты дзейнасці і яе кантролю, у дачыненні да якіх выконваецца ацэнка боку, які правяраецца, і яго дзейнасці. У дачыненні да сістэмы фармаканагляду крытэрыі аўдыту павінны адлюстроўваць патрабаванні, якія прад’яўляюцца да сістэмы фармаканагляду, у тым ліку да сістэмы якасці выконваемых працэдур па фармаканаглядзе, што вызначаюцца патрабаваннямі заканадаўства дзяржаў-членаў і гэтых Правіл.
2. Заснаваны на рызыцы падыход 
да аўдыту сістэмы фармаканагляду
191. Заснаваным на рызыцы падыходам з’яўляецца падыход, пры якім выкарыстоўваюцца метады вызначэння сферы рызыкі. Пад рызыкай разумеецца імавернасць наступлення падзеі, якая акажа ўплыў на дасягненне пастаўленых мэт, з улікам сур’ёзнасці яе наступстваў і (або) імавернасці невыяўлення іншымі метадамі. Заснаваны на рызыцы падыход да аўдыту арыентаваны на сферы самай высокай рызыкі для сістэмы фармаканагляду арганізацыі, у тым ліку для сістэмы якасці сістэмы фармаканагляду. Першараднае значэнне мае рызыка прычынення шкоды здароўю насельніцтва. Рызыка ацэньваецца на наступных этапах:
планаванне аўдыту на стратэгічным узроўні, вынікам якога з’яўляецца стратэгія аўдыту (доўгатэрміновы падыход), што павінна зацвярджацца вышэйшым кіраўніцтвам;
планаванне аўдыту на тактычным узроўні, вынікам якога з’яўляецца праграма аўдыту, устанаўленне мэт аўдыту, а таксама сферы распаўсюджвання аўдыту;
планаванне аўдыту на аператыўным узроўні, вынікам якога з’яўляецца план аўдыту для асобных аўдытарскіх задач, вызначэнне прыярытэтаў задач аўдыту на падставе ацэнкі рызык, выкарыстанне метадаў выбарачнага даследавання і тэсціравання, заснаваных на рызыцы, справаздачнасць па выніках аўдыту ў адпаведнасці з адносным узроўнем рызыкі, а таксама ўказаннямі па аўдыце.
Ацэнка рызыкі павінна дакументальна пацвярджацца для стратэгічнага, тактычнага і аператыўнага планавання аўдытарскай дзейнасці сістэмы фармаканагляду ў арганізацыі.
Планаванне аўдыту на стратэгічным узроўні
192. Стратэгія аўдыту ўяўляе сабой вызначэнне на вышэйшым узроўні планавання аўдытарскіх мерапрыемстваў, правядзенне якіх запланавана на тэрмін большы за 1 год (як правіла на тэрмін 2–5 гадоў, калі трымальнікам рэгістрацыйнага пасведчання не абгрунтавана іншае). Стратэгія аўдыту ўключае ў сябе пералік аўдытарскіх праверак, выкананне якіх можа быць дастатковым. Стратэгія аўдыту выкарыстоўваецца для вызначэння сферы, намечанай для правядзення аўдыту, тэмы аўдыту, а таксама метадаў і дапушчэнняў (уключаючы, напрыклад, ацэнку рызыкі), на якіх заснавана праграма аўдыту.
193. Стратэгія аўдыту павінна ахопліваць арганізацыю кіравання працэсам, кіраванне рызыкамі і сродкі ўнутранага кантролю ўсіх складнікаў сістэмы фармаканагляду, уключаючы наступныя:
а) усе працэсы і задачы сістэмы фармаканагляду;
б) сістэма якасці дзейнасці ў сістэме фармаканагляду;
в) узаемадзеянне і сувязныя звёны з іншымі падраздзяленнямі (пры неабходнасці);
г) мерапрыемствы па фармаканаглядзе, якія праводзяцца падначаленымі арганізацыямі або дэлегаваныя іншай арганізацыі (напрыклад, рэгіянальным цэнтрам, якія прадстаўляюць інфармацыю, філіялам трымальніка рэгістрацыйнага пасведчання, такім трэцім асобам, як падрадныя арганізацыі і іншыя трымальнікі рэгістрацыйных пасведчанняў).
194. Фактары рызыкі, якія неабходна ўлічваць пры выкананні працэдуры ацэнкі рызыкі, уключаюць у сябе ў тым ліку наступныя фактары:
а) змяненні па пытаннях фармаканагляду ў заканадаўстве дзяржаў-членаў або ў гэтых Правілах;
б) буйная рэарганізацыя або іншыя пераўтварэнні сістэмы фармаканагляду, зліцця, набыцця;
в) змяненне ключавых кіраўніцкіх функцый;
г) рызыка недахопу належным чынам падрыхтаваных і вопытных супрацоўнікаў фармаканагляду (напрыклад, з прычыны значнай цякучасці персаналу, недахопаў у працэсах навучання, павелічэння аб’ёмаў работы);
д) істотныя змяненні ў сістэме фармаканагляду з моманту папярэдняга аўдыту (напрыклад, увядзенне новай базы даных па дзейнасці па фармаканаглядзе або значнае абнаўленне існуючай базы даных, змяненні працэсаў і відаў дзейнасці з улікам новых патрабаванняў заканадаўства дзяржаў-членаў);
е) лекавы прэпарат з’яўляецца першым на рынку для трымальнікаў рэгістрацыйных пасведчанняў;
ж) у дачыненні да лекавага прэпарату на рынку ўведзены дадатковыя меры мінімізацыі рызык або іншыя ўмовы абарачэння, звязаныя з профілем бяспекі лекавых прэпаратаў (напрыклад, прызначаны дадатковы маніторынг);
з) ступень крытычнасці працэсу, у прыватнасці:
для ўпаўнаважаных органаў дзяржаў-членаў – наколькі крытычная сфера або працэс у дачыненні да належнага функцыянавання сістэмы фармаканагляду дзяржаў-членаў і агульнай мэты сістэмы аховы здароўя;
для трымальнікаў рэгістрацыйных пасведчанняў – наколькі крытычная сфера або працэс у дачыненні да належнага функцыянавання сістэмы фармаканагляду. Пры прыняцці рашэння аб правядзенні аўдыту якога-небудзь філіяла або трэцяй асобы трымальнік рэгістрацыйнага пасведчання павінен улічваць характар і крытычнасць мерапрыемстваў па фармаканаглядзе, якія праводзяцца ў бягучы час філіялам або трэцім бокам ад імені трымальніка рэгістрацыйнага пасведчання, апрача ўліку іншых указаных фактараў;
і) вынікі папярэдніх аўдытаў (ці праводзіліся калі-небудзь аўдыты гэтай сферы або працэсу, вынікі папярэдняга аўдыту). У выпадку наяўнасці вынікаў папярэдніх аўдытаў яны прымаюцца пад увагу пры вызначэнні часу і сферы наступных аўдытаў;
д) выяўленыя працэдурныя недахопы (неадпаведнасці), якія датычацца канкрэтных сфер дзейнасці або працэсаў;
л) іншая інфармацыя ў дачыненні да выканання абавязацельстваў у адпаведнасці з патрабаваннямі заканадаўства па фармаканаглядзе:
для ўпаўнаважаных органаў дзяржаў-членаў – інфармацыя па адпаведнасці патрабаванням заканадаўства па фармаканаглядзе згодна з ацэнкай або аўдытам, выкананым знешнімі арганізацыямі;
для трымальнікаў рэгістрацыйных пасведчанняў – інфармацыя па адпаведнасці патрабаванням згодна з інспекцыйнымі справаздачамі, ацэнкай або аўдытам, выкананым знешнімі арганізацыямі, скаргамі або нараканнямі ў частцы абавязацельстваў па фармаканаглядзе;
м) іншыя арганізацыйныя змяненні, якія могуць негатыўна адлюстравацца на сферы дзейнасці або працэсе (напрыклад, калі адбываецца змяненне такой дапаможнай функцыі, як інфармацыйна-тэхналагічная падтрымка).
Планаванне аўдыту на тактычным узроўні
195. План аўдытаў уяўляе сабой пералік аўдытаў, які складаецца з аднаго або некалькіх аўдытаў, запланаваных на канкрэтны тэрмін (напрыклад, на 1 год). Падрыхтоўка плана аўдытаў павінна ажыццяўляцца ў адпаведнасці з доўгатэрміновай стратэгіяй аўдыту. План аўдытаў павінен быць адобраны вышэйшым кіраўніцтвам з агульнай адказнасцю за аператыўную і кіраўніцкую структуру.
196. План аўдытаў грунтуецца на належнай ацэнцы рызык і павінен быць арыентаваны на ацэнку наступных аспектаў:
а) сістэма якасці сістэмы фармаканагляду;
б) крытычныя працэсы ў сістэме фармаканагляду;
в) ключавыя спосабы кантролю за функцыянаваннем сістэмы фармаканагляду, якія абапіраюцца на мерапрыемствы фармаканагляду;
г) сферы высокай рызыкі пасля ўкаранення працэдур кантролю і прыняцця мер мінімізацыі рызыкі.
197. Заснаваны на рызыцы план аўдытаў павінен таксама ўлічваць вынікі папярэдніх аўдытаў у частцы недастатковага ахопу сфер дзейнасці, напрамкаў высокай рызыкі, а таксама непасрэднага ўказання кіраўніцтва і (або) асоб, якія нясуць адказнасць за сістэму фармаканагляду.
198. Дакументацыя па планаванні аўдытаў павінна ўключаць у сябе сціслае апісанне плана кожнага аўдыту, які будзе праведзены, у тым ліку аб’ём аўдыту і мэты. Абгрунтаванне тэрмінаў, перыядычнасці і аб’ёму асобных аўдытаў, якія з’яўляюцца часткай плана аўдытаў, павінны грунтавацца на дакументальна аформленай ацэнцы рызык. Заснаваныя на ацэнцы рызык аўдыты сістэмы фармаканагляду павінны выконвацца рэгулярна ў адпаведнасці з патрабаваннямі актаў органаў Саюза і заканадаўства дзяржаў-членаў. Унясенне абгрунтаваных змяненняў у план аўдыту павінна быць належным чынам дакументавана.
Планаванне і справаздачнасць па аўдыце 
на аператыўным узроўні
199. Арганізацыя павінна ўкараніць працэдуры па планаванні і правядзенні асобных аўдытаў, прынятыя ў выглядзе дакументаў у пісьмовай форме. Тэрміны рэалізацыі ўсіх мер, неабходныя для выканання асобнага аўдыту, павінны быць устаноўлены ў адпаведных працэдурах, звязаных з правядзеннем аўдыту. Арганізацыя павінна забяспечыць правядзенне аўдытаў у адпаведнасці з гэтымі працэдурамі згодна з гэтым раздзелам.
200. Асобныя аўдыты сістэмы фармаканагляду павінны праводзіцца ў адпаведнасці з зацверджанай праграмай аўдыту, заснаванай на рызыках у адпаведнасці з пунктамі 196 і 197 гэтых Правіл. Пры планаванні асобных аўдытаў аўдытар вызначае і ацэньвае рызыкі, звязаныя з разгляданай сферай, прымяняючы самыя прыдатныя метады выбарачных даследаванняў і тэсціравання. Метад выканання аўдыту належным чынам дакументуецца ў плане правядзення аўдыту.
201. Вывады аўдытараў дакументальна адлюстроўваюцца ў аўдытарскім заключэнні і своечасова дакладваюцца кіраўніцтву. Працэс аўдыту павінен уключаць у сябе механізмы перадачы вывадаў аўдзіруемаму боку, атрымання адваротнай сувязі і прадстаўлення аўдытарскай справаздачнасці кіраўніцтву і зацікаўленым бакам, у тым ліку асобам, адказным за сістэму фармаканагляду, у адпаведнасці з патрабаваннямі актаў органаў Саюза, заканадаўства дзяржаў-членаў і ўказаннямі па аўдыце сістэмы фармаканагляду. Вынікі аўдыту павінны прадстаўляцца ў адпаведнасці з адносным узроўнем рызыкі і класіфікавацца з мэтай указання іх крытычнасці ў дачыненні да рызык, якія ўплываюць на сістэму фармаканагляду, працэсы і кампаненты працэсаў.
202. Сістэма класіфікацыі павінна быць вызначана ў апісанні сістэмы якасці фармаканагляду і павінна ўлічваць наступныя парогавыя значэнні, якія неабходна выкарыстоўваць у далейшай справаздачнасці:
крытычным з’яўляецца прынцыповы недахоп (неадпаведнасць) аднаго або некалькіх працэсаў або працэдур сістэмы фармаканагляду, якія выконваюцца, што негатыўна ўплывае на ўсю сістэму фармаканагляду і (або) правы, бяспеку і дабрабыт пацыентаў і (або) уяўляе сабой патэнцыяльную пагрозу здароўю насельніцтва і (або) сур’ёзнае парушэнне патрабаванняў актаў органаў Саюза і заканадаўства дзяржаў-членаў;
істотным з’яўляецца значны недахоп (неадпаведнасць) аднаго або некалькіх працэсаў або працэдур сістэмы фармаканагляду або прынцыповы недахоп якой-небудзь часткі аднаго або некалькіх працэсаў або працэдур фармаканагляду, што адмоўна адбіваецца на ўсім працэсе і (або) патэнцыяльна можа адбіцца на правах, бяспецы і дабрабыце пацыентаў, і (або) можа ўяўляць патэнцыяльную небяспеку для здароўя насельніцтва і (або) уяўляе сабой парушэнне патрабаванняў актаў органаў Саюза і заканадаўства дзяржаў-членаў, якое не лічыцца сур’ёзным;
неістотным з’яўляецца недахоп (неадпаведнасць) якога-небудзь кампанента аднаго або некалькіх працэсаў або працэдур сістэмы фармаканагляду, якія, як чакаецца, не могуць адмоўна адбіцца на ўсёй сістэме фармаканагляду або працэсе і (або) правах, бяспецы і дабрабыце пацыентаў.
Па пытаннях, якія неабходна вырашаць у тэрміновым парадку, неабходна неадкладна інфармаваць кіраўніцтва аб’екта аўдыту і вышэйшае кіраўніцтва трымальніка рэгістрацыйнага пасведчання.
3. Дзеянні, заснаваныя на выніках аўдыту 
і наступнага кантролю аўдыту
203. Неадкладныя дзеянні, аператыўныя дзеянні, дзеянні ў разумныя тэрміны, а таксама пытанні, па якіх неабходна тэрміновае прыняцце рашэння або тэрміновае інфармаванне, указаныя ў гэтым раздзеле, прызначаны для выканання ў тэрміны, што з’яўляюцца належнымі, дарэчнымі і адпавядаюць адноснай рызыцы для сістэмы фармаканагляду. Неабходна ўстанавіць прыярытэты карэкціруючых і папераджальных дзеянняў для ліквідацыі выяўленых крытычных і істотных недахопаў (неадпаведнасцей). Дакладныя тэрміны дзеянняў, звязаных з выяўленым крытычным недахопам (неадпаведнасцю), могуць вар’іравацца ў залежнасці ад характару вывадаў і запланаванага дзеяння.
204. Кіраўніцтва арганізацыі, якая падвяргаецца аўдыту, забяспечвае наяўнасць у арганізацыі механізма, які дазваляе належным чынам вырашаць пытанні, звязаныя з вынікамі аўдыту сістэмы фармаканагляду. Комплекс мерапрыемстваў павінен уключаць у сябе аналіз першапачатковай прычыны выяўленага недахопу, уплыву выяўленых вынікаў аўдыту, а таксама падрыхтоўку плана карэкціруючых і папераджальных мерапрыемстваў.
205. Вышэйшае кіраўніцтва арганізацыі і асобы, надзеленыя кіруючымі паўнамоцтвамі, павінны забяспечыць прыняцце ўсіх неабходных эфектыўных мер па ліквідацыі недахопаў, выяўленых у працэсе аўдыту. Выкананне ўзгодненых дзеянняў павінна сістэматычна кантралявацца. Інфармацыя аб ходзе рэалізацыі карэкціровачных і папераджальных мерапрыемстваў павінна перыядычна даводзіцца да ведама вышэйшага кіраўніцтва ў адпаведнасці з запланаванымі дзеяннямі. Факты, якія пацвярджаюць завяршэнне комплексу карэкціровачных і папераджальных мерапрыемстваў, павінны належным чынам дакументавацца. Праграма аўдыту павінна прадугледжваць патэнцыяльную магчымасць правядзення кантрольных аўдытаў, якія ажыццяўляюцца па меры неабходнасці з мэтай пацвярджэння завяршэння выканання ўзгодненых дзеянняў.
[bookmark: _Toc371085301]4. Сістэма якасці і дакументавання
Кіраванне якасцю аўдытарскай дзейнасці. 
Незалежнасць і аб’ектыўнасць аўдыту і работы аўдытараў
206. У арганізацыі, якая праводзіць аўдыт, павінна быць прадугледжана выкананне канкрэтных абавязкаў у частцы дзейнасці па аўдыце ў сферы фармаканагляду. Дзейнасць па выкананні аўдытаў сістэмы фармаканагляду павінна быць незалежнай. Кіраўніцтва арганізацыі, якая праводзіць аўдыт, павінна забяспечыць і дакументаваць незалежнасць і аб’ектыўнасць аўдытараў.
207. Аўдытары павінны быць свабодныя ад умяшання аўдзіруемага боку ў вызначэнне аб’ёму аўдыту, правядзенне аўдыту сістэмы фармаканагляду і інфармаванне аб выніках аўдыту. Асноўная справаздачнасць павінна накіроўвацца вышэйшаму кіраўніцтву арганізацыі, што аўдзіруецца, якое нясе поўную адказнасць за выканальніцкую і кіраўніцкую структуру, што дазваляе аўдытару выконваць свае абавязкі і прадстаўляць незалежнае і аб’ектыўнае аўдытарскае заключэнне. Аўдытары могуць кансультавацца з экспертамі, персаналам, які ўдзельнічае ў працэсах па фармаканаглядзе, а таксама з асобай, упаўнаважанай па фармаканаглядзе, пры захаванні непрадузятых адносін і адсутнасці ўплыву на аб’ектыўнасць і якасць работ, якія выконваюцца. З мэтай забеспячэння аб’ектыўнасці аўдытар пры ацэнцы аўдытарскіх фактаў не павінен прымаць пункт гледжання экспертаў, якія прыцягваюцца, у якасці прыярытэтнага.
Кваліфікацыя, прафесіяналізм, вопыт і бесперапыннае 
павышэнне кваліфікацыі аўдытараў
208. Аўдытары павінны валодаць патрэбнай кваліфікацыяй і падтрымліваць яе ў частцы ведаў, навыкаў і здольнасцей, неабходных для эфектыўнага правядзення аўдытарскіх мерапрыемстваў у дачыненні да сістэмы фармаканагляду. Аўдытары павінны валодаць навыкамі, уменнямі і ведамі ў частцы:
а) прынцыпаў, працэдур і метадаў аўдыту;
б) існуючых нарматыўных прававых актаў, інструкцый і іншых патрабаванняў, якія адносяцца да сістэмы фармаканагляду;
в) мерапрыемстваў, працэсаў і працэдур фармаканагляду;
г) сістэм кіравання;
д) арганізацыйных сістэм.
Ацэнка якасці аўдытарскай дзейнасці
209. Ацэнка якасці аўдытарскай дзейнасці можа ажыццяўляцца шляхам бягучай і перыядычнай ацэнкі ўсёй аўдытарскай дзейнасці, водзываў боку, які аўдзіруецца, і самаацэнкі аўдытарскай дзейнасці (напрыклад, кантроль якасці аўдытарскай дзейнасці, выкананне кодэкса паводзін, праграм аўдыту і аўдытарскіх працэдур).
5. Аўдыты, праведзеныя знешнімі пастаўшчыкамі 
аўдытарскіх паслуг
210. Асноўная адказнасць за функцыянаванне і эфектыўнасць сістэмы фармаканагляду ляжыць на трымальніку рэгістрацыйнага пасведчання. У выпадку калі арганізацыя прымае рашэнне звярнуцца да знешняга пастаўшчыка аўдытарскіх паслуг для выканання патрабаванняў па аўдыце сістэмы фармаканагляду на аснове адпаведных патрабаванняў гэтых Правіл, неабходна выканаць наступныя патрабаванні:
а) патрабаванні да правядзення аўдыту і падрыхтоўка ацэнкі аўдытарскай рызыкі, стратэгіі аўдыту, праграмы аўдыту і асобных аўдытарскіх заданняў павінны быць даведзены трымальнікам рэгістрацыйнага пасведчання да ведама знешніх пастаўшчыкоў аўдытарскіх паслуг у пісьмовай форме;
б) аб’ём работы, задачы і працэдурныя патрабаванні да правядзення аўдыту павінны быць даведзены трымальнікам рэгістрацыйнага пасведчання да ведама знешніх пастаўшчыкоў аўдытарскіх паслуг у пісьмовай форме;
в) арганізацыя павінна атрымаць дакументальнае пацвярджэнне незалежнасці і аб’ектыўнасці знешніх пастаўшчыкоў аўдытарскіх паслуг;
г) знешні пастаўшчык аўдытарскіх паслуг павінен таксама выконваць адпаведныя патрабаванні, прадугледжаныя гэтымі Правіламі.
6. Захоўванне справаздач аб аўдытах
211. Справаздачы аб аўдытах і звесткі, якія пацвярджаюць завяршэнне дзеянняў па выніках аўдыту, павінны захоўвацца ў адпаведнасці з патрабаваннямі, указанымі ў раздзеле II гэтых Правіл.
7. Патрабаванні да правядзення аўдыту
Трымальнікі рэгістрацыйных пасведчанняў
212. Трымальнікі рэгістрацыйных пасведчанняў абавязаны рэгулярна праводзіць заснаваныя на рызыцы аўдытарскія праверкі сваёй сістэмы фармаканагляду, уключаючы аўдыт сістэмы якасці сістэмы фармаканагляду, з мэтай забеспячэння адпаведнасці дзеючай сістэмы якасці патрабаванням, якія прад’яўляюцца. Даты правядзення аўдытаў і вынікі праведзеных аўдытаў, а таксама кантрольных аўдытаў павінны належным чынам дакументавацца.
Асоба, упаўнаважаная па фармаканаглядзе 
ў дзяржавах-членах
213. Абавязкі ўпаўнаважанай асобы па фармаканаглядзе ў дзяржавах-членах у дачыненні да дзейнасці па аўдыце вызначаны ў раздзеле II гэтых Правіл. Асоба, упаўнаважаная па фармаканаглядзе ў дзяржавах-членах, павінна атрымліваць справаздачы аб выніках аўдыту сістэмы фармаканагляду, а таксама прадстаўляць інфармацыю аўдытарам, якая мае дачыненне да ацэнкі рызык, уключаючы звесткі аб стане выканання карэкціруючых і папераджальных мерапрыемстваў. Асоба, упаўнаважаная па фармаканаглядзе ў дзяржавах-членах, павінна атрымліваць інфармацыю аб выніках любога аўдыту, якая мае дачыненне да сістэмы фармаканагляду ў дзяржавах-членах, незалежна ад месца яго правядзення.
Упаўнаважаныя органы дзяржаў-членаў
214. Упаўнаважаны орган дзяржавы-члена павінен рэгулярна праводзіць незалежныя праверкі задач сістэмы фармаканагляду дзяржавы-члена, рэгулярны аўдыт сваёй сістэмы фармаканагляду і заснаваныя на рызыках аўдыты сістэмы якасці з мэтай забеспячэння адпаведнасці сістэмы якасці патрабаванням, якія прад’яўляюцца. Даты правядзення і вынікі праведзеных аўдытаў, а таксама кантрольных аўдытаў павінны належным чынам дакументавацца.
8. Прынятая метадалогія
215. З мэтай забеспячэння ўзгодненага і гарманізаванага планавання і рэалізацыі аўдытаў і падрыхтоўкі іх справаздачнасці аўдыты, якія праводзяцца ва ўпаўнаважаных органах дзяржаў-членаў, павінны грунтавацца на прынятай гэтымі Правіламі тэрміналогіі і метадалогіі.

Справаздачнасць трымальніка рэгістрацыйнага пасведчання
216. Трымальнік рэгістрацыйнага пасведчання павінен уключыць тлумачальны запіс па крытычных і істотных выніках аўдыту сістэмы фармаканагляду ў майстар-файл сістэмы фармаканагляду. Грунтуючыся на выніках аўдыту, трымальнік рэгістрацыйнага пасведчання павінен забяспечыць падрыхтоўку і рэалізацыю адпаведнага плана, у якім падрабязна ўказваюцца карэкціруючыя і папераджальныя мерапрыемствы. Пасля выканання карэкціруючых і папераджальных мерапрыемстваў у поўным аб’ёме запіс у майстар-файле можа быць выдалены. Для выдалення якіх-небудзь звестак, якія датычацца аўдыту, з майстар-файла сістэмы фармаканагляду патрабуюцца аб’ектыўныя пацвярджальныя даныя.
[bookmark: _Toc371085317]217. Трымальнік рэгістрацыйнага пасведчання павінен забяспечыць уключэнне спіса ўсіх запланаваных і праведзеных аўдытаў у дадатак да майстар-файла сістэмы фармаканагляду, а таксама выкананне ўсіх запланаваных аўдытаў з выкананнем абавязацельстваў па справаздачнасці, прадугледжаных заканадаўствам дзяржаў-членаў, гэтымі Правіламі і ўнутранымі правіламі, якія прымяняюцца да справаздачнасці. Даты і вынікі праведзеных аўдытаў, а таксама кантрольных аўдытаў павінны належным чынам дакументавацца.
Справаздачнасць упаўнаважаных органаў 
дзяржаў-членаў
218. Упаўнаважаныя органы дзяржаў-членаў павінны гарантаваць, што яны забяспечваюць выкананне абавязацельстваў па прадстаўленні справаздачнасці па выкананых аўдытах у адпаведнасці з гэтымі Правіламі, актамі органаў Саюза і заканадаўствам дзяржаў-членаў, а таксама ўнутранымі правіламі, якія прымяняюцца да справаздачнасці.
10. Канфідэнцыяльнасць
219. З дакументамі і інфармацыяй, пададзенай унутраным аўдытарам, неабходна абыходзіцца з выкананнем патрабаванняў заканадаўства дзяржавы-члена, у тым ліку ў сферы аховы персанальных даных і канфідэнцыяльнай інфармацыі.
VI. Сістэма кіравання рызыкамі
1. Агульныя палажэнні
220. Працэс кіравання рызыкамі складаецца з наступных узаемазвязаных і паўтаральных стадый:
а) складанне характарыстыкі профілю бяспекі лекавага прэпарату з вызначэннем важных ідэнтыфікаваных, важных патэнцыяльных рызык і адсутнай інфармацыі, а таксама аспектаў профілю бяспекі, якія патрабуюць актыўных мерапрыемстваў па кіраванні або далейшым вывучэнні (спецыфікацыя па бяспецы);
б) планаванне дзейнасці па фармаканаглядзе па характарыстыцы рызык і выяўленні новых рызык, а таксама павышэнне агульнага ўзроўню ведаў аб профілі бяспекі лекавага прэпарату (план па фармаканаглядзе);
в) планаванне і ажыццяўленне дзейнасці па мінімізацыі наступстваў рызык, а таксама ацэнка эфектыўнасці гэтай дзейнасці (план па мерах мінімізацыі рызык).
[bookmark: _Toc338771665]221. Паколькі на працягу пострэгістрацыйнага этапу адбываецца назапашванне даных па бяспецы з павелічэннем ведаў па профілі бяспекі лекавага прэпарату, у план кіравання рызыкамі ўносяцца адпаведныя змяненні.
222. На этапе рэгістрацыі лекавага прэпарату, а таксама іншых этапах жыццёвага цыкла лекавага прэпарату могуць быць вызначаны неабходныя дадатковыя мерапрыемствы па вывучэнні аспектаў бяспекі або эфектыўнасці ці дадатковыя меры мінімізацыі рызыкі для забеспячэння прымянення лекавага сродку пры перавышэнні карысці над рызыкай, якія павінны быць уключаны ў план кіравання рызыкамі і выкананы трымальнікам рэгістрацыйнага пасведчання.
223. Патрабаванні да фармату прадстаўлення даных у плане кіравання рызыкамі вызначаюцца з улікам забеспячэння іх аднастайнасці і адпаведнасці прадстаўленай інфармацыі патрабаванням гэтых Правіл.
2. Прынцыпы кіравання рызыкамі
224. Асноўнай мэтай працэсу кіравання рызыкамі з’яўляецца забеспячэнне прымянення лекавага прэпарату пры максімальна магчымым перавышэнні карысці прымянення лекавага прэпарату над рызыкамі для кожнага пацыента і для мэтавых папуляцый у цэлым. Належнае планаванне сістэмы кіравання рызыкамі павінна быць забяспечана на працягу ўсяго жыццёвага цыкла лекавага прэпарату. Сістэма кіравання рызыкамі павінна быць прапарцыянальнай ідэнтыфікаваным і патэнцыяльным рызыкам прымянення лекавага прэпарату, а таксама неабходнасці атрымання даных аб бяспецы на пострэгістрацыйным этапе.
225. План кіравання рызыкамі павінен быць сканцэнтраваны на тых рызыках, якія маюць дачыненне да мерапрыемстваў па кіраванні рызыкамі, звязаных з прымяненнем зарэгістраванага лекавага прэпарату.
Да ідэнтыфікаванай рызыкі адносяць:
непажаданыя рэакцыі, дакладна прадэманстраваныя ў даклінічных даследаваннях і пацверджаныя данымі клінічных даследаванняў, непажаданыя рэакцыі, выяўленыя ў добра спланаваных клінічных або эпідэміялагічных даследаваннях, у якіх ступень адрознення па  ацэньваемым параметры паміж групамі прадугледжвае наяўнасць прычынна-выніковай сувязі, непажаданыя рэакцыі, якія дапускаюцца на падставе даных некалькіх спантанных паведамленняў з належным узроўнем дакументавання, у якіх прычынна-выніковая сувязь дакладна пацвярджаецца часовай узаемасувяззю і біялагічным або фармакалагічным механізмам развіцця;
непажаданыя рэакцыі, уключаныя ў раздзел 4.8 агульнай характарыстыкі лекавага прэпарату, за выключэннем выпадкаў, калі яны з’яўляюцца эфектамі, уласцівымі для фармакалагічнага класа і ўказаны ў агульнай характарыстыцы лекавага прэпарату, але не апісаны непасрэдна для гэтага лекавага прэпарату (у гэтым выпадку такая рызыка з’яўляецца патэнцыяльнай рызыкай).
З ідэнтыфікаваных рызык, звязаных з прымяненнем лекавага прэпарату, у плане кіравання рызыкамі павінны разглядацца рызыкі, якія звязаны з непажаданымі клінічнымі зыходамі і для якіх ёсць дастатковая колькасць навуковых доказаў наяўнасці ўзаемасувязі з прымяненнем лекавага прэпарату. Паведамленні аб непажаданых рэакцыях могуць быць атрыманы са шматлікіх крыніц, такіх як даныя даклінічных (неклінічных) даследаванняў, пацверджаныя клінічнымі данымі, даныя клінічных і эпідэміялагічных даследаванняў і крыніцы спантанных паведамленняў, уключаючы даныя, апублікаваныя ў навуковай медыцынскай літаратуры. Ідэнтыфікаваныя рызыкі могуць быць звязаны ў тым ліку з такімі сітуацыямі, як прымяненне лекавага прэпарату не ў адпаведнасці з агульнай характарыстыкай лекавага прэпарату або яго інструкцыяй па медыцынскім прымяненні, а таксама памылкамі прымянення лекавага прэпарату або лекавымі ўзаемадзеяннямі гэтага лекавага прэпарату. Не ўсе непажаданыя рэакцыі, пра якія паведамляецца, абавязкова ацэньваюцца як рызыка, звязаная з прымяненнем лекавага прэпарату, у пэўным клінічным кантэксце.
З патэнцыяльных рызык, звязаных з прымяненнем лекавага прэпарату, у плане кіравання рызыкамі павінны разглядацца толькі рызыкі, якія звязаны з непажаданымі клінічнымі зыходамі і ў дачыненні да якіх маюцца навуковыя даныя, што дазваляюць падазраваць магчымасць наяўнасці прычынна-выніковай сувязі патэнцыяльнай рызыкі з прымяненнем лекавага прэпарату, але ў дачыненні да якіх у цяперашні час маецца недастаткова доказаў для заключэння аб пацвярджэнні наяўнасці гэтай прычынна-выніковай сувязі.
226. У плане кіравання рызыкамі асноўная ўвага павінна быць накіравана на важныя ідэнтыфікаваныя рызыкі, якія могуць аказаць уплыў на суадносіны «карысць – рызыка» лекавага прэпарату. У дачыненні да важнай ідэнтыфікаванай рызыкі, якая павінна быць уключана ў план кіравання рызыкамі, як правіла, неабходна:
а) выкананне далейшай ацэнкі рызыкі ў рамках плана па фармаканаглядзе (напрыклад, для вывучэння частаты, ступені цяжкасці, сур’ёзнасці і зыходаў гэтай рызыкі пры прымяненні лекавага прэпарату ва ўмовах руціннай практыкі, а таксама для папуляцый, найбольш падвержаных рызыцы);
б) рэалізацыя дзейнасці па мінімізацыі рызыкі: уключэнне ў інфармацыю аб лекавым прэпараце рэкамендацый адносна пэўных клінічных мерапрыемстваў, якія неабходна ажыццявіць для мінімізацыі рызыкі, або выкананне дадатковых мер мінімізацыі рызыкі.
227. Важнымі патэнцыяльнымі рызыкамі, якія павінны быць уключаны ў план кіравання рызыкамі, з’яўляюцца рызыкі, якія пры наступнай характарыстыцы і пацвярджэнні даных рызык могуць аказаць уплыў на суадносіны «карысць – рызыка» лекавага прэпарату. У тых выпадках, калі існуе навуковае абгрунтаванне таго, што непажаданы клінічны вынік можа быць звязаны з прымяненнем не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, прымяненнем у папуляцыях, не вывучаных у ходзе клінічных даследаванняў, або ў выніку працяглага прымянення лекавага прэпарату, непажаданую рэакцыю неабходна разглядаць як патэнцыяльную рызыку, і, калі яна ацэньваецца як важная, яе неабходна ўключыць у пералік праблем па бяспецы як важную патэнцыяльную рызыку. Важная патэнцыяльная рызыка, якая ўключаецца ў план кіравання рызыкамі, як правіла, патрабуе наступнай ацэнкі ў рамках плана па фармаканаглядзе.
Прыклады патэнцыяльных рызык уключаюць у сябе:
рызыкі, устаноўленыя па выніках даклінічных таксікалагічных даследаванняў, якія не назіраліся або былі адхілены па выніках клінічных даследаванняў;
непажаданыя з’явы, якія назіраюцца ў клінічных або эпідэміялагічных даследаваннях, у якіх ступень адрознення па параметры, што характарызуе рызыку, у параўнанні з групай параўнання (групай плацэба або дзейнага рэчыва, або групай, не падвергнутай уздзеянню) дапускае наяўнасць прычынна-выніковай сувязі, але недастатковая для пацвярджэння прычынна-выніковай сувязі;
сігнал, атрыманы ад сістэмы збору спантанных паведамленняў аб непажаданых рэакцыях;
рызыка, у дачыненні да якой вядомая сувязь з іншымі дзейнымі рэчывамі ў межах аднаго класа або развіццё якой мяркуецца на падставе ўласцівасцей лекавага прэпарату.
Адсутная інфармацыя, якая мае дачыненне да планавання кіравання рызыкамі, вызначаецца зыходзячы са сферы адсутных ведаў аб бяспецы лекавага прэпарату для пэўнага меркаванага прымянення (напрыклад, працяглае прымяненне) або для прымянення ў канкрэтных папуляцый пацыентаў, для якіх недастаткова ведаў для вызначэння таго, ці адрозніваецца профіль бяспекі ад ахарактарызаванага на гэты момант профілю бяспекі лекавага прэпарату. Адсутнасць саміх даных (напрыклад, выключэнне папуляцыі з клінічных даследаванняў) не азначае абавязковае аднясенне да праблемы па бяспецы. Планаванне кіравання рызыкамі ў частцы адсутнай інфармацыі павінна быць сканцэнтравана на аспектах прымянення лекавага прэпарату, у дачыненні да якіх мяркуецца магчымае адрозненне ад пэўнага профілю бяспекі лекавага прэпарату. Неабходна навуковае абгрунтаванне для ўключэння пэўнай папуляцыі або аспекту прымянення лекавага прэпарату ў план кіравання рызыкамі ў якасці адсутнай інфармацыі.
228. План кіравання рызыкамі з’яўляецца дынамічна зменлівым дакументам, які павінен абнаўляцца на працягу ўсяго жыццёвага цыкла лекавага прэпарату. Абнаўленне плана кіравання рызыкамі прадугледжвае ўключэнне ў сістэму кіравання рызыкамі новых выяўленых праблем па бяспецы, а таксама (па меры вывучэння профілю бяспекі) выключэнне або змяненне класіфікацыйнага аднясення праблем па бяспецы.
229. Пры вызначэнні класіфікацыйнага аднясення рызык неабходна выкарыстоўваць наступныя ўказанні, накіраваныя на пастаянны перагляд і скарачэнне пераліку праблем па бяспецы на працягу жыццёвага цыкла лекавага прэпарату:
а) важныя патэнцыяльныя рызыкі могуць быць выключаны са спецыфікацыі па бяспецы плана кіравання рызыкамі (напрыклад, у выпадках, калі назапашаныя навуковыя і клінічныя даныя не падмацоўваюць першапачатковае меркаванне адносна ўплыву на чалавека і патэнцыяльная рызыка не можа ацэньвацца як важная);
б) у выпадках, калі няма падстаў меркаваць, што любая дзейнасць па фармаканаглядзе можа далей дапаўняць існуючыя даныя па характарыстыцы рызыкі або можа быць зменена іх класіфікацыя з аднясеннем да важных ідэнтыфікаваных рызык (напрыклад, калі навуковыя і клінічныя даныя ўзмацняюць доказную базу па пацвярджэнні ўзаемасувязі паміж рызыкай і прымяненнем лекавага прэпарату);
в) важныя ідэнтыфікаваныя рызыкі могуць быць выключаны са спецыфікацыі па бяспецы плана кіравання рызыкамі пры пэўных акалічнасцях, калі можа быць пацверджана, што рызыка поўнасцю ахарактарызавана і належным чынам кіруецца (напрыклад, для лекавых прэпаратаў, якія выкарыстоўваюцца на працягу працяглага часу, у дачыненні да якіх на бягучым этапе не прымяняюцца якія-небудзь дадатковыя мерапрыемствы па фармаканаглядзе і (або) прапануемыя мерапрыемствы па мінімізацыі рызыкі сталі поўнасцю інтэграванымі ў стандартную клінічную практыку, напрыклад, былі ўключаны ў пратаколы лячэння або клінічныя рэкамендацыі);
г) улічваючы канчатковую агульную мэту – атрымаць больш інфармацыі адносна суадносін «карысць – рызыка» для пэўных папуляцый, не ўключаных у праграму вывучэння лекавага прэпарату на дарэгістрацыйным этапе, – адпаведныя аспекты адсутнай інфармацыі ў пераліку праблем па бяспецы могуць выключацца з раздзела спецыфікацыі па бяспецы па меры атрымання даных па бяспецы на пострэгістрацыйным этапе або ў выпадках, калі няма падстаў меркаваць, што даступная ў цяперашні час або ў будучыні дзейнасць па фармаканаглядзе можа дапоўніць наяўныя даныя па характарыстыцы рызыкі ў дачыненні да сфер недастатковай інфармацыі.
230. Дадатковыя мерапрыемствы па фармаканаглядзе дапускаецца выключаць з плана кіравання рызыкамі па меры іх выканання, за выключэннем некаторых рэгістраў пацыентаў.
231. Неабходнасць у працягу ажыццяўлення дадатковых мерапрыемстваў па мінімізацыі рызыкі падлягае пастаяннай ацэнцы з вызначэннем патрэбных змяненняў. У выпадку калі дадатковыя меры мінімізацыі рызыкі становяцца часткай руціннай практыкі (напрыклад, пры ўключэнні рэкамендацыі ў дачыненні да канкрэтных клінічных мер мінімізацыі або прадухілення рызыкі ў стандартныя пратаколы лячэння), дадатковыя меры мінімізацыі рызыкі могуць быць пераведзены ў статус руцінных пры пацвярджэнні іх эфектыўнасці. У выпадку выяўлення неэфектыўнасці мер мінімізацыі рызыкі можа быць прынята рашэнне адносна неабходнасці ўвядзення больш эфектыўных дадатковых мер мінімізацыі рызыкі. Ажыццяўленне некаторых відаў мерапрыемстваў па мінімізацыі рызыкі можа быць запатрабавана на працягу ўсяго тэрміну жыццёвага цыкла лекавага прэпарату (напрыклад, праграмы прадухілення цяжарнасці).
3. Адказнасць за кіраванне рызыкамі 
ў рамках арганізацыі
232. Асноўнымі ўдзельнікамі працэсу, непасрэдна далучанымі да планавання кіравання рызыкамі, звязанымі з прымяненнем лекавых прэпаратаў, з’яўляюцца трымальнікі рэгістрацыйных пасведчанняў і ўпаўнаважаныя органы дзяржаў-членаў, адказныя за рэгуляванне працэсу абарачэння лекавых прэпаратаў.
Трымальнікі рэгістрацыйных пасведчанняў
233. У дачыненні да працэсу кіравання рызыкамі трымальнік рэгістрацыйнага пасведчання нясе адказнасць за:
а) забеспячэнне функцыянавання належнай сістэмы кіравання рызыкамі на тэрыторыі дзяржаў-членаў у адпаведнасці з патрабаваннямі заканадаўства дзяржаў-членаў;
б) забеспячэнне выканання бесперапыннай крытычнай ацэнкі ўсіх даных па профілі бяспекі, што атрымліваюцца пры прымяненні лекавага прэпарату. Трымальнік рэгістрацыйнага пасведчання павінен забяспечыць бесперапынны маніторынг даных па фармаканаглядзе з мэтай выяўлення новых рызык, змянення наяўнай інфармацыі аб рызыках і змянення суадносін «карысць – рызыка» лекавых прэпаратаў з адпаведным абнаўленнем сістэмы кіравання рызыкамі і плана кіравання рызыкамі згодна з патрабаваннямі гэтага раздзела Правіл. Крытычная ацэнка профілю бяспекі лекавага прэпарату павінна выконвацца бесперапынна і адлюстроўвацца ў даных, якія прадстаўляюцца ў перыядычнай абнаўляльнай справаздачы па бяспецы незалежна ад абавязацельства па прадстаўленні плана кіравання рызыкамі. Апрача ўказаных умоў неабходна дадаткова выканаць два этапы перагляду плана кіравання рызыкамі ў дачыненні да лекавых прэпаратаў, адобраных у адпаведнасці з заявай на атрыманне рэгістрацыйнага пасведчання па першасным прадстаўленні поўнага дасье, з адлюстраваннем неабходнасці ўнясення змяненняў у спецыфікацыю па бяспецы, запланаваныя і бягучыя мерапрыемствы па фармаканаглядзе і меры мінімізацыі рызык:
пры пацвярджэнні рэгістрацыі (перарэгістрацыі) праз 5 гадоў пасля рэгістрацыі;
у перыяд прадстаўлення першай перыядычнай абнаўляльнай справаздачы па бяспецы пасля праходжання працэдуры перарэгістрацыі.
Мяркуецца, што прадстаўленне ўказанай перыядычнай абнаўляльнай справаздачы па бяспецы выконваецца пасля праходжання працэдуры пацвярджэння перарэгістрацыі ў адпаведнасці з устаноўленым графікам падачы (арыенціровачна праз 8–9 гадоў пасля атрымання рэгістрацыйнага пасведчання), у той перыяд, калі можа пачынацца разгляд заяў на рэгістрацыю ўзноўленых прэпаратаў адпаведнага актыўнага рэчыва. Такім чынам, да ўказанага моманту профіль бяспекі лекавага прэпарату будзе ў большасці выпадкаў дастаткова добра ахарактарызаваны, каб забяспечыць крытычную ацэнку і абнаўленне пераліку праблем па бяспецы.
Упаўнаважаныя органы дзяржаў-членаў
234. Абавязкамі ўпаўнаважаных органаў дзяржаў-членаў у дачыненні да працэсу кіравання рызыкамі з’яўляюцца:
а) пастаянны маніторынг карысці і рызык прымянення лекавых прэпаратаў, уключаючы ацэнку паведамленняў аб выяўленых непажаданых рэакцыях, прадстаўленых трымальнікамі рэгістрацыйных пасведчанняў, медыцынскімі і фармацэўтычнымі работнікамі, пацыентамі і атрыманых з іншых крыніц інфармацыі (пры неабходнасці);
б) прыняцце адпаведных рэгулятарных мер мінімізацыі рызык, звязаных з прымяненнем лекавых прэпаратаў, і забеспячэнне атрымання максімальна магчымай карысці ад прымянення лекавых прэпаратаў;
в) забеспячэнне правядзення мерапрыемстваў па мінімізацыі рызык;
г) эфектыўны абмен данымі з зацікаўленымі бакамі пры наяўнасці новай даступнай інфармацыі. Такі абмен уключае ў сябе прадстаўленне інфармацыі ў адпаведным фармаце пацыентам, медыцынскім і фармацэўтычным работнікам, групам пацыентаў, навуковым таварыствам і г.д.;
д) забеспячэнне прыняцця адпаведных мер мінімізацыі рызык (пры іх увядзенні) усімі трымальнікамі рэгістрацыйных пасведчанняў у дачыненні як да арыгінальных, так і да ўзноўленых, а таксама біяаналагічных лекавых прэпаратаў;
е) прадстаўленне інфармацыі іншым упаўнаважаным органам дзяржаў-членаў, у тым ліку паведамленне аб любой дзейнасці па забеспячэнні бяспекі ў дачыненні да лекавага прэпарату, уключаючы паведамленне аб змяненнях у інфармацыі аб арыгінальным лекавым прэпараце.
4. Задачы плана кіравання рызыкамі
235. План кіравання рызыкамі ўтрымлівае інфармацыю, якая павінна адпавядаць наступным патрабаванням:
а) вызначаць і характарызаваць профіль бяспекі лекавага прэпарату;
б) указваць, якім чынам можна дапаўняць далейшую характарыстыку профілю бяспекі лекавага прэпарату;
в) дакументальна пацвярджаць прыняцце мер па прадухіленні або мінімізацыі рызык, звязаных з прымяненнем лекавага прэпарату, уключаючы ацэнку эфектыўнасці гэтых мерапрыемстваў;
г) дакументальна пацвярджаць выкананне пострэгістрацыйных абавязацельстваў па забеспячэнні бяспекі прымянення, устаноўленых пры рэгістрацыі лекавага прэпарату.
236. У план кіравання рызыкамі павінны быць уключаны ўказанні, якая ступень упэўненасці ў тым, што эфектыўнасць лекавага прэпарату будзе такой жа, як у клінічных даследаваннях.
5. Агляд фармату і зместу 
плана кіравання рызыкамі
237. План кіравання рызыкамі складаецца з 7 частак. Прадстаўлены план кіравання рызыкамі павінен мець аднастайны шаблон, які дазваляе выканаць ацэнку плана кіравання рызыкамі.
Частка II плана кіравання рызыкамі «Спецыфікацыя па бяспецы» падраздзяляецца на некалькі модуляў, што дазваляе адаптаваць змест раздзела да спецыфікі лекавага прэпарату. Модульная структура прызначана для аблягчэння абнаўлення плана кіравання рызыкамі, забеспячэння магчымасці прымянення спрошчаных патрабаванняў да зместу пэўных модуляў, аднак план павінен прадстаўляцца ў выглядзе адзінага дакумента, уключаючы ўсе модулі і дадаткі згодна з адпаведнымі патрабаваннямі гэтага раздзела Правіл.
План кіравання рызыкамі ўключае ў сябе наступныя часткі і модулі:
частка I «Аглядная інфармацыя па лекавым прэпараце»;
частка II «Спецыфікацыя па бяспецы»;
модуль CI «Эпідэміялогія паказанняў па мэтавых папуляцыях»;
модуль CII «Даклінічная частка»;
модуль CIII «Уздзеянне лекавага прэпарату ў клінічных даследаваннях»;
модуль CIV «Папуляцыі, не вывучаныя ў ходзе клінічных даследаванняў»;
модуль CV «Пострэгістрацыйны вопыт прымянення»;
модуль CVI «Дадатковыя патрабаванні да спецыфікацыі па бяспецы»;
модуль CVII «Ідэнтыфікаваныя і патэнцыяльныя рызыкі»;
модуль CVIII «Абагульненая інфармацыя па праблемах бяспекі»;
частка III «План па фармаканаглядзе»;
частка IV «План пострэгістрацыйных даследаванняў эфектыўнасці лекавага прэпарату»;
частка V «Меры мінімізацыі рызык (уключаючы ацэнку эфектыўнасці мер мінімізацыі рызык)»;
частка VI «Рэзюмэ плана кіравання рызыкамі»;
частка VII «Дадаткі».
238. Аб’ём інфармацыі, асабліва ў частцы II плана кіравання рызыкамі, павінен быць прапарцыянальны ідэнтыфікаваным і патэнцыяльным рызыкам, а таксама залежыць ад тыпу лекавага прэпарату, рызык, звязаных з яго прымяненнем, і этапу жыццёвага цыкла лекавага прэпарату.
239. План кіравання рызыкамі для высокатэхналагічных лекавых прэпаратаў павінен улічваць асаблівыя патрабаванні, якія прад’яўляюцца да гэтай групы прэпаратаў у дачыненні да суправаджэння на пострэгістрацыйным этапе з улікам іх асаблівасцей. Канкрэтныя патрабаванні да плана кіравання рызыкамі ў дачыненні да высокатэхналагічных лекавых прэпаратаў неабходна ўзгадняць з упаўнаважаным органам дзяржавы-члена да падачы заявы на рэгістрацыю ў рамках працэдуры навуковага кансультавання. Пры распрацоўцы плана кіравання рызыкамі высокатэхналагічных лекавых прэпаратаў неабходна ўлічваць дадатковыя патрабаванні да сістэмы кіравання рызыкамі, пострэгістрацыйнага маніторынгу эфектыўнасці і бяспекі гэтай групы прэпаратаў, якія вызначаюцца актамі органаў Саюза.
240. У выпадку наяўнасці ў трымальніка рэгістрацыйнага пасведчання больш за адзін лекавы прэпарат, які ўтрымлівае аналагічнае дзейнае рэчыва (рэчывы), неабходна ўключаць у план кіравання рызыкамі ўсе адпаведныя лекавыя прэпараты (такім чынам, план кіравання рызыкамі распрацоўваецца ў дачыненні да дзейнага рэчыва).
241. Інфармацыя ў плане кіравання рызыкамі павінна прадстаўляцца дастаткова падрабязна, але не дапускаецца ўключэнне тэксту, які не мае прамога дачынення да інфармацыі ў дакуменце і які адцягвае ўвагу ад ключавых аспектаў прадстаўленай інфармацыі, якія неабходна ўлічваць для фарміравання плана кіравання рызыкамі, звязанымі з прымяненнем прэпарату. План кіравання рызыкамі павінен утрымліваць комплексны агляд, ацэнку і абмеркаванне рызык, звязаных з прымяненнем прэпарату, з акцэнтам на найбольш важныя рызыкі, якія былі выяўлены або чакаюцца па выніках ацэнкі даклінічных, клінічных і пострэгістрацыйных даных, прадстаўленых у іншых модулях рэгістрацыйнага дасье лекавага прэпарату. Любыя даныя, уключаныя ў план кіравання рызыкамі, павінны адпавядаць інфармацыі, прадстаўленай у іншых раздзелах рэгістрацыйнага дасье лекавага прэпарату. У план кіравання рызыкамі павінны быць уключаны адсылкі або спасылкі на адпаведныя раздзелы даклінічных і клінічных аглядаў і рэзюмэ, прадстаўленыя ў рэгістрацыйным дасье.
242. З мэтай забеспячэння ўзгодненасці паміж інфармацыяй, прадстаўленай у рэгістрацыйным дасье і плане кіравання рызыкамі ў выпадку прадстаўлення гэтага плана ў складзе рэгістрацыйнага дасье лекавага прэпарату, неабходна ўлічваць узаемасувязь паміж інфармацыяй, прыведзенай у раздзелах плана кіравання рызыкамі і ў модулях рэгістрацыйнага дасье лекавага прэпарату ў адпаведнасці з табліцай 1.
Табліца 1
Адпаведнасць раздзелаў плана кіравання рызыкамі і модуляў рэгістрацыйнага дасье лекавага прэпарату
	Раздзел плана 
кіравання рызыкамі
	Модуль рэгістрацыйнага дасье

	частка I «Аглядная інфармацыя па лекавым прэпараце»
	модуль 2.3 
«Агульнае рэзюмэ па якасці»;
модуль 3 «Якасць»

	частка II, модуль CI «Эпідэміялогія паказанняў па мэтавых папуляцыях»
	модуль 2.5 
«Агляд клінічных даных»

	частка II, модуль CII «Даклінічная частка»
	модуль 2.4 
«Агляд даклінічных даных»;
модуль 2.6
«Рэзюмэ фармакалагічных даных у тэкставым фармаце і ў выглядзе табліц»;
модуль 4 
«Справаздачы аб даклінічных (неклінічных) даследаваннях»

	частка II, модуль CIII «Экспазіцыя лекавага прэпарату ў клінічных даследаваннях»
	модуль 2.7 
«Рэзюмэ клінічных даных;
модуль 5 
«Справаздачы аб клінічных даследаваннях»

	частка II, модуль CIV «Папуляцыі, не вывучаныя ў ходзе клінічных даследаванняў»
	модуль 2.5 
«Агляд клінічных даных»

	частка II, модуль CV «Пострэгістрацыйны вопыт прымянення»
	модуль 2.5 
«Агляд клінічных даных»

	частка II, модуль CVII «Ідэнтыфікаваныя і патэнцыяльныя рызыкі»
	модуль 2.5 
«Агляд клінічных даных (уключаючы заключэнне аб ацэнцы суадносін «карысць – рызыка»)»;
модуль 2.7 
«Рэзюмэ клінічных даных (агульная характарыстыка лекавага прэпарату)»

	частка II, модуль CVIII «Абагульненая інфармацыя па праблемах па бяспецы»
	модуль 2.5 
«Агляд клінічных даных»;
модуль 2.7 
«Рэзюмэ клінічных даных»

	частка III «План па фармаканаглядзе»
	модуль 2.5 
«Агляд клінічных даных»;
модуль 2.7 
«Рэзюмэ клінічных даных»

	частка IV «План пострэгістрацыйных даследаванняў эфектыўнасці»
	модуль 2.5 
«Агляд клінічных даных»;
модуль 2.7 
«Рэзюмэ клінічных даных»

	частка V «Меры мінімізацыі рызык прымянення лекавага прэпарату (уключаючы ацэнку эфектыўнасці мер мінімізацыі рызык)»
	модуль 2.5 
«Агляд клінічных даных»;
модуль 2.7 
«Рэзюмэ клінічных даных»


243. Выкарыстанне звестак модуляў рэгістрацыйнага дасье адносіцца да выпадкаў прадстаўлення на рэгістрацыю рэгістрацыйнага дасье лекавага прэпарату з уключаным у лік дакументаў планам кіравання рызыкамі (напрыклад, падача заявы на рэгістрацыю або ўнясенне істотных змяненняў) ці адносяцца да раней прадстаўленых у дасье даных.
244. Апісанне зместу раздзелаў і модуляў плана кіравання рызыкамі згодна з пунктам 246–347 гэтых Правіл дае рэкамендацыі па асноўных даных, якія павінны быць прадстаўлены ў дакуменце. Неабходна прымаць пад увагу, што некаторыя аспекты прадстаўленых даных, у выпадку калі яны не маюць дачынення да пэўнага лекавага прэпарату, могуць скарачацца, і, наадварот, можа спатрэбіцца асвятленне дадатковых аспектаў, якія не згаданы ў гэтых Правілах. Уся прадстаўленая ў плане кіравання рызыкамі інфармацыя павінна быць навукова абгрунтавана, не дапускаецца ўключэнне элементаў інфармацыі рэкламнага характару.
245. Раздзел плана кіравання рызыкамі, які папярэднічае асноўнаму дакументу, павінен уключаць наступную адміністрацыйную інфармацыю:
а) дата заканчэння збору даных бягучага плана кіравання рызыкамі;
б) дата падпісання і нумар версіі плана кіравання рызыкамі;
в) пералік частак і модуляў. Для абнаўленняў плана кіравання рызыкамі ва ўказаным раздзеле плана кіравання рызыкамі павінны быць прыведзены ў таблічнай форме нумар версіі модуляў і дата адабрэння трымальнікам рэгістрацыйнага пасведчання. У выпадку прадстаўлення абноўленай версіі плана кіравання рызыкамі ўключаецца каментарый са сціслым апісаннем абгрунтавання абнаўлення плана кіравання рызыкамі і рэзюмэ істотных змяненняў, якія ўносяцца ў раздзелы плана кіравання рызыкамі;
г) пацвярджэнне разгляду і ўзгаднення плана кіравання рызыкамі з боку ўпаўнаважанай асобы па фармаканаглядзе ў форме фактычнага подпісу гэтай асобы або іншага доказу адабрэння прадстаўленай версіі плана кіравання рызыкамі з боку ўпаўнаважанай асобы па фармаканаглядзе. У выпадку падачы плана кіравання рызыкамі ў складзе рэгістрацыйнага дасье лекавага прэпарату ў якасці пацвярджэння кантролю з боку ўпаўнаважанай асобы па фармаканаглядзе можа быць прадстаўлена заява аб тым, што план кіравання рызыкамі быў разгледжаны і адобраны ўпаўнаважанай асобай па фармаканаглядзе трымальніка рэгістрацыйнага пасведчання і дакумент завераны электронным подпісам.
[bookmark: _Toc338771674]6. Падрабязнае апісанне кожнай часткі 
плана кіравання рызыкамі
Частка I «Аглядная інфармацыя па лекавым прэпараце»
246. Гэта частка павінна ўтрымліваць адміністрацыйную інфармацыю аб плане кіравання рызыкамі, а таксама аглядную інфармацыю па лекавым прэпараце (лекавых прэпаратах), у дачыненні да якога складаецца план кіравання рызыкамі. Прадстаўленая інфармацыя павінна быць актуальнай і дакладнай у дачыненні да бягучай заявы на рэгістрацыю лекавага прэпарату, паколькі яна будзе адлюстравана ў рэгістрацыйным пасведчанні.
Указаная частка павінна ўтрымліваць наступную інфармацыю:
інфармацыя аб актыўным рэчыве:
актыўныя фармацэўтычныя субстанцыі (дзейныя рэчывы) лекавага прэпарату (лекавых прэпаратаў);
фармакатэрапеўтычная група (код АТХ (АТС));
найменне плануемага трымальніка рэгістрацыйнага пасведчання;
найменне і форма выпуску лекавага прэпарату, для якога распрацаваны гэты план кіравання рызыкамі;
інфармацыя аб працэдуры рэгістрацыі (узаемнага прызнання, дэцэнтралізаваная, у адпаведнасці з заканадаўствам дзяржавы-члена);
гандлёвае найменне ў дзяржавах-членах;
сціслае апісанне лекавага прэпарату (уключае ў сябе клас хімічных злучэнняў, да якога ён адносіцца, сціслае апісанне механізма дзеяння, важную інфармацыю аб яго складзе (напрыклад, паходжанне актыўнага рэчыва біялагічных лекавых прэпаратаў, адпаведных ад’ювантаў для вакцын));
спасылка на раздзел рэгістрацыйнага дасье, які ўтрымлівае інфармацыю аб лекавым прэпараце (калі прымяняльна);
паказанні (адобраныя і прапанаваныя) (калі прымяняльна);
рэжым дазіравання (сціслая інфармацыя па асноўнай мэтавай папуляцыі без дубліравання раздзела 4.2 агульнай характарыстыкі лекавага прэпарату);
інфармацыя аб лекавых формах і дазіроўцы;
указанне аб наяўнасці ў лекавага прэпарату статусу, які падлягае дадатковаму маніторынгу (пры прыняцці рашэння аб рэгістрацыі або на этапах абнаўлення плана кіравання рызыкамі).
Частка II «Спецыфікацыя па бяспецы»
247. У гэтай частцы павінен быць прадстаўлены сціслы агляд профілю бяспекі лекавага прэпарату з вылучэннем тых аспектаў бяспекі, якія патрабуюць далейшых дзеянняў па кіраванні рызыкамі. Спецыфікацыя па бяспецы павінна ўяўляць сабой рэзюмэ важных ідэнтыфікаваных рызык лекавага прэпарату, важных патэнцыяльных рызык і адсутнай інфармацыі. У спецыфікацыі па бяспецы таксама павінна быць дадзена апісанне папуляцыйных груп, якія патэнцыяльна ўяўляюць сабой групы рызыкі (пры прымяненні лекавага прэпарату як у адпаведнасці, так і не ў адпаведнасці з агульнай характарыстыкай лекавага прэпарату), а таксама ўказаны ўсе недастаткова вывучаныя аспекты профілю бяспекі, што патрабуюць далейшага вывучэння на пострэгістрацыйным этапе з мэтай удакладнення і фарміравання правільнай ацэнкі суадносін «карысць – рызыка» лекавага прэпарату. Спецыфікацыя па бяспецы ў плане кіравання рызыкамі фарміруе аснову плана па фармаканаглядзе і плана па мінімізацыі рызык.
Спецыфікацыя па бяспецы ў плане кіравання рызыкамі ўключае ў сябе 8 модуляў у адпаведнасці з пунктам 237 гэтых Правіл.
248. Трымальнікам рэгістрацыйных пасведчанняў рэкамендуецца прытрымлівацца ўказанай структуры спецыфікацыі па бяспецы. Спецыфікацыя па бяспецы можа ўключаць у сябе дадатковыя элементы ў залежнасці ад уласцівасцей лекавага прэпарату, праграмы яго распрацоўкі і вывучэння, уключаючы аспекты якасці і іх уплыў на профіль бяспекі і эфектыўнасці лекавага прэпарату, рызыкі, звязанай з формай выпуску, і іншыя аспекты, якія мадыфікуюць профіль бяспекі.
Агульныя ўказанні ў дачыненні да ўзноўленых 
і высокатэхналагічных лекавых прэпаратаў
Узноўленыя лекавыя прэпараты
249. У дачыненні да ўзноўленых лекавых прэпаратаў мяркуецца, што спецыфікацыя па бяспецы будзе адпавядаць спецыфікацыі па бяспецы рэферэнтнага лекавага прэпарату або іншых узноўленых лекавых прэпаратаў, для якіх ёсць адобраная дзеючая спецыфікацыя па бяспецы. У выпадку наяўнасці неадпаведнасцей паміж адобранымі планамі кіравання рызыкамі для аналагічных лекавых прэпаратаў трымальнікам рэгістрацыйнага пасведчання павінна быць прапанавана і абгрунтавана спецыфікацыя па бяспецы, якая адпавядае гэтаму ўзноўленаму лекаваму прэпарату. У выключных выпадках пры наяўнасці адпаведных падстаў у дачыненні да новага ўзноўленага лекавага прэпарату можа быць прадстаўлена спецыфікацыя па бяспецы з адрозненнямі ў частцы праблем па бяспецы ў параўнанні з профілем бяспекі рэферэнтнага лекавага прэпарату (напрыклад, у выпадку, калі за справаздачны перыяд на падставе атрыманых даных адбыліся змяненні ў ацэнцы профілю бяспекі лекавага прэпарату, у выпадку наяўнасці адрозненняў у характарыстыках узноўленага лекавага прэпарату ў параўнанні з рэферэнтным лекавым прэпаратам, напрыклад, пры наяўнасці рызыкі, звязанай з прысутным толькі ў некаторых прэпаратах дапаможным рэчывам).
Высокатэхналагічныя лекавыя прэпараты
[bookmark: _Toc338771676]250. Высокатэхналагічныя лекавыя прэпараты, згодна з актам органаў Саюза, уключаюць у сябе генатэрапеўтычныя лекавыя прэпараты, лекавыя прэпараты на аснове саматычных клетак і прэпараты тканкавай інжынерыі.
251. Для высокатэхналагічных лекавых прэпаратаў з прычыны спецыфічнай прыроды характэрны асаблівыя рызыкі, як правіла, не ўласцівыя іншым лекавым прэпаратам. Гэтыя асаблівыя рызыкі ўключаюць рызыкі для жывых донараў, рызыкі трансфармацыі клетачнай лініі і перанос вектараў. Указаныя спецыфічныя рызыкі неабходна ўлічваць пры распрацоўцы спецыфікацыі па бяспецы высокатэхналагічных лекавых прэпаратаў.
[bookmark: _Toc338771677]Модуль CI «Эпідэміялогія паказанняў 
па мэтавых папуляцыях»
252. Прадметам апісання і ацэнкі ў гэтым модулі з’яўляецца эпідэміялогія паказанняў. Апісанне павінна ўключаць у сябе ацэнку ўзроўню захворвання, распаўсюджанасці, смяротнасці, даныя па зыходах пры адсутнасці лячэння мэтавай папуляцыі, інфармацыю аб распаўсюджаных у мэтавай папуляцыі спадарожных захворваннях. Апісанне павінна быць прадстаўлена са стратыфікацыяй паводле ўзросту, полу і расавага і (або) этнічнага паходжання ў выпадку, калі ўказаныя папуляцыйныя аспекты характарыстыкі з’яўляюцца значнымі для ацэнкі бяспекі і кіравання рызыкамі.
253. Адрозненні ў эпідэміялогіі паказанняў у розных рэгіёнах таксама павінны падвяргацца ацэнцы і апісанню (у выпадку, калі для эпідэміялогіі характэрны рэгіянальныя адрозненні). Пры наяўнасці адрозненняў характарыстыкі эпідэміялогіі паказанняў у дзяржавах-членах апісанне гэтых адрозненняў можа быць прадстаўлена ў частцы дадатку 9 плана кіравання рызыкамі, указанай у пункце 344 гэтых Правіл, у адпаведнасці з фарматам і структурай такіх даных.
254. Неабходна таксама прадставіць інфармацыю аб фактарах рызыкі захворвання і асноўных існуючых падыходах да лячэння. У модуль уключаецца інфармацыя аб значных (рэлевантных) непажаданых з’явах, якія чакаюцца (пры адсутнасці лячэння) у мэтавай папуляцыі, уключаючы частату і характарыстыку непажаданых з’яў. Даныя, прадстаўленыя ў модулі, павінны дапамагаць прагназаванню і інтэрпрэтацыі патэнцыяльных сігналаў, а таксама вызначэнню напрамкаў мінімізацыі рызык. Інфармацыя павінна быць сціслай, дакладнай і не павінна ўтрымліваць элементы рэкламнага характару.
Модуль СII «Даклінічная частка»
255. Гэты модуль павінен утрымліваць рэзюмэ важных даных, атрыманых у выніку правядзення даклінічных даследаванняў бяспекі, напрыклад:
а) вынікі даследавання таксічнасці (ключавыя даныя аб таксічнасці, атрыманыя ў ходзе даследаванняў, напрыклад, таксічнасці пры аднаразовым і пры паўторным (шматразовым) прымяненні, рэпрадуктыўнай таксічнасці, эмбрыятаксічнасці, тэратагеннасці, нефратаксічнасці, гепататаксічнасці, генатаксічнасці, канцэрагеннасці);
б) даныя аб даследаваннях фармакалагічнай бяспекі (напрыклад, уплыў на сардэчна-сасудзістую сістэму, уключаючы падаўжэнне QT-інтэрвалу, нервовую сістэму і г.д.);
в) даныя аб рэакцыях узаемадзеяння лекавага прэпарату;
г) іншыя даныя аб таксічнасці.
256. У модулі павінна ўтрымлівацца інфармацыя аб значных таксічных уласцівасцях і актуальнасці вывадаў пры выкарыстанні на людзях. Значнасць даных будзе залежаць ад уласцівасцей лекавага прэпарату, асаблівасцей мэтавай папуляцыі і вопыту прымянення падобных злучэнняў або падыходаў да тэрапіі пры прымяненні лекавых прэпаратаў той жа групы. Неабходна адлюстраваць устаноўленыя значныя напрамкі таксічнага ўздзеяння (па мэтавых сістэмах і органах) і абгрунтаваную ацэнку атрыманых даных па таксічнасці для чалавека. Апрача гэтага павінны абмяркоўвацца аспекты якасці, у выпадку калі яны могуць значна адбіцца на профілі бяспекі лекавага прэпарату (у прыватнасці, важная інфармацыя аб актыўным рэчыве або яго прымесях, напрыклад, генатаксічных прымесях). Калі лекавы прэпарат назначаны для прымянення жанчынамі дзетароднага ўзросту, у дакуменце павінны быць прыведзены даныя аб рэпрадуктыўнай таксічнасці і ўплыве на развіццё плода, а таксама аб наступствах выкарыстання лекавага прэпарату ў гэтай групы пацыентаў.
257. У выпадку калі даклінічныя (неклінічныя) даныя па бяспецы сведчаць аб наяўнасці важнай патэнцыяльнай рызыкі для мэтавай папуляцыі, адпаведная рызыка павінна быць уключана як праблема па бяспецы ў модуль CVIII спецыфікацыі па бяспецы плана па кіраванні рызыкай.
258. У дачыненні да выяўленых у ходзе даклінічных (неклінічных) даследаванняў аспектаў таксічнага ўздзеяння, якія ацэнены як такія, што не маюць значнасці пры прымяненні ў чалавека, павінна быць прыведзена адпаведнае абгрунтаванне вынікаў выкананай ацэнкі і не патрабуецца ўключэнне іх у якасці праблем па бяспецы 
ў модулі CVII і CVIII.
259. У выпадку калі па выніках даклінічных (неклінічных) або клінічных даследаванняў вызначаецца неабходнасць выканання дадатковых даклінічных (неклінічных) даследаванняў з уключэннем гэтых даследаванняў у план па фармаканаглядзе, у модуль уключаецца сціслая інфармацыя з абгрунтаваннем такой неабходнасці і ўказаннем запланаваных мерапрыемстваў.
260. Заключныя вывады па гэтым раздзеле павінны быць узгоднены са зместам модуля CVII, і ўсе ўстаноўленыя праблемы бяспекі павінны быць адлюстраваны ў модулі CVIII.
261. Змест гэтага модуля павінен ацэньвацца з пункту гледжання адпаведнасці абнаўляльнаму ўзроўню ведаў у дачыненні да лекавага прэпарату на працягу яго жыццёвага цыкла. На пострэгістрацыйным этапе гэты раздзел падлягае абнаўленню ў выпадку, калі на падставе атрыманых новых даных даклінічных (неклінічных) даследаванняў патрабуецца ўнясенне змяненняў у пералік праблем бяспекі. Праблемы па бяспецы, выяўленыя на аснове даных даклінічных (неклінічных) даследаванняў, якія праз некаторы час ацэньваюцца як актуальныя ці не былі пацверджаны па выніках атрымання дастатковага і адпаведнага вопыту прымянення на пострэгістрацыйным этапе або на падставе сфарміраванай доказнай базы, могуць быць выключаны з пераліку праблем па бяспецы.
Модуль CIII «Уздзеянне лекавага прэпарату 
ў ходзе клінічных даследаванняў»
262. У модулі з мэтай выканання ацэнкі абмежаванняў даных па бяспецы, атрыманых пры правядзенні даследаванняў з удзелам чалавека, павінны быць прадстаўлены даныя аб пацыентах, якія былі ўключаны ў клінічныя даследаванні (на якіх групах пацыентаў вывучаўся лекавы прэпарат). Даныя павінны быць прадстаўлены ў фармаце, зручным для аналізу (напрыклад, у форме табліц або графікаў). Даныя па клінічных даследаваннях прадстаўляюцца да моманту першаснай падачы плана кіравання рызыкамі або пры істотных змяненнях модуля ў сувязі з абнаўленнем даных па ацэнцы ўздзеяння ў ходзе клінічных даследаванняў (напрыклад, па новых паказаннях). Змест гэтага модуля павінен ацэньвацца з пункту гледжання адпаведнасці актуальным даным на працягу жыццёвага цыкла лекавага прэпарату, у выпадку адсутнасці новых значных даных па ўздзеянні лекавага прэпарату ў ходзе клінічных даследаванняў абнаўленне гэтага модуля не патрабуецца.
263. Аб’ём даследуемай папуляцыі павінен быць падрабязна апісаны з указаннем даных аб колькасці пацыентаў і перыяду (у выглядзе «пацыента-гадоў», «пацыента-месяцаў»), на працягу якога пацыенты падвяргаліся ўздзеянню лекавага прэпарату (калі прымяняльна). Даныя па папуляцыях, уключаных у клінічныя даследаванні, таксама павінны быць прадстаўлены з улікам стратыфікацыі. Стратыфікацыя папуляцыйных падгруп у такіх выпадках, як правіла, уключае ў сябе:
а) узрост і пол;
б) паказанні;
в) дазіроўку;
г) стратыфікацыя па іншых крытэрыях можа быць прыведзена ў выпадку значнасці для планавання сістэмы кіравання рызыкамі (напрыклад, расавае паходжанне).
264. Пры прадстаўленні даных аб узросце павінны быць выбраны катэгорыі, якія маюць дачыненне да мэтавай папуляцыі. Даныя па педыятрычных пацыентах і пажылых пацыентах павінны быць падзелены ў адпаведнасці з прынятымі ўзроставымі катэгорыямі (напрыклад, па катэгорыях 65–74 гады, 75–84 гады і старэйшыя за 85гадоў для пажылых пацыентаў).
265. За выключэннем выпадкаў, калі гэта з’яўляецца неабходным, даныя па клінічных даследаваннях павінны прадстаўляцца ў абагульненай форме, не па асобных клінічных даследаваннях, з падсумоўваннем паказчыкаў па графах і раздзелах (калі гэта абгрунтавана). У выпадку калі адна і тая ж група пацыентаў была ўключана ў больш чым адно даследаванне (напрыклад, працяг адкрытага назірання пасля заканчэння клінічнага даследавання), яна ўключаецца ў табліцу паводле групы ўзросту, полу і расы адзін раз. У выпадку калі паміж табліцамі вынікае неадпаведнасць па колькасці пацыентаў, павінны быць дадзены адпаведныя растлумачэнні.
266. Калі план кіравання рызыкамі прадстаўляецца разам з заявай на ўнясенне новага паказання да прымянення лекавага прэпарату, новай фармацэўтычнай формы або спосабу ўвядзення, асобна ў пачатку гэтага модуля і ў зводных табліцах павінны быць прадстаўлены даныя змянення, якое ўносіцца.
Модуль CIV «Папуляцыі, 
не вывучаныя ў ходзе клінічных даследаванняў»
267. Гэты модуль спецыфікацыі па бяспецы плана кіравання рызыкамі прызначаны для апісання папуляцый, якія разглядаюцца ў кантэксце адсутнай інфармацыі. У гэтым модулі павінна быць прадстаўлена інфармацыя аб тым, якія асаблівыя падгрупы пацыентаў мэтавых папуляцый не былі вывучаны або былі вывучаны толькі ў абмежаванай ступені ў межах груп пацыентаў, уключаных у клінічныя даследаванні (напрыклад, цяжарныя жанчыны, жанчыны, якія кормяць грудзьмі, педыятрычная папуляцыя, пажылыя пацыенты, пацыенты з нырачнай недастатковасцю, парушэннямі функцыі печані або парушэннямі сардэчна-сасудзістай дзейнасці, папуляцыі з адпаведнымі генетычнымі полімарфізмамі, пацыенты з імунасупрэсіяй і папуляцыі рознай этнічнай прыналежнасці, пацыенты, ступень цяжкасці захворвання якіх адрозніваецца ад вывучанай у ходзе клінічных даследаванняў). У выпадках, калі гэта прымяняльна, неабходна паказаць ступень цяжкасці парушэння функцыі нырак, печані або сардэчна-сасудзістай дзейнасці папуляцыйнай падгрупы, а таксама тып генетычнага полімарфізму, якія складаюць сферу абмежавання вывучэння ў ходзе клінічных даследаванняў. Абмежаванні клінічных даследаванняў таксама павінны быць прадстаўлены з пункту гледжання рэлевантнасці крытэрыяў уключэння і неўключэння ў дачыненні да мэтавых папуляцый, а таксама адрозненняў, якія могуць узнікнуць у залежнасці ад параметраў даследаванняў (напрыклад, у стацыянарнай або амбулаторнай практыцы). Вывады аб магчымасці прагназавання бяспекі для мэтавых папуляцый павінны грунтавацца на дакладнай і падрабязнай ацэнцы абмежаванняў існуючых даных клінічных даследаванняў або іх адсутнасці для якіх-небудзь падгруп.
268. У выпадку калі прадугледжваецца пострэгістрацыйнае прымяненне лекавага прэпарату ў папуляцый, якія не былі вывучаны ў ходзе клінічных даследаванняў, і зыходзячы з навукова абгрунтаваных даных падазраецца адрозненне профілю бяспекі ў гэтых папуляцыйных груп ад мэтавай папуляцыі, а даступнай інфармацыі недастаткова для вызначэння таго, ці можа падобнае прымяненне прэпарату складаць праблему па бяспецы, прымяненне лекавага прэпарату ў гэтых нявывучаных папуляцый павінна быць уключана ў план кіравання рызыкамі як адсутная інфармацыя. Указанне папуляцый, выключаных з праграмы клінічнай распрацоўкі, падлягае ўключэнню ў адсутную інфармацыю, калі лекавы прэпарат назначаецца пацыентам гэтых груп у адпаведнасці з зацверджанымі і прапанаванымі паказаннямі да прымянення і прымяненне лекавага прэпарату ў такіх папуляцыях можа быць звязана з клінічна значнымі рызыкамі. Пры вызначэнні адрозненняў паміж мэтавымі папуляцыямі і папуляцыямі, якія былі ўключаны ў клінічнае даследаванне, неабходна адзначыць, што пэўныя адрозненні могуць узнікнуць у сувязі з адрозненнямі ў месцы правядзення даследавання (напрыклад, стацыянарная або амбулаторная практыка), а не ў сувязі з пэўнымі крытэрыямі ўключэння або неўключэння. У выпадку калі прапануецца аднесці даныя аб папуляцыі да адсутнай інфармацыі, у модуль CIV плана кіравання рызыкамі павінна быць уключана абгрунтаванне па адпаведнай субпапуляцыі.
269. У выпадку наяўнасці даных, якія пацвярджаюць наяўнасць рызыкі непажаданых клінічных зыходаў пры прымяненні лекавага прэпарату ў папуляцыях, якія не былі ўключаны ў клінічныя даследаванні, гэта рызыка павінна быць уключана ў лік важных (патэнцыяльных) рызык.
Модуль CV «Пострэгістрацыйны вопыт прымянення»
270. У гэтым модулі прадстаўляюцца даступныя даныя па выніках пострэгістрацыйнага прымянення на тэрыторыях краін, дзе зарэгістраваны гэты лекавы прэпарат. Інфармацыя ў модулі павінна быць прадстаўлена ў форме агляду вопыту прымянення на пострэгістрацыйным этапе, які можа быць карысны для мэт планавання кіравання рызыкамі. Даныя, якія прадстаўляюцца ў раздзеле, не павінны ў поўным аб’ёме дубліраваць інфармацыю з перыядычнай абнаўляльнай справаздачы па бяспецы.
271. У модуль павінна быць уключана інфармацыя, якая адлюстроўвае ацэнку прымянення лекавага прэпарату на практыцы і аспекты прымянення ў адпаведнасці і не ў адпаведнасці з агульнай характарыстыкай лекавага прэпарату, у тым ліку ў выпадку, калі гэта з’яўляецца неабходным для ідэнтыфікацыі рызык у модулі CVII, а таксама ацэнку прымянення ў асаблівых папуляцыях, указаных у модулі CIV.
272. У модулі павінны быць прадстаўлены кумулятыўныя даныя аб прымяненні лекавага прэпарату на тэрыторыях трэціх краін па паказаннях да прымянення лекавага прэпарату, не адобраных у дзяржавах-членах (калі прымяняльна і актуальна ў кантэксце модуля CVII, а таксама неабходна ацаніць уплыў гэтых аспектаў на прымяненне лекавага прэпарату на тэрыторыях дзяржаў-членаў.
Модуль CVI «Дадатковыя патрабаванні 
да спецыфікацыі па бяспецы»
273. У модулі павінна быць прадстаўлена ацэнка патэнцыялу рызыкі няправільнага прымянення лекавага прэпарату з незаконнай мэтай і прапанаваны меры мінімізацыі рызыкі, напрыклад, змяншэнне памеру ўпакоўкі, увядзенне праграмы кантраляванага доступу, асаблівыя патрабаванні да выпіскі лекавага сродку (калі прымяняльна).
Модуль CVII «Ідэнтыфікаваныя 
і патэнцыяльныя рызыкі»
274. Гэты модуль плана кіравання рызыкамі ўтрымлівае інфармацыю аб важных ідэнтыфікаваных і патэнцыяльных рызыках і адсутную інфармацыю (інфармацыю аб праблемах па бяспецы).
275. У дачыненні да наступных аспектаў профілю бяспекі патрабуецца выкананне асаблівай ацэнкі прымяняльна да вызначэння рызык лекавага прэпарату, з прадстаўленнем гэтай ацэнкі ў модулі ў выпадку, калі такія аспекты прыводзяць да рызык пры прымяненні лекавага прэпарату:
а) патэнцыяльная рызыка перадазіроўкі, як наўмыснай, так і выпадковай, напрыклад, у тых выпадках, калі лекавы прэпарат характарызуецца вузкім тэрапеўтычным інтэрвалам або можа выклікаць выражаныя дозазалежныя таксічныя рэакцыі і (або) характарызуецца высокай рызыкай наўмыснай перадазіроўкі ў мэтавай папуляцыі (напрыклад, пры дэпрэсіі). Калі выпадкі перадазіроўкі з неспрыяльнымі для пацыента наступствамі былі выяўлены ў ходзе клінічных даследаванняў, павінна быць зроблена адпаведнае ўказанне ў апісанні рызыкі, і важныя рызыкі з прычыны перадазіроўкі павінны быць уключаны ў якасці праблем па бяспецы ў модуль CVIII спецыфікацыі па бяспецы з прапановай адпаведных мер мінімізацыі рызыкі ў частцы V плана кіравання рызыкамі (калі неабходна);
б) патэнцыяльныя рызыкі, якія ўзнікаюць у выніку памылак прымянення лекавага прэпарату, вызначаюцца як ненаўмысная памылка ў працэсе лекавай тэрапіі, якая наносіць або можа нанесці шкоду пацыенту. У выпадку калі ў ходзе клінічных даследаванняў на этапе распрацоўкі лекавага прэпарату былі выяўлены памылкі прымянення, якія прывялі да важных рызык, у модулі прадстаўляецца інфармацыя па гэтых памылках прымянення, уключаючы патэнцыяльную іх прычыну і магчымыя спосабы ліквідацыі. Калі прымяняльна, неабходна ўказаць, як гэтыя даныя былі падлічаны пры канчатковай распрацоўцы гатовага прэпарату. Ацэнка, прадстаўленне і наступная арганізацыя работы з памылкамі прымянення ў плане кіравання рызыкамі павінны грунтавацца на належных падыходах да мінімізацыі рызыкі і прадухілення памылак прымянення лекавага прэпарату. Пры выяўленні на пострэгістрацыйным этапе важных рызык, звязаных з памылкамі прымянення лекавага прэпарату, у абнаўленні плана кіравання рызыкамі павінна прадстаўляцца ацэнка рызыкі і прапаноўвацца меры мінімізацыі рызыкі памылак прымянення;
в) патэнцыяльная рызыка перадачы інфекцыйных агентаў, звязаная з характарам вытворчага працэсу або матэрыяламі, якія выкарыстоўваюцца. У дачыненні да жывых атэнуіраваных вакцын неабходна разгледзець любую патэнцыяльную рызыку перадачы жывога вакцынавага віруса, які муціраваў, а таксама патэнцыяльная рызыка інфіцыравання пацыентаў з аслабленым імунітэтам пры кантакце з вакцынай, якая можа ацэньвацца як важная патэнцыяльная рызыка;
г) патэнцыяльная рызыка прымянення не ў адпаведнасці з агульнай характарыстыкай лекавага прэпарату ў выпадках, калі дапускаецца адрозненне праблем бяспекі паміж мэтавай папуляцыяй і папуляцыяй, якой лекавы прэпарат назначаецца не ў адпаведнасці з агульнай характарыстыкай лекавага прэпарату. Патэнцыяльныя рызыкі, якія ўзнікаюць пры прымяненні лекавага прэпарату не ў адпаведнасці з агульнай характарыстыкай лекавага прэпарату, павінны разглядацца для ўключэння ў спецыфікацыю па бяспецы;
д) у дачыненні да важных ідэнтыфікаваных або патэнцыяльных рызык, якія з’яўляюцца фармакалагічнымі класавымі эфектамі, у выпадку, калі гэтыя рызыкі не ацэньваюцца як важныя для адпаведнага лекавага прэпарату, неабходна прадаставіць доказы абгрунтаванасці выкананай ацэнкі і заключэння;
е) важныя рызыкі, звязаныя з ідэнтыфікаванымі і патэнцыяльнымі фармакакінетычнымі і фармакадынамічнымі ўзаемадзеяннямі лекавага прэпарату, павінны разглядацца з улікам сфарміраваных падыходаў да лячэння па адобраных паказаннях, а таксама з улікам часта выкарыстоўваемых лекавых прэпаратаў у мэтавай папуляцыі. Неабходна прадставіць кумулятыўныя даныя, якія пацвярджаюць лекавае ўзаемадзеянне і магчымы механізм лекавага ўзаемадзеяння, магчымыя рызыкі для здароўя пацыентаў пры прымяненні па розных паказаннях і ў розных папуляцый, а таксама планы па далейшай характарыстыцы і мінімізацыі апісаных рызык. Важныя рызыкі, якія з’яўляюцца вынікам лекавага ўзаемадзеяння, павінны быць уключаны ў праблемы па бяспецы;
ж) рызыкі для цяжарных і кормячых жанчын (напрыклад, тэратагенная рызыка – прамая або пры дапамозе ўздзеяння спермы): рэкамендацыі па кантрацэпцыі могуць разглядацца як меры мінімізацыі рызыкі;
з) рызыка ўплыву на фертыльнасць – неабходна ўлічваць адпаведныя меры мінімізацыі рызыкі, напрыклад, руціннае інфармаванне аб рызыцы і (або) дадатковыя меры, накіраваныя на захаванне фертыльнасці: крыякансервацыя спермы ў мужчын і крыякансервацыя эмбрыёнаў і аацытаў у жанчын;
і) рызыкі, звязаныя з утылізацыяй выкарыстанага прэпарату (напрыклад, трансдэрмальныя пластыры з астаткавым актыўным рэчывам або астаткавыя колькасці радыеактыўных сродкаў дыягностыкі);
к) рызыкі, звязаныя з працэдурай увядзення лекавага прэпарату (напрыклад, рызыкі, звязаныя з выкарыстаннем вырабу медыцынскага прызначэння, такія як няспраўнасці, што ўплываюць на ўведзеную дозу);
л) педыятрычныя аспекты бяспекі, якія разглядаюцца як праблема па бяспецы для педыятрычнай папуляцыі.
276. У выпадку калі трымальнікам рэгістрацыйнага пасведчання не прадстаўлена ацэнка вышэйуказаных рызык і не дадзены каментарыі адносна абгрунтаванасці выключэння гэтых рызык з ліку важных ідэнтыфікаваных або важных патэнцыяльных рызык, упаўнаважаны орган мае права зрабіць запыт аб дапаўненні модуля ацэнкай гэтых рызык.
277. У плане кіравання рызыкамі ў дачыненні да лекавых сродкаў сучаснай тэрапіі пры распрацоўцы спецыфікацый па бяспецы павінны ўлічвацца спецыфічныя рызыкі, характэрныя для гэтай групы лекавых прэпаратаў.
Модуль CVII «Ідэнтыфікаваныя і патэнцыяльныя рызыкі». 
Раздзел «Праблемы па бяспецы, якія былі ўстаноўлены для лекавага прэпарату, пры першаснай падачы плана кіравання рызыкамі»
278. Гэты модуль павінен утрымліваць пералік праблем бяспекі, якія былі ўстаноўлены для лекавага сродку на этапе першаснай падачы плана кіравання рызыкамі на атрыманне рэгістрацыйнага пасведчання або на пострэгістрацыйным этапе (для зарэгістраваных лекавых прэпаратаў, якія раней не мелі ўзгодненага плана кіравання рызыкамі). Гэты модуль фарміруецца згодна з адобранай першапачатковай версіяй плана кіравання рызыкамі і не падлягае наступным змяненням.
Модуль CVII «Ідэнтыфікаваныя і патэнцыяльныя рызыкі». 
Раздзелы «Рызыкі, якія ацэньваюцца як важныя для ўключэння ў пералік праблем па бяспецы» і «Рызыкі, якія не ацэньваюцца як важныя для ўключэння ў пералік праблем па бяспецы»
279. У гэтым модулі павінна быць прадстаўлена інфармацыя, якая характарызуе рызыкі ў частцы сур’ёзнасці, частаты і ўплыву на суадносіны «карысць – рызыка» лекавага прэпарату.
280. У частцы рызык, якія не адносяцца да праблем па бяспецы, інфармацыя можа быць аб’яднана ў адпаведнасці з падставамі, згодна з якімі гэтыя рызыкі не аднесены да ліку праблем па бяспецы.
Модуль CVII «Ідэнтыфікаваныя і патэнцыяльныя рызыкі». 
Раздзел «Новыя праблемы па бяспецы і змяненне класіфікацыйнага аднясення праблем па бяспецы ў абноўленай версіі 
плана кіравання рызыкамі»
281. Згодна з атрыманымі на пострэгістрацыйным этапе данымі па бяспецы інфармацыя па новых ідэнтыфікаваных і патэнцыяльных рызыках уключаецца ў дакументы і раздзелы дасье па бяспецы (напрыклад, ацэнка сігналаў, перыядычная ацэнка суадносін «карысць – рызыка» лекавага прэпарату або працэдуры ўнясення змяненняў у частцы звестак па бяспецы) з адначасовым выкананнем ацэнкі падстаў для аднясення гэтых рызык да ліку важных і ўключэння ў спецыфікацыю па бяспецы плана кіравання рызыкамі. У гэтым выпадку ў плане кіравання рызыкамі не патрабуецца дубліраванне прадстаўленых даных. Падрабязная інфармацыя па ўсіх новых важных ідэнтыфікаваных або патэнцыяльных рызыках павінна быць адлюстравана ў раздзеле «Падрабязная інфармацыя аб важных ідэнтыфікаваных, важных патэнцыяльных рызыках і важнай адсутнай інфармацыі» модуля CVII спецыфікацыі па бяспецы плана кіравання рызыкамі, указанага ў пунктах 283–285 гэтых Правіл.
282. У выпадку змянення класіфікацыйнага аднясення або выключэння з пераліку праблем па бяспецы важных ідэнтыфікаваных або важных патэнцыяльных рызык у гэтым модулі неабходна прадаставіць абгрунтаванне гэтага змянення з адпаведнай спасылкай на даныя бяспекі. Інфармацыя ў гэтым раздзеле можа быць прадстаўлена ў выглядзе апісання папярэдняга запыту ўпаўнаважаных органаў, са спасылкай на працэдуру, у ходзе якой такі запыт быў складзены.
Модуль CVII «Ідэнтыфікаваныя і патэнцыяльныя рызыкі». 
Раздзел «Падрабязная інфармацыя аб важных ідэнтыфікаваных, важных патэнцыяльных рызыках і адсутнай інфармацыі»
283. У плане кіравання рызыкамі, распрацаваным у дачыненні да камбінацыі лекавых прэпаратаў, у выпадку іх істотных адрозненняў (напрыклад, адрозненняў у фіксаваных дозах) неабходна дакладна ўказаць, якія праблемы бяспекі датычацца да кожнага прэпарату камбінацыі.
284. Гэты раздзел плана кіравання рызыкамі прымяняецца да ўсіх этапаў жыццёвага цыкла лекавага прэпарату. Прадстаўленне даных аб важных ідэнтыфікаваных і важных патэнцыяльных рызыках павінна ўключаць у сябе наступную інфармацыю:
а) найменне рызыкі (з выкарыстаннем тэрміналогіі міжнароднага слоўніка непажаданых рэакцый, якія ўзнікаюць пры прымяненні лекавых прэпаратаў (MedDRA) (калі прымяняльна));
б) патэнцыяльны механізм;
в) крыніца доказнай базы і ступень доказнасці (навуковая аснова для дапушчэння ўзаемасувязі);
г) характарыстыка рызыкі (частата, абсалютная рызыка, адносная рызыка, сур’ёзнасць, ступень цяжкасці, абарачальнасць, аддаленыя зыходы, уплыў на якасць жыцця);
д) фактары рызыкі і групы рызыкі (у тым ліку фактары, якія датычацца пацыента, дозы, перыяд рызыкі, адытыўныя або сінергізмічныя фактары);
е) магчымасць прадухіліць (прадказальнасць рызыкі, наяўнасць устаноўленых фактараў рызыкі, якія могуць быць мінімізаваны пры дапамозе руцінных або дадатковых мер мінімізацыі рызыкі, апрача фарміравання ў цэлым дасведчанасці адносна рызыкі шляхам уключэння інфармацыі ў агульную характарыстыку лекавага прэпарату або інструкцыю па медыцынскім прымяненні, а таксама магчымасць выяўлення рызыкі на пачатковым этапе рэалізацыі, што можа дазволіць знізіць сур’ёзнасць непажаданай рэакцыі);
ж) уплыў на суадносіны «карысць – рызыка» лекавага прэпарату;
з) уздзеянне на грамадскае здароўе (здароўе насельніцтва) (напрыклад, абсалютную рызыку ў адносінах да памеру мэтавай папуляцыі і, адпаведна, фактычная колькасць падвержаных неспрыяльнаму ўздзеянню асоб або агульны вынік уздзеяння на ўзроўні агульнай папуляцыі).
285. Інфармацыя аб адсутнай інфармацыі ўключае ў сябе наступныя даныя:
а) найменне адсутнай інфармацыі (з выкарыстаннем тэрміналогіі MedDRA (калі прымяняльна));
б) абгрунтаванне меркавання аб адрозненні профілю бяспекі ў частцы адсутнай інфармацыі ад профілю бяспекі, характэрнага для агульнай мэтавай папуляцыі;
в) апісанне папуляцыі, для якой патрабуецца атрыманне дадатковых даных па характарыстыцы профілю бяспекі, або апісанне чаканай рызыкі ў нявывучанай частцы папуляцыі, у залежнасці ад сітуацыі.
Модуль CVIII «Абагульненая 
інфармацыя аб праблемах бяспекі»
286. У модулі CVIII плана кіравання рызыкамі ўказваецца абагульненая інфармацыя аб вызначаемых праблемах па бяспецы, якія класіфікуюцца па наступных катэгорыях:
а) важная ідэнтыфікаваная рызыка;
б) важная патэнцыяльная рызыка;
в) адсутная інфармацыя.
Частка III «План па фармаканаглядзе»
287. Мэтай плана па фармаканаглядзе з’яўляецца прадстаўленне агляду і абгрунтаванне запланаваных трымальнікам рэгістрацыйнага пасведчання дзеянняў па далейшай характарыстыцы праблем па бяспецы, уключаных у спецыфікацыю па бяспецы. План па фармаканаглядзе ўяўляе сабой структураваны план, распрацаваны з мэтай:
[bookmark: _Hlk36231571]а) вывучэння патэнцыяльнай рызыкі для пацвярджэння рызыкі ў якасці ідэнтыфікаванай або выключэння з пераліку праблем па бяспецы;
б) далейшай характарыстыкі праблем па бяспецы (уключаючы ступень цяжкасці, частату і фактары рызыкі);
в) вызначэння метадаў атрымання адсутнай інфармацыі;
г) ацэнкі эфектыўнасці мер мінімізацыі рызыкі.
288. План па фармаканаглядзе не павінен уключаць мерапрыемствы, накіраваныя на зніжэнне, прадухіленне або кіраванне рызыкамі. Гэтыя мерапрыемствы павінны быць прадстаўлены ў частцы V плана кіравання рызыкамі.
289. План па фармаканаглядзе павінен быць арыентаваны на праблемы па бяспецы, абагульненыя ў модулі CVIII спецыфікацыі па бяспецы плана кіравання рызыкамі, і павінен быць суразмераны карысці і рызыкам лекавага прэпарату. Пры наяўнасці сумненняў трымальнікам рэгістрацыйных пасведчанняў неабходна правесці папярэднія кансультацыі з упаўнаважаным органам дзяржавы-члена ў рамках працэдуры навуковага кансультавання адносна неабходнасці дадатковых мер па фармаканаглядзе, іх асноўных этапаў і тэрмінаў выканання.
290. Дзейнасць па фармаканаглядзе падраздзяляецца на руцінныя мерапрыемствы па фармаканаглядзе і дадатковыя мерапрыемствы па фармаканаглядзе.
Руцінныя мерапрыемствы па фармаканаглядзе
291. Руцінныя мерапрыемствы па фармаканаглядзе ўяўляюць сабой комплекс асноўных мерапрыемстваў, якія павінны рэгулярна выконвацца трымальнікам рэгістрацыйнага пасведчання ў дачыненні да ўсіх лекавых сродкаў з мэтах забеспячэння выканання патрабаванняў заканадаўства дзяржаў-членаў у сферы фармаканагляду. Выяўленне сігналаў як часткі руцінных мерапрыемстваў па фармаканаглядзе з’яўляецца важным элементам работы па ўстанаўленні новых рызык усіх лекавых прэпаратаў. Майстар-файл сістэмы фармаканагляду ўтрымлівае падрабязную інфармацыю аб руцінных мерапрыемствах па фармаканаглядзе трымальнікаў рэгістрацыйных пасведчанняў, таму дубліраваць гэту інфармацыю ў плане кіравання рызыкамі не патрабуецца.
292. Упаўнаважаны орган дзяржавы-члена мае права прапанаваць трымальніку рэгістрацыйнага пасведчання дапоўніць дзеючыя працэдуры збору, верыфікацыі, ацэнкі і прадстаўлення інфармацыі аб непажаданых рэакцыях, якія ажыццяўляюцца ў рамках спантаннага рэпарціравання. У выпадку калі будзе рэкамендавана абмежавацца зборам структураваных дадатковых даных па выніках выконваемай у рамках руціннай клінічнай практыкі ацэнкі стану пацыента, у якога развілася непажаданая рэакцыя, гэта дзейнасць будзе разглядацца як руцінная. У гэтым выпадку ў гэтым раздзеле плана кіравання рызыкамі трымальнік рэгістрацыйнага пасведчання прыводзіць тлумачэнне па змяненнях у руцінных мерапрыемствах па фармаканаглядзе, унесеных згодна з прапановамі ўпаўнаважанага органа дзяржавы-члена.
293. У выпадку калі ўпаўнаважаны орган рэкамендуе ўключыць прадстаўленне ўзораў тканак або крыві ў пэўную клінічную лабараторыю для ацэнкі дадатковых параметраў (напрыклад, вызначэнне антыцелаў), якая не выконваецца ў рамках руціннай клінічнай практыкі, гэта дзейнасць павінна разглядацца як дадатковае мерапрыемства па фармаканаглядзе.
294. Гэты раздзел плана кіравання рызыкамі павінен уключаць у сябе апісанне толькі той часткі руціннай дзейнасці па фармаканаглядзе, якая выходзіць за межы выконваемых мерапрыемстваў па рабоце з паведамленнямі аб непажаданых рэакцыях і выяўленні сігналу.
Спецыяльныя апытальнікі па наступным 
зборы інфармацыі аб непажаданых рэакцыях
295. Калі для выканання руцінных мерапрыемстваў па фармаканаглядзе ад трымальніка рэгістрацыйнага пасведчання патрабуецца (або сам ён плануе) скласці спецыяльныя апытальнікі для атрымання структураванай інфармацыі аб выяўленых падазраваных непажаданых рэакцыях, якія ўяўляюць асаблівы інтарэс, неабходна апісаць выкарыстанне ўказаных матэрыялаў у рамках руцінных мерапрыемстваў па фармаканаглядзе і прадставіць праекты даных апытальнікаў у дадатку № 4 да плана кіравання рызыкамі. Выкарыстанне спецыяльных апытальнікаў па наступным зборы інфармацыі аб непажаданых рэакцыях датычыцца руцінных мерапрыемстваў па фармаканаглядзе.
296. Без урону для арыгінальнасці фармату апытальнік, які выкарыстоўваецца рознымі трымальнікамі рэгістрацыйнага пасведчання для адной і той жа непажаданай з’явы, павінен быць як мага больш супастаўным, каб забяспечыць фарміраванне ўзгодненых даных для выканання ацэнкі і прыняцця рэгулятарных рашэнняў пры адначасовым зніжэнні нагрузкі на спецыялістаў сістэмы аховы здароўя. Зыходзячы з гэтага, трымальнікам рэгістрацыйнага пасведчання неабходна прадастаўляць для азнаямлення і выкарыстання існуючыя спецыяльныя апытальнікі па запыце іншым трымальнікам рэгістрацыйнага пасведчання.
Іншыя віды руціннай дзейнасці 
па фармаканаглядзе
297. Гэты раздзел плана кіравання рызыкамі павінен уключаць у сябе апісанне іншых відаў руціннай дзейнасці па фармаканаглядзе (напрыклад, праграму ўзмоцненага пасіўнага маніторынгу, аналіз назіраных даных у параўнанні з чаканымі, кумулятыўныя агляды непажаданых з’яў асаблівага інтарэсу).
Дадатковыя мерапрыемствы 
па фармаканаглядзе
298. У гэтым раздзеле плана кіравання рызыкамі трымальнік рэгістрацыйнага пасведчання апісвае запланаваныя дадатковыя мерапрыемствы па фармаканаглядзе з падрабязным указаннем, якая інфармацыя павінна быць сабрана, з мэтай наступнай больш дакладнай ацэнкі суадносін «карысць – рызыка». Трымальнік рэгістрацыйнага пасведчання павінен ацаніць сітуацыі, у якіх патрабуецца прыняцце дадатковых мер па фармаканаглядзе з прычыны немагчымасці дасягнення мэты па належнай ацэнцы і вывучэнні рызыкі пры дапамозе руцінных метадаў фармаканагляду.
299. Да дадатковых мерапрыемстваў па фармаканаглядзе адносіцца дзейнасць па фармаканаглядзе, якая не з’яўляецца руціннай. Гэта дзейнасць уключае ў сябе даклінічныя даследаванні, клінічныя даследаванні і неінтэрвенцыйныя даследаванні, у тым ліку працяглае наступнае назіранне за пацыентамі, якія прымалі ўдзел у клінічным даследаванні, або кагортнае даследаванне па ацэнцы бяспекі лекавага прэпарату пры працяглым прымяненні. У выпадку ўзнікнення сумненняў адносна неабходнасці выканання дадатковых мерапрыемстваў па фармаканаглядзе трымальнік рэгістрацыйнага пасведчання можа звярнуцца з запытам аб кансультацыі па гэтым пытанні ва ўпаўнаважаны орган дзяржавы-члена ў рамках працэдуры навуковага кансультавання.
300. Даследаванні ў плане па фармаканаглядзе павінны быць накіраваны на ідэнтыфікацыю і характарыстыку рызык, збор дадатковых даных па аспектах адсутнай інфармацыі або ацэнку эфектыўнасці дадатковых мер мінімізацыі рызыкі.
301. Пратаколы даследаванняў могуць уключацца ў абнаўленне плана кіравання рызыкамі толькі ў выпадках, калі гэтыя даследаванні былі ўключаны ў план па фармаканаглядзе і запытаны ўпаўнаважаным органам. Агляд і адобраныя пратаколы даследаванняў, уключаных у план па фармаканаглядзе, павінны быць прадстаўлены ў частцы Б дадатку № 3 да плана кіравання рызыкамі, указанага ў пунктах 334 і 335 гэтых Правіл (пры дапамозе электронных адсылак або спасылак на пратакол, уключаны ў іншы раздзел электроннага рэгістрацыйнага дасье). Іншыя пратаколы даследаванняў катэгорыі 3, указанай у пункце 304 гэтых Правіл, прадстаўленыя толькі для інфармацыі, таксама могуць быць уключаны ў частку В дадатку № 3 да плана кіравання рызыкамі, указанага ў пунктах 336 і 337 гэтых Правіл. Пасля прадстаўлення заключнай справаздачы для ацэнкі ва ўпаўнаважаны орган пратаколы завершаных даследаванняў падлягаюць выключэнню з дадатку № 3 да плана кіравання рызыкамі і даследаванні выключаюцца з плана па фармаканаглядзе.
302. Трымальнікі рэгістрацыйных пасведчанняў могуць прадстаўляць ва ўпаўнаважаныя органы дзяржаў-членаў пратаколы пострэгістрацыйных даследаванняў па бяспецы для атрымання навуковай кансультацыі.
Зводная табліца па дадатковых 
мерапрыемствах па фармаканаглядзе
303. У гэтым раздзеле плана кіравання рызыкамі апісваецца дзейнасць па фармаканаглядзе, накіраваная на выяўленне і характарыстыку рызык, звязаных з прымяненнем лекавага прэпарату. Некаторыя віды гэтай дзейнасці могуць быць абавязковай умовай рэгістрацыі, паколькі з’яўляюцца або ключавымі для суадносін «карысць – рызыка» лекавага прэпарату (абазначаюцца як даследаванні катэгорыі 1 у плане па фармаканаглядзе), ці асаблівымі абавязацельствамі ў кантэксце ўмоўнай рэгістрацыі на выключных умовах (абазначаюцца як даследаванні катэгорыі 2 у плане па фармаканаглядзе). Калі ўстаноўленыя ўмовы або абавязацельства ўяўляюць сабой неінтэрвенцыйнае даследаванне па бяспецы, выкананне гэтага даследавання падлягае кантролю з боку ўпаўнаважанага органа і пры планаванні і правядзенні даследавання трымальнікам рэгістрацыйнага пасведчання павінна быць забяспечана выкананне патрабаванняў, указаных у раздзеле X гэтых Правіл.
304. У плане кіравання рызыкамі могуць быць запатрабаванымі іншыя даследаванні для вывучэння праблемы бяспекі або для ацэнкі эфектыўнасці мерапрыемстваў па мінімізацыі рызык. Такія даследаванні, уключаныя ў план па фармаканаглядзе, таксама маюць юрыдычныя падставы (абазначаюцца як даследаванні катэгорыі 3 у плане па фармаканаглядзе). Зводная табліца па дадатковых мерапрыемствах па фармаканаглядзе павінна забяспечваць зразумеласць для ўсіх зацікаўленых бакоў у дачыненні да таго, да якой катэгорыі ў адпаведнасці з пунктам 303 гэтых Правіл і гэтым пунктам адносіцца мерапрыемства ў плане па фармаканаглядзе (умова рэгістрацыі, вызначанае абавязацельства або даследаванне неабходна для далейшага вывучэння праблемы бяспекі або для ацэнкі эфектыўнасці мерапрыемстваў па мінімізацыі рызык, статусу (абавязковае або юрыдычна абгрунтаванае), тып даследавання (інтэрвенцыйнае або неінтэрвенцыйнае)). Пры правядзенні інтэрвенцыйных даследаванняў неабходна кіравацца патрабаваннямі Правіл належнай клінічнай практыкі.
305. План кіравання рызыкамі ўзноўленых лекавых прэпаратаў павінен адлюстроўваць неабходнасць выканання даследаванняў па фармаканаглядзе ў выпадку, калі такая неабходнасць ёсць па стане на момант рэгістрацыі. У пэўных выпадках пострэгістрацыйныя даследаванні бяспекі для рэферэнтнага лекавага прэпарату, якія выконваюцца або плануюцца, могуць быць запатрабаванымі і для ўзноўленага лекавага прэпарату (напрыклад, калі неабходна ўключыць у гэта даследаванне большую колькасць пацыентаў або ўсіх пацыентаў, якім назначаецца лячэнне рэферэнтным або ўзноўленым лекавым прэпаратам). У выпадках, калі гэта прымяняльна, вітаецца правядзенне сумесных пострэгістрацыйных даследаванняў бяспекі (напрыклад, пры ўкараненні рэгістра або пры вызначэнні патрабавання па правядзенні гэтага даследавання для ўсіх зарэгістраваных лекавых прэпаратаў з пэўным дзейным рэчывам і тых, якія прымяняюцца па пэўных паказаннях).
Частка IV плана кіравання рызыкамі 
«План пострэгістрацыйных даследаванняў эфектыўнасці»
306. Гэты раздзел плана кіравання рызыкамі павінен уключаць у сябе пералік пострэгістрацыйных даследаванняў эфектыўнасці, якія з’яўляюцца асаблівымі абавязацельствамі або ўмовай пры рэгістрацыі. У выпадку адсутнасці ў трымальніка рэгістрацыйнага пасведчання асаблівых абавязацельстваў пры рэгістрацыі частка IV плана кіравання рызыкамі можа не запаўняцца.
Частка V «Меры мінімізацыі рызык 
(уключаючы ацэнку эфектыўнасці мер мінімізацыі рызык)»
307. У адпаведнасці са спецыфікацыяй па бяспецы трымальнік рэгістрацыйнага пасведчання павінен ацаніць, якія мерапрыемствы па мінімізацыі рызык неабходныя ў дачыненні да кожнай праблемы па бяспецы. План па мінімізацыі рызык павінен уключаць у сябе падрабязную інфармацыю аб мерапрыемствах па мінімізацыі рызык, якія павінны быць праведзены з мэтай змяншэння рызык, звязаных з кожнай з устаноўленых праблем па бяспецы.
308. Для аналагічных дзейных рэчываў, якія ўтрымліваюцца ў розных лекавых прэпаратах з істотна адрознымі паказаннямі да прымянення або мэтавымі папуляцыямі, уяўляецца мэтазгоднай распрацоўка індывідуальных планаў па мінімізацыі рызык для кожнага з прэпаратаў. Гэта значыць для лекавых прэпаратаў, паказанні да прымянення якіх адносяцца да розных сфер медыцыны і звязаны з рознымі праблемамі бяспекі, або для лекавых прэпаратаў, у выніку прымянення якіх рызыкі адрозніваюцца ў залежнасці ад мэтавай папуляцыі, або для лекавых прэпаратаў з розным прававым статусам для водпуску абгрунтаваным з’яўляецца распрацоўка індывідуальных планаў мінімізацыі рызыкі.
309. Меры мінімізацыі рызык могуць складацца з руцінных мер мінімізацыі рызык і дадатковых мер мінімізацыі рызык. Усе меры мінімізацыі рызык павінны мець дакладна абазначаную мэту.
310. Трымальнікамі рэгістрацыйных пасведчанняў павінна выконвацца перыядычная ацэнка неабходнасці працягу выканання ўстаноўленых мер мінімізацыі рызыкі, а таксама выконвацца ацэнка іх эфектыўнасці. Дадатковыя меры мінімізацыі рызыкі і ацэнка эфектыўнасці мер мінімізацыі рызыкі падрабязна апісаны ў раздзеле XII гэтых Правіл.
Руцінныя меры мінімізацыі рызык
311. Руцінныя меры мінімізацыі рызык уключаюць у сябе мерапрыемствы (дзеянні), якія праводзяцца ў дачыненні да кожнага лекавага прэпарату. Прымяненне руцінных мер распаўсюджваецца на:
агульную характарыстыку лекавага прэпарату і інструкцыю па медыцынскім прымяненні;
маркіроўку лекавага прэпарату;
памеры ўпакоўкі;
катэгорыю водпуску лекавага прэпарату.
Неабходна ўлічваць, што форма выпуску лекавага прэпарату таксама можа іграць важную ролю ў мінімізацыі рызык лекавага прэпарату.
Агульная характарыстыка лекавага прэпарату 
і інструкцыя па медыцынскім прымяненні
312. Агульная характарыстыка лекавага прэпарату і інструкцыя па медыцынскім прымяненні з’яўляюцца важнымі інструментамі мінімізацыі рызык, паколькі ўяўляюць сабой кантраляваны і стандартызаваны фармат інфармавання медыцынскіх і фармацэўтычных работнікаў, а таксама пацыентаў аб лекавым прэпараце.
313. Агульная характарыстыка лекавага прэпарату і інструкцыя па медыцынскім прымяненні забяспечваюць інфармаванне адносна рэкамендацый па руцінных мерах мінімізацыі рызык, гэта інфармацыя ўключае 2 тыпы рэкамендацый:
руціннае інфармаванне аб рызыцы заснавана на інфармацыі, уключанай у падраздзел 4.8 раздзела 4 агульнай характарыстыкі лекавага прэпарату і інструкцыі па медыцынскім прымяненні, накіравана на інфармаванне спецыялістаў сістэмы аховы здароўя і пацыентаў адносна непажаданых эфектаў лекавага прэпарату з мэтай забеспячэння магчымасці прыняцця рашэння адносна лячэння з улікам даных па профілі бяспекі;
руцінныя меры мінімізацыі рызыкі ўключаюць у сябе пэўныя клінічныя мерапрыемствы, накіраваныя на прадухіленне або зніжэнне рызыкі, і адлюстраваны пераважна ў падраздзелах 4.2 і 4.4 раздзела 4 агульнай характарыстыкі лекавага прэпарату, але могуць таксама закранаць падраздзелы 4.1, 4.3, 4.5–4.7 і 4.9 раздзела 4 агульнай характарыстыкі лекавага прэпарату, а таксама раздзелы 2 і 3 інструкцыі па медыцынскім прымяненні. Асаблівыя ўказанні і меры засцярогі ў агульнай характарыстыцы лекавага прэпарату, накіраваныя на мінімізацыю рызыкі, уключаюць у сябе ў тым ліку наступную інфармацыю:
выкананне пэўных даследаванняў перад пачаткам лячэння;
маніторынг лабараторных параметраў падчас лячэння;
маніторынг пэўных сімптомаў і параметраў, адметных для выяўлення рызыкі;
карэкціроўка дозы або спыненне лячэння пры ўзнікненні непажаданых з’яў або змяненні лабараторных параметраў;
выкананне працэдуры паскоранай элімінацыі лекавага прэпарату пасля перапынення лячэння;
рэкамендацыі па кантрацэпцыі;
забарона адначасовага прымянення іншых лекавых прэпаратаў;
уздзеянне на фактары рызыкі, якія могуць прывесці да непажаданай рэакцыі пры прымяненні лекавага прэпарату;
рэкамендацыі аб працяглым наступным клінічным назіранні для выяўлення на ранніх стадыях адтэрмінаваных непажаданых рэакцый.
Памер упакоўкі
314. Планаванне памеру ўпакоўкі, які дазваляе абмежаваць даступную колькасць дазіраваных адзінак лекавага прэпарату ў адной упакоўцы, з’яўляецца адной з руцінных мер мінімізацыі рызык. Пры абмежаванні колькасці адзінак выпісанага лекавага прэпарату пацыент вымушаны звяртацца да лечачага ўрача праз меншыя прамежкі часу, што павышае магчымасць выканання кантролю яго стану і скарачае час яго знаходжання без адпаведнага назірання. Выпуск упакоўкі на невялікую колькасць дазіраваных адзінак (у асобых выпадках – на адну дазіраваную адзінку) таксама можа быць карысны ў выпадку, калі адной з асноўных рызык лічыцца перадазіроўка.
Катэгорыя водпуску лекавага прэпарату
315. Катэгорыя водпуску лекавага прэпарату, пры якой уводзіцца кантроль умоў яго водпуску насельніцтву, можа дапамагчы знізіць рызыкі, звязаныя з выкарыстаннем такога лекавага прэпарату або яго няправільным прымяненнем. Гэта дасягаецца рэгуляваннем умоў, пры якіх лекавы прэпарат можа быць назначаны, або ўмоў, пры якіх пацыент можа атрымаць лекавы прэпарат.
316. У рэгістрацыйнае пасведчанне неабходна ўключыць падрабязную інфармацыю аб любых умовах, абмежаваннях дыстрыб’юцыі або выкарыстанні лекавага прэпарату, уключаючы ўмовы, пры якіх лекавы прэпарат можа стаць даступным для пацыентаў (катэгорыю водпуску лекавага прэпарату). Гэты статус уключае ў сябе інфармацыю аб тым, падлягае лекавы прэпарат водпуску па рэцэпце або водпуску без рэцэпта. Ён таксама можа абмяжоўваць месцы распаўсюджвання лекавага прэпарату (напрыклад, абмежаваны парадак водпуску). У дачыненні да лекавых прэпаратаў, набыць якія можна толькі па рэцэпце, неабходна ўвесці дадатковыя ўмовы, а менавіта вызначыць лекавыя прэпараты, якія можна набыць толькі па спецыяльным рэцэпце.
Дадатковыя меры мінімізацыі рызык
317. Дадатковыя меры мінімізацыі рызык павінны быць прапанаваны, калі ўвядзенне такіх мер з’яўляецца неабходным для забеспячэння бяспечнага і эфектыўнага выкарыстання лекавага прэпарату. Неабходнасць працягу выканання дадатковых мер павінна перыядычна пераглядацца.
318. Дадатковыя меры мінімізацыі рызык пасля іх узгаднення з упаўнаважаным органам дзяржаў-членаў становяцца ўмовай для атрымання рэгістрацыйнага пасведчання або захавання рэгістрацыйнага статусу. У адпаведных выпадках поўная інфармацыя аб дадатковых мерах мінімізацыі рызык павінна быць прадстаўлена ў дадатку № 6 да плана кіравання рызыкамі.
Ацэнка эфектыўнасці мер мінімізацыі рызык
319. На этапах абнаўлення плана кіравання рызыкамі план па мінімізацыі рызык павінен уключаць у сябе інфармацыю аб ацэнцы ўздзеяння рэалізуемых дадатковых мер мінімізацыі рызык на асноўныя параметры, якія вызначаюць эфектыўнасць гэтых мерапрыемстваў. У выпадках, калі гэта прымяняльна, гэта інфармацыя павінна быць прадстаўлена па кожнай дзяржаве-члену.
320. Калі прымяняльна, у гэты раздзел неабходна ўключаць абмеркаванне вынікаў любой выкананай спецыяльнай ацэнкі мер мінімізацыі рызык. У выпадку выяўлення неэфектыўнасці канкрэтнай стратэгіі мінімізацыі рызык або вызначэння, што рэалізацыя выкарыстоўваемай стратэгіі звязана з празмернай нагрузкай для пацыентаў або сістэмы аховы здароўя, трымальніку рэгістрацыйнага пасведчання неабходна разгледзець альтэрнатыўныя віды мер мінімізацыі рызык. Трымальнік рэгістрацыйнага пасведчання павінен ацаніць і пракаменціраваць у плане кіравання рызыкамі неабходнасць увядзення дадатковых або іншых мер мінімізацыі рызык па кожнай праблеме па бяспецы або зыходзячы з выкананай ацэнкі меры па мінімізацыі рызык (дадатковыя) могуць быць выключаны з плана (напрыклад, калі меры па мінімізацыі рызыкі сталі часткай стандартнай клінічнай практыкі). У пэўных выпадках у выніку ацэнкі стратэгіі можа быць зроблены вывад, што меры мінімізацыі рызык не могуць кантраляваць рызыкі ў патрэбным аб’ёме для забеспячэння прымянення лекавага прэпарату пры перавышэнні карысці над рызыкай, што азначае неабходнасць адклікання лекавага прэпарату з рынку або абмежавання яго прымянення толькі той падгрупай пацыентаў, у дачыненні да якой карысць пераважвае рызыкі.
321. У выпадку калі выкананне ацэнкі эфектыўнасці мер мінімізацыі рызык з’яўляецца патрабаваннем або ўмовай з боку ўпаўнаважанага органа, гэтыя меры ўключаюцца ў план па фармаканаглядзе.
322. Маніторынг эфектыўнасці мер мінімізацыі рызык апісаны ў частцы XII гэтых Правіл.
План па мінімізацыі рызык
323. У гэтым раздзеле ў дачыненні да кожнай праблемы бяспекі, уключанай у спецыфікацыю па бяспецы, павінна быць прадстаўлена наступная інфармацыя па мерах мінімізацыі рызык:
а) руцінныя меры мінімізацыі рызык, уключаючы падрабязную інфармацыю аб тым, ці прадугледжваецца толькі ўключэнне ў агульную характарыстыку лекавага прэпарату і інструкцыю па медыцынскім прымяненні адпаведных рэкамендацый і інфармацыі, або плануюцца іншыя руцінныя мерапрыемствы па мінімізацыі рызык;
б) дадатковыя меры мінімізацыі рызык (пры неабходнасці), уключаючы задачы па кожным дадатковым мерапрыемстве, абгрунтаванне неабходнасці і спосаб ацэнкі эфектыўнасці дадатковых мер мінімізацыі рызык.
Рэзюмэ плана мінімізацыі рызык
324. У гэтым раздзеле павінна быць прадстаўлена табліца з пералікам руцінных і дадатковых мер мінімізацыі рызык у адпаведнасці з вызначанымі спецыфікацыяй па бяспецы праблемамі бяспекі (напрыклад, нумар раздзела агульнай характарыстыкі лекавага прэпарату, у якім прадугледжаны руцінныя меры мінімізацыі рызыкі, або пералік адукацыйных матэрыялаў).
Частка VI «Рэзюмэ плана кіравання рызыкамі»
325. Рэзюмэ плана кіравання рызыкамі для кожнага лекавага прэпарату павінна быць даступна грамадскасці. Рэзюмэ павінна ўключаць у сябе ключавыя элементы плана кіравання рызыкамі з асаблівым вылучэннем мер мінімізацыі рызык. Упаўнаважанымі органамі павінна быць забяспечана публікацыя рэзюмэ адобраных планаў кіравання рызыкамі на сайце ўпаўнаважанага органа ў сетцы Інтэрнэт.
326. Рэзюмэ плана кіравання рызыкамі павінна своечасова абнаўляцца па меры ўнясення ў гэты план важных змяненняў. Змяненні, якія ўносяцца ў план кіравання рызыкамі, ацэньваюцца як важныя ў выпадку, калі яны закранаюць:
а) новыя важныя ідэнтыфікаваныя або патэнцыяльныя рызыкі або важныя змяненні ў пераліку праблем па бяспецы або выключэнні звестак з яго;
б) уключэнне або выключэнне дадатковых мер мінімізацыі рызык або руцінных мер мінімізацыі рызык, якія прадугледжваюць выкананне асаблівых клінічных мерапрыемстваў для кіравання рызыкамі;
в) істотныя змяненні плана па фармаканаглядзе (напрыклад, дапаўненне плана новымі даследаваннямі або завяршэнне выконваемых даследаванняў).
327. Паколькі рэзюмэ плана кіравання рызыкамі прызначана для шырокай аўдыторыі, інфармацыя ў гэтым раздзеле павінна быць выкладзена даступнай мовай. Аднак гэта не азначае, што неабходна пазбягаць спецыялізаваных тэрмінаў. Дакумент павінен дакладна растлумачыць яго мэту і тое, як ён суадносіцца з іншай інфармацыяй, у прыватнасці з інфармацыяй аб лекавым прэпараце (гэта значыць з агульнай характарыстыкай лекавага прэпарату, інструкцыяй па медыцынскім прымяненні і маркіроўкай).
328. Рэзюмэ плана кіравання рызыкамі павінна адпавядаць інфармацыі, прадстаўленай у модулях CVII, CVIII часткі II і частках III–V плана кіравання рызыкамі, і павінна ўтрымліваць наступную інфармацыю:
а) найменне лекавага прэпарату і мэты, для якіх адобрана яго прымяненне;
б) сціслая характарыстыка праблем бяспекі і адсутнай інфармацыі;
в) руцінныя і дадатковыя меры мінімізацыі рызык;
г) дадатковыя мерапрыемствы па фармаканаглядзе.
Частка VII «Дадаткі да плана кіравання рызыкамі»
329. Калі план кіравання рызыкамі прымяняецца ў дачыненні да двух і больш лекавых прэпаратаў, мяркуецца, што дадаткі будуць мець дачыненне да ўсіх лекавых прэпаратаў. Неабходна асабліва падкрэсліць канкрэтныя аспекты, непрымяняльныя да ўсіх лекавых прэпаратаў у плане кіравання рызыкамі (напрыклад, форма наступнага збору інфармацыі аб непажаданай рэакцыі ў дадатку № 4 да плана кіравання рызыкамі можа быць прымяняльная толькі да лекавых прэпаратаў, якія ўтрымліваюць актыўнае рэчыва, якое мае прычынна-выніковую сувязь з рэакцыяй). План кіравання рызыкамі павінен утрымліваць дадаткі, прыведзеныя ніжэй (калі прымяняльна).
Дадатак № 1 «Электронны выгляд плана 
кіравання рызыкамі»
330. Дадатак № 1 да плана кіравання рызыкамі ўяўляе сабой структураваны электронны файл плана кіравання рызыкамі, які не патрабуецца падаваць у складзе рэгістрацыйнага дасье лекавага прэпарату. Дадатак № 1 у выглядзе электроннага файла павінен быць прадстаўлены ў фармаце, які адпавядае Патрабаванням да электроннага выгляду заяў і дакументаў рэгістрацыйнага дасье, што прадстаўляюцца пры ажыццяўленні рэгістрацыі і экспертызы лекавых прэпаратаў для медыцынскага прымянення, зацверджаных Рашэннем Калегіі Еўразійскай эканамічнай камісіі ад 30 чэрвеня 2017 г. № 79. Гэты дадатак можа быць незапоўнены.
Дадатак № 2 «Абагульненыя даныя па даследаваннях 
плана па фармаканаглядзе, якія плануюцца, выконваюцца 
і завершаны, у таблічнай форме»
331. Гэты дадатак павінен утрымліваць у таблічнай форме наступную інфармацыю па даследаваннях, уключаных у план па фармаканаглядзе (згодна з бягучай або папярэдняй версіі плана кіравання рызыкамі, даследаваннямі катэгорый 1, 2 і 3):
а) даследаванні, якія плануюцца і выконваюцца, уключаючы мэты, праблемы бяспекі, а таксама запланаваныя тэрміны прадстаўлення прамежкавых і канчатковых вынікаў;
б) завершаныя даследаванні, у тым ліку мэты, праблемы бяспекі, і дата прадстаўлення вынікаў ва ўпаўнаважаныя органы (выкананае, запланаванае прадстаўленне або ўказанне прычыны непрадстаўлення вынікаў).
Дадатак № 3 «Пратаколы даследаванняў плана 
па фармаканаглядзе, якія прапануюцца, выконваюцца і завершаны»
332. У дадатак № 3 да плана кіравання рызыкамі не патрабуецца ўключаць пратаколы даследаванняў, якія не былі прызначаны ўпаўнаважаным органам дзяржавы-члена і не былі ўключаны ў план па фармаканаглядзе. Гэты дадатак можа ўключаць у сябе электронную спасылку на іншыя модулі дасье электроннага рэгістрацыйнага дасье ў выпадку прадстаўлення гэтых пратаколаў і плана кіравання рызыкамі адначасова з электронным агульным тэхнічным дакументам. У выпадку прадстаўлення плана кіравання рызыкамі не ў складзе электроннага рэгістрацыйнага дасье ў гэты дадатак павінны быць уключаны пратаколы даследаванняў, уключаных у план па фармаканаглядзе.
Частка А дадатку № 3 «Запытаныя пратаколы даследаванняў 
плана па фармаканаглядзе, якія прадстаўляюцца для ацэнкі ўпаўнаважанага органа пры абнаўленні версіі 
плана кіравання рызыкамі»
333. У выпадку калі запытваныя пратаколы павінны быць прадстаўлены для разгляду ўпаўнаважаным органам і трымальнік рэгістрацыйнага пасведчання плануе прадставіць пратакол даследавання для ацэнкі ва ўпаўнаважаны орган у рамках працэдуры прадстаўлення плана кіравання рызыкамі, частка А дадатку № 3 павінна ўключаць у сябе такі пратакол. У якасці альтэрнатыўнага варыянта пратакол даследавання можа быць разгледжаны ў рамках асаблівай працэдуры і пасля яго ўзгаднення павінен быць уключаны ў частку В гэтага дадатку. Парадак прадстаўлення пратакола даследавання павінен быць узгоднены з упаўнаважаным органам.
Частка Б дадатку № 3 «Запытаныя змяненні раней адобраных пратаколаў даследаванняў плана па фармаканаглядзе, 
якія прадстаўляюцца для ацэнкі ва ўпаўнаважаны орган 
пры абнаўленні версіі плана кіравання рызыкамі»
334. У выпадку калі ўпаўнаважаным органам былі запытаны для разгляду выпраўленні пратакола даследавання і трымальнік рэгістрацыйнага пасведчання плануе прадставіць змяненні пратакола даследавання ў рамках працэдуры прадстаўлення плана кіравання рызыкамі, частка Б дадатку № 3 павінна ўключаць у сябе абноўлены пратакол. У якасці альтэрнатыўнага варыянта папраўка да пратакола можа быць прадстаўлена ў рамках асаблівай працэдуры і пасля яе ўзгаднення павінна быць уключана ў частку В гэтага дадатку. Парадак прадстаўлення пратакола даследавання павінен быць узгоднены з упаўнаважаным органам.
335. Пасля ўзгаднення ўпаўнаважаным органам пратаколы даследаванняў з частак А або Б неабходна перанесці ў частку В гэтага дадатку з наступным абавязковым абнаўленнем плана кіравання рызыкамі.
Частка В дадатку № 3 «Адобраныя пратаколы выконваемых даследаванняў плана па фармаканаглядзе і канчатковыя 
пратаколы даследаванняў, якія не прадстаўляюцца 
для ацэнкі ўпаўнаважанага органа»
336. У частку В дадатку № 3 да плана кіравання рызыкамі павінны быць уключаны наступныя пратаколы:
а) поўныя пратаколы, якія раней былі ацэнены ўпаўнаважаным органам і ўзгоднены (гэта значыць не было запытана паўторнае прадстаўленне пратакола). Да пратакола неабходна прыкласці дакумент з указаннем наймення працэдуры, у рамках якой пратакол быў зацверджаны, і даты заключэння. Указанне наймення працэдуры можа ўключаць у сябе электронную адсылку або спасылку на іншыя модулі рэгістрацыйнага дасье лекавага прэпарату ў выпадку, калі раней пратаколы былі прадстаўлены ў яго складзе;
б) канчатковыя пратаколы іншых даследаванняў катэгорыі 3: пратаколы, якія не былі запытаны для разгляду ўпаўнаважаным органам і прадстаўлены трымальнікам рэгістрацыйнага пасведчання толькі для інфармавання.
337. Пратаколы завершаных даследаванняў неабходна выключыць з гэтага дадатку пасля таго, як канчатковыя справаздачы па выніках даследавання будуць прадстаўлены ва ўпаўнаважаны орган для ацэнкі.
Дадатак № 4 «Спецыяльныя формы наступнага збору 
інфармацыі аб непажаданых рэакцыях»
338. Гэты дадатак павінен уключаць у сябе ўсе формы наступнага збору інфармацыі аб непажаданых рэакцыях, якія выкарыстоўваюцца трымальнікам рэгістрацыйнага пасведчання для збору дадатковых даных па пэўных праблемах па бяспецы. Выкарыстанне форм наступнага збору інфармацыі, уключаных у гэты дадатак, павінна быць падрабязна апісана ў плане па фармаканаглядзе ў плане кіравання рызыкамі як кампанент руцінных мерапрыемстваў па фармаканаглядзе.
339. Формы наступнага збору інфармацыі, якія павінны быць уключаны ў гэты дадатак, могуць таксама называцца апытальнікамі па дадатковых даных аб непажаданых рэакцыях, формай збору даных аб непажаданых рэакцыях або формай наступнага збору даных аб непажаданых рэакцыях.
Дадатак № 5 «Пратаколы прапанаваных і выконваемых 
даследаванняў, уключаных у частку IV плана кіравання рызыкамі»
340. Гэты дадатак павінен уключаць у сябе адсылкі або спасылкі на іншыя часткі дасье электроннага рэгістрацыйнага дасье ў выпадку ўключэння пратакола даследавання эфектыўнасці ў электронны агульны тэхнічны дакумент або пратакол прызначанага даследавання эфектыўнасці, уключанага ў частку IV плана кіравання рызыкамі.
Дадатак № 6 «Падрабязная інфармацыя аб прапанаваных 
дадатковых мерах мінімізацыі рызык»
341. Калі прымяняльна, у гэты дадатак павінны быць уключаны прапанаваныя і ўзгодненыя (калі прымяняльна) праекты з асноўнай інфармацыяй, якая складае дадатковыя меры мінімізацыі рызык.

Дадатак № 7 «Іншыя дапаможныя даныя 
(уключаючы спасылачны матэрыял)»
342. Калі прымяняльна, каб пазбегнуць дубліравання матэрыялаў, прадстаўленых у якасці спасылак, гэты дадатак павінен уключаць у сябе адсылкі да электроннага рэгістрацыйнага дасье або спасылкі на іншыя дакументы, уключаныя ў іншыя модулі рэгістрацыйнага дасье.
Дадатак № 8 «Агляд змяненняў, унесеных 
у план кіравання рызыкамі»
343. У гэтым дадатку павінен быць прадстаўлены пералік усіх істотных змяненняў у плане кіравання рызыкамі ў храналагічным парадку. Інфармацыя павінна ўключаць у сябе сціслае апісанне змяненняў, дату і нумар версіі плана кіравання рызыкамі па ўсіх наступных змяненнях:
а) дабаўленне, выдаленне або змяненне класіфікацыйнага аднясення праблем па бяспецы;
б) дабаўленне або выдаленне даследаванняў з плана па фармаканаглядзе;
в) змяненне мерапрыемстваў у плане па мінімізацыі рызык у частцы мерапрыемстваў, якія прапаноўваюць пэўныя клінічныя меры для кіравання рызыкамі, або дадатковых мер мінімізацыі рызык.
[bookmark: _Hlk43216531]Дадатак № 9 «Інфармацыя аб адрозненнях планаў кіравання 
рызыкамі ў дзяржавах-членах ад дзеючай версіі 
плана кіравання рызыкамі»
344. Гэты дадатак прадстаўляецца пры наяўнасці адрозненняў інфармацыі ў плане кіравання рызыкамі ў дзяржавах-членах ад інфармацыі адпаведных раздзелаў дзеючай версіі плана кіравання рызыкамі. Апісанне ўказаных адрозненняў прадстаўляецца ў адпаведнасці з патрабаваннямі да фармату і структуры даных.
7. Узаемасувязь паміж планам кіравання рызыкамі 
і перыядычнай абнаўляльнай справаздачай па бяспецы
345. Асноўнымі пострэгістрацыйнымі дакументамі фармаканагляду з’яўляюцца план кіравання рызыкамі і перыядычная абнаўляльная справаздача па бяспецы. Галоўнай мэтай перыядычнай абнаўляльнай справаздачы па бяспецы з’яўляецца рэтраспектыўная інтэграваная пострэгістрацыйная ацэнка рызыкі і карысці, у той час як мэтай плана кіравання рызыкамі з’яўляюцца праспектыўнае прэ- і пострэгістрацыйнае кіраванне балансам рызыкі і карысці і планаванне. Такім чынам, даныя дакументы з’яўляюцца ўзаемадапаўняльнымі.
346. У выпадку калі перыядычная абнаўляльная справаздача па бяспецы і план кіравання рызыкамі прадстаўляюцца адначасова, план павінен адлюстроўваць заключэнне па профілі бяспекі і эфектыўнасці, зробленае ў перыядычнай абнаўляльнай справаздачы па бяспецы. Напрыклад, калі ў перыядычнай абнаўляльнай справаздачы па бяспецы зроблены вывад аб выяўленні новага сігналу і яго аднясенні да ліку важных ідэнтыфікаваных або важных патэнцыяльных рызык, гэта важная рызыка павінна быць уключана ў лік праблем па бяспецы ў абноўленую версію плана кіравання рызыкамі, якая прадстаўляецца адначасова з перыядычнай абнаўляльнай справаздачай па бяспецы. План па фармаканаглядзе і план па мінімізацыі рызык павінны ў гэтым выпадку быць адпаведным чынам абноўлены з адлюстраваннем прапаноў трымальніка рэгістрацыйнага пасведчання па далейшым вывучэнні гэтай праблемы па бяспецы і мерах мінімізацыі спалучанай рызыкі.
347. Інфармацыя павінна быць узгодненай, але можа адрознівацца па фармаце ў наступных раздзелах у перыядычнай абнаўляльнай справаздачы па бяспецы і плане кіравання рызыкамі:
а) модуль CIII «Клінічнае даследаванне ўздзеяння» часткі II плана кіравання рызыкамі і падраздзел 5.1 «Агульная колькасць пацыентаў, якія падвергліся ўздзеянню лекавага прэпарату ў клінічных даследаваннях» перыядычнай абнаўляльнай справаздачы па бяспецы;
б) модуль CV «Пострэгістрацыйны этап» часткі II плана кіравання рызыкамі і падраздзел 5.2 «Агульная колькасць пацыентаў, якія падвергліся ўздзеянню лекавага прэпарату, па даных яго прымянення на рынку» перыядычнай абнаўляльнай справаздачы па бяспецы;
в) модуль CVII «Ідэнтыфікаваныя і патэнцыяльныя рызыкі» часткі II плана кіравання рызыкамі і падраздзел 16.1 «Абагульняльная інфармацыя аб праблемах па бяспецы» перыядычнай абнаўляльнай справаздачы па бяспецы, модуль CVIII «Сціслая характарыстыка праблем бяспекі» часткі II плана кіравання рызыкамі і падраздзела 16.4 «Характарыстыка рызык» перыядычнай абнаўляльнай справаздачы па бяспецы;
г) раздзел «Ацэнка эфектыўнасці мерапрыемстваў па мінімізацыі рызык» часткі V плана кіравання рызыкамі і падраздзел 16.5 «Эфектыўнасць мер мінімізацыі рызыкі» перыядычнай абнаўляльнай справаздачы па бяспецы.
8. Сістэмы якасці і кіраванне запісамі
348. Нягледзячы на тое, што ў працэс напісання плана кіравання рызыкамі можа быць запрошана многа экспертаў, уся адказнасць за яго якасць, дакладнасць і навуковую цэласнасць ускладаецца на трымальніка рэгістрацыйнага пасведчання. Ён жа нясе адказнасць за абнаўленне плана кіравання рызыкамі, калі становіцца даступнай новая інфармацыя, і павінен прымяняць прынцыпы забеспячэння якасці, выкладзеныя ў раздзеле II гэтых Правіл. Трымальнік рэгістрацыйнага пасведчання павінен забяспечыць кантроль і дакументаванне працэдуры прадстаўлення плана кіравання рызыкамі ва ўпаўнаважаны орган з указаннем дат прадстаўлення і ўсіх значных змяненняў, унесеных у кожную версію плана кіравання рызыкамі. Гэтыя запісы, план кіравання рызыкамі і любыя дакументы, якія маюць дачыненне да інфармацыі ў рамках указанага плана, могуць падвергнуцца аўдыту і інспектаванню інспектарамі па фармаканаглядзе.
[bookmark: _Toc338771730]9. Патрабаванні да прадстаўлення плана кіравання рызыкамі
Патрабаванні да прадстаўлення плана кіравання рызыкамі для трымальнікаў рэгістрацыйнага пасведчання пры падачы 
заявы на рэгістрацыю лекавага прэпарату і прывядзенне 
ў адпаведнасць з патрабаваннямі Саюза
349. Пры падачы заявы на рэгістрацыю лекавага прэпарату і прывядзенні рэгістрацыйнага дасье лекавага прэпарату ў адпаведнасць з патрабаваннямі Саюза план кіравання рызыкамі з апісаннем сістэмы кіравання рызыкамі і рэзюмэ плана прадстаўляецца для ўсіх лекавых прэпаратаў, за выключэннем выпадкаў, указаных у пункце 350 гэтых Правіл.
Форма і мова прадстаўлення плана кіравання рызыкамі ў складзе рэгістрацыйнага дасье лекавага прэпарату павінны адпавядаць патрабаванням Правіл рэгістрацыі і экспертызы.
350. Пры падачы заявы на прывядзенне рэгістрацыйнага дасье лекавага прэпарату ў адпаведнасць з патрабаваннямі Саюза не патрабуецца прадстаўленне плана кіравання рызыкамі з апісаннем сістэмы кіравання рызыкамі і рэзюмэ плана для:
а) лекавага прэпарату, дзейнае рэчыва якога добра вывучана ў ходзе медыцынскага прымянення, пры гэтым прызнаны яго эфектыўнасць і прымальная ступень бяспекі і прайшло не менш за 10 гадоў з даты першага сістэматычнага і дакументаванага прымянення дзейнага рэчыва (дзейных рэчываў) гэтага лекавага прэпарату ў дзяржаве-члене, якая ажыццяўляе ацэнку заявы на прывядзенне ў адпаведнасць з патрабаваннямі Саюза і ў якой адсутнічае план кіравання рызыкамі на момант прывядзення рэгістрацыйнага дасье ў адпаведнасць з патрабаваннямі Саюза;
б) лекавага расліннага прэпарату, які адпавядае крытэрыям прадстаўлення спрошчанага дасье;
в) гомеапатычнага лекавага прэпарату, які адпавядае крытэрыям прадстаўлення спрошчанага дасье.
351. Выключэнні, указаныя ў пункце 350 гэтых Правіл, не прымяняюцца і план кіравання рызыкамі для ўказаных груп лекавых прэпаратаў павінен быць прадстаўлены ў наступных выпадках:
а) унясенне новага паказання для прымянення ў агульную характарыстыку лекавага прэпарату і інструкцыю па медыцынскім прымяненні;
[bookmark: _Hlk49198917]б) узнікненне праблемы бяспекі, якая аказвае ўплыў на суадносіны «карысць – рызыка»;
в) калі забеспячэнне прымянення лекавага прэпарату пры перавышэнні карысці над рызыкай патрабуе ўвядзення дадатковых мерапрыемстваў па фармаканаглядзе або дадатковых мер мінімізацыі рызык.
352. На пострэгістрацыйным этапе прадстаўленне абнаўлення плана кіравання рызыкамі або новага плана кіравання рызыкамі можа быць запатрабаваным у любы час на працягу жыццёвага цыкла лекавага прэпарату ў наступных выпадках:
а) па запыце ўпаўнаважанага органа пры ўзнікненні праблемы па бяспецы, якая аказвае ўплыў на суадносіны «карысць – рызыка»;
б) пры ўнясенні змяненняў у рэгістрацыйнае дасье, якія суправаджаюцца змяненнем пераліку праблем па бяспецы, або з’яўленнем новых дадатковых мерапрыемстваў па фармаканаглядзе, або неабходнасцю ўнясення змяненняў у мерапрыемствы па мінімізацыі рызык. Прадстаўленне абнаўлення плана кіравання рызыкамі можа быць запатрабавана ў выпадках унясення змяненняў у паказанні да прымянення, увядзення новай дазіраванай формы, новага спосабу ўвядзення, унясення змяненняў у працэс вытворчасці біятэхналагічных лекавых сродкаў.
Патрабаванні ў асаблівых сітуацыях
353. Пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье неабходна прадстаўляць усе часткі плана кіравання рызыкамі. Ва ўсіх іншых выпадках падачы заявы на рэгістрацыю лекавага прэпарату патрабаванні да зместу плана кіравання рызыкамі вызначаюцца зыходзячы з прынцыпу прапарцыянальнасці ідэнтыфікаванай і патэнцыяльнай рызыкі лекавага прэпарату, а таксама неабходнасці атрымання даных аб бяспецы на пострэгістрацыйным этапе, у сувязі з чым некаторыя часткі або модулі могуць быць выпушчаны пры ўмове, што ўпаўнаважаны орган дзяржавы-члена не прад’яўляе іншых патрабаванняў. Мінімальныя патрабаванні да прадстаўлення інфармацыі па частках плана кіравання рызыкамі прыведзены ў 
табліцы 2.

Табліца 2
Пералік частак плана кіравання рызыкамі пры падачы заявы 
на рэгістрацыю лекавага прэпарату для розных відаў лекавых прэпаратаў
	Від лекавага прэпарату
	План кіравання рызыкамі

	
	Частка I
	Частка II
	Частка III
	Частка IV
	Частка V
	Частка VI
	Частка VII

	
	
	Модуль CI
	Модуль CII
	Модуль CIII
	Модуль CIV
	Модуль CV
	Модуль CVI
	Модуль CVII
	Модуль CVIII
	
	
	
	
	

	Падача поўнага зместу 
модуляў 1–5 рэгістрацыйнага дасье
	+
	+
	+
	+
	+
	+
	+
	+
	+
	+
	+
	+
	+
	+

	Узноўлены лекавы прэпарат
	+
	
	
	
	
	
	
	‡
	+
	+
	*
	#
	+
	+

	Гібрыдны лекавы прэпарат
	+
	†
	
	†
	
	
	
	†
	+
	+
	+
	#
	+
	+

	Лекавы прэпарат з фіксаванай камбінацыяй – з новым дзейным рэчывам у саставе
	+
	§
	§
	§
	§
	§
	§
	+
	+
	+
	+
	+
	+
	+

	Лекавы прэпарат з фіксаванай камбінацыяй – новае дзейнае рэчыва ў саставе адсутнічае
	+
	
	†
	†
	
	
	
	‡
	+
	+
	*
	#
	+
	+

	Лекавы прэпарат з добра 
вывучаным медыцынскім 
прымяненнем
	+
	
	
	
	
	
	
	+
	+
	+
	+
	+
	+
	+

	Біяаналагічны (біяпадобны) лекавы прэпарат
	+
	
	+
	+
	+
	+
	+
	+
	+
	+
	+
	+
	+
	+



Заўвагі. 
1. Сімвал «+» азначае, што інфармацыя па гэтым раздзеле прадстаўляецца ў поўным аб’ёме патрабаванняў.
2. Сімвал «‡» азначае, што інфармацыя па гэтым раздзеле прадстаўляецца ў выпадку, калі рэферэнтны лекавы прэпарат не мае адобранага плана кіравання рызыкамі і рэзюмэ плана кіравання рызыкамі не апублікавана на сайце ўпаўнаважанага органа ў сетцы Інтэрнэт.
3. Сімвал «*» азначае, што інфармацыя па гэтым раздзеле прадстаўляецца ў выпадку, калі пострэгістрацыйныя даследаванні па ацэнцы эфектыўнасці прызначаны рэферэнтнаму лекаваму прэпарату.
4. Сімвал «#» азначае, што ў гэтым раздзеле можа быць прыведзена ўказанне аб адпаведнасці інфармацыі аб бяспецы ў агульнай характарыстыцы лекавага прэпарату і інструкцыі па медыцынскім прымяненні.
5. Сімвал «†» азначае, што патрабаванні да інфармацыі па гэтым раздзеле грунтуюцца на прынцыпе прапарцыянальнасці спалучаным рызыкам з улікам атрыманых новых даных аб бяспецы, а таксама магчымых адрозненняў з рэферэнтным прэпаратам.
6. Сімвал «§» азначае, што інфармацыя ў гэтым раздзеле павінна быць прадстаўлена больш падрабязным апісаннем і ацэнкай у дачыненні да новага дзейнага рэчыва на новае дзейнае рэчыва.


Падача заявы на рэгістрацыю 
ўзноўленага лекавага прэпарату
354. Пры падачы заявы на рэгістрацыю ўзноўленага лекавага прэпарату інфармацыя ў плане кіравання рызыкамі павінна адпавядаць наступным патрабаванням:
а) у частцы I плана кіравання рызыкамі патрабаванні да інфармацыі адпавядаюць патрабаванням, якія прад’яўляюцца пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье;
б) у частцы II плана кіравання рызыкамі інфармацыя павінна быць прадстаўлена з улікам наступных магчымых умоў:
рэферэнтны лекавы прэпарат мае план кіравання рызыкамі. У гэтым выпадку модулі CI–CVII плана кіравання рызыкамі могуць не прадстаўляцца. Модуль CVIII павінен уключаць у сябе абагульненую інфармацыю аб праблемах па бяспецы, якая фарміруецца ў адпаведнасці з абагульненай інфармацыяй аб праблемах па бяспецы рэферэнтнага прэпарату. У выпадку калі, па меркаванні трымальніка рэгістрацыйнага пасведчання, ёсць дастатковыя доказы для выключэння з пераліку або змяненні пераліку праблем па бяспецы, які ўтрымліваецца ў плане кіравання рызыкамі рэферэнтнага прэпарату, у модуль CVII павінна быць уключана падрабязнае абгрунтаванне існуючых падстаў для ўнясення падобных змяненняў. Аналагічным чынам у выпадку, калі трымальнік рэгістрацыйнага пасведчання вызначыў новую праблему па бяспецы, якая датычыцца ўзноўленага лекавага прэпарату (напрыклад, рызыкі, звязаныя з новым дапаможным рэчывам, або новую праблему бяспекі, якая ўзнікае ў сувязі з любымі атрыманымі клінічнымі данымі), у модулі CVII павінны быць прыведзены дэталёвая інфармацыя і абгрунтаванне гэтага адрознення з падрабязным апісаннем новай праблемы бяспекі;
рэферэнтны лекавы прэпарат не мае плана кіравання рызыкамі, але актуалізаваны пералік праблем па бяспецы дзейнага рэчыва (дзейных рэчываў) лекавага прэпарату апублікаваны на сайце ўпаўнаважанага органа ў сетцы Інтэрнэт. У гэтым выпадку пры фарміраванні спецыфікацыі па бяспецы выконваюцца патрабаванні, аналагічныя патрабаванням, якія прад’яўляюцца да лекавых прэпаратаў, якія маюць план кіравання рызыкамі вышэйуказанага пункта. У выпадку калі на сайце ўпаўнаважанага органа ў сетцы Інтэрнэт па гэтым дзейным рэчыве (дзейных рэчывах) апублікавана больш за адзін пералік праблем па бяспецы, трымальнік рэгістрацыйнага пасведчання павінен абгрунтаваць зроблены выбар у модулі CVIII;
рэферэнтны лекавы прэпарат не мае плана кіравання рызыкамі, і пералік праблем па бяспецы дзейнага рэчыва (дзейных рэчываў) лекавага прэпарату не апублікаваны на сайце ўпаўнаважанага органа ў сетцы Інтэрнэт. У гэтым выпадку ў спецыфікацыі па бяспецы прадстаўляецца поўная інфармацыя па модулях CVII і CVIII. У модулі CVII павінна быць прадстаўлена крытычная ацэнка існуючай інфармацыі аб рызыках, звязаных з прымяненнем лекавага прэпарату (напрыклад, даныя даклінічнага і клінічнага вывучэння, навуковай медыцынскай літаратуры, інфармацыя распрацоўшчыка рэферэнтнага лекавага прэпарату), і прапанаваны пералік важных ідэнтыфікаваных і патэнцыяльных рызык, а таксама адсутнай інфармацыі;
в) у частцы III плана кіравання рызыкамі інфармацыя павінна ўключаць у сябе апісанне дзейнасці па фармаканаглядзе ў адпаведнасці з патрабаваннямі, устаноўленымі пунктамі 287–305 гэтых Правіл.
Трымальніку рэгістрацыйнага пасведчання ўзноўленага лекавага прэпарату неабходна прымаць удзел у плануемых або выконваемых даследаваннях, якія праводзяцца трымальнікам рэгістрацыйнага пасведчання рэферэнтнага прэпарату, у выпадках, калі ўяўляецца важным забяспечыць збор наяўных даных або даных, якія праспектыўна збіраюцца, у рамках аднаго даследавання. Напрыклад, для атрымання даных аб пэўных аспектах бяспекі новага лекавага прэпарату, неабходных для далейшай характарыстыкі профілю бяспекі дзейнага рэчыва, можа спатрэбіцца ўключэнне пацыентаў у асаблівыя даследаванні з аднолькавымі або падобнымі мэтамі (напрыклад, рэгістры цяжарных, рэгістры пацыентаў з пэўнымі захворваннямі, усе пострэгістрацыйныя даследаванні бяспекі, накіраваныя на ацэнку вынікаў працяглага прымянення), што стварае неабгрунтаваную нагрузку на пацыентаў, урачоў і даследчыкаў і павінна быць аптымізавана шляхам правядзення сумесных даследаванняў.
Упаўнаважаны орган у выпадках, калі гэта прымяняльна, можа таксама разгледзець пытанне аб прызначэнні даследаванняў, якія павінны праводзіцца ў дачыненні да ўзноўленага лекавага прэпарату;
г) частка IV плана кіравання рызыкамі можа не запаўняцца ў выпадку, калі для ўзноўленага лекавага прэпарату не прызначала пострэгістрацыйнае даследаванне эфектыўнасці;
д) у частцы V плана кіравання рызыкамі ў выпадку, калі ў дачыненні да рэферэнтнага лекавага прэпарату не выконваюцца дадатковыя мерапрыемствы па мінімізацыі рызык, дастатковым з’яўляецца сцвярджэнне аб тым, што інфармацыя аб бяспецы ў агульнай характарыстыцы лекавага прэпарату і інструкцыі па медыцынскім прымяненні ўзноўленага лекавага прэпарату адпавядае інфармацыі аб бяспецы ў агульнай характарыстыцы лекавага прэпарату і інструкцыі па медыцынскім прымяненні рэферэнтнага лекавага прэпарату. У выпадку вызначэння новых (іншых) рызык, звязаных з прымяненнем узноўленага лекавага прэпарату, павінны быць прапанаваны мерапрыемствы па мінімізацыі рызык для адпаведных праблем бяспекі згодна з патрабаваннямі, устаноўленымі для гэтага раздзела (раздзела V) пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье.
У выпадку калі ў дачыненні да рэферэнтнага лекавага прэпарату выконваюцца дадатковыя мерапрыемствы па мінімізацыі рызык, для ўзноўленага лекавага прэпарату патрабуецца прадстаўленне поўнай інфармацыі па раздзеле згодна з патрабаваннямі, устаноўленымі пунктамі 307–324 гэтых Правіл;
е) у частцы VI плана кіравання рызыкамі інфармацыя павінна адпавядаць патрабаванням, устаноўленым пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье, і прадстаўляцца ў аб’ёме даных, які вызначаецца вышэйуказанымі патрабаваннямі да раздзелаў плана кіравання рызыкамі для ўзноўленага лекавага прэпарату згодна з пунктамі 325–328 Правіл;
ж) у частцы VII плана кіравання рызыкамі інфармацыя павінна адпавядаць патрабаванням, устаноўленым пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье. У частцы дадаткаў № 4 і 5 да плана кіравання рызыкамі трымальніку рэгістрацыйнага пасведчання ўзноўленага лекавага прэпарату неабходна выкарыстоўваць матэрыялы, змест якіх прыведзены ў адпаведнасць з аналагічнымі матэрыяламі рэферэнтнага лекавага прэпарату.
Падача заявы на рэгістрацыю 
гібрыднага лекавага прэпарату
355. Патрабаванні да інфармацыі ў плане кіравання рызыкамі гібрыднага лекавага прэпарату адпавядаюць патрабаванням, устаноўленым для ўзноўленага лекавага прэпарату ў пункце 354 гэтых Правіл.
У модулі СVII часткі II плана кіравання рызыкамі трымальнікам рэгістрацыйнага пасведчання павінна быць прадстаўлена дэталёвая ацэнка існуючых у гібрыднага лекавага прэпарату адрозненняў ад рэферэнтнага прэпарату (напрыклад, дзейнага рэчыва, паказанняў да прымянення, дазіроўкі, фармацэўтычнай формы або шляху ўвядзення) з абгрунтаваннем магчымасці выкарыстання пераліку праблем па бяспецы рэферэнтнага лекавага прэпарату або неабходнасці ўнясення змяненняў (уключэнне дадатковых або выключэнне праблем па бяспецы з дзеючага пераліку) з прычыны гэтых адрозненняў. Даныя клінічных даследаванняў, якія з’яўляюцца падставай падачы заявы на рэгістрацыю, павінны быць уключаны ў модулі CI і CIII часткі II плана кіравання рызыкамі. Іншыя часткі плана кіравання рызыкамі таксама павінны быць прыведзены ў адпаведнасць з гэтай інфармацыяй (напрыклад, часткі V і VI плана кіравання рызыкамі).
Падача заявы на рэгістрацыю лекавага прэпарату 
з фіксаванай камбінацыяй
356. Патрабаванні да інфармацыі ў плане кіравання рызыкамі пры падачы заявы на рэгістрацыю лекавага прэпарату з фіксаванай камбінацыяй вызначаюцца зыходзячы з наступных умоў:
для лекавага прэпарату з фіксаванай камбінацыяй, якая ўтрымлівае новае дзейнае рэчыва, інфармацыя павінна адпавядаць патрабаванням, устаноўленым для падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье згодна з пунктам 353 гэтых Правіл. Інфармацыя ў модулях CI–CVI часткі II плана кіравання рызыкамі павінна быць прадстаўлена з акцэнтам на новае дзейнае рэчыва;
для лекавага прэпарату з фіксаванай камбінацыяй, якая не ўтрымлівае новае дзейнае рэчыва, інфармацыя павінна адпавядаць патрабаванням, устаноўленым для ўзноўленага лекавага прэпарату. У дачыненні да патрабаванняў часткі II плана кіравання рызыкамі пад рэферэнтным прэпаратам неабходна разумець любы або ўсе зарэгістраваныя лекавыя прэпараты, якія ўтрымліваюць аналагічныя дзейныя рэчывы, уключаныя ў гэту фіксаваную камбінацыю.
Новая інфармацыя, атрыманая пры вывучэнні фіксаванай камбінацыі, павінна быць прадстаўлена ў модулях CII і CIII часткі II плана кіравання рызыкамі.
Падача заявы на рэгістрацыю лекавага прэпарату 
з добра вывучаным медыцынскім прымяненнем
357. Пры падачы заявы на рэгістрацыю лекавага прэпарату з добра вывучаным медыцынскім прымяненнем інфармацыя ў плане кіравання рызыкамі павінна адпавядаць наступным патрабаванням:
а) у частцы I плана кіравання рызыкамі патрабаванні да інфармацыі адпавядаюць патрабаванням, якія прад’яўляюцца пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье;
б) у частцы II плана кіравання рызыкамі інфармацыя прадстаўляецца ў модулях CVII і CVIII. Трымальнік рэгістрацыйнага пасведчання павінен прадставіць абгрунтаванне прапанаванага пераліку праблем па бяспецы або абгрунтаванне адсутнасці праблем па бяспецы зыходзячы з наяўных даных, апублікаваных у навуковай медыцынскай літаратуры;
в) у частках III і IV плана кіравання рызыкамі патрабаванні да інфармацыі адпавядаюць патрабаванням, якія прад’яўляюцца пры падачы заявы на рэгістрацыю лекавага прэпарату з поўным зместам модуляў 1–5 рэгістрацыйнага дасье.
Падача заявы на рэгістрацыю біялагічнага 
лекавага прэпарату
358. Пры падачы заявы на рэгістрацыю біялагічнага лекавага прэпарату план кіравання рызыкамі павінен быць распрацаваны з улікам наступных патрабаванняў:
а) адлюстраванне ацэнкі спецыфічнай рызыкі імунагеннасці з магчымымі клінічнымі наступствамі і рызыкі перадачы інфекцыйных агентаў;
б) забеспячэнне выканання ў плане па фармаканаглядзе руцінных і дадатковых мерапрыемстваў, накіраваных на магчымасць прасочвальнасці наймення і серыі біялагічнага лекавага прэпарату пры прымяненні і выяўленні непажаданых рэакцый, ацэнку базавай частаты непажаданых рэакцый асаблівага інтарэсу і бесперапыннага маніторынгу частаты падазраваных непажаданых рэакцый асаблівага інтарэсу на этапе пострэгістрацыйнага прымянення з мэтай выяўлення перавышэння чаканай частаты, а таксама мерапрыемстваў па вывучэнні спецыфічных рызык на пострэгістрацыйным этапе (напрыклад, імунагеннасці);
в) забеспячэнне ўключэння ў меры мінімізацыі рызык мерапрыемстваў, накіраваных на магчымасць прасочвальнасці наймення і серыі біялагічнага лекавага прэпарату пры прымяненні і выяўленні непажаданых рэакцый.
Падача заявы на рэгістрацыю гомеапатычнага лекавага 
прэпарату і лекавага расліннага прэпарату, якія 
не адпавядаюць крытэрыям прадстаўлення 
спрошчанага рэгістрацыйнага дасье
359. Пры падачы заявы на рэгістрацыю гомеапатычнага лекавага прэпарату і лекавага расліннага прэпарату, якія не адпавядаюць крытэрыям прадстаўлення спрошчанага рэгістрацыйнага дасье, патрабаванні да інфармацыі вызначаюцца зыходзячы з тыпу заявы на рэгістрацыю.
Патрабаванні да першага прадстаўлення плана кіравання 
рызыкамі пасля праходжання рэгістрацыі лекавага прэпарату
Прадстаўленне новых планаў кіравання рызыкамі па запыце ўпаўнаважанага органа дзяржаў-членаў у сувязі 
з выяўленай праблемай па бяспецы
360. Патрабаванні да інфармацыі ў плане кіравання рызыкамі, які прадстаўляецца па запыце ўпаўнаважанага органа ў сувязі з выяўленай праблемай па бяспецы, адпавядаюць патрабаванням, устаноўленым для ўзноўленых лекавых прэпаратаў пры адсутнасці плана кіравання рызыкамі ў рэферэнтнага лекавага прэпарату.
361. Упаўнаважаным органам дзяржавы-члена можа быць вызначана патрабаванне для трымальніка рэгістрацыйнага пасведчання па прадстаўленні ў раздзеле CVII спецыфікацыі па бяспецы даных у дачыненні да выяўленай праблемы па бяспецы або прадстаўленні поўнай інфармацыі аб праблемах па бяспецы лекавага прэпарату. Гэта рашэнне прымаецца ўпаўнаважаным органам з вызначэннем найбольш аптымальнага варыянта ў акалічнасцях, якія склаліся.
Добраахвотнае прадстаўленне новых планаў кіравання 
рызыкамі пасля праходжання рэгістрацыі лекавага прэпарату
362. Пры добраахвотным прадстаўленні трымальнікам рэгістрацыйнага пасведчання плана кіравання рызыкамі пасля праходжання рэгістрацыі лекавага прэпарату патрабаванні да інфармацыі ў плане кіравання рызыкамі вызначаюцца згодна з тыпам рэгістрацыі лекавага прэпарату пры першаснай падачы заявы на рэгістрацыю лекавага прэпарату (напрыклад, рэгістрацыя лекавага прэпарату з прадстаўленнем поўнага зместу модуляў 1–5 рэгістрацыйнага дасье, рэгістрацыя ўзноўленага лекавага прэпарату і г.д.) і ў адпаведнасці з патрабаваннямі, устаноўленымі пунктам 353 гэтых Правіл.
Прадстаўленне плана кіравання рызыкамі 
ва ўпаўнаважаны орган дзяржаў-членаў
363. Пры падачы заявы на рэгістрацыю план кіравання рызыкамі павінен быць прадстаўлены як частка рэгістрацыйнага дасье лекавага прэпарату. Пры прадстаўленні плана кіравання рызыкамі ў складзе электроннага рэгістрацыйнага дасье дакумент фарміруецца ў выглядзе файлаў PDF або іншым электронным фармаце, які вызначаецца патрабаваннямі ўпаўнаважанага органа да электроннага фармату дакументаў рэгістрацыйнага дасье лекавага прэпарату ў адпаведнасці з выконваемай працэдурай рэгістрацыі. План кіравання рызыкамі прадстаўляецца ва ўпаўнаважаны орган дзяржавы-члена на мове, устаноўленай патрабаваннямі Правіл рэгістрацыі і экспертызы.
10. Абнаўленні плана кіравання рызыкамі
364. Калі план кіравання рызыкамі быў раней прадстаўлены трымальнікам рэгістрацыйнага пасведчання пры працэдуры рэгістрацыі лекавага прэпарату для дзейнага рэчыва, любыя наступныя прадстаўленні павінны падавацца ў выглядзе абнаўлення, за выключэннем выпадкаў, калі агаворваліся іншыя патрабаванні. Кожнае прадстаўленне плана кіравання рызыкамі павінна мець нумар версіі і быць датавана. Гэта адносіцца да прадстаўлення плана кіравання рызыкамі поўнасцю або толькі да яго часткі або модуля.
365. Абнаўленне плана кіравання рызыкамі прадстаўляецца пры ўнясенні змяненняў у пералік праблем па бяспецы, пры ўвядзенні новых або істотным змяненні ўключаных у план дадатковых мерапрыемстваў па фармаканаглядзе або дадатковых мер мінімізацыі рызыкі. Істотныя змяненні адобранага дадатковага мерапрыемства па фармаканаглядзе могуць быць звязаны, напрыклад, са змяненнем мэт даследавання, мэтавай папуляцыі або ўзгодненых дат прадстаўлення вынікаў даследавання. Істотнае змяненне дадатковых мер мінімізацыі рызыкі можа быць звязана, напрыклад, з дапаўненнем адукацыйных матэрыялаў новай праблемай па бяспецы, што таксама адлюстроўваецца ў іншых адпаведных раздзелах плана кіравання рызыкамі. Істотныя змяненні дадатковых мерапрыемстваў па фармаканаглядзе або дадатковых мер мінімізацыі рызык уключаюць у тым ліку выключэнне гэтых відаў дадатковых мерапрыемстваў з плана кіравання рызыкамі.
366. Абнаўленне плана кіравання рызыкамі можа быць запатрабавана ў выпадках, калі па выніках ацэнкі атрыманых даных вызначаецца неабходнасць дапаўнення выконваемай руціннай дзейнасці па фармаканаглядзе іншымі відамі руцінных мерапрыемстваў, апрача дзейнасці ў дачыненні да непажаданых рэакцый і кіравання сігналамі.
У частцы змянення руціннай дзейнасці па мінімізацыі рызык абнаўленне плана кіравання рызыкамі можа быць запатрабавана пры дапаўненні рэкамендацый пэўнымі спецыяльнымі клінічнымі мерапрыемствамі з мэтай кіравання рызыкай (напрыклад, абнаўленне плана кіравання рызыкамі можа таксама быць абгрунтавана пры значных змяненнях плана штогадовага пашыранага маніторынгу бяспекі (руціннай дзейнасці па фармаканаглядзе) або пры ўключэнні дадатковага кампанента руціннага маніторынгу (напрыклад, рэгулярнага маніторынгу функцыі нырак) у якасці рэкамендацыі ў падраздзел 4.4 раздзела 4 агульнай характарыстыкі лекавага прэпарату. Неабходнасць абнаўлення плана ацэнкі эфектыўнасці мерапрыемстваў па мінімізацыі рызык таксама павінна ўлічвацца пры абнаўленнях плана кіравання рызыкамі.
367. Абнаўленне плана кіравання рызыкамі можа спатрэбіцца пасля завяршэння ацэнкі экстраннай праблемы па бяспецы і пацвярджэння новай праблемы па бяспецы як важнай ідэнтыфікаванай або патэнцыяльнай рызыкі з неабходнасцю ўнясення змяненняў у пералік праблем па бяспецы.
368. Калі патрабаваннямі не вызначана іншае, дакумент з адлюстраваннем у таблічным выглядзе («было – стала») змяненняў, унесеных у апошняе абнаўленне плана кіравання рызыкамі (калі прымяняльна), а таксама змяненняў у параўнанні з бягучай адобранай версіяй плана кіравання рызыкамі павінен быць уключаны ў кожнае прадстаўленае абнаўленне плана кіравання рызыкамі.
369. Лекавы прэпарат можа мець толькі адну бягучую адобраную версію плана кіравання рызыкамі. Пры наяўнасці адрозненняў інфармацыі ў плане кіравання рызыкамі (напрыклад, у частцы эпідэміялогіі, этапу рэалізацыі дадатковых мер мінімізацыі рызыкі, ацэнкі эфектыўнасці мер мінімізацыі рызыкі) у дзяржавах-членах апісанне гэтых адрозненняў можа быць прадстаўлена ў дадатку № 9 да плана кіравання рызыкамі ў адпаведнасці з патрабаваннямі да фармату і структуры прадстаўленых у плане кіравання рызыкамі даных. Калі ў ходзе працэдуры прадстаўлена некалькі абнаўленняў плана кіравання рызыкамі, апошняя прадстаўленая версія будзе разглядацца як бягучы адобраны план кіравання рызыкамі для наступных абнаўленняў і для мэт адсочвання змяненняў.
370. Калі абнаўленне плана кіравання рызыкамі прадстаўляецца ў рамках выканання працэдуры, план кіравання рызыкамі лічыцца зацверджаным па заканчэнні выканання працэдуры, калі ўсе ўнесеныя змяненні ацэньваюцца як прымальныя.
371. На пострэгістрацыйным этапе парадак прадстаўлення новага або абноўленага плана кіравання рызыкамі ажыццяўляецца ў выпадках і ў адпаведнасці з парадкам унясення змяненняў у рэгістрацыйнае дасье лекавага прэпарату, устаноўленым дадаткамі № 19 і 20 да Правіл рэгістрацыі і экспертызы, за выключэннем выпадкаў прадстаўлення новага або абноўленага плана кіравання рызыкамі ў рамках выканання іншых абавязацельстваў, накладзеных упаўнаважаным органам.
11. Кіраванне планам кіравання рызыкамі 
пры выкананні паралельных працэдур
372. Калі ў дачыненні да лекавага прэпарату адначасова выконваюцца дзве і больш працэдуры, якія патрабуюць прадстаўлення плана кіравання рызыкамі, неабходна прадставіць адзіны камбінаваны план кіравання рызыкамі з адпаведным раздзяленнем даных у модулі CIII часткі II указанага плана. Аптымальны варыянт для прадстаўлення абнаўлення плана кіравання рызыкамі ў выпадку выканання некалькіх рэгулятарных працэдур, якія патэнцыяльна ўплываюць на змест плана кіравання рызыкамі, павінен абмяркоўвацца з упаўнаважаным органам перад прадстаўленнем дакумента.
12. Абнаўленне плана кіравання рызыкамі пры падрыхтоўцы 
перыядычнай абнаўляльнай справаздачы па бяспецы
373. У выпадку калі пры падрыхтоўцы перыядычнай абнаўляльнай справаздачы па бяспецы з’яўляецца неабходнасць унясення змяненняў у план кіравання рызыкамі ў выніку выяўлення новых праблем па бяспецы або іншых даных, прадстаўленых у перыядычнай абнаўляльнай справаздачы па бяспецы, неабходна адначасова з прадстаўленнем перыядычнай абнаўляльнай справаздачы па бяспецы прадставіць ва ўпаўнаважаны орган дзяржавы-члена абнаўленне плана кіравання рызыкамі. У гэтым выпадку не патрабуецца прадстаўленне абнаўлення плана кіравання рызыкамі па асобнай працэдуры. У выпадку калі час прадстаўлення абодвух дакументаў супадае, але змяненні не звязаны адно з адным, прадстаўленне плана кіравання рызыкамі павінна разглядацца як незалежнае ўнясенне змяненняў і прадстаўленне ва ўпаўнаважаны орган абноўленай версіі дакумента.
13. Ацэнка плана кіравання рызыкамі 
ўпаўнаважанымі органамі
374. У дачыненні да лекавых прэпаратаў, зарэгістраваных у адпаведнасці з заканадаўствам дзяржаў-членаў, упаўнаважаныя органы нясуць адказнасць за ацэнку плана кіравання рызыкамі і арганізуюць экспертныя работы па ацэнцы плана кіравання рызыкамі на аднастайнай аснове.
375. Упаўнаважаны орган можа абавязаць трымальніка рэгістрацыйнага пасведчання кантраляваць сістэму кіравання рызыкамі для кожнага лекавага прэпарату ў выпадку наяўнасці асцярог наконт рызык, якія ўплываюць на суадносіны «карысць – рызыка», а таксама прадставіць падрабязнае апісанне сістэмы кіравання рызыкамі, якую трымальнік рэгістрацыйнага пасведчання плануе рэалізоўваць для адпаведнага лекавага прэпарату.
376. У дачыненні да лекавых прэпаратаў, зарэгістраваных па дэцэнтралізаванай працэдуры або працэдуры прызнання, у план па мінімізацыі рызык уключаюцца меры мінімізацыі рызык, рэкамендаваныя ўпаўнаважаным органам рэферэнтнай дзяржавы і ў далейшым узгодненыя ўпаўнаважаным органам дзяржавы прызнання. Дадатковыя мерапрыемствы па мінімізацыі рызык, а таксама іншыя ўмовы або абмежаванні, накіраваныя на забеспячэнне прымянення лекавага прэпарату пры перавышэнні карысці над рызыкай, з’яўляюцца ўмовамі атрымання рэгістрацыйнага пасведчання.
377. У выпадку калі адбываюцца змяненні ў дачыненні да плана мінімізацыі рызык рэферэнтнага лекавага прэпарату або прымаецца рашэнне аб унясенні змяненняў у меры мінімізацыі рызыкі для гэтага дзейнага рэчыва (рэчываў), упаўнаважаны орган дзяржавы-члена павінен забяспечыць своечасовае ўнясенне трымальнікам рэгістрацыйнага пасведчання на лекавыя прэпараты, якія ўтрымліваюць аналагічнае дзейнае рэчыва (рэчывы), змяненняў у меры мінімізацыі рызык.
14. Празрыстасць ацэнкі планаў кіравання рызыкамі
378. Упаўнаважаныя органы забяспечваюць узаемную даступнасць справаздач аб выніках ацэнкі прадстаўленых планаў кіравання рызыкамі і рэзюмэ планаў кіравання рызыкамі праз інтэграваную інфармацыйную сістэму Саюза.
379. Упаўнаважаны орган павінен забяспечыць грамадскі доступ да рэзюмэ адобраных планаў кіравання рызыкамі на сваім сайце ў сетцы Інтэрнэт. Для гэтых мэт трымальнік рэгістрацыйнага пасведчання прадстаўляе ва ўпаўнаважаны орган рэзюмэ плана кіравання рызыкамі дадаткова ў форме асобнага дакумента ў электронным выглядзе.
VII. Арганізацыя работы з інфармацыяй 
аб непажаданых рэакцыях
380. Гэты раздзел вызначае асноўныя прынцыпы працэдур збору і кіравання данымі і прадстаўлення індывідуальных паведамленняў аб падазраваных непажаданых рэакцыях, звязаных з прымяненнем лекавых прэпаратаў, зарэгістраваных у дзяржавах-членах.
381. У гэтым раздзеле не вызначаюцца патрабаванні да прадстаўлення індывідуальных паведамленняў аб з’явах або аспектах прымянення лекавых прэпаратаў, якія не прыводзяць да развіцця непажаданых рэакцый (напрыклад, аб выпадках перадазіроўкі, няправільным прымяненні або памылцы прымянення, якія не суправаджаюцца развіццём неспрыяльных клінічных сімптомаў). Гэта інфармацыя павінна збірацца, аналізавацца і прадстаўляцца ў перыядычнай абнаўляльнай справаздачы па бяспецы з мэтай інтэрпрэтацыі наяўных даных аб бяспецы або ацэнкі суадносін «карысць – рызыка».
1. Збор паведамленняў аб непажаданых рэакцыях
382. Упаўнаважаным органам і трымальнікам рэгістрацыйных пасведчанняў неабходна праводзіць збор і ўпарадкаванне паведамленняў аб падазраваных непажаданых рэакцыях, якія атрыманы з розных крыніц без папярэдняга запыту і паступілі па запыце.
383. З мэтай забеспячэння магчымасці збору дастатковай колькасці паведамленняў аб непажаданых рэакцыях і іх наступнай навукова абгрунтаванай ацэнкі неабходна развіваць сістэму фармаканагляду.
384. Сістэма фармаканагляду павінна быць распрацавана такім чынам, каб яна забяспечвала належную ацэнку якасці пададзеных паведамленняў аб непажаданых рэакцыях (у дачыненні да праўдзівасці, разборлівасці, дакладнасці, паслядоўнасці), максімальную паўнату даных для іх клінічнай ацэнкі і магчымасць выканання праверкі.
385. Работа з данымі, якія ўтрымліваюцца ў паведамленнях аб непажаданых рэакцыях, павінна быць арганізавана з улікам заканадаўства дзяржавы-члена ў сферы аховы персанальных даных.
386. Неабходна структураваць сістэму фармаканагляду такім чынам, каб яна дазваляла своечасова валідзіраваць паведамленні аб падазраваных непажаданых рэакцыях і абменьвацца імі з упаўнаважанымі органамі і трымальнікамі рэгістрацыйных пасведчанняў у тэрміны, якія ўстанаўліваюцца заканадаўствам дзяржаў-членаў.
387. Паведамленні з інфармацыяй аб бяспецы лекавага прэпарату, якія збіраюцца на этапе пострэгістрацыйнага прымянення, можна раздзяліць на два тыпы: паведамленні, атрыманыя не па запыце, і паведамленні, атрыманыя па запыце.
Паведамленні аб непажаданых рэакцыях, 
атрыманыя не па запыце
Спантанныя паведамленні
388. Спантаннае паведамленне спецыяліст сістэмы аховы здароўя, пацыент або спажывец накіроўвае на адрас упаўнаважанага органа, трымальніка рэгістрацыйнага пасведчання або іншай арганізацыі (напрыклад, у рэгіянальны цэнтр па фармаканаглядзе, таксікалагічны цэнтр) без папярэдняга запыту. У спантанным паведамленні апісваецца адна або некалькі падазраваных непажаданых рэакцый у пацыента, якому назначаўся лекавы прэпарат.
389. Да спантанных паведамленняў не адносяцца паведамленні, атрыманыя ў ходзе даследаванняў або іншых відаў арганізаванага збору даных. Да спантанных паведамленняў у тым ліку адносяцца наступныя паведамленні аб падазраваных непажаданых рэакцыях:
а) паведамленні, прадстаўленыя ў адказ на меры стымулявання ў выглядзе прамога інфармавання спецыялістаў сістэмы аховы здароўя, публікацый у прэсе, апытання спецыялістаў сістэмы аховы здароўя прадстаўнікамі трымальнікаў рэгістрацыйных пасведчанняў, інфармавання пацыенцкімі арганізацыямі сваіх удзельнікаў або судовых іскаў у дачыненні да класа лекавых сродкаў;
б) паведамленні, накіраваныя спажыўцамі без папярэдняга запыту, незалежна ад наступнага медыцынскага пацвярджэння;
в) паведамленні, якія не звязаны з любым з метадаў арганізаванага збору даных і якія атрыманы пры дапамозе сістэмы прадстаўлення інфармацыі аб лекавым прэпараце, або з’яўляюцца вынікам распаўсюджвання інфармацыі аб лекавым прэпараце або адукацыйных матэрыялаў;
г) паведамленні, выяўленыя ў сетцы Інтэрнэт або лічбавых сродках інфармацыі;
д) індывідуальныя паведамленні, атрыманыя ад некалькіх рэпарцёраў, пры гэтым як мінімум адно паведамленне атрымана без папярэдняга запыту;
е) паведамленні, атрыманыя пры правядзенні неінтэрвенцыйнага пострэгістрацыйнага даследавання, у дачыненні да якіх пратаколам даследавання не было вызначана выкананне сістэматычнага збору даных;
ж) паведамленні, атрыманыя ў выніку прымянення незарэгістраваных лекавых прэпаратаў, назначаных у сувязі з выключнымі акалічнасцямі з меркаванняў спачування, або ў рамках персаналізаваных праграм прымянення незарэгістраваных лекавых прэпаратаў, у выпадку калі гэтымі праграмамі не вызначаўся сістэматызаваны збор даных аб непажаданых рэакцыях.
390. Першакрыніцай падазраванай непажаданай рэакцыі з’яўляецца асоба, якая прадставіла інфармацыю аб выпадку развіцця непажаданай рэакцыі. У выпадку калі інфармацыя аб адной непажаданай рэакцыі паступае ад некалькіх першакрыніц, у тым ліку ад спецыяліста сістэмы аховы здароўя, пацыента або спажыўца, даныя па ўсіх першакрыніцах павінны быць уключаны ў раздзел «Першакрыніца» формы паведамлення аб непажаданай рэакцыі.
391. Паведамленне аб непажаданай рэакцыі, прадстаўленае спажыўцом, лічыцца паведамленнем, якое мае медыцынскае пацвярджэнне ў выпадку наступнага пацвярджэння развіцця ў пацыента гэтай непажаданай рэакцыі з боку спецыяліста сістэмы аховы здароўя. Медыцынскае пацвярджэнне паведамлення аб непажаданай рэакцыі, прадстаўленага спажыўцом, уключае ў сябе наяўнасць у паведамленні даных з медыцынскай дакументацыі пацыента (напрыклад, даныя лабараторных або іншых даследаванняў), якія пацвярджаюць развіццё ў пацыента непажаданай рэакцыі, і наяўнасць ідэнтыфікуемага медыцынскага работніка, які дапускае наяўнасць узаемасувязі паміж прыёмам пацыентам лекавага прэпарату і развіццём непажаданай рэакцыі. У выпадку калі паведамленне аб непажаданай рэакцыі было накіравана спажыўцом, які з’яўляецца асобай з медыцынскай адукацыяй, гэта паведамленне таксама ацэньваецца як паведамленне, якое мае медыцынскае пацвярджэнне.
392. У выпадку атрымання спантаннага паведамлення аб развіцці непажаданай з’явы, у якой адсутнічае ўказанне на наяўнасць прычынна-выніковай сувязі, гэта непажаданая з’ява разглядаецца як непажаданая рэакцыя. Такім чынам, усе спантанныя паведамленні, якія паступаюць і, якія прадстаўляюцца спецыялістамі сістэмы аховы здароўя, пацыентамі або спажыўцамі, разглядаюцца як падазраваныя непажаданыя рэакцыі зыходзячы з таго, што іх прадстаўленне ўтрымлівае меркаванне першакрыніцы паведамлення аб наяўнасці ўзаемасувязі паміж непажаданай з’явай і прыёмам падазраванага лекавага прэпарату. Выключэнне складаюць паведамленні, у якіх рэпарцёрам зроблена ўказанне на адсутнасць такой узаемасувязі.
Паведамленні аб непажаданых рэакцыях, 
апублікаваныя ў навуковай медыцынскай літаратуры
393. Навуковая медыцынская літаратура з’яўляецца важнай крыніцай інфармацыі для маніторынгу профілю бяспекі і суадносін «карысць – рызыка» лекавых прэпаратаў, асабліва ў дачыненні да выяўлення новых сігналаў, звязаных з бяспекай, або актуальных пытанняў па бяспецы.
394. Трымальнікам рэгістрацыйных пасведчанняў неабходна ажыццяўляць сістэматычны, не радзей за 1 раз на тыдзень, агляд навуковай медыцынскай літаратуры ў даведачных базах даных, якія шырока выкарыстоўваюцца (у тым ліку бібліяграфічнай базе артыкулаў па медыцынскіх навуках (Medline) або біямедыцынскай і фармакалагічнай бібліяграфічнай базе даных апублікаванай літаратуры, прызначанай для падтрымкі менеджараў па інфармацыі і фармаканаглядзе ў адпаведнасці з нарматыўнымі патрабаваннямі да зарэгістраванага лекавага прэпарату (Embase)). Трымальніку рэгістрацыйнага пасведчання неабходна пераканацца, што агляд навуковай медыцынскай літаратуры ўключае ў сябе прагляд баз даных, якія ўтрымліваюць максімальную колькасць спасылак на артыкулы, якія маюць дачыненне да лекавага прэпарату, у дачыненні да якога праводзіцца маніторынг. Апрача гэтага, неабходна прадугледзець, каб усе прадстаўніцтвы трымальніка рэгістрацыйнага пасведчання былі апавешчаны аб публікацыях у мясцовых медыцынскіх выданнях і адпаведным чынам інфармавалі аб іх аддзел бяспекі трымальніка рэгістрацыйнага пасведчання.
395. Трымальнікам рэгістрацыйных пасведчанняў неабходна праглядаць паведамленні аб падазраваных непажаданых рэакцыях, якія публікуюцца ў навуковай медыцынскай літаратуры, у тым ліку ў матэрыялах канферэнцый або праектах манаграфій, каб выяўляць і рэгістраваць такія паведамленні, як спантанныя паведамленні або паведамленні, выяўленыя ў ходзе неінтэрвенцыйных пострэгістрацыйных даследаванняў.
396. Калі ў публікацыі згадваюцца некалькі лекавых прэпаратаў, то адпаведнаму трымальніку рэгістрацыйнага пасведчання неабходна разглядаць лекавыя прэпараты, якія вызначаюцца аўтарамі публікацыі як лекавыя прэпараты, што маюць па меншай меры магчымую прычынна-выніковую ўзаемасувязь з выяўленымі падазраванымі непажаданымі рэакцыямі.
397. Паведамленні, ацэненыя як валідныя, падлягаюць прадстаўленню ва ўпаўнаважаныя органы дзяржаў-членаў згодна з патрабаваннямі гэтых Правіл. Пачатак адліку часу, устаноўленага для прадстаўлення паведамлення аб непажаданай рэакцыі, вызначаецца з моманту, калі ў распараджэнні трымальніка рэгістрацыйнага пасведчання аказалася інфармацыя аб выпадку непажаданай рэакцыі, якая адпавядае патрабаванням да мінімальнай патрэбнай інфармацыі для тэрміновага рэпарціравання. Неабходна афармляць адзін выпадак непажаданай рэакцыі для кожнага ідэнтыфікаванага пацыента, аб якім паведамляецца, і ў паведамленні прадстаўляць важную для ацэнкі медыцынскую інфармацыю. Першы аўтар публікацыі лічыцца першакрыніцай паведамлення аб непажаданай рэакцыі, даныя адносна суаўтараў публікацыі не патрабуецца дакументаваць у частцы першакрыніц інфармацыі.
Паведамленні аб непажаданых рэакцыях 
з іншых крыніц
398. Калі трымальніку рэгістрацыйнага пасведчання становіцца вядома аб паведамленні аб падазраванай непажаданай рэакцыі з немедыцынскай крыніцы, напрыклад, з няпрофільных друкаваных выданняў або іншых сродкаў інфармацыі, яму неабходна апрацоўваць гэта паведамленне ў адпаведнасці з падыходамі, рэкамендаванымі для спантанных паведамленняў. Неабходна прапрацаваць гэты выпадак для атрымання мінімальнай неабходнай інфармацыі, якая ўяўляе сабой валіднае паведамленне аб непажаданай рэакцыі. Час прадстаўлення гэтага тыпу паведамленняў такі ж, як і для ўсіх спантанных паведамленняў.
Інфармацыя аб падазраваных непажаданых рэакцыях, 
атрыманых з сеткі Інтэрнэт і лічбавых сродкаў інфармацыі
399. Трымальнікам рэгістрацыйных пасведчанняў неабходна рэгулярна праглядаць сетку Інтэрнэт і лічбавыя сродкі інфармацыі (напрыклад, вэб-сайты, вэб-старонкі, блогі, відэаблогі, сацыяльныя сеткі, інтэрнэт-форумы, відэачаты, парталы па тэме аховы здароўя), якія знаходзяцца пад іх кіраваннем або адказнасцю, на наяўнасць патэнцыяльных паведамленняў аб падазраваных непажаданых рэакцыях. У гэтым кантэксце лічбавыя сродкі інфармацыі лічацца спансіруемымі трымальнікам рэгістрацыйнага пасведчання, калі трымальнік рэгістрацыйнага пасведчання валодае, аплачвае або кантралюе іх (пры гэтым ахвяраванне (фінансавае або іншае) у адрас тэлекамунікацыйнай арганізацыі або сайта вытворцам лекавых прэпаратаў або трымальнікам рэгістрацыйнага пасведчання не з’яўляецца валоданнем пры ўмове, што вытворца лекавых прэпаратаў або трымальнік рэгістрацыйных пасведчанняў не кантралюе канчатковае інфармацыйнае напаўненне сайта). Неабходна забяспечыць такую перыядычнасць прагляду ўказаных крыніц, каб выконвалася патрабаванне ў дачыненні да часу прадстаўлення патэнцыяльных валідных паведамленняў аб непажаданых рэакцыях ва ўпаўнаважаныя органы дзяржаў-членаў, пачынаючы з даты, калі інфармацыя была размешчана. Трымальнікам рэгістрацыйных пасведчанняў неабходна выкарыстоўваць уласныя сайты для аптымізацыі збору інфармацыі аб падазраваных непажаданых рэакцыях.
400. Інфармацыю аб выпадках падазраваных непажаданых рэакцый, апісаных у сетцы Інтэрнэт або лічбавых сродках інфармацыі, атрыманую без запыту, неабходна апрацоўваць як спантанныя паведамленні з прымяненнем да іх патрабаванняў у дачыненні да часу рэпарціравання, як для ўсіх спантанных паведамленняў.
401. У дачыненні да выпадкаў непажаданых рэакцый, апісаных у сетцы Інтэрнэт або лічбавых сродках інфармацыі, ідэнтыфікаванасць складальніка паведамлення адносіцца да праверкі існавання рэальнай асобы, гэта значыць магчымасці праверыць правільнасць кантактных даных складальніка справаздачы (напрыклад, быў прадстаўлены сапраўдны адрас электроннай пошты). Кантактныя даныя неабходна выкарыстоўваць толькі для мэт фармаканагляду. Калі адсутнічае інфармацыя аб краіне першакрыніцы, то ў якасці такой краіны неабходна лічыць краіну, дзе была атрымана інфармацыя або дзе выконваецца маніторынг.
402. Калі трымальніку рэгістрацыйнага пасведчання становіцца вядома аб паведамленні аб падазраванай непажаданай рэакцыі, апісанай у лічбавых сродках інфармацыі, спонсарам якіх трымальнік рэгістрацыйнага пасведчання не з’яўляецца, неабходна ацаніць паведамленне, каб вызначыць, падпадае яно ці не пад патрабаванні аб выкананні тэрміновага рэпарціравання.
Паведамленні аб падазраваных непажаданых рэакцыях, 
атрыманых па запыце
403. Паведамленні аб падазраваных непажаданых рэакцыях, атрыманых па запыце, паступаюць з сістэм арганізаванага збору даных, якія ўключаюць у сябе клінічныя даследаванні, неінтэрвенцыйныя даследаванні, рэгістры, персаналізаваныя праграмы выкарыстання незарэгістраваных лекавых прэпаратаў, іншыя праграмы прымянення незарэгістраваных лекавых прэпаратаў, назначаных у сувязі з выключнымі акалічнасцямі з меркаванняў спачування (прымяненне лекавага прэпарату пры невылечных захворваннях або захворваннях, якія не паддаюцца лячэнню і інш.), і маніторынгу захворванняў, апытанні пацыентаў або медыцынскіх работнікаў або збор даных аб эфектыўнасці лекавага прэпарату або прыхільнасці пацыентаў.
404. Паведамленні аб падазраваных непажаданых рэакцыях, атрыманых з якой-небудзь з гэтых сістэм збору даных, не трэба лічыць спантаннымі паведамленнямі, за выключэннем наступных выпадкаў:
а) паведамленні аб падазраваных непажаданых рэакцыях атрыманы пры правядзенні неінтэрвенцыйнага пострэгістрацыйнага даследавання, для якіх пратаколам даследавання не было вызначана выкананне сістэматычнага збору даных;
б) паведамленні аб падазраваных непажаданых рэакцыях атрыманы ў выніку прымянення незарэгістраваных лекавых прэпаратаў, назначаных у сувязі з выключнымі акалічнасцямі з меркаванняў спачування, або ў рамках персаналізаваных праграм выкарыстання незарэгістраваных лекавых прэпаратаў у выпадку, калі гэтымі праграмамі не вызначаўся сістэматызаваны збор даных аб непажаданых рэакцыях.
405. У рамках працэдуры рэпарціравання паведамленні аб падазраваных непажаданых рэакцыях, атрыманыя па запыце, неабходна класіфікаваць як паведамленні, атрыманыя ў ходзе даследаванняў, і выконваць валідацыю і ацэнку прычынна-выніковай сувязі з мэтай устанаўлення іх адпаведнасці ўмовам тэрміновага рэпарціравання.
406. Патрабаванні да арганізацыі работы з паведамленнямі аб непажаданых рэакцыях, атрыманымі па запыце, вызначаны пунктам 466 гэтых Правіл.
2. Валідацыя паведамленняў
407. Тэрміноваму рэпарціраванню падлягаюць толькі індывідуальныя паведамленні аб непажаданых рэакцыях, якія маюць станоўчыя вынікі валідацыі. З мэтай выканання гэтага патрабавання ўсе паведамленні аб непажаданых рэакцыях да іх прадстаўлення ва ўпаўнаважаныя органы дзяржаў-членаў павінны быць падвергнуты валідацыі на наяўнасць мінімальнай патрэбнай інфармацыі. Мінімальная патрэбная інфармацыя ўключае ў сябе:
а) звесткі аб адным або больш ідэнтыфікаваных рэпарцёрах (першакрыніцы), якія могуць быць ідэнтыфікаваны па такіх параметрах, як кваліфікацыя (напрыклад, урач, правізар, фармацэўт, іншы медыцынскі спецыяліст, а таксама пацыент, спажывец або іншая асоба, якая не мае медыцынскай адукацыі), імя, ініцыялы або месца знаходжання (адрас) (напрыклад, найменне арганізацыі рэпарцёра, вуліцы, горада, вобласці, паштовы код, краіна, электронная пошта, нумар тэлефона). Пры рабоце з асабістымі данымі рэпарцёраў павінны выконвацца адпаведныя нормы заканадаўства дзяржаў-членаў у сферы аховы персанальных даных.
Рэпарцёр лічыцца ідэнтыфікаваным, калі арганізацыя, якая накіравала паведамленне аб непажаданай рэакцыі, валодае дакладнымі данымі для пацвярджэння існавання гэтай асобы, якая рэпарціруе аб развіцці непажаданай рэакцыі на падставе даступнай інфармацыі. Неабходна забяспечыць ідэнтыфікацыю ўсіх бакоў, якія прадстаўляюць інфармацыю аб выпадку непажаданай рэакцыі, у тым ліку дадатковую інфармацыю па запыце. Неабходна выкарыстоўваць наяўныя магчымасці для атрымання кантактных даных рэпарцёра з мэтай забеспячэння магчымасці наступнага збору інфармацыі аб непажаданай рэакцыі. Калі рэпарцёр не жадае прадстаўляць кантактныя даныя, паведамленне аб непажаданай рэакцыі неабходна лічыць валідным пры ўмове, што арганізацыя, праінфармаваная аб выпадку непажаданай рэакцыі, здольная пацвердзіць яго напрамую з рэпарцёрам.
Індывідуальнае паведамленне аб непажаданай рэакцыі не будзе лічыцца валідным для прадстаўлення ва ўпаўнаважаны орган, калі не ўтрымлівае даных для ідэнтыфікацыі звестак аб кваліфікацыі, краіне знаходжання або іншых даных як мінімум аднаго рэпарцёра. Пры адсутнасці даных аб кваліфікацыі рэпарцёра паведамленне па змоўчванні лічыцца прадстаўленым ад спажыўца. Для наступнага кантролю паведамленняў, якія дубліруюцца, у індывідуальным паведамленні аб непажаданай рэакцыі патрабуецца прызначаць усіх рэпарцёраў (не толькі першакрыніцу) (калі гэта прымяняльна). Інфармацыя аб непажаданай рэакцыі, атрыманая ад трэцяга боку, які не мае непасрэднага кантакту з пацыентам, не лічыцца валідным паведамленнем аб непажаданай рэакцыі, калі не будзе пацверджана непасрэдна пацыентам, лечачым урачом пацыента або рэпарцёрам, які мае непасрэдны кантакт з пацыентам;
б) звесткі аб ідэнтыфікаваным пацыенце. Для ідэнтыфікацыі пацыента дапускаецца ўказанне як мінімум адной з наступных характарыстык: ініцыялы пацыента, нумар медыцынскай карты (амбулаторнай, карты стацыянарнага хворага, карты з вынікамі абследавання), дата нараджэння, узрост або ўзроставая група, перыяд гестацыі і пол. Аднак пацыент лічыцца ідэнтыфікаваным, калі на падставе наяўных даных уяўляецца магчымым пацвердзіць існаванне гэтага пацыента. Таму інфармацыя аб ідэнтыфікацыі пацыента павінна быць найбольш поўнай з улікам заканадаўства дзяржавы-члена ў сферы аховы персанальных даных. Паведамленне можа лічыцца валідным для наступнага прадстаўлення ва ўпаўнаважаны орган пры наяўнасці як мінімум адной з указаных характарыстык пацыента. Паведамленне з указаннем некалькіх пацыентаў не лічыцца валідным, калі адсутнічае інфармацыя як мінімум аб адной з указаных індывідуальных характарыстык пацыента для фарміравання валіднага індывідуальнага паведамлення аб непажаданай рэакцыі;
в) звесткі аб адным або больш падазраваных лекавых прэпаратаў або дзейным рэчыве. Узаемадзейныя лекавыя прэпараты адносяцца да падазраваных лекавых прэпаратаў;
г) звесткі аб адной або больш падазраваных непажаданых рэакцый. Калі першакрыніцай зроблена сцвярджэнне ў прамой форме аб тым, што выключаецца наяўнасць прычынна-выніковай сувязі паміж назначэннем лекавага прэпарату і непажаданай рэакцыяй і атрымальнік (упаўнаважаны орган або трымальнік рэгістрацыйнага пасведчання) згодны з гэтым, паведамленне вызначаецца як неваліднае індывідуальнае паведамленне аб непажаданай рэакцыі, паколькі гэта азначае адсутнасць падазраванай непажаданай рэакцыі. Паведамленне таксама вызначаецца як неваліднае індывідуальнае паведамленне аб непажаданай рэакцыі, калі перадаецца, што пацыент перанёс непажаданую рэакцыю, але не ўказаны від непажаданай рэакцыі або не прадстаўлена апісанне перанесенай непажаданай рэакцыі. Аналагічна індывідуальнае паведамленне аб непажаданай рэакцыі вызначаецца як неваліднае, калі ўтрымлівае інфармацыю толькі аб зыходзе і пры наступным зборы даных не ўяўляецца магчымым атрымаць клінічнае абгрунтаванне непажаданай рэакцыі ў якасці прычыны зыходу, які развіўся, або першакрыніцай не ўказана наяўнасць як мінімум магчымай узаемасувязі з прыёмам лекавага прэпарату. Напрыклад, пры атрыманні інфармацыі аб раптоўнай смерці пацыента, які знаходзіцца на лячэнні ва ўмовах стацыянара, неабходна дапаўненне паведамлення медыцынскай ацэнкай з абгрунтаваннем вызначэння гэтага стану як зыходу непажаданай рэакцыі або аднясення да ліку непажаданых з’яў. Пры ацэнцы выпадкаў раптоўнай смерці пацыента, які атрымлівае тэрапію з назначэннем лекавых прэпаратаў, неабходна зыходзіць з дапушчэння наяўнасці ўзаемасувязі гэтага зыходу з лячэннем. Пры аднясенні да ліку валідных гэтыя індывідуальныя паведамленні аб непажаданых рэакцыях падлягаюць неадкладнаму рэпарціраванню.
408. Пры зборы паведамленняў аб падазраваных непажаданых рэакцыях праз сетку Інтэрнэт або лічбавыя сродкі інфармацыі пад паняццем «ідэнтыфікаваны» разумеецца магчымасць праверкі існавання рэпарцёра (складальніка паведамлення) і пацыента.
409. Адсутнасць якой-небудзь інфармацыі з указанай у пункце 407 гэтых Правіл азначае, што выпадак лічыцца няпоўным і не падлягае працэдуры тэрміновага прадстаўлення паведамлення аб непажаданай рэакцыі. Упаўнаважаныя органы і трымальнікі рэгістрацыйных пасведчанняў павінны праяўляць асаблівую стараннасць у рабоце па зборы недастатковай інфармацыі ў паведамленнях, дзеянні па наступным зборы даных у паведамленнях аб непажаданых рэакцыях падлягаюць дакументаванню. Тым не менш паведамленні аб непажаданых рэакцыях, мінімальная інфармацыя ў якіх з’яўляецца няпоўнай, неабходна рэгістраваць у рамках сістэмы фармаканагляду з мэтай іх выкарыстання ў бягучай дзейнасці па ацэнцы бяспекі.
Пры атрыманні недастатковых у паведамленнях аб непажаданай рэакцыі мінімальных даных (уключаючы перагляд узаемасувязі непажаданай рэакцыі з прыёмам лекавага прэпарату) індывідуальнае паведамленне аб непажаданай рэакцыі ацэньваецца як валіднае і падлягае рэпарціраванню ў адпаведнасці з патрабаваннямі гэтых Правіл.
410. Калі аднаму боку (упаўнаважанаму органу або трымальніку рэгістрацыйнага пасведчання) становіцца вядома, што рэпарцёр мог паведаміць аб падазраванай непажаданай рэакцыі таксама і іншаму зацікаўленаму боку, такое паведамленне тым не менш неабходна лічыць валідным паведамленнем аб непажаданай рэакцыі і ўключыць у працэдуру рэпарціравання індывідуальных паведамленняў аб непажаданых рэакцыях. Індывідуальнае паведамленне аб непажаданай рэакцыі павінна ўключаць у сябе ўсю важную інфармацыю, неабходную для выяўлення паведамлення, якое дублюецца.
411. Калі ёсць рознагалоссе паміж даследчыкам і трымальнікам рэгістрацыйнага пасведчання або спонсарам даследавання ў ацэнцы прычынна-выніковай сувязі паміж назначэннем падазраванага лекавага прэпарату і развіццём непажаданай рэакцыі пры правядзенні пострэгістрацыйных неінтэрвенцыйных даследаванняў, не трэба пераводзіць выпадак непажаданай рэакцыі ў больш нізкую па ступені верагоднасці ўзаемасувязі катэгорыю. У індывідуальным паведамленні аб непажаданай рэакцыі неабходна прадставіць меркаванні даследчыка і трымальніка рэгістрацыйнага пасведчання або спонсара даследавання.
412. Валіднае паведамленне аб непажаданай рэакцыі, прадстаўленае спажыўцом, не трэба пераводзіць у катэгорыю не звязанага з прыёмам лекавага прэпарату непажаданай з’явы ў выпадку, калі медыцынскім работнікам, указаным спажыўцом для атрымання наступнай інфармацыі, не пацвярджаецца наяўнасць узаемасувязі. У індывідуальным паведамленні аб непажаданай рэакцыі неабходна адлюстраваць меркаванні спажыўца і медыцынскага работніка ў дачыненні да наяўнасці ўзаемасувязі ў частцы ацэнкі ўзаемасувязі рознымі першакрыніцамі.
413. Калі ёсць рознагалоссе паміж рэпарцёрам і трымальнікам рэгістрацыйнага пасведчання або ўпаўнаважаным органам у ацэнцы аднясення непажаданай рэакцыі да сур’ёзнай, не трэба пераводзіць ацэнку непажаданай рэакцыі ў больш нізкую па ступені сур’ёзнасці.
3. Наступная праца 
з паведамленнямі аб непажаданых рэакцыях
414. Калі ў першапачатковым паведамленні інфармацыя аб падазраваных непажаданых рэакцыях утрымліваецца няпоўная, неабходна праводзіць наступную працу, каб атрымаць дадатковую падрабязную інфармацыю, апрача мінімальнай патрэбнай, якая з’яўляецца важнай для навуковай ацэнкі выпадкаў развіцця непажаданых рэакцый. Выкананне гэтай працы з’яўляецца важным для з’яў асаблівага інтарэсу, у дачыненні да якіх праводзіцца маніторынг, выпадкаў уздзеяння лекавага прэпарату ў перыяд цяжарнасці, выпадкаў смерці пацыентаў, выпадкаў, якія дапускаюць выяўленне новай рызыкі або новых аспектаў характарыстыкі пэўнай рызыкі. Дзеянні па наступным зборы даных у паведамленнях аб непажаданых рэакцыях і атрыманыя даныя падлягаюць дакументаванню.
415. Пры адсутнасці ў паведамленні аб непажаданай рэакцыі інфармацыі аб узросце пацыента неабходна прыняць меры па атрыманні гэтай інфармацыі або даных аб узроставай групе ў сувязі з асаблівай важнасцю гэтай інфармацыі для ацэнкі бяспекі ў асаблівых узроставых групах, уключаючы педыятрычных і пажылых пацыентаў.
416. Прымяняльныя метады наступнага збору даных аб непажаданай рэакцыі неабходна нацэліць на аптымізацыю збору недастатковай інфармацыі. Па магчымасці неабходна атрымліваць пісьмовае пацвярджэнне звестак, прадстаўленых у вуснай форме. Гэту стандартную дзейнасць па фармаканаглядзе неабходна ажыццяўляць з прымяненнем мер, якія заахвочваюць першакрыніцу (рэпарцёра) прадстаўляць новую інфармацыю, важную для навуковай ацэнкі рэпарціруемага пытання бяспекі. Выкарыстанне мэтавых апытальнікаў для збору дадатковай важнай інфармацыі аб непажаданай рэакцыі дазваляе першакрыніцы пазбегнуць неабходнасці дубліраваць раней прадстаўленыя даныя, аблягчае запаўненне і дапамагае аптымізацыі важных для ацэнкі даных, якія збіраюцца. Неабходна распрацаваць мэтавыя апытальнікі ў форме, якая спрыяе максімальнаму аблягчэнню запаўнення (напрыклад, з выкарыстаннем перадзапоўненых палёў), а таксама забяспечваць пераклад апытальнікаў на мовы дзяржаў-членаў.
417. Калі інфармацыя аб меркаванай непажаданай рэакцыі, атрыманая непасрэдна ад пацыента або спажыўца, з’яўляецца няпоўнай, неабходна рабіць спробы атрымаць згоду на прадстаўленне дадатковай інфармацыі ў медыцынскага работніка, якім можа быць прадстаўлена дадатковая інфармацыя па непажаданай рэакцыі. Калі медыцынскі работнік пацвердзіў (поўнасцю або часткова) прадстаўлены выпадак непажаданай рэакцыі, неабходна дакладна адлюстраваць гэту інфармацыю ў індывідуальным паведамленні аб непажаданай рэакцыі. У выпадку наступнага поўнага або частковага пацвярджэння непажаданай рэакцыі з боку медыцынскага работніка ў індывідуальным паведамленні аб непажаданай рэакцыі робіцца адзнака аб медыцынскім пацвярджэнні гэтага выпадку.
418. У дачыненні да падазраваных непажаданых рэакцый, звязаных з прымяненнем лекавага прэпарату біялагічнага паходжання, асаблівую важнасць мае дакладная інфармацыя аб вытворцы адпаведнага лекавага прэпарату. Таму неабходна прымаць усе належныя меры для дакладнага ўказання гандлёвага наймення і нумара серыі лекавага прэпарату біялагічнага паходжання. У выпадку немагчымасці дакладнай ідэнтыфікацыі серыі падазраванага лекавага прэпарату біялагічнага паходжання ў апісанні выпадку непажаданай рэакцыі ў першасным індывідуальным паведамленні неабходна ўключаць адпаведнае ўказанне аб накіраваным запыце. Выкананне запыту рэпарцёра адносна ідэнтыфікацыйных даных аб серыі падазраванага лекавага прэпарату біялагічнага паходжання з’яўляецца абавязковым.
419. У пэўных выпадках, калі не ўяўляецца магчымым выканаць наступны збор інфармацыі аб непажаданай рэакцыі ў сувязі з ананімнасцю рэпарцёра ў адпаведнасці з заканадаўствам дзяржаў-членаў у сферы аховы персанальных даных (напрыклад, у выпадку прадстаўлення паведамлення аб медыцынскай памылцы з нанясеннем урону жыццю або здароўю пацыента і нежадання рэпарцёра раскрываць асабістыя даныя), паведамленне павінна разглядацца як валіднае для рэпарціравання, калі арганізацыя рэпарцёра здольная пацвердзіць паведамленне напрамую з рэпарцёрам і захоўваюцца астатнія крытэрыі валіднасці паведамлення аб наяўнасці мінімальнай інфармацыі.
4. Кіраванне данымі
420. Неабходна захоўваць паведамленні аб падазраваных непажаданых рэакцыях на папяровых носьбітах, у выглядзе электронных дакументаў, і абыходзіцца з імі такім жа чынам, як і з іншымі медыцынскімі запісамі (уключаючы выкананне патрабаванняў па забеспячэнні канфідэнцыяльнасці ў дачыненні да ідэнтыфікаванасці пацыентаў і рэпарцёраў), у адпаведнасці з патрабаваннямі заканадаўства дзяржаў-членаў у сферы аховы персанальных даных. Неабходна захоўваць у тайне і ахаванымі ад неаўтарызаванага доступу ідэнтыфікуемыя персанальныя звесткі аб спецыялістах сістэмы аховы здароўя (рэпарцёрах), якія складаюць справаздачы. Абмен данымі паміж трымальнікамі рэгістрацыйных пасведчанняў і ўпаўнаважанымі органамі ў частцы персанальных даных пацыентаў і рэпарцёраў павінен быць арганізаваны з улікам патрабаванняў заканадаўства дзяржаў-членаў у сферы аховы персанальных даных.
421. Каб забяспечыць захаванасць і канфідэнцыяльнасць даных па фармаканаглядзе, неабходна забяспечыць строгі кантроль доступу да дакументаў і баз даных і даць права доступу толькі ўпаўнаважанаму персаналу сістэмы фармаканагляду. Указанае патрабаванне для забеспячэння бяспекі даных распаўсюджваецца на ўсе этапы праходжання і абарачэння даных. У сувязі з гэтым неабходна рэалізаваць працэдуры забеспячэння бяспекі і захаванасці даных падчас перадачы даных.
422. Калі перадача даных па фармаканаглядзе адбываецца ў межах арганізацыі або паміж арганізацыямі, неабходна прымяняць такі механізм, пры якім ёсць пацвярджэнне таго, што ўсе паведамленні атрыманы. У гэтым выпадку неабходна забяспечыць працэс пацвярджэння і (або) зверкі інфармацыі.
423. Упаўнаважаныя асобы па фармаканаглядзе павінны мець доступ да даных, якія захоўваюцца ў электронным выглядзе, у рэжыме рэальнага часу.
424. Працэдура ўводу даных з выкарыстаннем спецыяльнай тэрміналогіі павінна манітарыравацца і быць валідзіраванай шляхам выканання аўдыту па забеспячэнні якасці сістэматычна або пры дапамозе правядзення перыядычнай выбарачнай ацэнкі. Персанал павінен быць праінструктаваны аб працэдуры ўводу даных з выкарыстаннем спецыяльнай тэрміналогіі, кваліфікацыя персаналу павінна перыядычна пацвярджацца. Паведамленні аб непажаданых рэакцыях, атрыманыя ад першакрыніцы (рэпарцёра), неабходна апрацоўваць непрадузята, без змянення інфармацыі, падчас уводу даных або перадачы электронных даных неабходна пазбягаць дабаўлення або выдалення інфармацыі. Паведамленні павінны ўключаць у сябе даслоўны тэкст, які выкарыстоўваецца ў першакрыніцы, або яго дакладны пераклад. Зыходны тэкст неабходна выкласці з выкарыстаннем адпаведнай тэрміналогіі. Для забеспячэння цэласнасці інфармацыі пры кадзіраванні тэксту паведамлення неабходна выкарыстоўваць тэрміналогію на мове дзяржавы-члена або дакладны пераклад на англійскую мову.
425. Пры захоўванні даных у электронным выглядзе павінна забяспечвацца прасочвальнасць («аўдытарскі след») усіх уведзеных або змененых даных, у тым ліку звесткі аб датах і крыніцах атрыманых даных, а таксама аб датах і месцах, у якія гэтыя даныя перадаюцца.
[bookmark: _Toc338818651]426. Пры ўводзе даных і фарміраванні зводных справаздач неабходна праводзіць праверку базы даных для выяўлення і апрацоўкі дубліруючых паведамленняў аб непажаданых рэакцыях. 
5. Кіраванне якасцю
427. Упаўнаважаным органам і трымальнікам рэгістрацыйных пасведчанняў неабходна распрацаваць і ўкараніць сістэму кіравання якасцю, каб гарантаваць адпаведнасць сістэмы фармаканагляду неабходным стандартам якасці на кожнай стадыі работы з паведамленнямі аб непажаданых рэакцыях (напрыклад, на стадыях збору даных, перадачы даных, кіраванні данымі, кадзіраванні і архіваванні даных, валідацыі выпадку, ацэнцы выпадку, атрыманні наступнай інфармацыі, пры прадстаўленні індывідуальных паведамленняў аб непажаданых рэакцыях і архіваванні выпадку).
428. Правільнасць увядзення інфармацыі, уключаючы адпаведнасць выкарыстоўваемай тэрміналогіі, падлягае кантролю якасці, які выконваецца на сістэматычнай аснове або з выкарыстаннем прынцыпу рэгулярнай ацэнкі адвольнай выбаркі. Адпаведнасць захаваных даных зыходным паведамленням і паведамленням, якія ўтрымліваюць інфармацыю аб наступнай ацэнцы, неабходна правяраць з дапамогай працэдур кантролю якасці, якія робяць магчымай валідацыю захаваных даных пры дапамозе параўнання з зыходнымі данымі або іх адлюстраваннямі. У сувязі з гэтым неабходна мець пастаянны доступ да даных першакрыніцы (напрыклад, да лістоў, паведамленняў, атрыманых (перададзеных) па электроннай пошце, запісаў тэлефонных размоў, якія ўтрымліваюць падрабязныя звесткі аб непажаданай рэакцыі) або адлюстраванняў даных крыніцы ў выглядзе графічных файлаў.
429. Пісьмовыя стандартныя аперацыйныя працэдуры павінны гарантаваць дакладнае размеркаванне роляў і абавязкаў, яснасць пастаўленых задач для ўсіх бакоў, якія ўдзельнічаюць у рабоце з інфармацыяй аб непажаданых рэакцыях. Павінна быць распрацавана і ўкаранёна палажэнне аб належным кантролі якасці і пры неабходнасці аб змяненні сістэмы якасці сістэмы фармаканагляду. Гэта патрабаванне распаўсюджваецца на дзейнасць, ажыццяўленне якой праводзіцца па кантракце з трэцімі бакамі, пісьмовыя стандартныя аперацыйныя працэдуры якіх неабходна правяраць, каб пераканацца, што такія працэдуры з’яўляюцца адпаведнымі і адпавядаюць прымяняльным патрабаванням Правіл.
[bookmark: _Toc338818652]430. Неабходна праводзіць належнае навучанне персаналу, які непасрэдна ажыццяўляе дзейнасць па фармаканаглядзе, а таксама персаналу, які займаецца атрыманнем або апрацоўкай паведамленняў аб бяспецы (напрыклад, персаналу падраздзяленняў па клінічнай распрацоўцы, продажы, медыцынскай інфармацыі, юрыдычнай рабоце, кантролю якасці), у частцы навучання працэдурам збору і перадачы інфармацыі аб непажаданых рэакцыях (з’явах) у аддзел фармаканагляду ў адпаведнасці з унутранай палітыкай трымальніка рэгістрацыйнага пасведчання і працэдурамі сістэмы якасці сістэмы фармаканагляду. Навучанне павінна праводзіцца па адпаведных раздзелах права Саюза, заканадаўства дзяржаў-членаў у сферы фармаканагляду і метадычных дакументах у гэтай сферы, а таксама ўключаць у сябе спецыяльнае навучанне па апрацоўцы паведамленняў аб бяспецы. Персанал, у абавязкі якога ўваходзіць увядзенне даных, павінен быць навучаны адпаведным стандартам і тэрміналогіі.
[bookmark: _Toc338818653]6. Асаблівыя сітуацыі
Прымяненне лекавых прэпаратаў падчас 
цяжарнасці або кармлення грудзьмі
Цяжарнасць
431. Неабходна забяспечыць наступнае адсочванне выпадкаў, калі эмбрыён або плод мог падвяргацца ўздзеянню лекавых прэпаратаў (пры дапамозе ўздзеяння лекавага прэпарату на маці або перадачы лекавага прэпарату праз сперму пасля ўздзеяння на бацьку), каб сабраць інфармацыю аб зыходзе цяжарнасці і магчымым уплыве лекавага прэпарату на развіццё дзіцяці. Калі дзейнае рэчыва (або 1 з яго метабалітаў) мае працяглы перыяд напаўвывядзення, гэта неабходна прымаць пад увагу пры ацэнцы магчымасці ўздзеяння лекавага прэпарату на эмбрыён або плод праз маці або бацьку, у выпадку калі лекавы прэпарат прымаўся да зачацця.
432. Неабходна забяспечыць наяўнасць максімальна падрабязных звестак у паведамленнях аб уздзеянні лекавых прэпаратаў на арганізм маці і плода падчас цяжарнасці з мэтай правядзення ацэнкі прычынна-выніковай сувязі. Для ацэнкі такіх паведамленняў могуць быць распрацаваны і выкарыстаны стандартныя апытальнікі.
433. Асаблівыя выпадкі з непажаданым зыходам, якія звязваюцца з уздзеяннем лекавага прэпарату падчас цяжарнасці, класіфікуюцца як сур’ёзныя непажаданыя рэакцыі, якія падлягаюць тэрміноваму рэпарціраванню ў адпаведнасці з патрабаваннямі гэтых Правіл. Такому рэпарціраванню падлягаюць паведамленні аб:
а) прыроджаных анамаліях або адставанні ў развіцці ў плода або дзіцяці;
б) смерці плода і самаадвольным аборце;
в) падазраваных непажаданых рэакцыях у нованароджанага, якія класіфікуюцца як сур’ёзныя.
434. Не падлягаюць тэрміноваму рэпарціраванню паведамленні аб выпадках перарывання цяжарнасці без указання інфармацыі аб наяўнасці або адсутнасці прыроджанай заганы развіцця, паведамленні аб уздзеянні лекавага прэпарату на цячэнне цяжарнасці без даных аб зыходзе або паведамленні, у якіх утрымліваецца інфармацыя аб нармальным зыходзе, паколькі ў іх не ўтрымліваецца адназначнага ўказання на наяўнасць падазраванай непажаданай рэакцыі. Аднак гэтыя паведамленні неабходна апрацоўваць так жа, як і іншыя паведамленні аб непажаданых рэакцыях, з прадстаўленнем ацэнкі ў перыядычнай абнаўляльнай справаздачы па бяспецы.
435. У пэўных выпадках усе паведамленні аб уздзеянні лекавага прэпарату на арганізм маці і плода падчас цяжарнасці могуць падлягаць тэрміноваму рэпарціраванню. Гэта патрабаванне можа быць умовай рэгістрацыі лекавага прэпарату або можа быць уключана ў план кіравання рызыкамі і, як правіла, абумоўлена наяўнасцю проціпаказання па прымяненні лекавага прэпарату падчас цяжарнасці або яго выражанай тэратагеннасцю і неабходнасцю абавязковага дакладнага наступнага маніторынгу бяспекі (напрыклад, у дачыненні да талідаміду, ізатрэтынаіну і падобных ім).
436. Неабходна неадкладна паведамляць упаўнаважаным органам дзяржаў-членаў аб выяўленні сігналу аб магчымым тэратагенным эфекце (напрыклад, сігналу аб групе падобных анамальных зыходаў цяжарнасці).
Кармленне грудзьмі
437. Неабходна паведамляць аб падазраваных непажаданых рэакцыях, якія ўзнікаюць у немаўлят пасля ўздзеяння на іх арганізм лекавага прэпарату з грудным малаком.
Выкарыстанне лекавага прэпарату 
ў педыятрыі і ў пажылых людзей
438. Неабходна прыняць усе магчымыя меры для ўстанаўлення і ўказання ўзросту або ўзроставай групы пацыентаў (калі аб выпадку непажаданага ўздзеяння паведамляе спецыяліст сістэмы аховы здароўя, пацыент або спажывец, які не з’яўляецца пацыентам), каб мець магчымасць устанавіць патэнцыяльныя сігналы па бяспецы, спецыфічныя для пэўнай узроставай групы насельніцтва.
439. Калі прымяненне лекавага прэпарату распаўсюджана сярод груп пацыентаў, не ўключаных у адобраную агульную характарыстыку лекавага прэпарату, важна, каб упаўнаважаныя органы і трымальнікі рэгістрацыйных пасведчанняў ажыццяўлялі маніторынг любых наступных праблем аб бяспецы і прымалі адпаведныя меры па рабоце з сігналамі аб гэтых праблемах. Трымальнікам рэгістрацыйных пасведчанняў і ўпаўнаважаным органам неабходна заахвочваць спецыялістаў сістэмы аховы здароўя складаць і прадстаўляць паведамленні аб усіх падазраваных непажаданых рэакцыях, нават калі гэтыя рэакцыі маюць месца сярод груп насельніцтва, не ўключаных у адобраную сферу прымянення лекавага прэпарату згодна з яго агульнай характарыстыкай лекавага прэпарату.
Паведамленні аб перадазіроўцы, злоўжыванні і няправільным 
прымяненні лекавага прэпарату, а таксама аб памылках 
прымянення або ўздзеянні лекавага прэпарату, 
звязаным з прафесійнай дзейнасцю
[bookmark: _Toc338818656]440. У выпадку калі перадазіроўка, злоўжыванне, няправільнае прымяненне, медыцынская памылка або ўздзеянне лекавага прэпарату, звязаныя з прафесійнай дзейнасцю, не прывялі да развіцця непажаданай рэакцыі, звесткі аб іх не падлягаюць тэрміноваму рэпарціраванню. Гэтыя даныя неабходна ўносіць у адпаведную перыядычную абнаўляльную справаздачу па бяспецы і план кіравання рызыкамі (калі прымяняльна). Калі такія паведамленні ўтрымліваюць даныя аб бяспецы, якія ўплываюць на суадносіны «карысць – рызыка» лекавага прэпарату, аб іх неабходна паведамляць упаўнаважаным органам дзяржаў-членаў у адпаведнасці з патрабаваннямі гэтых Правіл. Неабходна выкананне абавязковага наступнага збору дадатковай інфармацыі з мэтай атрымання поўных даных у дачыненні да сімптомаў, найменняў падазраваных лекавых прэпаратаў, зыходаў, тыпу неадпаведнасці (напрыклад, памылкі прапісвання, прызначэння, водпуску, дазіроўкі, неадобранага паказання да прымянення і іншых).
Адсутнасць тэрапеўтычнай эфектыўнасці
441. Неабходна рэгістраваць паведамленні аб адсутнасці тэрапеўтычнай эфектыўнасці і выконваць наступную работу па атрыманні поўнай інфармацыі. Гэтыя паведамленні, як правіла, не падлягаюць тэрміноваму рэпарціраванню і ўключаюцца ў ацэнку даных у перыядычную абнаўляльную справаздачу па бяспецы. У пэўных выпадках можа быць запатрабавана прадстаўленне паведамленняў аб адсутнасці тэрапеўтычнай эфектыўнасці на працягу 15 каляндарных дзён. Да такіх выпадкаў адносяцца адсутнасць тэрапеўтычнай эфектыўнасці пры прымяненні падазраванага лекавага прэпарату для лячэння захворванняў, якія ўяўляюць пагрозу жыццю (уключаючы пагражальныя жыццю інфекцыйныя захворванні, выкліканыя адчувальнымі мікраарганізмамі або якія суправаджаюцца з’яўленнем новага трывалага штаму мікраарганізма, што раней лічыўся ўспрыімлівым), а таксама калі падазраванымі лекавымі прэпаратамі з’яўляюцца вакцыны і кантрацэптывы. Выключэнне з гэтага патрабавання будуць складаць выпадкі, калі рэпарцёрам зроблена асобнае ўказанне, што зыход у пацыента быў абумоўлены прагрэсіраваннем захворвання і не быў звязаны з недастатковай тэрапеўтычнай эфектыўнасцю лекавага прэпарату. Не падлягаюць рэпарціраванню таксама выпадкі тэрапеўтычнай неэфектыўнасці, выяўленыя ў рамках правядзення неінтэрвенцыйнага пострэгістрацыйнага даследавання эфектыўнасці як тыя, што складаюць асноўныя канчатковыя кропкі гэтага віду даследаванняў.
442. Пры выяўленні тэрапеўтычнай неэфектыўнасці лекавых прэпаратаў пры правядзенні антыбіётыкатэрапіі не патрабуецца прадстаўленне паведамленняў аб выпадках, абумоўленых прымяненнем антыбіётыкаў без уліку спектра дзеяння і адчувальнасці ўзбуджальніка. Неадкладнаму рэпарціраванню падлягаюць выпадкі тэрапеўтычнай неэфектыўнасці пры правядзенні антыбіётыкатэрапіі жыццепагражальных станаў, якія абумоўлены з’яўленнем новых рэзістэнтных штамаў, што раней лічыўся адчувальным мікраарганізмам.
443. Неабходна паведамляць аб выпадках адсутнасці эфектыўнасці вакцын, каб выдзеліць патэнцыяльныя сігналы аб зніжанай імунагеннасці ў падгрупе вакцынаваных, зніжаным імунітэце або замяшчэнні штаму. Такія сігналы могуць патрабаваць аператыўных дзеянняў і далейшага вывучэння ў пострэгістрацыйных даследаваннях бяспекі.
7. Тэрміновае прадстаўленне індывідуальных 
паведамленняў аб непажаданых рэакцыях
444. Прадстаўленню ва ўпаўнаважаныя органы падлягаюць толькі валідныя паведамленні аб непажаданых рэакцыях. Адлік часу для выканання працэдуры тэрміновага рэпарціравання паведамленняў пачынаецца з таго моманту, калі мінімальная патрэбная інфармацыя для прадстаўлення паведамлення ў адпаведнасці з пунктам 407 гэтых Правіл стала даступная трымальніку рэгістрацыйнага пасведчання (уключаючы медыцынскіх прадстаўнікоў і падрадчыкаў). Гэта дата лічыцца датай пачатку адліку («дзень нуль») і першым днём атрымання ўпаўнаважаным органам або трымальнікам рэгістрацыйнага пасведчання інфармацыі аб валідным індывідуальным паведамленні аб непажаданай рэакцыі, уключаючы выхадныя або святочныя дні.
445. Калі трымальнік рэгістрацыйнага пасведчання аддае частку дзейнасці па фармаканаглядзе на аўтсорсінг, неабходна забяспечыць наяўнасць прынятых у форме пісьмовага дакумента дакладных працэдур або падрабязных пагадненняў аб раздзяленні абавязкаў у сферы фармаканагляду паміж аўтсорсінгавай арганізацыяй (асобай) і трымальнікам рэгістрацыйнага пасведчання для выканання абавязацельстваў па прадстаўленні валідных паведамленняў аб непажаданых рэакцыях у патрэбныя тэрміны. Гэтыя працэдуры павінны вызначаць, у прыватнасці, працэсы абмену інфармацыяй аб бяспецы лекавага прэпарату, у тым ліку часовыя інтэрвалы прадстаўлення інфармацыі, і абавязак прадстаўляць паведамленні аб непажаданых рэакцыях ва ўпаўнаважаныя органы дзяржаў-членаў. Неабходна пазбягаць дубліравання перадачы паведамленняў ва ўпаўнаважаныя органы дзяржаў-членаў.
446. У дачыненні да індывідуальных паведамленняў аб непажаданых рэакцыях, апісаных у навуковай медыцынскай літаратуры, адлік часу («дзень нуль») пачынаецца з даты паведамлення аб публікацыі, якая ўтрымлівае мінімальную патрэбную інфармацыю ў адпаведнасці з пунктам 407 гэтых Правіл. Калі з аўтсорсінгавай асобай або арганізацыяй устаноўлены дагаворныя адносіны на выкананне пошуку па літаратурных крыніцах і (або) стварэнне паведамленняў аб непажаданых рэакцыях, неабходна, каб былі аформлены пісьмовыя падрабязныя пагадненні аб размеркаванні абавязкаў, якія дазваляюць гарантаваць, што трымальнік рэгістрацыйнага пасведчання зможа выканаць патрабаванні гэтых Правіл аб рэпарціраванні.
447. Калі атрымана дадатковая важная інфармацыя аб непажаданай рэакцыі, адлік часу для стварэння наступнага паведамлення ў дачыненні да гэтай рэакцыі пачынаецца нанава (гэта значыць тэрмін падачы наступнага паведамлення адлічваецца з даты атрымання дадатковай важнай інфармацыі). Важнай дадатковай інфармацыяй лічыцца новая медыцынская або адміністрацыйная інфармацыя аб падазраванай непажаданай рэакцыі, якая можа аказаць уплыў на ацэнку або кіраванне выпадкам або змяніць яго ацэнку па крытэрыях сур’ёзнасці. Неістотная дадатковая інфармацыя ўключае ў сябе абноўленыя каментарыі адносна выкананай ацэнкі выпадкаў або выпраўлення граматычных памылак, або памылак у пунктуацыі ў папярэднім паведамленні аб выпадку.
8. Патрабаванні, якія прад’яўляюцца да тэрміновага прадстаўлення паведамленняў аб непажаданых рэакцыях
448. Трымальнікі рэгістрацыйных пасведчанняў на працягу 15 каляндарных дзён з даты атрымання трымальнікам рэгістрацыйнага пасведчання або яго ўпаўнаважаным прадстаўніком мінімальнай патрэбнай інфармацыі ў адпаведнасці з пунктам 407 гэтых Правіл прадстаўляюць ва ўпаўнаважаны орган дзяржавы-члена:
паведамленне аб сур’ёзнай непажаданай рэакцыі, выяўленай на тэрыторыі дзяржавы-члена;
паведамленне аб сур’ёзнай непрадбачанай непажаданай рэакцыі, выяўленай на тэрыторыях іншых дзяржаў.
Устаноўлены тэрмін рэпарціравання распаўсюджваецца на першасную і дадатковую інфармацыю аб непажаданай рэакцыі.
9. Ануляванне індывідуальнага паведамлення аб непажаданай рэакцыі
449. Працэдура анулявання індывідуальнага паведамлення аб непажаданай рэакцыі павінна выкарыстоўвацца для абазначэння неправадзейнасці раней прадстаўленага паведамлення (напрыклад, пры прызнанні ўсяго выпадку памылковым). Парадак анулявання індывідуальных паведамленняў аб непажаданай рэакцыі вызначаны ў пунктах 535–537 гэтых Правіл.
10. Унясенне змяненняў у індывідуальнае паведамленне 
аб непажаданай рэакцыі
[bookmark: _Toc338818659][bookmark: _Toc338818662]450. У выпадку неабходнасці (напрыклад, пасля ўнутранай або экспертнай ацэнкі) унясення змяненняў у раней прадстаўленае індывідуальнае паведамленне аб непажаданай рэакцыі (напрыклад, у частцы тэрміналогіі, крытэрыяў сур’ёзнасці, ацэнкі прычынна-выніковай узаемасувязі, прадастаўлення перакладу або артыкула з навуковай медыцынскай літаратуры), якія не адпавядаюць крытэрыям прадстаўлення паведамлення аб важнай дадатковай інфармацыі, указаным у пункце 447 гэтых Правіл, такія змяненні могуць быць унесены ў парадку, вызначаным у пунктах 533 і 534 гэтых Правіл.
11. Спосаб і фармат прадстаўлення паведамленняў 
аб непажаданых рэакцыях
[bookmark: _Toc338818660]451. Індывідуальныя паведамленні аб непажаданых рэакцыях прадстаўляюцца трымальнікам рэгістрацыйных пасведчанняў ва ўпаўнаважаны орган дзяржавы-члена ў электронным выглядзе. Фармат індывідуальных паведамленняў аб непажаданых рэакцыях павінен адпавядаць фармату, вызначанаму ў інструкцыі Міжнароднай канферэнцыі па гарманізацыі тэхнічных патрабаванняў да лекавых прэпаратаў для медыцынскага прымянення «Кіраванне данымі па клінічнай бяспецы. Элементы даных для перадачы паведамленняў аб індывідуальных выпадках непажаданых рэакцый» (далей – фармат электронных даных E2B) (з улікам пераходу з фармату электронных даных E2B з версіі R2 на фармат электронных даных E2B версіі R3). У індывідуальным паведамленні выкарыстоўваецца тэрміналогія MedDRA, пры гэтым у паведамленні павінны выкарыстоўвацца тэрміны ніжняга ўзроўню (LLT). Трымальнікамі рэгістрацыйных пасведчанняў павінна быць забяспечана выкананне рэкамендацый сэрвіснай арганізацыі, якая падтрымлівае MedDRA, для своечасовага пераходу на новыя версіі выкарыстоўваемай тэрміналогіі MedDRA.
452. Парадак перадачы індывідуальных паведамленняў аб непажаданых рэакцыях у электронным выглядзе вызначаецца адпаведнай інструкцыяй упаўнаважаных органаў дзяржаў-членаў.
12. Збор паведамленняў аб непажаданых рэакцыях
Абавязкі ўпаўнаважаных органаў дзяржаў-членаў
453. Упаўнаважаныя органы кожнай дзяржавы-члена павінны валодаць сістэмай збору і кіравання ўсімі паведамленнямі аб падазраваных непажаданых рэакцыях, звязаных з прымяненнем лекавых прэпаратаў, якія знаходзяцца ў абарачэнні на тэрыторыях дзяржаў-членаў.
454. Упаўнаважаныя органы кожнай дзяржавы-члена маюць права падтрымліваць спецыялістаў сістэмы аховы здароўя сваёй дзяржавы-члена да прадстаўлення паведамленняў аб падазраваных непажаданых рэакцыях. Акрамя таго, упаўнаважаныя органы дзяржавы-члена маюць права накладваць на спецыялістаў сістэмы аховы здароўя спецыяльныя абавязацельствы па прадстаўленні паведамленняў аб падазраваных непажаданых рэакцыях.
455. З мэтай аптымізацыі працэдуры прадстаўлення інфармацыі аб непажаданых рэакцыях стандартныя формы бланкаў з магчымасцю іх непасрэднага запаўнення павінны знаходзіцца ў свабодным доступе на сайтах упаўнаважаных органаў (упаўнаважаных арганізацый) у сетцы Інтэрнэт разам з інфармацыяй аб розных спосабах прадстаўлення інфармацыі аб падазраваных непажаданых рэакцыях. Упаўнаважанымі органамі дзяржаў-членаў павінна быць забяспечана ўключэнне ў адзіную базу даных непажаданых рэакцый дзяржаў-членаў усіх паведамленняў аб сур’ёзных непажаданых рэакцыях, выяўленых на тэрыторыях дзяржаў-членаў, прадстаўленых у адпаведны ўпаўнаважаны орган дзяржавы-члена і ацэненых як валідныя.
456. Упаўнаважаным органам дзяржаў-членаў неабходна забяспечваць «выяўленне ўдзячнасці» за работу па прадстаўленні паведамленняў аб непажаданых рэакцыях, уключаючы прадстаўленне рэпарцёрам інфармацыі аб выніках далейшага разгляду іх паведамленняў аб непажаданых рэакцыях.
457. Пры прадстаўленні паведамленняў аб непажаданых рэакцыях трымальнікамі рэгістрацыйных пасведчанняў упаўнаважаныя органы дзяржаў-членаў, на тэрыторыях якіх мела месца падазраваная непажаданая рэакцыя, маюць права далучаць пацыентаў і трымальнікаў рэгістрацыйных пасведчанняў да наступнай работы па гэтых паведамленнях. Трымальнікі рэгістрацыйных пасведчанняў могуць прыцягвацца да наступнай работы па атрыманых паведамленнях аб непажаданых рэакцыях у наступных выпадках:
а) неабходнасць атрымання важнай дадатковай інфармацыі для выканання належнай ацэнкі непажаданай рэакцыі;
б) неабходнасць удакладнення супярэчлівых даных, прадстаўленых у паведамленні аб непажаданай рэакцыі;
в) неабходнасць атрымання дадатковай інфармацыі ў рамках выканання працэдуры валідацыі сігналу, ацэнкі аспектаў профілю бяспекі, ацэнкі перыядычнай абнаўляльнай справаздачы па бяспецы або пацвярджэння праблем аб бяспецы ў плане кіравання рызыкамі.
458. Кожная дзяржава-член павінна забяспечыць:
інфармаванне ўпаўнаважанага органа, адказнага за кантроль абарачэння лекавых прэпаратаў, аб любой падазраванай непажаданай рэакцыі, звесткі аб якой сталі даступныя для любога ўпаўнаважанага органа, ведамства, арганізацыі або ўстановы, адказных за бяспеку пацыентаў;
прадстаўленне паведамленняў аб любой падазраванай непажаданай рэакцыі ў базу даных гэтай дзяржавы-члена.
Калі паведамленні аб падазраваных непажаданых рэакцыях былі накіраваны ў іншыя органы дзяржаўнага кіравання, ведамствы, арганізацыі або ўстановы ў гэтай дзяржаве-члене, упаўнаважаны орган дзяржавы-члена, у сферу дзейнасці якога ўваходзіць ажыццяўленне фармаканагляду, павінен мець з імі пагадненні аб абмене данымі, каб гэтыя паведамленні накіроўваліся ў гэты ўпаўнаважаны орган дзяржавы-члена. Звесткі аб непажаданых рэакцыях у гэтых выпадках павінны перадавацца ва ўпаўнаважаны орган дзяржавы-члена ў электронным выглядзе. Указанае патрабаванне распаўсюджваецца таксама на выпадкі развіцця непажаданых рэакцый, якія з’явіліся вынікам медыцынскіх памылак.
459. Даныя і дакументы па фармаканаглядзе ў дачыненні да зарэгістраваных лекавых сродкаў падлягаюць захоўванню ва ўпаўнаважаным органе не менш за 10 гадоў пасля сканчэння тэрміну дзеяння рэгістрацыйнага пасведчання. Заканадаўствам дзяржаў-членаў можа быць вызначаны больш працяглы тэрмін захоўвання.
460. Дзяржавамі-членамі не ўстанаўліваюцца дадатковыя абавязацельствы для трымальнікаў рэгістрацыйных пасведчанняў па прадстаўленні паведамленняў аб непажаданых рэакцыях, апрача тых, што ўстанаўліваюцца гэтымі Правіламі, калі гэта не мае дастатковых падстаў, атрыманых па выніках дзейнасці па фармаканаглядзе.
Абавязкі трымальнікаў 
рэгістрацыйных пасведчанняў
461. Кожны трымальнік рэгістрацыйнага пасведчання павінен устанавіць і падтрымліваць сістэму збору і рэгістрацыі ўсіх паведамленняў аб падазраваных непажаданых рэакцыях, якія паступаюць у яго распараджэнне як у рамках спантаннага рэпарціравання спецыялістамі сістэмы аховы здароўя, пацыентамі або спажыўцамі, так і ў ходзе правядзення пострэгістрацыйных даследаванняў. Трымальнікамі рэгістрацыйных пасведчанняў павінны быць распрацаваны і ўкаранёны працэдуры, якія забяспечваюць атрыманне дакладных і правяральных даных для наступнай навуковай ацэнкі паведамленняў аб непажаданых рэакцыях. Трымальнік рэгістрацыйнага пасведчання не мае права адхіляць і не выконваць патрэбныя працэдуры па рабоце з паведамленнямі аб непажаданых рэакцыях у выпадку атрымання гэтай інфармацыі. Трымальнікі рэгістрацыйных пасведчанняў павінны стварыць механізмы, якія забяспечваюць магчымасць прасочвання паведамленняў, наступнай работы з паведамленнямі аб непажаданых рэакцыях і прадстаўленні ва ўпаўнаважаны орган абноўленых даных аб непажаданай рэакцыі.
462. Даныя і дакументы па фармаканаглядзе ў дачыненні да зарэгістраваных лекавых сродкаў падлягаюць захоўванню трымальнікам рэгістрацыйнага пасведчання не менш за 10 гадоў пасля сканчэння тэрміну дзеяння рэгістрацыйнага пасведчання. Заканадаўствам дзяржаў-членаў можа быць вызначаны больш працяглы тэрмін захоўвання.
463. Абавязак па зборы звестак аб падазраваных непажаданых рэакцыях трымальнікамі рэгістрацыйных пасведчанняў распаўсюджваецца ў тым ліку на паведамленні ў дачыненні да лекавых прэпаратаў, прыналежнасць якіх гэтаму трымальніку рэгістрацыйнага пасведчання не можа быць выключана на падставе аднаго з наступных крытэрыяў, указаных у паведамленні аб падазраванай непажаданай рэакцыі: гандлёвага наймення лекавага прэпарату, наймення дзейнага рэчыва, формы выпуску, серыі або спосабу ўвядзення. Выключэнне прыналежнасці лекавага прэпарату гэтаму трымальніку рэгістрацыйнага пасведчання, заснаванае на інфармацыі з дзяржавы-члена, першакрыніцы або дзяржавы-члена, дзе падазраваная непажаданая рэакцыя мела развіццё, можа быць прыменена ў выпадку, калі трымальнік рэгістрацыйнага пасведчання можа пацвердзіць, што падазраваны лекавы прэпарат ніколі не пастаўляўся на рынак гэтай дзяржавы-члена і гэты лекавы прэпарат не з’яўляецца прэпаратам, які можа быць прывезены на тэрыторыю гэтай дзяржавы-члена як сродак, неабходны ў падарожжы (напрыклад, лекавыя прэпараты для лячэння малярыі).
464. Трымальнік рэгістрацыйнага пасведчання павінен забяспечыць інфармаванне ўсіх кампаній, якія належаць яму, адносна ўсіх паведамленняў аб непажаданых рэакцыях, якія паступаюць у яго адрас, звязаных з прымяненнем лекавага прэпарату, трымальнікам рэгістрацыйнага пасведчання якога ён з’яўляецца. Гэта патрабаванне таксама павінна выконвацца ў выпадку заключэння камерцыйнага пагаднення на адзін з лекавых прэпаратаў трымальніка рэгістрацыйнага пасведчання. Інфармаванне забяспечваецца шляхам унясення трымальнікам рэгістрацыйнага пасведчання інфармацыі аб паведамленнях аб непажаданых рэакцыях, якія паступаюць, у базу даных і наступнага функцыянавання базы даных як адзінай кропкі доступу да даных па бяспецы.
Спантанныя паведамленні
465. Трымальнікі рэгістрацыйных пасведчанняў павінны рэгістраваць усе спантанныя паведамленні аб падазраваных непажаданых рэакцыях, якія ўзнікаюць на тэрыторыях дзяржаў-членаў або за іх межамі. Патрабаванне распаўсюджваецца на паведамленні аб падазраваных непажаданых рэакцыях, атрыманых у электронным выглядзе або якімі-небудзь іншымі спосабамі. Трымальнікі рэгістрацыйных пасведчанняў могуць выкарыстоўваць свае сайты ў сетцы Інтэрнэт для садзейнічання збору звестак аб падазраваных непажаданых рэакцыях, размясціўшы на іх формы для запаўнення паведамленняў аб непажаданых рэакцыях або адпаведныя кантактныя даныя для непасрэднай сувязі.
Паведамленні аб падазраваных непажаданых рэакцыях, 
атрыманых па запыце
466. Трымальнікі рэгістрацыйных пасведчанняў павінны рэгістраваць усе паведамленні аб падазраваных непажаданых рэакцыях, якія ўзнікаюць на тэрыторыях дзяржаў-членаў або за іх межамі і выяўленых у ходзе пострэгістрацыйных даследаванняў. У гэтыя паведамленні, атрыманыя па запыце, уваходзяць паведамленні, атрыманыя па выніках арганізаванага збору даных, які ініцыюецца, кіруецца або фінансуецца трымальнікамі рэгістрацыйных пасведчанняў. Гэтыя паведамленні таксама ўключаюць у сябе звесткі, што паступілі ў ходзе выканання неінтэрвенцыйных пострэгістрацыйных даследаванняў, праграм прымянення лекавага прэпарату, назначанага ў сувязі з выключнымі акалічнасцямі з меркаванняў спачування, або ў рамках персаналізаваных праграм прымянення незарэгістраванага лекавага прэпарату, іншых праграм падтрымкі пацыентаў і маніторынгу захворванняў, праграм падтрымкі пацыентаў і збору інфармацыі аб эфектыўнасці або прыхільнасці пацыентаў лячэнню, а таксама вядзення рэестраў. У дачыненні да неінтэрвенцыйных пострэгістрацыйных даследаванняў гэта патрабаванне распаўсюджваецца на даследаванні, заснаваныя на першасным зборы даных, парадак збору даных прыведзены ў пунктах 468–473 гэтых Правіл.
Паведамленні, атрыманыя ў ходзе правядзення 
неінтэрвенцыйных даследаванняў
467. Трымальнікі рэгістрацыйных пасведчанняў павінны ўкараніць і выкарыстоўваць механізмы збору поўнай і ўсебаковай інфармацыі аб выпадках падазраванай непажаданай рэакцыі пры першасным стварэнні паведамлення аб падазраванай непажаданай рэакцыі па выніку атрымання спантанных паведамленняў аб такіх рэакцыях з мэтай забеспячэння магчымасці правядзення належнай ацэнкі паведамлення і выканання патрабаванняў па тэрміновым рэпарціраванні ўпаўнаважанаму органу дзяржаў-членаў (калі прымяняльна) у дачыненні да лекавага прэпарату, які даследуецца (або пастаўляецца). Трымальнікі рэгістрацыйных пасведчанняў павінны стварыць сістэму, якая забяспечвае прасочвальнасць паведамленняў, магчымасць наступнай работы з паведамленнямі аб непажаданых рэакцыях і атрымання вынікаў ацэнкі першакрыніцы адносна ўзаемасувязі паміж лекавым прэпаратам, які даследуецца (пастаўляецца) і непажаданай з’явай. У выпадку адсутнасці інфармацыі адносна меркавання першакрыніцы аб наяўнасці ўзаемасувязі трымальнікам рэгістрацыйнага пасведчання на падставе наяўнай інфармацыі павінна быць выканана ўласная ацэнка ўзаемасувязі з вызначэннем валіднасці паведамлення і адпаведнасці крытэрыям рэпарціравання. Гэта патрабаванне не распаўсюджваецца на даследаванні, дызайн якіх прадугледжвае другаснае выкарыстанне медыцынскіх даных. Непажаданыя рэакцыі, выяўленыя ў даследаванні з другасным выкарыстаннем даных, не падлягаюць прадстаўленню ва ўпаўнаважаны орган. Даныя аб непажаданых рэакцыях, атрыманыя ў выніку арганізаванага збору даных, падлягаюць адлюстраванню ў перыядычнай абнаўляльнай справаздачы па бяспецы.
468. Калі даныя аб падазраванай непажаданай рэакцыі атрыманы ў ходзе выканання неінтэрвенцыйных даследаванняў, неабходна раздзельна аналізаваць даныя даследаванняў са зборам першасных даных напрамую ад пацыентаў і спецыялістаў сістэмы аховы здароўя і даныя даследаванняў з дызайнамі, якія заснаваны на другасным выкарыстанні даных (напрыклад, даследаванняў, заснаваных на пераглядзе медыцынскіх карт або электронных запісаў аховы здароўя, сістэматычным пераглядзе або метааналізе).
[bookmark: _Toc338818671]469. Паведамленне складаецца, калі рэпарцёрам або трымальнікам рэгістрацыйнага пасведчання дапускаецца наяўнасць як мінімум магчымай прычынна-выніковай сувязі з падазраваным лекавым прэпаратам. Паведамленні аб непажаданых з’явах, у якіх прычынна-выніковая сувязь ацэньваецца як сумніўная, неабходна ўключаць у заключную справаздачу аб даследаванні.
470. У дачыненні да неінтэрвенцыйных даследаванняў з першасным зборам даных напрамую ад пацыентаў і спецыялістаў сістэмы аховы здароўя прадстаўленню падлягаюць паведамленні аб непажаданых рэакцыях, у дачыненні да якіх рэпарцёр або трымальнік рэгістрацыйнага пасведчання падазрае, што ёсць як мінімум магчымая прычынна-выніковай сувязь з падазраваным лекавым прэпаратам. Іншыя паведамленні аб непажаданых рэакцыях, у дачыненні да якіх ёсць падазрэнне, што яны звязаны з лекавымі прэпаратамі, што не ўваходзяць у лік даследуемых лекавых прэпаратаў і ў якіх не ўстаноўлена ўзаемадзеянне з даследуемымі лекавымі прэпаратамі, даследчыкам неабходна накіроўваць ва ўпаўнаважаныя органы дзяржаў-членаў (калі гэта прымяняльна).
471. Пры правядзенні неінтэрвенцыйных даследаванняў, заснаваных на другасным выкарыстанні даных, прадстаўленне паведамленняў аб выяўленых непажаданых рэакцыях не патрабуецца. Усе даныя аб выяўленых непажаданых рэакцыях падсумоўваюцца ў заключнай справаздачы аб даследаванні.
472. Трымальнік рэгістрацыйнага пасведчання мае права ўдакладніць патрабаванні па прадстаўленні індывідуальных паведамленняў аб непажаданых рэакцыях у адпаведных упаўнаважаных органах дзяржавы-члена.
473. Трымальніку рэгістрацыйнага пасведчання неабходна выконваць заканадаўства дзяржавы-члена, якое прымяняецца да прадстаўлення паведамленняў аб выпадках падазраваных непажаданых рэакцый у незалежныя этычныя камітэты дзяржаў-членаў і даследчыкам.
Праграма прымянення лекавага прэпарату, назначанага 
ў сувязі з выключнымі акалічнасцямі з меркаванняў 
спачування, персаналізаваная праграма выкарыстання 
незарэгістраванага лекавага прэпарату
474. Калі трымальнік рэгістрацыйнага пасведчання або спецыяліст сістэмы аховы здароўя апавешчаны аб факце падазраванай непажаданай рэакцыі або выяўляюць падазраваную непажаданую рэакцыю ў рамках правядзення праграмы прымянення лекавага прэпарату, назначанага ў сувязі з выключнымі акалічнасцямі з меркаванняў спачування, або персаналізаванай праграмы выкарыстання незарэгістраванага лекавага прэпарату, паведамленні аб непажаданых рэакцыях прадстаўляюцца наступным чынам:
а) у выпадку калі непажаданая рэакцыя была выяўлена ў працэсе арганізаванага збору даных, неабходна прадстаўляць паведамленні толькі аб непажаданых рэакцыях, у якіх прычынна-выніковая сувязь з прымяненнем падазраванага лекавага прэпарату вызначаецца першакрыніцай (рэпарцёрам) паведамлення або трымальнікам рэгістрацыйнага пасведчання як магчымая (як мінімум). Гэтыя паведамленні неабходна разглядаць як паведамленні аб непажаданых рэакцыях, атрыманых па запыце;
б) у выпадку калі непажаданая рэакцыя была выяўлена не шляхам арганізаванага збору даных, усе непажаданыя і ненаўмысныя рэакцыі на лекавы прэпарат неабходна разглядаць як паведамленні аб падазраваных непажаданых рэакцыях, атрыманых не па запыце, і прадстаўляць як адпаведныя паведамленні.
Праграма падтрымкі пацыентаў
475. Праграма падтрымкі пацыентаў з’яўляецца разнавіднасцю сістэм арганізаванага збору даных, пры якіх трымальнік рэгістрацыйнага пасведчання збірае даныя, што датычацца выкарыстання лекавага прэпарату групамі пацыентаў. Прыкладамі пострэгістрацыйных праграм падтрымкі пацыентаў з’яўляюцца праграмы маніторынгу захворванняў, маніторынгу пацыентаў, збору інфармацыі аб прыхільнасці пацыентаў лячэнню маніторынгу ў рамках сістэм кампенсацыі (пакрыцця).
[bookmark: _Toc338818670]476. Дапускаецца правядзенне актыўнага збору інфармацыі аб непажаданых рэакцыях у ходзе выканання розных відаў сістэм арганізаванага збору даных, у гэтым выпадку паведамленні аб гэтых непажаданых рэакцыях неабходна ўлічваць як атрыманыя па запыце. Трымальнік рэгістрацыйнага пасведчання павінен забяспечыць наяўнасць механізма арганізаванага і сістэматызаванага збору даных аб бяспецы ў адпаведнасці з выконваемай праграмай і забеспячэнне прадстаўлення індывідуальных паведамленняў аб непажаданых рэакцыях ва ўпаўнаважаны орган згодна з патрабаваннямі пункта 448 гэтых Правіл у выпадку вызначэння адпаведнасці інфармацыі аб непажаданай рэакцыі крытэрыям тэрміновага рэпарціравання.
477. У выпадку калі ў рамках сістэмы арганізаванага збору даных непажаданая рэакцыя была выяўлена не ў працэсе арганізаванага і сістэматызаванага збору даных аб бяспецы, усе непажаданыя і ненаўмысныя рэакцыі на лекавы прэпарат, якія былі паведамлены трымальніку рэгістрацыйнага пасведчання медыцынскім работнікам або пацыентам, неабходна разглядаць як паведамленні аб падазраваных непажаданых рэакцыях, атрыманых не па запыце, і прадстаўляць паведамленні адпаведным чынам.
Паведамленні, апублікаваныя 
ў навуковай медыцынскай літаратуры
478. Трымальнікам рэгістрацыйных пасведчанняў неабходна ажыццяўляць маніторынг публікацый у навуковай медыцынскай літаратуры ва ўсіх дзяржавах, у якіх дазволена прымяненне адпаведных лекавых прэпаратаў, у адпаведнасці з пунктамі 393–397 гэтых Правіл і прадстаўляць выяўленыя паведамленні аб непажаданых рэакцыях ва ўпаўнаважаныя органы дзяржаў-членаў згодна з патрабаваннямі гэтых Правіл.
479. Паведамленні аб непажаданых рэакцыях, выяўленыя пры маніторынгу публікацый навуковай медыцынскай літаратуры, не падлягаюць тэрміноваму рэпарціраванню ў наступных выпадках:
а) калі прыналежнасць лекавага прэпарату трымальніку рэгістрацыйнага пасведчання можна выключыць на падставе ўказаных у паведамленні гандлёвага наймення лекавага прэпарату, наймення дзейнага рэчыва, формы выпуску, спосабу ўвядзення і нумара серыі;
б) калі прыналежнасць лекавага прэпарату трымальніку рэгістрацыйнага пасведчання можна выключыць на падставе ўказаных у паведамленні краіны першакрыніцы паведамлення або краіны паходжання падазраванай непажаданай рэакцыі ў выпадку, калі лекавы прэпарат не пастаўляўся трымальнікам рэгістрацыйнага пасведчання на гэту тэрыторыю;
в) калі публікацыя з’яўляецца вынікам аналізу ўпаўнаважаным органам базы даных аб непажаданых рэакцыях (выключэнне не распаўсюджваецца на публікацыі, сфарміраваныя па выніках аналізу баз даных іншых упаўнаважаных органаў);
г) калі публікацыя ўтрымлівае інфармацыю з агульнадаступных баз даных, у якой выпадкі прадстаўлены ў выглядзе табліц або парадковых пералікаў. Выключэнне не распаўсюджваецца на публікацыі, якія дазваляюць сфарміраваць валіднае індывідуальнае паведамленне аб непажаданай рэакцыі;
д) калі ў публікацыі прадстаўлены вынікі пострэгістрацыйных даследаванняў, метааналізаў або навуковых аглядаў;
е) калі ў публікацыі прадстаўлена інфармацыя аб непажаданых рэакцыях у групы пацыентаў ва ўзаемасувязі з прымяненнем пэўнага лекавага прэпарату і адсутнічаюць індывідуальныя даныя па пацыентах, якія дазваляюць сфарміраваць валіднае індывідуальнае паведамленне аб непажаданай рэакцыі.
480. Звесткі аб бяспецы, прадстаўленыя ў такіх навуковых публікацыях, неабходна разглядаць у адпаведных раздзелах перыядычнай абнаўляльнай справаздачы па бяспецы і прымаць пад увагу пры аналізе ўплыву гэтых звестак на суадносіны «карысць – рызыка» лекавага прэпарату. Аб любой новай інфармацыі аб бяспецы, якая можа паўплываць на суадносіны «карысць – рызыка» лекавага прэпарату, неабходна неадкладна паведамляць упаўнаважанаму органу дзяржавы-члена, на тэрыторыі якой зарэгістраваны лекавы прэпарат.
Падазраваныя непажаданыя рэакцыі, звязаныя 
з дэфектам якасці або фальсіфікаванымі 
лекавымі прэпаратамі
481. Калі паведамленне аб падазраванай непажаданай рэакцыі звязана з прымяненнем лекавага прэпарату, фальсіфікацыя якога падазраецца ці ўстаноўлена, або лекавага прэпарату неналежнай якасці, гэта паведамленне падлягае рэпарціраванню (у выпадку аднясення яго да валіднага паведамлення).
482. У гэтых выпадках з мэтай аховы грамадскага здароўя можа быць запатрабавана правядзенне такіх тэрміновых мер, як адкліканне з рынку адной дэфектнай серыі лекавага прэпарату або больш. Трымальнікам рэгістрацыйных пасведчанняў неабходна выкарыстоўваць сістэму, якая забяспечвае правядзенне неадкладнай ацэнкі і расследаванне атрыманага паведамлення аб падазраванай непажаданай рэакцыі, звязанай з фальсіфікаваным лекавым прэпаратам або дэфектам якасці лекавага прэпарату. У выпадку пацвярджэння наяўнасці дэфекту якасці патрабуецца неадкладнае паведамленне трымальнікам рэгістрацыйнага пасведчання непасрэднаму вытворцу лекавага прэпарату і ўпаўнаважаным органам дзяржаў-членаў.
Падазраваная перадача інфекцыйнага агента 
праз лекавы прэпарат
483. Інфекцыйным агентам лічыцца любы мікраарганізм, вірус або інфекцыйная часціца (напрыклад, прыён, пратэін, якія перадаюць трансмісійную губчатую энцэфалапатыю), як патагенныя, так і непатагенныя.
484. Падазраваная перадача інфекцыйных агентаў пры прымяненні лекавага прэпарату разглядаецца як сур’ёзная непажаданая рэакцыя, якая падлягае тэрміноваму рэпарціраванню на працягу 15 каляндарных дзён з даты атрымання трымальнікам рэгістрацыйнага пасведчання або яго ўпаўнаважаным прадстаўніком мінімальнай патрэбнай інфармацыі аб непажаданай рэакцыі ў адпаведнасці з пунктам 407 гэтых Правіл. Гэта патрабаванне распаўсюджваецца таксама на вакцыны.
485. Трымальнікі рэгістрацыйных пасведчанняў лекавых прэпаратаў, атрыманых з крыві або плазмы чалавека, павінны мець сістэму, якая ў выпадку падазрэння на перадачу інфекцыйнага агента забяспечвае неадкладнае паведамленне вытворцу лекавага прэпарату, адпаведным упаўнаважаным органам кантролю абарачэння прэпаратаў крыві і ўпаўнаважаным органам дзяржаў-членаў.
486. Перадача ўзбуджальніка інфекцыі можа падазравацца на падставе клінічных ацэнак або сімптомаў, а таксама лабараторных вынікаў даследаванняў, што ўказваюць на наяўнасць інфекцыі ў пацыента, які падвергся ўздзеянню лекавага прэпарату. Неабходна ўдзяляць асаблівую ўвагу выяўленню інфекцый або ўзбуджальнікаў інфекцый, у дачыненні да якіх ёсць інфармацыя аб тым, што яны здольныя перадавацца пры прымяненні лекавага прэпарату, але пры гэтым неабходна ўлічваць таксама і рызыку з’яўлення невядомых узбуджальнікаў.
487. Ацэнку падазраванай перадачы інфекцыйнага агента пры прымяненні лекавага прэпарату неабходна праводзіць з асаблівай асцярожнасцю і забяспечваць, наколькі гэта магчыма, размежаванне шляху інфіцыравання (напрыклад, ін’екцыя або прыём), крыніцы інфекцыі (напрыклад, кантамінацыя лекавага прэпарату) і клінічнага стану пацыента на момант меркаванага інфіцыравання (імунадэпрэсіўны стан або папярэдняя вакцынацыя).
488. Пацвярджэнне кантамінацыі (уключаючы неадпаведную інактывацыю або аслабленне вірулентнасці (атэнуацыю) узбуджальнікаў інфекцыі як актыўных рэчываў) падазраванага лекавага прэпарату павышае ступень доказнасці перадачы ўзбуджальніка інфекцыі і падазрэння на наяўнасць дэфекту якасці лекавага прэпарату.
[bookmark: _Hlk49072260]13. Экстранныя праблемы па бяспецы
489. Пры прымяненні лекавых прэпаратаў могуць быць выяўлены падзеі або вынікі назіранняў, здольныя аказваць істотны ўплыў на суадносіны «карысць – рызыка» лекавага прэпарату, пацыента або грамадскае здароўе (здароўе насельніцтва), што патрабуе неадкладнай ацэнкі з боку ўпаўнаважанага органа і можа патрабаваць прыняцця тэрміновых рэгулятарных мер, а таксама інфармавання спецыялістамі сістэмы аховы здароўя і пацыентаў. Прадстаўленне інфармацыі аб выяўленых экстранных праблемах па бяспецы выконваецца ў адпаведнасці з патрабаваннямі, якія ўстанаўліваюцца ў пунктах 756 і 757 гэтых Правіл. У выпадку калі падставай для выяўлення экстраннай праблемы па бяспецы з’явіліся асобныя выпадкі падазраваных непажаданых рэакцый, павінны быць выкананы патрабаванні па прадстаўленні індывідуальных паведамленняў аб непажаданых рэакцыях.
14. Прадстаўленне паведамленняў аб непажаданых рэакцыях 
у перыяд паміж падачай заявы на рэгістрацыю лекавага 
прэпарату і атрыманнем пасведчання аб яго рэгістрацыі
490. У перыяд паміж падачай заявы на рэгістрацыю лекавага прэпарату і атрыманнем пасведчання аб ёй у меркаванага трымальніка рэгістрацыйнага пасведчання можа з’явіцца інфармацыя (па якасці, клінічных або даклінічных даных), якая змяняе суадносіны «карысць – рызыка» лекавага прэпарату. У абавязкі трымальніка рэгістрацыйнага пасведчання ўваходзіць забеспячэнне неадкладнага прадстаўлення гэтай інфармацыі ўпаўнаважанаму органу дзяржавы-члена, які праводзіць экспертызу і рэгістрацыю лекавага прэпарату, у адпаведнасці з патрабаваннямі пунктаў 756 і 757 гэтых Правіл.
491. У выпадку атрымання трымальнікам рэгістрацыйнага пасведчання звестак аб непажаданых рэакцыях, выяўленых пры прымяненні лекавага прэпарату на тэрыторыі іншых краін, валідныя індывідуальныя паведамленні аб непажаданых рэакцыях, сфарміраваныя на падставе паведамленняў, атрыманых па запыце і не па запыце, падлягаюць прадстаўленню ва ўпаўнаважаны орган згодна з пунктам 448 гэтых Правіл.
15. Прадстаўленне паведамленняў аб непажаданых рэакцыях 
у перыяд пасля прыпынення дзеяння або адклікання 
рэгістрацыйнага пасведчання лекавага прэпарату
492. Трымальнік рэгістрацыйнага пасведчання павінен працягваць збіраць звесткі аб падазраваных непажаданых рэакцыях, звязаных з разгляданым лекавым прэпаратам, пасля прыпынення дзеяння яго рэгістрацыйнага пасведчання з выкананнем рэпарціравання ў выпадках, якія адпавядаюць крытэрыям тэрміновага рэпарціравання ў адпаведнасці з пунктамі 431–448 гэтых Правіл.
493. У выпадку адклікання рэгістрацыйнага пасведчання ўпаўнаважаныя органы павінны прад’яўляць да трымальніка рэгістрацыйнага пасведчання патрабаванні аб далейшым зборы звестак аб падазраваных непажаданых рэакцыях на лекавы прэпарат (напрыклад, для аблягчэння выканання ацэнкі ў выпадку развіцця адтэрмінаваных непажаданых рэакцый або для атрымання рэтраспектыўных паведамленняў аб непажаданых рэакцыях).
16. Прадстаўленне паведамленняў аб непажаданых рэакцыях 
у перыяд надзвычайных сітуацый у сферы грамадскай 
аховы здароўя, якія маюць міжнароднае значэнне
494. У выпадку ўзнікнення надзвычайнай сітуацыі ў сферы грамадскай аховы здароўя, якая мае міжнароднае значэнне, устаноўленай Сусветнай арганізацыяй аховы здароўя, упаўнаважаныя органы маюць права ўносіць змяненні ў патрабаванні да рэгулярнасці прадстаўлення паведамленняў аб падазраваных непажаданых рэакцыях. Такія змяненні прымаюцца асобна для кожнага выпадку надзвычайнай сітуацыі, і паведамленні аб іх размяшчаюцца на афіцыйных сайтах упаўнаважаных органаў дзяржаў-членаў у сетцы Інтэрнэт.
17. Прадстаўленне паведамленняў, заснаваных на судовых ісках 
у дачыненні да шкоды, прычыненай прымяненнем 
лекавых прэпаратаў
495. З паведамленнямі, заснаванымі на судовых ісках у дачыненні да прымянення лекавых прэпаратаў, неабходна працаваць як з паведамленнямі, атрыманымі без запыту. Неабходна прадстаўляць валідныя паведамленні толькі аб непажаданых рэакцыях, у якіх рэпарцёрам або трымальнікам рэгістрацыйнага пасведчання дапускаецца наяўнасць як мінімум магчымай прычынна-выніковай сувязі непажаданага ўздзеяння з падазраваным лекавым прэпаратам. У гэтых выпадках пры вызначэнні адпаведнасці крытэрыям тэрміновага рэпарціравання валідныя індывідуальныя паведамленні аб непажаданых рэакцыях падлягаюць прадстаўленню ва ўпаўнаважаны орган дзяржаў-членаў у адпаведнасці з пунктамі 431–448 гэтых Правіл.
496. Пры атрыманні вялікай колькасці патэнцыяльных паведамленняў аб сур’ёзных непажаданых рэакцыях трымальнік рэгістрацыйнага пасведчання ў якасці выключэння можа ўзгадніць з упаўнаважаным органам працяг тэрміну прадстаўлення індывідуальных паведамленняў да 30 каляндарных дзён.
18. Прадстаўленне паведамленняў аб выпадках прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні
497. Прымяненне лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні можа быць абумоўлена рознымі прычынамі. Прыклады ўключаюць выпадкі прымянення лекавага прэпарату з наўмысным незахаваннем умоў, якія вызначаюцца ў адобранай дзеючай інфармацыі аб лекавым прэпараце (агульнай характарыстыцы лекавага прэпарату або інструкцыі па медыцынскім прымяненні), такія як:
а) прымяненне лекавага прэпарату не ў адпаведнасці з зацверджанымі паказаннямі да прымянення;
б) прымяненне ў групы пацыентаў, якім не рэкамендавана прымяненне лекавага прэпарату;
в) адрозненне шляху ўвядзення або спосабу ўвядзення;
г) адрозненне рэжыму дазіравання.
498. Неабходнасць прадстаўлення паведамленняў аб выпадках прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні вызначаецца зыходзячы з наступных умоў у адпаведнасці з вынікам прымянення адносна прычынення шкоды здароўю або жыццю пацыента:
а) прымяненне лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні з прычыненнем пацыенту шкоды ў выніку развіцця падазраванай непажаданай рэакцыі;
б) прымяненне лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні без прычынення шкоды пацыенту і падазраванай непажаданай рэакцыі.
499. У выпадку атрымання інфармацыі аб развіцці непажаданай рэакцыі трымальнікам рэгістрацыйнага пасведчання прымаюцца меры па выкананні наступнага збору інфармацыі аб непажаданай рэакцыі з мэтай забеспячэння як мага больш поўных даных аб кожным з паведамленняў. Прадстаўленне валідных індывідуальных паведамленняў аб непажаданых рэакцыях, якія развіліся ў выніку прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, выконваецца згодна з пунктам 431–448 гэтых Правіл у выпадку вызначэння адпаведнасці крытэрыям тэрміновага рэпарціравання.
500. У выпадках, калі гэта прымяняльна, ацэнка суадносін «карысць – рызыка» лекавага прэпарату ў перыядычнай абнаўляльнай справаздачы па бяспецы павінна ўключаць клінічна значныя рызыкі прымянення лекавага прэпарату не ў адпаведнасці з адобранай інфармацыяй па прымяненні лекавага прэпарату.
501. У адпаведнасці з раздзелам VI гэтых Правіл пры наяўнасці навукова абгрунтаваных падстаў пацвярджэння ўзаемасувязі паміж развіццём клінічных неспрыяльных зыходаў і прымяненнем лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні непажаданая рэакцыя можа ацэньвацца як патэнцыяльная рызыка або, у выпадку адпаведнасці крытэрыям важнай праблемы па бяспецы, як важная патэнцыяльная рызыка з уключэннем у спецыфікацыю па бяспецы плана кіравання рызыкамі. Такі падыход асабліва важны ў выпадках, калі выяўлены аспект профілю бяспекі характарызуецца істотнымі адрозненнямі паміж асноўнай папуляцыяй і папуляцыяй, у якой лекавы прэпарат выкарыстоўваўся не ў адпаведнасці з адобранай інфармацыяй па прымяненні лекавага прэпарату. Уключэнне праблемы па бяспецы ў пералік важных патэнцыяльных рызык плана кіравання рызыкамі патрабуе наступнага выканання трымальнікам рэгістрацыйнага пасведчання мерапрыемстваў па ацэнцы гэтай важнай рызыкі як часткі плана па фармаканаглядзе.
502. Трымальнікам рэгістрацыйнага пасведчання павінны быць забяспечаны збор і ацэнка інфармацыі аб прымяненні лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні з мэтай выканання абавязацельстваў па бесперапыннай ацэнцы і інфармавання ўпаўнаважанага органа адносна ўсіх змяненняў суадносін «карысць – рызыка» лекавага прэпарату.
503. План кіравання рызыкамі ўключае ацэнку аспектаў прымянення лекавага сродку ва ўмовах руціннай клінічнай практыкі і вызначае прапарцыянальны ўстаноўленым рызыкам падыход па далейшым маніторынгу і вывучэнні. У выпадку вызначэння прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні як праблемы па бяспецы, гэта значыць у выпадку ўстанаўлення ўзаемасувязі паміж гэтай неадпаведнасцю адобраным умовам прымянення лекавага прэпарату і важнай патэнцыяльнай рызыкай, у плане кіравання рызыкамі прадстаўляецца ацэнка неабходнасці выканання наступных мерапрыемстваў па фармаканаглядзе:
распрацоўка мэтавых апытальнікаў па наступным зборы інфармацыі аб непажаданых рэакцыях, якія развіваюцца ў выніку прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні;
выкарыстанне іншых абавязковых форм руцінных мерапрыемстваў па фармаканаглядзе ў форме мэтавага збору індывідуальных паведамленняў аб выпадках прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, якія не суправаджаюцца развіццём непажаданых рэакцый;
правядзенне спецыяльных даследаванняў (такіх, як даследаванне па вывучэнні прымянення, ацэнка баз даных).
504. Індывідуальныя паведамленні аб выпадках прымянення лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, якія не суправаджаліся развіццём непажаданых рэакцый, не падлягаюць прадстаўленню ва ўпаўнаважаны орган, паколькі не адпавядаюць мінімальным крытэрыям адпаведнасці валідным паведамленням.
505. Лекавыя прэпараты, якія не маюць распрацаванага і зацверджанага плана кіравання рызыкамі, таксама павінны ацэньвацца трымальнікам рэгістрацыйнага пасведчання і ўпаўнаважаным органам у дачыненні да наяўнасці магчымай праблемы па бяспецы, абумоўленай прымяненнем не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні. У выпадку ўстанаўлення такой праблемы бяспекі вызначаецца неабходнасць распрацоўкі плана кіравання рызыкамі або правядзення пострэгістрацыйнага даследавання па бяспецы.
19. Падрыхтоўка індывідуальных паведамленняў 
аб непажаданых рэакцыях
[bookmark: _Toc338818691]Агульныя прынцыпы падрыхтоўкі 
індывідуальных паведамленняў аб непажаданых рэакцыях
506. Абмен усіх бакоў інфармацыяй аб індывідуальных паведамленнях аб непажаданых рэакцыях ажыццяўляецца ў электронным выглядзе з выкарыстаннем тэрміналогіі MedDRA і ў адпаведнасці з прымяняльным фарматам электронных даных E2B. З мэтай выканання ацэнкі непажаданай рэакцыі інфармацыя ў прадстаўленым індывідуальным паведамленні павінна быць максімальна поўнай. У выпадку калі з’яўляецца відавочным, што рэпарцёрам не была накіравана поўная існуючая інфармацыя аб індывідуальным выпадку, атрымальнік можа запытаць паўторнае прадстаўленне індывідуальнага паведамлення аб непажаданай рэакцыі з уключэннем поўнай інфармацыі ў адпаведнасці з патрабаваннямі да электроннай падачы даных на працягу 24 гадзін з мэтай наступнай медыцынскай ацэнкі і выкарыстання ў працэдуры выяўлення сігналу.
507. У выпадку калі падазраваная непажаданая рэакцыя, інфармацыя аб якой прадстаўлена ў форме індывідуальнага паведамлення, можа аказаць істотны ўплыў на суадносіны «карысць – рызыка» лекавага прэпарату, гэта інфармацыя ацэньваецца як экстранная праблема па бяспецы і падлягае прадстаўленню ва ўпаўнаважаны орган як індывідуальнае паведамленне і як экстранная праблема па бяспецы ў адпаведнасці з пунктамі 756 і 757 гэтых Правіл. У гэтым выпадку падставы для аднясення інфармацыі гэтага паведамлення да экстраннай праблемы па бяспецы і прапанаваныя меры ўключаюцца ў раздзел «Каментарыі адпраўшчыка» згодна з фарматам электронных даных E2B індывідуальнага паведамлення аб непажаданай рэакцыі.
Прыклады экстраннай праблемы па бяспецы ўключаюць у сябе ў тым ліку:
сур’ёзныя праблемы, звязаныя з бяспекай, выяўленыя ў ходзе даследаванняў, якія працягваюцца, або завершаных (напрыклад, непрадбачанае павышэнне ўзроўню лятальных непажаданых з’яў або непажаданых з’яў, якія пагражаюць жыццю);
сур’ёзныя праблемы, звязаныя з бяспекай, выяўленыя на падставе спантанных паведамленняў або даных, апублікаваных у навуковай медыцынскай літаратуры, якія могуць з’яўляцца падставай для пашырэння проціпаказанняў, абмежаванняў прымянення лекавага прэпарату або неабходнасці яго адклікання з рынку;
рэгулятарныя меры ў дачыненні да сур’ёзных праблем, звязаныя з бяспекай, у трэціх краінах (напрыклад, абмежаванне выкарыстання лекавага прэпарату або часовае прыпыненне дзеяння рэгістрацыйнага пасведчання).
Інфармацыя аб падазраваных лекавых прэпаратах, прэпаратах, якія ўзаемадзейнічаюць, і спадарожных лекавых прэпаратах
508. У паведамленні аб непажаданай рэакцыі неабходна ўказваць найменні падазраваных лекавых прэпаратаў, прэпаратаў, якія ўзаемадзейнічаюць, і (або) спадарожных лекавых прэпаратаў, іх рэжымы дазіравання і даты пачатку і заканчэння тэрапіі. Аднясенне лекавых прэпаратаў да падазраваных, лекавых прэпаратаў, прэпаратаў, якія ўзаемадзейнічаюць, або спадарожных лекавых прэпаратаў грунтуецца на ацэнцы першаснага рэпарцёра непажаданай рэакцыі. У выпадку нязгоды ўпаўнаважанага органа або трымальніка рэгістрацыйнага пасведчання з характарыстыкай ролі лекавых прэпаратаў, зробленай першакрыніцай паведамлення аб непажаданай рэакцыі, гэта разыходжанне адлюстроўваецца ў раздзеле «Каментарыі адпраўшчыка» згодна з фарматам электронных даных E2B індывідуальнага паведамлення аб непажаданай рэакцыі з захаваннем першаснай ацэнкі рэпарцёра.
509. Для камбінаваных лекавых прэпаратаў, якія ўтрымліваюць больш за адно дзейнае рэчыва, неабходна асобна ўказваць кожнае дзейнае рэчыва. Пры наяўнасці інфармацыі аб гандлёвым найменні падазраванага лекавага прэпарату або лекавага прэпарату, які ўзаемадзейнічае, указваецца гандлёвае найменне і найменне дзейнага рэчыва (дзейных рэчываў). У выпадку наяўнасці адпаведнай інфармацыі аб падазраваным лекавым прэпараце або лекавым прэпараце, які ўзаемадзейнічае, таксама ўказваецца дзяржава, у якой пацыент атрымаў гэты лекавы прэпарат, нумар рэгістрацыйнага пасведчання, дзяржава, у якой лекавы прэпарат быў зарэгістраваны, і (або) нумар серыі.
Падазрэнне на ўзаемасувязь з тэрапеўтычным класам 
лекавага прэпарату
510. У выпадку калі ў падазраванага лекавага прэпарату не ўказана гандлёвае або міжнароднае найменне (напрыклад, першакрыніцай паведамлення аб непажаданай рэакцыі ўказаны толькі тэрапеўтычны клас) або калі немагчыма структураваць назначаную тэрапію, адсутнасць гэтых звестак указваецца ў раздзеле апісання выпадку і не ўключаецца ў структураваныя элементы гэтых найменняў лекавых прэпаратаў або дзейных рэчываў. Аналагічны прынцып прымяняецца ў выпадку апісання рэакцый узаемадзеяння лекавых прэпаратаў з прадуктамі харчавання (напрыклад, з грэйпфрутавым сокам). Калі ў паведамленні апісаны выпадак непажаданай рэакцыі ўказаны як звязаны з тэрапеўтычным класам лекавых прэпаратаў, такое паведамленне лічыцца няпоўным і не адпавядае крытэрыям неадкладнага прадстаўлення ва ўпаўнаважаныя органы. У гэтым выпадку асоба, адказная за прадстаўленне паведамлення ва ўпаўнаважаныя органы дзяржаў-членаў, павінна прыняць неабходныя меры па зборы недастатковай інфармацыі аб падазраваным лекавым прэпараце.
Падазрэнне на рэакцыю ўзаемадзеяння
511. Пры апісанні рэакцый узаемадзеяння, якія могуць уключаць лекавыя ўзаемадзеянні лекавых прэпаратаў, уключаючы біялагічныя лекавыя прэпараты, а таксама ўзаемадзеянне лекавых прэпаратаў з прадуктамі харчавання, вырабамі медыцынскага прызначэння і алкаголем кадзіраванне падазраванага ўзаемадзеяння і ўнясенне інфармацыі аб звязанай з рэакцыяй узаемадзеяння непажаданай рэакцыяй выконваюцца ў адпаведнасці з рэкамендаванай тэрміналогіяй MedDRA і наступнымі раздзеламі фармату электронных даных E2B:
а) для апісання ўзаемадзеяння лекавых прэпаратаў у раздзеле «Характарыстыка ролі лекавага прэпарату» для ўсіх рэчываў, якія ўзаемадзейнічаюць, выбіраецца характарыстыка «лекавы прэпарат, які ўзаемадзейнічае»;
б) для апісання ўзаемадзеяння лекавага прэпарату з прадуктамі харчавання або іншымі нялекавымі агентамі інфармацыя аб лекавым прэпараце, які ўзаемадзейнічае, уключаецца ў раздзел «Інфармацыя аб лекавым прэпараце», інфармацыя па нялекавым агенце, які ўзаемадзейнічае, уключаецца ў апісанне выпадку.
Падазрэнне на ўзаемасувязь 
з дапаможным рэчывам лекавага прэпарату
512. У выпадку калі першакрыніца паведамлення аб непажаданай рэакцыі падазрае магчымую ролю аднаго з дапаможных рэчываў у развіцці непажаданай рэакцыі (напрыклад, фарбавальніку, кансерванту, стабілізатара, араматызатара і г.д.), інфармацыя аб падазраваным дапаможным рэчыве прыводзіцца асобна ў раздзеле «Інфармацыя аб лекавым прэпараце», адлюстроўваецца ў апісанні выпадку, і (пры наяўнасці) у раздзеле «Вынікі тэсціравання і даследаванняў пацыента» прыводзяцца даныя вынікаў даследаванняў (станоўчыя або адмоўныя), якія прадугледжваюць наяўнасць узаемасувязі непажаданай рэакцыі і аднаго з дапаможных рэчываў лекавага прэпарату.
Важная дадатковая інфармацыя 
аб лекавым прэпараце
513. Дадатковая інфармацыя аб лекавым прэпараце, якая можа з’яўляцца важнай для выканання аналізу даных і ацэнкі выпадку непажаданай рэакцыі, павінна быць уключана ў паведамленне ў раздзел «Дадатковая інфармацыя аб лекавым прэпараце» з адпаведным выбарам падраздзела і кадзіраваннем дадатковай характарыстыкі згодна з тэрміналагічным аднясеннем MedDRA:
фальсіфікаваны лекавы прэпарат;
перадазіроўка;
лекавы прэпарат прымаўся бацькам пацыента;
лекавы прэпарат прымаўся па сканчэнні тэрміну захоўвання;
вынікі тэсціравання серыі лекавага прэпарату пацвердзілі адпаведнасць патрабаванням спецыфікацыі;
вынікі тэсціравання серыі лекавага прэпарату прадэманстравалі адхіленне ад патрабаванняў спецыфікацыі;
памылка медыцынскага прымянення;
няправільнае прымяненне;
наяўнасць залежнасці;
уздзеянне ў выніку выконваемай прафесійнай дзейнасці;
прымяненне не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні.
Прыклады прымянення не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні ўключаюць у сябе наўмыснае прымяненне па іншым паказанні да прымянення, іншай групай пацыентаў (напрыклад, іншай узроставай групай), іншым спосабам або метадам прымянення, або ў іншай дазіроўцы. Для вызначэння адпаведнасці прымянення лекавага сродку крытэрыям прымянення «па-за інструкцыяй» выкарыстоўваецца агульная характарыстыка лекавага прэпарату або інструкцыя па медыцынскім прымяненні, адобраная ў краіне, у якой мае месца гэта выкарыстанне лекавага прэпарату.
514. У раздзел «Дыягназ адпраўшчыка» можа быць уключана апісанне прыкмет і сімптомаў, якія пацвярджаюць пэўны дыягназ, а таксама ахарактарызавана роля падазраванага прэпарату ў раздзеле «Каментарыі адпраўшчыка». У выпадку калі першакрыніцай паведамлення аб непажаданай рэакцыі не зроблены асаблівыя ўказанні адносна дадатковай характарыстыкі лекавага прэпарату, аднак гэта з’яўляецца відавочным з клінічнага кантэксту паведамлення, адпраўшчык можа па сваім меркаванні ўнесці дадатковую інфармацыю аб характарыстыцы лекавага прэпарату ва ўказаны раздзел. У гэтым выпадку неабходна прыняць наступныя меры для атрымання дадатковай інфармацыі. Частка раздзела «Дадатковая інфармацыя аб лекавым прэпараце», прызначаная для свабоднага тэксту, можа быць выкарыстана для ўказання любой дадатковай інфармацыі ў гэтым раздзеле (напрыклад, даных аб сканчэнні тэрміну годнасці для ўказанай серыі лекавага прэпарату).
Падазраваная непажаданая рэакцыя
515. У паведамленні аб падазраванай непажаданай рэакцыі павінна быць указана ўся наяўная аб ёй інфармацыя. Неабходныя даныя ўключаюць у сябе:
даты пачатку і заканчэння непажаданай рэакцыі (або працягласць);
сур’ёзнасць непажаданай рэакцыі;
вынік непажаданай рэакцыі на дату апошняга назірання;
часавы інтэрвал паміж пачаткам прымянення падазраванага лекавага прэпарату і пачаткам непажаданай рэакцыі;
апісанне непажаданай рэакцыі першакрыніцай паведамлення;
дзяржава, у якой непажаданая рэакцыя была выяўлена.
516. Кадзіраванне дыягназу, папярэдняга дыягназу або сімптомаў і прыкмет непажаданай рэакцыі выконваецца з выкарыстаннем бягучай версіі тэрміналагічнага класіфікатара MedDRA і згодна з тэрмінам ніжняга ўзроўню. У выпадку калі ў паведамленні ўказваецца дыягназ пацыента, які характарызуе развіццё непажаданай рэакцыі, і характэрныя сімптомы выяўлення гэтага стану, пажаданым з’яўляецца кадзіраванне непасрэднага дыягназу згодна з тэрмінам ніжняга ўзроўню MedDRA. Пры адсутнасці ўказання дыягназу ўсе ўключаныя ў паведамленне сімптомы і адхіленні павінны быць адлюстраваны шляхам выкарыстання адпаведнага тэрміна MedDRA. У выпадку калі гэтыя сімптомы з’яўляюцца тыповым клінічным праяўленнем пэўнага дыягназу, ён можа быць дадаткова ўнесены ў раздзел аб непажаданай рэакцыі ў адпаведнасці з тэрміналагічным аднясеннем MedDRA упаўнаважаным органам або трымальнікам рэгістрацыйнага пасведчання як частка дыягназу або каментарыя адпраўшчыка.
517. Пры ўказанні першакрыніцай паведамлення аб непажаданай рэакцыі ў апісанні непажаданай рэакцыі яе сімптомаў, якія не з’яўляюцца тыповым клінічным праяўленнем дыягназу першакрыніцы, і падазрэнні, што гэтыя сімптомы з’яўляюцца непажаданымі рэакцыямі, гэтыя сімптомы павінны быць адлюстраваны ў паведамленні з аднясеннем іх да адпаведных станаў згодна з MedDRA тэрміналогіі.
518. У выпадку нязгоды ўпаўнаважанага органа або трымальніка рэгістрацыйнага пасведчання з дыягназам, які паведамляецца першакрыніцай паведамлення аб непажаданай рэакцыі, альтэрнатыўны дыягназ можа быць уключаны ў раздзел дыягназу адпраўшчыка з прывядзеннем падстаў разыходжання ў меркаваннях з першасным рэпарцёрам у частцы каментарыяў адпраўшчыка.
519. У выпадку смерці пацыента ў паведамленне павінна быць уключана інфармацыя аб даце і прычыне смерці, уключаючы (пры наяўнасці) даныя аўтапсіі. Калі з гэтай інфармацыі вынікае, што смерць пацыента не звязана з непажаданай рэакцыяй і абумоўлена іншымі прычынамі (напрыклад, прагрэсіраваннем захворвання), лятальны зыход не павінен выкарыстоўвацца ў якасці крытэрыю сур’ёзнасці непажаданай рэакцыі.
Апісанне непажаданай рэакцыі 
і ацэнка прычынна-выніковай сувязі
520. Для кожнага асобнага паведамлення прадстаўляецца апісанне непажаданай рэакцыі, якая развілася, у выпадку наяўнасці неабходных даных у паведамленні, атрыманым ад першакрыніцы паведамлення аб непажаданай рэакцыі. Апісанне з’яўляецца абавязковым для сур’ёзных непажаданых рэакцый. Інфармацыя аб развіцці непажаданай рэакцыі павінна быць выкладзена ў лагічнай і часовай паслядоўнасці, у адпаведнасці з храналогіяй змянення стану пацыента, уключаючы клінічнае цячэнне, тэрапеўтычныя меры, зыход і атрыманую наступную інфармацыю.
521. Апісанне павінна быць усебаковым і выступаць як самастойная медыцынская справаздача, якая ўтрымлівае ўсе вядомыя важныя клінічныя даныя і звязаныя з імі звесткі (лабараторныя, дыягнастычныя і іншыя звесткі), уключаючы характарыстыку пацыента, дэталізацыю лячэння, гісторыю хваробы, клінічнае цячэнне праяўленняў, дыягназ, непажаданыя рэакцыі і іх зыход, важныя лабараторныя даныя і любую іншую інфармацыю, якая пацвярджае або абвяргае падазраваныя непажаданыя рэакцыі. У выпадку смерці пацыента павінны быць абагульнены асноўныя вынікі ўскрыцця або вынікі пасмяротнага даследавання (калі прымяняльна). Інфармацыя па апісанні выпадку ўключаецца ў раздзел «Сціслае апісанне выпадку» фармату электронных даных E2B індывідуальнага паведамлення аб непажаданай рэакцыі.
522. Каментарыі першакрыніцы паведамлення аб непажаданай рэакцыі ў частцы дыягназу або ацэнкі прычынна-выніковай узаемасувязі прыводзяцца ў раздзеле «Каментарыі рэпарцёра» электроннага фармату даных.
523. Упаўнаважаныя органы і трымальнікі рэгістрацыйных пасведчанняў маюць права ўнесці каментарыі або прапанаваць альтэрнатыўны варыянт у дачыненні да дыягназу або ацэнкі прычынна-выніковай сувязі паміж падазраваным лекавым прэпаратам і непажаданай рэакцыяй у выпадку разыходжання ў меркаванні з першакрыніцай паведамлення (рэпарцёрам). Каментарыі ў гэтым выпадку прадстаўляюцца ў раздзеле «Каментарыі адпраўшчыка».
524. Ацэнка ступені верагоднасці меркаванай прычынна-выніковай сувязі кожнага з лекавых прэпаратаў з кожнай рэпарціруемай непажаданай рэакцыяй прадстаўляецца ў паведамленні ў структураванай форме. Паведамленне можа ўключаць ацэнку, зробленую рознымі крыніцамі (першасным рэпарцёрам, трымальнікам рэгістрацыйнага пасведчання, упаўнаважаным органам) з выкарыстаннем розных метадаў ацэнкі прычынна-выніковай узаемасувязі. У фармаце электронных даных E2B(R3) інфармацыя аб ацэнцы прычынна-выніковай сувязі адлюстроўваецца ў раздзеле «Лекавы прэпарат – непажаданая рэакцыя (з’ява)».
Вынікі аналізаў і інструментальных даследаванняў
525. У апісанні непажаданай рэакцыі неабходна фіксаваць вынікі аналізаў і працэдур, выкананых з мэтай дыягностыкі або пацвярджэння рэакцыі (непажаданай з’явы) (уключаючы аналізы, праведзеныя для даследавання прычыны, не звязанай з лекавым прэпаратам (напрыклад, сералагічныя аналізы на інфекцыйны гепатыт пры падазрэнні на гепатыт, выкліканы лекавым прэпаратам)). Неабходна паведамляць аб станоўчых і адмоўных выніках аналізаў і інструментальных даследаванняў.
526. Інфармацыя аб выніках аналізаў і інструментальных даследаванняў павінна быць прадстаўлена ў паведамленні ў структураваным выглядзе ў адпаведнасці з дзеючай версіяй тэрміналогіі MedDRA у раздзеле «Вынікі тэстаў і працэдур, атрыманых пры даследаванні пацыента» фармату электронных даных E2B індывідуальнага паведамлення аб непажаданай рэакцыі з указаннем відаў даследаванняў, атрыманых вынікаў, інтэрвалу нармальных значэнняў па тэсціруемых паказчыках (калі гэта прымяняльна) і каментарыя рэпарцёра адносна атрыманых вынікаў. У выпадку немагчымасці прадстаўлення інфармацыі ў структураваным выглядзе даныя могуць быць прадстаўлены ў тэкставым выглядзе ў частцы раздзела «Вынікі тэстаў і працэдур», прызначанай для ўнясення свабоднага тэксту.
Дадатковыя дакументы і інфармацыя
527. Ключавая інфармацыя з дадатковых дакументаў, якія прадстаўляюцца для пацвярджэння даных у паведамленні аб непажаданай рэакцыі, павінна быць уключана ў адпаведныя раздзелы індывідуальнага паведамлення аб непажаданай рэакцыі. У раздзеле «Дадатковыя даступныя дакументы» фармату электронных даных E2B індывідуальнага паведамлення аб непажаданай рэакцыі даецца ўказанне аб дадатку да паведамлення дадатковых дакументаў або інфармацыі з уключэннем непасрэдна дакументаў у паведамленне, якое накіроўваецца, у падраздзеле «Прыкладзеныя дакументы».
У выпадку калі адпраўшчыкам накіроўваюцца дадатковыя дакументы або інфармацыя, у падраздзеле «Дакументы, якія знаходзяцца ў распараджэнні адпраўшчыка» прыводзіцца апісанне віду гэтых дакументаў (напрыклад, даных медыцынскай дакументацыі, заключэнне па выніках ускрыцця). Апрацоўка прадстаўленых дадатковых дакументаў і інфармацыі павінна выконвацца з улікам дзеючага на тэрыторыі дзяржавы-члена заканадаўства ў сферы аховы персанальных даных.
20. Наступная інфармацыя
528. З улікам прадстаўлення індывідуальнага паведамлення аб непажаданай рэакцыі на розных этапах розным атрымальнікам статус такога паведамлення адносна першаснага або наступнага прадстаўлення вызначаецца на ўзроўні атрымальніка. З гэтай мэтай выкарыстоўваюцца даныя аб даце атрымання паведамлення, унікальным ідэнтыфікацыйным нумары індывідуальнага паведамлення і нумары, прысвоеным атрымальнікам. Наяўнасць дакладных дат атрымання паведамлення з’яўляецца абавязковай для вызначэння статусу паведамлення.
З мэтай забеспячэння належнага кантролю абнаўлення інфармацыі і статусу паведамлення ўнікальны ідэнтыфікацыйны нумар індывідуальнага паведамлення аб непажаданай рэакцыі і дата першага атрымання гэтага паведамлення павінны захоўвацца нязменнымі на ўзроўні ўпаўнаважаных органаў і трымальнікаў рэгістрацыйных пасведчанняў з адлюстраваннем у раздзелах «Міжнародны ўнікальны ідэнтыфікацыйны нумар» і «Дата першага атрымання паведамлення» фармату электронных даных E2B адпаведна. Ідэнтыфікацыйны нумар, які прысвойваецца адпраўшчыкам, уключаецца ў раздзел «Унікальны ідэнтыфікацыйны нумар адпраўшчыка паведамлення аб непажаданай рэакцыі». Пры атрыманні наступнай інфармацыі трымальнікам рэгістрацыйнага пасведчання або ўпаўнаважаным органам кожны раз выконваецца абнаўленне дакладнай даты атрымання апошняй інфармацыі аб паведамленні аб непажаданай рэакцыі незалежна ад значнасці гэтай інфармацыі ў раздзеле «Дата атрымання апошняй інфармацыі аб паведамленні аб непажаданай рэакцыі» фармату электронных даных E2B індывідуальнага паведамлення аб непажаданай рэакцыі. Новая наступная інфармацыя ў частцы сціслага апісання выпадку павінна ўключацца ў паведамленне ў раздзел «Сціслае апісанне выпадку, клінічнае апісанне, тэрапеўтычныя меры, зыход і дадатковая інфармацыя аб выпадку» фармату электронных даных E2B з магчымасцю ідэнтыфікацыі абноўленай часткі даных і, калі гэта прымяняльна, быць прадстаўлена ў структураванай форме.
Важная наступная інфармацыя
529. Адпраўшчык паведамлення аб непажаданай рэакцыі павінен накіраваць наступную інфармацыю па непажаданай рэакцыі неадкладна, калі атрымана новая важная медыцынская інфармацыя. Пад такой інфармацыяй разумеюцца ў тым ліку новыя падазраваныя непажаданыя рэакцыі, змяненні ў ацэнцы прычынна-выніковай сувязі і любая новая інфармацыя (даныя) аб змяненні першапачатковай (папярэдняй) інфармацыі аб выпадку, калі яны ўплываюць на медыцынскую інтэрпрэтацыю непажаданай рэакцыі. Аднясенне новых даных аб непажаданай рэакцыі да важнай новай інфармацыі грунтуецца на медыцынскай ацэнцы адпаведнасці вышэйуказаным крытэрыям.
530. Неабходна ўлічваць як значныя змяненні інфармацыі аб непажаданых рэакцыях любыя сітуацыі, пры якіх па асобных выпадках непажаданых рэакцый адбываецца паніжэнне крытэрыяў сур’ёзнасці згодна з вызначэннем сур’ёзнай непажаданай рэакцыі і (або) ацэнкі прычынна-выніковай сувязі (напрыклад, наступная інфармацыя прыводзіць да змянення ацэнкі крытэрыяў сур’ёзнасці з сур’ёзнай непажаданай рэакцыі на несур’ёзную непажаданую рэакцыю або ацэнка прычынна-выніковай сувязі змяняецца з ацэнкі, якая мае які-небудзь узровень імавернасці наяўнасці ўзаемасувязі, на сумніўную ўзаемасувязь), і паведамляць аб такіх выпадках згодна з патрабаваннямі да тэрміновага прадстаўлення інфармацыі аб непажаданых рэакцыях.
531. Прадстаўленне новай версіі індывідуальнага паведамлення аб непажаданай рэакцыі можа быць запатрабавана пры атрыманні адміністрацыйнай інфармацыі аб выпадку, якая можа паўплываць на працэдуру кіравання выпадкам. Напрыклад, атрыманне даных аб параметрах ідэнтыфікацыі паведамленняў пры выкананні працэдуры кантролю дубліруючых паведамленняў, падлягае адлюстраванню ў раздзеле «Іншыя ідэнтыфікатары выпадку пры папярэдняй перадачы даных». У выпадку калі адпраўшчыкам прадстаўляюцца дадатковыя дакументы для пацвярджэння змянення раней выкананай медыцынскай ацэнкі, новыя дакументы ўключаюцца ў раздзел «Дадатковыя даступныя дакументы» фармату электронных даных E2B індывідуальнага паведамлення аб непажаданай рэакцыі.
Наступная інфармацыя, якая не адпавядае 
крытэрыям важнай наступнай інфармацыі
532. У выпадку калі наступная інфармацыя ўносіць нязначныя змяненні ў першапачатковыя даныя і ацэнку непажаданай рэакцыі, яна не падлягае неадкладнаму прадстаўленню. Змяненні асобных храналагічных дат у працэсе апісання і ацэнкі непажаданай рэакцыі без уплыву на ацэнку або перадачу выпадку, выпраўлення памылак друку ў папярэдняй версіі выпадку або выпраўленне тыпаграфічных памылак у прадстаўленым раней паведамленні разглядаюцца як нязначныя змяненні. Неабходна тым не менш атрымаць медыцынскае экспертнае меркаванне адносна значнасці наступнай інфармацыі, таму што фармальная ацэнка з’яўляецца недастатковай (напрыклад, змяненне ў паведамленні аб непажаданай рэакцыі даты нараджэння пацыента ўяўляе сабой істотнае змяненне інфармацыі аб узросце пацыента, калі прыводзіць да пераносу інфармацыі аб непажаданым дзеянні лекавага прэпарату на іншую ўзроставую групу пацыентаў). Унясенне змяненняў у частцы выкарыстоўваемага тэрміна MedDRA у сувязі з абнаўленнем версіі тэрміналагічнага класіфікатара таксама можа ацэньвацца як такое, што не адносіцца да важных змяненняў, калі гэта змяненне не ўплывае на медыцынскую ацэнку выпадку непажаданай рэакцыі.
21. Парадак унясення змяненняў у індывідуальныя 
паведамленні аб непажаданай рэакцыі
533. Агульны парадак унясення змяненняў у прадстаўленае ва ўпаўнаважаны орган індывідуальнае паведамленне аб непажаданай рэакцыі вызначаецца пунктам 450 гэтых Правіл. Унясенне змяненняў выконваецца ў выпадку ўнясення карэкціроўкі ў раней прадстаўленае паведамленне па выніках выкананай унутранай або экспертнай ацэнкі, якая не заснавана на атрыманні новай інфармацыі, што патрабуе прадстаўлення наступнага паведамлення аб непажаданай рэакцыі. У выпадку калі змяненне, якое ўносіцца, уплывае на медыцынскую ацэнку выпадку, індывідуальнае паведамленне аб непажаданай рэакцыі павінна быць прадстаўлена паўторна з уключэннем інфармацыі аб змяненні, якое ўносіцца, у частцы апісання выпадку. Напрыклад, змяненне тэрміналагічнага кода MedDRA у сувязі з пераглядам раней выкананай медыцынскай інтэрпрэтацыі выпадку непажаданай рэакцыі можа разглядацца як істотнае змяненне і патрабуе паўторнага прадстаўлення індывідуальнага паведамлення аб непажаданай рэакцыі ў фармаце ўнясення змяненняў (прыклады інфармацыі, якая адпавядае і не адпавядае крытэрыям важнай, прыводзяцца ў пунктах 529–532 гэтых Правіл).
Пры ўнясенні змяненняў у індывідуальнае паведамленне аб непажаданай рэакцыі інфармацыя ў раздзелах «Міжнародны ўнікальны ідэнтыфікацыйны нумар», «Дата першага атрымання паведамлення ад першакрыніцы», «Унікальны ідэнтыфікацыйны нумар адпраўшчыка паведамлення аб непажаданай рэакцыі», «Дата атрымання апошняй інфармацыі аб паведамленні аб непажаданай рэакцыі», «Арганізацыя адпраўшчыка» захоўваецца без змяненняў, у раздзеле «Ануляванне паведамлення або ўнясенне змяненняў» выбіраецца варыянт унясення змяненняў у раней прадстаўленае індывідуальнае паведамленне аб непажаданай рэакцыі з указаннем адпаведных падстаў у раздзеле «Падставы для анулявання або ўнясення змяненняў».
534. Дадатковыя дакументы, якія прадстаўляюцца па запыце ўпаўнаважанага органа, такія як пераклад індывідуальнага паведамлення аб непажаданай рэакцыі на рускую мову, пацвярджальныя дакументы па такім паведамленні або публікацыі, на якія робіцца спасылка ў паведамленні, прадстаўляюцца ў форме змянення першаснага паведамлення з уключэннем дакументаў у раздзеле «Прыкладзеныя дакументы» фармату электронных даных E2B індывідуальнага паведамлення аб непажаданай рэакцыі.
22. Парадак анулявання індывідуальнага паведамлення 
аб непажаданай рэакцыі
535. Працэдура анулявання індывідуальнага паведамлення аб непажаданай рэакцыі павінна выкарыстоўвацца для абазначэння неправадзейнасці раней прадстаўленага паведамлення, напрыклад у выпадку прызнання ўсяго выпадку памылковым або ў выпадку выяўлення дубліруючых паведамленняў.
536. Ануляванне раней прадстаўленых індывідуальных паведамленняў аб непажаданых рэакцыях выконваецца з захаваннем наступных прынцыпаў:
а) падставы для анулявання павінны дакладна і адназначна ўтрымліваць прычыну, па якой раней прадстаўленае індывідуальнае паведамленне аб непажаданай рэакцыі не лічыцца правадзейным. Напрыклад, падставы для анулявання, сфармуляваныя як «паведамленне больш не адпавядае крытэрыям рэпарціравання» або «паведамленне было прадстаўлена памылкова», не з’яўляюцца дастатковымі абгрунтаваннямі для выканання працэдуры анулявання;
б) індывідуальнае паведамленне аб непажаданай рэакцыі можа быць анулявана толькі арганізацыяй, якая першапачаткова прадставіла гэта паведамленне;
в) у выпадку анулявання індывідуальнае паведамленне аб непажаданай рэакцыі не падлягае наступнаму аднаўленню як правадзейнае;
г) асобныя наступныя паведамленні да першапачаткова прадстаўленага індывідуальнага паведамлення аб непажаданай рэакцыі не падлягаюць ануляванню. Толькі поўнае індывідуальнае паведамленне аб непажаданай рэакцыі, да якога былі сфарміраваны наступныя паведамленні, можа быць  анулявана;
д) ануляваныя індывідуальныя паведамленні аб непажаданай рэакцыі ў наступным не ўключаюцца ў выконваемую навуковую ацэнку даных аб бяспецы, паколькі не лічацца правадзейнымі. Аднак такія паведамленні пры гэтым неабходна захаваць у базе даных фармаканагляду адпраўшчыка і атрымальніка для мэт наступнага аўдыту.
537. Пры выкананні працэдуры анулявання індывідуальнага паведамлення аб непажаданай рэакцыі інфармацыя ў раздзелах «Міжнародны ўнікальны ідэнтыфікацыйны нумар», «Дата першага атрымання паведамлення ад першакрыніцы», «Унікальны ідэнтыфікацыйны нумар адпраўшчыка паведамлення аб непажаданай рэакцыі», «Дата атрымання апошняй інфармацыі аб паведамленні аб непажаданай рэакцыі», «Арганізацыя адпраўшчыка» захоўваецца без змяненняў, у раздзеле «Ануляванне паведамлення або ўнясенне змяненняў» выбіраецца варыянт анулявання раней прадстаўленага індывідуальнага паведамлення аб непажаданай рэакцыі з указаннем адпаведных падстаў у раздзеле «Падставы для анулявання або ўнясення змяненняў». У выпадку неабходнасці наступнага прадстаўлення раней ануляванага індывідуальнага паведамлення аб непажаданай рэакцыі паведамленню надаюцца новыя ідэнтыфікацыйныя нумары ў раздзелах «Міжнародны ўнікальны ідэнтыфікацыйны нумар» і «Унікальны ідэнтыфікацыйны нумар адпраўшчыка паведамлення аб непажаданай рэакцыі».
23. Заканадаўства ў сферы аховы 
персанальных даных
538. Пры выкананні абавязкаў па фармаканаглядзе ў частцы работы з данымі паведамленняў аб непажаданых рэакцыях, якая ўключае апрацоўку персанальных даных гэтых пацыентаў або першакрыніц паведамленняў аб непажаданых рэакцыях, павінна быць забяспечана выкананне патрабаванняў заканадаўства дзяржаў-членаў у сферы аховы асабістых даных. У выпадку калі заканадаўствам дзяржавы-члена не дапускаецца перадача персанальных даных у базу даных аб непажаданых рэакцыях трымальнікамі рэгістрацыйных пасведчанняў або ўпаўнаважанымі органамі дзяржаў-членаў, пры апрацоўцы персанальных даных павінна быць забяспечана прымяненне кадзіравання (абязлічвання) са змяненнем асабістых даных на псеўданімы або коды ў адпаведнасці з указаннямі ў сферы рэгулявання абарачэння лічбавых персанальных даных у ахове здароўя. У якасці альтэрнатывы з мэтай аховы персанальных даных пры абмене паведамленнямі аб непажаданых рэакцыях у фармаце электронных даных E2B можа быць выкарыстана спецыяльная сістэма маскіравання даных (null Flavours), з дапамогай якой з мэтай забеспячэння бяспекі персанальныя даныя становяцца недаступнымі для атрымальніка, але пры гэтым не фіксуюцца як адсутная інфармацыя.
539. Прымяненне метадаў аховы персанальных даных павінна быць арганізавана трымальнікамі рэгістрацыйных пасведчанняў або ўпаўнаважанымі органамі такім чынам, каб не ствараліся перашкоды для эфектыўнага і своечасовага абмену і ацэнкі даных аб бяспецы. З улікам высокага ўзроўню значнасці такіх персанальных даных, як узрост або ўзроставая група пацыентаў і пол, патрабуецца захаванне гэтай часткі асабістых даных у бачным фармаце і фармаце, які не падлягае рэдагаванню.
24. Выбар мовы пры прадстаўленні 
індывідуальных паведамленняў аб непажаданых рэакцыях
540. Прадстаўленне індывідуальных паведамленняў аб непажаданых рэакцыях у сістэме фармаканагляду заснавана на перадачы інфармацыі ў структураваным і кадзіраваным электронным фармаце, што дазваляе выконваць апрацоўку, абагульненне даных і выяўленне сігналаў. Выкананне навуковай ацэнкі выпадкаў непажаданых рэакцый і ацэнкі сігналу патрабуе наяўнасці ў паведамленнях сціслага медыцынскага апісання выпадкаў непажаданых рэакцый.
541. У выпадку прадстаўлення трымальнікамі рэгістрацыйных пасведчанняў індывідуальных паведамленняў аб непажаданых рэакцыях першапачатковае апісанне непажаданай рэакцыі першакрыніцай паведамлення і сціслае апісанне непажаданай рэакцыі прадстаўляюцца:
а) на рускай мове (або з уключэннем перакладу на рускую мову) пры выяўленні непажаданай рэакцыі на тэрыторыі дзяржаў-членаў;
б) на англійскай мове пры выяўленні непажаданай рэакцыі на тэрыторыі іншых дзяржаў.
542. Пры фарміраванні індывідуальнага паведамлення аб непажаданай рэакцыі ў раздзеле «Рэакцыя (з’ява) у адпаведнасці з апісаннем першакрыніцы паведамлення на дзяржаўнай мове» захоўваецца першапачатковы тэкст з апісаннем падазраванай непажаданай рэакцыі першакрыніцай, у раздзеле «Рэакцыя (з’ява) у адпаведнасці з апісаннем першакрыніцы паведамлення з перакладам» прадстаўляецца пераклад першапачатковага тэксту з апісаннем падазраванай непажаданай рэакцыі першакрыніцай на рускую мову ў выпадках, прадугледжаных пунктам 541 гэтых Правіл. У частцы раздзела фармату электронных даных E2B «Сціслае апісанне, уключаючы клінічнае апісанне выпадку, тэрапеўтычныя меры, зыход і дадатковая інфармацыя аб выпадку» прадстаўляецца сціслае апісанне падазраванай непажаданай рэакцыі на рускай або англійскай мовах у адпаведнасці з пунктамі 540 і 541 гэтых Правіл.
543. Пры прадастаўленні адпраўшчыкам адначасова з індывідуальным паведамленнем аб непажаданай рэакцыі дадатковых дакументаў на любой дзяржаўнай мове дзяржавы-члена пераклад на рускую мову прадстаўляецца трымальнікам рэгістрацыйнага пасведчання ў выпадку запыту з боку ўпаўнаважанага органа дзяржавы-члена.
25. Асаблівыя сітуацыі
Прымяненне лекавых прэпаратаў у перыяды 
цяжарнасці і кармлення грудзьмі
544. Пры арганізацыі работы з паведамленнямі аб прымяненні лекавых прэпаратаў у перыяд цяжарнасці і кармлення грудзьмі патрабуецца выконваць палажэнні пунктаў 431–437 гэтых Правіл.
545. Пры падрыхтоўцы індывідуальных паведамленняў аб непажаданых рэакцыях, якія развіліся ў выніку прымянення лекавых прэпаратаў у перыяды цяжарнасці або кармлення грудзьмі, неабходна забяспечыць выкананне палажэнняў пунктаў 546–549 гэтых Правіл.
Развіццё падазраванай непажаданай рэакцыі ў дзіцяці (плода), 
за выключэннем выпадкаў самаадвольнага аборту на ранніх 
тэрмінах цяжарнасці або гібелі плода
546. У выпадку развіцця ў плода або дзіцяці, якія падвергліся ўздзеянню аднаго або некалькіх лекавых прэпаратаў у выніку іх прымянення бацькам або маці, адной або некалькіх падазраваных непажаданых рэакцый, за выключэннем выпадкаў самаадвольнага аборту на ранніх тэрмінах цяжарнасці або ўнутрывантробнай гібелі плода, у адным індывідуальным паведамленні павінна быць прадстаўлена інфармацыя аб бацьку або маці і аб дзіцяці (плодзе). У гэтым выпадку паведамленне з’яўляецца паведамленнем аб бацьку (маці) – дзіцяці (плодзе). У раздзеле даных аб пацыенце «Характарыстыка пацыента» прадстаўляецца інфармацыя аб дзіцяці (плодзе).
Даныя аб маці або бацьку, якія з’явіліся крыніцай уздзеяння падазраванага лекавага прэпарату на дзіця (плод), павінны быць прадстаўлены ў структураванай форме ў раздзеле «Інфармацыя аб бацьку або маці для выпадкаў паведамленняў аб бацьку або маці і дзіцяці (плодзе)» фармату электроннае даных E2B. У выпадку калі абодва бацькі з’явіліся крыніцай уздзеяння на дзіця (плод), у структураваным выглядзе прадстаўляецца інфармацыя па маці; інфармацыя аб бацьку прадстаўляецца ў сціслым апісанні сумесна з іншай інфармацыяй па сціслым медыцынскім апісанні выпадку ў раздзеле «Сціслае апісанне, уключаючы клінічнае апісанне выпадку, тэрапеўтычныя меры, зыход і дадатковая інфармацыя аб выпадку» фармату электронных даных E2B.
Развіццё падазраванай непажаданай рэакцыі 
ў бацькі або маці  і дзіцяці (плода)
547. Пры развіцці падазраваных непажаданых рэакцый (за выключэннем выпадкаў самаадвольнага аборту на ранніх тэрмінах цяжарнасці або ўнутрывантробнай гібелі плода) у бацькі або маці і дзіцяці (плода), які падвергся ўздзеянню аднаго або некалькіх лекавых прэпаратаў у выніку іх прымянення бацькам або маці, фарміруюцца два асобныя паведамленні аб развіцці непажаданай рэакцыі ў бацькі або маці і дзіцяці (плода). З мэтай устанаўлення ўзаемасувязі паміж паведамленнямі для наступнай сумеснай ацэнкі індывідуальным паведамленням павінны быць прысвоены ўзаемазвязаныя ідэнтыфікацыйныя нумары з выкарыстаннем раздзела даных «Ідэнтыфікацыйны нумар індывідуальнага паведамлення, узаемазвязанага з гэтым паведамленнем» фармату электронных даных E2B індывідуальнага паведамлення аб непажаданай рэакцыі.
Адсутнасць непажаданай рэакцыі ў дзіцяці (плода)
548. У выпадку адсутнасці непажаданай рэакцыі ў дзіцяці (плода), які падвергся ўздзеянню аднаго або некалькіх лекавых прэпаратаў у выніку іх прымянення бацькам або маці, паведамленне аб бацьку (маці) – дзіцяці (плодзе) не з’яўляецца прымяняльным. Незалежна ад выніку прыёму аднаго або некалькіх лекавых прэпаратаў бацькам або маці фарміруецца індывідуальнае паведамленне па бацьку або маці як пацыенце з апісаннем унутрывантробнага ўздзеяння лекавага прэпарату на дзіця. У раздзел «Характарыстыка пацыента» ўключаюцца даныя аб маці або бацьку дзіцяці (плода). Індывідуальнае паведамленне не падлягае прадстаўленню ў выпадку, калі ў бацькі або маці ў выніку прымянення аднаго або некалькіх лекавых прэпаратаў не развілася непажаданая рэакцыя.
Паведамленне аб самаадвольным аборце 
на ранніх тэрмінах цяжарнасці або выкідышы
549. Пры атрыманні паведамлення аб самаадвольным аборце на ранніх тэрмінах цяжарнасці або выкідышы фарміруецца індывідуальнае паведамленне аб бацьку або маці як пацыенце з уключэннем даных аб маці ў раздзел «Характарыстыка пацыента». У выпадку прыёму падазраванага лекавага прэпарату бацькам адпаведны элемент структураваных даных выбіраецца для ўключэння ў паведамленне, якое фарміруецца, у раздзеле «Дадатковая інфармацыя аб лекавым прэпараце» фармату электронных даных E2B індывідуальнага паведамлення аб непажаданай рэакцыі.
Паведамленні аб непажаданых рэакцыях, 
апублікаваныя ў навуковай медыцынскай літаратуры
550. Пры фарміраванні індывідуальнага паведамлення аб непажаданай рэакцыі, апублікаванага ў навуковай медыцынскай літаратуры, да прадстаўлення ў электронным выглядзе неабходна ўлічваць рад патрабаванняў:
а) раздзел фармату электронных даных E2B «Крыніца літаратуры» павінен быць запоўнены з уключэннем указання лічбавага (дыскрэтнага) ідэнтыфікатара аб’екта для публікацыі ў навуковай медыцынскай літаратуры, якая з’явілася крыніцай інфармацыі аб непажаданай рэакцыі;
б) падрабязнае апісанне выпадку непажаданай рэакцыі павінна быць уключана ў раздзел «Сціслае апісанне, уключаючы клінічнае апісанне выпадку, тэрапеўтычныя меры, зыход і дадатковая інфармацыя аб выпадку»;
в) па запыце ўпаўнаважанага органа ў выпадку неабходнасці выканання агляду інфармацыі аб бяспецы трымальнікам рэгістрацыйнага пасведчання прадстаўляецца копія адпаведнай публікацыі (з улікам заканадаўства ў сферы аховы аўтарскіх правоў). Копія публікацыі і пераклад публікацыі, калі гэта прымяняльна, уключаюцца ў індывідуальнае паведамленне аб непажаданай рэакцыі ў раздзеле «Прыкладзеныя дакументы». У выпадку калі копія публікацыі прадстаўляецца асобна ад раней накіраванага індывідуальнага паведамлення, першапачаткова прадстаўленае індывідуальнае паведамленне з уключаным дадатковым дакументам прадстаўляецца паўторна ў рамках працэдуры ўнясення змяненняў у індывідуальнае паведамленне аб непажаданай рэакцыі.
551. У выпадку калі публікацыя ў навуковай медыцынскай літаратуры ўключае апісанне развіцця выпадкаў непажаданых рэакцый у некалькіх пацыентаў, фарміруецца адпаведная колькасць індывідуальных паведамленняў аб непажаданых рэакцыях.
Паведамленні аб непажаданых рэакцыях, абумоўленыя 
перадазіроўкай, развіццём залежнасці, прымяненнем 
не ў адпаведнасці з агульнай характарыстыкай лекавага прэпарату, няправільным прымяненнем, памылкай прымянення 
або ўздзеяннем лекавага прэпарату ў выніку 
прафесійнай дзейнасці
552. Пры фарміраванні паведамленняў аб развіцці непажаданых рэакцый, абумоўленых перадазіроўкай, развіццём залежнасці, прымяненнем не ў адпаведнасці з агульнай характарыстыкай лекавага прэпарату, няправільным прымяненнем, памылкай прымянення або ўздзеяннем у выніку прафесійнай дзейнасці, павінны выкарыстоўвацца адпаведныя тэрміны класіфікатара MedDRA для правільнага адлюстравання характару ўздзеяння лекавага прэпарату.
553. Агульныя прынцыпы адлюстравання асаблівасцей прымянення лекавага прэпарату ў фармаце электронных даных E2B уключаюць наступныя асаблівасці:
а) інфармацыя аб падазраваным лекавым прэпараце ў частцы гандлёвага наймення і (або) дзейнага рэчыва ўключаецца на падставе інфармацыі, прадстаўленай першакрыніцай паведамлення аб непажаданай рэакцыі, з уключэннем у раздзелы «Гандлёвае найменне лекавага прэпарату» і «Найменне дзейнага рэчыва»;
б) у раздзеле «Дадатковая інфармацыя аб лекавым прэпараце» выбіраюцца структураваныя элементы даных, якія характарызуюць адпаведныя прычыны ўздзеяння лекавага прэпарату (напрыклад, перадазіроўка, памылка прымянення, няправільнае прымяненне, развіццё залежнасці, уздзеянне ў выніку прафесійнай дзейнасці, прымяненне не ў адпаведнасці з агульнай характарыстыкай лекавага прэпарату). Указанне адносна характару ўздзеяння лекавага прэпарату ў гэтым раздзеле робіцца ў выпадку, калі гэта зроблена першакрыніцай паведамлення аб непажаданай рэакцыі. У выпадку калі першакрыніцай не было зроблена прамога ўказання адносна перадазіроўкі, памылкі прымянення, няправільнага прымянення, развіцця залежнасці, уздзеяння ў выніку прафесійнай дзейнасці, прымянення не ў адпаведнасці з агульнай характарыстыкай лекавага прэпарату, якая можа быць трансфармавана ў адпаведны тэрмін класіфікатара MedDRA, аднак гэта вынікае з кантэксту клінічнага апісання непажаданай рэакцыі, адпраўшчык можа выбраць найбольш адпаведны, па яго меркаванні, структураваны элемент даных, што характарызуе адпаведнае ўздзеянне лекавага прэпарату з забеспячэннем наступнага збору інфармацыі і ўдакладнення ацэнкі ў першакрыніцы непажаданай рэакцыі;
в) у раздзеле «Непажаданая рэакцыя (з’ява) у адпаведнасці з тэрміналогіяй MedDRA» павінны быць выкарыстаны адпаведныя тэрміны ніжняга ўзроўню для адлюстравання характару ўздзеяння лекавага прэпарату і непажаданай рэакцыі (сукупнасці непажаданых рэакцый), якая развілася ў выніку гэтага ўздзеяння. У выпадку калі гэта прымяняльна, па выніках ацэнкі паведамлення адпраўшчыкам запаўняецца раздзел «Дыягназ (сіндром) па меркаванні адпраўшчыка, змяненне класіфікацыйнага аднясення рэакцыі (з’явы)» формы паведамлення з уключэннем адпаведных абгрунтаванняў у раздзеле «Каментарыі адпраўшчыка»;
г) для паведамлення аб памылцы прымянення, звязанай з памылковым атрыманнем пацыентам (водпускам, прымяненнем) іншага, чым прапісаны (назначаны), лекавага прэпарату ў раздзеле «Характарыстыка ролі лекавага прэпарату» выбіраецца элемент даных «Лекавы прэпарат не назначаны», а ў раздзеле «Інфармацыя аб лекавых прэпаратах» прыводзяцца даныя аб прапісаным (назначаным) лекавым прэпараце з указаннем таго факта, што прэпарат не быў прапісаны (назначаны), і даныя аб памылкова прымененым лекавым прэпараце.
Паведамленні аб недастатковай тэрапеўтычнай эфектыўнасці лекавых прэпаратаў
554. Пры фарміраванні паведамленняў аб недастатковай тэрапеўтычнай эфектыўнасці ў раздзеле «Непажаданая рэакцыя (з’ява) у адпаведнасці з тэрміналогіяй MedDRA» неабходна выкарыстоўваць ніжні ўзровень тэрмінаў MedDRA, які найбольш дакладна адлюстроўвае апісанне падазраванай недастатковай тэрапеўтычнай эфектыўнасці, прадстаўленае першакрыніцай паведамлення аб непажаданай рэакцыі. Падазраваны лекавы прэпарат уключаецца ў раздзел «Непажаданая рэакцыя (з’ява)» у выпадку, калі ён назначаўся па паказанні, у дачыненні да якога назіраецца пагаршэнне стану пацыента. Патрабаванні да тэрміновага рэпарціравання (на працягу 15 каляндарных дзён) аб выпадках адсутнасці тэрапеўтычнай эфектыўнасці распаўсюджваюцца ў тым ліку на выпадкі, у якіх не паведамляецца аб падазраванай непажаданай рэакцыі (напрыклад, для лекавых прэпаратаў, якія прымяняюцца для лячэння жыццепагражальных станаў, вакцын, сродкаў кантрацэпцыі) і рэпарцёрам не ўказана адпаведнасць стану, які развіўся ў пацыента, крытэрыям сур’ёзнай непажаданай рэакцыі.
Паведамленні аб непажаданых рэакцыях, звязаных з дэфектам якасці лекавага прэпарату або прымяненнем фальсіфікаваных лекавых прэпаратаў
Паведамленні аб непажаданых рэакцыях, звязаных з дэфектам якасці лекавага прэпарату
555. Пры фарміраванні паведамленняў аб непажаданых рэакцыях, звязаных з падазраваным дэфектам якасці лекавага прэпарату, у раздзеле «Непажаданая рэакцыя (з’ява) у адпаведнасці з тэрміналогіяй MedDRA» неабходна выкарыстоўваць ніжні ўзровень тэрмінаў MedDRA, які найбольш дакладна адлюстроўвае апісанне дэфекту якасці, прадстаўленае першакрыніцай паведамлення аб непажаданай рэакцыі.
556. Агульныя прынцыпы адлюстравання ў фармаце электронных даных E2B інфармацыі аб непажаданай рэакцыі ўключаюць наступныя асаблівасці:
а) у дапаўненне да абавязковага для запаўнення раздзела «Найменне лекавага прэпарату паводле інфармацыі першакрыніцы» запаўняецца раздзел «Інфармацыя аб лекавых прэпаратах» у адпаведнасці з інфармацыяй, прадстаўленай першакрыніцай, і згодна з указаннямі па фарміраванні даных у дачыненні да падазраваных лекавых прэпаратаў, прэпаратаў, якія ўзаемадзейнічаюць, і лекавых прэпаратаў, што назначаюцца адначасова;
б) у раздзеле «Дадатковая інфармацыя аб лекавым прэпараце» выбіраецца элемент структураваных даных у выпадку наяўнасці адпаведнага адназначнага ўказання ў паведамленні першакрыніцы: «лекавы прэпарат пасля сканчэння тэрміну годнасці», «кантроль якасці серыі і партыі лекавага прэпарату пацвердзіў адпаведнасць патрабаванням спецыфікацыі», «кантроль якасці серыі і партыі лекавага прэпарату пацвердзіў неадпаведнасць патрабаванням спецыфікацыі»;
в) у раздзеле «Непажаданая рэакцыя (з’ява) у адпаведнасці з тэрміналогіяй MedDRA» павінны быць выкарыстаны адпаведныя тэрміны ніжняга ўзроўню для адлюстравання характарыстыкі лекавага прэпарату і непажаданай рэакцыі (сукупнасці непажаданых рэакцый) у выніку прымянення лекавага прэпарату з падазраваным дэфектам якасці. У выпадку калі гэта прымяняльна па выніках ацэнкі паведамлення адпраўшчыкам, запаўняецца раздзел «Дыягназ (сіндром) па меркаванні адпраўшчыка, змяненне класіфікацыйнага аднясення рэакцыі (з’явы)» формы паведамлення з уключэннем адпаведных абгрунтаванняў у раздзеле «Каментарыі адпраўшчыка»;
г) дадатковыя каментарыі ў дачыненні да лекавага сродку ў тэкставай форме ўключаюцца ў раздзел «Дадатковая інфармацыя аб лекавым прэпараце».
Паведамленні аб непажаданых рэакцыях, звязаных з прымяненнем фальсіфікаванага лекавага прэпарату
557. Пры фарміраванні паведамленняў аб непажаданых рэакцыях, звязаных з прымяненнем лекавага прэпарату, для якога падазраецца або пацверджаны факт фальсіфікацыі дзейных, дапаможных рэчываў або ў цэлым лекавага прэпарату, у раздзеле «Непажаданая рэакцыя (з’ява) у адпаведнасці з тэрміналогіяй MedDRA» неабходна выкарыстоўваць ніжні ўзровень тэрмінаў MedDRA, які найбольш дакладна адлюстроўвае інфармацыю аб фальсіфікаваным лекавым прэпараце, прадстаўленую першакрыніцай паведамлення.
558. Агульныя прынцыпы адлюстравання ў фармаце электронных даных E2B інфармацыі аб непажаданай рэакцыі ўключаюць наступныя асаблівасці:
а) у дапаўненне да абавязковага для запаўнення раздзела «Найменне лекавага прэпарату паводле інфармацыі першакрыніцы» запаўняецца раздзел «Інфармацыя аб лекавых прэпаратах» у адпаведнасці з інфармацыяй, прадстаўленай першакрыніцай паведамлення і згодна з указаннямі па фарміраванні даных у дачыненні да падазраваных лекавых прэпаратаў, прэпаратаў, якія ўзаемадзейнічаюць, і лекавых прэпаратаў, што назначаюцца адначасова; 
б) у раздзеле «Дадатковая інфармацыя аб лекавым прэпараце» выбіраецца элемент структураваных даных «Фальсіфікат» у выпадку падазрэння або пацвярджэння факта прымянення фальсіфікаванага лекавага прэпарату;
в) у раздзеле «Непажаданая рэакцыя (з’ява) у адпаведнасці з тэрміналогіяй MedDRA» павінны быць выкарыстаны адпаведныя тэрміны ніжняга ўзроўню для адлюстравання характарыстыкі лекавага прэпарату і непажаданай рэакцыі (сукупнасці непажаданых рэакцый) у выніку прымянення лекавага прэпарату, для якога падазраецца або пацверджаны факт фальсіфікацыі. У выпадку калі гэта прымяняльна, па выніках ацэнкі паведамлення адпраўшчыкам запаўняецца раздзел «Дыягназ (сіндром) па меркаванні адпраўшчыка, змяненне класіфікацыйнага аднясення рэакцыі (з’явы)» формы паведамлення з уключэннем адпаведных абгрунтаванняў у раздзеле «Каментарыі адпраўшчыка»;
г) дадатковыя каментарыі ў дачыненні да лекавага сродку ў тэкставай форме ўключаюцца ў раздзел «Дадатковая інфармацыя аб лекавым прэпараце».
Паведамленні аб падазраванай перадачы інфекцыйнага агента 
пры дапамозе прымянення лекавага прэпарату
559. Пры фарміраванні паведамленняў аб непажаданых рэакцыях, звязаных з падазраванай перадачай інфекцыйнага агента пры дапамозе прымянення лекавага прэпарату, у раздзеле «Непажаданая рэакцыя (з’ява) у адпаведнасці з тэрміналогіяй MedDRA» неабходна выкарыстоўваць ніжні ўзровень тэрмінаў MedDRA, які найбольш дакладна адлюстроўвае інфармацыю першакрыніцы паведамлення адносна інфекцыйнага агента.
Паведамленні аб падазраваных непажаданых рэакцыях, 
атрыманых па выніках работы сістэм арганізаванага збору даных
560. Агульныя палажэнні па кіраванні данымі індывідуальных паведамленняў аб непажаданых рэакцыях, якія атрымліваюцца ў ходзе правядзення пострэгістрацыйных даследаванняў (інтэрвенцыйных клінічных даследаванняў і неінтэрвенцыйных даследаванняў) вызначаны ў пунктах 468–473 гэтых Правіл. Пры фарміраванні індывідуальных паведамленняў аб непажаданых рэакцыях, выяўленых пры правядзенні гэтых даследаванняў, у фармаце электронных даных E2B у раздзел «Ідэнтыфікацыя даследавання» неабходна ўключыць інфармацыю аб тыпе даследавання, найменні даследавання, нумары даследавання, прысвоеным спонсарам, і рэгістрацыйным нумары даследавання.
561. Палажэнні па кіраванні індывідуальнымі паведамленнямі аб непажаданых рэакцыях, атрыманых пры правядзенні праграм падтрымкі пацыентаў або маркетынгавых даследчых праграм, вызначаны ў пункце 475 гэтых Правіл.
562. Пры фарміраванні індывідуальных паведамленняў аб непажаданых рэакцыях, атрыманых пры выкананні праграм арганізаванага збору даных, неабходна ўлічваць рад рэкамендацый:
а) у выпадку фарміравання паведамленняў аб непажаданых рэакцыях, у дачыненні да якіх пратаколам неінтэрвенцыйнага пострэгістрацыйнага даследавання вызначана выкананне сістэматызаванага збору даных, або ў выпадку калі праграмай прымянення лекавага прэпарату, назначанага ў сувязі з выключнымі акалічнасцямі з меркаванняў спачування, або індывідуальнага прымянення прадугледжаны актыўны збор даных аб бяспецы, або ў выпадку атрымання паведамленняў у выніку выканання праграм падтрымкі пацыентаў або маркетынгавых даследаванняў, паведамленні аб непажаданых рэакцыях лічацца атрыманымі па запыце і ў раздзеле «Тып паведамлення» выбіраецца элемент даных «Паведамленне, атрыманае пры правядзенні даследавання», калі падазраецца наяўнасць узаемасувязі паміж даследуемым лекавым прэпаратам і непажаданай рэакцыяй. У раздзеле «Тып даследавання, у якім выяўлена непажаданая рэакцыя» выбіраецца адпаведны элемент даных «Іншыя даследаванні» або «Індывідуальнае прымяненне пацыентам». У выпадку калі маецца на ўвазе наяўнасць узаемасувязі непажаданай рэакцыі з лекавым прэпаратам, якая не з’яўляецца аб’ектам даследавання і не дапускаецца ў якасці прычыны непажаданай рэакцыі роля рэакцыі ўзаемадзеяння з вывучаемым лекавым прэпаратам, у раздзеле «Тып паведамлення» выбіраецца элемент даных «Спантаннае паведамленне»;
б) у выпадку фарміравання паведамленняў аб непажаданых рэакцыях, у дачыненні да якіх пратаколам неінтэрвенцыйнага пострэгістрацыйнага даследавання не вызначана выкананне сістэматызаванага збору даных, або ў выпадку праграмы прымянення лекавага прэпарату, назначанага ў сувязі з выключнымі акалічнасцямі з меркаванняў спачування, або праграмы персаналізаванага прымянення, у якой не прадугледжаны актыўны збор даных аб бяспецы, паведамленні аб непажаданых рэакцыях лічацца спантаннымі паведамленнямі і ў раздзеле «Тып паведамлення» выбіраецца элемент даных «Спантаннае паведамленне», калі падазраецца наяўнасць узаемасувязі паміж даследуемым лекавым прэпаратам і непажаданай рэакцыяй;
в) у выпадку фарміравання паведамлення аб непажаданай рэакцыі, атрыманай пры правядзенні інтэрвенцыйнага клінічнага даследавання, для якой дапускаецца наяўнасць узаемасувязі з іншым, чым даследуемы, лекавым прэпаратам, а таксама не прадугледжваецца ў якасці прычыны непажаданай рэакцыі роля рэакцыі ўзаемадзеяння з даследуемым лекавым прэпаратам, паведамленне аб непажаданай рэакцыі лічыцца спантанным паведамленнем і ў раздзеле «Тып паведамлення» выбіраецца элемент даных «Спантаннае паведамленне».
26. Атрыманне мінімальнай адсутнай інфармацыі
563. Пры атрыманні мінімальнай адсутнай інфармацыі ў дачыненні да раней неваліднага індывідуальнага паведамлення аб непажаданай рэакцыі неабходна выконваць рад указанняў па ўнясенні даных:
а) дата ў раздзеле даных «Дата атрымання першаснага паведамлення ад рэпарцёра» павінна адлюстроўваць дату атрымання першапачатковага неваліднага індывідуальнага паведамлення аб непажаданай рэакцыі;
б) дата ў раздзеле даных «Дата атрымання апошняй інфармацыі аб паведамленні» павінна адлюстроўваць дату атрымання недастатковай мінімальнай інфармацыі для забеспячэння адпаведнасці крытэрыям валіднасці індывідуальных паведамленняў аб непажаданых рэакцыях;
в) у раздзел «Сціслае апісанне, уключаючы клінічнае апісанне выпадку, тэрапеўтычныя меры, зыход і дадатковая інфармацыя аб выпадку» неабходна ўключыць указанне на тое, якія з чатырох элементаў мінімальнай інфармацыі аб непажаданай рэакцыі адсутнічалі ў першапачатковым паведамленні;
г) на кожную дату атрымання дадатковай інфармацыі павінна выконвацца ацэнка адпаведнасці патрабаванням.
27. Якасць даных у індывідуальным паведамленні аб непажаданай рэакцыі, якое прадстаўляецца ў электронным выглядзе, і кіраванне дубліруючымі паведамленнямі аб непажаданых рэакцыях
564. Базы даных аб непажаданых рэакцыях дзяржаў-членаў павінны ўтрымліваць усе выпадкі падазраваных непажаданых рэакцый, якія падлягаюць рэпарціраванню ў адпаведнасці з патрабаваннямі гэтых Правіл. Пры прадстаўленні індывідуальных паведамленняў аб непажаданых рэакцыях у такія базы даных дзяржаў-членаў павінна быць забяспечана выкананне патрабаванняў гэтых Правіл да электроннага фармату даных, структуравання і кадзіравання інфармацыі. Упаўнаважаныя органы дзяржаў-членаў і трымальнікі рэгістрацыйных пасведчанняў нясуць адказнасць:
а) за выкананне комплексу працэдур па забеспячэнні высокага ўзроўню якасці і цэласнасці інфармацыі аб непажаданых рэакцыях, якія прадстаўляюцца ў базы даных аб непажаданых рэакцыях дзяржаў-членаў;
б) за забеспячэнне належнага маніторынгу адпаведнасці выкарыстоўваемай тэрміналогіі патрабаванням да прымянення тэрміналогіі шляхам сістэматычнай ацэнкі даных аб непажаданых рэакцыях у базе даных або рэгулярнай ацэнкі адвольнай выбаркі;
в) за выкананне патрабаванняў па якасці, дакладнасці інфармацыі і часу прадстаўлення паведамленняў аб непажаданых рэакцыях ва ўпаўнаважаныя органы дзяржаў-членаў;
г) за выкананне патрабаванняў па якасці, цэласнасці, паўнаце паведамленняў аб непажаданых рэакцыях згодна з патрабаваннямі да іх структуры, фармату і зместу;
д) за выкананне працэдур па кіраванні дубліруючымі паведамленнямі аб непажаданых рэакцыях.
565. З мэтай пацвярджэння адпаведнасці сістэмы якасці сістэмы фармаканагляду патрабаванням да арганізацыі работы з дубліруючымі паведамленнямі, уключаючы выяўленне дубліруючых паведамленняў і кіраванне імі, выкананне патрабаванняў да неадкладнага рэпарціравання, трымальнікі рэгістрацыйных пасведчанняў і ўпаўнаважаныя органы дзяржаў-членаў павінны забяспечыць выкананне рэгулярных і заснаваных на ацэнцы рызыкі аўдытаў сістэмы якасці. Пры выяўленні неадпаведнасці сістэмы якасці ўстаноўленым патрабаванням павінны выконвацца карэкціруючыя мерапрыемствы, уключаючы правядзенне наступных аўдытаў. Даты і вынікі ўсіх аўдытаў падлягаюць дакументаванню ў адпаведнасці з палажэннямі раздзела V гэтых Правіл.
566. У адпаведнасці з патрабаваннямі па падтрыманні і ўдасканальванні сістэмы якасці сістэмы фармаканагляду трымальнікамі рэгістрацыйных пасведчанняў і ўпаўнаважанымі органамі павінна быць забяспечана наяўнасць дастатковай колькасці кваліфікаванага і навучанага персаналу для выканання дзейнасці па фармаканаглядзе. Спецыялісты, якія запрашаюцца да выканання дзейнасці па фармаканаглядзе, павінны праходзіць пачатковае і перыядычнае наступнае навучанне ў адпаведнасці з выконваемымі функцыямі і абавязкамі. З мэтай дакументавання, падтрымання і развіцця кампетэнцый персаналу патрабуецца фарміраванне плана і справаздач па навучанні, даступных для ацэнкі пры правядзенні аўдытаў або інспекцый сістэмы фармаканагляду.
567. Упаўнаважаныя органы дзяржаў-членаў рэгулярна выконваюць ацэнку якасці і паўнаты прадстаўленых трымальнікамі рэгістрацыйных пасведчанняў індывідуальных паведамленняў аб непажаданых рэакцыях, а таксама выканання патрабаванняў па тэрмінах прадстаўлення паведамленняў аб непажаданых рэакцыях. Па выніках выкананай ацэнкі трымальнікам рэгістрацыйных пасведчанняў могуць накіроўвацца справаздачы, якія ўключаюць, у выпадку выяўлення неадпаведнасцей, рэкамендацыі па карэкціруючых мерапрыемствах і тэрмінах іх выканання. Спосаб выканання карэкціруючых мерапрыемстваў і рэкамендаваныя тэрміны выканання залежаць ад выяўленай неадпаведнасці сістэмы якасці (напрыклад, карэкціроўка выкарыстоўваемага ў індывідуальным паведамленні тэрміналагічнага кода MedDRA можа быць выканана шляхам прадстаўлення змяненняў у раней прадстаўленае паведамленне).
568. Трымальнікамі рэгістрацыйных пасведчанняў і ўпаўнаважанымі органамі павінна выконвацца сумесна работа па кіраванні дубліруючымі паведамленнямі такім чынам, каб гарантаваць выяўленне, ацэнку, пацвярджэнне і апрацоўку патэнцыяльных дубліруючых паведамленняў аб непажаданых рэакцыях.
28. Абмен данымі аб непажаданых рэакцыях у электронным выглядзе паміж некалькімі адпраўшчыкамі і атрымальнікамі
569. Неабходнасць абмену данымі аб непажаданых рэакцыях у электронным выглядзе паміж некалькімі адпраўшчыкамі або атрымальнікамі можа быць звязана з кантрактнымі абавязацельствамі трымальнікаў рэгістрацыйных пасведчанняў або іншымі асаблівасцямі арганізацыі працэсаў збору даных аб непажаданых рэакцыях.
570. Працэдуры абмену данымі аб непажаданых рэакцыях павінны быць арганізаваны і выконвацца такім чынам, каб у працэсе абмену інфармацыя аб непажаданай рэакцыі не была страчана або зменена, за выключэннем тых выпадкаў, калі боку, які ўдзельнічае ў перадачы індывідуальнага паведамлення, становяцца даступныя новыя даныя аб адпаведнай непажаданай рэакцыі.
571. З мэтай паляпшэння якасці прадстаўленых паведамленняў аб непажаданых рэакцыях у выпадку выяўлення адпраўшчыкам памылак або неадпаведнасцей у паведамленні адпраўшчыку неабходна звязацца з першакрыніцай паведамлення для забеспячэння ўнясення адпаведных карэкціровак у першаснае паведамленне. Пры немагчымасці выканання карэкціроўкі першаснага паведамлення ў тэрмін, устаноўлены патрабаваннямі да прадстаўлення паведамленняў аб непажаданых рэакцыях, адпраўшчык можа ўнесці змяненні самастойна ў частцы выпраўлення некарэктнага структуравання даных.
572. На ўсіх этапах абмену данымі аб непажаданых рэакцыях у электронным выглядзе павінны выконвацца патрабаванні да фармату электронных даных E2B у частцы прадстаўлення наступнай інфармацыі аб непажаданых рэакцыях. Невыкананне гэтых патрабаванняў стварае рызыку парушэння сістэмы кіравання электроннымі данымі аб непажаданых рэакцыях і дапамагае фарміраванню дубліруючых паведамленняў у базе даных аб непажаданых рэакцыях атрымальніка.
29. Супрацоўніцтва з Сусветнай арганізацыяй аховы здароўя
573. Упаўнаважаныя органы забяспечваюць рэгулярнае прадстаўленне індывідуальных паведамленняў аб выяўленых на іх тэрыторыях і падазраваных непажаданых рэакцыях на лекавыя прэпараты ў Цэнтр супрацоўнітва Сусветнай арганізацыі аховы здароўя з мэтай уключэння інфармацыі аб гэтых выпадках у базу даных аб непажаданых рэакцыях Сусветнай арганізацыі аховы здароўя.
VIII. Перыядычная абнаўляльная справаздача па бяспецы
574. Перыядычная абнаўляльная справаздача па бяспецы ўяўляе сабой дакумент па фармаканаглядзе, які дазваляе трымальніку рэгістрацыйнага пасведчання прадставіць ацэнку суадносін «карысць – рызыка» лекавага прэпарату на пэўных этапах пострэгістрацыйнага перыяду.
575. Упаўнаважанымі органамі дзяржаў-членаў павінна выконвацца ацэнка перыядычнай абнаўляльнай справаздачы па бяспецы з устанаўленнем магчымых новых выяўленых рызык і іх уплыву на ацэнку суадносін «карысць – рызыка» лекавага прэпарату. Па выніках ацэнкі перыядычнай справаздачы па бяспецы ўпаўнаважаны орган дзяржавы-члена вызначае неабходнасць выканання далейшых даследаванняў бяспекі або эфектыўнасці лекавага прэпарату, прымянення таго або іншых дзеянняў у дачыненні да рэгістрацыйнага статусу лекавага прэпарату або ўнясення змяненняў у яго агульную характарыстыку лекавага прэпарату з мэтай забеспячэння яго прымянення пры перавышэнні карысці над рызыкай.
1. Мэты перыядычнай абнаўляльнай 
справаздачы па бяспецы
576. Асноўнай мэтай перыядычнай абнаўляльнай справаздачы па бяспецы з’яўляецца прадстаўленне вычарпальнага і крытычнага аналізу суадносін «карысць – рызыка» лекавага прэпарату з улікам усіх новых даных аб бяспецы і кумулятыўнага ўплыву гэтых даных на профіль бяспекі або эфектыўнасці лекавага прэпарату. Перыядычная абнаўляльная справаздача па бяспецы з’яўляецца інструментам пострэгістрацыйнай ацэнкі суадносін «карысць – рызыка» лекавага прэпарату на пэўных этапах яго жыццёвага цыкла.
577. Перыядычная абнаўляльная справаздача па бяспецы не прызначана для неадкладнага прадстаўлення важнай інфармацыі аб бяспецы або эфектыўнасці, а таксама не з’яўляецца інструментам выяўлення новай інфармацыі па бяспецы. Выкананне кумулятыўнай ацэнкі даных аб бяспецы і эфектыўнасці ў перыядычнай абнаўляльнай справаздачы па бяспецы можа прыводзіць да ідэнтыфікацыі новых аспектаў профілю бяспекі або эфектыўнасці лекавага прэпарату.
578. Трымальнік рэгістрацыйнага пасведчання павінен пастаянна выконваць ацэнку і аналіз уплыву новых даных на суадносіны «карысць – рызыка», праводзіць пераацэнку гэтага паказчыка, а таксама вызначаць неабходнасць аптымізацыі суадносін «карысць – рызыка» шляхам увядзення эфектыўных мер па кіраванні рызыкамі і іх мінімізацыі пры выяўленні новай інфармацыі аб бяспецы лекавага прэпарату ў працэсе яго пострэгістрацыйнага прымянення.
2. Прынцыпы ацэнкі суадносін «карысць – рызыка» 
ў перыядычнай абнаўляльнай справаздачы па бяспецы
579. Ацэнка суадносін «карысць – рызыка» павінна мець бесперапынны характар на працягу ўсяго жыццёвага цыкла лекавага прэпарату з мэтай забеспячэння аховы здароўя насельніцтва і павышэння ўзроўню бяспекі пацыентаў пры дапамозе рэалізацыі эфектыўных мер мінімізацыі рызыкі. Інфармацыя аб бяспецы і эфектыўнасці лекавага прэпарату, якая збіраецца на працягу адпаведных прамежкаў часу, якія складаюць справаздачныя перыяды, з’яўляецца асновай для такой ацэнкі і аналізу.
580. Ацэнка рызыкі грунтуецца на інфармацыі аб усіх аспектах прымянення лекавага прэпарату, уключаючы працяглае прымяненне лекавага прэпарату, асаблівасці прымянення ў рэальнай медыцынскай практыцы, прымяненне не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, прымяненне ў асаблівых папуляцый. Крыніцы інфармацыі адносна вынікаў прымянення не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні ўключаюць даныя аб ацэнцы прымянення лекавага прэпарату ва ўмовах рэальнай медыцынскай практыкі, даныя спантаннага рэпарціравання і публікацыі ў навуковай медыцынскай літаратуры. Ацэнка карысці грунтуецца на выніках, атрыманых у ходзе клінічных даследаванняў, і выніках прымянення ў рэальнай медыцынскай практыцы па адобраных паказаннях да прымянення. Інтэграваная ацэнка суадносін «карысць – рызыка» павінна выконвацца па кожным з адобраных паказанняў да прымянення і ўлічваць рызыкі, звязаныя з прымяненнем лекавага прэпарату не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні.
581. Ацэнка ўключае ў сябе наступныя этапы:
а) крытычны аналіз усёй інфармацыі аб бяспецы, атрыманай за справаздачны перыяд, з вызначэннем магчымых выяўленых новых сігналаў, якія сведчаць аб новых патэнцыяльных або ідэнтыфікаваных рызыках, або з дапаўненнем ужо існуючых ведаў па раней ідэнтыфікаваных рызыках;
б) крытычнае абагульненне ўсёй атрыманай за справаздачны перыяд інфармацыі аб бяспецы і эфектыўнасці лекавага прэпарату (як у рамках клінічных даследаванняў, так і пры прымяненні лекавага прэпарату ў медыцынскай практыцы) і ацэнка ўплыву гэтай інфармацыі на суадносіны «карысць – рызыка» лекавага прэпарату;
в) выкананне інтэгральнага аналізу суадносін «карысць – рызыка» на падставе ўсіх кумулятыўных даных з даты першай рэгістрацыі лекавага прэпарату або даты першага дазволу на правядзенне інтэрвенцыйнага клінічнага даследавання ў якой-небудзь з дзяржаў. У выпадку калі дата першага дазволу на правядзенне інтэрвенцыйнага клінічнага даследавання недаступная або трымальнік рэгістрацыйнага пасведчання не мае доступу да даных аб клінічнай распрацоўцы лекавага прэпарату, найбольш ранні даступны перыяд пачатку прымянення лекавага прэпарату можа быць выкарыстаны ў якасці пачатковага этапу для наступнага ўключэння і ацэнкі кумулятыўных даных;
г) абагульненне інфармацыі аб мерах мінімізацыі рызыкі, якія маглі выконвацца або выконваліся на працягу справаздачнага перыяду, і запланаваныя меры мінімізацыі рызыкі;
д) вызначэнне плана ацэнкі сігналаў, рызык і (або) прапаноў па дадатковых мерах па фармаканаглядзе.
3. Прынцып падрыхтоўкі перыядычнай 
абнаўляльнай справаздачы па бяспецы
582. Трымальнік рэгістрацыйнага пасведчання павінен рыхтаваць адзіную перыядычную абнаўляльную справаздачу па бяспецы для ўсіх вырабляемых лекавых прэпаратаў, якія ўтрымліваюць адно і тое ж дзейнае рэчыва або адну і тую ж камбінацыю дзейных рэчываў, па ўсіх адобраных паказаннях для гэтых лекавых прэпаратаў, спосабах іх увядзення, формах выпуску і рэжымах дазіравання. У прыватных выпадках можа спатрэбіцца прадстаўленне даных аб асобных паказаннях, формах выпуску, спосабах увядзення або рэжымах дазіравання як асобнага раздзела перыядычнай абнаўляльнай справаздачы па бяспецы з адпаведным апісаннем і аналізам аспектаў профілю бяспекі і без падрыхтоўкі асобнай перыядычнай абнаўляльнай справаздачы па бяспецы. Падрыхтоўка асобнай перыядычнай абнаўляльнай справаздачы па бяспецы можа быць абгрунтавана ў выключных выпадках (напрыклад, пры наяўнасці формы выпуску з поўнасцю адрознымі паказаннямі да медыцынскага прымянення гэтага лекавага прэпарату ад іншых яго форм выпуску) па ўзгадненні з упаўнаважаным органам.
4. Даведачная інфармацыя
583. У якасці даведачнай інфармацыі аб лекавым прэпараце трымальнікам рэгістрацыйнага пасведчання могуць выкарыстоўвацца наступныя крыніцы рэферэнтнай інфармацыі:
пералік асноўных даных аб лекавым сродку трымальніка рэгістрацыйнага пасведчання, які ўключае інфармацыю аб бяспецы, паказанні да прымянення, рэжым дазіравання, фармакалагічныя ўласцівасці і іншую інфармацыю ў дачыненні да лекавага прэпарату. Інфармацыя аб бяспецы, якая ўключана ў пералік асноўных даных аб лекавым сродку, вызначаецца як асноўная інфармацыя аб бяспецы трымальніка рэгістрацыйнага пасведчання. Пры падрыхтоўцы перыядычнай абнаўляльнай справаздачы па бяспецы ў якасці даведачнай інфармацыі аб бяспецы і асноўных адобраных паказаннях да прымянення пры выкананні ацэнкі рызыкі і карысці лекавага прэпарату можа выкарыстоўвацца дзеючая версія пераліку асноўных даных аб лекавым сродку, найбольш прыбліжаная да канца справаздачнага перыяду дакумента. У выпадку калі пералік асноўных даных аб лекавым сродку не ўключае інфармацыю аб адобраных паказаннях да прымянення, трымальнікам рэгістрацыйнага пасведчання можа быць вызначаны і ўказаны іншы дакумент, які выкарыстоўваўся па гэтым раздзеле даведачнай інфармацыі;
у выпадку адсутнасці ў трымальніка рэгістрацыйнага пасведчання пераліку асноўных даных аб лекавым сродку або асноўнай інфармацыі аб бяспецы для лекавага прэпарату (напрыклад, калі лекавы прэпарат зарэгістраваны толькі на тэрыторыі адной дзяржавы або рэгіёна, або ўзноўлены або добра вывучаны лекавы прэпарат прымяняецца на працягу вялікай колькасці гадоў), іншы дакумент, які выкарыстоўваўся ў якасці даведачнай інфармацыі пры падрыхтоўцы перыядычнай абнаўляльнай справаздачы па бяспецы, трымальнікам рэгістрацыйнага пасведчання можа быць вызначаны і ўказаны. У гэтым выпадку ў якасці даведачнай інфармацыі можа быць выкарыстана агульная характарыстыка лекавага прэпарату, адобраная ўпаўнаважаным органам дзяржавы-члена. У тых выпадках, калі даведачная інфармацыя ў частцы адобраных паказанняў да прымянення ўяўляе сабой асобны ад даведачнай інфармацыі аб бяспецы дакумент, дзеючая версія гэтага дакумента, найбольш прыбліжаная да канца справаздачнага перыяду, павінна быць уключана ў перыядычную абнаўляльную справаздачу па бяспецы ў якасці дадатку.
584. Трымальнікам рэгістрацыйнага пасведчання павінна пастаянна выконвацца ацэнка неабходнасці перагляду даведачнай інфармацыі аб лекавым прэпараце і (або) даведачнай інфармацыі па бяспецы ў сувязі з атрыманнем новай інфармацыі па бяспецы з мэтай забеспячэння своечасовага ўнясення істотных змяненняў, якія адбыліся за справаздачны перыяд і апісаных у раздзеле 4 «Змяненні, унесеныя ў даведачную інфармацыю аб бяспецы лекавага прэпарату» і, калі прымяняльна, у раздзеле 16 «Сігналы і ацэнка рызыкі» перыядычнай абнаўляльнай справаздачы па бяспецы. Гэтыя істотныя змяненні могуць уключаць у сябе наступнае:
а) змяненні ў раздзелы «Проціпаказанні», «Асаблівыя ўказанні і меры засцярогі пры прымяненні»;
б) дапаўненні ў раздзелы «Непажаданыя рэакцыі», «Узаемадзеянне з іншымі лекавымі прэпаратамі і іншыя віды ўзаемадзеяння»;
в) дапаўненне важнай новай інфармацыяй раздзела «Перадазіроўка»;
г) выключэнне паказанняў або іншыя абмежаванні прымянення лекавага прэпарату, уведзеныя на падставе даных аб яго бяспецы або недастатковай тэрапеўтычнай эфектыўнасці.
585. Трымальнік рэгістрацыйнага пасведчання павінен прадставіць копіі ўсіх версій даведачнай інфармацыі лекавага прэпарату, якія дзейнічаюць на канец справаздачнага перыяду (напрыклад, для розных форм выпуску лекавага прэпарату, уключаных у адну перыядычную абнаўляльную справаздачу па бяспецы), у якасці дадаткаў да перыядычнай абнаўляльнай справаздачы па бяспецы. Версіі даведачнай інфармацыі лекавага прэпарату павінны мець дату ўступлення ў дзеянне і падлягаць кантролю з боку трымальніка рэгістрацыйнага пасведчання.
586. У выпадку атрымання важнай інфармацыі аб бяспецы, якая патрабуе ўнясення змяненняў у дзеючую даведачную інфармацыю лекавага прэпарату, пасля даты заканчэння збору даных да прадстаўлення перыядычнай абнаўляльнай справаздачы па бяспецы ва ўпаўнаважаны орган дзяржавы-члена гэта інфармацыя павінна быць уключана ў раздзел 14 «Важная інфармацыя, атрыманая пасля завяршэння падрыхтоўкі перыядычнай абнаўляльнай справаздачы па бяспецы», калі гэта ўяўляецца магчымым.
5. Змест перыядычнай абнаўляльнай 
справаздачы па бяспецы
587. Перыядычная абнаўляльная справаздача па бяспецы павінна ўключаць кумулятыўныя даныя з даты першай рэгістрацыі лекавага прэпарату і выдзяляць новую інфармацыю, атрыманую за справаздачны перыяд. Кумулятыўная інфармацыя разглядаецца пры правядзенні агульнай ацэнкі бяспекі лекавага прэпарату і інтэграванай ацэнкі яго суадносін «карысць – рызыка».
588. Паколькі клінічная распрацоўка лекавага прэпарату можа працягвацца на пострэгістрацыйным этапе, у перыядычную абнаўляльную справаздачу па бяспецы павінны ўключацца даныя пострэгістрацыйных або клінічных даследаванняў па неадобраных паказаннях або неадобраных папуляцыях. Даныя аб бяспецы лекавага прэпарату, атрыманыя па выніках прымянення не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, таксама павінны быць уключаны ў ацэнку адпаведных рызык у перыядычнай абнаўляльнай справаздачы па бяспецы, калі гэта прымяняльна і абгрунтавана.
589. Перыядычная абнаўляльная справаздача па бяспецы павінна ўключаць абагульняльную інфармацыю аб усіх крыніцах атрымання значных даных аб бяспецы і эфектыўнасці лекавага прэпарату, якія павінны ўлічвацца пры выкананні чарговай ацэнкі суадносін «карысць – рызыка», даступных трымальніку рэгістрацыйнага пасведчання. Крыніцы даных аб бяспецы і эфектыўнасці лекавага прэпарату, якія могуць быць выкарыстаны пры падрыхтоўцы перыядычнай абнаўляльнай справаздачы па бяспецы, уключаюць у сябе:
а) даклінічныя даследаванні (таксікалагічныя і даследаванні in vitro);
б) спантаннае рэпарціраванне;
в) актыўныя метады маніторынгу (напрыклад, аналіз унутраных або знешніх баз даных);
г) даследаванні якасці лекавага прэпарату;
д) даследаванні па ацэнцы выкарыстання лекавага прэпарату;
е) клінічныя даследаванні, уключаючы даследаванні па неадобраных паказаннях да прымянення;
ж) абсервацыйныя даследаванні, уключаючы рэгістры;
з) праграмы падтрымкі пацыентаў;
і) даныя сістэматычных аглядаў і метааналізаў;
к) сайты трымальніка рэгістрацыйнага пасведчання ў сетцы Інтэрнэт;
л) апублікаваныя даныя навуковай медыцынскай літаратуры або рэзюмэ артыкулаў, уключаючы інфармацыю, якая прадстаўляецца на навуковых канферэнцыях і сустрэчах;
м) неапублікаваныя рукапісы;
н) даныя партнёраў па ліцэнзаванні, іншых спонсараў або навукова-даследчых устаноў;
о) даныя ўпаўнаважаных органаў (усе дзяржавы свету).
590. Пералік крыніц інфармацыі не з’яўляецца вычарпальным, дадатковыя крыніцы даных могуць быць выкарыстаны трымальнікам рэгістрацыйнага пасведчання з мэтай прадстаўлення інфармацыі аб бяспецы і эфектыўнасці ў перыядычнай абнаўляльнай справаздачы па бяспецы, належнай ацэнкі суадносін «карысць – рызыка» і правільнага адлюстравання вядомых і выяўленых за справаздачны перыяд важных аспектаў профілю бяспекі і эфектыўнасці лекавага прэпарату. Пералік крыніц выкарыстаных пры падрыхтоўцы перыядычнай абнаўляльнай справаздачы па бяспецы інфармацыі павінен быць прадстаўлены трымальнікам рэгістрацыйнага пасведчання ў дадатку да дакумента.
591. Перыядычная абнаўляльная справаздача па бяспецы павінна быць распрацавана ў форме дакумента, які складаецца з раздзелаў, што вызначаюцца пунктам 590 гэтых Правіл. Патрабаванні да раздзелаў з’яўляюцца агульнымі для ўсіх трымальнікаў рэгістрацыйных пасведчанняў. Аб’ём прадстаўлення даных можа вар’іравацца па раздзелах у залежнасці ад рознага ўзроўню доступу трымальнікаў рэгістрацыйных пасведчанняў да крыніц інфармацыі, якая ўключаецца ў перыядычную абнаўляльную справаздачу па бяспецы. Напрыклад, трымальнік рэгістрацыйнага пасведчання, які з’яўлялася спонсарам клінічнага даследавання, мае доступ да поўнага аб’ёму даных на ўзроўні пацыентаў, у той час як для іншых трымальнікаў рэгістрацыйных пасведчанняў, якія не з’яўляліся спонсарамі гэтага клінічнага даследавання, доступ можа быць магчымы толькі да апублікаваных даных.
592. Ступень дэталізацыі інфармацыі, якая прадстаўляецца ў пэўных раздзелах перыядычнай абнаўляльнай справаздачы па бяспецы, павінна вызначацца адпаведна вядомым і выяўленым за справаздачны перыяд важным аспектам профілю бяспекі і эфектыўнасці, якія складаюць ключавыя кампаненты ацэнкі суадносін карысці і рызыкі лекавага прэпарату.
593. Перыядычная абнаўляльная справаздача па бяспецы павінна мець наступную структуру:
Частка I. Тытульны ліст, уключаючы подпіс асобы, адказнай за падрыхтоўку перыядычнай абнаўляльнай справаздачы па бяспецы
Частка II. Сціслы пераказ (рэзюмэ)
Частка III. Змест перыядычнай абнаўляльнай справаздачы па бяспецы
Раздзел 1. Уводзіны
Раздзел 2. Рэгістрацыйны статус лекавага прэпарату ў свеце
Раздзел 3. Меры, прынятыя за справаздачны перыяд, у сувязі данымі аб бяспецы лекавага прэпарату, якія паступілі
Раздзел 4. Змяненні, унесеныя ў даведачную інфармацыю аб бяспецы лекавага прэпарату
Раздзел 5. Ацэнка колькасці пацыентаў, якія падвергліся ўздзеянню лекавага прэпарату, і асаблівасцей прымянення ў медыцынскай практыцы
Падраздзел 5.1. Агульная колькасць пацыентаў, якія падвергліся ўздзеянню лекавага прэпарату ў клінічных даследаваннях
[bookmark: _Hlk87727524]Падраздзел 5.2. Агульная колькасць пацыентаў, якія падвергліся ўздзеянню лекавага прэпарату, па даных яго прымянення на рынку
Раздзел 6. Абагульненыя таблічныя даныя
Падраздзел 6.1. Даведачная інфармацыя
Падраздзел 6.2. Абагульненая інфармацыя па сур’ёзных непажаданых з’явах, выяўленых у ходзе клінічных даследаванняў
Падраздзел 6.3. Абагульненая інфармацыя па даных пострэгістрацыйнага прымянення лекавага прэпарату
Раздзел 7. Рэзюмэ значных даных, атрыманых у ходзе клінічных даследаванняў за справаздачны перыяд
Падраздзел 7.1. Завершаныя клінічныя даследаванні
Падраздзел 7.2. Клінічныя даследаванні, якія працягваюцца 
Падраздзел 7.3. Працяглы наступны маніторынг стану пацыентаў
Падраздзел 7.4. Іншае тэрапеўтычнае прымяненне лекавага прэпарату
Падраздзел 7.5. Новыя даныя аб бяспецы пры выкарыстанні лекавага прэпарату ў фіксаваных камбінацыях доз
Раздзел 8. Даныя неінтэрвенцыйных даследаванняў
Раздзел 9. Даныя іншых клінічных даследаванняў і даныя, атрыманыя з іншых крыніц
Падраздзел 9.1. Даныя іншых клінічных даследаванняў
Падраздзел 9.2. Памылкі прымянення лекавага прэпарату
Раздзел 10. Даныя даклінічных (неклінічных) даследаванняў
Раздзел 11. Даныя навуковай медыцынскай літаратуры
Раздзел 12. Іншыя перыядычныя абнаўляльныя справаздачы па бяспецы
Раздзел 13. Недастатковая тэрапеўтычная эфектыўнасць лекавага прэпарату, устаноўленая ў кантраляваных клінічных даследаваннях
Раздзел 14. Важная інфармацыя, атрыманая пасля завяршэння падрыхтоўкі перыядычнай абнаўляльнай справаздачы па бяспецы
Раздзел 15. Агляд сігналаў (новых, разгляданых і закрытых)
Раздзел 16. Сігналы і ацэнка рызыкі
Падраздзел 16.1. Абагульняльная інфармацыя аб праблемах па бяспецы
Падраздзел 16.2. Ацэнка сігналаў
Падраздзел 16.3. Ацэнка рызык і новай інфармацыі
Падраздзел 16.4. Характарыстыка рызык
Падраздзел 16.5. Эфектыўнасць мер мінімізацыі рызыкі (калі яны прымяняліся)
Раздзел 17. Ацэнка карысці
Падраздзел 17.1. Важная базісная інфармацыя аб эфектыўнасці лекавага прэпарату
Падраздзел 17.2. Новая выяўленая інфармацыя аб эфектыўнасці
Падраздзел 17.3. Характарыстыка карысці
Раздзел 18. Інтэграваны аналіз суадносін «карысць – рызыка» па адобраных паказаннях
Падраздзел 18.1. Інтэграваны аналіз у кантэксце суадносін «карысць – рызыка» (уключаючы медыцынскую патрэбу і важныя альтэрнатывы)
Падраздзел 18.2. Ацэнка працэдуры аналізу суадносін «карысць – рызыка»
Раздзел 19. Заключэнне перыядычнай абнаўляльнай справаздачы па бяспецы і прапанаваныя наступныя дзеянні
Раздзел 20. Дадаткі да перыядычнай абнаўляльнай справаздачы па бяспецы.
Частка I. Тытульны ліст
594. На тытульным лісце павінна быць указана наступная інфармацыя:
найменне лекавага прэпарату і дзейнага рэчыва:
міжнародная дата рэгістрацыі лекавага прэпарату;
справаздачны перыяд;
дата стварэння справаздачы;
даныя трымальніка рэгістрацыйнага пасведчання;
указанне на канфідэнцыяльнасць інфармацыі, уключанай у перыядычную абнаўляльную справаздачу па бяспецы.
Тытульны ліст перыядычнай абнаўляльнай справаздачы па бяспецы павінен быць завераны подпісам упаўнаважанай асобы па фармаканаглядзе або асобы, якой дэлегавана функцыя адабрэння перыядычнай абнаўляльнай справаздачы па бяспецы.
Калі трымальнік рэгістрацыйнага пасведчання не мае інфармацыі аб фактычнай міжнароднай даце рэгістрацыі, неабходна звярнуцца да спісаў апублікаваных міжнародных дат рэгістрацыі. Калі лекавы прэпарат не ўключаны ў які-небудзь спіс, трымальніку рэгістрацыйнага пасведчання неабходна ўзгадніць з упаўнаважаным органам магчымасць выкарыстання ў якасці міжнароднай даты рэгістрацыі першай вядомай даты атрымання рэгістрацыйнага пасведчання на дзейнае рэчыва.
Частка II. Сціслы пераказ (рэзюмэ)
595. Мэтай указанага структурнага элемента перыядычнай абнаўляльнай справаздачы па бяспецы з’яўляецца сціслае прадстаўленне ў абагульненым выглядзе зместу і найбольш важнай інфармацыі, якая складае ўказаную справаздачу. Сціслы пераказ павінен уключаць наступную інфармацыю:
а) уводзіны, указанне справаздачнага перыяду;
б) найменне лекавага прэпарату, фармакатэрапеўтычны клас, механізм дзеяння, паказанні да прымянення, форма (формы) выпуску, дазіроўка (дазіроўкі), спосаб (спосабы) увядзення;
в) ацэнка кумулятыўнага ўздзеяння ў ходзе клінічных даследаванняў;
г) ацэнка інтэрвалу пострэгістрацыйнага прымянення і кумулятыўнага ўздзеяння за гэты пострэгістрацыйны перыяд;
д) колькасць дзяржаў, на тэрыторыях якіх дазволена прымяненне лекавага прэпарату;
е) абагульненая інфармацыя аб ацэнцы суадносін «карысць – рызыка»;
ж) прынятыя і прапанаваныя дзеянні, звязаныя з аспектамі профілю бяспекі, уключаючы істотныя змяненні, унесеныя ў брашуру даследчыка на этапе клінічных даследаванняў і ў агульную характарыстыку лекавага прэпарату на пострэгістрацыйным этапе, або іншыя меры мінімізацыі рызыкі;
з) заключэнне.
6. Патрабаванні да зместу кожнага раздзела 
перыядычнай абнаўляльнай справаздачы па бяспецы
Частка III. Змест перыядычнай 
абнаўляльнай справаздачы па бяспецы
596. Сціслы пераказ (рэзюмэ) павінна суправаджацца табліцай зместу перыядычнай абнаўляльнай справаздачы па бяспецы.
Раздзел 1. Уводзіны
597. Уводзіны павінны ўтрымліваць наступную інфармацыю:
а) міжнародную дату рэгістрацыі і справаздачны перыяд;
б) найменне лекавага прэпарату, фармакатэрапеўтычны клас, механізм дзеяння, адобраныя паказанні да прымянення, форма (формы) выпуску, дазіроўка (дазіроўкі), спосаб (спосабы) увядзення;
в) сціслае апісанне папуляцый, якія атрымліваюць лячэнне з назначэннем лекавага прэпарату і былі ўключаны ў клінічныя даследаванні.
Раздзел 2. Рэгістрацыйны статус 
лекавага прэпарату ў свеце
598. У гэтым раздзеле павінна быць прадстаўлена наступная сціслая аглядная інфармацыя:
а) даты першай рэгістрацыі ў любой дзяржаве свету;
б) адобраныя паказанні да прымянення;
в) зарэгістраваныя формы выпуску і дазіроўкі;
г) указанне дзяржаў, у якіх лекавы прэпарат зарэгістраваны.
Раздзел 3. Меры, прынятыя за справаздачны перыяд, 
у сувязі з данымі аб бяспецы лекавага прэпарату
599. У гэтым раздзеле прадстаўляецца апісанне істотных мер, прынятых упаўнаважанымі органамі, трымальнікам рэгістрацыйнага пасведчання, спонсарам клінічных даследаванняў, камітэтам па маніторынгу і ацэнцы даных, камітэтам па этыцы на падставе даных аб бяспецы за справаздачны перыяд як у дачыненні да клінічных даследаванняў, якія працягваюцца, так і пострэгістрацыйнага прымянення. Да гэтых мер адносяць меры, якія:
аказалі істотны ўплыў на суадносіны «карысць – рызыка» зарэгістраванага лекавага прэпарату;
аказалі ўплыў на правядзенне канкрэтнага клінічнага даследавання або ў цэлым на праграму клінічнай распрацоўкі лекавага прэпарату.
У раздзеле павінны быць указаны падставы для прыняцця гэтых мер і дадатковая інфармацыя (пры наяўнасці). У гэтай частцы прыводзіцца таксама сціслая інфармацыя аб абнаўленні статусу раней прынятых мер.
600. Істотныя меры, прынятыя ў дачыненні да даследуемага лекавага прэпарату, могуць уключаць у сябе:
а) адмову ў выдачы дазволу на правядзенне клінічнага даследавання па аспектах бяспекі або этычных пытаннях;
б) частковае або поўнае прыпыненне клінічнага даследавання або поўнае спыненне клінічнага даследавання раней за запланаваны тэрмін з прычыны выяўленых даных аб бяспецы або недастатковай тэрапеўтычнай эфектыўнасці;
в) адкліканне даследуемага лекавага прэпарату або прэпарату параўнання;
г) адмову ў выдачы дазволу на прымяненне па паказанні, якое даследуецца ў ходзе клінічнага даследавання, а таксама добраахвотная адмова ад падачы заявы на рэгістрацыю;
д) меры мінімізацыі рызыкі, у тым ліку:
змяненні, якія ўносяцца ў пратакол даследавання і абумоўленыя данымі аб бяспецы або эфектыўнасці лекавага прэпарату (напрыклад, змяненне рэжыму дазіравання, змянення крытэрыяў уключэння або неўключэння ў клінічныя даследаванні, увядзенне дадатковых мер па маніторынгу суб’ектаў даследавання, абмежаванне працягласці даследавання);
абмежаванні даследуемай папуляцыі або паказанняў да прымянення:
змяненні інфармаванай згоды, звязаныя з аспектамі профілю бяспекі;
змяненні саставу лекавага прэпарату;
дадатковае патрабаванне ўпаўнаважаных органаў дзяржаў-членаў па асаблівым парадку прадстаўлення інфармацыі аб бяспецы лекавага прэпарату;
спецыяльнае інфармаванне ўрачоў-даследчыкаў або медыцынскіх работнікаў;
планаванне правядзення новых даследаванняў па ацэнцы аспектаў профілю бяспекі.
601. Істотныя меры, прынятыя ў дачыненні да зарэгістраванага лекавага прэпарату, уключаюць у сябе:
а) адмову ў прадаўжэнні дзеяння рэгістрацыйнага пасведчання;
б) прыпыненне або адкліканне рэгістрацыйнага пасведчання;
в) меры, прынятыя ў сувязі з выяўленнем дэфекту якасці або іншых прычын, звязаных з якасцю лекавага прэпарату;
г) увядзенне плана па мінімізацыі рызыкі, які ўтрымлівае:
істотныя абмежаванні ў распаўсюджванні або ўвядзенне іншых мер мінімізацыі рызыкі;
істотныя змяненні агульнай характарыстыкі лекавага прэпарату, уключаючы абмежаванні паказанняў да прызначэння або груп пацыентаў, якім назначаецца лекавы прэпарат;
спецыяльнае інфармаванне медыцынскіх работнікаў;
патрабаванне ўпаўнаважаных органаў па правядзенні пострэгістрацыйнага даследавання.
Раздзел 4. Змяненні, унесеныя ў даведачную інфармацыю 
аб бяспецы лекавага прэпарату
602. У гэтым раздзеле ўказваюцца звесткі аб усіх істотных змяненнях, унесеных у даведачную інфармацыю аб бяспецы лекавага прэпарату за справаздачны перыяд. Гэтыя істотныя змяненні ўключаюць у сябе:
змяненні ў раздзелах проціпаказанняў, перасцярог, асаблівых указанняў;
інфармацыя аб сур’ёзных непажаданых рэакцыях, непажаданых рэакцыях, якія ўяўляюць асаблівы інтарэс, і рэакцыях узаемадзеяння;
важныя даныя клінічных даследаванняў, якія працягваюцца, і завершаных клінічных даследаванняў;
важныя даныя даклінічных (неклінічных) даследаванняў (напрыклад, вывучэнне канцэрагеннасці).
Інфармацыя аб гэтых змяненнях павінна быць прадстаўлена ў адпаведных раздзелах перыядычнай абнаўляльнай справаздачы па бяспецы. У дадатку да перыядычнай абнаўляльнай справаздачы па бяспецы павінна ўтрымлівацца версія даведачнай інфармацыі аб бяспецы лекавага прэпарату з адпаведнымі змяненнямі.
Раздзел 5. Ацэнка колькасці пацыентаў, якія падвергліся ўздзеянню  лекавага прэпарату, і асаблівасцей прымянення 
ў медыцынскай практыцы
603. Перыядычная абнаўляльная справаздача па бяспецы павінна ўтрымліваць дакладную ацэнку колькасці пацыентаў, якія падвергліся ўздзеянню лекавага прэпарату, уключаючы ўсе даныя аб аб’ёме яго продажу і колькасці назначэнняў. Гэта ацэнка павінна суправаджацца якасным і колькасным аналізам прымянення лекавага прэпарату ў рэальнай медыцынскай практыцы з указаннем таго, якім чынам гэта можа адрознівацца ад адобранага прымянення, грунтуючыся на ўсіх даных, даступных трымальніку рэгістрацыйнага пасведчання, і выніках наглядальных даследаванняў па ацэнцы выкарыстання лекавага прэпарату.
604. У гэтым раздзеле павінна быць прадстаўлена ацэнка аб’ёму і характарыстыкі папуляцыі, якая падверглася ўздзеянню лекавага прэпарату (уключаючы сціслае апісанне выкарыстоўваемага для ацэнкі метаду і ўказання абмежаванняў выкарыстоўваемага метаду).
605. Дапасавальныя метады па ацэнцы ўздзеяння на суб’екта або пацыента павінны выкарыстоўвацца ва ўсіх раздзелах перыядычнай абнаўляльнай справаздачы па бяспецы для аднаго лекавага прэпарату. Калі замена выкарыстоўваемага метаду ацэнкі з’яўляецца дарэчнай, то выкарыстоўваемы метад і новы метад, а таксама разлікі па іх павінны быць прадстаўлены ў перыядычнай абнаўляльнай справаздачы па бяспецы з тлумачэннем замены.
Падраздзел 5.1. Агульная колькасць пацыентаў, якія падвергліся ўздзеянню лекавага прэпарату ў клінічных даследаваннях
606. Гэты падраздзел перыядычнай абнаўляльнай справаздачы па бяспецы павінен утрымліваць наступную інфармацыю аб пацыентах, уключаных у клінічныя даследаванні лекавага прэпарату, спонсарам якіх з’яўляўся трымальнік рэгістрацыйнага пасведчання (неабходна выкарыстоўваць таблічны фармат):
а) кумулятыўная колькасць суб’ектаў даследавання, уключаных у клінічныя даследаванні, якія працягваюцца, і завершаныя клінічныя даследаванні, што падвергліся ўздзеянню даследуемага лекавага прэпарату, плацэба і (або) актыўнага прэпарату параўнання з міжнароднай даты адабрэння распрацоўваемага лекавага прэпарату. Для лекавых прэпаратаў, якія працяглы час  знаходзяцца ў абарачэнні, указаная дэталёвая інфармацыя можа быць недаступная;
б) больш дэталёвая кумулятыўная інфармацыя аб суб’ектах даследавання, якія падвергліся ўздзеянню лекавага прэпарату (пры наяўнасці) (напрыклад, кумулятыўная інфармацыя, згрупаваная паводле ўзросту, полу, расавай прыналежнасці па ўсёй праграме распрацоўкі);
в) важныя адрозненні паміж даследаваннямі ў дачыненні да назначаемых доз, шляхоў увядзення лекавага прэпарату, падгруп пацыентаў;
г) даныя аб уздзеянні ў выпадку, калі клінічныя даследаванні праводзіліся на асаблівых групах пацыентаў (напрыклад, цяжарных жанчынах, пацыентах з парушэннямі функцыі нырак, печані, сардэчна-сасудзістай сістэмы, пацыентах з клінічна значным генетычным полімарфізмам);
д) ацэнка ўздзеяння, выражаная ў выглядзе паказчыкаў суб’ект – час (пацыента-дні, -месяцы або -гады) (пры наяўнасці істотных адрозненняў па часе ўздзеяння лекавага прэпарату паміж суб’ектамі, рандамізаванымі на атрыманне даследуемага лекавага прэпарату або прэпарату параўнання, або наяўнасці неадпаведнасцей па працягласці ўздзеяння паміж клінічнымі даследаваннямі);
е) даныя аб уздзеянні  даследуемага прэпарату на здаровых добраахвотнікаў, якія могуць мець меншую значнасць для ацэнкі профілю бяспекі лекавага прэпарату ў цэлым у залежнасці ад тыпу назіраных непажаданых рэакцый, у асаблівасці калі пацыенты падвяргаюцца ўздзеянню аднаразовай дозы (павінны быць прадстаўлены асобна і пры неабходнасці з тлумачэннямі);
ж) указанне па ацэнцы ўздзеяння лекавага прэпарату на пацыента (у выпадку, калі ў абагульненай інфармацыі аб непажаданых рэакцыях, выяўленых у ходзе клінічных даследаванняў, указаны сур’ёзныя непажаданыя рэакцыі);
з) дэмаграфічная характарыстыка пацыентаў для пэўных асабліва важных клінічных даследаванняў (прадстаўляецца асобна ад інфармацыі, указанай у падпунктах «а» – «ж» гэтага пункта).
Падраздзел 5.2. Агульная колькасць пацыентаў, якія падвергліся ўздзеянню лекавага прэпарату, па даных яго прымянення на рынку
607. У гэтым падраздзеле па магчымасці павінна быць прадстаўлена асобная ацэнка кумулятыўнага ўздзеяння (пачынаючы з з міжнароднай даты рэгістрацыі) і ўздзеяння лекавага прэпарату за пэўны інтэрвал (з даты заканчэння збору даных аб папярэдняй перыядычнай абнаўляльнай справаздачы па бяспецы). У раздзеле павінны быць прыведзены ацэнка колькасці пацыентаў, якія падвергліся ўздзеянню лекавага прэпарату, і метад, з дапамогай якога выконваліся вызначэнне і ацэнка.
Павінна быць прадстаўлена абгрунтаванне, калі немагчыма правесці разлік колькасці пацыентаў, якія падвергліся ўздзеянню. Калі немагчыма выканаць ацэнку колькасці пацыентаў, павінны быць прадстаўлены альтэрнатыўныя варыянты ацэнкі з указаннем метаду іх выканання. Альтэрнатыўнымі паказчыкамі ацэнкі ўздзеяння лекавага прэпарату з’яўляюцца паказчык пацыента-дзён і колькасць назначэнняў (выпісванняў). Толькі ў тых выпадках, калі гэтыя паказчыкі недаступныя, можа быць выкарыстана ацэнка аб’ёму продажу, выражаная ў вагавых адзінках або дозах. Можа быць прыменена канцэпцыя ўстаноўленай сутачнай дозы (Defined Daily Dose, DDD) для атрымання даных аб уздзеянні лекавага прэпарату на пацыентаў.
608. Даныя аб уздзеянні лекавага прэпарату павінны быць прыведзены па наступных катэгорыях яго выкарыстання:
а) пострэгістрацыйнае прымяненне (за выключэннем клінічных даследаванняў). У гэтым выпадку павінна быць прыведзена агульная ацэнка з данымі, прадстаўленымі з разбіўкай паводле полу, узросту, паказанняў, дазіровак, форм выпуску і рэгіёнаў, калі гэта прымяняльна. У залежнасці ад лекавага прэпарату іншыя пераменныя могуць быць прыведзены як значныя (напрыклад, колькасць выкананых вакцынацый, спосаб увядзення і працягласць лячэння). У выпадку калі была выяўлена серыя паведамленняў аб непажаданых рэакцыях, якая прадугледжвае наяўнасць сігналу, павінны быць па магчымасці прадстаўлены даныя аб уздзеянні лекавага прэпарату на адпаведную падгрупу пацыентаў;
б) пострэгістрацыйнае прымяненне ў асаблівых папуляцыйных груп. У выпадку калі на пострэгістрацыйным этапе лекавы прэпарат выкарыстоўваецца ў асаблівых папуляцыйных груп, павінна быць прадстаўлена даступная інфармацыя аб кумулятыўнай колькасці пацыентаў, якія падвергліся ўздзеянню лекавага прэпарату, і выкарыстоўваемы метад разліку. Крыніцы гэтых даных могуць уключаць неінтэрвенцыйныя даследаванні, распрацаваныя непасрэдна для атрымання даных аб асаблівых папуляцыйных падгрупах, уключаючы рэгістры пацыентаў. Іншыя крыніцы інфармацыі могуць уключаць збор даных аб непажаданых рэакцыях за рамкамі клінічных даследаванняў з выкарыстаннем сістэмы спантаннага рэпарціравання (напрыклад, у раздзеле можа быць прадстаўлена інфармацыя аб уздзеянні ў перыяд цяжарнасці, якое не суправаджаецца развіццём непажаданай рэакцыі). Папуляцыі, якія ўключаюцца ў ацэнку па гэтым раздзеле, уключаюць наступныя віды, але не абмяжоўваюцца імі:
педыятрычная папуляцыя;
папуляцыя пажылога ўзросту;
жанчыны ў перыяд цяжарнасці і кармлення грудзьмі;
пацыенты з парушэннямі функцыі печані і (або) нырак;
пацыенты з іншай важнай спадарожнай паталогіяй;
пацыенты, ступень цяжкасці захворвання якіх адрозная ад даследуемай у ходзе клінічных даследаванняў;
субпапуляцыі з носьбітам генетычнага полімарфізму (полімарфізмаў);
пацыенты з іншай (не вывучанай у ходзе клінічных даследаванняў) расавай або этнічнай прыналежнасцю;
в) асаблівасці прымянення лекавага прэпарату.
609. У выпадку калі трымальніку рэгістрацыйнага пасведчання становіцца вядомая інфармацыя аб пэўных асаблівасцях прымянення лекавага прэпарату, павінна быць прыведзена апісанне гэтых асаблівасцей і зроблена адпаведная ацэнка і інтэрпрэтацыя даных аб бяспецы. Да ліку такіх асаблівасцей адносяцца, у прыватнасці, перадазіроўка, развіццё залежнасці, няправільнае прымяненне, прымяненне лекавага прэпарату ў медыцынскай практыцы па паказаннях, не ўключаных у лік адобраных (напрыклад, прымяненне проціэпілептычнага лекавага сродку з мэтай купіравання нейрапатычнага болю або прафілактыкі галаўнога болю пры мігрэні).
610. У выпадку калі інфармацыя аб асаблівасцях прымянення лекавага прэпарату, якія не суправаджаліся развіццём непажаданых рэакцый, з’яўляецца неабходнай для ацэнкі суадносін «карысць – рызыка» лекавага прэпарату, яна можа быць прыведзена ў гэтай частцы раздзела ў абагульненым выглядзе. Крыніцамі гэтай інфармацыі могуць з’яўляцца спантанныя паведамленні, запыты аб атрыманні медыцынскіх даных, скаргі спажыўцоў, ацэнка лічбавых сродкаў інфармацыі і іншыя крыніцы, даступныя трымальніку рэгістрацыйнага пасведчання.
611. У гэтым раздзеле прыводзяцца даныя, якія дазваляюць зрабіць колькасную ацэнку асаблівасцей прымянення лекавага прэпарату ў медыцынскай практыцы (пры іх наяўнасці). Калі ёсць адпаведныя даныя, трымальнік рэгістрацыйнага пасведчання можа ўнесці каментарый аб тым, наколькі гэта прымяненне падтрымліваецца клінічнымі пратаколамі, доказнай базай клінічных даследаванняў або абумоўлена адсутнасцю ў цэлым зарэгістраваных альтэрнатыў.
612. Пры вызначэнні аспектаў прымянення лекавага прэпарату, якія не адпавядаюць даведачнай інфармацыі, трымальнікам рэгістрацыйнага пасведчання павінна выкарыстоўвацца рэдакцыя адпаведнага раздзела даведачнай інфармацыі, якая дзейнічае па стане на канец справаздачнага перыяду ўказанай справаздачы (напрыклад, адобраныя паказанні, спосаб увядзення, проціпаказанні).
Раздзел 6. Абагульненыя таблічныя даныя
613. Мэтай гэтага раздзела з’яўляецца прадстаўленне даных аб сур’ёзных непажаданых рэакцыях і з’явах, выяўленых у ходзе клінічных даследаванняў, а таксама на этапе пострэгістрацыйнага прымянення, у форме абагульненых таблічных даных. Даныя пострэгістрацыйнага прымянення могуць уключаць спантанныя паведамленні аб непажаданых рэакцыях (уключаючы паведамленні ад спецыялістаў сістэмы аховы здароўя, спажыўцоў), публікацыі ў навуковай медыцынскай літаратуры, даныя ўпаўнаважаных органаў па фармаканаглядзе дзяржаў свету, а таксама даныя, атрыманыя пры правядзенні неінтэрвенцыйных даследаванняў і іншых праграм арганізаванага збору даных. Трымальнік рэгістрацыйнага пасведчання можа прывесці пэўныя аспекты даных у графічным выглядзе з мэтай аблягчэння ўспрымання і разумення.
614. Даныя аб непажаданых рэакцыях прадстаўляюцца ў абагульненай таблічнай форме з выкарыстаннем тэрміналогіі MedDRA на ўзроўні найлепшых тэрмінаў і сістэмна-арганных класаў.
615. Аднясенне непажаданых рэакцый да ліку сур’ёзных непажаданых рэакцый у абагульненых таблічных даных павінна адпавядаць крытэрыям сур’ёзнасці, устаноўленым тэрміналогіяй гэтых Правіл. У выпадку калі індывідуальнае паведамленне аб непажаданай рэакцыі ўключае сур’ёзныя і несур’ёзныя непажаданыя рэакцыі, у абагульненых таблічных даных указанне сур’ёзнасці робіцца індывідуальна па кожнай рэакцыі. Ацэнка сур’ёзнасці не павінна мяняцца пры падрыхтоўцы даных для ўключэння ў перыядычную абнаўляльную справаздачу па бяспецы.
Падраздзел 6.1. Даведачная інфармацыя
616. У гэтым падраздзеле ўказваецца версія тэрміналагічнага класіфікатара, які выкарыстоўваецца для прадстаўлення непажаданых з’яў і рэакцый.
Падраздзел 6.2. Абагульненая інфармацыя аб сур’ёзных непажаданых з’явах, выяўленых у ходзе клінічных даследаванняў
617. У гэтым падраздзеле павінна быць прыведзена абгрунтаванне для прадстаўляемага ў перыядычнай абнаўляльнай справаздачы дадатку, які ўключае кумулятыўныя абагульненыя таблічныя даныя аб сур’ёзных непажаданых з’явах, выяўленых у ходзе клінічных даследаванняў, арганізаваных трымальнікам рэгістрацыйнага пасведчання, з міжнароднай даты адабрэння распрацоўваемага лекавага прэпарату да даты заканчэння збору даных аб бягучай перыядычнай абнаўляльнай справаздачы па бяспецы. Трымальнік рэгістрацыйнага пасведчання павінен даць тлумачэнні па ўсіх даных, якія выключаюцца (напрыклад, даныя вынікаў клінічнага даследавання могуць быць недаступныя на працягу некалькіх гадоў). Даныя ў таблічнай форме павінны быць згрупаваны ў адпаведнасці з класіфікацыйным аднясеннем непажаданых рэакцый згодна з тэрміналагічным класіфікатарам MedDRA па сістэмна-арганных класах для даследуемага лекавага прэпарату, а таксама для прэпаратаў параўнання (актыўных і плацэба). Калі гэта мэтазгодна, даныя могуць быць прадстаўлены ў групаваным выглядзе па клінічных даследаваннях, паказаннях, шляхах увядзення і іншых пераменных.
618. Пры рабоце з асобнымі відамі даных, прадстаўленых ва ўказаным падраздзеле, неабходна ўлічваць наступнае:
а) прадстаўленне інфармацыі аб прычынна-выніковай сувязі з’яўляецца важным пры ацэнцы рэдкіх непажаданых рэакцый. Даныя аб прычынна-выніковай сувязі для індывідуальных выпадкаў непажаданых рэакцый з’яўляюцца менш значнымі пры ацэнцы агрэгіраваных даных, якія дазваляюць выканаць параўнанне частаты развіцця паміж групамі параўнання. Зыходзячы з гэтага, у абагульненай інфармацыі неабходна прадстаўляць даныя аб усіх сур’ёзных і іншых непажаданых з’явах і рэакцыях для даследуемага лекавага прэпарату і для прэпаратаў параўнання (актыўных і плацэба) з тым, каб была магчымасць зрабіць групавое параўнанне, у тым ліку ў дачыненні да частаты. Мэтазгодна прадстаўленне даных, якое адлюстроўвае ўзаемасувязь  назначаемай дозы і частаты непажаданых рэакцый;
б) у абагульненыя таблічныя даныя аб сур’ёзных непажаданых з’явах, выяўленых пры правядзенні клінічнага даследавання, уключаюцца тэрміны, для якіх была вызначана адпаведнасць крытэрыям сур’ёзнай непажаданай з’явы. Інфармацыя аб непажаданых з’явах, якія не адпавядаюць крытэрыям сур’ёзных, уключаецца ў справаздачу па клінічным даследаванні;
в) абагульненыя таблічныя даныя павінны ўключаць як аслепленыя, так і разаслепленыя даныя аб сур’ёзных непажаданых з’явах у клінічных даследаваннях. Разаслепленыя даныя могуць быць прадстаўлены па выніках завершаных клінічных даследаванняў і асобных індывідуальных выпадках, якія былі разаслеплены па пэўных прычынах (напрыклад, па аспектах бяспекі або для выканання патрабаванняў неадкладнага рэпарціравання). Спонсары клінічнага даследавання і трымальнікі рэгістрацыйных пасведчанняў не выконваюць разасляпленне непасрэдна ў сувязі з падрыхтоўкай перыядычнай абнаўляльнай справаздачы па бяспецы;
г) пэўныя непажаданыя рэакцыі могуць быць выключаны з абагульняльнай інфармацыі, але ўсе падобныя выключэнні павінны абгрунтоўвацца ў перыядычнай абнаўляльнай справаздачы па бяспецы. Напрыклад, непажаданыя рэакцыі, якія былі вызначаны ў пратаколе як выключаемыя з працэдуры спецыяльнага збору і неадкладнага рэпарціравання і толькі ўключаемыя ў агульную базу даных з прычыны таго, што яны з’яўляюцца ўласцівымі мэтавай папуляцыі або супадаюць з канчатковымі кропкамі, могуць быць выключаны з абагульняльнай інфармацыі.
Падраздзел 6.3. Абагульненая інфармацыя па даных 
пострэгістрацыйнага прымянення лекавага прэпарату
619. У гэтым раздзеле прадстаўляюцца абгрунтаванне паводле дадатку, які ўключае ў таблічнай форме абагульняльныя даныя аб непажаданых рэакцыях кумулятыўна за ўвесь перыяд і за справаздачны перыяд, з міжнароднай даты рэгістрацыі лекавага прэпарату да даты заканчэння збору даных, і звесткі аб непажаданых рэакцыях, атрыманых у ходзе неінтэрвенцыйных даследаванняў і спантаннага рэпарціравання, уключаючы даныя ад медыцынскіх і фармацэўтычных работнікаў, спажыўцоў, пацыентаў, упаўнаважаных органаў дзяржаў-членаў і даныя, апублікаваныя ў навуковай медыцынскай літаратуры. Сур’ёзныя і несур’ёзныя непажаданыя рэакцыі, атрыманыя па выніках спантаннага рэпарціравання, а таксама сур’ёзныя непажаданыя рэакцыі па даных неінтэрвенцыйных даследаванняў і іншых неінтэрвенцыйных праграм збору даных павінны быць прадстаўлены ў адной табліцы. У табліцы даныя павінны быць размеркаваны згодна з класіфікацыяй тэрміналагічнага класіфікатара MedDRA па сістэмна-арганных класах. Па асабліва важных аспектах профілю бяспекі могуць быць прадстаўлены асобныя табліцы непажаданых рэакцый з групаваннем даных аб паказаннях, спосабе ўвядзення і іншых параметрах.
Раздзел 7. Рэзюмэ значных даных, атрыманых 
у ходзе клінічных даследаванняў за справаздачны перыяд
620. У гэтым раздзеле неабходна прадставіць абагульненую ацэнку клінічна важных даных аб эфектыўнасці і бяспецы лекавага прэпарату, выяўленых за справаздачны перыяд пры правядзенні клінічных даследаванняў трымальнікам рэгістрацыйнага пасведчання. Па магчымасці даныя неабходна разбіць на катэгорыі паводле палавой і ўзроставай прыкметы (асабліва дарослую і дзіцячую папуляцыі), паказаннях, рэжымах дазіравання і рэгіёнах.
621. Сігналы, выяўленыя ў ходзе клінічных даследаванняў, павінны быць прадстаўлены ў таблічнай форме ў раздзеле 15 перыядычнай абнаўляльнай справаздачы па бяспецы «Агляд сігналаў: новыя, разгляданыя або закрытыя». Апісанне працэдуры і вынікаў завершанай у справаздачны перыяд ацэнкі сігналаў з абгрунтаваннем іх наступнага аднясення да адхіленых сігналаў або патэнцыяльных або ідэнтыфікаваных рызык уключаецца ў раздзел 16.2 «Ацэнка сігналаў» перыядычнай абнаўляльнай справаздачы па бяспецы. Новая інфармацыя аб раней вядомых патэнцыяльных або ідэнтыфікаваных рызыках, якая не ацэньваецца як новы выяўлены сігнал, адлюстроўваецца ў раздзелах 16.3 «Ацэнка рызык і новай інфармацыі» і 16.4 «Характарыстыка рызык» перыядычнай абнаўляльнай справаздачы па бяспецы.
622. Даныя аб бяспецы і эфектыўнасці, атрыманыя пры правядзенні клінічных даследаванняў, у якіх трымальнік рэгістрацыйнага пасведчання не з’яўляўся спонсарам, прадстаўляюцца ў іншых адпаведных раздзелах перыядычнай абнаўляльнай справаздачы па бяспецы. У гэтым раздзеле прадстаўляецца абагульненая, атрыманая пры правядзенні клінічных даследаванняў інфармацыя аб недастатковай тэрапеўтычнай эфектыўнасці лекавага прэпарату пры назначэнні па адобраных паказаннях для лячэння захворванняў, якія не ўяўляюць пагрозу для жыцця. Даныя аб недастатковай эфектыўнасці пры лячэнні або прафілактыцы сур’ёзных або жыццепагражальных захворванняў, выяўленыя па выніках клінічных даследаванняў, падлягаюць прадстаўленню ў раздзеле 13 «Недастатковая тэрапеўтычная эфектыўнасць у кантраляваных клінічных даследаваннях» перыядычнай абнаўляльнай справаздачы па бяспецы.
623. У дадатку да гэтага раздзела трымальнік рэгістрацыйнага пасведчання павінен пералічыць арганізаваныя ім інтэрвенцыйныя клінічныя даследаванні, якія былі завершаны або працягваюць выконвацца ў справаздачны перыяд, з мэтай магчымасці ідэнтыфікацыі, характарыстыкі і колькаснай ацэнкі ўзроўню рызык або пацвярджэння профілю бяспекі лекавага прэпарату з указаннем наступных даных аб кожным з даследаванняў:
а) ідэнтыфікацыйны нумар клінічнага даследавання (напрыклад, нумар пратакола даследаванняў або іншы ідэнтыфікатар);
б) найменне даследавання (скарочанае найменне, калі прымяняльна);
в) від даследавання (напрыклад, рандамізаванае клінічнае даследаванне, кагортнае даследаванне, даследаванне «выпадак – кантроль»);
г) даследуемая папуляцыя, уключаючы дзяржаву і іншыя характарыстыкі папуляцыі (напрыклад, педыятрычная папуляцыя або пацыенты з парушэннем функцыі нырак);
д) статус даследавання: якое выконваецца (даследаванне пачата і працягваецца) або завершанае (завершана справаздача аб клінічным даследаванні).
Падраздзел 7.1. Завершаныя клінічныя даследаванні
624. У гэтым падраздзеле неабходна прадставіць сціслую інфармацыю аб клінічна важных даных па эфектыўнасці і бяспецы, атрыманых у выніку завершаных за справаздачны перыяд клінічных даследаванняў. Гэта інфармацыя павінна быць прадстаўлена ў сціслым выглядзе або ў форме сінопсісу. Падраздзел можа ўключаць інфармацыю, якая пацвярджае або абвяргае раней ідэнтыфікаваныя сігналы па бяспецы, а таксама ўтрымліваць доказы новых выяўленых сігналаў па бяспецы.
Падраздзел 7.2. Клінічныя даследаванні, якія працягваюцца 
625. У выпадку калі трымальніку рэгістрацыйнага пасведчання становіцца вядома якая-небудзь клінічна важная інфармацыя, якая была атрымана ў ходзе клінічных даследаванняў, што працягваюцца (напрыклад, выяўленая ў ходзе прамежкавага аналізу бяспекі або ў выніку разасляплення выяўленых сур’ёзных непажаданых з’яў), яна павінна быць сцісла выкладзена ў гэтым раздзеле. Гэты падраздзел таксама можа ўключаць інфармацыю, якая пацвярджае або абвяргае раней валідзіраваныя сігналы па бяспецы, а таксама ўтрымліваць доказы новых выяўленых сігналаў па бяспецы.
Падраздзел 7.3. Працяглы наступны 
маніторынг стану пацыентаў
626. Калі ёсць даныя аб працяглым наступным назіранні пацыентаў, уключаных у клінічныя даследаванні, у падраздзеле прыводзіцца інфармацыя аб атрыманых у выніку такога назірання даных, значных з пункту гледжання профілю бяспекі.
Падраздзел 7.4. Іншае тэрапеўтычнае 
прымяненне лекавага прэпарату
627. Гэты падраздзел павінен уключаць клінічна важную інфармацыю аб бяспецы, атрыманую ў выніку іншых праграм, праведзеных трымальнікам рэгістрацыйнага пасведчання, па спецыяльных пратаколах, якія прадугледжваюць сістэматызаваны збор даных аб бяспецы (напрыклад, праграмы пашыранага доступу, праграмы прымянення лекавага прэпарату, назначанага ў сувязі з выключнымі акалічнасцямі з меркаванняў спачування, праграма індывідуальнага доступу і інш.).
Падраздзел 7.5. Новыя даныя аб бяспецы пры выкарыстанні 
лекавага прэпарату ў фіксаваных камбінацыях доз
628. У выпадку калі іншае не вызначана ўпаўнаважанымі органамі дзяржаў-членаў, у дачыненні да камбінаванай тэрапіі павінны быць прадстаўлены наступныя даныя:
а) у выпадку калі лекавы прэпарат адобраны для назначэння ў якасці кампанента фіксаванай лекавай тэрапіі або шматкампанентнага рэжыму лекавай тэрапіі, у падраздзеле павінны быць абагульнены важныя даныя аб бяспецы прымянення камбінаванай тэрапіі;
б) у выпадку калі лекавы прэпарат з’яўляецца камбінаваным лекавым прэпаратам, гэты падраздзел павінен абагульняць важную інфармацыю аб бяспецы па кожным з індывідуальных кампанентаў.
Раздзел 8. Даныя неінтэрвенцыйных даследаванняў
629. У гэтым раздзеле абагульняюцца інфармацыя аб бяспецы або даныя, якія атрыманы па выніках неінтэрвенцыйных клінічных даследаванняў (напрыклад, абсервацыйных даследаванняў, эпідэміялагічных даследаванняў, рэгістраў пацыентаў, праграм актыўнага маніторынгу), арганізаваных трымальнікам рэгістрацыйнага пасведчання, сталі даступныя ў справаздачны перыяд і могуць уплываць на ацэнку суадносін «карысць – рызыка» лекавага прэпарату. Раздзел павінен уключаць даныя, якія маюць дачыненне да аспектаў профілю бяспекі і атрыманыя па выніках даследаванняў па ацэнцы выкарыстання лекавага прэпарату.
630. Трымальнік рэгістрацыйнага пасведчання павінен уключаць у дадатак да перыядычнай абнаўляльнай справаздачы па бяспецы пералік усіх неінтэрвенцыйных даследаванняў, арганізаваных трымальнікам рэгістрацыйнага пасведчання і выкананых з мэтай выяўлення, характарыстыкі і колькаснай ацэнкі аспектаў профілю бяспекі, пацвярджэння профілю бяспекі лекавага прэпарату або ацэнкі эфектыўнасці мер мінімізацыі рызыкі, якія былі выкананы або выконваюцца ў справаздачны перыяд (напрыклад, пострэгістрацыйныя даследаванні бяспекі), з указаннем інфармацыі аб кожным з даследаванняў у адпаведнасці з пунктам 623 гэтых Правіл.
631. Выніковыя справаздачы, якія былі падрыхтаваны на працягу справаздачнага перыяду, павінны ўключацца ў дадатак да перыядычнай абнаўляльнай справаздачы па бяспецы.
632. У раздзел можа быць уключана абагульненая інфармацыя аб ацэнцы даных, атрыманых па выніках выканання праграм падтрымкі пацыентаў, у выпадку калі яна не ўключана ў іншыя раздзелы перыядычнай абнаўляльнай справаздачы па бяспецы. Апісанне і ацэнка сігналаў або рызык, выяўленых трымальнікам рэгістрацыйнага пасведчання пры выкананні гэтых праграм, уключаецца ў раздзел 16 перыядычнай абнаўляльнай справаздачы па бяспецы.
Раздзел 9. Даныя іншых клінічных даследаванняў 
і даныя, атрыманыя з іншых крыніц
Падраздзел 9.1. Даныя іншых клінічных даследаванняў
633. У падраздзеле павінна быць абагульнена інфармацыя, якая датычыцца ацэнкі суадносін «карысць – рызыка» лекавага прэпарату і атрымана па выніках іншых клінічных даследаванняў, да якіх у трымальніка рэгістрацыйнага пасведчання быў доступ за справаздачны перыяд (напрыклад, вынікі метааналізаў рандамізаваных клінічных даследаванняў, даныя аб бяспецы партнёраў па распрацоўцы лекавага прэпарату і інш.).
Падраздзел 9.2. Памылкі прымянення лекавага прэпарату
634. У падраздзеле павінна быць абагульнена інфармацыя, якая адлюстроўвае атрыманыя за справаздачны перыяд даныя аб выпадках памылак прымянення або патэнцыяльных памылках прымянення, у тым ліку тых, што не суправаджаліся развіццём непажаданых рэакцый. Памылка прымянення можа ўзнікнуць на любым этапе працэсу прымянення лекавага прэпарату і можа быць звязана з пацыентам, спажыўцом або спецыялістам сістэмы аховы здароўя. Патэнцыяльная памылка прымянення можа быць або не быць звязана з пацыентам і ўяўляе сабой выпадак, пры якім фарміруюцца акалічнасці, здольныя прывесці да памылкі прымянення. У раздзеле прадстаўляецца інфармацыя, якая, згодна з ацэнкай трымальніка рэгістрацыйнага пасведчання, можа ўлічвацца пры інтэрпрэтацыі даных аб бяспецы або ацэнцы суадносін «карысць – рызыка» лекавага прэпарату.
Раздзел 10. Даныя даклінічных 
(неклінічных) даследаванняў
635. У раздзеле прадстаўляецца абагульненая інфармацыя аб значных у дачыненні да профілю бяспекі даных, атрыманых у выніку даклінічных (неклінічных) даследаванняў in vivo і in vitro (напрыклад, даследаванні канцэрагеннасці, рэпрадуктыўнай таксічнасці або імунатаксічнасці), якія выконваюцца або завершаны ў справаздачны перыяд. Вынікі даследаванняў, якія былі выкананы з мэтай вывучэння пэўных праблем бяспекі, павінны быць прадстаўлены ў раздзеле незалежна ад атрыманых даных. Ацэнка ўплыву атрыманых даных на профіль бяспекі павінна быць прадстаўлена ў раздзеле «Сігналы і ацэнка рызыкі» і раздзеле «Інтэграваны аналіз суадносін «карысць – рызыка» па адобраных паказаннях» перыядычнай абнаўляльнай справаздачы па бяспецы.
Раздзел 11. Даныя навуковай медыцынскай літаратуры
636. У раздзеле прадстаўляецца абагульненая інфармацыя аб атрыманых новых і значных даных па бяспецы, апублікаваных у навуковай медыцынскай літаратуры, якая прайшла экспертную ацэнку, або атрыманых з неапублікаваных манаграфій, якія датычацца лекавага прэпарату і сталі даступныя трымальніку рэгістрацыйнага пасведчання ў справаздачны перыяд.
637. Пошук інфармацыі ў навуковай медыцынскай літаратуры для падрыхтоўкі перыядычнай абнаўляльнай справаздачы па бяспецы павінен быць шырэйшы, чым пошук у медыцынскай літаратуры індывідуальных паведамленняў аб непажаданых рэакцыях, паколькі павінен уключаць таксама даследаванні, у ходзе якіх былі ацэнены вынікі непажаданых рэакцый з пункту гледжання бяспекі ў групах суб’ектаў даследавання.
638. Асаблівыя аспекты профілю бяспекі, якія павінны прымацца пад увагу пры пошуку інфармацыі, але пры гэтым могуць быць не выяўлены пры выкананні літаратурнага пошуку з мэтай атрымання даных аб індывідуальных выпадках непажаданых рэакцый, уключаюць у сябе:
зыходы цяжарнасці (уключаючы перарыванне цяжарнасці), якія не суправаджаліся непажаданымі наступствамі;
прымяненне лекавага прэпарату ў педыятрычнай папуляцыі;
рэалізацыя праграм прымянення лекавага прэпарату, назначанага ў сувязі з выключнымі акалічнасцямі з меркаванняў спачування, і персаналізаванымі праграмамі прызначэння;
адсутнасць эфектыўнасці лекавага прэпарату;
асімптаматычную перадазіроўку;
неадпаведнае агульнай характарыстыцы лекавага прэпарату і няправільнае прымяненне лекавага прэпарату;
памылкі прымянення, якія не суправаджаліся развіццём непажаданых з’яў;
важныя вынікі даклінічных даследаванняў.
У выпадку калі гэта прымяняльна, у гэтым раздзеле таксама павінна быць прааналізавана інфармацыя аб іншых актыўных рэчывах фармакалагічнай групы, да якой адносіцца лекавы прэпарат.
Раздзел 12. Іншыя перыядычныя 
абнаўляльныя справаздачы па бяспецы
639. Гэты раздзел ствараецца толькі ў тых выпадках, калі па дамоўленасці з упаўнаважанымі органамі трымальнікам рэгістрацыйнага пасведчання падрыхтоўваецца больш за адну перыядычную абнаўляльную справаздачу па бяспецы для лекавага прэпарату (у выпадку лекавага прэпарату з фіксаванай камбінацыяй доз, лекавага прэпарату са шматлікімі паказаннямі для прымянення і (або) рознымі формамі выпуску). Як правіла, трымальнік рэгістрацыйнага пасведчання павінен падрыхтаваць адну перыядычную абнаўляльную справаздачу па бяспецы на адно дзейнае рэчыва (калі іншае не вызначаецца ўпаўнаважаным органам). У прыватных выпадках па рашэнні ўпаўнаважаных органаў трымальнікам падрыхтоўваецца серыя перыядычных абнаўляльных справаздач па бяспецы для аднаго лекавага прэпарату. Разам з тым у гэтым раздзеле кожнай наступнай перыядычнай абнаўляльнай справаздачы па бяспецы такой серыі павінны быць абагульнены значныя даныя аб бяспецы з іншых перыядычных абнаўляльных справаздач па бяспецы, калі толькі такое абагульненне не прадстаўлена ў іншых раздзелах гэтай справаздачы.
640. Пры наяўнасці доступу іншых трымальнікаў рэгістрацыйных пасведчанняў, спонсараў клінічных даследаванняў або іншых партнёраў да даных перыядычных абнаўляльных справаздач па бяспецы на аналагічныя лекавыя прэпараты трымальнік рэгістрацыйнага пасведчання павінен прадставіць у абагульненым выглядзе значныя даныя аб бяспецы, атрыманыя з прадстаўленых імі перыядычных абнаўляльных справаздач па бяспецы за справаздачны перыяд.
Раздзел 13. Недастатковая тэрапеўтычная эфектыўнасць 
лекавага прэпарату, устаноўленая ў клінічных даследаваннях, 
якія кантралююцца 
641. Калі пры выкананні клінічных даследаванняў лекавых прэпаратаў, якія выкарыстоўваюцца для лячэння і прафілактыкі сур’ёзных і жыццепагражальных захворванняў, атрыманы даныя, якія сведчаць аб іх недастатковай тэрапеўтычнай эфектыўнасці або недастатковай тэрапеўтычнай эфектыўнасці ў дачыненні да лячэння, якое праводзіцца, то такія даныя ўказваюць на наяўнасць значнай рызыкі для мэтавай папуляцыі і павінны быць прааналізаваны і абагульнены ў гэтым раздзеле перыядычнай абнаўляльнай справаздачы па бяспецы.
Раздзел 14. Важная інфармацыя, атрыманая пасля завяршэння падрыхтоўкі перыядычнай абнаўляльнай справаздачы па бяспецы
642. У гэтым раздзеле абагульняюцца патэнцыяльна важныя даныя аб бяспецы і эфектыўнасці лекавага прэпарату, якія былі атрыманы пасля заканчэння збору даных, але да падрыхтоўкі канчатковай рэдакцыі перыядычнай абнаўляльнай справаздачы па бяспецы. Да такіх даных адносяцца значныя клінічныя даныя з новых публікацый, значныя даныя, атрыманыя ў выніку наступнага за завяршэннем лячэння назірання за пацыентамі, клінічна важныя таксікалагічныя даныя, а таксама інфармацыя аб дзеяннях трымальніка рэгістрацыйнага пасведчання, незалежных камітэтаў па ацэнцы даных, упаўнаважаных органаў, арганізаваных у дачыненні да праблем, звязаных з профілем бяспекі лекавага прэпарату. Новыя індывідуальныя паведамленні аб непажаданых рэакцыях не павінны ўключацца ў раздзел, за выключэннем выпадкаў, калі яны могуць уяўляць прынцыпова важны выпадак непажаданай рэакцыі (напрыклад, першы зарэгістраваны выпадак развіцця важнай непажаданай з’явы ў чалавека), утрымліваць важны сігнал, які датычыцца бяспекі лекавага прэпарату, або дадатковую інфармацыю для ацэнкі праблемы па бяспецы, прадстаўленай у перыядычнай абнаўляльнай справаздачы па бяспецы. У раздзел таксама ўключаецца выяўленая на працягу гэтага перыяду інфармацыя аб бяспецы, якая прадугледжвае ўнясенне істотных змяненняў у даведачную інфармацыю аб лекавым прэпараце (напрыклад, аб новай непажаданай рэакцыі, перасцярозе або проціпаказанні). Даныя раздзела павінны быць улічаны пры стварэнні падраздзела 16.3 «Ацэнка рызык і новай інфармацыі» раздзела 16 «Сігналы і ацэнка рызыкі» перыядычнай абнаўляльнай справаздачы па бяспецы.
Раздзел 15. Агляд сігналаў 
(новыя, разгляданыя і завершаныя)
643. Мэтай гэтага раздзела з’яўляецца прадстаўленне агляду выяўленых сігналаў, сігналаў, атрыманых у перыяд правядзення ацэнкі непажаданых рэакцый, а таксама сігналаў, атрыманых за справаздачны перыяд, ацэнка якіх ужо завершана. У гэты раздзел павінны ўключацца сігналы, у дачыненні да якіх выкананы першы этап ацэнкі і згодна з вынікамі валідацыі вызначана абгрунтаванасць выканання наступных этапаў ацэнкі. Сігналы могуць быць выяўлены па выніках прымянення якаснага метаду (напрыклад, на падставе атрымання аднаго або серыі выпадкаў паведамленняў аб непажаданай рэакцыі) або колькаснага метаду (напрыклад, на падставе паказчыка дыспрапарцыянальнасці, вынікаў клінічных або эпідэміялагічных даследаванняў), а таксама могуць быць вынікам запыту аб прадастаўленні інфармацыі па бяспецы з боку ўпаўнаважанага органа (любой з краін свету).
644. Рашэнне адносна наступнай класіфікацыі сігналаў, а таксама заключэнні па выніках выкананай ацэнкі, уключаючы медыцынскую ацэнку і навуковую інтэрпрэтацыю існуючых даных, трымальнік рэгістрацыйнага пасведчання прадстаўляе ў раздзеле 16 «Сігнал або ацэнка рызыкі» перыядычнай абнаўляльнай справаздачы па бяспецы.
645. Да новых сігналаў адносяцца сігналы, выяўленыя за справаздачны перыяд. Новая клінічна важная інфармацыя, атрыманая на працягу справаздачнага перыяду ў дачыненні да раней закрытага сігналу, таксама павінна разглядацца як новы сігнал на падставе выяўлення новых аспектаў па раней адхіленым сігнале або вызначэння неабходнасці далейшай верыфікацыі існуючых даных. Новыя сігналы могуць быць класіфікаваны як закрытыя або разгляданыя ў залежнасці ад статусу гэтых сігналаў па стане на канец справаздачнага перыяду перыядычнай абнаўляльнай справаздачы па бяспецы. Напрыклад, да новых сігналаў адносіцца атрыманне новай інфармацыі, па выніках ацэнкі якой выкананы або могуць быць запатрабаваны наступныя мерапрыемствы:
адноўлена работа па раней закрытым або адхіленым сігнале ў выніку атрымання новай інфармацыі;
вызначана магчымае клінічна важнае адрозненне характарыстык ідэнтыфікаванай рызыкі па ступені цяжкасці або частаты выяўлення (напрыклад, новая інфармацыя прадугледжвае магчымасць больш сур’ёзнага выніку ў выглядзе развіцця пячоначнай недастатковасці па раней апісаным праяўленні ў выглядзе транзіторнага павышэння актыўнасці пячоначных ферментаў або для раней апісанай нейтрапеніі атрымана паведамленне аб развіцці агранулацытозу з выключэннем іншых альтэрнатыўных прычын гэтага стану);
вызначана магчымае адрозненне характарыстык ідэнтыфікаванай рызыкі па ступені цяжкасці або частаце праяўлення для пэўнай падгрупы пацыентаў;
прадугледжваецца неабходнасць унясення дапаўненняў (у выпадку пацвярджэння патэнцыяльнай рызыкі) у перасцярогі або асаблівыя ўказанні, проціпаказанні, унясенні змяненняў у паказанні або мэтавыя папуляцыі, ці прыняцце іншых мер мінімізацыі рызыкі.
646. Трымальнікам рэгістрацыйнага пасведчання павінна быць прадстаўлена ў таблічнай форме наступная інфармацыя па разгляданых або закрытых па стане на канец справаздачнага перыяду сігналах (у гэтым раздзеле справаздачы або ў дадатку да яе):
сціслае апісанне сігналу;
дата выяўлення сігналу трымальнікам рэгістрацыйнага пасведчання;
статус сігналу па стане на канец справаздачнага перыяду (разгляданы або закрыты);
дата закрыцця сігналу, калі прымяняльна;
сціслае рэзюмэ ключавых даных;
планы па далейшай ацэнцы сігналу;
прынятыя або плануемыя дзеянні.
647. Падрабязнае апісанне ацэнкі закрытых сігналаў не ўключаецца ў гэты раздзел і павінна быць прадстаўлена ў падраздзеле 16.2 «Ацэнка сігналаў» перыядычнай абнаўляльнай справаздачы па бяспецы. Ацэнка новай інфармацыі па раней выяўленых ідэнтыфікаваных або патэнцыяльных рызыках, якая не была ацэнена як новы сігнал, прадстаўляецца ў падраздзеле 16.3 «Ацэнка рызык і новай інфармацыі» перыядычнай абнаўляльнай справаздачы па бяспецы.
648. У выпадку калі трымальнікам рэгістрацыйнага пасведчання па запыце ўпаўнаважанага органа была выканана ацэнка пэўнай праблемы, якая звязана з прымяненнем лекавага прэпарату і не ацэньваецца як сігнал, і па выніках выкананага аналізу не пацверджана аднясенне гэтай праблемы да сігналу, у раздзеле прыводзіцца абагульненая інфармацыя з апісаннем атрыманых вынікаў ацэнкі. Калі па выніках выкананай ацэнкі праблема падлягае аднясенню да сігналаў, інфармацыя павінна быць уключана ў падраздзел 16.2 «Ацэнка сігналаў» (у таблічныя даныя аб сігналах) перыядычнай абнаўляльнай справаздачы па бяспецы.
Раздзел 16. Сігналы і ацэнка рызыкі
649. Мэтай гэтага раздзела з’яўляецца прадстаўленне:
сціслага рэзюмэ пэўных і невядомых характарыстык важных ідэнтыфікаваных, важных патэнцыяльных рызык і адсутнай інфармацыі па стане на пачатак справаздачнага перыяду ў адпаведнасці з перыядычнай абнаўляльнай справаздачай па бяспецы;
ацэнкі ўсіх закрытых за справаздачны перыяд сігналаў;
ацэнкі новай інфармацыі аб раней устаноўленых важных ідэнтыфікаваных і важных патэнцыяльных рызыках;
сціслай інфармацыі аб эфектыўнасці мерапрыемстваў па мінімізацыі рызык.
Інфармацыя ў гэтым раздзеле не павінна дубліраваць даныя, прадстаўленыя ў іншых раздзелах перыядычнай абнаўляльнай справаздачы па бяспецы, і павінна адлюстроўваць інтэрпрэтацыю і крытычную ацэнку існуючых даных з фарміраваннем характарыстыкі рызык, якія ацэньваюцца як важныя для лекавага прэпарату. У раздзеле, прызначаным для прадстаўлення абагульненай аналітычнай інфармацыі, як правіла, не патрабуецца прадстаўляць апісанне індывідуальных выпадкаў, аднак апісанне клінічнай ацэнкі асобных выпадкаў можа быць абгрунтаваным, калі гэтыя выпадкі з’яўляюцца базавымі для характарыстыкі і клінічнай ацэнкі праяўлення рызыкі.
Падраздзел 16.1. Абагульняльная інфармацыя па праблемах бяспекі
650. Мэтай гэтага падраздзела з’яўляецца прадстаўленне асноўнай абагульняльнай інфармацыі аб важных праблемах па бяспецы лекавага прэпарату з указаннем у дачыненні да кожнага аспекту бяспекі звестак аб тым, якая новая ацэнка гэтага аспекту можа быць выканана.
651. Пры вызначэнні важнасці кожнага з аспектаў рызыкі неабходна прымаць пад увагу наступныя фактары:
а) сур’ёзнасць рызыкі, звязанай з лекавым прэпаратам, з медыцынскага пункта гледжання, уключаючы ўплыў на стан пацыентаў;
б) частата, прадказальнасць, магчымасць прадухіліць і абарачальнасць рызыкі;
в) патэнцыяльны ўплыў на грамадскае здароўе (здароўе насельніцтва) (частата рызыкі ў папуляцыі, памер папуляцыі, якая падверглася ўздзеянню);
г) ацэнка грамадскай прымальнасці рызыкі ў выпадках магчымага ўплыву лекавага прэпарату на грамадскае здароўе (здароўе насельніцтва) (напрыклад, адмова ад праграмы вакцынацыі).
652. Абагульняльная інфармацыя павінна ўяўляць існуючыя звесткі аб бяспецы лекавага прэпарату па стане на пачатак справаздачнага перыяду ў адпаведнасці з перыядычнай абнаўляльнай справаздачай па бяспецы і адлюстроўваць:
а) важныя ідэнтыфікаваныя рызыкі;
б) важныя патэнцыяльныя рызыкі;
в) адсутную інфармацыю.
653. У дачыненні да лекавых прэпаратаў, якія маюць спецыфікацыю па бяспецы, інфармацыя, якая ўключаецца ў гэты падраздзел, павінна супадаць з абагульняльнай інфармацыяй, прадстаўленай у бягучай версіі спецыфікацыі па бяспецы на дату пачатку справаздачнага перыяду ў адпаведнасці з перыядычнай абнаўляльнай справаздачай па бяспецы.
654. У дачыненні да лекавых прэпаратаў, якія не маюць спецыфікацыі па бяспецы, гэты падраздзел павінен утрымліваць даныя аб важных ідэнтыфікаваных і патэнцыяльных рызыках, а таксама аб адсутнай інфармацыі, звязанай з прымяненнем лекавага прэпарату, на падставе даных перадрэгістрацыйнага і пострэгістрацыйнага перыяду, у тым ліку наступную інфармацыю:
аб важных непажаданых рэакцыях;
аб узаемадзеянні з іншымі лекавымі прэпаратамі;
аб выяўленых памылках прымянення;
аб узаемадзеянні з прадуктамі харчавання або іншымі рэчывамі;
аб выніках уздзеяння на арганізм пры выкананні прафесійнай дзейнасці;
аб класавых фармакалагічных эфектах.
Абагульняльныя звесткі па адсутнай інфармацыі павінны ўтрымліваць ацэнку крытычнасці недахопаў у існуючых ведах па пэўных аспектах профілю бяспекі для мэтавых папуляцый.
Падраздзел 16.2. Ацэнка сігналу
655. Інфармацыя, якая прадстаўляецца ў гэтым падраздзеле, павінна абагульняць вынікі ацэнкі сігналаў па бяспецы, якая была завершана ў справаздачны перыяд. Сігналы могуць быць закрыты па выніках выкананай ацэнкі з прычыны адхілення сігналу або пацвярджэння сігналу з аднясеннем яго да ліку важных патэнцыяльных або ідэнтыфікаваных рызык. У падраздзел уключаецца ацэнка па дзвюх катэгорыях сігналаў:
сігналы, якія па выніках ацэнкі могуць быць аднесены да катэгорыі патэнцыяльных або ідэнтыфікуемых рызык, уключаючы адсутнасць тэрапеўтычнай эфектыўнасці;
сігналы, якія па выніках ацэнкі былі адхілены як непраўдзівыя сігналы на падставе навуковай ацэнкі, якая ёсць на дату правядзення працэдуры ацэнкі інфармацыі. Для кожнай з катэгорый сігналаў павінна быць прадстаўлена падрабязнае апісанне з дэталёвым абгрунтаваннем зробленых вывадаў трымальніка рэгістрацыйнага пасведчання па адхіленні сігналу або аднясенні яго да ліку патэнцыяльных або ідэнтыфікаваных рызык. Аб’ём і ступень дэталізацыі прадстаўленага апісання выкананай ацэнкі сігналу залежаць ад медыцынскай значнасці гэтага аспекту профілю бяспекі (напрыклад, сур’ёзнасці, абарачальнасці, вынікаў, якія павышаюць захворвальнасць, і смяротнасці), патэнцыяльнага ўплыву на грамадскае здароўе (здароўе насельніцтва) (напрыклад, распаўсюджанасці прымянення, частаты і значнасці прымянення не ў адпаведнасці з агульнай характарыстыкай лекавага прэпарату), а таксама ступені дастатковасці доказнай базы па сігнале. Пры ўключэнні ў раздзел даных аб ацэнцы некалькіх сігналаў па двух катэгорыях неабходна прадстаўляць інфармацыю ў наступнай паслядоўнасці:
закрытыя і непраўдзівыя сігналы;
закрытыя сігналы, аднесеныя да катэгорыі важных патэнцыяльных рызык;
закрытыя сігналы, аднесеныя да катэгорыі важных ідэнтыфікаваных рызык;
закрытыя сігналы, якія вызначаюцца як патэнцыяльныя рызыкі і не аднесены да катэгорыі важных;
закрытыя сігналы, якія вызначаюцца як ідэнтыфікаваныя рызыкі і не аднесены да катэгорыі важных.
Ацэнка закрытых сігналаў павінна быць прадстаўлена або з улікам паказанняў, або з улікам папуляцый у выпадках, калі гэта прымяняльна.
Ацэнка сігналу можа ўключаць у сябе ацэнку даклінічных і клінічных даных і павінна быць вычарпальнай у дачыненні да магчымых крыніц атрымання інфармацыі.
У рамках працэсу кіравання сігналамі ацэнка сігналу ўпаўнаважаным органам пасля правядзення выніковага аналізу і прыярытызацыі сігналу ўяўляе сабой працэс ацэнкі ўсіх існуючых даных аб сігнале з мэтай вызначэння неабходнасці прыняцця рэгулятарных мер.
656. Апісанне ацэнкі сігналаў павінна быць уключана ў гэты падраздзел перыядычнай абнаўляльнай справаздачы па бяспецы або прадстаўлена ў выглядзе дадатку да справаздачы і ўтрымліваць інфармацыю аб наступных аспектах:
а) крыніца або прычына фарміравання сігналу;
б) абгрунтаванне, якое мае дачыненне да ацэнкі;
в) метады ацэнкі, уключаючы крыніцы даных, крытэрыі пошуку (калі прымяняльна), выкарыстаныя для агляду тэрміны MedDRA (напрыклад, тэрміны пажаданага ўзроўню, тэрміны вышэйшага ўзроўню, сістэмна-арганны клас і г.д.) або стандартызаваных запытаў MedDRA) або аналітычныя падыходы;
г) вынікі (абагульненая інфармацыя) па выніках крытычнага аналізу даных, якія разглядаюцца пры ацэнцы сігналу. У выпадках, калі гэта ўяўляецца важным, вынікі могуць уключаць апісанне серыі выпадкаў або індывідуальны паказальны выпадак непажаданай рэакцыі;
д) абмеркаванне;
е) заключэнне, уключаючы дзеянні, якія прапануюцца.
Падраздзел 16.3. Ацэнка рызык і новай інфармацыі
657. Трымальнік рэгістрацыйнага пасведчання павінен прадставіць крытычную ацэнку новай інфармацыі за справаздачны перыяд у дачыненні да раней выяўленых рызык, якая не ўключана ў падраздзел 16.2 «Ацэнка сігналаў» перыядычнай абнаўляльнай справаздачы па бяспецы. Новая інфармацыя аб бяспецы, якая ўяўляе сабой сігнал, у дачыненні да раней устаноўленай рызыкі або раней адхілены сігнал павінна быць прадстаўлена ў таблічным фармаце і ў падраздзеле 16.2 «Ацэнка сігналаў», калі сігнал закрыты за справаздачны перыяд перыядычнай абнаўляльнай справаздачы па бяспецы. У гэтым падраздзеле прадстаўляецца абноўленая інфармацыя аб раней устаноўленых рызыках, якая не ацэньваецца як сігнал. Прыкладамі такой інфармацыі з’яўляюцца даныя, якія пацвярджаюць патэнцыяльную рызыку са змяненнем яе класіфікацыйнага аднясення на ідэнтыфікаваную рызыку або дапаўняюць характарыстыку раней устаноўленай рызыкі.
658. Новая інфармацыя павінна быць прадстаўлена па наступных аспектах рызык:
а) важных патэнцыяльных рызык;
б) важных ідэнтыфікаваных рызык;
в) іншых патэнцыяльных рызык, не аднесеных да катэгорыі важных;
г) іншых ідэнтыфікаваных рызык, не аднесеных да катэгорыі важных;
д) абнаўленне звестак аб адсутнай інфармацыі.
659. Пры ацэнцы асноўная ўвага павінна быць удзелена новай інфармацыі, атрыманай за справаздачны перыяд, і абгрунтаванай інтэрпрэтацыі ўплыву атрыманых даных на разуменне і характарыстыку рызык. На падставе выкананай ацэнкі ўплыву можа быць зроблена абнаўленне характарыстыкі важных патэнцыяльных і важных ідэнтыфікаваных рызык у падраздзеле 16.4 «Характарыстыка рызык» перыядычнай абнаўляльнай справаздачы па бяспецы. Узровень дэталізацыі прадстаўленага апісання выкананай ацэнкі павінен адпавядаць існуючай доказнай базе па гэтых рызыках і значнасці іх уплыву на грамадскае здароўе (здароўе насельніцтва).
660. Апісанне ацэнкі новай інфармацыі або абнаўленне звестак аб адсутнай інфармацыі павінна быць уключана ў гэты падраздзел перыядычнай абнаўляльнай справаздачы па бяспецы або прадстаўлена ў выглядзе дадатку да справаздачы і прадугледжваць наступныя аспекты:
крыніцу або прычыну фарміравання сігналу;
абгрунтаванне, якое мае дачыненне да ацэнкі;
метады ацэнкі, уключаючы крыніцы даных, крытэрыі пошуку або аналітычныя падыходы;
вынікі (абагульненая інфармацыя) крытычнага аналізу даных, якія разглядаюцца пры ацэнцы сігналу;
абмеркаванне;
заключэнне, уключаючы вывад адносна пацвярджэння або адхілення падстаў для абнаўлення характарыстыкі важных патэнцыяльных або ідэнтыфікаваных рызык, згодна з ацэнкай новай інфармацыі за справаздачны перыяд.
У падраздзеле павінна быць адлюстравана і крытычна ацэнена ўся новая інфармацыя адносна папуляцый, якія падвергліся ўздзеянню лекавага прэпарату ў справаздачны перыяд, а таксама павінны быць прыведзены даныя аб адсутнай інфармацыі і ўказаны нявырашаныя праблемы. Усе аспекты няпэўнасці даных падлягаюць аб’ектыўнаму ўказанню.
Падраздзел 16.4. Характарыстыка рызык
661. У падраздзеле даецца характарыстыка важных ідэнтыфікаваных рызык і важных патэнцыяльных рызык на падставе абагульненых даных (у тым ліку тых, якія не абмяжоўваюцца справаздачным перыядам) і апісваецца адсутная інфармацыя.
662. З улікам крыніцы даных інфармацыя аб рызыках павінна ўключаць у сябе наступныя звесткі (калі прымяняльна):
частата;
колькасць выяўленых выпадкаў (лічнік) і дакладнасць ацэнкі з улікам крыніцы даных;
аб’ём назначэнняў (назоўнік), выражаны як колькасць пацыентаў, пацыента-месяцаў (пацыента-гадоў) і інш., і дакладнасць ацэнкі;
ацэнка адноснай рызыкі і яе дакладнасць;
ацэнка абсалютнай рызыкі і яе дакладнасць;
уплыў на пацыента (сімптомы, якасць і колькасць гадоў жыцця);
уплыў на грамадскае здароўе (здароўе насельніцтва);
фактары рызыкі (напрыклад, індывідуальныя фактары рызыкі; (узрост, цяжарнасць, перыяд лактацыі, парушэнне функцыі печані або нырак, значная спадарожная паталогія, ступень цяжкасці захворванняў, генетычны полімарфізм, расавая і (або) этнічная прыналежнасць);
доза, спосаб увядзення;
працягласць лячэння, перыяд рызыкі;
магчымасць прадухілення (ацэньваецца прадказальнасць, магчымасць манітарыраваць стан па індыкатарных сімптомах або лабараторных параметрах);
абарачальнасць;
патэнцыяльны механізм;
узровень доказнасці і няпэўнасці, уключаючы аналіз супярэчных фактаў (пры наяўнасці).
У выпадку калі адсутная інфармацыя ацэньваецца як важная, адпаведныя звесткі ўключаюцца ў пералік праблем па бяспецы. Інфармацыя падлягае прадстаўленню з указаннем абмежаванняў існуючай базы даных (з улікам колькасці пацыентаў, уключаных у даследаванні, кумулятыўнага ўздзеяння або працяглага прымянення і іншых абмежаванняў).
663. Пры падрыхтоўцы перыядычнай абнаўляльнай справаздачы па бяспецы для лекавых прэпаратаў з некалькімі паказаннямі, формамі выпуску або спосабамі ўвядзення ў выпадку наяўнасці істотных адрозненняў па ідэнтыфікаваных і патэнцыяльных рызыках можа быць абгрунтаваным прадстаўленне даных па рызыках асобна па паказаннях, формах выпуску або спосабах увядзення. У справаздачы можа быць прадстаўлена наступная інфармацыя:
а) рызыкі, характэрныя для дзейнага рэчыва;
б) рызыкі, характэрныя для пэўных форм выпуску або спосабаў увядзення (уключаючы ўздзеянне пры выкананні прафесійнай дзейнасці);
в) рызыкі, характэрныя для пэўных папуляцый;
г) рызыкі, звязаныя з прымяненнем без назначэння ўрача (для дзейных рэчываў, якія прадстаўлены ў формах, што адпускаюцца па рэцэпце і без рэцэпта).
Падраздзел 16.5. Эфектыўнасць мер мінімізацыі рызыкі 
(калі прымяняльна)
664. Меры мінімізацыі рызыкі ўключаюць у сябе дзеянні, накіраваныя на прадухіленне непажаданых рэакцый, звязаных з уздзеяннем лекавага прэпарату, або зніжэнне ступені іх цяжкасці. Мэтай дзейнасці па мінімізацыі рызыкі з’яўляецца зніжэнне магчымасці развіцця або ступені цяжкасці непажаданых лекавых рэакцый. Меры мінімізацыі рызыкі ўключаюць у сябе руцінныя меры (напрыклад, змяненні ў агульнай характарыстыцы лекавага прэпарату) або дадатковыя меры (напрыклад, непасрэдны зварот да спецыялістаў сістэмы аховы здароўя, падрыхтоўка і распаўсюджванне адукацыйных матэрыялаў).
665. У падраздзеле павінны быць прадстаўлены вынікі ацэнкі эфектыўнасці мер мінімізацыі рызыкі. У абагульненым выглядзе прадстаўляецца адпаведная інфармацыя аб эфектыўнасці і (або) абмежаваннях канкрэтных мер мінімізацыі рызыкі ў дачыненні да важных ідэнтыфікаваных рызык, якая была атрымана за справаздачны перыяд. Вынікі выканання ацэнкі эфектыўнасці мер мінімізацыі рызыкі, атрыманыя ў адной дзяржаве-члене, якія могуць быць карысныя і выкарыстаны пры рэалізацыі ў іншых дзяржавах-членах, з’яўляюцца важнымі і падлягаюць прадстаўленню ў справаздачы. Вынікі ацэнкі эфектыўнасці мер мінімізацыі рызыкі, якія былі атрыманы ў асобным рэгіёне за справаздачны перыяд, прадстаўляюцца ў рэгіянальным дадатку да справаздачы.
Раздзел 17. Ацэнка карысці
666. У гэтым раздзеле ў падраздзелах 17.1 «Важная базісная інфармацыя аб эфектыўнасці лекавага прэпарату» і 17.2 «Новая выяўленая інфармацыя аб эфектыўнасці лекавага прэпарату» прадстаўляецца асноўная і новая інфармацыя аб эфектыўнасці лекавага прэпарату, якая фарміруе характарыстыку карысці лекавага прэпарату, апісанне якой падлягае прадстаўленню ў падраздзеле 17.3 «Характарыстыка карысці» з наступным уключэннем у інтэграваную ацэнку суадносін «карысць – рызыка» лекавага прэпарату ў раздзеле 18 «Інтэграваны аналіз суадносін «карысць – рызыка» па адобраных паказаннях».
Падраздзел 17.1. Важная базісная інфармацыя 
аб эфектыўнасці лекавага прэпарату
667. У гэтым падраздзеле прадстаўляецца асноўная інфармацыя, якая датычыцца эфектыўнасці лекавага прэпарату ў ходзе клінічных даследаванняў і пры прымяненні ў медыцынскай практыцы (на пачатак справаздачнага перыяду). Гэта інфармацыя павінна мець дачыненне да адобраных паказанняў да прымянення, уключаных у даведачную інфармацыю па лекавым прэпараце.
668. Для лекавых прэпаратаў з некалькімі паказаннямі, мэтавымі папуляцыямі і (або) спосабамі ўвядзення карысць павінна быць ахарактарызавана асобна па кожным фактары.
669. Для лекавых прэпаратаў, у якіх за справаздачны перыяд былі выяўлены істотныя змяненні профілю бяспекі або эфектыўнасці, гэты падраздзел павінен уключаць у сябе дастатковую інфармацыю для абгрунтавання абноўленай характарыстыкі карысці лекавага прэпарату, адлюстраванай у падраздзеле 17.3 «Характарыстыка карысці» перыядычнай абнаўляльнай справаздачы па бяспецы. Змест і ступень дэталізацыі інфармацыі, прадстаўленай у гэтым падраздзеле, павінна быць дастатковай для абгрунтавання характарыстыкі карысці ў падраздзеле 17.3 «Характарыстыка карысці» і ацэнкі суадносін «карысць – рызыка» ў падраздзеле 18 «Інтэграваны аналіз суадносін «карысць – рызыка» па адобраных паказаннях» і можа ўключаць (пры неабходнасці) наступныя аспекты:
а) эпідэміялогія і паходжанне захворвання;
б) характарыстыка карысці (напрыклад, дыягнастычная, прафілактычная, сімптаматычная, хвароба-мадыфікуючая);
в) важныя канчатковыя кропкі, якія пацвярджаюць карысць (напрыклад, уплыў на смяротнасць, сімптаматыку, вынікі);
г) доказы эфектыўнасці ў клінічных даследаваннях і медыцынскай практыцы ў параўнанні з прэпаратам параўнання (напрыклад, параўнальныя клінічныя даследаванні з актыўным кантролем, метааналізы, абсервацыйныя даследаванні);
д) тэндэнцыі і (або) доказы карысці па важных папуляцыйных падгрупах (напрыклад, узроставых, палавых, этнічных), па ступені цяжкасці захворвання, генетычным полімарфізме ў выпадку, калі гэта мае дачыненне да ацэнкі суадносін «карысць – рызыка».
Падраздзел 17.2. Новая выяўленая 
інфармацыя аб эфектыўнасці
670. Для некаторых лекавых прэпаратаў за справаздачны перыяд можа быць атрымана новая інфармацыя аб эфектыўнасці ў клінічных даследаваннях і медыцынскай практыцы, якая павінна быць прадстаўлена ў гэтым падраздзеле. У дачыненні да адобраных паказанняў да прымянення можа быць прадстаўлена новая інфармацыя аб эфектыўнасці пры прымяненні ва ўмовах рэальнай медыцынскай практыкі (пры наяўнасці). Інфармацыя аб доказнай базе ў дачыненні да неадобраных паказанняў па прымяненні не ўключаецца ў раздзел у выпадку, калі гэта мае дачыненне да ацэнкі суадносін «карысць – рызыка».
671. Інфармацыя аб эфектыўнасці лекавага прэпарату пры прымяненні па новых паказаннях, якія былі адобраны на працягу справаздачнага перыяду, таксама падлягае адлюстраванню ў гэтым падраздзеле. Змест і ступень дэталізацыі інфармацыі, прадстаўленай у падраздзеле, павінна быць дастатковай для абгрунтавання характарыстыкі карысці ў падраздзеле 17.3 «Характарыстыка карысці» і ацэнкі суадносін «карысць – рызыка» ў падраздзеле 18 «Інтэграваная ацэнка суадносін «карысць – рызыка» лекавага прэпарату» перыядычнай абнаўляльнай справаздачы па бяспецы.
672. Асаблівая ўвага ў падраздзеле ўдзяляецца вакцынам, процімікробным і іншым прэпаратам, для якіх змяненні тэрапеўтычнага асяроддзя могуць паўплываць на суадносіны «карысць – рызыка» з цягам часу.
Падраздзел 17.3. Характарыстыка карысці
673. У падраздзеле прадстаўляецца аб’яднаная інфармацыя, якая датычыцца асноўных і новых даных аб тэрапеўтычнай карысці, якія сталі вядомы за справаздачны перыяд (па адобраных паказаннях).
674. У выпадку адсутнасці новых даных па профілі эфектыўнасці і адсутнасці значных змяненняў профілю бяспекі гэты падраздзел павінен утрымліваць спасылку на падраздзел 17.1 «Важная базісная інфармацыя аб эфектыўнасці лекавага прэпарату, атрыманая ў ходзе клінічных даследаванняў і прымянення ў медыцынскай практыцы» перыядычнай абнаўляльнай справаздачы па бяспецы.
675. У выпадку калі за справаздачны перыяд была атрымана новая інфармацыя аб тэрапеўтычнай карысці і не было значных змяненняў профілю бяспекі, у раздзеле сцісла прыводзіцца аб’яднаная інфармацыя аб асноўных і новых даных.
676. У выпадку наяўнасці істотных змяненняў профілю бяспекі або атрымання новых даных, якія дапускаюць значна меншы ўзровень тэрапеўтычнай карысці ў параўнанні з першапачаткова прадэманстраваным, у гэтым падраздзеле павінна быць прыведзена сціслая крытычная ацэнка доказнай базы па бяспецы і эфектыўнасці ў ходзе клінічных даследаванняў і медыцынскай практыкі з указаннем наступнай інфармацыі:
а) сціслае апісанне доказнага ўзроўню даных аб тэрапеўтычнай карысці (праводзіцца ацэнка параўнальнага аспекту эфектыўнасці, ступені выражанасці эфекту, правільнасці статыстычнай апрацоўкі, слабых і моцных аспектаў метадалогіі, адпаведнасці даных у розных даследаваннях);
б) новыя звесткі, якія паставілі пад сумненне сурагатныя канчатковыя кропкі (пры наяўнасці);
в) клінічная значнасць выражанасці тэрапеўтычнага эфекту;
г) магчымасць абагульнення інфармацыі аб тэрапеўтычным эфекце ў мэтавых падгруп (напрыклад, інфармацыя аб недастатковасці тэрапеўтычнага эфекту ў якой-небудзь папуляцыйнай падгрупе);
д) адэкватнасць характарыстыкі «доза – тэрапеўтычны адказ»;
е) працягласць эфекту;
ж) параўнальная эфектыўнасць;
з) вызначэнне ступені, у якой даныя аб эфектыўнасці, атрыманыя ў выніку клінічных даследаванняў, могуць быць абагульнены з улікам папуляцый, у дачыненні да якой прымяняецца лекавы прэпарат у медыцынскай практыцы.
Раздзел 18. Інтэграваны аналіз суадносін «карысць – рызыка» 
па адобраных паказаннях
677. У гэтым раздзеле трымальнікам рэгістрацыйнага пасведчання павінна быць прадстаўлена абагульненая ацэнка карысці і рызыкі лекавага прэпарату пры яго прымяненні ў клінічнай практыцы. Прадстаўляюцца крытычны аналіз і аб’яднаная інфармацыя на аснове даных папярэдніх раздзелаў у частцы карысці і рызыкі без дубліравання інфармацыі, якая ўтрымліваецца ў падраздзелах 16.3 «Ацэнка рызык і новай інфармацыі» і 16.4 «Характарыстыка карысці» перыядычнай абнаўляльнай справаздачы па бяспецы.
Падраздзел 18.1. Інтэграваны аналіз у кантэксце суадносін 
«карысць – рызыка» (уключаючы медыцынскую патрэбу 
і важныя альтэрнатывы)
678. У гэтым падраздзеле прадстаўляецца сціслае апісанне медыцынскай патрэбы ў лекавым прэпараце па адобраных паказаннях, абагульненае з улікам альтэрнатыў або альтэрнатыўнага лячэння (медыкаментозных, хірургічных або іншых метадаў, уключаючы адсутнасць лячэння).
Падраздзел 18.2. Ацэнка працэдуры аналізу 
суадносін «карысць – рызыка»
679. Суадносіны «карысць – рызыка» маюць рознае значэнне ў залежнасці ад паказанняў і мэтавых папуляцый. Такім чынам, для лекавых прэпаратаў, зарэгістраваных па некалькіх паказаннях, суадносіны «карысць – рызыка» павінна быць ацэнена асобна па кожным паказанні. У выпадку наяўнасці істотных адрозненняў суадносін «карысць – рызыка» паміж падгрупамі ў рамках аднаго паказання ацэнка гэтых суадносін «карысць – рызыка» павінна быць прадстаўлена асобна і для папуляцыйных падгруп (калі ўяўляецца магчымым).
680. У падраздзеле павінна быць прадстаўлена асноўная інфармацыя ў дачыненні да ацэнкі карысці і рызык:
а) ключавая інфармацыя аб карысці і рызыцы, прадстаўленая ў папярэдніх раздзелах, аб’яднаная з мэтай ацэнкі іх суадносін;
б) ацэнка кантэксту прымянення лекавага прэпарату (лячэнне, прафілактыка, дыягностыка), ступені цяжкасці і сур’ёзнасці захворвання, мэтавай папуляцыі (адносна здаровыя, з хранічнымі захворваннямі, рэдкімі станамі);
в) у дачыненні да карысці – ацэнка яе характару, клінічнай значнасці, працягласці і выражанасць эфекту, магчымасці распаўсюджвання атрыманых даных на ўсю папуляцыю, доказ эфектыўнасці ў пацыентаў, якія не адказваюць на альтэрнатыўнае лячэнне, індывідуальныя аспекты карысці;
г) у дачыненні да рызыкі – ацэнка клінічнай значнасці (напрыклад, характар таксічнасці, сур’ёзнасць, частата, прадказальнасць, магчымасць прадухілення, абарачальнасць, уплыў на пацыента), у тым ліку аспектаў рызыкі, звязаных з прымяненнем лекавага прэпарату не ў адпаведнасці з паказаннямі, уключанымі ў адобраную агульную характарыстыку лекавага прэпарату, прымяненнем па неадобраных паказаннях або ў неадобраных папуляцый у рамках клінічных даследаванняў і няправільным прымяненнем;
д) пры фармулёўцы ацэнкі суадносін «карысць – рызыка» – слабыя і моцныя бакі, а таксама няпэўнасць доказнай базы ў частцы карысці і рызык з апісаннем іх уплыву на ацэнку (з указаннем характарыстыкі абмежаванняў выкананай ацэнкі).
681. Для ацэнкі суадносін «карысць – рызыка» прадстаўляюцца апісанне і аргументацыя метадалогіі, якая выкарыстоўваецца, а таксама наступная інфармацыя:
меркаванні, якія пацвярджаюць зроблены вывад аб ацэнцы суадносін «карысць – рызыка»;
каментарыі адносна магчымасці выражэння карысці і рызыкі ў тым выглядзе, які выкарыстаны для прадстаўлення і магчымасці іх супастаўлення;
у выпадку прадстаўлення фармальнай колькаснай або паўколькаснай ацэнкі суадносін – уключаецца абагульненае апісанне метадаў ацэнкі.
Эканамічная ацэнка (напрыклад, «кошт – эфектыўнасць») не павінна разглядацца пры ацэнцы суадносін «карысць – рызыка».
У выпадку атрымання важнай новай інфармацыі або пры падрыхтоўцы перыядычнай абнаўляльнай справаздачы па бяспецы па запыце ўпаўнаважанага органа трымальнікам рэгістрацыйнага пасведчання павінна выконвацца дэталёвая ацэнка суадносін «карысць – рызыка» на падставе кумулятыўных даных аб карысці і рызыках. У выпадку калі за справаздачны перыяд была атрымана нязначная новая інфармацыя, ацэнка суадносін «карысць – рызыка»» павінна быць накіравана на ацэнку абноўленых даных па бяспецы, атрыманых за справаздачны перыяд.
Раздзел 19. Заключэнне перыядычнай абнаўляльнай справаздачы 
па бяспецы і прапанаваныя наступныя дзеянні
682. Заключны раздзел перыядычнай абнаўляльнай справаздачы па бяспецы павінен утрымліваць заключэнне аб уплыве новай інфармацыі, выяўленай у справаздачны перыяд, на агульную ацэнку суадносін «карысць – рызыка» па кожным адобраным паказанні, а таксама па падгрупах пацыентаў (калі прымяняльна).
683. Грунтуючыся на ацэнцы кумулятыўных даных па бяспецы і аналізе суадносін «карысць – рызыка», трымальнік рэгістрацыйнага пасведчання павінен ацаніць неабходнасць змянення даведачнай інфармацыі аб лекавым прэпараце і прапанаваць адпаведныя змяненні.
684. Пры неабходнасці заключэнне павінна ўключаць у сябе папярэднія прапановы па аптымізацыі або далейшай ацэнцы суадносін «карысць – рызыка», у тым ліку меры мінімізацыі рызыкі, з мэтай іх наступнага абмеркавання з упаўнаважанымі органамі дзяржаў-членаў.
685. У дачыненні да лекавых прэпаратаў, якія маюць план па фармаканаглядзе і мінімізацыі рызык, прапановы па змяненнях, у выпадку вызначэння неабходнасці, павінны быць уключаны ў план.
686. На падставе ацэнкі кумулятыўных даных па бяспецы і ацэнкі суадносін «карысць – рызыка» трымальнік рэгістрацыйнага пасведчання павінен зрабіць у перыядычнай абнаўляльнай справаздачы па бяспецы заключэнне адносна неабходнасці ўнясення змяненняў у даведачную інфармацыю аб лекавым прэпараце і (або) выканання дадатковых мерапрыемстваў па фармаканаглядзе або мінімізацыі рызык. Прапанаваныя змяненні для ўнясення ў даведачную інфармацыю аб прымяненні лекавага прэпарату (агульная характарыстыка лекавага прэпарату і інструкцыя па медыцынскім прымяненні) павінны быць апісаны ў гэтым раздзеле.
Раздзел 20. Дадаткі да перыядычнай абнаўляльнай 
справаздачы па бяспецы
687. Гэты раздзел павінен уключаць у сябе дадаткі, якія ўтрымліваюць наступную інфармацыю:
а) даведачная інфармацыя;
б) абагульняльныя таблічныя даныя аб сур’ёзных непажаданых з’явах, выяўленых у ходзе клінічных даследаванняў, а таксама інтэрвальныя абагульняльныя таблічныя даныя асобна аб сур’ёзных і несур’ёзных непажаданых рэакцыях на аснове даных пострэгістрацыйнага прымянення;
в) таблічныя даныя аб сігналах (калі яны не ўключаны ў асноўную частку перыядычнай абнаўляльнай справаздачы па бяспецы);
г) пералік усіх пострэгістрацыйных інтэрвенцыйных і неінтэрвенцыйных даследаванняў па бяспецы, якія спансіруюцца трымальнікам рэгістрацыйнага пасведчання, мэтай якіх з’яўляецца выяўленне, характарыстыка і колькасная ацэнка праблем па бяспецы, або пацвярджэнне профілю бяспекі лекавага прэпарату, або ацэнка эфектыўнасці мер мінімізацыі рызыкі;
д) спіс крыніц інфармацыі, якія былі выкарыстаны для падрыхтоўкі перыядычнай абнаўляльнай справаздачы па бяспецы;
е) прапанаваныя праекты інфармацыі па лекавым прэпараце (агульная характарыстыка лекавага прэпарату і інструкцыя па медыцынскім прымяненні);
ж) інфармацыя аб прапанаваных дадатковых мерапрыемствах па фармаканаглядзе і мерах мінімізацыі рызыкі (у дадатак павінна быць уключана ўказанне адносна запланаванага трымальнікам рэгістрацыйнага пасведчання прадстаўлення плана кіравання рызыкамі або абнаўлення плана кіравання рызыкамі);
з) абагульненая інфармацыя па праблемах па бяспецы лекавага прэпарату ў адпаведнасці з рэдакцыяй модуля CVII раздзела II плана кіравання рызыкамі па стане на пачатак справаздачнага перыяду;
і) даныя выніковых справаздач пострэгістрацыйных інтэрвенцыйных і неінтэрвенцыйных даследаванняў па бяспецы, якія спансіруюцца трымальнікам рэгістрацыйнага пасведчання, мэтай якіх з’яўляецца выяўленне, характарыстыка і колькасная ацэнка праблем, звязаных з бяспекай, або пацвярджэнне профілю бяспекі лекавага прэпарату, або ацэнка эфектыўнасці мер мінімізацыі рызыкі;
к) даныя справаздач аб выніках даследаванняў або іншых мерапрыемстваў па ацэнцы эфектыўнасці мер мінімізацыі рызыкі.
7. Сістэма якасці перыядычнай абнаўляльнай справаздачы 
па бяспецы на ўзроўні трымальніка рэгістрацыйных пасведчанняў
688. У рамках сістэмы якасці трымальніка рэгістрацыйнага пасведчання павінны быць распрацаваны структуры і працэсы для падрыхтоўкі, кантролю якасці, агляду і прадстаўлення перыядычнай абнаўляльнай справаздачы па бяспецы, уключаючы кантроль выканання працэдуры ў працэсе і пасля іх ацэнкі, апісаныя ў якасці працэдур і аформленыя ў выглядзе пісьмовых дакументаў.
689. Працэсы фармаканагляду ўключаюць у сябе рад напрамкаў, якія могуць аказаць непасрэдны ўплыў на якасць перыядычнай абнаўляльнай справаздачы па бяспецы (напрыклад, апрацоўка паведамленняў аб непажаданых рэакцыях, атрыманых у рамках спантаннага рэпарціравання або клінічных даследаванняў, агляд навуковай медыцынскай літаратуры, выяўленне, валідацыя і ацэнка сігналу, дадатковыя меры па фармаканаглядзе і пострэгістрацыйнай даследчай дзейнасці, працэдуры апрацоўкі і аб’яднання даных пры ацэнцы карысці і рызыкі і інш.). Сістэма якасці павінна апісваць узаемасувязь паміж працэсамі, каналы інфармавання і абавязкі па працэдурах збору інфармацыі для ўключэння ў перыядычную абнаўляльную справаздачу па бяспецы. Павінны быць распрацаваны і ўкаранёны дакументаваныя працэдуры па кантролі якасці працэсаў з мэтай забеспячэння паўнаты і дакладнасці даных, якія прадстаўляюцца ў перыядычнай абнаўляльнай справаздачы па бяспецы. Зыходзячы з важнасці інтэграванай ацэнкі суадносін «карысць – рызыка» неабходна забяспечыць уклад розных падраздзяленняў у падрыхтоўку перыядычнай абнаўляльнай справаздачы па бяспецы.
690. Перыядычная абнаўляльная справаздача па бяспецы павінна ўтрымліваць ацэнку спецыяльных запытаў, звязаных з бяспекай, з боку ўпаўнаважаных органаў дзяржаў-членаў. У трымальніка рэгістрацыйнага пасведчання павінен быць распрацаваны і ўкаранёны механізм, які забяспечвае належную апрацоўку такіх запытаў і адказы на іх.
691. Абагульненыя таблічныя даныя павінны падвяргацца верыфікацыі ў частцы баз даных трымальніка рэгістрацыйнага пасведчання з мэтай забеспячэння дакладнасці і паўнаты прадстаўляемых даных аб непажаданых рэакцыях і з’явах. Працэсы размяшчэння запытаў у базе даных, выкарыстоўваемыя параметры для атрымання даных і кантроль якасці павінны быць належным чынам дакументаваны.
692. Сістэма якасці трымальніка рэгістрацыйнага пасведчання павінна выключыць рызыку невыканання трымальнікам рэгістрацыйнага пасведчання патрабаванняў заканадаўства, а таксама наступныя рызыкі:
непрадстаўленне справаздачы, уключаючы поўнае непрадстаўленне перыядычнай абнаўляльнай справаздачы па бяспецы, парушэнне графіка або тэрмінаў падачы ўказанай справаздачы (без папярэдняга ўзгаднення з упаўнаважанымі органамі дзяржаў-членаў);
неабгрунтаванае непрадстаўленне запытанай інфармацыі;
нізкая якасць справаздач (дрэннае дакументаванне або недастатковая інфармацыя або ацэнка, прадстаўленыя для выканання аналізу новай інфармацыі па бяспецы, сігналаў па бяспецы, ацэнкі рызыкі, ацэнкі карысці і інтэграванага аналізу суадносін «карысць – рызыка», адсутнасць указання аб няправільным прымяненні, адсутнасць стандартнай тэрміналогіі, неабгрунтаванае выключэнне выпадкаў, непрадстаўленне інфармацыі па фактарах рызыкі);
прадстаўленне перыядычнай абнаўляльнай справаздачы па бяспецы без адлюстравання раней атрыманых запытаў ад упаўнаважаных органаў дзяржаў-членаў.
693. Усе значныя адхіленні ад працэдуры падрыхтоўкі і прадстаўлення перыядычнай абнаўляльнай справаздачы па бяспецы павінны быць дакументаваны, для іх выпраўлення павінны быць праведзены адпаведныя карэкціровачныя і папераджальныя мерапрыемствы. Гэта дакументацыя павінна быць даступная ў любы час.
694. У выпадку дэлегавання абавязкаў па падрыхтоўцы перыядычнай абнаўляльнай справаздачы па бяспецы трэцім асобам трымальнік рэгістрацыйнага пасведчання павінен забяспечыць наяўнасць у трэцяй асобы належнай сістэмы якасці, якая адпавядае патрабаванням актаў органаў Саюза і заканадаўству дзяржаў-членаў.
8. Навучанне персаналу працэдурам 
па перыядычнай абнаўляльнай справаздачы па бяспецы
695. Адказнасцю ўпаўнаважанай асобы па фармаканаглядзе з’яўляецца забеспячэнне належных кваліфікацыі, вопыту і навучання персаналу па фармаканаглядзе, а таксама асоб, задзейнічаных у ацэнцы медыцынскай інфармацыі і кантролі якасці, працэдурах падрыхтоўкі, агляду, кантролю якасці, ацэнкі і прадстаўлення перыядычнай абнаўляльнай справаздачы па бяспецы. Неабходна ажыццяўляць навучанне розным ведам і навыкам, звязаным з фармаканаглядам. Напрамкі навучання павінны прадугледжваць азнаямленне з нормамі права Саюза і заканадаўства дзяржаў-членаў, інструкцыямі, навуковай ацэнкай даных, працэдурамі падрыхтоўкі перыядычнай абнаўляльнай справаздачы па бяспецы. Праходжанне навучання павінна быць дакументальна пацверджана да пачатку выканання функцый, звязаных з падрыхтоўкай перыядычнай абнаўляльнай справаздачы па бяспецы.
9. Парадак прадстаўлення перыядычнай 
абнаўляльнай справаздачы па бяспецы
Стандартны парадак прадстаўлення 
перыядычнай абнаўляльнай справаздачы па бяспецы
696. Перыядычнасць і тэрміны прадстаўлення перыядычнай абнаўляльнай справаздачы па бяспецы лекавых прэпаратаў вызначаюцца згодна з пералікам, які зацвярджаецца ўпаўнаважанымі органамі дзяржаў-членаў.
697. Для лекавых прэпаратаў, міжнароднае непатэнтаванае найменне або груповачнае найменне якіх не ўключаны ва ўказаны пералік, перыядычнасць прадстаўлення перыядычнай абнаўляльнай справаздачы па бяспецы складае:
кожныя 6 месяцаў ад міжнароднай даты рэгістрацыі на працягу першых 2 гадоў;
штогод на працягу наступных 2 гадоў;
далей – кожныя 3 гады.
Тэрмін падачы перыядычнай абнаўляльнай справаздачы па бяспецы складае не больш за 90 каляндарных дзён з даты заканчэння збору даных.
Парадак прадстаўлення перыядычнай абнаўляльнай справаздачы 
па бяспецы на ўзноўленыя лекавыя прэпараты, 
лекавыя прэпараты з добра вывучаным медыцынскім 
прымяненнем, лекавыя раслінныя прэпараты, 
гомеапатычныя лекавыя прэпараты, зарэгістраваныя 
ў дзяржавах-членах або прыведзеныя 
ў адпаведнасць з патрабаваннямі Саюза
698. Перыядычная абнаўляльная справаздача па бяспецы на ўзноўленыя лекавыя прэпараты, лекавыя прэпараты з добра вывучаным медыцынскім прымяненнем, лекавыя раслінныя прэпараты, гомеапатычныя лекавыя прэпараты, зарэгістраваныя ў дзяржавах-членах або прыведзеныя ў адпаведнасць з патрабаваннямі Саюза, не падлягаюць прадстаўленню, за выключэннем наступных выпадкаў:
абавязацельства па прадстаўленні перыядычнай абнаўляльнай справаздачы па бяспецы вызначана пры рэгістрацыі лекавага прэпарату ўпаўнаважаным органам (экспертная арганізацыя) рэферэнтнай дзяржавы;
абавязацельства па прадстаўленні перыядычнай абнаўляльнай справаздачы па бяспецы вызначана на падставе выяўленых даных сістэмы фармаканагляду;
адсутнасць на тэрыторыі дзяржавы-члена зарэгістраванага арыгінальнага лекавага прэпарату для ўзноўленых лекавых прэпаратаў.
699. Упаўнаважаны орган дзяржаў-членаў мае права запытаць прадстаўленне перыядычнай абнаўляльнай справаздачы па бяспецы ў трымальніка рэгістрацыйнага пасведчання ўзноўленага лекавага прэпарату, лекавага прэпарату з добра вывучаным медыцынскім прымяненнем, лекавага расліннага прэпарату, гомеапатычнага лекавага прэпарату.
700. Трымальнікамі рэгістрацыйных пасведчанняў лекавых прэпаратаў, для якіх не вызначаны патрабаванні па рэгулярным прадстаўленні перыядычнай абнаўляльнай справаздачы па бяспецы, забяспечваецца выкананне ўсіх прадугледжаных гэтымі Правіламі працэдур і мерапрыемстваў па забеспячэнні бесперапыннага маніторынгу бяспекі на працягу жыццёвага цыкла лекавага прэпарату і неадкладным прадстаўленні ва ўпаўнаважаны орган усёй інфармацыі, якая можа аказаць уплыў на ацэнку суадносін «карысць – рызыка» лекавага прэпарату.
Пазачарговая падача перыядычнай 
абнаўляльнай справаздачы па бяспецы
701. Перыядычная абнаўляльная справаздача па бяспецы падлягае падачы неадкладна. Падрыхтоўка перыядычнай абнаўляльнай справаздачы па бяспецы павінна ажыццяўляцца ў тэрмін не большы за 60 каляндарных дзён з даты атрымання пісьмовага запыту ўпаўнаважанага органа дзяржавы-члена.
10. Форма падачы перыядычнай 
абнаўляльнай справаздачы па бяспецы
702. Перыядычная абнаўляльная справаздача па бяспецы падлягае падачы ў электронным выглядзе з магчымасцю тэкставага пошуку на рускай або англійскай мове з абавязковым перакладам на рускую мову наступных раздзелаў: сціслы пераказ асноўнага зместу, інтэграваны аналіз суадносін «карысць – рызыка» па адобраных паказаннях і заключэнне. Па запыце ўпаўнаважанага органа дзяржавы-члена трымальнік рэгістрацыйнага пасведчання абавязаны на працягу 30 каляндарных дзён з дня атрымання такога запыту прадставіць пераклад на рускую мову іншых раздзелаў перыядычнай абнаўляльнай справаздачы па бяспецы.
11. Працэс ацэнкі перыядычнай абнаўляльнай справаздачы 
па бяспецы на тэрыторыях дзяржаў-членаў
703. Упаўнаважанымі органамі дзяржаў-членаў павінна ажыццяўляцца ацэнка перыядычнай абнаўляльнай справаздачы па бяспецы з мэтай вызначэння адпаведнасці справаздачы патрабаванням права Саюза і заканадаўства дзяржаў-членаў, а таксама выяўлення магчымых змяненняў профілю бяспекі лекавага прэпарату і ўплыву гэтых змяненняў на ацэнку суадносін «карысць – рызыка» лекавага прэпарату.
IX. Кіраванне сігналам
1. Крыніцы атрымання сігналаў і іх апрацоўка
704. Крыніцы атрымання сігналаў уключаюць у сябе ўсе даныя, якія атрымліваюцца пры прымяненні лекавых прэпаратаў, у тым ліку даклінічныя і клінічныя даныя, даныя аб метадах фармаканагляду і сістэме кантролю якасці. Даныя могуць уключаць у сябе звесткі, якія атрымліваюцца сістэмай спантаннага рэпарціравання, сістэмамі актыўнага маніторынгу ў выніку правядзення неінтэрвенцыйных даследаванняў, клінічных даследаванняў, а таксама з іншых крыніц.
705. Найбольш частымі крыніцамі сігналаў служаць спантанныя паведамленні аб непажаданых рэакцыях, актыўныя формы маніторынгу бяспекі лекавых прэпаратаў, клінічныя даследаванні, артыкулы ў навуковай медыцынскай літаратуры.
706. У многіх выпадках выяўленне сігналаў з’яўляецца вынікам выконваемага перыядычнага маніторынгу баз даных непажаданых рэакцый, у тым ліку баз даных непажаданых рэакцый трымальнікаў рэгістрацыйных пасведчанняў, упаўнаважаных органаў, базы даных Сусветнай арганізацыі аховы здароўя. Сігналы могуць быць выяўлены пры правядзенні розных відаў даследаванняў, уключаючы даклінічныя, інтэрвенцыйныя і неінтэрвенцыйныя даследаванні, сістэматычныя агляды, метааналізы. Розныя віды актыўнага маніторынгу могуць дапамагаць у выяўленні сігналаў, а таксама стымуляваць працэс рэпарціравання спецыялістамі аб пэўных тыпах непажаданых рэакцый.
707. Да іншых крыніц інфармацыі адносяцца крыніцы ў сетцы Інтэрнэт (агульнадаступныя сайты, сацыяльныя сеткі, блогі) або іншыя крыніцы, пры дапамозе якіх пацыенты і спажыўцы могуць паведаміць аб вопыце развіцця непажаданых рэакцый на лекавыя прэпараты.
2. Метадалогія выяўлення сігналаў
708. Выяўленне сігналаў павінна ажыццяўляцца ў адпаведнасці са структураванай і прызнанай метадалогіяй, якая ўлічвае характарыстыкі даных (напрыклад, час знаходжання лекавага прэпарату на рынку, асаблівасці яго ўздзеяння на пацыентаў, мэтавую папуляцыю) і можа вар’іравацца ў залежнасці ад віду лекавага прэпарату, у дачыненні да якога выконваецца працэдура. Напрыклад, у дачыненні да вакцын і іншых біялагічных лекавых прэпаратаў могуць прымяняцца спецыяльныя метадалогіі. У працэсе выяўлення сігналаў павінны ўлічвацца даныя, атрыманыя з усіх крыніц інфармацыі, якія маніторацца.
709. З мэтай ацэнкі доказнай асновы, якая пацвярджае сігнал, што паступіў, неабходна прымяняць структураваную і прызнаную метадалогію, якая павінна ўлічваць клінічную значнасць, ступень верагоднасці ўзаемасувязі паміж лекавым прэпаратам і непажаданай рэакцыяй, узгодненасць даных па новай узаемасувязі (або аспекце ўзаемасувязі), узаемасувязь ступені ўздзеяння і рэакцыі, прычынна-выніковую сувязь паміж лекавым прэпаратам і непажаданай рэакцыяй, біялагічную праўдападобнасць, эксперыментальныя вынікі, падобныя па характары непажаданай з’явы даныя.
3. Працэс апрацоўкі сігналаў
Агульныя палажэнні
710. Працэс апрацоўкі сігналаў уключае ў сябе стадыі ад выяўлення сігналу да выпрацоўкі рэкамендацый. Правілы выканання апрацоўкі сігналаў маюць дачыненне да ўсіх зацікаўленых бакоў, якія ўдзельнічаюць у кантролі бяспекі зарэгістраваных лекавых прэпаратаў.
711. Працэс апрацоўкі сігналаў уключае ў сябе наступныя стадыі:
а) выяўленне сігналу;
б) валідацыя сігналу;
в) прыярытызацыя сігналу;
г) ацэнка сігналу;
д) рэкамендацыі па дзеяннях;
е) абмен інфармацыяй.
712. Работа з асобнымі даступнымі крыніцамі інфармацыі, якія выкарыстоўваюцца для выяўлення сігналаў, можа патрабаваць гнуткасці ў апрацоўцы сігналаў, напрыклад:
калі выяўленне сігналаў базіруецца на аглядзе індывідуальных паведамленняў аб непажаданых рэакцыях, працэдура выяўлення сігналу можа ўключаць у сябе верыфікацыю і папярэднюю прыярытызацыю выяўленага сігналу;
калі сігнал выяўлены на аснове аб’яднаных вынікаў даследавання, як правіла, немагчыма ацаніць кожнае індывідуальнае паведамленне, і ў выніку валідацыі можа спатрэбіцца збор дадатковых даных.
Парадак дзеянняў (з наступным прыняццем рашэння ў адпаведнасці з актамі органаў Саюза і заканадаўствам дзяржаў-членаў) і абмен інфармацыяй з’яўляюцца кампанентамі, якія неабходна ўлічваць на кожнай стадыі працэсу.
Выяўленне сігналу
713. Да ўсіх метадаў выяўлення сігналу прымяняюцца наступныя патрабаванні:
а) метад, які выкарыстоўваецца, павінен адпавядаць аб’ёму даных (напрыклад, выкарыстанне складаных статыстычных метадаў можа не падыходзіць для невялікага аб’ёму даных);
б) неабходна ўлічваць даныя з усіх адпаведных крыніц;
в) павінны быць укаранёны сістэмы, якія гарантуюць якасць выконваемай дзейнасці па выяўленні даных;
г) вынікі агляду кумулятыўных даных павінны своечасова і належным чынам ацэньвацца кваліфікаванай асобай;
д) пры выяўленні пагрозы грамадскаму здароўю (здароўю насельніцтва) павінны рабіцца неадкладныя і эфектыўныя дзеянні;
е) працэс выяўлення сігналаў павінен быць належным чынам дакументаваны, уключаючы абгрунтаванне метаду і перыядычнасці выканання дзеянняў па выяўленні сігналаў.
714. Выяўленне сігналаў па бяспецы можна ажыццяўляць на падставе агляду баз даных індывідуальных паведамленняў аб непажаданых рэакцыях, статыстычнага аналізу вялікіх баз даных або на падставе камбінаванага падыходу, заснаванага на спалучэнні гэтых метадаў.
Агляд індывідуальных справаздач па бяспецы
715. Індывідуальныя паведамленні аб непажаданых рэакцыях могуць быць атрыманы са спантаннай сістэмы рэпарціравання, у выніку актыўных форм маніторынгу, клінічных даследаванняў або могуць быць апублікаваны ў навуковай медыцынскай літаратуры. Наяўнасці аднаго паведамлення аб сур’ёзнай або цяжкай непажаданай рэакцыі (напрыклад, аб анафілактычным шоку) можа быць дастаткова для таго, каб ажыццявіць далейшыя дзеянні. Інфармацыя, якая падлягае ацэнцы, павінна ўтрымліваць звесткі аб колькасці паведамленняў (пасля выключэння паведамленняў, якія паўтараюцца, і паведамленняў, аформленых неналежным чынам), дэмаграфічныя даныя пацыента (напрыклад, узрост і пол), звесткі аб падазраваным лекавым прэпараце (напрыклад, уведзеная доза) і непажаданай рэакцыі (напрыклад, ацэнках і сімптомах непажаданай рэакцыі), часовай узаемасувязі паміж прымяненнем лекавага прэпарату і развіццём непажаданай рэакцыі, клінічным выніку ў сувязі з працягам або спыненнем прыёму лекавага прэпарату, наяўнасці патэнцыяльных альтэрнатыўных прычын развіцця непажаданай з’явы, ацэнку адпраўшчыкам паведамлення прычынна-выніковай сувязі і інфармацыю аб верагоднасці біялагічнай і фармакалагічнай сувязі.
Статыстычны аналіз вялікіх баз даных
716. Існуюць розныя статыстычныя метады аўтаматычнага выяўлення сігналаў зыходзячы з непрапарцыянальнасці колькасці справаздач, гэта значыць больш высокі ўзровень рэпарціравання аб меркаванай падазраванай непажаданай рэакцыі на адпаведнае дзейнае рэчыва або лекавы прэпарат у параўнанні з іншымі дзейнымі рэчывамі або лекавымі прэпаратамі ў базе даных. Выкарыстанне статыстычных метадаў падыходзіць не для ўсіх сітуацый. Пры выкарыстанні статыстычных метадаў і выбары крытэрыяў ідэнтыфікацыі сігналаў неабходна ўлічваць аб’ём даных, паўнату даступнай інфармацыі і сур’ёзнасць непажаданай рэакцыі.
717. Перыядычнасць выканання статыстычнага аналізу базы даных і генеравання статыстычнай справаздачы залежыць ад характарыстыкі дзейнага рэчыва або лекавага прэпарату, паказанняў да прымянення і патэнцыяльных або ідэнтыфікаваных рызык.
Камбінацыя статыстычных метадаў 
і агляду індывідуальных справаздач па бяспецы
718. Статыстычныя справаздачы могуць быць прызначаны для выяўлення падазраваных непажаданых рэакцый, якія адпавядаюць спачатку пэўным крытэрыям частаты непажаданай рэакцыі, ступені цяжкасці непажаданай рэакцыі, клінічнай значнасці непажаданай рэакцыі, навізны або статыстычнай узаемасувязі паміж развіццём непажаданай рэакцыі і прымяненнем лекавага прэпарату. Такія фільтравальныя метады могуць спрасціць адбор найбольш важных індывідуальных паведамленняў аб непажаданых рэакцыях, якія разглядаюцца на першай стадыі працэдуры. Гранічнае значэнне паказчыка, якое выкарыстоўваецца ў гэтым фільтравальным працэсе (напрыклад, не менш за 3 паведамленні), можа вар’іравацца ў залежнасці ад клінічнай значнасці падазраванай непажаданай рэакцыі і сігналу, уплыву на грамадскае здароўе (здароўе насельніцтва) і ступені распаўсюджанасці выкарыстання лекавых прэпаратаў.
719. Пры выкарыстанні аўтаматычнага скрынінгу ў працэсе выяўлення сігналаў адпаведныя індывідуальныя паведамленні аб непажаданых рэакцыях неабходна ў далейшым вывучаць паасобку.
Незалежна ад статыстычнага метаду, які выкарыстоўваецца, працэдура выяўлення сігналаў заўсёды павінна ўключаць у сябе клінічную ацэнку. Статыстычны метад з’яўляецца дадатковым метадам выяўлення і валідацыі сігналу.
Валідацыя сігналу
720. Пры выяўленні сігналу выконваецца ацэнка даных з мэтай верыфікацыі і пацвярджэння таго факта, што даступная інфармацыя ўтрымлівае дастатковыя доказы выяўлення новай патэнцыяльнай прычынна-выніковай сувязі паміж прымяненнем лекавага прэпарату і развіццём непажаданай рэакцыі або новага аспекту раней устаноўленай гэтай узаемасувязі. Вынікі валідацыі вызначаюць неабходнасць далейшай ацэнкі сігналу.
721. Пры выкананні працэдуры валідацыі сігналу незалежна ад крыніцы яго атрымання неабходна ўлічваць:
а) папярэднюю інфармацыю аб сігнале:
ступень адлюстравання інфармацыі аб непажаданай рэакцыі ў інфармацыі аб лекавым прэпараце (агульнай характарыстыцы лекавага прэпарату і інструкцыі па медыцынскім прымяненні);
адлюстраванне сігналу, звязанага з непажаданай рэакцыяй, у інфармацыі аб іншых лекавых прэпаратах з аналагічным дзейным рэчывам (з іншай формай выпуску або іншымі адрозненнямі) з мэтай ацэнкі магчымай абумоўленасці сігналу асаблівасцямі пэўнага лекавага прэпарату і (або) пэўнай формы лекавага прэпарату;
сігнал ужо ацэнены ў перыядычнай абнаўляльнай справаздачы па бяспецы або плане кіравання рызыкамі ў рамках іншай рэгулятарнай працэдуры або абмеркаваны на ўзроўні навуковага экспертнага камітэта.
Як правіла, валідацыі падлягаюць сігналы, якія не адносяцца да ўказаных у гэтым падпункце. Аднак у дачыненні да ўжо вядомых сігналаў можа спатрэбіцца правядзенне валідацыі ў выпадку патэнцыяльнага выяўлення адрозненняў па частаце развіцця, працягласці персісціравання, ступені цяжкасці або зыходу (напрыклад, лятальны зыход) у параўнанні з данымі або характарыстыкай, уключанымі ў агульную характарыстыку лекавага прэпарату або раней разгледжанымі ўпаўнаважаным органам дзяржавы-члена;
б) узровень фарміравання доказнай базы па пацвярджэнні ўзаемасувязі:
агульная колькасць паведамленняў (пасля выключэння дубліруючых выпадкаў) з вылучэннем колькасці паведамленняў, якія пацвярджаюць наяўнасць узаемасувязі (напрыклад, выпадкі з абгрунтаванай часовай узаемасувяззю, са станоўчымі вынікамі адмены і паўторнага назначэння лекавага прэпарату, з выключэннем альтэрнатыўнага тлумачэння або іншых прычынных фактараў), якая ўключае ацэнку спецыялістам сістэмы аховы здароўя ўзаемасувязі (як мінімум, як магчымая ўзаемасувязь) з вынікамі адпаведных даследаванняў, якія пацвярджаюць назіраныя адхіленні;
колькасць паведамленняў у адносінах да аб’ёму ўздзеяння на пацыентаў;
дадатковыя выпадкі паведамленняў аб звязаных з прыёмам лекавага прэпарату станах (напрыклад, іншыя тэрміны MedDRA, якія абазначаюць клінічныя ўскладненні або розныя ступені цяжкасці выяўлення непажаданай рэакцыі);
узгодненасць паміж выпадкамі доказнай базы (напрыклад, узгодненасць па часе да развіцця непажаданай рэакцыі, назіранні сімптомаў непажаданай рэакцыі, якія паўтараюцца);
якасць і дакументаванне даных;
адпаведнасць узгодненаму міжнароднымі арганізацыямі вызначэнню выпадкаў, калі прымяняльна (напрыклад, адпаведнасць пэўным крытэрыям цяжкай скурнай рэакцыі (па шкале RegiSCAR), адпаведнасць прынятаму вызначэнню непажаданых выяўленняў пасля імунізацыі);
наяўнасць узаемасувязі паміж дозай і выяўленнем непажаданай рэакцыі;
наяўнасць магчымага механізма развіцця, зыходзячы з біялагічнай або фармакалагічнай імавернасці яго рэалізацыі;
вызначэнне дыспрапарцыянальнасці рэпарціравання (калі прымяняльна);
клінічную значнасць і кантэкст:
сур’ёзнасць і ступень цяжкасці непажаданай рэакцыі;
вынік і абарачальнасць непажаданай рэакцыі;
новыя аспекты характарыстыкі вядомай непажаданай рэакцыі, (напрыклад, у частцы ступені цяжкасці, працягласці персісціравання, зыходу, частаты або кіравання);
развіццё непажаданай рэакцыі як выніку лекавага ўзаемадзеяння;
развіццё непажаданай рэакцыі ва ўразлівай групы пацыентаў (напрыклад, у жанчын у перыяд цяжарнасці, дзяцей, пажылых пацыентаў, пацыентаў з фактарамі рызыкі);
развіццё непажаданай рэакцыі пры адрозным спосабе прымянення (напрыклад, пры перадазіроўцы, залежнасці, няправільным прымяненні, прымяненні не ў адпаведнасці з агульнай характарыстыкай лекавага прэпарату або інструкцыяй па медыцынскім прымяненні, памылцы прымянення, прымяненні фальсіфікаванага лекавага прэпарату).
722. Дадатковыя крыніцы інфармацыі аб сігналах могуць утрымліваць даныя, якія дазволяць дапоўніць доказную базу ў частцы пацвярджэння або адхілення меркавання аб наяўнасці новай узаемасувязі паміж непажаданай рэакцыяй і лекавым прэпаратам або новага аспекту такой пэўнай узаемасувязі, у сувязі з чым могуць быць выкарыстаны пры выкананні працэдуры наступнай ацэнкі сігналу ў залежнасці ад значнасці і даступнасці гэтай інфармацыі. Да такіх крыніц інфармацыі аб сігнале адносяцца:
даныя клінічных даследаванняў;
інфармацыя аб развіцці падобных выпадкаў, апублікаваная ў навуковай медыцынскай літаратуры, уключаючы інфармацыю аб іншых дзейных рэчывах аналагічнага фармакатэрапеўтычнага класа лекавых прэпаратаў;
інфармацыя аб эпідэміялогіі непажаданых рэакцый або спадарожных захворванняў;
эксперыментальныя і (або) неклінічныя даныя;
буйныя базы даных непажаданых рэакцый у выпадку выяўлення сігналу па базах даных упаўнаважанага органа або трымальніка рэгістрацыйнага пасведчання;
базы даных сістэм аховы здароўя, аб якіх можа быць атрымана інфармацыя аб характарыстыцы пацыентаў або асаблівасцях прымянення лекавага прэпарату;
інфармацыя рэгулятарных органаў іншых краін свету.
723. Сігнал набывае статус валідзіраванага, калі працэс верыфікацыі ўсёй дакументацыі, якая мае дачыненне да сігналу, сведчыць аб, як мяркуецца, новай прычынна-выніковай сувязі або новым аспекце пэўнай узаемасувязі паміж непажаданай рэакцыяй і лекавым прэпаратам і, такім чынам, з’яўляецца абгрунтаваннем далейшай ацэнкі.
[bookmark: _Hlk36715604]724. Сігнал, для якога ў працэсе валідацыі не была пацверджана меркаваная новая прычынна-выніковая сувязь або новы аспект пэўнай узаемасувязі, можа патрабаваць выканання далейшага аналізу (напрыклад, у выпадках недастатковасці колькасці дакументацыі па адпаведным выпадку непажаданай рэакцыі). У падобных выпадках новыя паведамленні аб непажаданых рэакцыях або вынікі наступнага назірання па раней атрыманых выпадках, якія адносяцца да перыяду пострэгістрацыйнага назірання, павінны паўторна разглядацца праз адпаведныя перыяды часу з мэтай забеспячэння ўліку і разгляду ўсіх адпаведных паведамленняў.
725. Пры апрацоўцы сігналу на ўзроўні арганізацыі можа спатрэбіцца некалькі этапаў экспертнай ацэнкі і абмеркавання з прыцягненнем кіраўнікоў рознага ўзроўню, якія прымаюць рашэнне. Па выніках валідацыі могуць быць прыняты розныя рашэнні, уключаючы пацвярджэнне або адхіленне валідацыі сігналу (невалідны сігнал), прыняцце рашэння аб неабходнасці выканання дадатковай ацэнкі існуючых даных, аднясенне валідзіраванага сігналу да новай рызыкі або невядомага аспекту пэўнай рызыкі з прапановай наступных дзеянняў (такіх як унясенне змяненняў у даведачную інфармацыю і (або) увядзенне мер мінімізацыі рызыкі) або адхіленне меркавання адносна аднясення валідзіраванага сігналу да новай рызыкі або невядомага аспекту вядомай рызыкі (адхілены сігнал).
726. Сігнал, для якога па выніках выканання валідацыі і ацэнкі пацвярджальных даных устаноўлена, што існуючыя даныя з’яўляюцца недастатковымі для меркавання аб наяўнасці новай патэнцыяльнай прычынна-выніковай сувязі або новага аспекту пэўнай узаемасувязі і, такім чынам, далейшы аналіз сігналу не з’яўляецца абгрунтаваным, прызнаецца на гэтым этапе невалідзіраваным сігналам.
727. Трымальнікі рэгістрацыйных пасведчанняў і ўпаўнаважаныя органы дзяржаў-членаў павінны мець сістэмы адсочвання з мэтай уліку вынікаў валідацыі сігналаў, уключаючы вывучэнне і адсочванне прычын, па якіх сігналы не былі прыняты як сведчанне аб меркаванай новай прычынна-выніковай сувязі або новым аспекце вядомай узаемасувязі паміж непажаданай рэакцыяй і лекавым прэпаратам, а таксама інфармацыі, якая дапамагла б у пошуку падобных выпадкаў і ацэнцы сігналаў.
Прыярытызацыя сігналаў
728. Ключавым элементам працэсу кіравання сігналамі з’яўляецца неадкладнае вызначэнне іх уплыву на грамадскае здароўе (здароўе насельніцтва) або суадносіны «карысць – рызыка» лекавага прэпарату ў пацыентаў, якія падвяргаюцца ўздзеянню. Пры ацэнцы гэтага ўплыву прымаюцца пад увагу наступныя фактары:
а) ступень цяжкасці, сур’ёзнасць, зыход, абарачальнасць непажаданай рэакцыі і магчымасць яе прадухілення;
б) ацэнка ўздзеяння на пацыентаў і частоты непажаданай рэакцыі;
в) прымяненне лекавага прэпарату ва ўразлівых папуляцыйных групах рызыкі і (або) у папуляцыйных групах, якія падвяргаюцца іншаму спосабу выкарыстання лекавага прэпарату (напрыклад, няправільнаму выкарыстанню або выкарыстанню не па заяўленых паказаннях);
г) наступствы спынення лячэння прымяняльна да цячэння захворвання і даступнасць тэрапеўтычных альтэрнатыў;
д) меркаваная ступень уплыву плануемых рэгулятарных мер (напрыклад, дапаўненне раздзелаў непажаданых рэакцый, перасцярог, проціпаказанняў, увядзенне дадатковых мер мінімізацыі рызыкі, спыненне медыцынскага прымянення, адкліканне з рынку);
е) магчымае распаўсюджванне сігналу на іншыя дзейныя рэчывы аналагічнага фармакатэрапеўтычнага класа.
729. Пры пэўных акалічнасцях асаблівая ўвага павінна ўдзяляцца сігналам, якія абмяркоўваюцца ў сродках масавай інфармацыі або маюць высокі ўзровень значнасці для грамадскага здароўя (здароўя насельніцтва) (напрыклад, непажаданыя рэакцыі ў выніку імунізацыі насельніцтва), з мэтай неадкладнага данясення да грамадскасці і медыцынскіх работнікаў вынікаў такой ацэнкі.
730. Вынік працэдуры прыярытызацыі сігналу павінен уключаць у сябе рэкамендацыю па часовых рамках выканання наступных этапаў кіравання сігналам. На кожнай са стадый работы з сігналам у выпадку наяўнасці інфармацыі, якая вызначае неабходнасць прыняцця мер па прадухіленні або мінімізацыі рызыкі, адпаведныя меры павінны прымацца своечасова, у тым ліку да завяршэння поўнага аб’ёму работ па ацэнцы сігналу. Усе этапы работы з сігналам павінны ўключаць клінічную ацэнку і элементы кіравання, якія дазваляюць хутка прымаць пад увагу інфармацыю, што атрымліваецца, з вызначэннем адпаведных змяненняў наступных дзеянняў.
731. Вынік працэдуры прыярытызацыі сігналу павінен быць занесены ў сістэму адсочвання з абгрунтаваннем прысвоенага ўзроўню прыярытызацыі сігналу.
Ацэнка сігналаў
732. Мэтай ацэнкі сігналаў з’яўляецца далейшае вывучэнне доказаў прычынна-выніковай сувязі новай рызыкі з дзейным рэчывам або лекавым прэпаратам або вывучэнне змянення характарыстыкі вядомай рызыкі з наступным вызначэннем неабходнасці збору дадатковых даных або прыняцця рэгулятарных мер. Ацэнка складаецца з уважлівага фармакалагічнага, медыцынскага і эпідэміялагічнага вывучэння інфармацыі аб адпаведным сігнале. Агляд павінен утрымліваць даступныя фармакалагічныя, даклінічныя і клінічныя даныя і павінен быць максімальна поўным у дачыненні да крыніц атрымання інфармацыі, уключаючы даныя дасье лекавага прэпарату пры падачы заявы на рэгістрацыю і наступныя змяненні, артыкулы ў навуковай медыцынскай літаратуры, спантанныя паведамленні і неапублікаваную інфармацыю ад трымальнікаў рэгістрацыйных пасведчанняў і ўпаўнаважаных органаў дзяржаў-членаў. Таксама неабходна ўлічваць рэкамендацыі знешніх экспертаў. Калі інфармацыя атрымана з некалькіх крыніц, неабходна ўлічваць узровень іх доказнасці і абмежаванні з мэтай ацэнкі іх укладу ў ацэнку пытання па бяспецы. Сумесная інфармацыя з розных крыніц таксама патрабуе выбару міжнароднай прызнанай тэрміналогіі. У выпадку адсутнасці тэрміналагічнага азначэння неабходна выкарыстоўваць аперацыйнае азначэнне.
733. У некаторых выпадках сігналы неабходна ацэньваць згодна з тэрапеўтычным узроўнем або сістэмна-арганныя класы ці на ўзроўні стандартызаванага запыту (пры выкарыстанні слоўніка медыцынскай тэрміналогіі MedDRA). У працэсе пошуку інфармацыі можа спатрэбіцца ўключэнне ў пошук іншых лекавых прэпаратаў аднаго класа і іншых непажаданых рэакцый, напрыклад, якія датычацца іншых тэрмінаў, што маюць дачыненне да складанага захворвання (напрыклад, неўрыт зрокавага нерва як магчымая першая прыкмета множнага склерозу), ранняй стадыі рэакцыі (напрыклад, падаўжэнне інтэрвалу QT) або клінічных ускладненняў адпаведнай непажаданай рэакцыі (напрыклад, абязводжванне або вострая нырачная недастатковасць).
734. Збор інфармацыі з розных крыніц можа заняць час. З мэтай аптымізацыі працэсу можа быць выкарыстаны пакрокавы метад ацэнкі сігналу. У дачыненні да новага сігналу аб цяжкай неспрыяльнай рэакцыі можна прыняць часовыя меры, калі ў выніку першай стадыі ацэнкі на падставе даступнай інфармацыі зроблены вывад аб патэнцыяльнай рызыцы, якую неабходна прадухіліць.
4. Дзеянні ўпаўнаважаных органаў дзяржаў-членаў 
па выніках ацэнкі сігналаў
735. Дзеяння ўпаўнаважаных органаў дзяржаў-членаў па выніках ацэнкі сігналу могуць вар’іравацца ў адпаведнасці з патрабаваннямі, устаноўленымі актамі органаў Саюза або заканадаўствам дзяржаў-членаў, і вывадамі па выніках ацэнкі сігналу.
736. Нягледзячы на тое, што рэкамендацыі складаюцца пасля ацэнкі сігналу на падставе сукупнай інфармацыі, неабходнасць дзеянняў ацэньваецца ў ходзе ўсяго працэсу кіравання сігналам, вызначаючы абгрунтаванасць і мэтазгоднасць больш ранніх дзеянняў па мінімізацыі рызыкі.
737. Дзеянні па выніках ацэнкі сігналу могуць уключаць у сябе дадатковае вывучэнне рызык або меры мінімізацыі рызык, калі механізмы развіцця падазраванай неспрыяльнай рэакцыі ўказваюць на магчымасць папярэджання або зніжэнне ступені цяжкасці непажаданай рэакцыі. Калі вывад заснаваны на абмежаванай інфармацыі, можа спатрэбіцца правядзенне пострэгістрацыйнага даследавання бяспекі з мэтай вывучэння патэнцыяльнага пытання або праблемы па бяспецы.
738. Калі ўпаўнаважаны орган дзяржавы-члена накіроўвае трымальніку рэгістрацыйнага пасведчання запыт аб правядзенні дадатковых дзеянняў, у такім запыце неабходна ўказаць тэрмін выканання дзеянняў, уключаючы справаздачы аб дасягнутых мэтах і прамежкавых выніках прапарцыянальна ступені цяжкасці і ўплыву праблемы па бяспецы на грамадскае здароўе (здароўе насельніцтва). Трымальнік рэгістрацыйнага пасведчання і ўпаўнаважаныя органы дзяржаў-членаў павінны ўлічваць магчымасць правядзення даследавання ва ўстаноўленыя тэрміны з улікам параметраў пытання бяспекі, якое даследуецца, напрыклад, частаты развіцця і патрэбнасці ў праспектыўным дызайне даследавання. Неабходна ўлічваць часовыя меры па забеспячэнні бяспечнага і эфектыўнага прымянення лекавага прэпарату або ліквідацыі рызыкі, уключаючы магчымасць часовага прыпынення дзеяння рэгістрацыйнага пасведчання лекавага прэпарату.
739. У выпадку адсутнасці рызыкі для пацыентаў упаўнаважаны орган дзяржавы-члена можа прыняць рашэнне аб адсутнасці неабходнасці далейшай ацэнкі або далейшых дзеянняў.
5. Абмен інфармацыяй
740. Неабходна забяспечыць магчымасць абмену інфармацыяй паміж упаўнаважанымі органамі дзяржаў-членаў, трымальнікамі рэгістрацыйнага пасведчання і іншымі ўдзельнікамі з мэтай распаўсюджвання інфармацыі аб сігналах, збору дадатковых даных, далейшай ацэнкі пытання бяспекі і прыняцця рашэння аб ахове здароўя пацыентаў.
741. Трымальнікі рэгістрацыйных пасведчанняў перадаюць адпаведную інфармацыю аб сігналах ва ўпаўнаважаныя органы дзяржаў-членаў (што складае частку абавязацельстваў па фармаканаглядзе і маніторынгу суадносін «карысць – рызыка» лекавага прэпарату). Валідзіраваныя сігналы, якія могуць аказваць уплыў на грамадскае здароўе (здароўе насельніцтва) і суадносіны «карысць – рызыка» лекавага прэпарату, павінны быць перададзены ва ўпаўнаважаныя органы дзяржаў-членаў у адпаведнасці з пунктамі 756–757 гэтых Правіл. Таксама ў адпаведных выпадках павінны быць прадстаўлены прапановы аб магчымых дзеяннях.
742. Упаўнаважаныя органы дзяржаў-членаў перадаюць вынікі ацэнкі сігналаў трымальнікам рэгістрацыйнага пасведчання.
6. Дадатковыя патрабаванні да працэсу кіравання 
сігналам аб біялагічных лекавых прэпаратах
743. Трымальнікамі рэгістрацыйных пасведчанняў біялагічных лекавых прэпаратаў, як і іншых лекавых прэпаратаў, на працягу ўсяго жыццёвага цыкла павінна быць забяспечана выкананне бесперапыннага маніторынгу з мэтай выяўлення і ацэнкі патэнцыяльных новых рызык, звязаных з профілем бяспекі або эфектыўнасці. Асаблівыя патрабаванні звязаны з уласцівай біялагічным лекавым прэпаратам варыябельнасцю вытворчага працэсу, што патэнцыяльна можа аказаць уплыў на профіль бяспекі і эфектыўнасці, уключаючы характарыстыку і клінічныя наступствы рызыкі імунагеннасці. Зыходзячы з гэтага ўсе этапы кіравання сігналам павінны выконвацца ў дачыненні да біялагічнага прэпарату, які належыць трымальніку рэгістрацыйнага пасведчання, і ў дачыненні да дзейнага рэчыва. У выпадку выяўлення сігналу павінны быць выкананы ўсе неабходныя дзеянні для вызначэння прычыны, уключаючы ідэнтыфікацыю падазраванай серыі. Выконваемыя працэдуры павінны характарызавацца патрэбным узроўнем адчувальнасці да выяўлення важных і сур’ёзных рызык, якія могуць быць звязаны са змяненнем вытворчага працэсу або якасці біялагічнага лекавага прэпарату, а таксама важнымі міжсерыйнымі адрозненнямі. У дачыненні да біяаналагічных (біяпадобных) лекавых прэпаратаў на працягу ўсяго жыццёвага цыкла павінны выконвацца працэдуры выяўлення магчымых важных адрозненняў ад рэферэнтнага біялагічнага лекавага прэпарату. Клінічна значныя наступствы патэнцыяльнай рызыкі імунагеннасці (як тэарэтычна вызначальнага для біялагічнага лекавага прэпарату) павінны ўлічвацца і таксама падлягаюць маніторынгу на працягу ўсяго жыццёвага цыкла лекавага прэпарату.
744. Трымальнікамі рэгістрацыйных пасведчанняў біялагічных лекавых прэпаратаў павінна быць забяспечана выкананне ўсіх магчымых мер, уключаючы выкарыстанне розных метадаў і крыніц інфармацыі, для атрымання актуалізаваных і надзейных даных адносна фактычнага выкарыстання пэўнага біялагічнага прэпарату. Працэс аналізу даных аб фактычным выкарыстанні і выяўляемых падазраваных непажаданых рэакцыях павінен быць арганізаваны такім чынам, каб забяспечвалася бесперапыннасць выяўлення сігналу, уключаючы выяўленне любога магчымага змянення чаканай частаты рэпарціравання непажаданых рэакцый, або змяненне тэндэнцыі, якая можа азначаць новы сігнал (у прыватнасці, як вынік унясення змяненняў у працэс вытворчасці біялагічнага лекавага прэпарату). У дачыненні да пэўных дзейных рэчываў могуць выконвацца патрабаванні па больш частым маніторынгу, унясенне змяненняў у вытворчы працэс з’яўляецца падставай для выканання асаблівых мер па забеспячэнні своечасовага выяўлення сігналу.
745. Сігналы, якія выяўляюцца пры маніторынгу даных па біялагічных лекавых прэпаратах, павінны ацэньвацца з улікам даных па пасерыйным аб’ёме ўздзеяння, уключаючы нумары адгружаных або рэалізаваных серый, аб’ём гэтых серый і рэгіёны (краіны), у якія адпаведныя серыі былі пастаўлены. Рэкамендуецца інтэнсіфікацыя працэсаў руціннага фармаканагляду з мэтай забеспячэння своечасовага выяўлення новых рызык і змяненняў профілю бяспекі або якасці біялагічнага лекавага прэпарату на любым этапе жыццёвага цыкла. У дачыненні да новых сігналаў павінна выконвацца ацэнка неабходнасці распаўсюджвання гэтага сігналу на падазраваны біялагічны лекавы прэпарат або на ўсе аналагічныя дзейныя рэчывы. Пры недастатковасці даных аб пацвярджэнні спецыфічнасці сігналу, выяўленага ў дачыненні да пэўнага біялагічнага лекавага прэпарату, з мэтай забеспячэння неабходнай засцярогі ў дачыненні да біялагічных лекавых прэпаратаў абгрунтаваным можа з’яўляцца прымяненне рэгулятарных дзеянняў у дачыненні да ўсіх аналагічных дзейных рэчываў, уключаючы рэферэнтны прэпарат. У дачыненні да любой новай выяўленай клінічнай рызыкі, якая мае імунагенную этыялогію, павінна быць выканана поўнае даследаванне па вызначэнні ўзаемасувязі гэтай рызыкі з пэўным біялагічным лекавым прэпаратам або пэўнай серыяй біялагічнага лекавага прэпарату, а таксама прыняты меры па ўстанаўленні прычыны выяўленай клінічнай рызыкі з мэтай наступнай рэалізацыі мерапрыемстваў па мінімізацыі або ліквідацыі гэтай рызыкі (напрыклад, аптымізацыі метадаў кантролю, этапаў вытворчага працэсу).
7. Патрабаванні да якасці пры кіраванні сігналам 
у частцы забеспячэння прасочвальнасці
746. Кіраванне сігналам адносіцца да крытычных працэсаў. Валідацыя, прыярытызацыя, ацэнка, часавыя тэрміны, рашэнні, дзеянні, планы, рэпарціраванне, а таксама іншыя ключавыя працэдуры павінны належным чынам дакументавацца і перыядычна адсочвацца. Сістэмы адсочвання таксама павінны быць дакументаваны і ўключаць у сябе сігналы, у выніку праверкі якіх быў зроблены вывад аб адсутнасці новай патэнцыяльнай прычынна-выніковай сувязі рызыкі з пэўным біялагічным лекавым прэпаратам або новага аспекту пэўнай узаемасувязі такой рызыкі, бо яны могуць прыцягнуць асаблівую ўвагу ў выпадку наступнага аналізу. Усе запісы павінны падлягаць архіваванню і захоўванню ў адпаведнасці з дзейнымі працэдурамі.
8. Сістэмы якасці і дакументацыя
747. Важнай асаблівасцю сістэмы апрацоўкі сігналаў з’яўляецца дакладнае дакументаванне з мэтай забеспячэння належнага і эфектыўнага функцыянавання сістэмы, стандартызацыі абавязкаў і патрэбных дзеянняў, выканання гэтых дзеянняў асобамі з адпаведнай кваліфікацыяй і іх разумення ўсімі далучанымі бакамі, ажыццяўлення належнага кантролю і (пры неабходнасці) удасканалення сістэмы. Зыходзячы з гэтых патрабаванняў павінна быць распрацавана і прымяняцца да ўсіх працэсаў кіравання сігналамі сістэма забеспячэння і кантролю якасці. Таксама павінны быць распрацаваны, дакументальна аформлены і ўкаранёны працэдуры сістэмы якасці. Гэта патрабаванне распаўсюджваецца на выкарыстоўваемую метадалогію і перыядычнасць выканання работ па выяўленні сігналаў.
Неабходна размеркаваць функцыі і абавязкі адносна дзеянняў і вядзення дакументацыі, кантролю і вывучэння пытанняў якасці, а таксама прыняцця карэкціруючых і папераджальных мер, у тым ліку абавязкі па аўдыце забеспячэння якасці ў сістэме кіравання сігналамі, уключаючы аўдыт субпадрадчыкаў кантрактных бакоў, якія выконваюць якія-небудзь работы па гэтым напрамку. Павінна быць гарантавана канфідэнцыяльнасць даных і дакументацыі, бяспека і дакладнасць даных (уключаючы цэласнасць пры перадачы).
748. Сістэма адсочвання павінна забяспечваць захаванне ўсімі далучанымі бакамі даных на ўсіх этапах кіравання сігналам з мэтай фарміравання аўдытарскага следу, які дазваляе ажыццяўляць прасочванне і кантроль дэталёвага выканання на ўсіх этапах кіравання сігналам, уключаючы ацэнку, аналіз, прыняцце рашэнняў і абгрунтаванне.
749. Ролі і адказнасць за выкананне кожнага этапу дзейнасці, уключаючы вядзенне дакументацыі, кантроль якасці і агляд, а таксама выкананне карэкціруючых і папераджальных мерапрыемстваў, павінны быць вызначаны і дакументальна зафіксаваны.
750. Апісанне працэсу кіравання сігналамі ўключаецца трымальнікам рэгістрацыйнага пасведчання ў майстар-файл сістэмы фармаканагляду. Эфектыўнасць функцыянавання сістэмы ў частцы гэтага працэсу падлягае бесперапыннаму кантролю, індыкатары эфектыўнасці працэсу прадстаўляюцца ў дадатку да майстар-файла сістэмы фармаканагляду. Трымальнікам рэгістрацыйнага пасведчання павінна быць забяспечана функцыянаванне сістэмы кіравання дакументацыяй і запісамі ў дачыненні да ўсіх працэсаў сістэмы фармаканагляду, што забяспечвае магчымасць пошуку дакументаў, прасочвання ўсіх мер, якія прымаюцца з мэтай вывучэння праблемы па бяспецы, а таксама прытрымлівання тэрмінаў выканання расследаванняў і прыняцця рашэнняў у дачыненні да такой праблемы (уключаючы даты і працэс прыняцця рашэнняў). У дачыненні да працэсу кіравання сігналамі, як і ў дачыненні да ўсіх іншых крытычных працэсаў сістэмы фармаканагляду, трымальнікам рэгістрацыйнага пасведчання павінна быць забяспечана выкананне рэгулярных аўдытаў, у тым ліку ў выпадку прыцягнення да гэтай дзейнасці пастаўшчыкоў паслуг і кантрактных арганізацый.
751. Дакументацыя, якая пацвярджае выкананне гэтых патрабаванняў, павінна быць даступная ў любы час, у прыватнасці пры неабходнасці выканання ацэнкі доказнай базы па выкананых дзеяннях і прынятых рашэннях і абгрунтаванасці такой ацэнкі.
752. Можа спатрэбіцца вывучэнне дакументацыі трымальніка рэгістрацыйнага пасведчання аб выкананні гэтых палажэнняў да і пасля працэдуры рэгістрацыі з мэтай ацэнкі выконваемай дзейнасці або інспектавання.
9. Навучанне
753. Персанал павінен быць спецыяльна навучаны выкананню дзеянняў па апрацоўцы сігналаў згодна з размеркаванымі функцыямі і абавязкамі. Гэта патрабаванне адносіцца да персаналу аддзела па фармаканаглядзе, а таксама персаналу, якому можа стаць вядома аб патэнцыяльных сігналах або які ўдзельнічае ў працэсе апрацоўкі сігналаў, напрыклад, персаналу адміністрацыйнага (прававога) аддзела, персаналу, які ўдзельнічае ў даклінічных, медыцынскіх, фармакаэпідэміялагічных і маркетынгавых даследаваннях. Навучанне павінна прадугледжваць знаёмства з тэрміналогіяй і даступнымі базамі даных з крыніцамі сігналаў. Працэдуры сістэмы навучання і размяшчэнне даных аб навучанні павінны быць належным чынам дакументаваны, рэзюмэ спецыялістаў і апісанне функцый, якія выконваюцца, падлягаюць архіваванню.
10. Ролі і абавязкі
Ролі ўпаўнаважаных органаў дзяржаў-членаў
754. Упаўнаважаны орган дзяржавы-члена:
а) кантралюе даныя аб сігналах на сваёй тэрыторыі, уключаючы даныя, атрыманыя з іншых крыніц, указаных у пунктах 704–707 гэтых Правіл;
б) выконвае валідацыю і іншыя этапы працэдуры апрацоўкі сігналаў, атрыманых з даступных крыніц;
в) перадае сігналы, якія прайшлі працэдуры валідацыі і ацэнкі, у адпаведныя экспертныя камітэты дзяржаў-членаў з мэтай вызначэння мэтазгоднасці наступных дзеянняў па далейшым вывучэнні сігналу або мінімізацыі рызыкі;
г) выконвае інфармаванне іншых упаўнаважаных органаў дзяржаў-членаў аб выяўленых сігналах, якія прайшлі валідацыю, і распрацаваных мерах.
Функцыі і абавязкі 
трымальніка рэгістрацыйнага пасведчання
755. Трымальнік рэгістрацыйнага пасведчання:
а) ажыццяўляе бесперапынны маніторынг бяспекі лекавых прэпаратаў і інфармуе ўпаўнаважаныя органы дзяржаў-членаў аб новай інфармацыі, якая можа аказаць уплыў на ўмовы рэгістрацыі, уключаючы экстранныя праблемы па бяспецы;
б) кантралюе ўсе існуючыя даныя і інфармацыю аб сігналах;
в) ажыццяўляе бесперапынны маніторынг даных, якія ўтрымліваюцца ў базах даных непажаданых рэакцый і іншых крыніцах інфармацыі аб сігналах. Выяўленне сігналаў павінна ўключаць у сябе іх валідацыю з улікам кампанентаў інфармацыі, што прадстаўляецца ў адпаведнасці з пунктамі 720–722 гэтых Правіл;
г) выконвае валідацыю ўсіх выяўленых сігналаў і паведамляе аб іх ва ўпаўнаважаныя органы дзяржаў-членаў;
д) паведамляе ўпаўнаважаным органам дзяржаў-членаў у выпадку выяўлення экстраннай праблемы па бяспецы ў выніку ажыццяўлення дзейнасці па выяўленні сігналаў у адпаведнасці з пунктамі 756–757 гэтых Правіл;
е) супрацоўнічае з упаўнаважанымі органамі дзяржаў-членаў у рамках выканання працэдуры ацэнкі сігналаў шляхам прадстаўлення па запыце дадатковай інфармацыі;
ж) забяспечвае наяўнасць аўдытарскага следу па ўсіх працэдурах выяўлення сігналу;
з) забяспечвае адпаведнасць інфармацыі аб лекавым прэпараце сучаснаму ўзроўню навуковых ведаў, уключаючы вынікі ацэнкі новай інфармацыі аб бяспецы, выкананай упаўнаважанымі органамі дзяржаў-членаў.
11. Экстранныя праблемы па бяспецы
756. У выпадку атрымання інфармацыі аб лекавым прэпараце, якая адпавядае крытэрыям экстраннай праблемы па бяспецы, трымальнік рэгістрацыйнага пасведчання забяспечвае інфармаванне ўпаўнаважаных органаў дзяржаў-членаў, на тэрыторыях якіх зарэгістраваны гэты лекавы прэпарат, у пісьмовым выглядзе або па электроннай пошце. Інфармацыя адносна экстраннай праблемы па бяспецы прадстаўляецца ў мінімальна магчымы тэрмін, але не пазней чым на працягу 3 працоўных дзён пасля таго, як было ўстаноўлена, што валідзіраваны сігнал або праблема па бяспецы адпавядаюць вызначэнню экстраннай праблемы бяспекі. Патрабаванне аб прадстаўленні інфармацыі адносна выяўленай экстраннай праблемы па бяспецы з’яўляецца дадатковым да патрабавання аб неадкладным рэпарціраванні індывідуальных паведамленняў аб непажаданых рэакцыях для выпадкаў, калі такая праблема звязана з адзінкавым выпадкам падазраванай непажаданай рэакцыі.
757. Пры паведамленні аб экстраннай праблеме бяспекі трымальніку рэгістрацыйнага пасведчання неабходна ўключыць у інфармацыю, якая прадстаўляецца, апісанне праблемы, звесткі аб крыніцы інфармацыі, любых плануемых або прынятых мерах з указаннем тэрмінаў выканання, а таксама любую даступную дакументацыю, якая датычыцца гэтай праблемы па бяспецы. Трымальнік рэгістрацыйнага пасведчання забяспечвае прадстаўленне любой дадатковай інфармацыі па праблеме па бяспецы ва ўпаўнаважаныя органы дзяржаў-членаў, як толькі яна становіцца даступнай.
758. Па факце атрымання паведамлення аб экстраннай праблеме па бяспецы ўпаўнаважаным органам дзяржавы-члена выконваецца неадкладная ацэнка ступені тэрміновасці і патэнцыяльнага ўздзеяння такой праблемы, а таксама вызначаюцца наступныя дзеянні і магчымыя рэгулятарныя меры ў дачыненні да выяўленай праблемы. У выпадку вызначэння адпаведнасці экстраннай праблемы па бяспецы крытэрыям інцыдэнту ўпаўнаважаным органам дзяржавы-члена могуць выконвацца дадатковыя кансультацыі з прыцягненнем адпаведных кампетэнтных арганізацый з мэтай ацэнкі і прыняцця належных мер па прадухіленні сур’ёзнага ўплыву на грамадскае здароўе (здароўе насельніцтва).
Інцыдэнт па лекавым прэпараце можа быць звязаны з якасцю, эфектыўнасцю або праблемамі па бяспецы, але, найбольш імаверна, з праблемамі бяспекі і (або) якасці (і, магчыма, з наступным дэфіцытам паставак). Неабходна прымаць пад увагу, што сітуацыі, якія спрадвечна не ацэньваюцца як сур’ёзныя для здароўя насельніцтва, але становяцца агульнадаступнымі пасля асвятлення ў сродках масавай інфармацыі або іншых інфармацыйных рэсурсах і могуць прывесці да сур’ёзнай занепакоенасці насельніцтва ў дачыненні да лекавага прэпарату, таксама, магчыма, павінны расцэньвацца як надзвычайныя сітуацыі. Аналагічным чынам, іншыя сітуацыі, якія могуць аказаць адмоўны ўплыў на належнае прымяненне лекавых сродкаў (напрыклад, сітуацыі, якія прыводзяць да спынення прыёму лекавага сродку), могуць адносіцца да азначэння надзвычайнай сітуацыі.
Інцыдэнт па лекавым прэпараце адносіцца да зарэгістраванага ў Еўразійскім эканамічным саюзе лекавага прэпарату, незалежна ад спосабу рэгістрацыі.
759. Трымальнік рэгістрацыйнага пасведчання павінен забяспечыць эфектыўнае ўзаемадзеянне і супрацоўніцтва з упаўнаважанымі органамі дзяржаў-членаў на этапах ацэнкі экстраннай праблемы па бяспецы.
760. З мэтай прадухілення неабгрунтаванай перагрузкі і забеспячэння эфектыўнасці работы трымальнікам рэгістрацыйнага пасведчання неабходна паведамляць толькі аб такіх экстранных праблемах бяспекі, гэта значыць тэрміновасць і сур’ёзнасць якіх не дапускаюць затрымак у ацэнцы і прыняцці мер.
[bookmark: _Hlk43223831]761. У выпадку калі па выніках ацэнкі экстраннай праблемы па бяспецы трымальнікам рэгістрацыйнага пасведчання прымаецца рашэнне аб прыняцці адной з наступных мер: часовае або пастаяннае спыненне рэалізацыі і прымянення лекавага прэпарату, адкліканне лекавага прэпарату з рынку, запыт на адкліканне рэгістрацыйнага пасведчання або адмова ад падачы заявы на пацвярджэнне рэгістрацыйнага пасведчання, ва ўпаўнаважаныя органы дзяржаў-членаў неабходна накіраваць паведамленне аб прыняцці такіх рашэнняў і мер.
762. Новая інфармацыя аб бяспецы, звязаная з неадпаведнасцю лекавага прэпарату патрабаванням да якасці або прымяненнем фальсіфікаванага лекавага прэпарату, якая можа паўплываць на ацэнку суадносін «карысць – рызыка» лекавага прэпарату і прывесці да сур’ёзнага абмежавання ў пастаўцы лекавага прэпарату, таксама не падлягае прадстаўленню ва ўпаўнаважаныя органы дзяржаў-членаў як экстранная праблема па бяспецы і прадстаўляецца ў адпаведнасці з патрабаваннямі заканадаўства дзяржаў-членаў аб прадстаўленні інфармацыі, якая датычыцца адхіленняў якасці лекавага прэпарату ад патрабаванняў, устаноўленых да якасці гэтага лекавага прэпарату.
12. Маніторынг адзінай інфармацыйнай базы даных па выяўленых непажаданых рэакцыях (дзеяннях) на лекавыя сродкі, якая ўключае паведамленні аб неэфектыўнасці лекавых сродкаў
Парадак доступу да базы даных непажаданых рэакцый
763. Упаўнаважаныя органы дзяржаў-членаў маюць доступ да ўсіх элементаў даных індывідуальных паведамленняў аб непажаданых рэакцыях, якія ўключаны ў адзіную інфармацыйную базу даных па выяўленых непажаданых рэакцыях (дзеяннях) на лекавыя сродкі, якая ўключае паведамленні аб неэфектыўнасці лекавых сродкаў (далей – база даных непажаданых рэакцый).
764. Трымальнікі рэгістрацыйных пасведчанняў маюць доступ без абмежавання да ўсіх элементаў даных індывідуальных паведамленняў аб непажаданых рэакцыях, якія былі прадстаўлены для ўключэння ў базу даных непажаданых рэакцый самім трымальнікам рэгістрацыйнага пасведчання. У дачыненні да іншых індывідуальных паведамленняў аб непажаданых рэакцыях, уключаных у базу даных непажаданых рэакцый, трымальнікамі рэгістрацыйных пасведчанняў можа быць накіраваны запыт для атрымання доступу да пашыранага аб’ёму элементаў даных індывідуальных паведамленняў, уключаючы апісанне выпадкаў непажаданых рэакцый, з прадстаўленнем пацвярджэння аб захаванні канфідэнцыяльнасці і выкарыстанні даных аб такіх паведамленнях толькі для выканання работ у рамках кіравання сігналамі.
Перыядычнасць маніторынгу
765. Трымальнікамі рэгістрацыйных пасведчанняў і ўпаўнаважанымі органамі дзяржаў-членаў павінен быць забяспечаны бесперапынны маніторынг базы даных аб непажаданых рэакцыях. Частата маніторынгу вызначаецца прапарцыянальна ідэнтыфікаваным рызыкам, патэнцыяльным рызыкам і неабходнасці атрымання дадатковай інфармацыі аб лекавым прэпараце або дзейным рэчыве.
766. Частата маніторынгу даных базы даных аб непажаданых рэакцыях можа змяняцца па меры назапашвання даных па профілі бяспекі лекавага прэпарату або дзейнага рэчыва з улікам наступных фактараў:
а) перыяд часу з даты першай рэгістрацыі;
б) ступень уздзеяння на пацыентаў;
в) важныя патэнцыяльныя рызыкі і адсутная інфармацыя (згодна з планам кіравання рызыкамі);
г) частата прадстаўлення перыядычнай абнаўляльнай справаздачы па бяспецы;
д) колькасць індывідуальных паведамленняў аб непажаданых рэакцыях, атрыманая за гэты перыяд;
е) наяўнасць асаблівых сітуацый, звязаных з праблемамі па бяспецы (напрыклад, перыяд правядзення кампаніі па вакцынацыі).
767. Трымальнікі рэгістрацыйных пасведчанняў павінны вызначыць адпаведную частату маніторынгу кожнага з дзейных рэчываў або лекавых прэпаратаў, у дачыненні да якіх выконваюцца абавязацельствы па забеспячэнні маніторынгу. Мінімальная рэкамендаваная перыядычнасць маніторынгу базы даных непажаданых рэакцый складае 6 месяцаў. Больш часты маніторынг праводзіцца ў дачыненні да дзейных рэчываў, уключаных у спіс лекавых прэпаратаў, якія падлягаюць дадатковаму маніторынгу, за выключэннем выпадкаў, калі адзінай падставай для ўключэння ў пералік з’яўлялася патрабаванне аб выкананні пострэгістрацыйнага даследавання бяспекі лекавага прэпарату. Частата выканання маніторынгу, уключаючы змяненні, што ўносяцца, а таксама яе абгрунтаванне падлягаюць дакументаванню ў адпаведнасці з унутранымі працэдурамі арганізацыі.
Аналіз базы даных аб непажаданых рэакцыях
768. Выбар камбінацыі лекавага прэпарату і непажаданай рэакцыі для выканання наступнага агляду даных павінен быць заснаваны на навукова абгрунтаваных фактарах (напрыклад, колькасці выпадкаў, адпаведных значэннях статыстычных паказчыкаў, даных па профілі бяспекі лекавага прэпарату, клінічнай значнасці, спадарожным непажаданай рэакцыі стане пацыента, асаблівасцях папуляцыі і даных папярэдняй ацэнкі). Не ўсе выпадкі выяўлення дыспрапарцыянальнасці рэпарціравання падлягаюць наступнаму вывучэнню. Пэўныя выяўленыя камбінацыі лекавага прэпарату і непажаданай рэакцыі, для якіх не вызначана дыспрапарцыянальнасць рэпарціравання, патрабуюць наступнага вывучэння з ацэнкай базы даных непажаданых рэакцый.
769. У выніках агляду базы даных аб непажаданых рэакцыях утрымліваюцца звесткі аб дзейным рэчыве або камбінацыі дзейных рэчываў. Навуковая ацэнка даных павінна прадугледжваць вызначэнне імавернасці таго, што сігнал, які знаходзіцца ў рабоце, можа быць характэрны або для ўсіх, або толькі для пэўных лекавых прэпаратаў, якія ўтрымліваюць гэта дзейнае рэчыва або камбінацыю дзейных рэчываў. Трымальнікамі рэгістрацыйных пасведчанняў пры аналізе павінны ўлічвацца ўсе індывідуальныя паведамленні аб непажаданых рэакцыях, звязаныя з бяспекай лекавага прэпарату.
770. Пры валідацыі сігналу аналіз інфармацыі, якая ўтрымліваецца ў базе даных непажаданых рэакцый, павінен выконвацца з улікам папярэдніх звестак аб сігнале, ступені доказнасці ўзаемасувязі паміж сігналам і лекавым прэпаратам і клінічнай значнасці. Кіраванне запісамі ў частцы маніторынгу і аналізу базы даных выконваецца ў адпаведнасці з унутранымі працэдурамі арганізацыі.
Парадак паведамлення трымальнікамі рэгістрацыйнага пасведчання ўпаўнаважаным органам дзяржаў-членаў аб сігналах, выяўленых на падставе маніторынгу базы даных аб непажаданых рэакцыях
771. У выпадку выяўлення пры выкананні маніторынгу базы даных аб непажаданых рэакцыях новага сігналу трымальнікам рэгістрацыйнага пасведчання павінна быць выканана валідацыя гэтага сігналу і наступнае інфармаванне ўпаўнаважаных органаў дзяржаў-членаў.
772. Валідацыя сігналу павінна ўключаць у сябе дакладны аналіз трымальнікам рэгістрацыйнага пасведчання інфармацыі, якая ўтрымліваецца ў базе даных аб непажаданых рэакцыях. Для валідзіраваных сігналаў аналіз неабходна дапоўніць ацэнкай іншых даступных даных (напрыклад, тых, што ўтрымліваюцца ў базе даных трымальніка рэгістрацыйнага пасведчання, артыкула ў навуковай медыцынскай літаратуры, даных клінічных даследаванняў). Трымальнікам рэгістрацыйнага пасведчання, па магчымасці, павінна быць выканана ацэнка распаўсюджвання інфармацыі аб устаноўленай новай рызыцы на іншыя лекавыя прэпараты, якія ўтрымліваюць аналагічнае дзейнае рэчыва (за выключэннем выпадкаў выяўлення рызыкі, якая датычыцца да пэўнага лекавага прэпарату). У гэтым выпадку інфармацыю аб лекавым прэпараце неабходна прывесці ў адпаведнасць з новай выяўленай рызыкай пры дапамозе ўнясення змяненняў ва ўмовы рэгістрацыйнага пасведчання. Трымальніку рэгістрацыйнага пасведчання таксама неабходна ўлічваць інфармацыю аб сігналах, якая публікуецца або знаходзіцца на разглядзе ўпаўнаважаных органаў дзяржаў-членаў.
773. На падставе выкананай уласнай ацэнкі трымальнік рэгістрацыйнага пасведчання мае права зрабіць наступныя заключэнні ў дачыненні да сігналу:
а) сігнал можа быць аднесены да ліку адхіленых;
б) сігнал з’яўляецца новай рызыкай;
в) сігнал уяўляе сабой змяненне раней вядомай рызыкі;
г) для ацэнкі сігналу неабходны наступны аналіз, які павінны праводзіць упаўнаважаныя органы.
774. Заключэнне аб тым, што сігнал з’яўляецца новай або змененай рызыкай і (або) аб неабходнасці далейшага аналізу, які павінны праводзіць упаўнаважаныя органы, з’яўляецца кропкай адліку («днём 0») тэрмінаў паведамлення аб сігнале, указаных у гэтым дакуменце.
775. Устанаўленне новай або змененай рызыкі, якая патрабуе змянення ўмоў рэгістрацыйнага пасведчання, з’яўляецца падставай для падачы заявы на змяненне ўмоў рэгістрацыйнага пасведчання, калі трымальнік рэгістрацыйнага пасведчання не лічыць, што наступны аналіз сігналу ўпаўнаважанымі органамі з’яўляецца апраўданым. Наступны аналіз упаўнаважанымі органамі можа быць запытаны ў выпадку, калі валідзіраваныя сігналы на падставе выкананай трымальнікам рэгістрацыйнага пасведчання ацэнкі не могуць быць ні абвергнуты, ні пацверджаны як новыя або змененыя рызыкі.
776. Інфармаванне аб сігналах, якія патрабуюць выканання далейшага аналізу ўпаўнаважанымі органамі, можа ажыццяўляцца толькі ў рамках перыядычнай абнаўляльнай справаздачы па бяспецы ў выпадку, калі выконваюцца ўмовы, прадугледжаныя пунктамі 782–784 гэтых Правіл. Калі ўказаныя ўмовы не выконваюцца, трымальнікам рэгістрацыйнага пасведчання павінна быць накіравана ва ўпаўнаважаныя органы дзяржаў-членаў асобнае паведамленне аб сігнале ў адпаведнасці з пунктамі 785–788 гэтых Правіл.
777. Паведамленне ўпаўнаважаным органам дзяржаў-членаў аб адхіленых сігналах ажыццяўляецца толькі пры дапамозе ўключэння гэтай інфармацыі ў перыядычную абнаўляльную справаздачу па бяспецы.
778. Інфармаванне ўпаўнаважаных органаў дзяржаў-членаў аб валідзіраваных сігналах, якія патрабуюць неадкладнай увагі, ажыццяўляецца ў рамках працэдуры паведамлення аб экстраннай праблеме па бяспецы згодна з пунктамі 756 і 757 гэтых Правіл.
13. Змяненне ўмоў рэгістрацыйнага пасведчання
779. Трымальнікам рэгістрацыйнага пасведчання на падставе ўласнай ацэнкі выяўленага сігналу пры ажыццяўленні маніторынгу базы даных непажаданых рэакцый можа быць зроблена заключэнне адносна неабходнасці ўнясення змяненняў у інфармацыю аб лекавым прэпараце і (або) план кіравання рызыкамі ў сувязі з атрыманымі новымі данымі. У такіх выпадках трымальніку рэгістрацыйнага пасведчання неабходна падаць у адпаведныя ўпаўнаважаныя органы заяву аб унясенні змяненняў ва ўмовы рэгістрацыйнага пасведчання ў найбольш кароткія тэрміны, але не пазней чым па сканчэнні 3 месяцаў пасля завяршэння ацэнкі сігналу, па выніках якой сігнал ацэнены як адпаведны вызначэнню важнай рызыкі, або на працягу 6 месяцаў у выпадку непажаданых рэакцый або рызык, якія не лічацца важнымі.
780. Ва ўказаных у пункце 779 гэтых Правіл выпадках асобнае паведамленне аб сігнале ў адпаведнасці з пунктамі 785–788 гэтых Правіл не патрабуецца, паколькі прапанаваныя змяненні і адпаведная доказная база будуць ацэньвацца ўпаўнаважанымі органамі ў рамках працэдуры ўнясення змяненняў ва ўмовы рэгістрацыйнага пасведчання.
781. Трымальнікам рэгістрацыйнага пасведчання неабходна выконваць патрабаванні актаў органаў Саюза ў частцы ўнясення змяненняў ва ўмовы рэгістрацыйнага пасведчання, а таксама ў адпаведных выпадках каардынаваць з упаўнаважанымі органамі пытанні, звязаныя з падрыхтоўкай заявы аб унясенні змяненняў.
14. Уключэнне сігналу ў перыядычную 
абнаўляльную справаздачу па бяспецы
782. У выпадку калі перыядычнасць прадстаўлення перыядычнай абнаўляльнай справаздачы па бяспецы ў дачыненні да дзейнага рэчыва лекавага прэпарату складае 6 месяцаў пасля завяршэння ацэнкі трымальнікам рэгістрацыйнага пасведчання выяўленага па выніках бесперапыннага маніторынгу базы даных непажаданых рэакцый сігналу, прадастаўленне ва ўпаўнаважаны орган дзяржавы-члена асобнага паведамлення аб сігнале ў адпаведнасці з пунктамі 785–788 гэтых Правіл не патрабуецца. Калі трымальнік рэгістрацыйнага пасведчання завяршыў ацэнку сігналу пасля наступлення даты закрыцця баз даных, інфармацыя аб гэтым сігнале падлягае ўключэнню ў раздзел перыядычнай абнаўляльнай справаздачы па бяспецы «Важная інфармацыя, атрыманая пасля завяршэння падрыхтоўкі перыядычнай абнаўляльнай справаздачы па бяспецы» адначасова з прапановай аб далейшым кіраванні сігналам.
783. На падставе ацэнкі сумесных даных аб бяспецы і аналізе суадносін «карысць – рызыка», прадастаўленых для ўключэння ў перыядычную абнаўляльную справаздачу па бяспецы, трымальнік рэгістрацыйнага пасведчання павінен зрабіць вывады аб неабходнасці ўнясення змяненняў ва ўмовы рэгістрацыйнага пасведчання і (або) прыняцці мер, уключаючы любыя змяненні адобранай інфармацыі аб лекавым прэпараце ў дачыненні да лекавага прэпарату, для якога была прадстаўлена перыядычная абнаўляльная справаздача па бяспецы. Гэта таксама адносіцца да вывадаў, заснаваных на ацэнцы сігналаў аб бяспецы.
784. Незалежна ад крыніцы атрымання інфармацыі аб сігнале ў перыядычную абнаўляльную справаздачу па бяспецы ўключаецца інфармацыя аб усіх валідзіраваных сігналах і экстранных праблемах бяспекі, у дачыненні да якіх была выканана ацэнка на працягу справаздачнага перыяду або пасля закрыцця баз даных.
15. Спецыяльнае паведамленне аб сігнале
785. У выпадку калі трымальнікам рэгістрацыйнага пасведчання на падставе выкананай ацэнкі сігналу, выяўленага пры дапамозе маніторынгу базы даных аб непажаданых рэакцыях, робіцца вывад аб неадпаведнасці гэтага сігналу палажэнням пунктаў 779–784 гэтых Правіл і неабходнасці правядзення наступнага аналізу сігналу ўпаўнаважанымі органамі дзяржаў-членаў, трымальніку рэгістрацыйнага пасведчання неабходна запоўніць форму спецыяльнага паведамлення аб сігнале, даступную на сайце ўпаўнаважанага органа дзяржавы-члена, і накіраваць яе ў адрас упаўнаважаных органаў дзяржаў-членаў, у якіх зарэгістраваны адпаведны лекавы прэпарат.
786. Спецыяльнае паведамленне аб сігнале павінна быць накіравана ў магчыма кароткія тэрміны, але не пазней чым па сканчэнні 30 каляндарных дзён пасля таго, як трымальнік рэгістрацыйнага пасведчання завяршыў ацэнку і зрабіў заключэнне аб неабходнасці правядзення аналізу ўпаўнаважанымі органамі дзяржаў-членаў.
787. Спецыяльныя паведамленні аб сігнале не патрабуюцца ў выпадку, калі сігналы ўключаны трымальнікам рэгістрацыйнага пасведчання ў перыядычную абнаўляльную справаздачу па бяспецы або з’яўляюцца падставай для ініцыявання працэдуры ўнясення змяненняў ва ўмовы рэгістрацыйнага пасведчання ў адпаведнасці з палажэннямі пунктаў 779–784 гэтых Правіл.
788. Інфармацыю аб сігналах, якія на падставе выкананай ацэнкі былі адхілены трымальнікамі рэгістрацыйнага пасведчання, не трэба накіроўваць ва ўпаўнаважаныя органы дзяржаў-членаў у форме спецыяльных паведамленняў аб сігнале, але звесткі аб гэтых сігналах падлягаюць уключэнню ў перыядычную абнаўляльную справаздачу па бяспецы.
16. Працэсы наступнага рэгулявання
789. У выпадку прыняцця ўпаўнаважаным органам дзяржаў-членаў рашэння аб неабходнасці дадатковых дзеянняў гэты ўпаўнаважаны орган ацэньвае сігнал і ўзгадняе правядзенне наступных дзеянняў у дачыненні да рэгістрацыйнага пасведчання ў межах тэрмінаў, суразмерных ступені і сур’ёзнасці праблемы па бяспецы, пасля чаго могуць быць прыняты наступныя рашэнні:
трымальнікам рэгістрацыйнага пасведчання павінны быць прадстаўлены дадатковыя даныя для ацэнкі ў рамках выконваемай працэдуры;
трымальнік рэгістрацыйнага пасведчання павінен правесці дадатковую ацэнку даных і прадставіць вынікі такой ацэнкі ва ўстаноўленыя тэрміны;
трымальнік рэгістрацыйнага пасведчання павінен выканаць агляд дадатковых даных аб сігнале з уключэннем яго вынікаў у чарговую або пазапланавую перыядычную абнаўляльную справаздачу па бяспецы;
трымальнік рэгістрацыйнага пасведчання павінен прывесці інфармацыю аб лекавым прэпараце ў адпаведнасць з новай інфармацыяй пры дапамозе ўнясення змяненняў ва ўмовы рэгістрацыі;
трымальнік рэгістрацыйнага пасведчання павінен забяспечыць фінансаванне і правядзенне пострэгістрацыйнага даследавання ў адпаведнасці з узгодненым пратаколам і прадаставіць заключныя вынікі такога даследавання;
трымальнік рэгістрацыйнага пасведчання павінен прадставіць план кіравання рызыкамі (з улікам новай інфармацыі);
трымальнік рэгістрацыйнага пасведчання павінен прыняць дадатковыя меры па мінімізацыі рызыкі, патрэбныя для забеспячэння бяспечнага і эфектыўнага прымянення лекавага прэпарату (напрыклад, у рамках спецыяльнай адукацыйнай праграмы або шляхам непасрэднага інфармавання спецыялістаў сістэмы аховы здароўя);
рэгістрацыйны статус падлягае змяненню, дзеянне рэгістрацыйнага пасведчання павінна быць прыпынена або не прадоўжана, рэгістрацыйнае пасведчанне павінна быць адклікана;
павінны быць уведзены тэрміновыя абмежаванні, звязаныя з бяспекай;
упаўнаважаным органам дзяржаў-членаў неабходна сабраць дадатковую інфармацыю (напрыклад, пры дапамозе сістэмы абмену данымі аб фармаканаглядзе) або выканаць дадатковы аналіз даступных даных;
упаўнаважаным органам дзяржаў-членаў неабходна атрымаць дадатковую навуковую кансультацыю экспертных камітэтаў;
неабходна выканаць пазапланавае інспектаванне сістэмы фармаканагляду з мэтай пацвярджэння таго, што трымальнік рэгістрацыйнага пасведчання выконвае патрабаванні да сістэмы фармаканагляду, устаноўленыя актамі органаў Саюза і заканадаўствам дзяржаў-членаў;
неабходна ўключыць падазраваны лекавы прэпарат у пералік прадукцыі, якая падлягае дадатковаму маніторынгу;
неабходна выканаць іншыя дадатковыя дзеянні;
дадатковыя ацэнка або дзеянні, апрача тых, што выконваюцца ў рамках руціннага фармаканагляду, не патрабуюцца.
Рэкамендацыі ўпаўнаважаных органаў дзяржаў-членаў па выніках ацэнкі сігналаў падлягаюць публікацыі на афіцыйным сайце ўпаўнаважаных органаў дзяржаў-членаў у сетцы Інтэрнэт.
17. Кіраванне запісамі ў сістэмах адсочвання праблем па бяспецы ўпаўнаважаных органаў дзяржаў-членаў
790. Упаўнаважанымі органамі дзяржаў-членаў забяспечваецца ўнясенне інфармацыі ў сістэму адсочвання праблем, звязаных з бяспекай, у дачыненні да наступных сігналаў:
а) сігналы, у дачыненні да якіх выконвалася працэдура валідацыі ўпаўнаважаным органам дзяржавы-члена;
б) валідзіраваныя сігналы, інфармацыя аб якіх была атрымана ад трымальнікаў рэгістрацыйных пасведчанняў;
в) экстранныя праблемы па бяспецы.
791. Інфармацыя аб сігналах у сістэме адсочвання праблем па бяспецы ўпаўнаважаных органаў дзяржаў-членаў уключае ў сябе наступныя элементы:
а) апісанне валідзіраванага сігналу;
б) падстава для адхілення (для адхіленых сігналаў);
в) справаздача аб ацэнцы сігналаў, тэрміны выканання этапаў працэдур, рэкамендацыі экспертнага камітэта (пацверджаных сігналаў).
18. Адкрытасць рашэнняў упаўнаважаных органаў
792. Дзяржавы-члены павінны ажыццяўляць кантроль своечасовасці давядзення да насельніцтва важнай інфармацыі аб праблемах па бяспецы, выяўленых сістэмай фармаканагляду, шляхам публікацыі на сайтах упаўнаважаных органаў дзяржавы-члена ў сетцы Інтэрнэт і пры дапамозе іншых даступных сродкаў інфармацыі.
X. Пострэгістрацыйныя даследаванні бяспекі
1. Агульныя палажэнні
793. Пострэгістрацыйнае даследаванне бяспекі лекавага прэпарату можа ініцыявацца, кантралявацца або фінансавацца трымальнікам рэгістрацыйнага пасведчання па ўласнай ініцыятыве або ў адпаведнасці з абавязацельствам, якое накладаецца на яго ўпаўнаважаным органам дзяржаў-членаў як умова выдачы рэгістрацыйнага пасведчання або пасля выдачы рэгістрацыйнага пасведчання, калі існуе меркаванне аб наяўнасці рызык, звязаных з зарэгістраваным лекавым прэпаратам, якія патрабуюць дадатковага вывучэння шляхам правядзення даследавання.
794. Пострэгістрацыйнае даследаванне бяспекі можа ўяўляць сабой клінічнае даследаванне або неінтэрвенцыйнае даследаванне, у тым ліку з выкарыстаннем даных рэальнай клінічнай практыкі.
795. Патрабаванні гэтага раздзела прымяняльныя да неінтэрвенцыйных пострэгістрацыйных даследаванняў бяспекі на тэрыторыях дзяржаў-членаў.
796. Пострэгістрацыйнае даследаванне бяспекі ўключае ў сябе даследаванні, у працэсе якіх збіраюцца даныя ад пацыентаў і спецыялістаў сістэмы аховы здароўя, а таксама даследаванні, у ходзе якіх паўторна выкарыстоўваюцца даныя, атрыманыя раней для іншай мэты і якія захоўваюцца ў медыцынскіх картах пацыентаў або іншых дакументах (у тым ліку ў электроннай форме).
797. Калі пострэгістрацыйнае даследаванне бяспекі ўяўляе сабой клінічнае даследаванне, пры яго правядзенні павінны выконвацца прадугледжаныя актамі органаў Саюза і заканадаўствам дзяржаў-членаў патрабаванні да арганізацыі і правядзення клінічных даследаванняў.
798. Галоўнай мэтай неінтэрвенцыйнага пострэгістрацыйнага даследавання бяспекі павінна быць атрыманне навуковых даных, якія могуць мець клінічную значнасць або з’яўляцца важнымі для здароўя насельніцтва.
799. Задачы пострэгістрацыйнага даследавання бяспекі могуць уключаць у сябе:
а) колькасную ацэнку патэнцыяльных або ідэнтыфікаваных рызык (напрыклад, ацэнку частаты ўзнікнення, адносных рызык у параўнанні з такімі рызыкамі ў папуляцыі, якая не прымяняла гэты лекавы прэпарат, або папуляцыі, якая прымяняла іншы лекавы прэпарат, у тым ліку прэпарат, што адносіцца да іншага класа лекавых прэпаратаў, а таксама вывучэнне фактараў рызыкі і фактараў, якія мяняюць дзеянне лекавага прэпарату);
б) ацэнку рызык лекавага прэпарату, які прымяняецца адобранымі паказаннямі ў груп пацыентаў, якія не вывучаліся або былі недастаткова вывучаны на дарэгістрацыйным этапе (напрыклад, у цяжарных жанчын, асаблівых узроставых груп, пацыентаў з нырачнай або пячоначнай недастатковасцю);
в) ацэнку рызыкі, звязанай з працяглым прымяненнем лекавага прэпарату;
г) пацвярджэнне адсутнасці рызык, звязаных з прыёмам лекавых прэпаратаў;
д) ацэнку стандартнай медыцынскай практыкі назначэння лекавых прэпаратаў з атрыманнем дадатковых звестак аб бяспецы медыцынскай прадукцыі або эфектыўнасці мер мінімізацыі рызыкі (напрыклад, такіх мер, як збор інфармацыі аб прымяненні па паказаннях да прымянення, прымяненні не ў адпаведнасці з агульнай характарыстыкай лекавага прэпарату, прымяненні са спадарожнай тэрапіяй, памылках прымянення ў руціннай медыцынскай практыцы, якія могуць аказаць уплыў на профіль бяспекі, і такіх мер, як даследаванні з мэтай атрымання даных аб ацэнцы ўплыву праблемы па бяспецы на грамадскае здароўе (здароўе насельніцтва));
е) ацэнку эфектыўнасці мер мінімізацыі рызыкі.
800. Дызайн пострэгістрацыйнага даследавання бяспекі павінен адпавядаць мэце даследавання, пры гэтым аднясенне даследавання да пострэгістрацыйных даследаванняў не абмяжоўваецца тыпам выбранага дызайну ў выпадку, калі яно адпавядае вышэйуказаным крытэрыям. Напрыклад, сістэматычны агляд навуковай медыцынскай літаратуры або метааналіз могуць лічыцца пострэгістрацыйным даследаваннем бяспекі (у залежнасці ад мэт даследавання).
801. Пры распрацоўцы пратаколаў даследаванняў, правядзенні даследаванняў і стварэнні справаздач аб даследаваннях трымальнікамі рэгістрацыйных пасведчанняў павінны ўлічвацца адпаведныя навуковыя інструкцыі. Пры ацэнцы пратаколаў даследаванняў і справаздач аб даследаваннях упаўнаважаным органам дзяржаў-членаў таксама неабходна прымаць пад увагу такія інструкцыі і метадычныя стандарты ў сферы фармакаэпідэміялогіі.
802. Для пострэгістрацыйных даследаванняў бяспекі, якія спансіруюцца трымальнікам рэгістрацыйнага пасведчання ў выпадку іх распрацоўкі, правядзення і поўнага або частковага аналізу з прыцягненнем даследчыкаў, якія не з’яўляюцца наёмнымі работнікамі гэтага трымальніка рэгістрацыйнага пасведчання, трымальнік рэгістрацыйнага пасведчання павінен гарантаваць неабходную кваліфікацыю, падрыхтоўку і вопыт даследчыкаў.
803. Дагавор, які заключаецца паміж трымальнікам рэгістрацыйнага пасведчання і даследчыкамі, павінен забяспечыць выкананне пры правядзенні даследавання рэгулятарных абавязацельстваў, а таксама навуковай экспертызы даных, якія атрымліваюцца, утрымліваць умовы, што вызначаюць выкананне метадалагічных стандартаў правядзення фармакаэпідэміялагічных даследаванняў і прадугледзець наступныя аспекты, якія маюць значэнне для арганізацыі і правядзення даследавання:
а) абгрунтаванне, асноўныя мэты і сціслае апісанне плануемых метадаў даследавання;
б) правы і абавязкі даследчыка і трымальніка рэгістрацыйнага пасведчання;
в) задачы і адказнасць бакоў;
г) працэдура атрымання ўзгаднення пратакола даследавання;
д) працэдуры, якія забяспечваюць выкананне трымальнікам рэгістрацыйнага пасведчання абавязацельстваў па фармаканаглядзе, уключаючы неадкладнае прадстаўленне даследчыкамі паведамленняў аб непажаданых рэакцыях і іншых даных аб бяспецы (калі прымяняльна);
е) правы інтэлектуальнай уласнасці, якія ўзнікаюць у выніку правядзення даследавання, і доступ да вынікаў даследавання;
ж) захоўванне і доступ да набору даных для аналізу і статыстычных праграм, якія выкарыстоўваюцца для апрацоўкі даных, для мэт правядзення аўдыту або інспектавання даследавання;
з) стратэгія інфармавання аб этапах выканання даследавання і падрыхтоўкі выніковай справаздачы;
і) стратэгія публікацыі прамежкавых і канчатковых вынікаў даследавання.
804. Неінтэрвенцыйныя пострэгістрацыйныя даследаванні не павінны праводзіцца, калі іх правядзенне дапамагае прасоўванню лекавага прэпарату на рынку. Гэта патрабаванне распаўсюджваецца на ўсе даследаванні і на ўсю дзейнасць, якая выконваецца ў рамках даследавання, уключаючы як даследаванні, што выконваюцца работнікамі трымальніка рэгістрацыйнага пасведчання, так і даследаванні, якія выконваюцца з удзелам трэціх бакоў.
805. Аплата ўдзелу ў даследаванні спецыялістаў сістэмы аховы здароўя павінна быць абмежавана кампенсацыяй часу і выдаткаў, неабходных для выканання даследавання.
2. Рэгістрацыя даследавання
806. Неінтэрвенцыйныя пострэгістрацыйныя даследаванні бяспекі, правядзенне якіх з’яўляецца часткай абавязацельстваў трымальніка рэгістрацыйнага пасведчання, устаноўленых упаўнаважаным органам дзяржавы-члена, падлягаюць рэгістрацыі ў электронным рэестры пострэгістрацыйных даследаванняў дзяржаў-членаў (далей – рэестр), размешчаным на сайце адпаведнага ўпаўнаважанага органа дзяржавы-члена ў сетцы Інтэрнэт. Дата рэгістрацыі пострэгістрацыйнага даследавання ў рэестры прымаецца за кантрольную дату ў дачыненні да прадстаўлення канчатковай справаздачы па выніках даследавання.
807. З мэтай забеспячэння празрыстасці ў дачыненні да ўсіх неінтэрвенцыйных даследаванняў, якія выконваюцца, а таксама абмену данымі аб фармаканаглядзе паміж упаўнаважанымі органамі дзяржаў-членаў і трымальнікамі рэгістрацыйных пасведчанняў трымальнікам рэгістрацыйных пасведчанняў неабходна забяспечыць унясенне ў рэестр звестак аб усіх неінтэрвенцыйных пострэгістрацыйных даследаваннях бяспекі, якія выконваюцца на тэрыторыях дзяржаў-членаў і прадугледжаных узгодненымі з упаўнаважанымі органамі дзяржаў-членаў планамі кіравання рызыкамі або якія праводзяцца па ўласнай ініцыятыве.
808. Неінтэрвенцыйныя пострэгістрацыйныя даследаванні падлягаюць рэгістрацыі ў рэестры да пачатку правядзення даследавання або ў больш ранні тэрмін (напрыклад, у выпадку калі збор даных у рамках даследавання, узгодненага ў плане кіравання рызыкамі, быў пачаты). Пратакол даследавання падлягае ўключэнню ў рэестр да пачатку збору даных аб даследаванні або ў больш ранні тэрмін. Інфармацыя аб істотных змяненнях пратакола даследавання, справаздачы аб ходзе выканання даследавання і выніковая справаздача даследавання падлягаюць уключэнню ў рэестр у тэрмін не пазнейшы за 14 каляндарных дзён з даты завяршэння падрыхтоўкі гэтых дакументаў. Інфармацыя па даследаванні прадстаўляецца на рускай мове (аддаецца перавага). У выпадку калі пратакол даследавання складзены на англійскай мове, трымальнікам рэгістрацыйнага пасведчання выконваецца пераклад назвы даследавання, рэзюмэ пратакола даследавання і рэзюмэ выніковай справаздачы даследавання на рускую мову.
809. У выпадку калі папярэдняе апублікаванне пратакола можа неспрыяльна адлюстравацца на дакладнасці даследавання (напрыклад, у дачыненні да даследаванняў з першасным зборам даных, для якіх папярэдняя наяўнасць інфармацыі адносна мэт даследавання можа прывесці да памылак) або абароне інтэлектуальных правоў, дапускаецца прадстаўленне такога пратакола або яго рэдакцыя трымальнікам рэгістрацыйнага пасведчання непасрэдна ў рэестр да пачатку збору даных. Гэта рэдакцыя пратакола павінна быць абгрунтаванай і ўтрымліваць мінімальна неабходны аб’ём інфармацыі, у тым ліку ў выпадках рэдагавання. Тытульны ліст пратакола павінен уключаць ацэнку з указаннем рэдакцыі пратакола. У гэтым выпадку да пачатку збору даных поўны пратакол даследавання прадстаўляецца трымальнікам рэгістрацыйнага пасведчання па запыце ўпаўнаважанага органа дзяржавы-члена. Поўны пратакол даследавання падлягае размяшчэнню ў рэестры ў тэрмін не пазнейшы за 14 каляндарных дзён з даты заканчэння збору даных.
3. Пратакол даследавання
810. Неінтэрвенцыйныя пострэгістрацыйныя даследаванні бяспекі, якія выконваюцца трымальнікамі рэгістрацыйных пасведчанняў ва ўсіх выпадках (як у адпаведнасці з абавязацельствамі, накладзенымі ўпаўнаважанымі органамі, так і па ўласнай ініцыятыве), павінны праводзіцца ў адпаведнасці з навукова абгрунтаваным пратаколам даследавання, распрацаваным асобамі з адпаведнай кваліфікацыяй і вопытам.
811. Пры правядзенні пострэгістрацыйных даследаванняў бяспекі па ўласнай ініцыятыве трымальніку рэгістрацыйнага пасведчання неабходна да пачатку збору даных перадаць пратакол даследавання ва ўпаўнаважаны орган дзяржавы-члена, на тэрыторыі якой плануецца правядзенне даследавання.
812. Пры правядзенні пострэгістрацыйных даследаванняў бяспекі, ініцыяваных трымальнікам рэгістрацыйнага пасведчання ў адпаведнасці з абавязацельствам, накладзеным упаўнаважаным органам дзяржавы-члена, трымальнік рэгістрацыйнага пасведчання павінен да пачатку збору даных забяспечыць прадстаўленне інфармацыі аб даследаванні, уключаючы праект пратакола даследавання, ва ўпаўнаважаны орган дзяржавы-члена, якім былі накладзены абавязацельствы па правядзенні пострэгістрацыйных даследаванняў бяспекі. У выпадку правядзення пострэгістрацыйных даследаванняў бяспекі на тэрыторыях іншых дзяржаў-членаў неабходна забяспечыць інфармаванне ўпаўнаважаных органаў гэтых дзяржаў-членаў аб правядзенні такіх з прадстаўленнем пратакола даследавання.
813. З мэтай выканання трымальнікам рэгістрацыйнага пасведчання абавязацельстваў па ажыццяўленні дзейнасці, звязанай з фармаканаглядам, упаўнаважаная асоба па фармаканаглядзе або асоба, якой дэлегаваны адпаведныя паўнамоцтвы, павінна быць задзейнічана ў разглядзе і зацвярджэнні пратаколаў даследаванняў, якія выконваюцца трымальнікам рэгістрацыйнага пасведчання, у адпаведнасці з абавязацельствамі, накладзенымі ўпаўнаважанымі органамі, па ўзгодненым плане кіравання рызыкамі або па ўласнай ініцыятыве. Кантактная асоба па ажыццяўленні фармаканагляду на ўзроўні дзяржавы-члена павінна быць таксама праінфармавана аб любым пострэгістрацыйным даследаванні бяспекі, якое праводзіцца або спансіруецца трымальнікам рэгістрацыйнага пасведчання на тэрыторыі адпаведнай дзяржавы-члена, і мець доступ да пратакола даследавання.
Фармат і змест пратакола даследаванняў
814. Пратакол пострэгістрацыйнага даследавання бяспекі, якое выконваецца трымальнікам рэгістрацыйнага пасведчання ў адпаведнасці з абавязацельствам, устаноўленым упаўнаважаным органам па ўзгодненым плане кіравання рызыкамі або па ўласнай ініцыятыве, павінен утрымліваць наступныя раздзелы:
а) найменне пострэгістрацыйнага даследавання бяспекі (поўнае і скарочанае (абрэвіятура) найменне, якое ўключае агульнаўжывальную тэрміналогію, вызначае дызайн даследавання і даследуемы лекавы прэпарат, дзейнае рэчыва або групу даследуемага лекавага прэпарату, якія ўтрымліваюць падзагаловак з указаннем рэдакцыі і даты апошняй рэдакцыі. Пасля рэгістрацыі пратакола даследавання ў рэестры наступныя версіі павінны ўтрымліваць нумар пострэгістрацыйнага даследавання бяспекі ў адпаведнасці з рэестрам);
б) трымальнік рэгістрацыйнага пасведчання (найменне і месца знаходжання (адрас) трымальніка рэгістрацыйнага пасведчання);
в) адказныя бакі (імёны, пасады, кваліфікацыя, месцы працы (адрасы) і звесткі аб усіх адказных баках, уключаючы асноўнага аўтара пратакола, галоўных даследчыкаў, даследчыкаў-каардынатараў для кожнай дзяржавы-члена і даследчых цэнтраў, у якіх павінна праводзіцца даследаванне, а таксама іншая інфармацыя, якая мае дачыненне да пляцовак, на якіх праводзіцца даследаванне. Пералік усіх уключаных у даследаванне ўстаноў і даследчыкаў павінен быць даступны па запыце ўпаўнаважаных органаў дзяржаў-членаў);
г) сціслае апісанне (асобнае рэзюмэ пратакола даследавання), якое ўключае наступныя падраздзелы:
найменне даследавання (з падзагалоўкамі) з указаннем рэдакцыі і даты пратакола, а таксама прозвішча, імені і імені па бацьку (пры наяўнасці) аўтара пратакола, звестак аб асноўным месцы працы аўтара пратакола;
абгрунтаванне і перадумовы правядзення даследавання;
мэта і задачы даследавання;
дызайн даследавання;
папуляцыя, якая даследуецца;
паказчыкі, у дачыненні да якіх праводзіцца маніторынг;
крыніцы даных;
памер даследавання (аб’ём выбаркі);
аналіз даных;
асноўныя этапы даследавання;
д) змяненні і абнаўленні (інфармацыя аб істотным змяненні пратакола даследавання пасля пачатку збору даных, уключаючы абгрунтаванне і дату кожнага змянення, а таксама спасылку на раздзел пратакола, у які ўнесена змяненне);
е) асноўныя этапы (даныя ў таблічнай форме) з плануемымі датамі выканання асноўных этапаў даследавання і прадастаўлення справаздач:
пачатак збору даных;
заканчэнне збору даных;
справаздачы аб ходзе выканання даследавання;
прамежкавыя справаздачы аб выніках даследавання (калі прымяняльна) у адпаведнасці з этапамі аналізу даных;
выніковая справаздача аб выніках даследавання.
Таксама павінны быць прадстаўлены даныя па любых іншых важных этапах правядзення даследавання;
ж) абгрунтаванне і перадумовы правядзення (апісанне праблемы (праблем) па бяспецы, профілі бяспекі або мер па кіраванні рызыкамі, якія сталі падставай для правядзення даследавання, а таксама крытычны аналіз усіх даступных апублікаваных і неапублікаваных даных, якія ўтрымліваюць ацэнку адпаведнай інфармацыі аб бяспецы або ўказанне недастатковых ведаў у сферы бяспекі, на атрыманне якіх накіравана даследаванне. Агляд можа ўключаць у сябе вынікі адпаведных эксперыментаў на жывёлах, клінічных даследаванняў, статыстычныя папуляцыйныя даныя і даныя папярэдніх эпідэміялагічных даследаванняў. Агляд павінен утрымліваць спасылкі на вынікі падобных даследаванняў і інфармацыю аб значнасці гэтага даследавання ў веды па бяспецы лекавага прэпарату);
з) мэта і задачы даследавання (мэта даследавання, якая тлумачыць, якім чынам даследаванне будзе дапамагаць рашэнню пытання, якое прывяло да яго ініцыявання, а таксама задачы даследавання, уключаючы любыя папярэднія гіпотэзы і асноўныя тэзісы, што апісваюць звесткі або інфармацыю, якія павінны быць атрыманы ў выніку правядзення даследавання);
і) апісанне метадаў даследавання, уключаючы:
дызайн даследавання (апісанне дызайну даследавання і абгрунтаванне яго выбару);
умовы правядзення даследавання (папуляцыя даследавання, якая вызначаецца ў катэгорыях асоб, месца, перыяду часу і крытэрыяў выбаркі, уключаючы абгрунтаванне ўсіх прымяняльных крытэрыяў уключэння і неўключэння. Калі праводзіцца любая выбарка з мэтавай папуляцыі, неабходны наяўнасць апісання мэтавай папуляцыі і падрабязнасці адносна метадаў выбаркі. Калі дызайн даследавання ўяўляе сабой сістэматычны агляд або метааналіз, неабходна тлумачэнне крытэрыяў выбару і прыдатнасці даследавання).
к) пераменныя (вынікі, уздзеянні і іншыя пераменныя, у тым ліку вымяральныя фактары рызыкі з характарыстыкай кожнага паасобку, патэнцыяльныя фактары, якія скажаюць вынікі, і фактары, што мадыфікуюць эфект, аперацыйныя вызначэнні);
л) крыніцы даных (стратэгія і крыніцы даных для вызначэння ўздзеянняў, вынікаў і ўсіх іншых пераменных, значных для мэт даследавання, такіх як патэнцыяльныя фактары, якія скажаюць вынікі, і фактары, што мадыфікуюць эфект. Пры выкарыстанні валідзіраваных крыніц даных, інструментаў і вымярэнняў неабходна апісанне метаду валідацыі. Калі метады атрымання даных або інструментаў праходзяць выпрабаванні ў ходзе пілотнага даследавання, неабходна прадстаўленне планаў правядзення пілотнага даследавання. Неабходна прадставіць апісанне ўсіх задзейнічаных камітэтаў экспертаў і працэдур ацэнкі, якія будуць выкарыстаны для валідацыі дыягназаў. У выпадку выкарыстання ў даследаванні такой крыніцы даных, як электронныя медыцынскія карты, неабходна ўказанне любой інфармацыі, датычнай валіднасці запісаў і кадзіравання даных. У выпадку сістэматычнага агляду або метааналізу неабходна наяўнасць апісання стратэгіі і працэсаў пошуку, а таксама любых метадаў для пацвярджэння гэтых даследчыкаў);
м) аб’ём выбаркі (плануемы аб’ём выбаркі, плануемая дакладнасць вынікаў даследавання і разлік аб’ёму выбаркі, якія могуць мінімальна вызначыць папярэдне зададзеную рызыку з папярэдне зададзенай магутнасцю);
н) кіраванне данымі (кіраванне данымі і статыстычнае праграмнае забеспячэнне, якое будзе выкарыстана ў ходзе даследавання, уключаючы працэдуры збору, аднаўлення і падрыхтоўкі даных);
о) аналіз даных (усе важныя этапы даследавання (ад неапрацаваных даных да атрымання канчатковага выніку), метады, якія выкарыстоўваюцца для карэкціроўкі неадпаведнасцей або памылак, недакладных значэнняў, мадыфікацыі неапрацаваных даных, катэгарызацыі, аналізу і прадстаўлення вынікаў, працэдуры для кантролю крыніц хібаў і іх уплыву на вынікі, любыя статыстычныя працэдуры, прымяняльныя да даных для атрымання кропкавай ацэнкі і даверных інтэрвалаў вымярэнняў частаты ўзнікнення або ўзаемасувязі і любога аналізу адчувальнасці. Першасны аналіз павінен быць адназначна аддзелены ад падгрупавога аналізу і другаснага аналізу);
п) кантроль якасці (апісанне механізмаў і працэдур для забеспячэння якасці і цэласнасці даных, уключаючы дакладнасць і чытэльнасць атрыманых даных і першаснай дакументацыі, звесткі аб захоўванні запісаў і архіваванні статыстычных праграм, апісанне даступных даных аб валідацыі працэдур верыфікацыі запісаў і валідацыі канчатковых кропак, уключаюцца даныя аб сертыфікацыі і (або) кваліфікацыі любой дапаможнай лабараторыі або даследчых груп (калі прымяняльна);
р) абмежаванні, якія датычацца метадаў даследавання (абмежаванні, якія датычацца дызайну даследавання, крыніц даных і аналітычных метадаў, уключаючы праблемы скажэння вынікаў, памылкі, генералізацыю і выпадковую хібу, прагноз эфектыўнасці поспеху мер, накіраваных на змяншэнне колькасці памылак);
с) абарона суб’ектаў даследавання (меры бяспекі, якія прымаюцца з мэтай забеспячэння адпаведнасці патрабаванням заканадаўства дзяржавы-члена ў частцы захавання правоў удзельнікаў неінтэрвенцыйных пострэгістрацыйных даследаванняў бяспекі);
т) кіраванне данымі і прадстаўленне інфармацыі аб непажаданых з’явах і непажаданых рэакцыях (працэдуры збору, кіравання і прадстаўлення паведамленняў аб асобных выпадках непажаданых рэакцый і любой новай інфармацыі, якая можа аказаць уплыў на ацэнку суадносін «карысць – рызыка» лекавага прэпарату пры правядзенні даследавання);
у) планы па распаўсюджванні атрыманых даных і паведамленні вынікаў даследавання, уключаючы планы падачы бягучых справаздач, выніковых справаздач і публікацыі.
815. Для даследаванняў, якія прадугледжваюць першасны збор даных, у выпадку выключэння пэўных непажаданых з’яў з аб’ёму даных у пратаколе даследавання, якія збіраюцца, трымальнікам рэгістрацыйнага пасведчання павінна быць прыведзена абгрунтаванне падыходу да збору даных па бяспецы, які выкарыстоўваецца ў гэтым пострэгістрацыйным даследаванні бяспекі. Указанне непажаданых з’яў, якія выключаюцца з даных, што збіраюцца, павінна быць прыведзена з выкарыстаннем адпаведнага ўзроўню тэрміналагічнага класіфікатара MedDRA. Пры выключэнні часткі інфармацыі па бяспецы з інфармацыі, якая збіраецца ў рамках даследавання, у гэтым раздзеле пратакола для спецыялістаў сістэмы аховы здароўя і пацыентаў павінны быць указаны кантактныя даныя трымальніка рэгістрацыйнага пасведчання або ўпаўнаважанага органа і прадугледжаны спецыяльныя формы, прызначаныя для прадстаўлення інфармацыі аб непажаданых рэакцыях. У выпадку, калі падазраваная непажаданая рэакцыя, якая прывяла да лятальнага зыходу, не падлягае неадкладнаму рэпарціраванню ў форме індывідуальнага паведамлення аб непажаданай рэакцыі, інфармацыя аб такой рэакцыі павінна быць уключана ў спіс такіх непажаданых рэакцый з указаннем узроўню сістэмна-арганнага класа ў адпаведнасці з тэрміналагічным класіфікатарам MedDRA і падстаў для выключэння гэтага выпадку з працэдуры неадкладнага рэпарціравання.
816. Для даследаванняў, заснаваных на зборы другасных даных, у адпаведнай частцы пратакола павінна быць прыведзена апісанне непажаданых з’яў, якія аналізуюцца, або непажаданых рэакцый з выкарыстаннем адпаведнага ўзроўню тэрміналагічнага класіфікатара MedDRA. Пры правядзенні даследавання з выкарыстаннем другасных даных выкананне працэдуры рэпарціравання аб падазраваных непажаданых рэакцыях у форме індывідуальных паведамленняў аб непажаданых рэакцыях не патрабуецца.
817. Пры выкананні даследавання з камбінаваным дызайнам патрабаванні да даследаванняў, заснаваных на зборы першасных даных, павінны прымяняцца ў дачыненні да непажаданых рэакцый, інфармацыя аб якіх атрымана пры дапамозе збору першасных даных, а патрабаванні да даследаванняў, заснаваных на зборы другасных даных, павінны прымяняцца ў дачыненні да непажаданых рэакцый, інфармацыя аб якіх атрымана пры дапамозе збору другасных даных.
Спасылкі
818. Гэты раздзел можа ўключаць у сябе любую дадатковую інфармацыю аб спецыфічных аспектах, якія раней не разглядаліся (напрыклад, анкеты, формы рэпарціравання).
819. Інфармацыя аб даследаваннях з мэтай ацэнкі выканальнасці даследавання, праведзеных для абгрунтавання распрацоўкі пратакола (напрыклад, тэсціраванне анкет (апытальнікаў) або простыя падлікі медыцынскіх з’яў ці прызначэнняў па базе даных з мэтай вызначэння статыстычнай дакладнасці даследавання) павінна размяшчацца ў адпаведным раздзеле пратакола даследавання са сціслым апісаннем іх метадаў і вынікаў. Поўныя справаздачы павінны прадстаўляцца трымальнікам рэгістрацыйнага пасведчання па запыце ўпаўнаважанага органа дзяржавы-члена. Такія даследаванні павінны быць поўнасцю апісаны ў пратаколе (напрыклад, даследаванне па пілотнай ацэнцы выкарыстоўваемага апытальніка для пацыентаў).
4. Кантроль за ўнясеннем істотных змяненняў 
у пратакол даследавання
820. Унясенне істотных змяненняў у пратакол даследавання павінна ажыццяўляцца па меры неабходнасці ў ходзе даследавання. Любыя істотныя змяненні пратакола даследавання пасля пачатку даследавання павінны быць зафіксаваны ў пратаколе з указаннем даты ўнясення змяненняў, павінна быць забяспечана прасочвальнасць змяненняў, якія ўносяцца. Калі ўнясенне істотных змяненняў у пратакол прывяло да таго, што даследаванне было прызнана інтэрвенцыйным клінічным даследаваннем, у далейшым даследаванне праводзіцца ў адпаведнасці з актамі органаў Саюза.
821. Для добраахвотна ініцыяваных пострэгістрацыйных даследаванняў бяспекі трымальнік рэгістрацыйнага пасведчання перадае пратакол даследавання са змяненнямі або абнаўленнямі ва ўпаўнаважаны орган дзяржавы-члена, на тэрыторыі якой праводзіцца пострэгістрацыйнае неінтэрвенцыйнае даследаванне бяспекі лекавага прэпарату.
822. Для пострэгістрацыйных даследаванняў бяспекі, ініцыяваных трымальнікам рэгістрацыйнага пасведчання ў адпаведнасці з абавязацельствам, накладзеным упаўнаважаным органам дзяржавы-члена, трымальнік рэгістрацыйнага пасведчання павінен забяспечыць прадстаўленне інфармацыі аб унясенні любых істотных змяненняў у пратакол даследавання ва ўпаўнаважаны орган дзяржавы-члена, якім былі накладзены абавязацельствы па правядзенні пострэгістрацыйных даследаванняў бяспекі, да моманту іх увядзення.
5. Прадстаўленне даных па фармаканаглядзе 
ва ўпаўнаважаныя органы дзяржаў-членаў
Даныя, значныя для ацэнкі суадносін 
«карысць – рызыка» лекавага прэпарату
823. Трымальнік рэгістрацыйнага пасведчання выконвае кантроль даных, атрыманых пры правядзенні даследавання, і ацэньвае іх уплыў на суадносіны «карысць – рызыка» адпаведнага лекавага прэпарату. Любая новая інфармацыя, якая можа паўплываць на ацэнку суадносін «карысць – рызыка» лекавага прэпарату, неадкладна перадаецца ўпаўнаважаным органам дзяржаў-членаў, на тэрыторыі якіх праводзіцца пострэгістрацыйнае даследаванне бяспекі і зарэгістраваны даследуемы лекавы прэпарат, у форме паведамлення аб экстраннай праблеме па бяспецы. Даныя, якія могуць аказаць уплыў на ацэнку суадносін «карысць – рызыка» лекавага прэпарату, могуць уключаць у сябе даныя, якія атрымліваюцца ў выніку аналізу інфармацыі аб падазраваных непажаданых рэакцыях, або вынікі прамежкавага аналізу абагульненых даных па бяспецы.
824. Прадстаўленне інфармацыі аб выніках даследаванняў у рамках перыядычнай абнаўляльнай справаздачы па бяспецы і ў абнаўленнях плана кіравання рызыкамі (калі прымяняльна) ажыццяўляецца незалежна ад працэдур інфармавання, указаных у пункце 823 Правіл.
Непажаданыя рэакцыі і непажаданыя з’явы, 
якія падлягаюць тэрміноваму прадстаўленню
825. Інфармацыя аб сур’ёзных непрадбачаных непажаданых рэакцыях павінна прадстаўляцца ў тэрміновым парадку ва ўпаўнаважаныя органы дзяржаў-членаў у адпаведнасці з патрабаваннямі раздзела VII гэтых Правіл.
826. Інфармацыя аб непажаданых рэакцыях і непажаданых з’явах, атрыманая пры выкананні даследаванняў з першасным зборам даных, падлягае дакументаванню і абагульненню ў прамежкавай справаздачы па аналізе даных па бяспецы і ў выніковай справаздачы даследавання.
827. Інфармацыя аб непажаданых рэакцыях і непажаданых з’явах, атрыманая пры выкананні даследаванняў з другасным зборам даных, падлягае дакументаванню і абагульненню ў прамежкавай справаздачы па аналізе даных па бяспецы і ў выніковай справаздачы даследавання, за выключэннем выпадкаў, калі пратаколам даследавання прадугледжаны і абгрунтаваны іншы парадак прадстаўлення інфармацыі па бяспецы.
828. Працэдуры збору інфармацыі аб непажаданых рэакцыях і непажаданых з’явах, уключаючы кіраванне данымі (у тым ліку агляд і ацэнку, якая выконваецца трымальнікам рэгістрацыйнага пасведчання, калі гэта прымяняльна) і прадстаўленне паведамленняў аб указаных непажаданых рэакцыях і з’явах, павінны выконвацца ў цэнтрах правядзення клінічных даследаванняў і ў сціслай форме павінны быць выкладзены ў пратаколе даследавання.
6. Справаздача аб ходзе выканання даследавання 
і прамежкавая справаздача аб выніках даследавання
829. Справаздача аб ходзе выканання даследавання ўтрымлівае інфармацыю, якая адлюстроўвае этап выканання даследавання, напрыклад, колькасць пацыентаў, уключаных у даследаванне і пацыентаў, якія падвергліся ўздзеянню лекавага прэпарату, або колькасць пацыентаў, у якіх зафіксаваны мэтавы зыход, а таксама праблемы, што ўзніклі, і адхіленні ад чаканага плана правядзення даследавання. Справаздача аб ходзе правядзення даследавання можа ўключаць у сябе прамежкавыя даныя аб выніках даследавання.
830. Прамежкавая справаздача аб выніках даследавання ўтрымлівае вынікі плануемага прамежкавага аналізу даных даследавання да або пасля заканчэння збору даных.
831. Упаўнаважаны орган дзяржавы-члена можа запытаць прадстаўленне справаздачы аб ходзе выканання пострэгістрацыйнага даследавання бяспекі, якое з’яўляецца абавязковым для трымальніка рэгістрацыйнага пасведчання або праводзіцца на добраахвотнай аснове на тэрыторыі дзяржавы-члена. Запыт на прадстаўленне справаздачы аб ходзе выканання даследавання можа быць зроблены да пачатку даследавання або ў ходзе правядзення даследавання. Прычынай запыту можа быць інфармацыя ў дачыненні да профілю эфектыўнасці і (або) бяспекі, атрыманая ў ходзе даследавання, або неабходнасць атрымання інфармацыі аб ходзе выканання даследавання, звязаная з прадугледжанымі правам Саюза і заканадаўствам дзяржаў-членаў працэдурамі, а таксама важная інфармацыя па бяспецы лекавага прэпарату.
832. Час прадстаўлення прамежкавай справаздачы павінен быць узгоднены з упаўнаважанымі органамі дзяржаў-членаў і ўказаны ў пратаколе даследавання, у выпадку калі ўзгадненне парадку прадстаўлення справаздач было выканана да пачатку правядзення даследавання. Ход выканання пострэгістрацыйнага даследавання бяспекі павінен адпаведным чынам адлюстроўвацца ў перыядычнай абнаўляльнай справаздачы па бяспецы і ў абнаўленнях плана кіравання рызыкамі (калі прымяняльна).
833. Пасля разгляду справаздачы аб ходзе выканання даследавання ўпаўнаважаным органам дзяржавы-члена можа быць запытана дадатковая інфармацыя.
7. Выніковая справаздача аб выкананні даследавання
834. Выніковая справаздача аб выкананні неінтэрвенцыйнага пострэгістрацыйнага даследавання бяспекі, ініцыяванага трымальнікам рэгістрацыйнага пасведчання ў адпаведнасці з абавязацельствам, якое накладаецца з боку ўпаўнаважанага органа дзяржавы-члена, павінна быць пададзена ва ўпаўнаважаныя органы дзяржаў-членаў у найкарацейшыя тэрміны пасля яе завяршэння не пазней за 12 месяцаў з даты заканчэння збору даных.
835. Для пострэгістрацыйнага даследавання бяспекі, ініцыяванага трымальнікам рэгістрацыйнага пасведчання, таксама неабходна прадаставіць выніковую справаздачу аб даследаванні ўпаўнаважаным органам дзяржаў-членаў, на тэрыторыях якіх зарэгістраваны лекавы прэпарат.
836. У выпадку спынення выканання даследавання падаецца выніковая справаздача з указаннем прычыны.
837. Выніковая справаздача аб выкананні даследавання пострэгістрацыйнага даследавання бяспекі павінна ўключаць у сябе наступную інфармацыю:
а) найменне: найменне, якое ўключае ў сябе агульнаўжывальную тэрміналогію і ўказвае дызайн даследавання, дату выніковай справаздачы, прозвішча, імя, імя па бацьку (пры наяўнасці) аўтара справаздачы. У выпадку калі даследаванне было зарэгістравана ў рэгістры пострэгістрацыйных даследаванняў бяспекі дзяржаў-членаў, указваецца рэгістрацыйны нумар і спасылка на размешчаныя запісы на вэб-партале ўпаўнаважаных органаў дзяржаў-членаў;
б) сціслы змест у выглядзе рэзюмэ, якое ўтрымлівае:
інфармацыю аб загалоўку і падзагалоўку даследавання з указаннем нумара версіі і даты зацвярджэння пратакола, а таксама прозвішча, імені і імені па бацьку (пры наяўнасці) асноўнага аўтара з указаннем месца яго працы;
абгрунтаванне выканання даследавання;
даследчае пытанне і мэты даследавання;
дызайн даследавання;
папуляцыя, якая вывучаецца;
пераменныя, якія даследуюцца;
крыніцы атрымання даных;
аб’ём выбаркі;
аналіз даных;
кантрольныя кропкі;
в) трымальнік рэгістрацыйнага пасведчання: поўнае найменне трымальніка рэгістрацыйнага пасведчання і яго месца знаходжання (адрас);
г) даследчыкі: прозвішча, імя, імя па бацьку (пры наяўнасці), тытулы, вучоныя ступені, месцы працы (адрасы) і звесткі аб усіх даследчыках, а таксама пералік усіх уключаных у даследаванне арганізацый і месцаў выканання даследавання. Гэта інфармацыя прадстаўляецца кожнай дзяржавай-членам, у якой праводзілася даследаванне, і павінна быць даступная па запыце ўпаўнаважаных органаў дзяржаў-членаў;
д) кантрольныя кропкі (даты кантрольных кропак выканання даследавання):
пачатак збору даных (запланаваныя і фактычныя);
заканчэнне збору даных (запланаваныя і фактычныя) або дата спынення выканання даследавання (калі прымяняльна) з указаннем прычын;
справаздача аб ходзе выканання даследавання;
прамежкавая справаздача аб выніках даследавання (калі прымяняльна);
выніковая справаздача аб выніках даследавання;
іншыя кантрольныя кропкі, прымяняльныя да даследавання, уключаючы дату зацвярджэння пратакола камітэтам па этыцы (калі прымяняльна) і дату рэгістрацыі даследавання ў электронным рэгістры даследаванняў;
е) абгрунтаванне і перадумовы выканання даследавання: апісанне праблемы па бяспецы, якая паслужыла нагодай да правядзення даследавання, а таксама аналіз усіх даступных апублікаваных і неапублікаваных даных, якія ўтрымліваюць ацэнку адпаведнай інфармацыі па бяспецы або ўказанне недастатковых даных па бяспецы, для атрымання якіх было праведзена даследаванне;
ж) мэта і задачы даследавання, уключаючы папярэднія гіпотэзы, у адпаведнасці з пратаколам даследаванняў;
з) змяненні і абнаўленні: пералік любых істотных змяненняў і абнаўленняў першапачатковага пратакола даследаванняў пасля пачатку збору даных, уключаючы абгрунтаванне кожнага змянення або абнаўлення;
і) метады даследавання, у тым ліку:
дызайн даследавання: ключавыя элементы дызайну даследавання і абгрунтаванне выбранага дызайну;
умовы: умовы, месцы і адпаведныя даты правядзення даследавання, уключаючы перыяды набору пацыентаў, наступнага назірання і збору даных (у выпадку правядзення сістэматычнага агляду або метааналізу – характарыстыкі даследаванняў, якія выкарыстоўваюцца ў якасці крытэрыяў прымальнасці, з іх абгрунтаваннем);
пацыенты: мэтавая папуляцыя і крытэрыі ўключэння пацыентаў у даследаванне. Павінны быць указаны крыніцы і метады набору ўдзельнікаў, уключаючы (дзе прымяняльна) іх дэталёвае апісанне, а таксама колькасць удзельнікаў, якія выбылі з даследавання, і прычыны выбыцця з даследавання;
аналізуемыя пераменныя: вынікі, уздзеянне лекавага прэпарату на пацыентаў, прагнастычныя фактары, патэнцыяльныя фактары, якія скажаюць, і фактары, што мадыфікуюць эфект, уключаючы аперацыйныя вызначэнні і дыягнастычныя крытэрыі, калі прымяняльна;
крыніцы даных і вымярэнне: для кожнага паказчыка, які разглядаецца, указваюцца крыніцы даных і падрабязнае апісанне метадаў ацэнкі і вымярэння (калі прымяняльна), а таксама супастаўнасць метадаў ацэнкі (пры наяўнасці больш за 1 метад). Калі ў даследаванні выкарыстоўвалася крыніца даных, якая існуе (электронныя медыцынскія карты), то неабходна ўказваць у справаздачы любую інфармацыю аб валіднасці запісаў і кадзіраванні даных. У выпадку правядзення сістэматычнага агляду або метааналізу павінны быць апісаны ўсе крыніцы інфармацыі, стратэгія пошуку, метады для выбару даследаванняў, метады атрымання даных і працэсы атрымання і пацвярджэння даных;
памылкі: апісанне зробленых дзеянняў або мер па абыходжанні з патэнцыяльнымі крыніцамі памылак;
аб’ём выбаркі: аб’ём выбаркі і абгрунтаванне любога вылічэння памеру выбаркі і метаду дасягнення меркаванага памеру выбаркі;
пераўтварэнне даных: пераўтварэнні, вылічэнні або аперацыі з данымі, уключаючы метады апрацоўкі колькасных даных пры выкананні аналізу, абгрунтаванне выбраных метадаў групавання даных;
статыстычныя метады (апісанне па наступных аспектах):
асноўныя метады абагульнення;
усе статыстычныя метады, якія прымяняліся ў даследаванні, уключаючы метады для кантролю скажэнняў (у дачыненні да метааналізаў – метады камбінавання вынікаў даследаванняў);
любыя метады, якія выкарыстоўваюцца для вывучэння падгруп пацыентаў і ўзаемадзеянняў пераменных, якія аналізуюцца;
падыход да рашэння праблемы па адсутных даных;
ацэнка адчувальнасці даследавання;
усе змяненні плана аналізу даных, прадугледжанага пратаколам даследавання, з абгрунтаваннем змяненняў;
кантроль якасці: механізмы і працэдуры забеспячэння якасці і цэласнасці даных;
к) вынікі: прадстаўленне табліц, графікаў і ілюстрацый для адлюстравання атрыманых даных і праведзенага аналізу. Павінны быць прадстаўлены як адаптаваныя, так і неадаптаваныя вынікі. Ацэнка дакладнасці даных павінна быць выканана колькасна з указаннем даверных інтэрвалаў. Гэты раздзел павінен уключаць у сябе наступныя падраздзелы:
удзельнікі: колькасць пацыентаў на кожным этапе даследавання (напрыклад, колькасць патэнцыяльна адпаведных, якія прайшлі працэдуру скрынінгу, ацэненых як адпаведныя крытэрыям уключэння, уключаных у даследаванне, якія завяршаюць наступнае назіранне і прааналізаваных, а таксама прычыны выбыцця з даследавання на любым этапе). У выпадку сістэматычнага агляду або метааналізу ўказваецца колькасць пацыентаў, якія прайшлі працэдуру скрынінгу, ацэненых на адпаведнасць і ўключаных у сістэматычны агляд або метааналіз, з указаннем прычын выбыцця з даследавання на кожным этапе;
апісальныя даныя: характарыстыкі ўдзельнікаў даследавання, інфармацыя аб уздзеянні лекавага прэпарату на пацыентаў і патэнцыяльных фактарах, якія скажаюць даныя, а таксама колькасць удзельнікаў з адсутнымі данымі для кожнай разгляданай аналізуемай пераменнай. У выпадку правядзення сістэматычнага агляду або метааналізу ўказваюцца даныя (аб’ём выбаркі, даследаванне, якое плануецца), выкарыстаныя для даследавання;
даныя аб выніках: колькасць удзельнікаў па катэгорыях зыходзячы з атрыманых асноўных вынікаў;
асноўныя вынікі: вынікі неадаптаванай ацэнкі (калі прымяняльна), адаптаванай ацэнкі з улікам фактараў, якія скажаюць, і іх дакладнасць (напрыклад, 95 % даверны інтэрвал). Калі прымяняльна, ацэнка адноснай рызыкі павінна быць пераведзена ў абсалютную рызыку для значнага перыяду часу;
іншыя віды аналізу: іншыя праведзеныя аналізы, напрыклад, аналізы падгруп і ўзаемадзеяння, а таксама аналізы адчувальнасці;
непажаданыя з’явы і непажаданыя рэакцыі: кіраванне данымі і прадстаўленне інфармацыі аб непажаданых з’явах і непажаданых рэакцыях ва ўпаўнаважаныя органы дзяржаў-членаў у адпаведнасці з патрабаваннямі раздзела VII гэтых Правіл. У дачыненні да пэўных дызайнаў даследаванняў, такіх як «выпадак – кантроль» або рэтраспектыўныя кагортныя даследаванні, якія ўключаюць у сябе аналіз даных электронных медыцынскіх карт, сістэматычныя перагляды і метааналізы, неабходна ўказаць немагчымасць правядзення ацэнкі ступені дакладнасці прычынна-выніковай сувязі на ўзроўні кожнага індывідуальнага выпадку;
л) абмеркаванне:
ключавыя вынікі: вынікі, якія маюць дачыненне да задач даследавання, вынікі раней праведзенага даследавання, якія дапасуюцца або супярэчаць вынікам, атрыманым у гэтым даследаванні, а таксама іх уплыў на суадносіны «карысць – рызыка» лекавага прэпарату (калі гэта прымяняльна);
абмежаванні: абмежаванні даследавання з улікам акалічнасцей, якія маглі паўплываць на якасць і цэласнасць даных, абмежаванні падыходу і метадаў, якія былі выкарыстаны для мінімізацыі іх уплыву (напрыклад, частата атрымання адказу, адсутныя або няпоўныя даныя, прымененыя ацэначныя значэнні), крыніцы патэнцыяльных памылак і недакладнасцей і валіднасці з’яў. Неабходна абмеркаванне з упаўнаважаным органам (экспертнай арганізацыяй) як напрамку, так і маштабу патэнцыяльных памылак;
інтэрпрэтацыя: інтэрпрэтацыя вынікаў даследаванняў з улікам задач, абмежаванняў, множнасці аналізу, вынікаў падобных даследаванняў і інш.;
абагульняльнасць вынікаў даследавання (знешняя валіднасць);
м) спасылкі;
н) іншая інфармацыя аб спецыфічных аспектах даследавання, якія не разглядаліся раней.
838. Рэзюмэ выніковай справаздачы даследавання павінна ўключаць у сябе абагульненую інфармацыю аб выкарыстаных у даследаванні метадах, а таксама аб атрыманых выніках, прадстаўленую ў наступным фармаце:
а) найменне даследавання (у выглядзе загалоўка з падзагалоўкамі), уключаючы дату стварэння рэзюмэ, прозвішча, імя, імя па бацьку (пры наяўнасці) і звесткі аб першым аўтару з аўтарскага калектыву;
б) ключавыя словы (не больш за 5 ключавых слоў, якія адлюстроўваюць асноўныя характарыстыкі даследавання);
в) абгрунтаванне і перадумовы;
г) мэта і задачы даследавання;
д) дызайн даследавання;
е) умовы правядзення даследавання;
ж) пацыенты і аб’ём выбаркі;
з) пераменныя, якія аналізуюцца, і крыніцы даных;
і) вынікі;
к) абмеркаванне (уключаючы (калі прымяняльна) ацэнку ўплыву вынікаў даследавання на суадносіны «карысць – рызыка» лекавага прэпарату);
л) вывад;
м) трымальнік рэгістрацыйнага пасведчання;
н) прозвішча, імя, імя па бацьку (пры наяўнасці) і звесткі аб галоўным даследчыку.
7. Апублікаванне вынікаў даследавання аўтарамі
839. Трымальнік рэгістрацыйнага пасведчання загадзя ўзгадняе стратэгію апублікавання даследавання з галоўным даследчыкам, калі даследаванне праводзіцца і аналізуецца поўнасцю або часткова даследчыкамі, якія не з’яўляюцца супрацоўнікамі трымальніка рэгістрацыйнага пасведчання. Трымальнік рэгістрацыйнага пасведчання павінен быць упаўнаважаны праглядаць уключаныя ў матэрыялы прызначаныя для апублікавання вынікі, атрыманыя ў ходзе правядзення даследаванняў, і іх інтэрпрэтацыю, а таксама прадстаўляць свае каментарыі да перадачы матэрыялаў у друк, пазбягаючы неабгрунтаваных затрымак. Запыты на ўнясенне змяненняў у матэрыялы, якія падлягаюць апублікаванню, павінны быць навукова абгрунтаваны.
Прадстаўленне апублікаваных вынікаў даследавання 
ва ўпаўнаважаныя органы дзяржаў-членаў
840. З мэтай прадастаўлення магчымасці ўпаўнаважанаму органу загадзя азнаёміцца з данымі даследавання, якія падлягаюць апублікаванню, трымальніку рэгістрацыйнага пасведчання неабходна перадаць выніковы варыянт артыкула ва ўпаўнаважаныя органы дзяржаў-членаў, на тэрыторыі якіх зарэгістраваны лекавы прэпарат, на працягу 14 каляндарных дзён з даты прыёму матэрыялаў у выдавецтве.
8. Ахова даных
841. Трымальнікі рэгістрацыйных пасведчанняў і даследчыкі павінны выконваць патрабаванні заканадаўства дзяржаў-членаў, на тэрыторыі якіх праводзіцца даследаванне, па ахове персанальных даных пацыентаў. Трымальнік рэгістрацыйных пасведчанняў павінен забяспечыць належнае абарачэнне і захоўванне ўсёй інфармацыі аб даследаванні такім чынам, каб забяспечыць дакладную перадачу, інтэрпрэтацыю і верыфікацыю гэтай інфармацыі. Пры гэтым канфідэнцыяльнасць даных медыцынскіх карт пацыентаў не павінна быць парушана.
9. Правядзенне аўдыту і інспектавання
842. Трымальнік рэгістрацыйнага пасведчання павінен забяспечыць выкананне сваіх абавязацельстваў па фармаканаглядзе ў дачыненні да выканання даследавання, а таксама забяспечыць магчымасць правядзення аўдыту, інспектавання і верыфікацыі гэтых абавязацельстваў. Любыя змяненні даных павінны дакументальна фіксавацца, каб забяспечыць прасочвальнасць такіх змяненняў у дакументах. Трымальнік рэгістрацыйнага пасведчання павінен забяспечыць захоўванне ў электронным фармаце аналітычных даных і статыстычных праграм, якія выкарыстоўваюцца для фарміравання даных, уключаных у выніковую справаздачу па даследаванні, а таксама іх даступнасць для аўдыту і інспектавання.
10. Уплыў на сістэму кіравання рызыкамі
843. Інфармацыя аб неінтэрвенцыйным пострэгістрацыйным даследаванні бяспекі, якое выконваецца ў адпаведнасці з абавязацельствамі, устаноўленымі ўпаўнаважаным органам дзяржавы-члена або ў ініцыятыўным парадку згодна з планам кіравання рызыкамі, павінна быць уключана ў план кіравання рызыкамі трымальніка рэгістрацыйнага пасведчання.
844. У выпадку калі план кіравання рызыкамі адсутнічае, павінен быць распрацаваны новы план, які ўключае ў сябе даныя пострэгістрацыйнага даследавання бяспекі. Ва ўсе адпаведныя раздзелы і модулі плана кіравання рызыкамі ўносяцца адпаведныя змяненні з улікам правядзення даследавання, уключаючы спецыфікацыю па бяспецы, план фармаканагляду і план мінімізацыі рызык, а таксама агляд мер мінімізацыі рызыкі.
11. Працэдура абавязковых 
пострэгістрацыйных даследаванняў бяспекі
845. У дзяржавах-членах правядзенне пострэгістрацыйнага даследавання бяспекі можа прызначацца ўпаўнаважаным органам дзяржавы-члена пры правядзенні ацэнкі заявы на рэгістрацыю або на пострэгістрацыйным этапе, калі ёсць падставы (абгрунтаванае экспертнае меркаванне адносна адсутнасці важных даных, якія характарызуюць профіль бяспекі лекавага прэпарату, атрыманне якіх патрабуе выканання актыўных метадаў вывучэння бяспекі з прычыны немагчымасці належнага вывучэння або ацэнкі рызыкі (рызык) пры дапамозе руцінных метадаў фармаканагляду) зрабіць меркаванне аб тым, што правядзенне пострэгістрацыйнага даследавання па бяспецы можа аказаць істотны ўплыў на суадносіны «карысць – рызыка» лекавага прэпарату.
846. Гэта патрабаванне ўпаўнаважанага органа павінна быць належным чынам абгрунтавана данымі ацэнкі профілю бяспекі і эфектыўнасці, зафіксавана ў пісьмовым выглядзе і павінна ўключаць у сябе задачы і тэрміны правядзення даследавання. Патрабаванне можа таксама ўключаць у сябе рэкамендацыі па ключавых характарыстыках даследавання (напрыклад, дызайн даследавання, умовы, уздзеянне лекавага прэпарату, вынікі даследавання, мэтавая папуляцыя). У лік рэкамендаваных метадаў могуць уваходзіць метады актыўнага маніторынгу (напрыклад, маніторынг на пэўных клінічных базах, рэцэптурны маніторынг, рэгістры), параўнальныя наглядальныя неінтэрвенцыйныя даследаванні (напрыклад, кагортнае даследаванне (маніторынг), даследаванне тыпу «выпадак – кантроль», даследаванне серыі выпадкаў і іншыя), клінічныя даследаванні, даследаванні спажывання, фармакаэпідэміялагічныя даследаванні.
847. На працягу 30 каляндарных дзён з дня атрымання пісьмовага паведамлення ад упаўнаважаных органаў аб прызначэнні правядзення абавязковага пострэгістрацыйнага даследавання бяспекі на пострэгістрацыйным этапе трымальнік рэгістрацыйнага пасведчання мае права запытаць магчымасць прадстаўлення пісьмовых каментарыяў адносна ўстанаўлення абавязацельства па правядзенні даследавання па бяспецы лекавага сродку. Упаўнаважаныя органы дзяржаў-членаў вызначаюць тэрміны прадстаўлення ўказаных каментарыяў. На падставе аналізу гэтых пісьмовых каментарыяў, прадстаўленых трымальнікам рэгістрацыйнага пасведчання, упаўнаважаны орган дзяржавы-члена павінен адклікаць або пацвердзіць абавязацельства. У выпадку пацвярджэння абавязацельства ва ўмовы выдачы рэгістрацыйнага пасведчання павінны быць унесены адпаведныя змяненні з указаннем аб правядзенні пострэгістрацыйнага даследавання бяспекі ў якасці абавязковай умовы рэгістрацыі. Пры наяўнасці плана кіравання рызыкамі трымальнікам рэгістрацыйнага пасведчання ўносяцца змяненні ў адпаведныя раздзелы плана.
12. Кантроль за неінтэрвенцыйным 
і пострэгістрацыйнымі даследаваннямі бяспекі
Роля і абавязкі трымальніка рэгістрацыйнага пасведчання
848. Трымальнік рэгістрацыйнага пасведчання нясе адказнасць за забеспячэнне адпаведнасці даследавання крытэрыям неінтэрвенцыйнага пострэгістрацыйнага даследавання бяспекі.
849. Трымальнік рэгістрацыйнага пасведчання ў дачыненні да неінтэрвенцыйнага пострэгістрацыйнага даследавання бяспекі павінен забяспечыць выкананне сваіх абавязацельстваў па фармаканаглядзе, а таксама магчымасць правядзення аўдыту, інспектавання і верыфікацыі.
850. Пры ўстанаўленні трымальніку рэгістрацыйнага пасведчання абавязацельства па правядзенні неінтэрвенцыйнага пострэгістрацыйнага даследавання бяспекі трымальнікам рэгістрацыйнага пасведчання павінна быць забяспечана распрацоўка пратакола даследавання з наступным прадстаўленнем на ацэнку ва ўпаўнаважаны орган дзяржавы-члена. Трымальнік рэгістрацыйнага пасведчання нясе адказнасць за забеспячэнне адпаведнасці даследавання крытэрыям неінтэрвенцыйнага даследавання на ўсіх этапах выканання.
851. Неінтэрвенцыйнае пострэгістрацыйнае даследаванне бяспекі можа быць пачата толькі пасля атрымання пісьмовага адабрэння з боку ўпаўнаважанага органа дзяржавы-члена, на тэрыторыі якой плануецца правядзенне даследавання. Адабрэнне ўпаўнаважанага органа павінна грунтавацца на прынцыпе забеспячэння дабрабыту і абароны правоў удзельнікаў даследавання.
852. Пасля ўзгаднення пратакола пострэгістрацыйнага даследавання бяспекі трымальнікам рэгістрацыйнага пасведчання павінна быць забяспечана прадстаўленне ва ўпаўнаважаны орган усіх наступных істотных змяненняў у пратакол даследавання да пачатку іх увядзення.
853. Пасля завяршэння даследавання трымальнік рэгістрацыйнага пасведчання прадстаўляе выніковую справаздачу аб даследаванні, уключаючы рэзюмэ выніковай справаздачы для апублікавання, ва ўпаўнаважаны орган дзяржавы-члена ў найкарацейшыя тэрміны, але не пазней за 365 каляндарных дзён (12 месяцаў) з дня заканчэння збору даных, калі ўпаўнаважаным органам дзяржавы-члена не быў прадстаўлены пісьмовы дазвол на працяг тэрміну прадстаўлення справаздачы. Запыт аб магчымасці прадаўжэння тэрміну прадстаўлення выніковай справаздачы павінен быць накіраваны трымальнікам рэгістрацыйнага пасведчання ва ўпаўнаважаны орган дзяржавы-члена не пазней чым за 3 месяцы да заканчэння тэрміну абавязковага прадстаўлення справаздачы.
854. Трымальнік рэгістрацыйнага пасведчання нясе адказнасць за выкананне належнай ацэнкі вынікаў даследавання, іх уплыву на ўмовы рэгістрацыі і прадстаўлення (пры неабходнасці ва ўпаўнаважаныя органы дзяржаў-членаў) заявы на ўнясенні змяненняў ва ўмовы рэгістрацыі.
Упаўнаважаныя органы дзяржаў-членаў
855. Пасля атрымання рашэння ўпаўнаважаных органаў аб прызначэнні правядзення неінтэрвенцыйнага пострэгістрацыйнага даследавання бяспекі трымальнік рэгістрацыйнага пасведчання распрацоўвае пратакол даследавання і прадстаўляе яго на разгляд ва ўпаўнаважаны орган дзяржавы-члена. На працягу 60 каляндарных дзён з дня прадстаўлення праекта пратакола ўпаўнаважаны орган дзяржавы-члена складае адказ, які ўтрымлівае наступную інфармацыю:
зацвярджэнне праекта пратакола даследавання;
рэкамендацыі па ўнясенні змяненняў у пратакол даследавання;
адмова ва ўзгадненні пратакола даследавання або паведамленне трымальніка рэгістрацыйнага пасведчання аб тым, што даследаванне з’яўляецца клінічным, падпадае пад патрабаванні актаў органаў Саюза і заканадаўства дзяржавы-члена ў сферы правядзення клінічных даследаванняў.
Адмова ва ўзгадненні павінна ўключаць падрабязнае абгрунтаванне прычын неадпаведнасці ў любым з наступных выпадкаў:
калі ёсць падставы меркаваць, што правядзенне даследавання дапамагае маркетынгаваму прасоўванню лекавага прэпарату;
калі план даследавання не дазваляе выканаць задачы даследавання.
Даследаванне можа быць пачата толькі пасля пісьмовага зацвярджэння пратакола ўпаўнаважаным органам дзяржавы-члена.
Пасля пачатку даследавання любыя істотныя змяненні ў пратакол падаюцца ва ўпаўнаважаны орган дзяржавы-члена да іх увядзення. Упаўнаважаны орган дзяржавы-члена на працягу 60 каляндарных дзён з дня прадстаўлення змяненняў у план даследавання павінен выканаць ацэнку гэтых змяненняў і паведаміць трымальніку рэгістрацыйнага пасведчання аб іх зацвярджэнні або адхіленні. У выпадку адхілення істотных змяненняў, якія ўносяцца ў пратакол, пісьмовае заключэнне ўпаўнаважанага органа дзяржавы-члена павінна ўключаць указанне тэрміну паўторнага прадстаўлення змяненняў у пратакол даследавання.
Упаўнаважанымі органамі дзяржаў-членаў забяспечваецца абмен інфармацыі па выніках выканання ацэнкі пратаколаў пострэгістрацыйнага даследавання бяспекі ў дачыненні да лекавых прэпаратаў, якія зарэгістраваны на тэрыторыях іншых дзяржаў-членаў.
Пасля завяршэння даследавання трымальнік рэгістрацыйнага пасведчання прадстаўляе ва ўпаўнаважаны орган дзяржавы-члена выніковую справаздачу аб даследаванні, уключаючы рэзюмэ даследавання для апублікавання. На падставе вынікаў разгляду справаздачы і ацэнкі магчымага ўплыву атрыманых даных на суадносіны «карысць – рызыка» лекавага прэпарату ўпаўнаважаны орган дзяржавы-члена павінен вызначыць неабходнасць прадстаўлення рэкамендацый па ўнясенні змяненняў у статус рэгістрацыі лекавага прэпарату, змяненняў ва ўмовы яго прымянення, неабходнасць прымянення іншых належных мер з мэтай забеспячэння прымянення лекавага прэпарату пры перавышэнні карысці над рызыкай. Указаныя меры па забеспячэнні прымянення лекавага прэпарату пры станоўчых суадносінах «карысць – рызыка» павінны быць прыняты пасля ацэнкі прамежкавай справаздачы ў выпадку выяўлення новых важных даных аб бяспецы лекавага сродку на этапе прамежкавай ацэнкі даных.
XI. Інфармаванне аб бяспецы
1. Задачы інфармавання аб бяспецы
856. Інфармаванне аб бяспецы дапамагае ўмацаванню даверу насельніцтва да рэгулятарнай сістэмы, а таксама накіравана на:
а) прадстаўленне своечасовай, навукова абгрунтаванай інфармацыі аб бяспечным і эфектыўным выкарыстанні лекавых прэпаратаў;
б) садзейнічанне аптымізацыі медыцынскай практыкі (у тым ліку практыкі самалячэння) пры неабходнасці;
в) змяненне падыходаў, практыкі, якая склалася, і характару выкарыстання лекавых прэпаратаў;
г) падтрымку дзейнасці, звязанай з мінімізацыяй рызык;
д) садзейнічанне прыняццю абгрунтаваных рашэнняў аб рацыянальным выкарыстанні лекавых прэпаратаў.
Прынцыпы інфармавання аб бяспецы
857. Неабходна прымяняць наступныя прынцыпы інфармавання аб бяспецы:
а) неабходнасць уключэння ў інфармацыю аб бяспецы актуальных, дакладных, правільных і карэктных звестак для іх перадачы мэтавай аўдыторыі ва ўстаноўленыя тэрміны з мэтай забеспячэння магчымасці прыняцця адпаведных мер;
б) неабходнасць адаптацыі інфармацыі аб бяспецы з выкарыстаннем адпаведных моўных сродкаў і з улікам розных узроўняў адукацыі і патрэбнасці ў атрыманні інфармацыі ў розных мэтавых аўдыторый (для пацыентаў і спецыялістаў сістэмы аховы здароўя) пры ўмове захавання дакладнасці і сэнсу інфармацыі, якая перадаецца;
в) інфармаванне аб бяспецы павінна з’яўляцца часткай дзейнасці па фармаканаглядзе і працэсу па кіраванні рызыкай і з’яўляецца часткай працэсу ацэнкі і мерай мінімізацыі рызыкі;
г) неабходнасць забеспячэння належнай каардынацыі дзейнасці і ўзаемадзеяння паміж бакамі, якія ўдзельнічаюць у стварэнні і абмене інфармацыяй аб бяспецы (упаўнаважаныя органы, іншыя дзяржаўныя органы і трымальнікі рэгістрацыйных пасведчанняў);
д) неабходнасць прадстаўлення інфармацыі аб рызыках з улікам агульнай ацэнкі карысці лекавага прэпарату, уключаючы даступныя і актуальныя звесткі аб сур’ёзнасці непажаданых рэакцый, ступені цяжкасці, частаце непажаданых рэакцый, фактарах рызыкі іх развіцця, часу пачатку, абарачальнасці непажаданых рэакцый і, калі магчыма, меркаваным перыядзе аднаўлення;
е) інфармаванне аб бяспецы павінна садзейнічаць вырашэнню няпэўнасцей у даных па бяспецы. Гэта асабліва актуальна ў выпадку з’яўлення новай інфармацыі пры выкананні ўпаўнаважанымі органамі дзяржаў-членаў працэдур ацэнкі даных па бяспецы. Карысць інфармавання на гэтым этапе павінна быць суаднесена з рызыкай узнікнення памылкі, якая можа ўзнікнуць у выпадку, калі няпэўныя аспекты профілю, якія былі, не змаглі быць належным чынам растлумачаны;
ж) неабходнасць улічваць канкурыруючыя рызыкі (напрыклад, рызыку адмовы ад лячэння) (пры наяўнасці);
з) неабходнасць выкарыстання найбольш абгрунтаваных колькасных паказчыкаў пры апісанні і параўнанні рызык (напрыклад, паказчыкі адносных рызык і абсалютных рызык). Для параўнання рызык групы пацыентаў павінны быць падобныя па сваіх характарыстыках. Таксама могуць быць выкарыстаны і іншыя спосабы прадстаўлення інфармацыі (графічнае прадстаўленне ацэнкі рызык і (або) суадносін «карысць – рызыка»);
і) неабходнасць правядзення папярэдніх кансультацый з медыцынскімі работнікамі або пацыентамі пры падрыхтоўцы інфармацыі аб бяспецы (пры падрыхтоўцы інфармацыі па складаных праблемах па бяспецы);
к) інфармаванне аб бяспецы павінна ўключаць у сябе прадстаўленне наступнай інфармацыі (напрыклад, меркаваных змяненняў у рэкамендацыях, вырашэнне праблемы па бяспецы) (пры неабходнасці);
л) выкананне ацэнкі эфектыўнасці інфармавання аб бяспецы (пры наяўнасці магчымасці);
м) адпаведнасць інфармацыі аб бяспецы патрабаванням аб ахове персанальных даных.
2. Мэтавыя аўдыторыі
858. Асноўнай мэтавай аўдыторыяй, на якую накіравана інфармаванне аб бяспецы, што ажыццяўляецца ўпаўнаважанымі органамі і трымальнікамі рэгістрацыйных пасведчанняў, з’яўляюцца спецыялісты сістэмы аховы здароўя, а таксама пацыенты і асобы, якія ажыццяўляюць догляд, якія выкарыстоўваюць лекавыя прэпараты (выпісваюць, назначаюць, адпускаюць, удзельнічаюць у абарачэнні, уводзяць або прымаюць).
859. Ключавую ролю ў асноўнай мэтавай аўдыторыі іграюць спецыялісты сістэмы аховы здароўя. Эфектыўнае інфармаванне аб бяспецы лекавых прэпаратаў дазваляе ім праводзіць фармакатэрапію з улікам найбольш актуальных звестак аб бяспецы і выпрацаваных рэкамендацый, а таксама прадстаўляць зразумелыя і карысныя звесткі пацыентам, дапамагаючы забеспячэнню бяспекі пацыентаў і павышэнню іх даверу да рэгулятарнай сістэмы і сістэмы аховы здароўя.
860. Пацыенты, спажыўцы і прафесійныя аб’яднанні спецыялістаў сістэмы аховы здароўя могуць іграць важную ролю ў распаўсюджванні важнай інфармацыі аб бяспецы ўнутры адпаведнай мэтавай аўдыторыі.
861. Сродкі масавай інфармацыі таксама з’яўляюцца мэтавай аўдыторыяй для інфармацыі аб бяспецы. Здольнасць сродкаў масавай інфармацыі ахопліваць пацыентаў, спецыялістаў сістэмы аховы здароўя і шырокія слаі насельніцтва з’яўляецца важным фактарам распаўсюджвання новай і важнай інфармацыі аб лекавых прэпаратах. Распаўсюджванне ўказанай інфармацыі па бяспецы праз сродкі масавай інфармацыі аказвае ўплыў на фарміраванне грамадскага меркавання, таму важна, каб сродкі масавай інфармацыі атрымлівалі інфармацыю па бяспецы непасрэдна ад упаўнаважаных органаў у дапаўненне да той, якую яны атрымліваюць з іншых крыніц (напрыклад, ад трымальнікаў рэгістрацыйных пасведчанняў).
3. Змест інфармацыі аб бяспецы
862. Інфармацыя аб бяспецы павінна быць аб’ектыўнай і не павінна ўводзіць у зман.
863. Прымаючы пад увагу прынцыпы, выкладзеныя ў пункце 857 гэтых Правіл, інфармацыя аб бяспецы павінна ўтрымліваць:
а) новыя важныя звесткі аб любым зарэгістраваным лекавым прэпараце, якія аказваюць уплыў на суадносіны «карысць – рызыка» лекавага прэпарату пры любых умовах прымянення;
б) прычыны ініцыявання працэдуры інфармавання аб бяспецы ў зразумелай для мэтавай аўдыторыі форме;
в) неабходныя рэкамендацыі для спецыялістаў сістэмы аховы здароўя і пацыентаў, звязаных з праблемай аб бяспецы, у дачыненні да якой выконваецца інфармаванне;
г) указанне на пагадненне паміж трымальнікам рэгістрацыйнага пасведчання і ўпаўнаважаным органам дзяржавы-члена аб прадстаўленні інфармацыі аб бяспецы (калі прымяняльна);
д) звесткі аб прапанаваных змяненнях у інфармацыі аб лекавым прэпараце (напрыклад, у агульнай характарыстыцы лекавага прэпарату або інструкцыі па медыцынскім прымяненні);
е) дадатковую інфармацыю па прымяненні лекавага прэпарату або іншыя даныя, неабходныя для давядзення паведамлення да мэтавай аўдыторыі;
ж) бібліяграфічны спіс або спасылкі на крыніцы, якія ўтрымліваюць больш падрабязную інфармацыю аб канкрэтным аспекце бяспекі, указаным у інфармацыі аб бяспецы;
з) напамін аб неабходнасці паведамляць аб падазраваных непажаданых рэакцыях ва ўпаўнаважаны орган дзяржавы-члена праз сістэму спантаннага рэпарціравання дзяржавы-члена.
864. Інфармацыя аб бяспецы не павінна ўводзіць у зман і павінна быць прадстаўлена аб’ектыўна. Інфармацыя аб бяспецы не павінна ўтрымліваць элементы рэкламнага характару і іншыя матэрыялы, накіраваныя на прасоўванне лекавага прэпарату.
4. Спосабы інфармавання аб бяспецы
865. Пры выкананні інфармавання аб бяспецы неабходна выкарыстоўваць увесь спектр разнастайных сродкаў перадачы інфармацыі для яе давядзення да мэтавых аўдыторый і задавальнення іх узрастаючых патрэб. Розныя сродкі камунікацыі і каналы перадачы інфармацыі, якія неабходна выкарыстоўваць, указаны ў пунктах 866–896 гэтых Правіл.
Непасрэдны зварот 
да спецыялістаў сістэмы аховы здароўя
866. Пад непасрэдным зваротам да спецыялістаў сістэмы аховы здароўя ў гэтых Правілах разумеецца прадстаўленне трымальнікамі рэгістрацыйных пасведчанняў або ўпаўнаважанымі органамі дзяржаў-членаў важнай інфармацыі аб бяспецы непасрэдна спецыялістамі сістэмы аховы здароўя з мэтай паведамлення аб неабходнасці здзяйснення пэўных дзеянняў або змянення іх практыкі ў дачыненні да прымянення лекавага прэпарату ў адпаведнасці з новымі данымі аб бяспецы.
867. Непасрэдны зварот да спецыялістаў сістэмы аховы здароўя не з’яўляецца адказам на пытанні спецыялістаў сістэмы аховы здароўя.
868. Распрацоўка інфармацыйнага матэрыялу для непасрэднага звароту ажыццяўляецца на аснове супрацоўніцтва паміж трымальнікам рэгістрацыйнага пасведчання і ўпаўнаважаным органам дзяржавы-члена.
869. Трымальнік рэгістрацыйнага пасведчання павінен атрымаць адабрэнне адпаведнага ўпаўнаважанага органа дзяржавы-члена ў частцы зместу інфармацыі для непасрэднага звароту да спецыялістаў сістэмы аховы здароўя і плана інфармавання.
870. Працэдура ўзгаднення паміж упаўнаважаным органам дзяржавы-члена і трымальнікам рэгістрацыйнага пасведчання павінна быць завершана да пачатку распаўсюджвання трымальнікам рэгістрацыйнага пасведчання інфармацыйных матэрыялаў.
871. Адабрэнне ўпаўнаважанага органа дзяржавы-члена павінна быць атрымана ў дачыненні да зместу інфармацыі і плана інфармавання, уключаючы мэтавую аўдыторыю, графіка распаўсюджвання інфармацыі і спосабаў яе распаўсюджвання.
872. Упаўнаважаны орган дзяржавы-члена павінен прадаставіць не менш за 2 працоўныя дні трымальніку рэгістрацыйнага пасведчання для накіравання каментарыяў на заўвагі ўпаўнаважанага органа дзяржавы-члена ў частцы зместу інфармацыі або плана інфармавання.
873. У выпадку неабходнасці па меркаванні ўпаўнаважанага органа дзяржавы-члена для гэтай працэдуры можа быць устаноўлены іншы тэрмін, чым указаны ў пункце 872 гэтых Правіл, зыходзячы з тэрміновасці сітуацыі, якая ўзнікла.
874. Пры наяўнасці некалькіх трымальнікаў рэгістрацыйных пасведчанняў на адно і тое ж дзейнае рэчыва, для якога неабходна прадставіць інфармацыю для непасрэднага звароту да спецыялістаў сістэмы аховы здароўя, паведамленне павінна насіць адзіны ўзгоднены характар.
875. Пры падрыхтоўцы інфармацыі для непасрэднага звароту да спецыялістаў сістэмы аховы здароўя неабходна прадугледзець прыцягненне ў адпаведных выпадках супрацоўнікаў профільных арганізацый аховы здароўя або прадстаўнікоў навуковых таварыстваў, каб гарантаваць, што інфармацыя, якая прадстаўляецца, ім будзе карыснай і адаптаванай для мэтавай аўдыторыі.
876. Распаўсюджванне непасрэднага звароту да спецыялістаў сістэмы аховы здароўя павінна суправаджацца выкарыстаннем дадатковых інструментаў і каналаў распаўсюджвання інфармацыі.
877. Непасрэдны зварот да спецыялістаў сістэмы аховы здароўя павінен быць уключаны ў план кіравання рызыкамі ў якасці дадатковых мер мінімізацыі рызык.
878. Інфармацыя для непасрэднага звароту да спецыялістаў сістэмы аховы здароўя павінна распаўсюджвацца пры неабходнасці прыняцця неадкладных мер або змянення існуючай практыкі ў дачыненні да лекавага прэпарату ў наступных выпадках:
а) прыпыненне або ануляванне пасведчання аб дзяржаўнай рэгістрацыі, абумоўленыя змяненнямі профілю бяспекі лекавага прэпарату;
б) унясенне змяненняў у рэкамендацыях па прымяненні лекавага прэпарату з прычыны абмежавання паказанняў да прымянення, новага проціпаказання або змянення ў рэкамендаваных дозах, абумоўленыя змяненнем профілю бяспекі лекавага прэпарату;
в) абмежаванні даступнасці лекавага прэпарату на фармацэўтычным рынку або спыненне вытворчасці лекавага прэпарату, што можа неспрыяльна адлюстравацца на сістэме аказання медыцынскай дапамогі.
879. Сітуацыі, пры якіх павінна разглядацца неабходнасць непасрэднага звароту да спецыялістаў сістэмы аховы здароўя:
а) з’яўленне ў рэкамендацыях па прымяненні лекавага прэпарату новых перасцярог або асаблівых указанняў;
б) новыя даныя аб выяўленні раней невядомай рызыкі, а таксама змяненні частаты або ступені цяжкасці пэўнай рызыкі;
в) з’яўленне абгрунтаваных даных аб больш нізкай эфектыўнасці лекавага прэпарату;
г) новыя рэкамендацыі па прадухіленні развіцця непажаданых рэакцый або купіраванні непажаданых рэакцый або злоўжыванні лекавым прэпаратам, а таксама па зніжэнні рызыкі памылак прымянення лекавага прэпарату;
д) інфармацыя аб выніках пастаяннай ацэнкі важных патэнцыяльных рызык, даступныя даныя па якіх на пэўны момант з’яўляюцца недастатковымі для прыняцця рэгулятарных мер (у гэтым выпадку непасрэдны зварот павінен садзейнічаць дакладнаму маніторынгу праблемы аб бяспецы ў клінічнай практыцы, прадстаўленню паведамленняў аб непажаданых рэакцыях, а таксама інфармаваць аб мерах мінімізацыі патэнцыяльнай рызыкі).
Упаўнаважаны орган дзяржавы-члена мае права распаўсюдзіць інфармацыю для непасрэднага звароту да спецыялістаў сістэмы аховы здароўя або запытаць трымальніка рэгістрацыйнага пасведчання падрыхтаваць, узгадніць і распаўсюдзіць інфармацыю для непасрэднага звароту да спецыялістаў сістэмы аховы здароўя ў выпадку, калі ўпаўнаважаны орган дзяржавы-члена лічыць гэта неабходным для далейшага бяспечнага і эфектыўнага выкарыстання лекавага прэпарату.
[bookmark: _Toc371326545]880. Упаўнаважаныя органы дзяржаў-членаў маюць права апублікаваць канчатковы варыянт інфармацыйнага матэрыялу для непасрэднага звароту да спецыялістаў сістэмы аховы здароўя. Упаўнаважаныя органы дзяржаў-членаў могуць таксама выпускаць дадатковае паведамленне аб бяспецы (пры неабходнасці) і распаўсюджваць інфармацыю сярод адпаведных арганізацый і спецыялістаў сістэмы аховы здароўя. Дадатковае паведамленне аб бяспецы ініцыюецца, як правіла, у выпадку неабходнасці прыняцця тэрміновых мер або змянення аспектаў медыцынскай практыкі і ўключае ў сябе рэкамендацыі ўпаўнаважанага органа і меры мінімізацыі рызыкі для спецыялістаў сістэмы аховы здароўя. У выпадку прыняцця рашэння аб неабходнасці дадатковага інфармавання аб бяспецы ўпаўнаважаныя органы дзяржаў-членаў улічваюць інтарэсы сістэмы аховы здароўя і насельніцтва. З мэтай забеспячэння максімальнага распаўсюджвання дадатковых паведамленняў упаўнаважанымі органамі дзяржаў-членаў павінны выбірацца найбольш эфектыўныя і арыентаваныя на мэтавую аўдыторыю каналы інфармавання. У выпадку неабходнасці праграма інфармавання можа ўключаць у сябе прыцягненне навуковых і прафесійных аб’яднанняў, арганізацый пацыентаў, мясцовых органаў кіравання сістэмай аховай здароўя.
Інфармацыя для асоб, якія не з’яўляюцца спецыялістамі 
сістэмы аховы здароўя
881. Інфармацыйны матэрыял, напісаны даступнай мовай (напрыклад, у фармаце пытанняў і адказаў), дапамагае асобам, якія не з’яўляюцца спецыялістамі сістэмы аховы здароўя (пацыентам і насельніцтву) (далей – неспецыялісты), разабрацца ў навуковых пытаннях і рэгулятарных мерах, што датычацца праблем па бяспецы.
882. Матэрыялы на даступнай мове, якія падрыхтоўваюцца трымальнікам рэгістрацыйнага пасведчання, павінны ўтрымліваць рэкамендацыі і інфармацыю ўпаўнаважаных органаў дзяржаў-членаў па мінімізацыі рызык для пацыентаў і спецыялістаў сістэмы аховы здароўя ў дачыненні да праблем, звязаных з бяспекай, а таксама павінны суправаджацца адпаведнай даведачнай інфармацыяй.
883. Упаўнаважаныя органы дзяржаў-членаў размяшчаюць інфармацыю для неспецыялістаў на медыцынскіх інтэрнэт-парталах дзяржаў-членаў і могуць дадаткова распаўсюджваць яе сярод пацыентаў і арганізацый аховы здароўя або выкарыстоўваюць іншыя спосабы і каналы інфармавання, якія забяспечваюць патрэбны ўзровень распаўсюджвання і доступу мэтавай аўдыторыі да важнай інфармацыі аб бяспецы.
884. Неабходна далучаць пацыентаў і спецыялістаў сістэмы аховы здароўя да ўдзелу ў працэсе падрыхтоўкі дакументаў на даступнай для насельніцтва мове з мэтай павышэння даступнасці інфармацыі.
Інфармацыя ў прэсе
885. Да інфармацыі, якая размяшчаецца ў прэсе, адносяцца прэс-рэлізы і прэс-канферэнцыі, прызначаныя для журналістаў.
886. Упаўнаважаныя органы дзяржаў-членаў могуць накіроўваць прэс-рэлізы непасрэдна журналістам у дапаўненне да іх размяшчэння на сайтах упаўнаважаных органаў дзяржаў-членаў, што дазволіць журналістам напрамую атрымаць інфармацыю, якая прайшла ацэнку ўпаўнаважанага органа. Узаемадзеянне са сродкамі масавай інфармацыі з’яўляецца важным спосабам ахопу больш шырокай аўдыторыі, а таксама садзейнічае ўмацаванню даверу да рэгулятарнай сістэмы.
887. Трымальнікі рэгістрацыйных пасведчанняў могуць падрыхтаваць і апублікаваць прэс-рэліз з прадстаўленнем сваёй пазіцыі па праблеме, звязанай з бяспекай, з указаннем рэгулятарных мер, якія прымаюцца ўпаўнаважаным органам.
888. Паколькі прэс-рэлізы (акрамя журналістаў) могуць быць прачытаны іншымі чытачамі (напрыклад, спецыялістамі сістэмы аховы здароўя, пацыентамі і іншымі неспецыялістамі), у іх неабходна рабіць спасылку на інфармацыйныя матэрыялы, якія маюць дачыненне да гэтай праблемы па бяспецы. У выпадках калі плануецца непасрэдны зварот да спецыялістаў сістэмы аховы здароўя, неабходна забяспечыць інфармаванне спецыялістаў сістэмы аховы здароўя ці да апублікавання прэс-рэліза, ці адначасова з публікацыяй або распаўсюджваннем прэс-рэліза, каб прадаставіць магчымасць медыцынскім спецыялістам падрыхтавацца да адказаў на пытанні пацыентаў.
[bookmark: _Toc371326547]889. У выпадку калі праблема па бяспецы ўяўляе павышаны інтарэс для сродкаў масавай інфармацыі або ў выпадку неабходнасці давядзення да насельніцтва шматпланавай і складанай інфармацыі па важным для здароўя насельніцтва пытанні, упаўнаважанымі органамі дзяржаў-членаў у якасці эфектыўнага метаду інфармавання грамадскасці можа быць разгледжана пытанне правядзення прэс-канферэнцыі з журналістамі.
Вэб-сайт
890. Вэб-сайт уяўляе сабой важны інструмент інфармавання насельніцтва (уключаючы пацыентаў і спецыялістаў сістэмы аховы здароўя). Упаўнаважаныя органы дзяржаў-членаў, а таксама трымальнікі рэгістрацыйных пасведчанняў павінны гарантаваць, што важная інфармацыя па бяспецы, размешчаная на вэб-сайтах, якія кантралююцца імі, будзе лёгкадаступная і зразумелая карыстальнікам. Інфармацыя на сайтах павінна пастаянна абнаўляцца, а любая ўстарэлая інфармацыя павінна быць адзначана адпаведным чынам або выдалена.
Іншыя сродкі інтэрнэт-камунікацый
891. Інфармацыя па бяспецы можа таксама распаўсюджвацца ў сетцы Інтэрнэт пры дапамозе іншых вэб-дадаткаў. Пры выкарыстанні больш новых, высакахуткасных каналаў сувязі трэба прыняць неабходныя меры, каб не дапусціць парушэння дакладнасці інфармацыі, якая перадаецца. У камунікацыйнай практыцы неабходна ўлічваць новыя сродкі камунікацыі, якія з’яўляюцца і выкарыстоўваюцца рознымі мэтавымі аўдыторыямі.
Інфармацыйныя лісты і бюлетэні
892. Інфармацыйныя лісты і бюлетэні прызначаны для рэгулярнага прадстаўлення новай інфармацыі аб лекавых прэпаратах і іх бяспецы і эфектыўнасці. З дапамогай гэтых механізмаў інфармавання ўпаўнаважаныя органы дзяржаў-членаў могуць ахапіць вялікую аўдыторыю, выкарыстоўваючы вэб-дадаткі і іншыя даступныя сродкі.
Узаемадзеянне паміж упаўнаважанымі 
органамі дзяржаў-членаў
893. Пры прыняцці адным з упаўнаважаных органаў дзяржаў-членаў мер рэгулятарнага характару ў дачыненні да пэўнай праблемы па бяспецы ў іншых упаўнаважаных органаў дзяржаў-членаў можа ўзнікнуць неабходнасць прадстаўлення адказу на запыты або абмену інфармацыяй. Неабходна выкарыстоўваць міжрэгулятарныя інфармацыйныя матэрыялы, падрыхтаваныя ўпаўнаважаным органам дзяржавы-члена, у дапамогу сваім калегам для адказаў на знешнія запыты або абмену інфармацыяй па канкрэтнай праблеме па бяспецы.
Адказы на запыты насельніцтва
894. Упаўнаважаныя органы дзяржаў-членаў і трымальнікі рэгістрацыйных пасведчанняў павінны валодаць дзеючымі сістэмамі рэагавання на запыты насельніцтва аб лекавых прэпаратах. Адказы павінны ўтрымліваць інфармацыю, якая знаходзіцца ў адкрытым доступе, і ўключаць у сябе адпаведныя рэкамендацыі для пацыентаў і спецыялістаў сістэмы аховы здароўя, прадстаўленых упаўнаважанымі органамі дзяржаў-членаў. Калі пытанні датычацца кансультацый па індывідуальным лячэнні, пацыенту неабходна рэкамендаваць звярнуцца да спецыялістаў сістэмы аховы здароўя.
Іншыя сродкі перадачы інфармацыі
895. Апрача спосабаў інфармавання, указаных у пунктах 866–894 гэтых Правіл, існуюць іншыя інструменты і каналы перадачы інфармацыі па бяспецы (напрыклад, публікацыі ў навуковых часопісах і часопісах прафесійных арганізацый).
896. Некаторыя інструменты і спосабы інфармавання могуць выкарыстоўвацца ў сферы кіравання рызыкамі. Мерапрыемствы па мінімізацыі рызык часта ўключаюць у сябе спецыяльныя праграмы інфармавання аб рызыках. Інструменты, якія выкарыстоўваюцца ў гэтых праграмах (напрыклад, памяткі для пацыентаў, адукацыйныя матэрыялы або інструкцыі па бяспецы для спецыялістаў сістэмы аховы здароўя), указаны ў раздзеле XII гэтых Правіл.
5. Эфектыўнасць інфармавання аб бяспецы
897. Інфармаванне аб бяспецы лічыцца эфектыўным, калі паведамленне, якое перадаецца, прымаецца і разумеецца мэтавай аўдыторыяй так, як гэта было задумана, і мэтавая аўдыторыя рэагуе на інфармацыю прыняццем адпаведных мер. Для ацэнкі эфектыўнасці інфармавання павінны прымяняцца адпаведныя механізмы, заснаваныя на дакладных параметрах (паказчыках). Паказчыкі могуць быць заснаваны на вымярэнні розных вынікаў, уключаючы, напрыклад, паводзіны, узаемаадносіны, веды, а таксама іншыя параметры або фактары, якія характарызуюць эфектыўнасць мерапрыемстваў па інфармаванні. На падставе выкананай ацэнкі эфектыўнасці павінны быць зроблены вывады, вызначаны прыярытэты ў дачыненні да далейшай дзейнасці па інфармаванні, а таксама выканана адаптацыя інструментаў і практыкі інфармавання ў адпаведнасці з патрэбамі мэтавай аўдыторыі (пры неабходнасці). Для ўстанаўлення адпаведнасці інфармацыі аб бяспецы патрабаванням пункта 857 гэтых Правіл неабходна выкарыстоўваць падыход, заснаваны на даследаванні мэтавай аўдыторыі. Пры прымяненні гэтага падыходу могуць быць параўнаны розныя вынікі ацэнкі мэтавай аўдыторыі, у тым ліку паводзіны, узаемаадносіны і веды.
[bookmark: _Toc371326554]898. Трымальнікі рэгістрацыйных пасведчанняў нясуць адказнасць за ацэнку эфектыўнасці непасрэднага інфармавання спецыялістаў сістэмы аховы здароўя аб праблемах бяспекі. Трымальнікі рэгістрацыйных пасведчанняў павінны інфармаваць упаўнаважаныя органы дзяржаў-членаў аб колькасці спецыялістаў сістэмы аховы здароўя, якія атрымалі інфармацыю ў форме непасрэднага звароту да спецыялістаў сістэмы аховы здароўя, атрыманых выніках ацэнкі эфектыўнасці непасрэднага інфармавання, а таксама выяўленых цяжкасцях (напрыклад, праблемах са спісам атрымальнікаў або тэрмінамі і механізмамі распаўсюджвання). Адпаведныя карэкціровачныя і папераджальныя меры павінны быць прыняты ва ўсіх выпадках выяўлення недастатковай эфектыўнасці непасрэднага звароту да спецыялістаў сістэмы аховы здароўя.
6. Патрабаванні да сістэмы якасці 
інфармавання аб бяспецы
899. У адпаведнасці з патрабаваннямі да сістэмы якасці інфармавання аб бяспецы, выкладзенымі ў раздзеле 2 гэтых Правіл, патрабуецца наяўнасць працэдур, якія забяспечваюць адпаведнасць інфармавання аб бяспецы прынцыпам, вызначаным пунктам 857 гэтых Правіл. Павінна быць забяспечана выкананне і дакументаванне кантрольных працэдур у дачыненні да інфармацыі аб бяспецы, якая перадаецца, і ўяўляе сабой аб’ект кантролю якасці.
7. Узаемадзеянне ў сферы інфармавання 
аб бяспецы на тэрыторыях дзяржаў-членаў
Узаемадзеянне ўпаўнаважаных органаў дзяржаў-членаў 
у сферы інфармавання аб бяспецы лекавых прэпаратаў
900. У рамках інфармацыйнага ўзаемадзеяння ўпаўнаважаных органаў дзяржаў-членаў упаўнаважанымі органамі выконваецца рэгулярны абмен інфармацыяй у дачыненні да плануемай да размяшчэння інфармацыі аб бяспецы.
Непасрэдны зварот да спецыялістаў сістэмы аховы здароўя 
па пытаннях бяспекі лекавых прэпаратаў, зарэгістраваных 
на тэрыторыях дзяржаў-членаў
901. У выпадку калі лекавы прэпарат зарэгістраваны на тэрыторыі адной або некалькіх дзяржаў-членаў, упаўнаважаныя органы дзяржаў-членаў абменьваюцца звесткамі ў частцы адобранага зместу інфармацыі для непасрэднага звароту да спецыялістаў сістэмы аховы здароўя і планам інфармавання спецыялістаў сістэмы аховы здароўя, якія прайшлі працэдуру ўзгаднення. Для абмену канчатковым варыянтам інфармацыйнага матэрыялу і планам перадачы інфармацыі ўпаўнаважаныя органы дзяржаў-членаў выкарыстоўваюць даступныя сістэмы інфармацыйнага ўзаемадзеяння.
Патрабаванні да трымальнікаў рэгістрацыйных пасведчанняў
902. Трымальнік рэгістрацыйнага пасведчання абавязаны інфармаваць упаўнаважаныя органы, на тэрыторыях якіх зарэгістраваны лекавы прэпарат, аб сваім намеры зрабіць публічнае паведамленне, або інфармаванне, або размяшчэнне інфармацыі, якая адносіцца да інфармацыі па фармаканаглядзе або праблемах, звязаных з бяспекай, а таксама па праблемах, звязаных з прымяненнем адпаведнага лекавага прэпарату. Прадстаўленне інфармацыі ўпаўнаважаным органам з мэтай інфармавання і атрымання ўзгаднення павінна быць зроблена з умовай забароны на яе апублікаванне да сканчэння тэрміну не менш чым за 24 гадзіны да яе апублікавання. Паведамленне ўпаўнаважаным органам адначасова з прадстаўленнем інфармацыі насельніцтву магчыма толькі ў выключных выпадках пры наяўнасці падстаў.
903. Да падстаў, указаных у пункце 902 гэтых Правіл, адносяцца абгрунтаваная пагроза жыццю, здароўю або дабрабыту насельніцтва.
904. Трымальнік рэгістрацыйнага пасведчання нясе адказнасць за аб’ектыўнасць і дакладнасць прадстаўленай насельніцтву інфармацыі. У выпадку калі трымальнік рэгістрацыйнага пасведчання атрымлівае інфармацыю аб тым, што трэці бок мае намер распаўсюдзіць інфармацыю, якая можа паўплываць на суадносіны «карысці – рызыка» лекавага прэпарату, зарэгістраванага на тэрыторыях дзяржаў-членаў, трымальнік рэгістрацыйнага пасведчання павінен паведаміць аб гэтым у адпаведныя ўпаўнаважаныя органы дзяржаў-членаў.
Узаемадзеянне з трэцімі бакамі
905. Трэцім бакам (навуковым часопісам, навуковым таварыствам, арганізацыям пацыентаў і інш.) неабходна інфармаваць упаўнаважаныя органы дзяржаў-членаў аб новай інфармацыі па бяспецы лекавых прэпаратаў, зарэгістраваных у рамках Саюза, якая з’яўляецца. У выпадку калі плануецца публікацыя гэтай інфармацыі, неабходна азнаёміць з ёй упаўнаважаныя органы дзяржаў-членаў да яе публікацыі.
Выбар мовы і выкананне перакладу пры падрыхтоўцы 
непасрэднага звароту да спецыялістаў сістэмы аховы здароўя
906. Важная інфармацыя аб бяспецы, якая распаўсюджваецца з прымяненнем розных спосабаў інфармавання, павінна быць даведзена да мэтавай аўдыторыі своечасова і на афіцыйнай мове дзяржавы-члена, на тэрыторыі якой зарэгістраваны адпаведны лекавы прэпарат.
907. Пры падрыхтоўцы і адабрэнні інфармацыі аб бяспецы, прызначанай для распаўсюджвання, упаўнаважанымі органамі дзяржаў-членаў выкарыстоўваецца руская або іншая дзяржаўная мова дзяржавы-члена.
908. Інфармацыя непасрэднага звароту да спецыялістаў сістэмы аховы здароўя распрацоўваецца трымальнікам рэгістрацыйнага пасведчання і прадстаўляецца на ўзгадненне ва ўпаўнаважаны орган на рускай або іншай дзяржаўнай мове дзяржавы-члена. Дапускаецца распаўсюджванне выключна ўзгодненай упаўнаважаным органам дзяржавы-члена інфармацыі непасрэднага звароту да спецыялістаў сістэмы аховы здароўя на рускай або іншай афіцыйнай мове дзяржавы-члена.
XII. Меры мінімізацыі рызыкі
1. Агульныя палажэнні
909. Меры мінімізацыі рызыкі ўяўляюць сабой дзеянні, накіраваныя на прадухіленне развіцця непажаданых рэакцый, зніжэнне частаты развіцця або ступені цяжкасці непажаданых рэакцый, а таксама мінімізацыю неспрыяльных наступстваў уздзеяння на пацыента пры развіцці непажаданай рэакцыі на лекавы прэпарат.
910. Меры мінімізацыі рызыкі, уключаныя ў гэты раздзел, разглядаюцца ў адпаведнасці з патрабаваннямі да сістэмы мінімізацыі рызыкі, устаноўленымі раздзелам VI гэтых Правіл.
911. Меры мінімізацыі рызыкі могуць уключаць у сябе руцінныя меры мінімізацыі рызыкі або дадатковыя меры мінімізацыі рызыкі. Руцінныя меры мінімізацыі рызыкі, указаныя ў раздзеле VI гэтых Правіл, распаўсюджваюцца на ўсе лекавыя прэпараты.
912. Большасць праблем, звязаных з бяспекай, могуць належным чынам кіравацца з прымяненнем руцінных мер мінімізацыі рызыкі, дадатковыя меры кіравання рызыкамі могуць прымяняцца ў дачыненні да некаторых рызык, для якіх руцінныя меры мінімізацыі рызыкі могуць быць недастатковымі для забеспячэння належнага кіравання рызыкамі і (або) паляпшэння суадносін «карысць – рызыка» лекавага прэпарату.
913. Гэты раздзел утрымлівае інструкцыю па прымяненні дадатковых мер мінімізацыі рызыкі, выбары інструментаў мінімізацыі рызыкі і ацэнцы эфектыўнасці ўказаных мер. Пры пэўных акалічнасцях ацэнка эфектыўнасці можа быць запатрабавана ў дачыненні да руцінных мер, накіраваных на мінімізацыю рызыкі, звязанай з праблемамі па бяспецы (напрыклад, калі агульная характарыстыка лекавага прэпарату ўтрымлівае рэкамендацыі па мінімізацыі рызыкі, выкананне якіх не прадугледжана руціннымі стандартамі медыцынскай практыкі). Ва ўказаных выпадках рэкамендацыі па выкананні ацэнкі эфектыўнасці мер мінімізацыі рызыкі адносяцца таксама і да руцінных мерапрыемстваў.
914. Меры мінімізацыі рызыкі вызначаюцца на падставе праблем, звязаных з бяспекай, прадстаўленых у спецыфікацыі па бяспецы. Кожная праблема, звязаная з бяспекай, разглядаецца ў індывідуальным парадку, пры выбары найбольш мэтазгоднай меры мінімізацыі рызыкі неабходна ўлічваць сур’ёзнасць патэнцыяльных непажаданых рэакцый, ступень іх цяжкасці, магчымасць прадухілення або клінічныя дзеянні, неабходныя для зніжэння рызыкі, паказанні да прымянення лекавага прэпарату, шлях і спосаб увядзення лекавага прэпарату, мэтавыя папуляцыі і тып устаноў аховы здароўя, дзе прымяняецца лекавы прэпарат.
915. Для кіравання праблемай па бяспецы дапускаецца прымяненне больш чым 1 меры мінімізацыі рызыкі, пры гэтым 1 мера мінімізацыі рызыкі можа распаўсюджвацца на некалькі праблем па бяспецы.
916. Трымальнік рэгістрацыйнага пасведчання нясе адказнасць за забеспячэнне належнага кантролю выканання мер мінімізацыі рызыкі, якія ўключаны ва ўзгоднены ўпаўнаважанымі органамі план кіравання рызыкамі або абазначаныя ў якасці абавязковых умоў рэгістрацыі.
917. Упаўнаважаныя органы нясуць адказнасць за кантроль вынікаў увядзення і рэалізацыі мер мінімізацыі рызыкі, якія ўключаны ў план кіравання рызыкамі або адзначаны ў якасці абавязковых умоў рэгістрацыі.
918. Меры мінімізацыі рызыкі накіраваны на аптымізацыю бяспечнага і эфектыўнага выкарыстання лекавага прэпарату на працягу ўсяго жыццёвага цыкла. Суадносіны «карысць – рызыка» лекавага прэпарату могуць быць палепшаны шляхам зніжэння рызыкі і ступені цяжкасці наступстваў непажаданых рэакцый, а таксама шляхам аптымізацыі карысці пры дапамозе мэтавага падбору і (або) выключэння пацыентаў або пры дапамозе дакладнага маніторынгу лячэння (спецыфічная схема прыёму, лабараторны маніторынг, наступнае назіранне за пацыентамі і г.д.). Меры мінімізацыі рызыкі павінны з’яўляцца кіраўніцтвам для аптымальнага выкарыстання лекавага прэпарату ў медыцынскай практыцы з мэтай гарантыі прадастаўлення аптымальнага лекавага прэпарату, які падыходзіць пацыенту ў аптымальнай дозе і з аптымальным рэжымам прымянення, спецыялістам, які мае належную падрыхтоўку для значэння лекавага прэпарату і вядзення пацыента, а таксама з прадастаўленнем дакладнай інфармацыі і пры належным кантролі.
919. Большасць праблем, звязаных з бяспекай, могуць належным чынам спраўляцца з дапамогай руцінных мер мінімізацыі рызыкі. У пэўных выпадках для асобных важных рызык руцінныя меры мінімізацыі рызыкі могуць быць ацэнены як недастатковыя і для забеспячэння належнага кіравання рызыкай патрабуецца ўвядзенне дадатковых мер мінімізацыі рызыкі.
Пры вызначэнні неабходнасці ўвядзення дадатковых мер мінімізацыі рызыкі ўлічваюцца прыярытэты бяспекі ў дачыненні да частаты, сур’ёзнасці непажаданых рэакцый, ступені іх цяжкасці, уздзеяння на сістэму аховы здароўя і магчымасці прадухілення рызыкі. Далей выконваецца ацэнка магчымасці дасягнення пастаўленай мэты па мінімізацыі рызыкі пры выкарыстанні руцінных мер і (у выпадку дапушчэння недастатковасці гэтых мер) вызначаюцца дадатковыя меры мінімізацыі рызык, якія ў найбольшай ступені адпавядаюць пастаўленым мэтам. Дадатковыя меры мінімізацыі рызыкі павінны прымяняцца ў дачыненні да найбольш важных і прадухіляемых рызык, пры гэтым нагрузка на ўсе бакі-ўдзельнікі, звязаная з выкананнем указаных мер, павінна апраўдваць чаканую карысць для пацыентаў.
920. Існуе рад разнастайных метадаў, якія выкарыстоўваюцца ў якасці дадатковых мер мінімізацыі рызыкі. Сфера рэгулявання абарачэння лекавых прэпаратаў знаходзіцца ў стадыі бесперапыннага развіцця, і існуючыя метады будуць дапаўняцца новымі, у тым ліку арыентаванымі на больш шырокае выкарыстанне інфармацыйных тэхналогій.
921. Паспяховае выкананне дадатковых мер мінімізацыі рызыкі патрабуе ўдзелу ўсіх зацікаўленых бакоў, у тым ліку трымальнікаў рэгістрацыйных пасведчанняў, пацыентаў і спецыялістаў сістэмы аховы здароўя. Неабходна ацэньваць рэалізацыю гэтых мер у сістэме аховы здароўя для забеспячэння дасягнення пастаўленых мэт, а таксама вызначэння суадносін суразмернасці мер, што прымаюцца, суадносінам «карысць – рызыка» лекавага прэпарату і намаганняў, якія прыкладаюцца, неабходных з боку спецыялістаў сістэмы аховы здароўя і пацыентаў для выканання такіх мер. Важнай умовай увядзення дадатковых мер мінімізацыі рызыкі, уключаючы ацэнку іх эфектыўнасці, з’яўляецца выключэнне празмернага і неабгрунтаванага абцяжарвання сістэмы аховы здароўя, трымальнікаў рэгістрацыйных пасведчанняў, упаўнаважаных органаў і пацыентаў.
922. Дадатковыя меры мінімізацыі рызыкі павінны мець дакладна вызначаную мэту, якая адпавядае агульнай мэце мінімізацыі спецыфічных рызык і (або) аптымізацыі суадносін «карысць – рызыка». Канкрэтныя мэты і загадзя вызначаныя параметры ацэнкі дасягнення гэтых мэт з ключавымі этапамі выканання павінны стаць кіраўніцтвам пры распрацоўцы дадатковых мер мінімізацыі рызыкі і ацэнцы дасягнення мэтавага ўзроўню эфектыўнасці.
923. Павінен быць забяспечаны належны маніторынг выкананні і ацэнка эфектыўнасці дадатковых мер мінімізацыі рызыкі па загадзя вызначаных параметрах на этапе ўкаранення гэтых мер, у працэсе і па заканчэнні іх выканання.
924. З мэтай забеспячэння дасягнення жаданых вынікаў па ахове грамадскага здароўя (здароўя насельніцтва) пры выбары інструментаў або метадаў мінімізацыі рызыкі і стратэгіі ўкаранення мер мінімізацыі рызыкі ўлічваецца характарыстыка праблемы, звязанай з бяспекай, з пункту гледжання:
суадносін «карысць – рызыка» лекавага прэпарату;
тэрапеўтычнай значнасці лекавага прэпарату;
мэтавай папуляцыі;
неабходных клінічных дзеянняў, накіраваных на мінімізацыю рызыкі.
Рэгулярнае выкананне прамежкавай ацэнкі эфектыўнасці рэалізуемых мер мінімізацыі рызыкі павінна быць накіравана на своечасовае выяўленне іх недастатковай эфектыўнасці і ўкараненне адпаведных карэкціруючых мерапрыемстваў і ўнясенне змяненняў у план мерапрыемстваў па мерах мінімізацыі рызыкі. Гэты напрамак з’яўляецца сферай медыцынскіх навук, якая развіваецца, не мае агульнапрынятых стандартаў і падыходаў, у сувязі з чым дапушчальна выкарыстоўваць адпаведныя падыходы і колькасныя метады, якія прымяняюцца ў фармакаэпідэміялогіі і іншых раздзелах навукі (напрыклад, у сацыялогіі або навуках аб вывучэнні паводзін), а таксама якасныя метады даследаванняў.
925. Увядзенне дадатковых мер мінімізацыі рызык неабходна разглядаць як праграму, у рамках якой распрацоўваюцца канкрэтныя метады і план іх рэалізацыі, а таксама стратэгія ацэнкі. План па мінімізацыі рызыкі з’яўляецца складнікам плана кіравання рызыкамі. План па мінімізацыі рызыкі павінен уключаць у сябе наступныя раздзелы:
а) абгрунтаванне: абгрунтаванне прапанаваных дадатковых мер мінімізацыі рызыкі ў выпадку неабходнасці іх увядзення;
б) задачы: указанне канкрэтных мэт і дэталёвае апісанне таго, як прапанаваная дадатковая мера мінімізацыі рызыкі будзе накіравана на вырашэнне канкрэтнай праблемы, звязанай з бяспекай для кожнага з прапанаваных дадатковых мер;
в) апісанне: апісанне выбраных дадатковых мер мінімізацыі рызыкі, уключаючы апісанне інструментаў або метадаў, якія будуць выкарыстаны, і ключавых элементаў зместу;
г) план выканання: падрабязнае апісанне прапаноў па выкананні дадатковых мер мінімізацыі рызыкі (напрыклад, характарыстыка ўмяшанняў, дэталёвая інфармацыя аб мэтавай аўдыторыі, план правядзення адукацыйных праграм і (або) распаўсюджвання адукацыйных інструментаў, механізм каардынацыі мер з іншымі трымальнікамі рэгістрацыйных пасведчанняў, пры неабходнасці);
д) план ацэнкі: падрабязны план з указаннем ключавых этапаў па правядзенні ацэнкі эфектыўнасці дадатковых мер мінімізацыі рызыкі з пункту гледжання эфектыўнасці выканання запланаванага працэсу і вызначэння агульных паказчыкаў уплыву на вынікі (напрыклад, зніжэнне рызыкі).
2. Дадатковыя меры мінімізацыі рызыкі
926. Дадатковыя меры мінімізацыі рызыкі ўводзяцца ў выпадку, калі яны ацэньваюцца як умовы бяспечнага і эфектыўнага прымянення лекавага прэпарату. Прапанаваныя дадатковыя меры мінімізацыі рызыкі павінны быць навукова абгрунтаванымі, а таксама павінны распрацоўвацца і прадстаўляцца спецыялістамі з адпаведнай кваліфікацыяй.
927. Дадатковыя меры мінімізацыі рызыкі могуць мець розныя мэты, дызайн, мэтавую аўдыторыю і складанасць. Гэтыя меры могуць выкарыстоўвацца з мэтай забеспячэння належнай працэдуры выбару пацыентаў, для якіх карысць прымянення лекавага прэпарату перавышае рызыку, і выключэнні пацыентаў, якім прымяненне лекавага прэпарату супрацьпаказана, з мэтай забеспячэння пры правядзенні тэрапіі належнага маніторынгу, звязанага з кантролем важных рызык і (або) належным кіраваннем непажаданай рэакцыяй у выпадку яе развіцця.
928. Дадаткова могуць быць распрацаваны спецыфічныя меры мінімізацыі рызыкі ў дачыненні да рызыкі памылкі прымянення і (або) з мэтай забеспячэння належнага назначэння лекавага прэпарату ў выпадках, калі дасягненне гэтай мэты толькі пры дапамозе прадстаўлення інфармацыі аб лекавым прэпараце ў інструкцыі па медыцынскім прымяненні або інфармацыі на этыкетцы з’яўляецца практычна неажыццяўляльным.
929. Калі зроблены запыт на прымяненне дадатковых мер мінімізацыі рызыкі, абгрунтаванне для яго павінна быць дакументавана, а таксама павінна быць зроблена ўказанне канкрэтных праблем, звязаных з бяспекай, і прадстаўлена дэталёвае планаванне этапаў выканання мер мінімізацыі рызык і іх ацэнкі.
930. Дадатковыя меры мінімізацыі рызык могуць уключаць у сябе наступныя напрамкі:
а) адукацыйныя праграмы;
б) праграмы кантраляванага доступу;
в) іншыя меры мінімізацыі рызыкі.
3. Адукацыйная праграма
931. Інструменты або метады, якія могуць быць выкарыстаны ў адукацыйнай праграме, заснаваны на мэтавым інфармаванні з прадстаўленнем інфармацыі, якая ўтрымліваецца ў агульнай характарыстыцы лекавага прэпарату або інструкцыі па медыцынскім прымяненні. Любы адукацыйны матэрыял павінен быць арыентаваны на дасягненне канкрэтных мэт мінімізацыі рызыкі.
932. Мэтай адукацыйнай праграмы з’яўляецца аптымізацыя прымянення лекавага прэпарату пры дапамозе пазітыўнага ўплыву на дзеянні спецыялістаў сістэмы аховы здароўя і пацыентаў з мэтай мінімізацыі рызыкі. Распрацоўка адукацыйных матэрыялаў павінна грунтавацца на меркаванні, што існуе выканальная з практычнага пункта гледжання і дзейсная рэкамендацыя, якая можа быць асвоена мэтавай аўдыторыяй і прымяненне гэтай меры з’яўляецца важным і значным мерапрыемствам па мінімізацыі рызыкі і (або) аптымізацыі суадносін «карысць – рызыка».
933. Адукацыйныя інструменты, якія выкарыстоўваюцца ў кантэксце адукацыйнай праграмы, могуць мець некалькі розных мэтавых аўдыторый, а таксама могуць быць накіраваны больш чым на 1 праблему, звязаную з бяспекай, і могуць перадавацца з выкарыстаннем сучасных інфармацыйных і камунікацыйных тэхналогій (сеткі Інтэрнэт), сродкаў масавай інфармацыі, шляхам прымянення камбінацыі інструментаў (на папяровым носьбіце, аўдыё, відэа-канферэнцсувязі) і шляхам персанальнага навучання. Неабходна прадугледзець прадстаўленне матэрыялаў у розных фарматах для забеспячэння доступу да гэтых матэрыялаў, у тым ліку ў выпадку няспраўнасці сродку інфармавання або немагчымасці доступу да сеткі Інтэрнэт. Неабходна забяспечыць адаптацыю адукацыйнага інструмента, які выкарыстоўваецца, і выбар сродку масавай інфармацыі да патрэб мэтавай аўдыторыі (напрыклад, выбар мовы, віду выяў, дыяграм або іншага графічнага суправаджэння адукацыйнага інструмента). З мэтай аптымізацыі вынікаў выканання адукацыйных праграм неабходна забяспечыць папярэдняе тэсціраванне выкарыстоўваемых адукацыйных інструментаў на мэтавай аўдыторыі.
934. Змест любых адукацыйных матэрыялаў павінен быць поўнасцю ўзгоднены з адобранай упаўнаважанымі органамі інфармацыяй на лекавы прэпарат (агульная характарыстыка лекавага прэпарату або інструкцыя па медыцынскім прымяненні). Адукацыйныя матэрыялы могуць служыць дапаўненнем да адобранай упаўнаважанымі органамі інфармацыі на лекавы прэпарат. Адукацыйныя матэрыялы не павінны ўтрымліваць элементы рэкламы (прамыя або завуаляваныя (напрыклад, лагатып, адметны колеравы дызайн прадукту, стымулюючыя выявы)), але павінны ўключаць інфармацыю па рызыках, звязаных з прымяненнем лекавага прэпарату, і кіраванне рызыкамі, якія патрабуюць дадатковых мер іх мінімізацыі.
935. Адукацыйная праграма павінна быць поўнасцю аддзелена ад рэкламнай кампаніі па лекавым прэпараце. Не дапускаецца выкарыстанне з рэкламнай мэтай кантактнай інфармацыі ўрачоў і пацыентаў, атрыманай у выніку праходжання адукацыйных праграм.
936. Адукацыйныя інструменты, указаныя ў пунктах 937–942 гэтых Правіл, можна выкарыстоўваць індывідуальна або ў комплексе пры распрацоўцы адукацыйных праграм з мэтай дадатковай мінімізацыі рызыкі.
4. Адукацыйныя інструменты
937. Адукацыйныя інструменты павінны мець пэўную накіраванасць і ўключаць у сябе вызначэнне рызыкі зыходзячы з існуючых рызык і канкрэтных дзеянняў, якія павінны быць ажыццёўлены спецыялістамі сістэмы аховы здароўя і (або) пацыентамі з мэтай мінімізацыі такіх рызык.
938. Звесткі ў адукацыйных інструментах павінны ўтрымліваць інфармацыю аб пэўных дзеяннях, якія маюць дачыненне да спецыфічных праблем па бяспецы ў дачыненні да мінімізацыі рызыкі, і не павінны ўтрымліваць інфармацыю, якая не мае дачынення да праблемы па бяспецы. Звесткі ў адукацыйных матэрыялах павінны ўтрымліваць спасылку на агульную характарыстыку лекавага прэпарату або інструкцыю па медыцынскім прымяненні.
939. Адукацыйныя інструменты, прызначаныя для забеспячэння бяспекі і эфектыўнасці прымянення лекавага прэпарату і належнага кіравання важнымі рызыкамі, могуць прадугледжваць:
а) парадак назначэння лекавага прэпарату, уключаючы выбар пацыента, кантроль і маніторынг, з мэтай мінімізацыі рызык;
б) інструкцыю па кіраванні рызыкамі, указанымі ў падпункце «а» гэтага пункта (для спецыялістаў сістэмы аховы здароўя, пацыентаў або асоб, якія ажыццяўляюць догляд за імі);
в) інструкцыю па прадстаўленні інфармацыі аб выяўленых непажаданых рэакцыях, якія ўяўляюць асаблівы інтарэс для характарыстыкі рызыкі.
Адукацыйныя інструменты або метады, якія прымяняюцца 
для спецыялістаў сістэмы аховы здароўя
940. Мэтай прымянення адукацыйнага інструмента для спецыялістаў сістэмы аховы здароўя з’яўляецца прадстаўленне рэкамендацый па прымяненні, і (або) проціпаказанняў, і (або) перасцярог, звязаных з прымяненнем лекавага прэпарату, а таксама са спецыфічнымі рызыкамі, якія патрабуюць прымянення дадатковых мер мінімізацыі рызыкі, уключаючы:
а) выбар пацыентаў;
б) методыку лячэння, рэжым дазіравання, кантроль і маніторынг;
в) спецыяльныя адміністрацыйныя працэдуры або водпуск лекавага прэпарату;
г) дэталёвая інфармацыя, якую неабходна прадставіць пацыентам.
941. Выбар фармату адукацыйнага інструмента або метаду залежыць ад прадстаўленай інфармацыі. Калі неабходна ажыццявіць пэўную колькасць дзеянняў перад выпіскай рэцэпта індывідуальнаму пацыенту, то прыдатным фарматам можа быць кантрольны ліст. Фармат у выглядзе брашуры можа быць больш прыдатным для ўсведамлення спецыялістамі канкрэтных рызык з мэтай ранняга выяўлення і кіравання непажаданымі рэакцыямі, пры гэтым плакаты могуць утрымліваць прымяняльныя тэрапеўтычныя інструкцыі або схемы прыёму лекавага прэпарату. Выбар фармату адукацыйных інструментаў залежыць ад накіраванасці, аб’ёму інфармацыі, мэтавай аўдыторыі і іншых фактараў.
Адукацыйныя інструменты або метады, што прымяняюцца 
для пацыентаў і асоб, якія ажыццяўляюць іх догляд
942. Адукацыйныя інструменты або метады, якія прымяняюцца для пацыентаў і асоб, павінны быць нацэлены на паляпшэнне разумення адзнак і сімптомаў, на стадыі ранняга выяўлення непажаданых рэакцый, якія патрабуюць прыняцця дадатковых мер мінімізацыі рызыкі, а таксама аптымізацыі далейшага вядзення пацыента. Пры неабходнасці адукацыйны інструмент або метад можа выкарыстоўвацца для прадстаўлення інфармацыі і напаміну пацыенту аб важных дзеяннях (вядзенне запісаў па дазіраванні лекавых прэпаратаў або дыягнастычных працэдурах, якія павінны быць зарэгістраваны або выкананы пацыентам з наступным абмеркаваннем са спецыялістамі сістэмы аховы здароўя з мэтай забеспячэння выканання любых этапаў, неабходных для эфектыўнага прымянення лекавага прэпарату і інш.).
Памятка для пацыента
943. Мэтай гэтага інструмента з’яўляецца гарантыя таго, што інфармацыя аб бягучым лячэнні пацыента і звязаных з лячэннем рызыках (напрыклад, патэнцыяльныя ўзаемадзеянні з іншымі лекавымі прэпаратамі) заўсёды ёсць у распараджэнні пацыента і даступная спецыялісту сістэмы аховы здароўя. Інфармацыя павінна ўтрымліваць неабходны мінімум для перадачы ключавых інструкцый па мінімізацыі рызыкі і неабходныя дзеянні, якія аблягчаюць стан пацыента пры любых акалічнасцях, у тым ліку экстранных. Адной з ключавых характарыстык гэтага інструмента павінна быць партатыўнасць для забеспячэння зручнасці яго прымянення.
5. Праграма кантраляванага доступу
944. Праграма кантраляванага доступу складаецца з пераліку мер, накіраваных на кантроль доступу да лекавага прэпарату за межамі ўзроўню кантролю, гарантаванага руціннымі мерамі мінімізацыі рызыкі, гэта значыць рэгулятарным статусам лекавага прэпарату. Кантраляваны доступ неабходна разглядаць у якасці меры мінімізацыі рызыкі ў дачыненні да сур’ёзнай рызыкі (напрыклад, рызыка развіцця непажаданых рэакцый, якія ствараюць пагрозу жыцця) для лекавага прэпарату з даказанай карысцю (напрыклад, лекавыя прэпараты для лячэння жыццепагражальнай паталогіі, для якой адсутнічаюць альтэрнатыўныя метады лячэння для мэтавай папуляцыі або падгрупы мэтавай папуляцыі з прычыны неэфектыўнасці альтэрнатыўных метадаў лячэння), якую нельга дасягнуць без прымянення дадатковых мер мінімізацыі рызык.
945. Мерапрыемствы, якія павінны быць выкананы да назначэння і (або) водпуску лекавага прэпарату і (або) выкарыстання ў праграме кантраляванага доступу, выконваюцца індывідуальна або ў комплексе з іншымі мерапрыемствамі. Да такіх мерапрыемстваў адносяць у тым ліку:
а) спецыфічныя метады кантролю і (або) абследавання пацыента для пацвярджэння адпаведнасці пацыента пэўным клінічным крытэрыям назначэння лекавага прэпарату;
б) дакументальнае пацвярджэнне ўрачом, які выпісаў лекавы прэпарат, фармацэўтычным работнікам, які адпусціў лекавы прэпарат, і (або) пацыентам атрымання і разумення інфармацыі, што ўтрымлівае тлумачэнне рызыкі, звязанай з прымяненнем лекавага прэпарату;
в) выкарыстанне дакладных працэдур па сістэматычным наступным назіранні за пацыентам шляхам рэгістрацыі інфармацыі аб ім у спецыяльнай сістэме збору даных (у рэгістры пацыентаў) і інш.;
г) водпуск (рэалізацыю) лекавых прэпаратаў толькі праз аптэкі, якія маюць спецыяльны дазвол (ліцэнзію) на водпуск (рэалізацыю) такіх лекавых прэпаратаў.
946. У пэўных выпадках у якасці інструмента кантраляванага доступу праводзяцца спецыяльныя метады абследавання або кантроль стану пацыента (напрыклад, кантроль стану пацыента, лабараторныя паказчыкі або іншыя віды даследавання (ЭКГ і інш.) да лячэння і (або) у працэсе лячэння, аналізы функцыі печані, рэгулярныя аналізы крыві, тэст на цяжарнасць (які можа з’яўляцца кампанентам праграмы прадухілення цяжарнасці)). Указаныя меры ўводзяцца ў дзеянне з мэтай забеспячэння кантролю ў адпаведнасці з агульнай характарыстыкай лекавага прэпарату, калі гэта з’яўляецца крытычным фактарам з пункту гледжання суадносін «карысць – рызыка» лекавага прэпарату.
6. Іншыя меры мінімізацыі рызыкі
Кантраляваная сістэма дыстрыб’юцыі лекавых прэпаратаў
947. Кантраляваная сістэма дыстрыб’юцыі адносіцца да відаў мер, накіраваных на забеспячэнне адсочвання ўсіх этапаў транспартавання лекавага прэпарату да месца прызначэння і (або) водпуску лекавага прэпарату аптэкамі. Заказы і адгрузкі лекавага прэпарату адным або некалькімі ідэнтыфікаванымі дыстрыб’ютарамі аблягчаюць адсочванне лекавага прэпарату. Напрыклад, даныя меры могуць быць разгледжаны ў дачыненні да тых лекавых прэпаратаў, якія кантралююцца ў кожнай дзяржаве-члене ў адпаведнасці са сваім заканадаўствам, з мэтай прадухілення няправільнага выкарыстання і злоўжывання лекавымі прэпаратамі.
Праграма па прадухіленні цяжарнасці
948. Праграма па прадухіленні цяжарнасці ўяўляе сабой сукупнасць мер, накіраваных на мінімізацыю рызыкі ўздзеяння лекавага прэпарату з пэўным або патэнцыяльным тэратагенным уздзеяннем на плод у перыяд цяжарнасці. Гэта праграма павінна забяспечваць укараненне ў пацыентаў жаночага полу такога механізма кантролю, які дазваляе гарантаваць, што лекавы прэпарат не будзе назначаны ў перыяд цяжарнасці і цяжарнасць не надыдзе на працягу курса лячэння і (або) пэўнага прамежку часу пасля спынення тэрапіі. Праграма па прадухіленні цяжарнасці таксама можа быць арыентавана на пацыентаў мужчынскага полу ў выпадку, калі прымяненне лекавага прэпарату біялагічным бацькам можа мець негатыўныя наступствы для зыходу цяжарнасці.
949. Праграма па прадухіленні цяжарнасці ўключае ў сябе прымяненне адукацыйных інструментаў і адпаведных інструментаў кантролю доступу да лекавага прэпарату. Пры планаванні праграмы па прадухіленні цяжарнасці неабходна разглядаць наступныя элементы (як індывідуальна, так і ў сукупнасці):
а) адукацыйныя інструменты, накіраваныя на спецыялістаў сістэмы аховы здароўя і пацыентаў, з мэтай інфармавання ў дачыненні да тэратагеннай рызыкі і ўчынення неабходных дзеянняў для мінімізацыі гэтай рызыкі (інструкцыя па выкарыстанні больш чым аднаго метаду кантрацэпцыі і інструкцыя па прымяненні розных відаў кантрацэптыўных сродкаў, інфармацыя для пацыента ў дачыненні да працягласці перыяду, на працягу якога неабходна пазбягаць цяжарнасці пасля спынення лячэння і інш.);
б) кантраляваны доступ на этапе назначэння лекавага прэпарату або яго водпуску з забеспячэннем выканання тэсту на цяжарнасць і кантролем адмоўных вынікаў медыцынскім і фармацэўтычным работнікам перад назначэннем або водпускам лекавага прэпарату;
в) абмежаванне максімальнага тэрміну дзеяння рэцэпта (30 каляндарных дзён);
г) кансультаванне ў выпадку незапланаванай цяжарнасці і ацэнка зыходу выпадковай цяжарнасці.
950. Неабходна таксама разгледзець мэтазгоднасць распрацоўкі і ўкаранення рэгістра цяжарных для рэгістрацыі даных па ўсіх пацыентах, якія зацяжаралі ў працэсе лячэння або ў адпаведны перыяд часу з моманту заканчэння лячэння (напрыклад, на працягу 3 месяцаў). Выкарыстанне інструмента сістэмнага збору інфармацыі па выпадках і зыходах цяжарнасці дапамагае збору інфармацыі аб эфектыўнасці выконваемай праграмы па прадухіленні цяжарнасці і зборы інфармацыі па характарыстыцы рызыкі, у асаблівасці на пачатковым пострэгістрацыйным этапе (гэта значыць на тым этапе, калі ёсць істотныя абмежаванні або адсутнасць даных па зыходах цяжарнасці).
Непасрэдны зварот да спецыялістаў сістэмы аховы здароўя
951. Непасрэдны зварот да спецыялістаў сістэмы аховы здароўя, указаны ў пункце 866 гэтых Правіл, выконваецца з мэтай мінімізацыі пэўных рызык і (або) зніжэння цяжкасці непажаданых рэакцый лекавага прэпарату, указаных у раздзеле XI гэтых Правіл.
7. Укараненне мер мінімізацыі рызык
952. Дадатковыя меры мінімізацыі рызыкі могуць уключаць у сябе прымяненне 1 або некалькіх мер, якія павінны ўкараняцца і выконвацца ў рамках пэўнай мэтавай аўдыторыі. Належная ўвага павінна ўдзяляцца як часовым рамкам і рэгулярнасці рэалізацыі мер мінімізацыі рызыкі, так і працэдурам, накіраваным на дасягненне мэт у рамках мэтавай аўдыторыі. Напрыклад, аднаразовае распаўсюджванне адукацыйных інструментаў можа быць недастатковым для забеспячэння інфармавання ўсіх медыцынскіх работнікаў, якія патэнцыяльна выпісваюць лекавы прэпарат, і (або) спажыўцоў, у тым ліку новых медыцынскіх работнікаў і спажыўцоў. Можа ўзнікнуць неабходнасць у дадатковым распаўсюджванні адукацыйных інструментаў або метадаў праграм па рэалізацыі мер мінімізацыі рызыкі. Належная ўвага павінна ўдзяляцца агульнаму фармату адукацыйных інструментаў або праграм для забеспячэння дакладнага адрознення ад матэрыялаў, якія носяць рэкламны характар. Паколькі меры мінімізацыі рызыкі накіраваны на розныя мэты, некаторыя меры (напрыклад, памяткі, праграмы кантраляванага доступу і праграмы па прадухіленні цяжарнасці) павінны ў большасці выпадкаў суправаджаць далейшае прымяненне лекавага прэпарату, у той час як іншыя (напрыклад, непасрэднае інфармаванне спецыялістаў сістэмы аховы здароўя і адукацыйныя матэрыялы) могуць быць не запатрабаваны на наступных этапах прымянення лекавага прэпарату. Абгрунтаванасць выбару кожнай меры мінімізацыі рызыкі і неабходнасць яе рэалізацыі на наступных этапах прымянення лекавага прэпарату падлягаюць разгляду, ацэнцы і адлюстраванню ў плане кіравання рызыкамі на этапе падачы на рэгістрацыю лекавага прэпарату. Прадстаўленне адукацыйных матэрыялаў для ўзгаднення ва ўпаўнаважаны орган дзяржавы-члена павінна ажыццяўляцца асобна ад распаўсюджвання рэкламнага матэрыялу, пры гэтым у суправаджальным лісце павінна быць абазначана, ці з’яўляюцца матэрыялы рэкламнымі або адукацыйнымі. Адукацыйныя матэрыялы неабходна распаўсюджваць асобна ад рэкламных матэрыялаў з указаннем, што яны не з’яўляюцца рэкламнымі. Механізмы забеспячэння якасці павінны гарантаваць, што існуючыя сістэмы распаўсюджвання адпавядаюць мэтам прымянення меры мінімізацыі рызыкі, з’яўляюцца кантраляванымі і падвяргаюцца аўдыту.
8. Ацэнка эфектыўнасці мер мінімізацыі рызыкі
953. Ацэнка эфектыўнасці мер мінімізацыі рызыкі з’яўляецца неабходнай для ўстанаўлення эфектыўнасці прымянення мер мінімізацыі рызыкі, выяўлення прычын неэфектыўнасці, а таксама неабходнасці выканання карэкціруючых дзеянняў. Ацэнка эфектыўнасці мер выконваецца ў дачыненні да кожнай меры і для праграмы мінімізацыі рызык у цэлым.
954. Час ацэнкі эфектыўнасці мер мінімізацыі рызыкі павінен быць дакладна спланаваны ў рамках плана кіравання рызыкамі да пачатку выканання мер з улікам часу, неабходнага для пачатку выканання мер мінімізацыі рызыкі, аб’ёмаў выкарыстання лекавага прэпарату сістэмай аховы здароўя і іншых фактараў, якія аказваюць уплыў на тэрміны выканання запланаваных мерапрыемстваў.
955. Неабходна спланаваць правядзенне перыядычнага агляду эфектыўнасці аднаго або некалькіх інструментаў або праграмы мінімізацыі рызык у цэлым. Прымяняюцца наступныя кантрольныя кропкі ацэнкі эфектыўнасці, якія маюць асаблівае значэнне пры ацэнцы выканання ўказанай праграмы:
а) пасля пачатку выканання праграмы мінімізацыі рызык (напрыклад, на працягу 12–18 месяцаў) з мэтай забеспячэння магчымасці ўнясення змяненняў у праграму мінімізацыі рызыкі, у выпадку неабходнасці;
б) на этапе выканання ацэнкі пацвярджэння рэгістрацыі лекавага прэпарату.
956. Ацэнка эфектыўнасці мер мінімізацыі рызыкі на ўсіх этапах выканання ўключае ў сябе таксама ўстанаўленне неабходнасці далейшага прымянення дадатковай меры мінімізацыі рызыкі.
957. Ацэнка эфектыўнасці мер мінімізацыі рызыкі павінна разглядаць розныя аспекты выконваемай меры мінімізацыі рызыкі: працэс (гэта значыць ступень выканання запланаванай праграмы), яе ўздзеянне на дасведчанасць мэтавай аўдыторыі, змяненні ў паводзінах гэтай мэтавай аўдыторыі, а таксама вынік (наколькі былі дасягнуты мэты мінімізацыі рызыкі). Пры распрацоўцы стратэгіі ацэнкі вызначаюцца аспекты працэсу выканання плана мінімізацыі рызык (далей – працэс) і дасягнутых вынікаў, якія могуць быць правільна вымераны каб пазбегнуць атрымання недакладных даных або даных, якія ўводзяць у зман, або празмернага абцяжарвання сістэмы аховы здароўя або іншых бакоў, уключаных у працэс выканання меры мінімізацыі рызыкі. Час ацэнкі кожнага кампанента эфектыўнасці выконваемай актыўнай меры, а таксама ўстанаўлення правільных паказчыкаў, на падставе якіх ацэньваецца эфектыўнасць інструмента мінімізацыі рызыкі, павінен быць дакладна разгледжаны трымальнікам рэгістрацыйнага пасведчання і спланаваны да пачатку выканання мер мінімізацыі рызыкі.
958. Для ацэнкі эфектыўнасці мер мінімізацыі рызыкі неабходна выкарыстоўваць 2 групы паказчыкаў:
а) паказчыкі працэсу;
б) паказчыкі выніку.
959. Паказчыкі працэсу неабходныя для ўстанаўлення станоўчай дынамікі выканання ўсіх этапаў мер мінімізацыі рызыкі. Гэта група павінна забяспечыць ацэнку ступені выканання запланаванай праграмы і дасягненне патрэбнага ўплыву на паводзіны або дзеянні мэтавай аўдыторыі. Паказчыкі выканання праграмы павінны быць вызначаны загадзя і адсочвацца на працягу выканання праграмы. Атрыманыя даныя і вопыт могуць быць выкарыстаны для аптымізацыі карэкціруючых дзеянняў у выпадку іх неабходнасці. Ацэнка выканання працэсу таксама можа палепшыць разуменне працэсаў і прычынных механізмаў, у сілу якіх дадатковыя меры мінімізацыі рызыкі дазволілі або не дазволілі дабіцца жаданага кантролю спецыфічных рызык.
960. Паказчыкі выніку забяспечваюць агульную ацэнку ступені кантролю рызыкі, дасягнутай пры дапамозе ўкаранення мер мінімізацыі рызыкі. Напрыклад, калі мэтай прыняцця аператыўнай меры з’яўляецца зніжэнне частаты і (або) ступені цяжкасці непажаданай рэакцыі, канчатковы крытэрый ацэнкі выніку будзе прывязаны да гэтай мэты.
961. Пры абгрунтаванай немагчымасці выканання ацэнкі паказчыкаў вынікаў (напрыклад, неабгрунтавана вялікая колькасць пацыентаў, падвержаных рызыцы, вельмі рэдкія непажаданыя з’явы), дапускаецца пры ацэнцы эфектыўнасці мер мінімізацыі рызыкі грунтавацца на інтэрпрэтацыі паказчыкаў працэсу, якая носіць дакладны характар.
962. Па выніках правядзення працэдуры ацэнкі эфектыўнасці мер мінімізацыі рызыкі робіцца вывад аб магчымасці далейшага выканання меры мінімізацыі рызыкі без змяненняў або аб неабходнасці яе змянення. Ацэнка эфектыўнасці мер мінімізацыі рызыкі можа сведчыць аб тым, што дзейнасць па мінімізацыі рызыкі з’яўляецца недастатковай і павінна быць узмоцнена (пры дапамозе ўнясення змяненняў у перасцярогі або рэкамендацыі ў агульнай характарыстыцы лекавага прэпарату і інструкцыі па медыцынскім прымяненні, паляпшэння дакладнасці рэкамендацый па мінімізацыі рызыкі і (або) з дапамогай падключэння дадатковых інструментаў па мінімізацыі рызыкі або паляпшэння існуючых і інш.). Іншым вынікам працэдуры ацэнкі можа стаць выяўленне неадпаведнасці мер мінімізацыі рызыкі або факта адсутнасці ў працэдуры ацэнкі патрэбнай накіраванасці, у сувязі з чым можа быць зменшаны аб’ём работ па праграме або разгледжана яе спрашчэнне (змяншэнне колькасці інструментаў, або метадаў мінімізацыі рызыкі, або рэгулярнасці выканання асобных мер мінімізацыі рызыкі або выключэнне часткі рэалізуемых мерапрыемстваў, для якіх прадэманстравана, што яны не ўносяць значны ўклад у мінімізацыю рызыкі).
963. У дапаўненне да ацэнкі эфектыўнасці мер мінімізацыі рызыкі ў кіраванні праблемамі, звязанымі з бяспекай, таксама важна ацаніць, ці можа дадатковая мера мінімізацыі рызыкі мець ненаўмысныя (негатыўныя) наступствы для разгляданай праблемы здароўя насельніцтва на бліжэйшы перыяд і ў перспектыве. Прыклады ненаўмысных наступстваў уключаюць у сябе неабгрунтаваную перагрузку сістэмы аховы здароўя, прыпыненне прымянення лекавага прэпарату пацыентамі, у тым ліку ў выпадках станоўчых суадносін «карысць – рызыка» для гэтых пацыентаў.
964. Даследаванні па ацэнцы эфектыўнасці мер кіравання рызыкамі з’яўляюцца пострэгістрацыйнымі даследаваннямі па бяспецы. Такім чынам, пры правядзенні даследавання з мэтай ацэнкі паказчыкаў паводзін або бяспекі павінна быць забяспечана выкананне патрабаванняў да пострэгістрацыйных даследаванняў бяспекі, якія вызначаюцца ў раздзеле X гэтых Правіл. Гэта інструкцыя не прымяняецца да вымярэння простых паказчыкаў працэсу (напрыклад, распаўсюджванне інфармацыйных інструментаў, якія ўтрымліваюць меры мінімізацыі рызыкі ў мэтавай папуляцыі). У адпаведных выпадках могуць быць выкарыстаны метадалагічныя стандарты ацэнкі даследаванняў у фармакаэпідэміялогіі.
Ацэнка паказчыкаў працэсу
965. Паказчыкі працэсу грунтуюцца на параметрах ацэнкі аб’ёму выканання першапачатковай праграмы і (або) змяненняў у працэсе яе выканання. Паказчыкі працэсу павінны дапаўняць, а не замяшчаць ацэнку дасягнення намечаных мэт пры дапамозе рэалізацыі мер мінімізацыі рызыкі (паказчыкі выніку). У залежнасці ад характару актыўных мер розныя паказчыкі працэсу могуць быць вызначаны для ацэнкі іх эфектыўнасці.
Дасягненне мэтавай папуляцыі
966. Калі меры мінімізацыі рызыкі заключаюцца ў прадастаўленні інфармацыі і інструкцый для спецыялістаў сістэмы аховы здароўя і (або) пацыентаў пры дапамозе прадастаўлення адукацыйных інструментаў, выкарыстоўваюцца меры ацэнкі распаўсюджвання інфармацыі для атрымання базавых даных па выкананні. Гэтыя паказчыкі павінны быць арыентаваны на ацэнку прадастаўлення інструмента, які выкарыстоўваецца, для мэтавай папуляцыі і ацэнку фактычнага атрымання матэрыялаў мэтавай папуляцыяй.
Ацэнка клінічных ведаў
967. З мэтай ацэнкі дасведчанасці мэтавай папуляцыі і ўзроўню ведаў, атрыманых пры дапамозе прымянення адукацыйных інструментаў і (або) з выкарыстаннем іншых метадаў прадастаўлення інфармацыі, прымяняюцца навуковыя метады аналітычных апытанняў.
968. Аналітычнае апытанне звычайна ўключае ў сябе асноўныя стандартныя пытанні, адказы на якія дапускаецца прадстаўляць па тэлефоне, у асабістай размове або адпраўляць па пошце (электроннай пошце). Правядзенне аналітычных апытанняў неабходна ажыццяўляць рэгулярна.
969. Падыход, указаны ў пункце 968 гэтых Правіл, можа быць адаптаваны для кантролю дачынення да прапанаваных мер і ступені інфармаванасці рэпрэзентатыўных груп мэтавай аўдыторыі спецыялістаў сістэмы аховы здароўя і (або) пацыентаў і ажыццяўляцца з выкарыстаннем адпаведных псіхаметрычных інструментаў. Для выканання ацэнкі вышэйуказаных паказчыкаў неабходна вызначыць адэкватны аб’ём выбаркі, уключэнне ў якую выконваецца з выкарыстаннем прынцыпаў рандамізацыі. Выкарыстанне ініцыятыўных груп або груп падтрымкі пацыентаў для правядзення аналітычнага апытання ведаў не трэба прымяняць з прычыны неаб’ектыўнага прынцыпу самаадбору.
970. Неабходна ўдзяліць увагу мэтам аналітычнага апытання, дызайну даследавання, аб’ёму і рэпрэзентацыйнасці выбаркі, аперацыйным вызначэнням залежных і незалежных пераменных, а таксама статыстычнаму аналізу. Пільная ўвага павінна быць таксама ўдзелена выбару найбольш адпаведных інструментаў па зборы даных (анкеты, апытальнікі і інш.).
Ацэнка клінічных дзеянняў
971. З мэтай правядзення ацэнкі эфектыўнасці адукацыйных дадатковых мер і (або) інфармацыйнага забеспячэння неабходна вызначыць не толькі клінічныя веды, але і заснаваныя на іх клінічныя дзеянні (напрыклад, назначэнне лекавага прэпарату).
972. Даследаванні па прымяненні лекавага прэпарату з дапамогай другаснага выкарыстання даных, указаных у электронных медыцынскіх картах, неабходна разглядаць як каштоўны інструмент для правядзення колькаснай ацэнкі клінічных дзеянняў у выпадку забеспячэння належнай колькасці ўдзельнікаў, мэтавай аўдыторыі і базы даных.
973. Аналіз лістоў назначэння лекавых прэпаратаў з улікам даных іншых пацыентаў (клінічныя, дэмаграфічныя даныя і інш.) можа забяспечыць ацэнку назначэння лекавых прэпаратаў, уключаючы сумеснае назначэнне 2 лекавых прэпаратаў, якія ўзаемадзейнічаюць, адпаведнасць рэкамендацыям па лабараторным маніторынгу, а таксама выбар і кантроль стану пацыента.
974. Прымяняючы статыстычныя метады (аналіз дынамічных радкоў, аналізы выжывальнасці, лагістычная рэгрэсія і інш.) для кагорты спажыўцоў лекавых прэпаратаў, можна зрабіць ацэнку розных аспектаў назначэння або прымянення лекавых прэпаратаў, што можа дазволіць выканаць прагноз мінімізацыі рызыкі, які выходзіць за рамкі выключна апісання атрыманых доказаў. Асаблівая ўвага павінна быць удзелена правядзенню і інтэрпрэтацыі вынікаў даследаванняў па ацэнцы выкарыстання лекавых прэпаратаў у дзяржавах-членах, уключаючы рэгістрацыйны статус лекавага прэпарату і парадак яго назначэння і водпуску, паколькі парадак назначэння лекавага прэпарату можа адлюстроўваць не толькі інфармацыю аб лекавым прэпараце і любую меру мінімізацыі рызыкі, але таксама інструкцыі дзяржаў-членаў па назначэнні лекавага прэпарату, аспекты, звязаныя з сістэмай аховы здароўя, прымяненнем лекавага прэпарату на практыцы і абмежаваннямі пакрыцця выдаткаў на лячэнне. Такая разнастайнасць сістэм прадастаўлення медыцынскіх паслуг у дзяржавах-членах і за іх межамі можа з’яўляцца падставай для правядзення даследавання з аднолькавымі мэтамі ў некалькіх краінах.
975. Даследаванні паводзін, заснаваныя на даных, сабраных у ходзе аналітычных апытанняў, павінны ўлічвацца пры ацэнцы клінічных дзеянняў у выпадку адсутнасці папярэдніх даных.
Ацэнка паказчыкаў выніку
976. Паказчыкамі паспяховасці выканання праграмы мінімізацыі рызыкі з’яўляюцца вынікі павышэння бяспекі прымянення лекавага прэпарату (частата і (або) ступень цяжкасці непажаданых рэакцый у сувязі з уздзеяннем лекавага прэпарату на пацыента па-за рамак інтэрвенцыйнага даследавання).
977. Ацэнка, заснаваная на даных паказчыкаў паспяховасці выканання праграмы па мінімізацыі рызык, павінна ўключаць у сябе параўнанне эпідэміялагічных мер частотнасці выніку, такія як паказчык частаты або кумулятыўнай частаты непажаданай рэакцыі, атрыманы ў выніку даследаванняў бяспекі на пострэгістрацыйным этапе. Неабходна разгледзець выкарыстанне адпаведных вынікаў павышэння бяспекі прымянення лекавага прэпарату (напрыклад, сурагатная канчатковая кропка даследавання (напрыклад, належны біямаркёр, у якасці замены клінічнай канчатковай кропкі)), калі такі падыход дапамагае выкананню ацэнкі эфектыўнасці рэалізуемых мер мінімізацыі рызыкі.
978. У адпаведнасці з любым падыходам навуковыя і прызнаныя прынцыпы эпідэміялагічнага даследавання заўсёды павінны быць кіраўніцтвам для ацэнкі паказчыка канчатковага выніку, які выкарыстоўваецца.
979. Неабходна ўлічваць параўнанне частаты да і пасля выканання мер мінімізацыі рызыкі. У выпадку немагчымасці правядзення ацэнкі і разліку да і пасля выканання мер (напрыклад, меры мінімізацыі рызыкі былі ўведзены ў дзеянне ў момант атрымання рэгістрацыйнага пасведчання) паказчык частаты выніку, атрыманы на этапе пасля выканання мер, суадносіцца з загадзя вызначаным рэферэнтным значэннем, атрыманым з навуковых крыніц, рэтраспектыўных даных медыцынскіх карт пацыентаў, чаканай частаты ў агульнай папуляцыі (назіраны аналіз у параўнанні з меркаваным і інш.), і павінен улічваць магчымы эфект стымулявання рэпарціравання, змянення парадку аказання медыцынскай дапамогі пацыентам і (або) мерапрыемстваў па мінімізацыі рызыкі. Выбар групы параўнання павінен быць належным чынам абгрунтаваны.
980. Метады ацэнкі эфектыўнасці мер мінімізацыі рызыкі павінны быць супастаўныя з мінімізаванымі рызыкамі. Прымяненне паказчыка спантаннага (колькасць паведамленняў аб падазраваных непажаданых рэакцыях за ўстаноўлены перыяд часу) дапускаецца пры ацэнцы эфектыўнасці руцінных мер мінімізацыі рызыкі. Спантаннае рэпарціраванне неабходна разглядаць з асцярожнасцю пры ацэнцы частаты непажаданых рэакцый у мэтавай папуляцыі, за выключэннем асаблівых акалічнасцей (напрыклад, частата непажаданай з’явы пры прымяненні лекавага прэпарату рэдкая, базісная частата ў агульнай папуляцыі нязначная і існуе выражаная ўзаемасувязь паміж лячэннем і непажаданай рэакцыяй).
981. Пры такіх акалічнасцях, калі прамое вызначэнне ступені рызыкі ў разгляданай групе з’яўляецца практычна неажыццявімым, спантанныя паведамленні маглі б дазволіць выказаць меркаванне адносна прыблізнага значэння частаты непажаданай рэакцыі ў групе пры ўмове, што некаторыя абгрунтаваныя даныя могуць быць атрыманы для ацэнкі паказчыка ўзроўню рэпарціравання ў кантэксце прымянення лекавага прэпарату.
982. Адметныя хібы, якія ўплываюць на ўзровень рэпарціравання ў дачыненні да меркаваных непажаданых рэакцый, могуць прывесці да вынікаў, якія ўводзяць у зман. Напрыклад, увядзенне праграмы мінімізацыі рызыкі, звязанай з праблемай бяспекі, выяўленай на этапе пострэгістрацыйнага маніторынгу лекавага прэпарату, можа дапамагаць павышэнню інфармаванасці ў дачыненні да пэўных непажаданых рэакцый, што ў канчатковым выніку можа прывесці да павышэння ўзроўню паведамлення.
983. Пры такіх акалічнасцях аналіз спантаннага рэпарціравання можа прывесці да памылковага заключэння, што ўмяшанне аказалася неэфектыўным. Зніжаныя паказчыкі справаздачнасці за пэўны часавы прамежак могуць таксама прывесці да памылковага заключэння, што ўмяшанне аказалася эфектыўным.
9. Каардынацыя
984. У выпадку наяўнасці на рынку больш чым аднаго лекавага прэпарату з аднолькавым дзейным рэчывам прымяняецца адзіны падыход у дачыненні да дадатковых мер мінімізацыі рызыкі, прадугледжаных упаўнаважанымі органамі дзяржаў-членаў. Калі ўзнікае неабходнасць у каардынуючых дзеяннях для групы лекавых прэпаратаў павінен быць выпрацаваны ўзгоднены падыход з боку ўпаўнаважанага органа дзяржавы-члена. Пры такіх акалічнасцях папярэдняе планаванне павінна забяспечыць, каб эфектыўнасць мер мінімізацыі рызыкі ацэньвалася для кожнага асобнага лекавага прэпарату, а таксама для лекавых прэпаратаў у сукупнасці.
10. Сістэмы якасці мер мінімізацыі рызыкі
985. Нягледзячы на тое, што ў працэсе распрацоўкі і ажыццяўлення мер мінімізацыі рызыкі задзейнічаны многія эксперты, адказнасць за якасць, дакладнасць і навуковую цэласнасць такіх мер ускладаецца на трымальніка рэгістрацыйнага пасведчання і ўпаўнаважаную асобу па фармаканаглядзе трымальніка рэгістрацыйнага пасведчання.
986. Трымальнік рэгістрацыйнага пасведчання нясе адказнасць за абнаўленне плана кіравання рызыкамі ў выпадку з’яўлення новай інфармацыі, адпаведнасць інфармацыі ў матэрыялах па мерах мінімізацыі рызыкі і інфармацыі ў агульнай характарыстыцы лекавага прэпарату і яго інструкцыі па медыцынскім прымяненні, а таксама павінен прымяняць прынцыпы якасці, указаныя ў раздзеле II гэтых Правіл. Адсочвальныя версіі плана кіравання рызыкамі павінны быць перададзены для разгляду і правядзення ацэнкі ўпаўнаважанымі органамі дзяржаў-членаў. Гэтыя дакументы, план кіравання рызыкамі і ўключаныя ў план сістэмы кіравання рызыкай, а таксама любыя дакументы, што ўтрымліваюць меры мінімізацыі рызыкі, могуць падвяргацца аўдыту або інспектаванню.
987. Трымальнік рэгістрацыйнага пасведчання павінен забяспечыць, каб механізмы справаздачнасці па выніках правядзення даследаванняў або аналізаў па ацэнцы эфектыўнасці мер мінімізацыі рызыкі пацвярджаліся дакументальна. Гэтыя дакументы могуць падвяргацца аўдыту або інспектаванню.
11. Адказнасць упаўнаважаных органаў дзяржаў-членаў
988. Упаўнаважаныя органы дзяржаў-членаў нясуць адказнасць за ажыццяўленне дадатковых мер мінімізацыі рызыкі, якія прымяняюцца як умова па бяспечным і эфектыўным выкарыстанні лекавага прэпарату. Дадатковыя меры мінімізацыі рызыкі, устаноўленыя для лекавых прэпаратаў пры рэгістрацыі па дэцэнтралізаванай працэдуры або працэдуры ўзаемнага прызнання, уключаюцца ў план кіравання рызыкамі і з’яўляюцца ўмовай рэгістрацыі. Увядзенне дадатковых мер мінімізацыі рызыкі на ўзроўні дзяржавы-члена можа ажыццяўляцца з улікам заканадаўства дзяржаў-членаў і асаблівасцей сістэмы аховы здароўя, напрыклад меры ў дачыненні да пэўных рызык дапускаецца рэалізоўваць з выкарыстаннем іншых падыходаў з улікам магчымасцей сістэм аховы здароўя на ўзроўні дзяржаў-членаў.
989. У дачыненні да мер мінімізацыі рызыкі, якія былі ўведзены пасля выдачы рэгістрацыйнага пасведчання, упаўнаважаныя органы дзяржаў-членаў павінны забяспечыць іх аператыўны разгляд і ўзгадненне з трымальнікам рэгістрацыйнага пасведчання.
990. Упаўнаважаныя органы дзяржаў-членаў пры неабходнасці могуць аказаць садзейнічанне ва ўніфікацыі мер мінімізацыі рызыкі для ўзноўленых лекавых прэпаратаў, якія ўкараняюцца трымальнікамі рэгістрацыйных пасведчанняў, і біяаналагаў з аднолькавым дзейным рэчывам. У выпадку неабходнасці ўвядзення дадатковых мер мінімізацыі рызыкі для ўзноўленых лекавых прэпаратаў і біяаналагаў, абумоўленых праблемамі, звязанымі з бяспекай дзейнага рэчыва, меры мінімізацыі рызыкі, прымяняльныя да ўзноўленых лекавых прэпаратаў і біяаналагаў, неабходна прывесці ў адпаведнасць з мерамі мінімізацыі рызыкі для рэферэнтнага лекавага прэпарату. Пры пэўных акалічнасцях у дачыненні да гібрыдных лекавых прэпаратаў могуць спатрэбіцца дадатковыя меры мінімізацыі рызыкі, акрамя мер мінімізацыі рызыкі, што ўводзяцца для рэферэнтнага лекавага прэпарату (напрыклад, абумоўленыя адрозненнямі ў саставе, спосабе назначэння або праблемамі несумяшчальнасці). Упаўнаважаным органам дзяржавы-члена можа быць аказана садзейнічанне ў выбары ключавых інструментаў мер мінімізацыі рызыкі, якія павінны быць укаранёны трымальнікамі рэгістрацыйных пасведчанняў і павінны забяспечыць доступ да рэкамендацый пры дапамозе размяшчэння на вэб-партале з мэтай забеспячэння гарманізаванага прымянення мер мінімізацыі рызыкі на ўзроўні дзяржаў-членаў.
991. Упаўнаважаныя органы дзяржаў-членаў павінны забяспечыць прымяненне любога інструмента або метаду па мінімізацыі рызыкі. Упаўнаважаныя органы дзяржаў-членаў павінны ўзгадніць з заяўнікам або трымальнікам рэгістрацыйнага пасведчання фармат і сродкі інструментаў або метадаў мінімізацыі рызыкі, уключаючы друкаваныя матэрыялы, інтэрнэт-платформы і іншыя аўдыё-і відэасродкі, а таксама графік выканання аператыўных мер перад выхадам лекавага прэпарату на рынак або ў іншы час (у выпадку неабходнасці).
992. Упаўнаважаны орган дзяржавы-члена прымае рашэнне ў дачыненні да выбару адпаведных адукацыйных матэрыялаў і іншых інструментаў або метадаў па мінімізацыі рызыкі, пры гэтым рэкамендуецца ўзгадненне ўпаўнаважанымі органамі дзяржаў-членаў ключавых элементаў плана кіравання рызыкамі. Выкананне мерапрыемстваў па ацэнцы эфектыўнасці дадатковых мер мінімізацыі рызыкі можа быць запатрабавана на тэрыторыі адной з дзяржаў-членаў у сувязі з асаблівасцямі ўмоў аказання медыцынскай дапамогі ў дзяржаве-члене або немагчымасці прымянення вынікаў даследаванняў па ацэнцы эфектыўнасці, праведзеных у іншай дзяржаве-члене або трэцяй краіне, у дачыненні да праграмы, якая ўключае ў сябе меры мінімізацыі рызыкі, што праводзіцца на тэрыторыі гэтай дзяржавы-члена. Упаўнаважаныя органы дзяржаў-членаў ажыццяўляюць кантроль вынікаў увядзення мер мінімізацыі рызыкі на тэрыторыі гэтай дзяржавы-члена.
993. У выпадку калі памятка для пацыента ўключана ў другасную (спажывецкую) упакоўку, яна лічыцца часткай афіцыйнай інфармацыі аб лекавым прэпараце і падлягае ўзгадненню ўпаўнаважаным органам дзяржавы-члена.
12. Адказнасць трымальнікаў рэгістрацыйных пасведчанняў
994. Трымальнікі рэгістрацыйных пасведчанняў нясуць адказнасць за выкананне ўмоў рэгістрацыі лекавых прэпаратаў, у тым ліку выкананне ўсіх умоў або абмежаванняў у дачыненні да бяспечнага выкарыстання прэпарату на пэўнай тэрыторыі.
995. Трымальнік рэгістрацыйнага пасведчання павінен вызначыць мэты прапанаваных дадатковых мер мінімізацыі рызыкі і паказчыкі ацэнкі іх эфектыўнасці. Трымальніку рэгістрацыйнага пасведчання неабходна выканаць папярэднюю каардынацыю планаў мінімізацыі рызык з упаўнаважанымі органамі дзяржаў-членаў у найкарацейшыя тэрміны ў выпадку меркаванай неабходнасці адаптацыі мер мінімізацыі рызыкі да розных умоў сістэм аховы здароўя, якія дзейнічаюць у дзяржавах-членах. Любыя дадатковыя аператыўныя меры мінімізацыі рызыкі павінны быць распрацаваны ў адпаведнасці з агульнымі прынцыпамі, указанымі ў пунктах 918–951 гэтых Правіл, і адлюстраваны ў праграме па мінімізацыі рызыкі ў адпаведнасці з раздзелам VI гэтых Правіл.
996. Меры, адобраныя ўпаўнаважаным органам дзяржавы-члена ў плане па мінімізацыі рызыкі, павінны быць выкананы трымальнікам рэгістрацыйнага пасведчання. Трымальнік рэгістрацыйнага пасведчання павінен прадстаўляць інфармацыю аб выкананні дадатковых мер мінімізацыі рызыкі па ўзгадненні з упаўнаважанымі органамі дзяржаў-членаў, а таксама інфармаваць упаўнаважаныя органы дзяржаў-членаў аб любых змяненнях, цяжкасцях, якія ўзнікаюць, або пытаннях, што ўзнікаюць пры выкананні дадатковых мер мінімізацыі рызыкі. Любыя змяненні ў дачыненні да выконваемых інструментаў або метадаў мер мінімізацыі рызыкі павінны быць узгоднены з упаўнаважанымі органамі дзяржаў-членаў.
997. Пры ўвядзенні ў дзеянне інструментаў або метадаў з прымяненнем інфармацыйных тэхналогій трымальнік рэгістрацыйнага пасведчання павінен прымяняць патрабаванні, характэрныя для кожнай дзяржавы-члена, з улікам патэнцыяльных праблем, звязаных з даступнасцю мер мінімізацыі рызыкі, распазнавальнасцю, адказнасцю трымальніка рэгістрацыйнага пасведчання за ўкараненне гэтых мер, канфідэнцыяльнасцю і аховай даных.
998. У дачыненні да ўзноўленых лекавых прэпаратаў трымальнік рэгістрацыйнага пасведчання павінен распрацаваць меры мінімізацыі рызыкі ў адпаведнасці з аб’ёмам, накіраванасцю, зместам і фарматам інструментаў або метадаў, якія прымяняюцца для рэферэнтнага лекавага прэпарату. Стварэнне графіка і планаванне аператыўных мер павінны быць належным чынам скаардынаваны з мэтай мінімізацыі нагрузкі на сістэмы аховы здароўя.
999. Ацэнка эфектыўнасці мер мінімізацыі рызыкі ў дачыненні да ўзноўленых лекавых прэпаратаў ажыццяўляецца трымальнікам рэгістрацыйнага пасведчання ў супрацоўніцтве з упаўнаважанымі органамі дзяржаў-членаў. Пры неабходнасці правядзення даследаванняў з мэтай мінімізацыі нагрузкі на сістэмы аховы здароўя патрабуецца правесці сумесныя даследаванні. Напрыклад, калі прызначана выкананне праспектыўнага кагортнага даследавання, уключэнне ў яго павінна ажыццяўляцца незалежна ад назначэння лекавага прэпарату з пэўным гандлёвым найменнем або ад пэўнага вытворцы лекавага прэпарату. У гэтых выпадках рэгістрацыя даных пэўнага лекавага прэпарату з’яўляецца важнай з мэтай хуткай ідэнтыфікацыі новай рызыкі, уласцівай канкрэтнаму лекаваму прэпарату.
1000. Трымальнік рэгістрацыйнага пасведчання павінен кантраляваць вынікі мер мінімізацыі рызыкі, якія ўключаны ў план кіравання рызыкамі. Агульныя прынцыпы ацэнкі эфектыўнасці ўказаны ў пунктах 953–983 гэтых Правіл.
1001. Трымальнік рэгістрацыйнага пасведчання павінен прадставіць справаздачу ў дачыненні да ацэнкі эфектыўнасці дадатковых мер мінімізацыі рызыкі, якія маюць дачыненне да ацэнкі суадносін «карысць – рызыка» у перыядычнай абнаўляльнай справаздачы па бяспецы.
1002. Трымальнік рэгістрацыйнага пасведчання павінен забяспечыць своечасовую сувязь з упаўнаважанымі органамі дзяржаў-членаў для выканання адпаведнай рэгулятарнай ацэнкі і дзеянняў у адпаведнасці з раздзелам V гэтых Правіл.
13. Спецыялісты сістэмы аховы здароўя і пацыенты
1003. Узаемадзеянне спецыялістаў сістэмы аховы здароўя і пацыентаў з’яўляецца надзвычай важным фактарам, неабходным для паспяховага выканання адукацыйных праграм і (або) праграм кантраляванага доступу з мэтай аптымізацыі суадносін «карысць – рызыка». Неабходна ўдзяляць асаблівую ўвагу любой дадатковай меры мінімізацыі рызыкі, якая можа быць уведзена для забеспячэння бяспечнага і эфектыўнага выкарыстання лекавых прэпаратаў.
14. Уплыў эфектыўнасці мер мінімізацыі рызыкі 
на план кіравання рызыкамі і перыядычную 
абнаўляльную справаздачу па бяспецы
1004. Абнаўленні перыядычнай абнаўляльнай справаздачы па бяспецы і плана кіравання рызыкамі павінны ўключаць у сябе сумарную ацэнку выніку прымянення дадатковых мер мінімізацыі рызыкі, уведзеных для змяншэння важных рызык, звязаных з прымяненнем лекавага прэпарату. У плане кіравання рызыкамі неабходна адлюстраваць уплыў ходу дзейнасці і яе вынікаў на планаванне мер мінімізацыі рызыкі і (або) фармаканагляду. У перыядычнай абнаўляльнай справаздачы па бяспецы неабходна правесці ацэнку ўздзеяння ўведзеных мер на профіль бяспекі і (або) суадносіны «карысць – рызыка» лекавага прэпарату. Неабходна асабліва адзначыць даныя, атрыманыя ў працэсе справаздачнага перыяду або з моманту ажыццяўлення нядаўніх мер мінімізацыі рызыкі.
1005. Вынікі ацэнкі эфектыўнасці мер мінімізацыі рызыкі ва ўсіх выпадках падлягаюць уключэнню ў план кіравання рызыкамі. У рамках правядзення крытычнай ацэнкі трымальнік рэгістрацыйнага пасведчання павінен зрабіць назіранні ў дачыненні да фактараў, якія спрыяюць дасягненню мэты або прыводзяць да недастатковасці або неэфектыўнасці мер мінімізацыі рызыкі. Такі крытычны аналіз можа ўключаць у сябе спасылку на вопыт за межамі дзяржаў-членаў (пры наяўнасці).
1006. Ацэнка эфектыўнасці мер мінімізацыі рызыкі павінна адлюстроўваць ступень іх эфектыўнасці ў дачыненні да мінімізацыі мэтавай рызыкі. Ацэнка эфектыўнасці мер мінімізацыі рызыкі выконваецца для камбінацыі паказчыкаў працэсу і паказчыкаў выніку ў адпаведнасці з пунктамі 953–983 гэтых Правіл. Неабходна зрабіць размежаванне паміж мерамі мінімізацыі рызыкі, уведзенымі ў момант выдачы рэгістрацыйнага пасведчання, і тымі мерамі, якія былі ўведзены пазней на пострэгістрацыйным этапе.
1007. Ацэнка эфектыўнасці мер мінімізацыі рызыкі павінна быць прадстаўлена з улікам наступных рэкамендацый:
а) ацэнка павінна ўтрымліваць наступныя пункты:
сціслае апісанне ўведзеных мер мінімізацыі рызыкі;
вызначэнне іх мэт;
апісанне выбранага працэсу і паказчыкаў выніку;
б) ацэнка павінна ўключаць у сябе аналіз характару непажаданых рэакцый, уключаючы ступень іх сур’ёзнасці і магчымасць прадухілення гэтых рэакцый. Пры неабходнасці неабходна таксама ўлічваць лагістычныя фактары, якія могуць паўплываць на клінічнае выкананне мер мінімізацыі рызыкі;
в) ацэнка павінна ўключаць у сябе аналіз выканання мер мінімізацыі рызыкі ў руціннай клінічнай практыцы, уключаючы ўсе адхіленні ад першапачатковага плана. Такая ацэнка можа ўтрымліваць вынікі даследаванняў выкарыстання лекавага прэпарату;
г) паказчыкі выніку павінны з’яўляцца ключавымі канчатковымі кропкамі пры ацэнцы ступені дасягнення пастаўленых задач у ходзе выканання мер мінімізацыі рызыкі.
1008. Прапановы аб унясенні змяненняў у план з мэтай удасканальвання мер кіравання рызыкамі павінны быць прадстаўлены ў адпаведным раздзеле перыядычнай абнаўляльнай справаздачы па бяспецы. План мінімізацыі рызык неабходна абнаўляць з улікам інфармацыі аб эфектыўнасці мер мінімізацыі рызыкі, якая паступае.
1009. Перыядычнасць абнаўлення плана кіравання рызыкамі павінна быць прапарцыянальнай рызыкам, звязаным з прымяненнем лекавага прэпарату. Абнаўленне плана кіравання рызыкамі павінна ўключаць абнаўленне праграмы мінімізацыі рызыкі (пры неабходнасці).
1010. Пры ўнясенні змяненняў у пэўныя раздзелы плана кіравання рызыкамі іх неабходна ўказаць у суправаджальным лісце пры прадстаўленні дакументацыі. Калі па выніках выканання мер мінімізацыі рызыкі патрабуецца ўнясенне змяненняў у агульную характарыстыку лекавага прэпарату, неабходна ўнесці змяненні ў інфармацыю аб лекавым прэпараце. Па выніках падрыхтоўкі перыядычнай абнаўляльнай справаздачы па бяспецы таксама можа быць вызначана неабходнасць абнаўлення інфармацыі аб лекавым прэпараце.
15. Празрыстасць увядзення мер мінімізацыі рызыкі
1011. Упаўнаважаныя органы забяспечваюць празрыстасць і даступнасць інфармацыі аб уведзеных мерах мінімізацыі рызыкі шляхам размяшчэння на інтэрнэт-парталах: дзеючай рэдакцыі агульнай характарыстыкі лекавага прэпарату, рэзюмэ плана кіравання рызыкамі з указаннем уведзеных мер мінімізацыі рызыкі.
1012. Упаўнаважанымі органамі на інтэрнэт-партале лекавых прэпаратаў дзяржаў-членаў павінен быць прадастаўлены свабодны доступ да наступнай інфармацыі:
а) агульная характарыстыка лекавага прэпарату і інструкцыя па медыцынскім прымяненні (лісток-укладыш);
б) устаноўленыя ўмовы рэгістрацыйнага пасведчання, уключаючы тэрміны выканання ўмоў;
в) рэзюмэ плана кіравання рызыкамі, уключаючы план па фармаканаглядзе і мерапрыемствы па мінімізацыі рызыкі;
г) звесткі аб дадатковых мерах мінімізацыі рызыкі, неабходных у якасці ўмовы адабрэння рэгістрацыі лекавага прэпарату (напрыклад, калі інфармаванне аб рызыках ажыццяўляецца ў форме друкаваных матэрыялаў, прадастаўляецца копія або прадастаўляецца электронны доступ да адукацыйнага матэрыялу, памяткі для пацыента, кантрольных спісаў або іншых інструментаў (калі магчыма)).
XIII. Дадатковы маніторынг 
у рамках належнай практыкі фармаканагляду
1. Агульныя палажэнні
1013. Фармаканагляд з’яўляецца неабходнай функцыяй сістэмы аховы здароўя і накіраваны на хуткае выяўленне і рэагаванне на патэнцыяльныя пагрозы бяспекі, звязаныя з выкарыстаннем лекавага прэпарату.
1014. Рэгістрацыя лекавага прэпарату ажыццяўляецца на падставе станоўчых на момант рэгістрацыі суадносін «карысць – рызыка» лекавага прэпарату для пэўнай мэтавай групы пацыентаў у межах адобраных паказанняў і рэкамендацый па прымяненні.
1015. Аднак не ўсе рызыкі могуць быць выяўлены да моманту першапачатковай рэгістрацыі, некаторыя рызыкі выяўляюцца на пострэгістрацыйным этапе пры шырокім прымяненні лекавага прэпарату на працягу ўсяго жыццёвага цыкла лекавага прэпарату.
1016. Для забеспячэння магчымасці ажыццяўлення кантролю бяспекі лекавых прэпаратаў у ступені, прапарцыянальнай узроўню рызыкі, звязанай з іх прымяненнем, мэтазгодным з’яўляецца фарміраванне пераліку лекавых прэпаратаў, якія патрабуюць пашыранага збору даных па бяспецы пасля іх рэгістрацыі, што азначае прымяненне канцэпцыі дадатковага маніторынгу ў дачыненні да некаторых лекавых прэпаратаў.
1017. Упаўнаважанымі органамі дзяржаў-членаў ствараецца, актуалізуецца і публікуецца на афіцыйных старонках у сетцы Інтэрнэт адзіны спіс лекавых прэпаратаў, якія падлягаюць дадатковаму маніторынгу (далей – спіс) на тэрыторыях дзяржаў-членаў. Такія лекавыя прэпараты ў агульнай характарыстыцы лекавага прэпарату і інструкцыі па медыцынскім прымяненні вызначаюцца перавернутым чорным раўнабедраным трохвугольнікам (), які суправаджаецца наступнай інфармацыяй: «Гэты лекавы прэпарат падлягае дадатковаму маніторынгу. Гэта дазволіць хутка выявіць новую інфармацыю па бяспецы. Мы звяртаемся да спецыялістаў сістэмы аховы здароўя з просьбай паведамляць аб любых падазраваных непажаданых рэакцыях.».
2. Падставы для ўключэння лекавых прэпаратаў 
у спіс лекавых прэпаратаў, якія падлягаюць 
дадатковаму маніторынгу
1018. Рэгістрацыя ўсіх лекавых прэпаратаў ажыццяўляецца на падставе прызнання суадносін «карысць – рызыка» станоўчымі з улікам наяўных на момант рэгістрацыі звестак (даных клінічных даследаванняў, якія праводзіліся пры распрацоўцы лекавага прэпарату). Аднак непажаданыя рэакцыі, якія ўзнікаюць рэдка або развіваюцца пры працяглым прымяненні, могуць стаць відавочнымі толькі пасля прымянення лекавага прэпарату больш шырокім колам пацыентаў і (або) пасля працяглага прыёму. Акрамя таго, перавагі і рызыкі, звязаныя з прымяненнем лекавага прэпарату, магчыма, ацэньваліся ва ўмовах, якія адрозніваюцца ад умоў агульнай клінічнай практыкі, напрыклад, клінічныя даследаванні могуць не праводзіцца ў дачыненні да пэўных тыпаў пацыентаў, якія маюць шматлікія спадарожныя захворванні або прымаюць спадарожныя лекавыя прэпараты. Такім чынам, пасля выхаду лекавага прэпарату на рынак яго выкарыстанне рознымі папуляцыйнымі групамі патрабуе пастаяннага маніторынгу. Трымальнікі рэгістрацыйнага пасведчання і ўпаўнаважаныя органы ажыццяўляюць пастаянны маніторынг лекавых прэпаратаў для атрымання інфармацыі аб бяспецы, якая з’яўляецца, а таксама выконваюць ацэнку яе ўплыву на суадносіны «карысць – рызыка» лекавага прэпарату. Аднак некаторыя лекавыя прэпараты патрабуюць выканання больш інтэнсіўнага збору даных аб бяспецы пасля праходжання дзяржаўнай рэгістрацыі з мэтай аператыўнага выяўлення новых значных праблем, звязаных з бяспекай, і неадкладнага прымянення належных мер. Канцэпцыя дадатковага маніторынгу прымяняецца для павышэння эфектыўнасці маніторынгу бяспекі пэўных лекавых прэпаратаў і стымулявання прадстаўлення спантанных паведамленняў аб выяўленых непажаданых рэакцыях.
1019. Статус дадатковага маніторынгу можа прысвойвацца лекаваму прэпарату падчас выдачы пасведчання аб дзяржаўнай рэгістрацыі або на больш позніх этапах жыццёвага цыкла лекавага прэпарату пры выяўленні ў працэсе пострэгістрацыйнага маніторынгу новай праблемы, звязанай з бяспекай. У прыватнасці, статус дадатковага маніторынгу важны пры выдачы рэгістрацыйных пасведчанняў на лекавыя прэпараты, якія ўтрымліваюць новае дзейнае рэчыва, для ўсіх лекавых прэпаратаў біялагічнага паходжання, якія з’яўляюцца прыярытэтамі для ажыццяўлення фармаканагляду. Упаўнаважаныя органы могуць таксама патрабаваць увядзенне статусу дадатковага маніторынгу ў дачыненні да лекавага прэпарату пры пэўных акалічнасцях, напрыклад, па выніках правядзення пострэгістрацыйнага даследавання бяспекі або абмежаванняў у дачыненні да бяспечнага і эфектыўнага выкарыстання лекавага прэпарату.
3. Абмен данымі і празрыстасць 
пры дадатковым маніторынгу
1020. Статус дадатковага маніторынгу павінен даводзіцца да ведама спецыялістаў сістэмы аховы здароўя і пацыентаў такім чынам, каб забяспечыць павышэнне колькасці паведамленняў аб меркаваных непажаданых рэакцыях, не ствараючы пры гэтым празмерных асцярог. Гэтага можна дасягнуць, напрыклад, падкрэсліваючы неабходнасць лепшай характарыстыкі профілю бяспекі новага лекавага прэпарату шляхам выяўлення дадатковых рызык, але суадносячы гэтыя патэнцыяльныя рызыкі з даказанымі перавагамі і тэрапеўтычнай карысцю гэтага лекавага прэпарату. Агульнадаступны спіс лекавых прэпаратаў са статусам дадатковага маніторынгу павінен пастаянна абнаўляцца ўпаўнаважаным органам дзяржавы-члена ў сферы абарачэння лекавых сродкаў. Акрамя таго, спецыялісты сістэмы аховы здароўя і пацыенты павінны мець магчымасць лёгка распазнаваць гэтыя лекавыя сродкі па іх маркіроўцы. Публікацыя спіса лекавых сродкаў з тлумачальнай інфармацыяй аб неабходнасці дадатковага маніторынгу павінна падахвочваць спецыялістаў сістэмы аховы здароўя і пацыентаў паведамляць аб усіх падазраваных непажаданых рэакцыях, якія ўзнікаюць у ходзе прымянення лекавых прэпаратаў, якія падлягаюць дадатковаму маніторынгу.
4. Крытэрыі ўключэння лекавага прэпарату 
ў спіс дадатковага маніторынгу
Абавязковыя крытэрыі ўключэння
1021. У спіс лекавых прэпаратаў, якія падлягаюць дадатковаму маніторынгу, уключаюцца наступныя катэгорыі лекавых прэпаратаў:
а) лекавыя прэпараты, якія рэгіструюцца на тэрыторыях дзяржаў-членаў, што ўтрымліваюць новае дзейнае рэчыва, якое да ўступлення ў сілу гэтых Правіл не было зарэгістравана ні ў адной з дзяржаў-членаў у саставе якога-небудзь лекавага прэпарату;
б) лекавыя прэпараты біялагічнага паходжання, якія рэгіструюцца на тэрыторыі дзяржавы-члена пасля ўступлення ў сілу гэтых Правіл;
в) лекавыя прэпараты, на якія ўпаўнаважаным органам дзяржавы-члена было запатрабавана выкананне пострэгістрацыйнага даследавання бяспекі на момант выдачы пасведчання аб дзяржаўнай рэгістрацыі або пасля выдачы пасведчання аб дзяржаўнай рэгістрацыі.
Дадатковыя (факультатыўныя) крытэрыі ўключэння
1022. Па запыце ўпаўнаважанага органа дзяржавы-члена лекавыя прэпараты могуць уключацца ў спіс лекавых прэпаратаў, якія падлягаюць дадатковаму маніторынгу, на падставе наступных дадатковых крытэрыяў уключэння:
рэкамендацыі па прымяненні лекавага прэпарату ўтрымліваюць істотныя абмежаванні, неабходныя для забеспячэння яго бяспечнага і эфектыўнага прымянення;
упаўнаважаным органам дзяржавы-члена вызначана выкарыстанне іншых мер па забеспячэнні бяспекі лекавага прэпарату ў сістэме кіравання рызыкамі;
упаўнаважаным органам дзяржавы-члена ўстаноўлена абавязацельства для трымальніка рэгістрацыйнага пасведчання правесці пострэгістрацыйнае даследаванне эфектыўнасці.
Рашэнне па ўключэнні лекавага прэпарату ў спіс лекавых прэпаратаў, якія падлягаюць дадатковаму маніторынгу, павінна таксама ўлічваць пытанне аб мэтазгоднасці прысваення гэтага статусу з улікам правядзення дадатковых мерапрыемстваў па фармаканаглядзе, указаных у плане кіравання рызыкамі.
5. Крытэрыі вызначэння тэрміну дадатковага маніторынгу 
пры ўключэнні ў спіс лекавых прэпаратаў, якія падлягаюць 
дадатковаму маніторынгу
Абавязковыя крытэрыі карэкціроўкі
1023. Для лекавых прэпаратаў, якія ўтрымліваюць новыя дзейныя рэчывы, а таксама для ўсіх лекавых прэпаратаў біялагічнага паходжання пачатковы перыяд іх уключэння ў спіс лекавых прэпаратаў, якія падлягаюць маніторынгу, складае 5 гадоў з даты рэгістрацыі на тэрыторыі дзяржавы-члена.
Дадатковыя крытэрыі карэкціроўкі
1024. Для лекавых прэпаратаў, уключаных спіс на падставе ўстанаўлення пэўных умоў (правядзенне пострэгістрацыйных даследаванняў бяспекі, эфектыўнасці, патрабаванняў да сістэмы кіравання рызыкамі), тэрмін уключэння ў спіс лекавых прэпаратаў, якія падлягаюць маніторынгу, звязаны з выкананнем адпаведных умоў і абавязацельстваў, ускладзеных на трымальніка рэгістрацыйнага пасведчання, і вызначаецца ўпаўнаважаным органам дзяржаў-членаў у адпаведнасці з тэмпамі выканання і вынікамі, якія атрымліваюцца.
1025. На працягу жыццёвага цыкла лекавага прэпарату магчыма яго неаднаразовае ўключэнне ў спіс лекавых прэпаратаў, якія падлягаюць дадатковаму маніторынгу.
6. Абавязкі ўпаўнаважаных органаў дзяржаў-членаў
1026. Упаўнаважаным органам дзяржаў-членаў неабходна:
а) інфармаваць упаўнаважаныя органы іншых дзяржаў-членаў аб прынятым рашэнні па ўключэнні рэгіструемых (зарэгістраваных) лекавых прэпаратаў у спіс лекавых прэпаратаў, якія падлягаюць дадатковаму маніторынгу, забяспечыць прадстаўленне электроннай спасылкі на сайт упаўнаважанага органа дзяржавы-члена, дзе адкрыты агульны доступ да інфармацыі аб лекавым прэпараце і рэзюмэ плана кіравання рызыкамі;
б) апублікаваць на сайтах у сетцы Інтэрнэт спіс лекавых прэпаратаў, зарэгістраваных на тэрыторыях дзяржаў-членаў, якія падлягаюць дадатковаму маніторынгу. У спісе ўказваецца электронная спасылка на сайт упаўнаважанага органа дзяржавы-члена ў сетцы Інтэрнэт, дзе адкрыты агульны доступ да інфармацыі аб лекавым прэпараце і рэзюмэ плана кіравання рызыкамі;
в) інфармаваць упаўнаважаныя органы іншых дзяржаў-членаў аб зарэгістраваных у адпаведнасці з заканадаўствам дзяржавы-члена лекавых прэпаратах, уключаных у спіс лекавых прэпаратаў, якія падлягаюць дадатковаму маніторынгу;
г) улічваць спіс лекавых прэпаратаў, якія падлягаюць дадатковаму маніторынгу, пры вызначэнні перыядычнасці і асаблівасцей правядзення працэдур па выяўленні сігналаў;
д) інфармаваць трымальніка рэгістрацыйнага пасведчання аб прыняцці рашэння па ўключэнні ў спіс лекавых прэпаратаў, якія падлягаюць дадатковаму маніторынгу;
е) прымаць усе належныя меры для таго, каб спецыялісты сістэмы аховы здароўя і пацыенты паведамлялі аб любых падазраваных непажаданых рэакцыях, выкліканых у выніку прымянення лекавага прэпарату, уключанага ў спіс лекавых прэпаратаў, якія падлягаюць дадатковаму маніторынгу;
ж) выконваць штомесячнае абнаўленне спіса лекавых прэпаратаў, якія падлягаюць дадатковаму маніторынгу.
7. Абавязкі трымальнікаў рэгістрацыйных пасведчанняў
1027. Трымальнік рэгістрацыйнага пасведчання абавязаны:
а) прадугледзець уключэнне ў агульную характарыстыку лекавага прэпарату і інструкцыю па медыцынскім прымяненні ўключаных у спіс лекавых прэпаратаў, якія падлягаюць дадатковаму маніторынгу, сімвал чорнага раўнабедранага трохвугольніка () з суправаджальнай інфармацыяй аб статусе дадатковага маніторынгу;
б) уключыць інфармацыю аб статусе дадатковага маніторынгу ў матэрыял, які будзе распаўсюджвацца сярод спецыялістаў сістэмы аховы здароўя і пацыентаў, а таксама дапамагаць рэпарціраванню непажаданых рэакцый, як гэта ўзгоднена з упаўнаважанымі органамі дзяржаў-членаў;
в) прадставіць упаўнаважаным органам дзяржаў-членаў інфармацыю аб выкананні ўмоў, вызначаных імі;
г) прадставіць змяненні ў агульную характарыстыку лекавага прэпарату і інструкцыю па медыцынскім прымяненні па ўключэнні або выдаленні сімвала чорнага трохвугольніка () і суправаджальнай інфармацыі аб статусе дадатковага маніторынгу ў парадку, устаноўленым Правіламі рэгістрацыі і экспертызы і Патрабаваннямі да інструкцыі па медыцынскім прымяненні лекавых прэпаратаў і агульнай характарыстыцы лекавых прэпаратаў для медыцынскага прымянення, зацверджанымі Рашэннем Савета Еўразійскай эканамічнай камісіі ад 3 лістапада 
2016 г. № 88.
[bookmark: _GoBack]8. Выкарыстанне сімвала чорнага трохвугольніка ()
1028. Для лекавых прэпаратаў, уключаных у спіс лекавых прэпаратаў, якія падлягаюць дадатковаму маніторынгу, агульная характарыстыка лекавага прэпарату і інструкцыя па медыцынскім прымяненні павінны ўтрымліваць знак сімвала перавернутага чорнага раўнабедранага трохвугольніка (), які суправаджаецца наступнай інфармацыяй: «Гэты лекавы прэпарат падлягае дадатковаму маніторынгу. Гэта дазволіць хутка выявіць новую інфармацыю па бяспецы. Мы звяртаемся да спецыялістаў сістэмы аховы здароўя з просьбай паведамляць аб любых падазраваных непажаданых рэакцыях».
1029. Пасля ўключэння лекавага прэпарату ў спіс лекавых прэпаратаў, якія падлягаюць дадатковаму маніторынгу, або выдалення з яго трымальнік рэгістрацыйнага пасведчання абавязаны ўнесці адпаведныя змяненні ў агульную характарыстыку лекавага прэпарату і інструкцыю па медыцынскім прымяненні.
1030. Калі рашэнне аб уключэнні лекавага прэпарату ў спіс лекавых прэпаратаў, якія падлягаюць дадатковаму маніторынгу, або выдаленні з яго прымаецца ў ходзе выканання працэдуры, устаноўленай актамі органаў Саюза або заканадаўствам дзяржаў-членаў (працэдуры рэгістрацыі або перарэгістрацыі, унясення змяненняў у агульную характарыстыку лекавага прэпарату і інш.), то неабходна ўнесці змяненні ў агульную характарыстыку лекавага прэпарату і інструкцыю па медыцынскім прымяненні да завяршэння працэдуры з мэтай уключэння або выключэння з яе сімвала чорнага трохвугольніка з указаннем тлумачальнай інфармацыі.
1031. Калі рашэнне аб уключэнні лекавага прэпарату ў спіс лекавых прэпаратаў, якія падлягаюць дадатковаму маніторынгу, або аб выдаленні з яго прымаецца незалежна ад правядзення працэдуры, устаноўленай актамі органаў Саюза або заканадаўствам дзяржаў-членаў, то трымальнік рэгістрацыйнага пасведчання абавязаны ва ўстаноўленым парадку ўнесці адпаведныя змяненні ў агульную характарыстыку лекавага прэпарату і інструкцыю па медыцынскім прымяненні».

